ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ H΄

Τετάρτη 15 Οκτωβρίου 2025

Αθήνα, σήμερα στις 15 Οκτωβρίου 2025, ημέρα Τετάρτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του B΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Ο Βουλευτής Κοζάνης της K.O. «ΝΕΑ ΔΗΜΟΚΡΑΤΙΑ» κ. Ευστάθιος Κωνσταντινίδης κατέθεσε αναφορά προς τους Υπουργούς Εθνικής Οικονομίας & Οικονομικών και Ανάπτυξης, με την οποία το Δημοτικό Συμβούλιο Σερβίων του Νομού Κοζάνης, με ψήφισμα διαμαρτυρίας εκφράζει την έντονη ανησυχία του, για τον κίνδυνο κλεισίματος ή υποβάθμισης του υποκαταστήματος της Εθνικής Τράπεζας στα Σέρβια και καλεί όλους τους εμπλεκόμενους φορείς για τη συνέχιση της λειτουργίας του στην περιοχή.

Ο Βουλευτής Ηρακλείου της K.O. «ΝΕΑ ΔΗΜΟΚΡΑΤΙΑ» κ. Ελευθέριος Αυγενάκης κατέθεσε αναφορά προς τον Υπουργό Εθνικής Οικονομίας & Οικονομικών, με την οποία ο Πρόεδρος του Επιμελητηρίου Ηρακλείου, με επιστολή εκφράζει την έντονη ανησυχία του για τις καθυστερήσεις που παρατηρούνται το τελευταίο διάστημα, στον εκτελωνισμό επαγγελματικών οχημάτων, μετά την κεντρικοποίηση τελωνειακών ελέγχων, στο ΤΕΚ Αττικής.

Ο Βουλευτής Έβρου της K.O. «ΝΕΑ ΔΗΜΟΚΡΑΤΙΑ» κ. Αναστάσιος (Τάσος) Δημοσχάκης κατέθεσε αναφορά προς τους Υπουργούς Μετανάστευσης & Ασύλου και Προστασίας του Πολίτη, με την οποία εννέα (9) αστυνομικοί αποσπασμένοι στο Υπουργείο Μετανάστευσης και Ασύλου από το 2013, αποτυπώνουν πλέγμα κρίσιμων παραμέτρων, που συνθέτουν το ιδιαίτερα απαιτητικό εργασιακό πλαίσιο, εντός του οποίου ασκούν τα καθήκοντά τους, επιφορτισμένοι με τον έλεγχο, την ταυτοποίηση και καταγραφή των μεταναστών, καθώς και με τη διαχείριση σύνθετων ζητημάτων, ορισμένα εκ των οποίων ενέχουν κινδύνους, κυρίως για την υγεία τους.

Η Βουλευτής Εύβοιας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Αικατερίνη Καζάνη κατέθεσε αναφορά προς την Υπουργό Παιδείας, Θρησκευμάτων και Αθλητισμού, με την οποία ο Σύλλογος Γονέων και Κηδεμόνων του 1ου Δημοτικού και 2ου Νηπιαγωγείου Ερέτριας του Νομού Εύβοιας, με επιστολή του ζητά την επίλυση των προβλημάτων που δημιουργούνται από τις ελλείψεις σε προσωπικό και εξοπλισμό στα σχολεία.

Η Βουλευτής Ηρακλείου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Ελένη Βατσινά κατέθεσε αναφορά προς την Υπουργό Τουρισμού, με την οποία η Παγκρήτια Σύσκεψη Φορέων Επισιτισμού-Τουρισμού του Νομού Ηρακλείου, επισημαίνει ότι η διάρκεια του ταμείου ανεργίας παραμένει στους τρεις μήνες, με αποτέλεσμα τρεις με τέσσερις μήνες οι υπάλληλοι του φορέα, να παραμένουν απλήρωτοι και χωρίς κανένα εισόδημα και αιτείται απάντησης.

Ο Βουλευτής Κορινθίας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιος Ψυχογιός κατέθεσε αναφορά προς τον Υπουργό Προστασίας του Πολίτη, με την οποία η Ένωση Αστυνομικών Υπαλλήλων Κορινθίας, με επιστολή της ζητά την άμεση επίλυση του σοβαρού κτηριακού ζητήματος στέγασης, της Διεύθυνσης Αστυνομίας Κορινθίας και την ενίσχυση της δύναμής της, με μόνιμο αστυνομικό προσωπικό.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Ηρακλείου κ. Εμμανουήλ Συντυχάκης, Β3΄ Νότιου Τομέα Αθηνών κ. Χρήστος Κατσώτης και Λέσβου κυρία Μαρία Κομνηνάκα, κατέθεσαν αναφορά προς τους Υπουργούς, Υγείας, Υποδομών & Μεταφορών, Εργασίας & Κοινωνικής Ασφάλισης, Πολιτισμού, Κοινωνικής Συνοχής & Οικογένειας και Εθνικής Οικονομίας & Οικονομικών, με την οποία ο Σύνδεσμος Πολιτικών Συνταξιούχων του Νομού Ηρακλείου, με επιστολή του αναφέρει τα προβλήματα που αντιμετωπίζει και ζητά να παρθούν συγκεκριμένα μέτρα, για την αντιμετώπισή τους.

Η Βουλευτής Αχαΐας της Κ.Ο. «ΝΕΑ ΑΡΙΣΤΕΡΑ» κυρία Αθανασία (Σία) Αναγνωστοπούλου κατέθεσε αναφορά προς τον Υπουργό Εθνικής Οικονομίας & Οικονομικών, με την οποία το Δημοτικό Συμβούλιο του Δήμου Αιγιαλείας του Νομού Αχαΐας, με ψήφισμα εκφράζει την έντονη διαμαρτυρία του για την απόφαση της Διοίκησης της Εθνικής Τράπεζας της Ελλάδος, να προχωρήσει στο κλείσιμο του καταστήματός της στην Αιγείρα και την καλεί να προβεί στην ανάκλησή του.

Ο Η’ Αντιπρόεδρος της Βουλής και Βουλευτής Β1΄ Βόρειου Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κ. Βασίλειος Βιλιάρδος, κατέθεσε αναφορά προς τους Υπουργούς Υποδομών & Μεταφορών και Περιβάλλοντος & Ενέργειας, με την οποία ο Σύλλογος Φίλων του Σιδηροδρόμου, με Δελτίο Τύπου ζητά την επαναλειτουργία του σιδηροδρόμου της Πελοποννήσου.

Ο Βουλευτής Αχαΐας της Κ.Ο. «ΝΙΚΗ» κ. Σπυρίδων Τσιρώνης κατέθεσε αναφορά προς τους Υπουργούς Περιβάλλοντος & Ενέργειας, Αγροτικής Ανάπτυξης & Τροφίμων, Εργασίας & Κοινωνικής Ασφάλισης και Εθνικής Οικονομίας & Οικονομικών, με την οποία το Δημοτικό Συμβούλιο του Δήμου Δυτικής Αχαΐας, με ομόφωνη απόφασή του ζητά την επίλυση των δίκαιων αιτημάτων των κτηνοτρόφων, που πλήττονται από τη ζωονόσο της ευλογιάς.

Ο Ανεξάρτητος Βουλευτής Β΄ Θεσσαλονίκης κ. Νικόλαος Παπαδόπουλος κατέθεσε αναφορά προς τον Υπουργό Εθνικής Άμυνας, με την οποία η Ένωση Στρατιωτικών Περιφερειακής Ενότητας Σερρών, θέτει επί τάπητος το κρίσιμο ζήτημα της ενίσχυσης της ψυχοκοινωνικής μέριμνας, των εν ενεργεία Στρατιωτικών, προτείνοντας συγκεκριμένα μέτρα με στόχο τη βελτίωση του υπάρχοντος πλαισίου.)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικής Ασφάλισης «Δίκαιη Εργασία για Όλους: Απλοποίηση της Νομοθεσίας – Στήριξη στον Εργαζόμενο – Προστασία στην Πράξη – Συνταξιοδοτικές ρυθμίσεις».

Πριν συνεχίσουμε με τον κατάλογο των ομιλητών, τον λόγο έχει ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Μια μικρή παρέμβαση: Έχουν περάσει πάνω από δεκατρείς ώρες –τι ειρωνεία, κυρία Υπουργέ!- που απ’ αυτήν εδώ τη θέση ο Κοινοβουλευτικός μας Εκπρόσωπος, ο καλός συνάδελφος Παύλος Γερουλάνος, ζήτησε την απόσυρση της τροπολογίας η οποία χωρίς καμία συνάφεια εισάγεται από την Κυβέρνηση, στο άρθρο 3 της οποίας η Υπουργός Κοινωνικής Συνοχής και Οικογένειας κ. Μιχαηλίδου ρυθμίζει σε σχέση με το Γηροκομείο Αθηνών. Σας ζήτησε ο κ. Γερουλάνος την απόσυρση της διάταξης, αλλά η Κυβέρνηση αδιαφορεί και αρνείται.

Και έχει και νομικά ζητήματα η διάταξη, γιατί είναι μια κλειστή, αναδρομική διάταξη, η οποία είναι κατά παραγγελία και εξ ορισμού φωτογραφική. Και είναι και βαθιά πολιτικά τα προβλήματα αυτής της διάταξης, διότι εδώ δεν πρόκειται για μια κλασική μετατόπιση, μετακόμιση αρμοδιοτήτων από την αυτοδιοίκηση στην κεντρική διοίκηση, όπως μας έχει συνηθίσει να κάνει η Κυβέρνηση, ιδίως απέναντι στον Δήμο Αθηναίων και με την ΑΝΑΠΛΑΣΗ Α.Ε. και με τη Βασιλίσσης Όλγας και τώρα με το Γηροκομείο. Είναι κάτι πιο σοβαρό, διότι η Κυβέρνηση και το αρμόδιο Υπουργείο γνωρίζουν την αμαρτωλή ιστορία του Γηροκομείου Αθηνών με ποινικές συνέπειες για τους εμπλεκόμενους.

Ήταν ο Γιώργος Καμίνης αυτός που εδώ και πολλά χρόνια, πάνω από μια δεκαετία, προσπάθησε να ξεδιπλώσει το νήμα της διαφθοράς και να βγάλει το Γηροκομείο Αθηνών από την εξαθλίωση. Και το έκανε μέσα από τους θεσμούς, μέσα από τη δικαιοσύνη, αναδεικνύοντας τα ζητήματα στις πραγματικές τους διαστάσεις. Είναι σε γνώση της Κυβέρνησης της Νέας Δημοκρατίας εδώ και πολλά χρόνια η κατάσταση και είχε και τη δημοτική αρχή, την υποστηριζόμενη από τη Νέα Δημοκρατία τόσα χρόνια, για να βάλει τάξη σε αυτές τις διαχρονικές παθογένειες. Και δεν το έκανε.

Και τώρα, έρχεται αιφνιδιαστικά η κ. Μιχαηλίδου, η κυρία Υπουργός, να αποφασίσει και να διατάξει τη μεταφορά του Γηροκομείου Αθηνών από τον Δήμο Αθηναίων στην αποκεντρωμένη διοίκηση -άρα, στο κράτος- ενώ έχουν ήδη εγκριθεί αιτήματα του Γηροκομείου και για εκμίσθωση και για εκποίηση ακινήτων με πολύ σημαντικά έσοδα για το Γηροκομείο.

Και ενώ γνωρίζει, η κυρία Υπουργός, ότι η εξυγίανση που έχει αναλάβει ο δήμος τα τελευταία πολλά χρόνια έχει θετικά αποτελέσματα και γίνεται και πρέπει να γίνεται με ιδιαίτερη προσοχή και διαφάνεια, είπε η κυρία Υπουργός -διαβάζω τα Πρακτικά: «Είναι κομμάτι του προβλήματος ο δήμος». Από πότε; Από πότε ο Δήμος Αθηναίων κομμάτι του προβλήματος; Μήπως από τότε που έπαψε να είναι δήμαρχος ο ανιψιός του Πρωθυπουργού και είναι ο κ. Χάρης Δούκας; Από πότε είναι κομμάτι του προβλήματος και πρόβλημα ο έλεγχος, η διαφάνεια; Προφανώς, από τότε που κυβερνά η Νέα Δημοκρατία και η ανεξέλεγκτη δράση των κυβερνώντων τείνει να γίνει ο κανόνας, όπως βλέπουμε και με το σκάνδαλο του ΟΠΕΚΕΠΕ.

Όχι, λοιπόν, κύριε Πρόεδρε -και ολοκληρώνω. Αυτό το μοντέλο του συγκεντρωτικού ελέγχου των πάντων εις βάρος και της αυτοδιοίκησης εμείς δεν πρόκειται να το δεχτούμε. Καταθέτω για τα Πρακτικά την ανακοίνωση και την επίσημη θέση του Δήμου Αθηναίων επί αυτής της πολύ σοβαρής υπόθεσης.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επαναφέρω το αίτημά μας, όπως το διατύπωσε ο Παύλος Γερουλάνος χθες, να αποσυρθεί από την κυρία Υπουργό, την κ. Μιχαηλίδου, η διάταξη τώρα και η Υπουργός και η Κυβέρνηση να διαβουλευτούν στο φως της ημέρας με τον Δήμο Αθηναίων και τα κόμματα της αντιπολίτευσης και της Βουλής. Ας προσπαθήσει για μία έστω ύστατη φορά, μία, όσο δύσκολο και να είναι, αυτή η Κυβέρνηση να νομοθετήσει χωρίς κομματικές και μικροκομματικές εμμονές.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Θα δώσω τον λόγο για πολύ λίγο στην Υπουργό και να προχωρήσουμε λίγο στον κατάλογο των ομιλητών.

Ξέρετε, θα έχετε τη δυνατότητα μετά. Έπρεπε να ξεκινήσω με τουλάχιστον δύο ομιλητές και μετά να πάρουν οι Κοινοβουλευτικοί τον λόγο. Σε κάθε περίπτωση, δίνω τον λόγο στην κυρία Υπουργό, για να απαντήσει τώρα και μπαίνουμε στους ομιλητές.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Νομοτεχνικές.

**ΠΡΟΕΔΡΕΥΩΝ (Γεώργιος Γεωργαντάς):** Έχετε και νομοτεχνικές. Παρακαλώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε**.**

Παίρνω τον λόγο για πολύ λίγο για να καταθέσω νομοτεχνικές βελτιώσεις. Θεωρώ σημαντικό να κατατεθούν νωρίς αυτές στη συνεδρίαση.

Όπως προϊδέασα χθες, υπάρχει ένας σημαντικός αριθμός νομοθετικών βελτιώσεων που προκύπτει από προτάσεις κομμάτων, φορέων, κοινωνικών εταίρων και οι οποίες ενσωματώνονται στο νομοσχέδιο. Μιλάμε για πάνω από δεκαπέντε, αριθμώντας έτσι στο σύνολο πάνω από εξήντα παρατηρήσεις που ενσωματώνονται στο εργασιακό νομοσχέδιο. Και επειδή θεωρώ πολύ σημαντικό στο πλαίσιο του διαλόγου να αποδίδονται πραγματικά στους προτείνοντες οι προτάσεις αυτές, θέλω να εξηγήσω τι ακριβώς καταθέτω.

Καταθέτω ρητή πρόβλεψη, κατόπιν πρότασης της Νέας Αριστεράς και της επιστημονικής υπηρεσίας της Βουλής, ότι οι τέσσερις ώρες υπερωρίας επιτρέπονται με την επιφύλαξη των ισχυουσών διατάξεων περί του χρόνου εργασίας και ανάπαυσης εργαζομένων. Ευχαριστώ πολύ τη Νέα Αριστερά για την επισήμανση. Προβλέπεται ρητά στη διάταξη.

Καταθέτω ρητή πρόβλεψη για το είδος της σύμβασης, που μπορεί να αφορά η fast track πρόσληψη είτε πλήρη είτε μερική. Πρόταση και πάλι της Νέας Αριστεράς και του ΣΕΤΕ.

Ενσωματώνω πάνω από έξι προτάσεις της Ε.Σ.Α.μεΑ., της Συνομοσπονδίας των Ατόμων με Αναπηρία. Είναι προτάσεις που έχουν να κάνουν με το να λαμβάνονται υπόψη οι ανάγκες εργαζομένων με αναπηρία και χρόνιες παθήσεις. Είναι προτάσεις που έχουν να κάνουν με την ανεμπόδιστη συμμετοχή των εργαζομένων με αναπηρία σε επιμορφώσεις και εκπαιδεύσεις. Συλλογικά μέτρα για την προστασία των εργαζομένων με αναπηρία και χρόνιες παθήσεις. Για τις οδηγίες που δίνονται στους εργαζομένους συμπεριλαμβανομένων εργαζομένων με αναπηρία. Θέλω να ευχαριστήσω πάρα πολύ την Ε.Σ.Α.μεΑ. για τις προτάσεις, οι οποίες ενσωματώνονται.

Επίσης, ενσωματώνουμε συγκεκριμένες προτάσεις του Συλλόγου Τεχνικών Ασφαλείας Ελλάδος, όπως επίσης, προτάσεις των ιατρών της Επιθεώρησης Εργασίας και αρκετές νομοτεχνικές βελτιώσεις της επιστημονικής υπηρεσίας της Βουλής.

Τέλος, όπως είχα προϊδεάσει επίσης στη συνεδρίαση της Επιτροπής, προβλέπουμε την παράταση της υποχρεωτικότητας του ΤΕΑΥΦΕ κατά δύο χρόνια. Παρακαλώ για τα Πρακτικά.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Επαναλαμβάνω, με τις νομοτεχνικές βελτιώσεις οι ενσωματώσεις στο σχέδιο νόμου υπερβαίνουν τις εξήντα παρατηρήσεις από κόμματα, φορείς, κοινωνικούς εταίρους, πολίτες μέσα από τη δημόσια διαβούλευση.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία Υπουργέ.

Είναι σημαντικό που δίνονται νωρίς, για να μπορούν να τις δουν οι εισηγητές.

Προχωράμε στον κατάλογο των ομιλητών με τον Βουλευτή από το Κομμουνιστικό Κόμμα Ελλάδος, τον κ. Δελή.

Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Το νομοσχέδιο της Κυβέρνησης με αυτά τα αρρωστημένα μέτρα μέχρι και για δεκατρείς ώρες δουλειάς, που διαλύουν κάθε έννοια οκτάωρου και πενθημέρου και κάνουν λάστιχο τον εργάσιμο χρόνο και τη ζωή των εργαζομένων στα χέρια της εργοδοσίας, η οποία θα μπορεί πότε να τους ξεζουμίζει, όταν έχει φούρια και πότε να τους παρκάρει, όταν η δουλειά θα πέφτει, αυτό το νομοσχέδιο με την τόση αγριότητα, δεν ήρθε από το πουθενά. Πατάει πάνω στην Οδηγία 88/2003 της Ευρωπαϊκής Ένωσης που θεσμοθέτησε τη δεκατριάωρη δουλειά, την οποία Οδηγία ψήφισαν βέβαια όλα τα κόμματά της στο Ευρωκοινοβούλιο, εκτός από το Κ.Κ.Ε.. Άρα, είναι ένοχα, είστε συνένοχοι με το έγκλημα.

Γι’ αυτό και η κριτική του στο νομοσχέδιο είναι άσφαιρη, αφού γίνεται από τη σκοπιά της λεγόμενης ευρωπαϊκής κανονικότητας που, όμως, την προβλέπει αυτή η κανονικότητα τη δεκατριάωρη δουλειά και σε δέκα χώρες της Ευρωπαϊκής Ένωσης εφαρμόζεται ήδη. Και συμπληρώνει, βεβαίως, το νομοσχέδιο ένα ήδη πλούσιο νομικό οπλοστάσιο που έχουν συνδιαμορφώσει όλα αυτά τα χρόνια μεθοδικά όλες οι κυβερνήσεις, δίνοντας το ελεύθερο στην εργοδοσία με κριτήριο πάντα τα κέρδη της -αλίμονο- να διαμορφώνει όποτε θέλει τα όρια του χρόνου εργασίας, να δημιουργεί πολλές διαφορετικές εκδοχές του, τις οποίες μπορεί να επιβάλει ανά πάσα στιγμή στους εργαζόμενους.

Μάλιστα, ο συνιδρυτής της Google απαιτεί από τους εργαζόμενους να δουλεύουν εξήντα ώρες την εβδομάδα, γιατί, λέει, αυτό είναι σήμερα το ιδανικό επίπεδο παραγωγικότητας. Αυτό σημαίνει βέβαια πολύ απλά είτε δωδεκάωρα από Δευτέρα μέχρι Παρασκευή ή δουλειά επτά μέρες συνέχεια τη βδομάδα. Αυτά είναι τα πρότυπά σας, για αυτών τα συμφέροντα νομοθετείτε.

Είναι χαρακτηριστικό ότι ένας βιομήχανος στη χώρα μας μπορεί να επιβάλει στον εργαζόμενο τουλάχιστον έντεκα διαφορετικούς εβδομαδιαίους χρόνους εργασίας στη διάρκεια ενός έτους και οι οποίοι, βέβαια, μπορεί να γίνουν και περισσότεροι, ανάλογα με το πόσες ώρες υπερωρίες τον αναγκάζει να δουλεύει καθημερινά. Τα ίδια ισχύουν και για τους εργαζόμενους που δουλεύουν έξι μέρες την εβδομάδα, των οποίων ο εβδομαδιαίος χρόνος εργασίας τους μπορεί να φτάσει και τις εβδομήντα οκτώ ώρες, σύμφωνα με όσα ορίζει, όπως είπαμε, αυτή η εγκληματική Οδηγία της Ευρωπαϊκής Ένωσης του 2003.

Και, βέβαια, τα παραπάνω είναι απλώς η κορυφή του παγόβουνου, καθώς υπάρχουν πολλά ακόμα διαφορετικά πακέτα χρόνου εργασίας που εφαρμόζονται σε μια σειρά κλάδους, όπως οι διάφορες συμβάσεις προσωρινής απασχόλησης. Εισάγετε και τη διήμερη απασχόληση εσείς, με πρόσληψη και απόλυση με ένα sms. Η ενοικίαση, η μερική απασχόληση, η σύμβαση μηδενικών ωρών απασχόλησης, η κατά παραγγελία απασχόληση και τόσα άλλα και όλα τα ευέλικτα, οδηγούν στην ολοένα και μεγαλύτερη εντατικοποίηση της δουλειάς που φθείρει ανεπανόρθωτα τον ανθρώπινο οργανισμό.

Και έχετε το θράσος να έρχεστε και να τα παρουσιάζετε ως δικαιώματα και να παρουσιάζετε και τους εργαζόμενους ως ελεύθερους, τάχα, από καταναγκασμούς να διαλέξουν μία από αυτές τις δυνατότητες εργασίας και να βάζετε και τον προκλητικό τίτλο «Δίκαιη Εργασία για Όλους» στο νομοσχέδιο- σφαγείο που φέρνετε -τρομάρα σας.

Τα ψέματά σας, μάλιστα, ξεπερνούν κάθε όριο, όταν έρχεστε και ισχυρίζεστε ότι, τάχα, παίρνετε και μέτρα ενάντια στα εργατικά ατυχήματα. Τι είναι αυτά που λέτε; (BS)

Τι είναι αυτά που λέτε; Δεν καταλαβαίνετε ότι με τις 13 ώρες δουλειά τη μέρα και τις 78 ώρες και έξι μέρες δουλειά τη βδομάδα τα εργατικά ατυχήματα, οι νεκροί και οι σακατεμένοι θα πολλαπλασιαστούν; Δέκα, έντεκα, δώδεκα, δεκατρείς ώρες δουλειάς δεν ακυρώνουν κάθε έννοια ελεύθερου χρόνου; Αντικειμενικά δεν προκαλούν φθορά ανεπανόρθωτη στον οργανισμό του εργαζόμενου; Δεν ξέρετε ότι τα περισσότερα εργατικά ατυχήματα και δυστυχήματα συμβαίνουν στο τέλος ή μετά το οκτάωρο; Και δεν έχετε διαβάσει ότι σύμφωνα με την Eurostat στη χώρα μας καταγράφεται μόλις το 30%, το πολύ 40%, των εργατικών ατυχημάτων;

Εν τω μεταξύ, με το άρθρο 38 δίνετε 24 ολόκληρες ώρες στους εργοδότες να αναγγείλουν ένα σοβαρό εργατικό ατύχημα ακόμα και θανατηφόρο, δίνοντας ουσιαστικά χρόνο στον θύτη να καλύψει τα ίχνη του. Πρόκειται βέβαια για καθαρή συγκάλυψη. Θα μου πείτε τι σας λέω τώρα. Παλιά σας τέχνη κόσκινο. Αλήθεια, όμως, κυρία Υπουργέ, την ψηφιοποίηση και την αμεσότητα που αυτή πράγματι προσφέρει πώς και την ξεχνάτε, όταν είναι να αναγγελθεί ένα εργατικό ατύχημα, ώστε να γίνει και άμεσα ο έλεγχός του από τις αρχές; Θα μου πείτε εδώ και δεκαετίες οι νόμοι που καλούν τους εργοδότες να πάρουν μέτρα για την υγιεινή και την ασφάλεια υπάρχουν. Στην πράξη όμως τι γίνεται; Οι εργοδότες καθορίζουν το αν και τι μέτρα θα λάβουν για την προστασία της υγιεινής και ασφάλειας με βάση βέβαια πάντα την επίδραση που θα έχουν αυτά στην κερδοφορία τους. Και όλη αυτή η εργοδοτική ασυδοσία διευκολύνεται, ξέρετε, από την απουσία ουσιαστικού ελέγχου από τους ελεγκτικούς μηχανισμούς του κράτους, λόγω της υποστελέχωσης των επιθεωρήσεων. Σας τα είπαν στους φορείς προχθές οι αρμόδιοι και οι εκπρόσωποι τους. Σας το είπαν, όπως είπαμε, λόγω της απουσίας της αναγκαίας υλικοτεχνικής υποδομής, αλλά και του προσανατολισμού των επιθεωρήσεων, που δεν εστιάζουν στην εργοδοτική ευθύνη -χρόνια τώρα βέβαια και με όλες τις κυβερνήσεις- και γι’ αυτό σιωπούν. Είναι και αυτός ένας λόγος για να σιωπούν για την υγιεινή και την ασφάλεια εδώ μέσα και όλα τα υπόλοιπα αστικά κόμματα.

Εντωμεταξύ, δεν προβλέπονται υπηρεσίες ιατρικής εργασίας σε επιχειρήσεις κάτω από 50 εργαζόμενους. Δηλαδή, για την πλειοψηφία των επιχειρήσεων στη χώρα μας. Επιπλέον στην Ελλάδα ο όρος «επαγγελματική ασθένεια» είναι πρακτικά άγνωστος, αφού δεν καταγράφεται καμία τέτοια από κανένα χώρο δουλειάς και δεν υπάρχει και καμία διαδικασία αναγνώρισης επαγγελματικών ασθενειών και ούτε και ο ΕΦΚΑ αναγνωρίζει τις επαγγελματικές ασθένειες, είτε γνωμοδοτεί είτε όχι ο γιατρός εργασίας ότι η πάθηση ενός εργαζόμενου είναι επαγγελματικής αιτιολογίας. Και όλα αυτά παρά το ότι σύμφωνα με τον Ευρωπαϊκό Οργανισμό για την Ασφάλεια και την Υγεία στην Εργασία στην Ευρώπη, το 98% των θανάτων στην εργασία οφείλονται σε επαγγελματικές ασθένειες και το 2% στα εργατικά ατυχήματα.

(Στο σημείο αυτό χτυπάει το κουδούνι λήξης της ομιλίας του κυρίου Βουλευτή)

Κλείνω, ολοκληρώνω, κύριε Πρόεδρε.

Με το νομοσχέδιο, τέλος, υπονομεύεται ανοιχτά, μέχρις εξαφανίσεως δηλαδή, η ειδικότητα της ιατρικής της εργασίας καθώς διευρύνεται παραπέρα και μάλιστα εντελώς αυθαίρετα με κοινή υπουργική απόφαση ο αριθμός των ιατρικών ειδικοτήτων που μπορούν να ασκούν καθήκοντα γιατρού εργασίας. Αυτά γίνονται, όμως, όταν συρρικνώνονται και άλλο τα όποια υπαρκτά ελάχιστα μέτρα υπάρχουν για την προστασία των εργαζομένων. Κι όμως, αυτό που χρειάζεται σήμερα είναι η δημιουργία ενός κρατικού σώματος τεχνικών ασφάλειας και γιατρών εργασίας και υπηρεσιών υγείας βεβαίως και ασφάλειας της εργασίας ενταγμένων αποκλειστικά στο δημόσιο σύστημα υγείας.

Τέλος, μια κουβέντα. Η Βουλή μπορεί να ψηφίσει αυτό το έκτρωμα που φέρνετε. Αλλά μη θαρρείτε ότι θα εφαρμοστεί και τόσο εύκολα στους χώρους δουλειάς. Οι δύο τελευταίες απεργίες σάς το υπενθυμίζουν.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από την Ελληνική Λύση ο κ. Φωτόπουλος.

Παρακαλώ.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κυρία Υπουργέ, μιας και ξεκινήσατε με τις νομοτεχνικές να πούμε και κάτι επίσης πρακτικό που είναι και επίκαιρο; Κατάργησε τον ετήσιο πίνακα προσωπικού φέτος. Μην περιμένουμε την 1/1/2026. Τα στοιχεία τα έχετε όλα.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Έχει δυσκολία πρακτική. Έχει θέμα ελέγχων. Πρέπει να επιτρέψουμε τους ελέγχους.

**ΣΤΥΛΙΑΝΟΣ ΦΩΤΟΠΟΥΛΟΣ:** Αυτό που ξέρω πάντως είναι ότι υπάρχει μια δαμόκλειος σπάθη πάνω από τις επιχειρήσεις, πάνω από τους φοροτεχνικούς, από τα πρόστιμα ενός στοιχείου, το οποίο υπό τις παρούσες συνθήκες δεν προσφέρει κάτι. Γι’ αυτό φαντάζομαι και το καταργείτε.

Κυρίες και κύριοι Βουλευτές, εξετάζουμε σήμερα στην Εθνική Αντιπροσωπεία ένα νομοσχέδιο που πίσω από τον τίτλο «Δίκαιη εργασία για όλους» κρύβει μια σειρά από ρυθμίσεις που ευνοούν μεγάλα συμφέροντα και θυσιάζουν τα δικαιώματα των απλών πολιτών. Ένα νομοσχέδιο που συζητήθηκε και ψηφίστηκε στην Επιτροπή Κοινωνικών Υποθέσεων από την Πλειοψηφία της Νέας Δημοκρατίας και το οποίο δεν απλοποιεί αλλά περιπλέκει τη ζωή των εργαζομένων, αποδυναμώνει τις προστασίες και επιβαρύνει το συνταξιοδοτικό σύστημα, χωρίς ουσιαστικές μεταρρυθμίσεις. Είναι ένα ακόμα βήμα της Κυβέρνησης να εξυπηρετήσει κυρίως μεγάλες επιχειρήσεις εις βάρος των εργαζομένων και των μικρών επιχειρήσεων.

Το Ινστιτούτο Εργασίας της ΓΣΕΕ σε πρόσφατη έρευνά του σημειώνει μεταξύ άλλων: το 52% των εργαζομένων εργάζεται επιπλέον ώρες από τις συμβατικά προβλεπόμενες και το φαινόμενο είναι εντονότερο σε συγκεκριμένους κλάδους, όπως οι κατασκευές, το εμπόριο και ο τουρισμός. Η υπέρβαση αυτών των ωρών εργασίας δεν συνοδεύεται πάντα από αντίστοιχη αμοιβή. Το 34%, το 1/3, δηλαδή, των εργαζομένων, λαμβάνει πλήρη αποζημίωση για τις επιπλέον ώρες, ενώ το 65% περίπου δηλώνει ότι είτε δεν αμείβεται για τις επιπλέον ώρες, είτε υποαμείβεται. Ένα μεγάλο ποσοστό εργαζομένων βιώνει έντονη επιβάρυνση από αντικοινωνικά και απρόβλεπτα ωράρια, όπως απρόβλεπτη αλλαγή βάρδιας. Το 10% περίπου των εργαζομένων αναφέρει ότι αυτό συμβαίνει συχνά ή πάρα πολύ συχνά. Το 25% των εργαζομένων δηλώνει ότι αναγκάζεται να εργάζεται στον ελεύθερο χρόνο του για να ανταποκριθεί στις απαιτήσεις της δουλειάς. Τα ποσοστά αυτά είναι υψηλότερα, αρκετά υψηλότερα που φτάνουν το 38% για κατόχους μεταπτυχιακών τίτλων και των εργαζομένων στην εκπαίδευση και στην πληροφορική.

Άδειες για προσωπικά θέματα, επειδή τίθεται θέμα αδειών στο συγκεκριμένο νομοσχέδιο, μόνο το 42% μπορεί να τις λάβει εύκολα, δηλαδή 4 στους δέκα. Το 45% δηλώνει ότι μπορεί να τη λάβει σε περιπτώσεις εξαιρετικά μεγάλης ανάγκης και ένα 13% δηλώνει ότι δεν μπορεί να τη λάβει καθόλου. Αυτό σε συνδυασμό με το γεγονός ότι οι Έλληνες, λόγω της πτώσης του βιοτικού τους επιπέδου, δεν μπορούν να κάνουν διακοπές, κάνει το πρόβλημα πολύ μεγαλύτερο. Για τον καθορισμό ημερών αδείας και ρεπό το 52% έχει υψηλό βαθμό ελέγχου, αλλά το 21% έχει περιορισμένη ή μηδενική δυνατότητα στον καθορισμό των ημερών αδείας και ρεπό.

Ανισότητες με βάση κοινωνικά και επαγγελματικά χαρακτηριστικά. Οι μεγαλύτερες ηλικίες σε μια κοινωνία, η οποία γερνάει, έχουν μεγαλύτερα ποσοστά υπερεργασίας και μικρότερα ποσοστά τηλεργασίας που θα ήταν και το επιθυμητό, ενώ όσο μεγαλύτερο επίπεδο εκπαίδευσης υπάρχει για έναν εργαζόμενο τόσο συχνότερη η υπερεργασία και η απουσία αντίστοιχης αμοιβής. Καταλήγει η έρευνα του Ινστιτούτου Εργασίας της ΓΣΕΕ πως στις μεγάλες επιχειρήσεις τα ποσοστά υπερεργασίας είναι υψηλότερα, όπως και η παραβατικότητα.

Απαντήσατε σε τίποτα με το νομοσχέδιο από όλα αυτά τα οποία σας αναφέρει το Ινστιτούτο Εργασίας της ΓΣΕΕ; Όχι. Σε καμία περίπτωση. Η Υπουργός, η κ. Κεραμέως, ισχυρίστηκε στην Επιτροπή ότι το νομοσχέδιο φέρνει πλείστες θετικές ρυθμίσεις για απλούστερες διαδικασίες. Στην πραγματικότητα όμως ενισχύει την ψηφιακή κάρτα με αυστηρότερους ηλεκτρονικούς ελέγχους, χωρίς να καταργεί τις υφιστάμενες γραφειοκρατικές υποχρεώσεις. Αυτό σημαίνει περισσότερη παρακολούθηση, περισσότερα πρόστιμα και υψηλότερο κόστος συμμόρφωσης ειδικά για μικρότερες επιχειρήσεις και όχι απλοποίηση. Η προστασία στην πράξη για ατυχήματα εργασίας ακούγεται καλά, αλλά στην ουσία αποδυναμώνει τα δικαιώματα των εργαζομένων, περιορίζοντας τη δυνατότητα αγωγών και ευνοώντας εταιρείες με χαλαρούς ελέγχους. Σε μια χώρα με υψηλά ποσοστά ατυχημάτων, όπως δείχνουν τα στατιστικά και του ΕΟΠΥΥ, αντί για ενίσχυση ελέγχων βλέπουμε ρυθμίσεις που διευκολύνουν την εκμετάλλευση. Δεν μιλάμε για δικαιοσύνη. Είναι υπονόμευση της εργατικής νομοθεσίας. Η έλλειψη ελέγχων σε επικίνδυνες εργασίες και οι χαλαρές κυρώσεις έχουν ως αποτέλεσμα την αύξηση των θανατηφόρων ατυχημάτων. Μιλάτε, επίσης, για προστασία, όταν τα ποσοστά παρενόχλησης των γυναικών στην εργασία, σύμφωνα με έρευνες της Ευρωπαϊκής Ένωσης φτάνουν ακόμα και το 30%, ενώ η απουσία εκθέσεων από το Σώμα Επιθεώρησης Εργασίας για τις καταγγελίες δυσχεραίνει περαιτέρω την παρακολούθηση και την ανάδειξη του προβλήματος.

Για το σύστημα ΕΡΓΑΝΗ ό,τι και να πεις είναι λίγο. Από το 2013 που τέθηκε σε λειτουργία, τεχνικές δυσλειτουργίες, γραφειοκρατία, μεγάλες παύσεις για συντήρηση, εβδομαδιαίες τουλάχιστον, συχνές βλάβες στην πλατφόρμα, ενώ ακόμα και η έλλειψη διασύνδεσης με άλλα υποσυστήματα όπως του ΕΦΚΑ και της ΑΑΔΕ δημιουργεί παράλληλους κόσμους δεδομένων, δυσχεραίνοντας τον έλεγχο και την καθημερινότητα των χρηστών.

Το πληροφοριακό σύστημα του ΙΚΑ, ακόμα παλαιότερο. Γνωρίζετε, κυρία Υπουργέ, ότι οι υποβολές που υποβάλλονται στα κατά τόπους υποκαταστήματα του ΙΚΑ μέχρι σχετικά πρόσφατα γινόντουσαν με δισκέτα και τώρα που μιλάμε γίνονται με CD, καθώς δεν υπάρχει η δυνατότητα ηλεκτρονικής υποβολής;

Γνωρίζετε ότι η διαδικασία μεταβολής στοιχείων ασφάλισης για κάποιον εργαζόμενο γίνεται χειρόγραφα; Ναι, όπως το ακούτε, χειρόγραφα.

Στήριξη στον εργαζόμενο. Το νομοσχέδιο επεκτείνει γονικές άδειες, κάνει ανεκχώρητα και αφορολόγητα τα επιδόματα κυοφορίας - λοχείας και ρυθμίζει ελάχιστο μισθό και υπερωρίες. Σε μια χώρα στην οποία το δημογραφικό, όλοι έχουμε συμφωνήσει, ότι είναι το νούμερο ένα πρόβλημα, θα ανέμενε κανείς να δούμε δομικές αλλαγές στο κομμάτι αυτό και όχι πασαλείμματα.

Κλείνοντας, με το ιδιωτικό χρέος, το οποίο στα κέντρα ασφάλισης ασφαλιστικών εισφορών έχει φτάσει τα 50 δισεκατομμύρια, δεν έχετε ασχοληθεί καθόλου. Η μόνη τομή η οποία έγινε είναι η ανάθεση, απ’ ό,τι φαίνεται και απ’ ό,τι ψηφίσατε, της διαχείρισης των ληξιπρόθεσμων οφειλών από ιδιώτες. Και όπως διαβάζουμε, οι ιδιώτες θα ασχοληθούν με τη συστηματική ενημέρωση των οφειλετών για τη φύση και το χρέος των οφειλών τους.

Έχετε την εντύπωση ότι δεν ξέρουν αυτοί που οφείλουν τι οφείλουν; Η προσωποποιημένη πληροφόρηση τι παραπάνω θα περιλαμβάνει από το να του στείλετε μια ειδοποίηση για το πόσο χρέος έχουν, τι είναι κεφάλαιο, τι είναι προσαυξήσεις. Σε μια περίοδο, στην οποία οι προσαυξήσεις και οι τόκοι είναι στα 17 δισεκατομμύρια και το σύνολο των οφειλών είναι στα 50 δισεκατομμύρια, θα αναμέναμε από εσάς το αυτονόητο: Να δώσετε τη δυνατότητα στα φυσικά και στα νομικά πρόσωπα να ρυθμίσουν χωρίς διαμεσολάβηση, με πολλές δόσεις, με κούρεμα προσαυξήσεων. Δεν είναι το πρόβλημα τους η ενημέρωση. Το πρόβλημά τους είναι ότι δεν έχουν χρήματα να πληρώσουν.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο τώρα έχει η ανεξάρτητη Βουλευτής, η κυρία Λινού.

Παρακαλώ, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κυρία Υπουργέ, κύριοι συνάδελφοι, το νομοσχέδιο που συζητάμε για δεύτερη μέρα σήμερα, έχει αρκετά άρθρα που άπτονται και επηρεάζουν πολύ -και πολύ αρνητικά, μάλιστα- την υγεία και την ασφάλεια στην εργασία. Επειδή αυτή είναι η υπο-υποειδικότητά μου και το θέμα με το οποίο ασχολήθηκα τα τελευταία σαράντα χρόνια, επέλεξα να μιλήσω μόνο για αυτά ή για μερικά από αυτά τα άρθρα.

Οπωσδήποτε, έχει συζητηθεί επανειλημμένα ότι αρκετά από τα άρθρα αυξάνουν τις ώρες εργασίας και τις ημέρες εργασίας δραματικά. Επισημαίνω ότι υπάρχει μια γενικευμένη αδιαφορία από την παρούσα Κυβέρνηση για συλλογή επιστημονικών στοιχείων, που αφορούν τόσο τα ατυχήματα όσο και τα νοσήματα τα επαγγελματικά και ταυτόχρονα, υπάρχει έντονη άρνηση να κατανοήσετε, κυρία Υπουργέ, τα διεθνή επιστημονικά δεδομένα σχετικά με τις αλλαγές τις οποίες θα περάσετε σήμερα.

Δεν μετράτε θανάτους από ατυχήματα σε αγρότες, σε υλοτόμους, σε μαρμαράδες, γιατί έτσι είναι ο νομός, και επιπλέον καταργείτε την ειδικότητα της ιατρικής της εργασίας και ακυρώνετε τον ρόλο της προληπτικής ιατρικής στον χώρο εργασίας.

Όσον αφορά την αύξηση των ωρών εργασίας και κυρίως, αυτό που επαγγέλλεσθε, μέχρι και δεκατρείς ώρες εργασίας για δύο ή τρεις μήνες τον χρόνο, φαίνεται ότι δεν κατανοήσατε ή ότι δεν έπεσε στα χέρια σας η δήλωση του Παγκόσμιου Οργανισμού Υγείας και του Διεθνούς Οργανισμού Εργασίας, ήδη από το 2016. Πολύ πιο πρόσφατα, υπήρξε και το 2024, όπου μάλιστα αναφέρονται τα ευρήματα και στο National Geographic και λοιδορείται η χώρα μας γιατί εγκρίνει εξαήμερη εργασία. Και από αυτές τις μελέτες, που αναφέρονται σε εκατοντάδες χιλιάδες θανάτους διεθνώς, φαίνεται ότι υπάρχει αύξηση 40% στα εγκεφαλικά και παραπάνω από 20% στα εμφράγματα σε αυτούς που δουλεύουν παραπάνω από 55 ώρες έστω και για μια βδομάδα.

Επιπλέον, αρνείστε να καταγράψετε επαγγελματικά νοσήματα. Τα καταγράφουν πρόσφατα, μετά το 2020, όλες οι χώρες εκτός από την Πορτογαλία και την Ελλάδα και μερικώς καταγράφονται και στη Γερμανία. Απλώς δεν τα μετράει όλα. Μετράει, όμως, τους καρκίνους. Απ’ ό,τι φαίνεται από τις μελέτες, όπου υπάρχουν μετρήσεις, για κάθε 100.000 εργαζόμενους πεθαίνουν κάθε χρόνο έξι έως έντεκα άνθρωποι από καρκίνο. Αυτοί οι άνθρωποι, στη χώρα μας, αντιστοιχούν με τουλάχιστον 250 έως 500 θανάτους τον χρόνο από καρκίνο λόγω της δουλειάς τους, λόγω της έκθεσής τους.

Επεσήμανα σε προηγούμενη ομιλία μου στις Επιτροπές ότι οι ανώτατες επιτρεπτές τιμές για καρκινογόνα και άλλες επικίνδυνες ουσίες καθορίζονται με οκτάωρη εργασία. Επειδή νομίζω ότι πλήρως αδιαφορήσατε, θα σας καταθέσω, μεταξύ άλλων, εκτός από το report και τις μελέτες του ILO και του WHO και τις οδηγίες που δίνει ο ΟΟΣΑ για το πώς υπολογίζονται οι ανώτατες επιτρεπτές τιμές. Και εκεί δηλώνει, συγκεκριμένα, ότι βασίζονται σε οκτάωρη εργασία μέγιστη. Επομένως, είναι απαράδεκτο να προτείνετε σε ανθρώπους να δουλέψουν δεκατρείς ώρες, δηλαδή 50% αύξηση του κινδύνου έκθεσης σε επικίνδυνες ουσίες.

Και βέβαια, το ερώτημα είναι, όταν σας είπα τι θα κάνουμε με την ιατρική της εργασίας, ιδιωτικά μού είπατε «Δεν υπάρχουν γιατροί εργασίας. Πρότεινέ μου να δούμε τι μπορούμε να κάνουμε».

Δεν υπάρχουν γιατροί εργασίας, ναι, είναι μικρός ο αριθμός των ειδικευμένων γιατρών εργασίας. Αλλά, επειδή είναι λίγοι, τους καταργούμε; Είναι οξύμωρο. Τι κάνουμε σε άλλες περιπτώσεις; Έχουμε έλλειψη γιατρών. Θα αναθέσουμε την ιατρική σε μηχανικούς, με γνώσεις τεχνητής νοημοσύνης; Έχουμε έλλειψη νοσηλευτών. Θα αναθέσουμε τη δουλειά του νοσηλευτή σε κοινωνιολόγους ή σε ψυχολόγους; Έχουμε έλλειψη αναισθησιολόγων. Θα αναθέσουμε να δίνει αναισθησία ένας μικροβιολόγος; Πρέπει να υιοθετήσετε κίνητρα -και είναι δουλειά, βέβαια, του Υπουργείου Υγείας να το κάνει αυτό- και να εφαρμόσουμε τη νομοθεσία.

Όσον αφορά τη νομοθεσία, το γεγονός ότι δίνεται το δικαίωμα σε πολλαπλές ειδικότητες να ασκούν το επάγγελμα της ιατρικής της εργασίας, την ειδικότητα, ταυτόχρονα με άλλη ειδικότητα, αντίκειται σε όλους τους νόμους που υπάρχουν. Ήδη από το ’55 στον ν.3366 το άρθρο 12 απαγορεύει σε γιατρό να ασκεί διπλή ειδικότητα, ακόμα και αν την κατέχει. Το ’85 ο ν.1579 στο άρθρο 2 δηλώνει το ίδιο. Το ’18 δεν ακυρώνονται αυτά τα άρθρα. Δηλαδή, ο ν.4512 με το άρθρο 341 δεν ακυρώνει το άρθρο που υποχρεούται ένας γιατρός να παραιτείται από οποιαδήποτε άλλη ειδικότητα, ακόμα και αν την κατέχει και να ασκεί μία μόνο. Το ’19 υπήρξε γνωμοδότηση του Πανελληνίου Ιατρικού Συλλόγου ότι δεν μπορεί να γίνεται αυτό και βεβαίως, δεν τον ακούσατε και δεν τους καλέσατε και να μας μιλήσουν γι’ αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Υπάρχουν, όμως, κίνητρα από το Υπουργείο Υγείας για τον γενικό γιατρό. Και είναι αναγκαίο να έχουμε κίνητρα και για τον γιατρό εργασίας. Να είναι κίνητρα οικονομικά, παράλληλα με αυτά που κάνατε για τον γενικό γιατρό, κίνητρα εκπαιδευτικά, αφού υποχρεούται κάθε γιατρός εργασίας να παρακολουθήσει επισήμως 1.300 ώρες τον χρόνο για να μάθει ποιοι είναι οι κίνδυνοι και πώς τους αποτρέπουμε στον χώρο εργασίας και πώς τους μετράμε και πώς τους καταγράφουμε. Και θα σας δώσω και άλλη Οδηγία της Ευρωπαϊκής Ένωσης για το πώς τεκμηριώνουμε και πώς καταγράφουμε τους θανάτους των επαγγελματικών νοσημάτων.

Υπάρχει ανάγκη επιπλέον και για κίνητρα για επαγγελματική αποκατάσταση αυτών των ανθρώπων, να υπάρξουν ειδικές κλινικές οι οποίες να εμπνέουν τους νέους φοιτητές, οι οποίοι να καταλαβαίνουν ότι η ιατρική της εργασίας δεν είναι μια παράπλευρη υποχρέωση. Είναι υποχρέωση όλων των εργοδοτών και είναι ανάγκη για όλους τους εργαζόμενους. Άλλωστε, περνάμε το μεγαλύτερο μέρος της ζωής μας εργαζόμενοι -τα περισσότερα χρόνια- και δεν μπορούμε να αρνούμαστε τον ρόλο μιας ειδικότητας, που είναι κατ’ εξοχήν προληπτική. Είναι μία από τις τρεις βασικές προληπτικές ειδικότητες.

Επομένως, πρέπει να πάψετε να στρουθοκαμηλίζετε.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ, ολοκληρώστε.

**ΑΘΗΝΑ ΛΙΝΟΥ:** Τελειώνω.

Δεν μπορώ να πιστέψω ότι δεν διαβάσατε ούτε το National Geographic του ’24 που περιέγραφε τα προβλήματα από την υπερωριακή εργασία. Καταθέτω και μερικές σκέψεις -ένα δισέλιδο- για το τι είδους κίνητρα θα μπορούσαν να χρησιμοποιηθούν και τι λύση να δοθεί στην ιατρική της εργασίας και βέβαια, και τη μελέτη του ΟΟΣΑ και του EUROSTAT τη μελέτη για το πώς μετράμε και όλα τα reports και τις τεχνικές μελέτες που τεκμηριώνουν ότι θα έχουμε τεράστια αύξηση θανάτων από εγκεφαλικά και καρδιολογικά.

Ευχαριστώ, κύριε Πρόεδρε.

(Στο σημείο αυτό η Βουλευτής κυρία Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, θα πρέπει να προηγηθεί ο κ. Κουκουλόπουλος από το ΠΑΣΟΚ - Κίνημα Αλλαγής, που ταξιδεύει στο εξωτερικό και θα φύγει από την Αίθουσα στη συνέχεια, και μετά θα δώσουμε τον λόγο στον Κοινοβουλευτικό Εκπρόσωπο της Νέας Δημοκρατίας και θα δούμε, κύριε Κόντη, και για σας, αν προλαβαίνουμε.

Ορίστε, κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, προκειμένου να τοποθετηθούμε σε ένα νομοσχέδιο που αφορά την αγορά εργασίας, τις εργασιακές σχέσεις, είναι απαραίτητο να βάλουμε, με έναν στοιχειώδη αλλά επαρκή τρόπο, το πλαίσιο στο οποίο κινούνται αυτές σήμερα.

Δεν θα σας κουράσω. Δύο πράγματα θα αναφέρω: Πρώτον, πού βρίσκονται οι αμοιβές των εργαζομένων σήμερα για να κατανοήσουμε επακριβώς για ποιον λόγο υπάρχει τέτοια αντίδραση από τους εργαζόμενους. Αφήστε εμάς τα κόμματα τι λέμε. Οι εργαζόμενοι γιατί αντιδρούν. Στην Ελλάδα εφαρμόστηκε η μέθοδος της εσωτερικής υποτίμησης με τα μνημόνια και ως αποτέλεσμα, υποτιμήθηκαν τα πάντα, όλες οι αξίες στην Ελλάδα, ακίνητα, κέρδη, μισθοί, τα πάντα. Ο αποπληθωρισμός, δηλαδή, ήταν η μέθοδος, όπως λένε οι οικονομολόγοι. Σήμερα, δεκαπέντε χρόνια μετά από εκείνες τις μέρες, κυρία Υπουργέ, τα κέρδη και οι τιμές των ακινήτων -οι αξίες τους- κινούνται πλέον πιο ψηλά από εκεί που βρίσκονταν το 2009, 2010 όταν ξέσπασε η κρίση.

Το ίδιο, όμως, δεν συμβαίνει με τους μισθούς και τις συντάξεις. Ένα ακόμη στοιχείο για να γίνει πιο κατανοητό. Το 2019 τα εισοδήματα από κέρδη υπερτερούσαν των εισοδημάτων από εργασία -είναι τα επίσημα στοιχεία της ΕΛΣΤΑΤ αυτά και του Γενικού Λογιστηρίου του Κράτους- κατά 21,3 δισ. Το 2024, που έχουμε τα τελευταία απολογιστικά στοιχεία, αυτή η διαφορά ανήλθε στα 36 δισεκατομμύρια. Άνοιξε, δηλαδή, 70% η ψαλίδα εισοδήματος από κέρδη με εισοδήματα από εργασία. Την ίδια στιγμή, οι Έλληνες δημόσιοι υπάλληλοι είναι οι χαμηλότερα αμειβόμενοι σε όλη την Ευρωπαϊκή Ένωση. Αυτή είναι η κατάσταση στην αγορά εργασίας από πλευράς μισθών.

Πάμε στο ζήτημα των εργασιακών σχέσεων. Κυρία Υπουργέ, έχετε κάνει πολλές φορές αναφορές -σας άκουσα και χθες- και καλά κάνετε, για το πόσο επιτυχημένη ήταν η εισαγωγή της ψηφιακής κάρτας εργασίας. Συμφωνούμε. Τι έχει αποδείξει αυτό, όμως; Εγώ θα σας πω την προσωπική μου οπτική, όταν κοίταξα τα πρώτα στατιστικά στοιχεία με κάποιους κλάδους, στους οποίους οι δηλωθείσες υπερωρίες ανέβηκαν μέχρι και 600% από αυτά που δηλώνονταν πριν την ψηφιακή κάρτα, πραγματικά, ανατρίχιασα.

Προσέξτε, δεν αδικούμε την προσπάθειά σας. Να τη διαβάζουμε, όμως, καλόπιστα μαζί, με τον ίδιο τρόπο. Δείχνει ότι η αγορά εργασίας είναι πλήρως απορρυθμισμένη. Αυτό δείχνει η εισαγωγή της ψηφιακής κάρτας εργασίας. Να μην αντιδικούμε σε αυτό. Εγώ δεν λέω ότι δεν προλάβαμε κάτι με την ψηφιακή κάρτα. Προσέξτε. Θα σας το θέσω σε ερώτημα: Πιστεύετε ότι έχει βγει όλο το πρόβλημα με την ψηφιακή κάρτα; Όχι. Αντί, λοιπόν, να φέρνουμε 13 ώρες σήμερα, θα ήταν προτιμότερο να συζητάμε σε αυτήν την Αίθουσα για την ενίσχυση του Σώματος Επιθεωρητών Εργασίας, την Επιθεώρηση Εργασίας και για αποτελεσματικούς ελέγχους, διασταυρωτικούς και άλλα. Αυτό θα ήταν ένα μήνυμα στον κόσμο της εργασίας που μας βλέπει και μας ακούει μέσα στη Βουλή και διαπιστώνει ότι μεγαλώνουν ολοένα οι αποστάσεις από αυτά που εδώ μέσα ρυθμίζονται από τις πραγματικές ανάγκες του κόσμου.

Ποιες είναι οι πραγματικές ανάγκες που θα έπρεπε σήμερα να προτάξουμε και όχι βέβαια τις 13 ώρες εργασίας; Το ένα το λέει η τροπολογία του ΠΑΣΟΚ. Οι συλλογικές συμβάσεις εργασίας και η μετενέργεια, που έχει παγώσει από το 2012, έτσι ώστε να μπορέσουμε σταδιακά να φτάσουμε στον ευρωπαϊκό μέσο όρο, του 80%, των σχέσεων εργασίας που θα καλύπτονται από συλλογικές συμβάσεις. Είναι κορυφαίο.

Εντός αυτού, το δεύτερο -που έχει μεγαλύτερο ειδικό βάρος, το ξέρει ο κ. Χρηστίδης ο εισηγητής μας, με έχει ακούσει πολλές φορές -όπως και εσείς το ξέρετε-είναι το ζήτημα του ξεπαγώματος των τριετιών. Αυτήν τη στιγμή, κυρία Υπουργέ -όπως ξέρετε καλύτερα από μένα, ή εξίσου καλά με εμένα, τα ίδια ξέρουμε όλοι- ο νεοπροσλαμβανόμενος παίρνει ίδιο μισθό με έναν που είναι κατά μέσο όρο 40 ετών, όταν ξεκίνησε εκείνος να δουλεύει το 2012 και του πάγωσαν οι τριετίες. Δηλαδή, ποια είναι αυτή η ομάδα μιας και μιλάμε για δημογραφικό; Σήμερα είναι, περίπου, μεταξύ 35 και 48 ετών αυτή η ομάδα, δηλαδή, η άκρως παραγωγική ηλικία και από πλευράς εργασίας και από πλευράς δημιουργίας οικογένειας. Τους έχουμε κλειδώσει παγωμένους, χωρίς τριετίες. Το πρώτο ζητούμενο των συλλογικών συμβάσεων εργασίας της γενικής συλλογικής σύμβασης και των κλαδικών είναι σταδιακά να πάρουν πίσω τις τριετίες που έχασαν. Όχι από εδώ και πέρα, αλλά να πάρουν αυτές που έχασαν, διαφορετικά θα είναι κλειδωμένοι σε μια ανισότητα ακόμα, εντός του χώρου εργασίας.

Το τρίτο θέμα που πρέπει να ρυθμίσουμε -και είναι κραυγαλέα η ανάγκη- είναι η εξ αποστάσεως εργασία. Εκεί και αν υπάρχουν άθλιες μορφές, που κανένας μας δεν μπορεί να ελέγξει το ωράριο. Δεν χρειάζεται να πω πολλά. Μας καταλαβαίνουν χιλιάδες άνθρωποι που ακούν αυτήν τη στιγμή, ενδεχομένως.

Τέταρτο ζήτημα, η ενίσχυση των Επιθεωρήσεων Εργασίας, στο οποίο ήδη αναφέρθηκα.

Πέμπτη αναγκαιότητα, η τιμαριθμοποίηση της φορολογικής κλίμακας. Γιατί, κυρία Υπουργέ, σήμερα δεν ξέρουμε ακόμα και το 13ωρο που θεσπίζεται, αν καλύπτει τις χιλιάδες περιπτώσεις εργαζομένων, οι οποίοι ακριβώς για να μην πέσουν στον μεγάλο φορολογικό συντελεστή, προτιμούν από ένα σημείο και πέρα να αμείβονται με μπλοκάκι.

Είναι, δηλαδή, εργαζόμενοι και παράλληλα είναι και σύμβουλοι στην επιχείρησή τους για να πάνε στο 22%. Άλλαξε λίγο αυτό με τα μέτρα της ΔΕΘ, άλλαξε όμως πολύ αργά. Και το κράτος χάνει εισοδήματα και οι εργαζόμενοι αυτοί, εάν η επιχείρησή τους κλείσει ή πουληθεί σε έναν άλλο εργοδότη, τι αποζημίωση θα πάρουν; Δεν θα πάρει την αποζημίωση του πραγματικού μισθού. Θα πάρει την αποζημίωση του δηλωμένου μισθού, γιατί ένα άλλο μεγάλο μέρος το δηλώνουν άτυπα ως αμοιβή συμβούλου. Αυτά τα ζητήματα ρυθμίζει μια σύγχρονη χώρα, μια σύγχρονη κοινωνία.

Και τέλος, βέβαια, για να μην σας αδικήσω, θα σας πω κάτι γιατί έχω προσωπικά μεγάλη εμπειρία από τη βιομηχανία, κυρία Υπουργέ. Σε πολλούς κλάδους βιομηχανίας υπάρχει ζήτημα με τις ώρες εργασίας. Εγώ είμαι χημικός μηχανικός. Δούλεψα χρόνια στη βιομηχανία και ξέρω. Όταν υπάρχει ανάγκη ρύθμισης και κοντρόλ που λέμε στο εργοστάσιο, από την ώρα που θα ρυθμιστεί, είναι μια-δύο κρίσιμες ειδικότητες, κάποιοι εργοδηγοί πολύ εξειδικευμένοι ή μηχανικοί, που ρυθμίζουν το μηχάνημα, που πραγματικά -το ξέρουν όλοι και το ΚΚΕ τα ξέρει καλά αυτά- δεν μπορούν να φύγουν εύκολα από το πόστο. Αυτό, όμως, είναι μια περίπτωση, που μπορεί να τη ρυθμίσει μια συλλογική σύμβαση, είτε εργασιακή είτε κλαδική, και να έρθουμε εδώ να την καλύψουμε και με νομοθετική ρύθμιση. Δεν είναι στο όνομα αυτής της ανάγκης να νομοθετούμε δεκατρείς ώρες συνολικά.

Όταν κάνουμε τέτοια πράγματα, κυρία Υπουργέ, όπως σας είπα διαπράττουμε ένα μεγάλο -δεν θα το πω έγκλημα, δεν μ’ αρέσουν οι ακραίες εκφράσεις- λάθος. Μεγαλώνουμε, όπως σας είπα, διαρκώς την απόσταση των θεσμών από την κοινωνία και αυτό είναι το κεντρικό πρόβλημα της φιλελεύθερης δημοκρατίας σήμερα.

Εμείς πιστεύουμε στην ανάδειξη με φιλελεύθερη δημοκρατία, γι’ αυτό και σας καλούμε να αποσύρετε αυτή τη διάταξη. Διαφορετικά, θα ισχύσει αυτό που σας είπε ο Παύλος Χρηστίδης, θα μείνετε στην ιστορία σαν η κυβέρνηση των δεκατριών ωρών.

Ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και σας εύχομαι καλή τύχη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα ένα μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Γλυφάδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας ο κ. Μηταράκης.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, ξεπεράσαμε χτες τις δεκατρείς ώρες συζήτησης στην Ολομέλεια γι’ αυτό το ιδιαίτερα σημαντικό νομοσχέδιο. Επιτρέψτε μου να σημειώσω επί της διαδικασίας ότι από τις δεκατέσσερις ώρες που διήρκεσε η συνεδρίαση χθες, δυόμισι ώρες ήταν λόγω της υπέρβασης του χρόνου από τους πολιτικούς Αρχηγούς. Νομίζω, κύριε Πρόεδρε, ότι αυτό είναι ένα θέμα που θα έπρεπε να δείτε στη Διάσκεψη των Προέδρων, γιατί αναγκάστηκαν οι Βουλευτές να μιλήσουν πολύ αργά το βράδυ περιμένοντας όλη την ημέρα υπομονετικά.

Συζητάμε σήμερα ένα σημαντικό νομοσχέδιο του Υπουργείου Εργασίας σε μια περίοδο που η ελληνική οικονομία παρουσιάζει σταθερή πρόοδο, ευρισκόμενη σε μια τροχιά βιώσιμης ανάπτυξης. Η χώρα μας, μετά από πολλά χρόνια οικονομικής κρίσης, αφήνει πίσω της τα ελλείμματα, την υψηλή ανεργία, τη στασιμότητα. Η πολιτική της Κυβέρνησης είναι σαφώς φιλοεργατική. Η Νέα Δημοκρατία πάντα ήταν η λαϊκή παράταξη αυτής της χώρας.

Το νομοσχέδιο της Κυβέρνησης δίνει δυνατότητες και προοπτικές στους εργαζόμενους για αυξημένα οικογενειακά έσοδα και απαιτεί, παράλληλα, την εφαρμογή από τους εργοδότες με αυστηρά πρόστιμα της εργατικής νομοθεσίας, με αυξημένους ελέγχους, ώστε να πληρώνεται και να ασφαλίζεται πλήρως ο εργαζόμενος για τη δουλειά που παράγει και να προοδεύει σε αυτό το πλαίσιο γενικότερα η ελληνική οικονομία. Και η οικονομία μας σαφώς προοδεύει.

Είναι σημαντικό, κυρία Υπουργέ, να τονίσουμε ότι αυτό το νομοσχέδιο έρχεται σε ένα ιδιαίτερο περιβάλλον. Έρχεται σε ένα περιβάλλον πρώτον, όπου η αδήλωτη και υποδηλωμένη εργασία δεν είναι πλέον εφικτή. Γιατί προ ετών, να το παραδεχτούμε, αυτό το νομοσχέδιο θα είχε λίγη αξία, καθώς οι εργαζόμενοι -πολλές φορές έχει καταγγελθεί- δούλευαν πολλές ώρες απλήρωτης υπερωρίας και άρα τότε ο νόμος δεν είχε τόσο μεγάλη σημασία. Είναι σημαντικό, λοιπόν, σε ένα πλαίσιο στο οποίο ο νόμος, χάρη στην ψηφιακή κάρτα εργασίας που θα αναφερθώ, εφαρμόζεται αυστηρά, η εργατική νομοθεσία να ανταποκρίνεται στις πραγματικές επιδιώξεις και των εργαζομένων και των εργοδοτών για μια ισχυρή οικονομία και για ένα ισχυρό διαθέσιμο εισόδημα για τους εργαζόμενους.

Δεύτερον, πλέον, σε αυτό το οικονομικό περιβάλλον, σε αντίθεση με τα χρόνια των μνημονίων και της κρίσης, ο εργαζόμενος σαφώς έχει αυξημένη διαπραγματευτική δύναμη. Υπάρχουν πολλοί εργοδότες που ψάχνουν απεγνωσμένα και πληρώνουν πολύ περισσότερα από τον κατώτατο μισθό για να βρουν εργαζόμενους με τις απαραίτητες δεξιότητες που ζητάει σήμερα η ελληνική οικονομία.

Μην ξεχνάμε ότι είμαστε σε ένα οικονομικό περιβάλλον το 2025, όπου η ανάπτυξη προβλέπεται στο 2,2%, σαφώς υψηλότερη από τον μέσο όρο της Ευρωζώνης, και το 2026, σύμφωνα με το προσχέδιο του κρατικού προϋπολογισμού που συζητείται στη Μόνιμη Διαρκή Επιτροπή Οικονομικών, αναμένεται περαιτέρω επιτάχυνση στο 2,4%. Οι επενδύσεις αυξάνονται κατά 10,2%. Η ανεργία μειώνεται σταθερά κάθε χρόνο και προβλέπεται να φτάσει στο 8,6% το 2026, το χαμηλότερο επίπεδο, κυρίες και κύριοι συνάδελφοι, από το 2008. Αυτό απαντά στην κριτική της Αντιπολίτευσης για το νομοσχέδιο, ότι δήθεν ο εργαζόμενος σε αυτό το πλαίσιο δεν έχει διαπραγματευτική ισχύ. Το ονομαστικό ΑΕΠ ξεπερνά πλέον τα 260 δισεκατομμύρια ευρώ.

Μέσα σε αυτό το θετικό περιβάλλον, η αγορά εργασίας καταγράφει ιστορικές επιδόσεις. Από τον Ιανουάριο ως τον Αύγουστο του 2025 δημιουργήθηκαν τριακόσιες δεκαεπτά χιλιάδες τριακόσιες μία νέες θέσεις εργασίας. Είναι ρεκόρ από το 2001. Ο μέσος μισθός τείνει στα 1.500 ευρώ. Είναι αυξημένος κατά 28% σε σχέση με το 2019. Ο κατώτατος μισθός από το 2019 αυξήθηκε κατά 35,3%, με στόχο σε αυτή τη δεύτερη τετραετία διακυβέρνησης Κυριάκου Μητσοτάκη να φτάσει τα 950 ευρώ.

Αυτές οι αυξήσεις ξεπερνούν κατά πολύ την άνοδο του πληθωρισμού και αποδεικνύουν, κυρίες και κύριοι συνάδελφοι της Αξιωματικής Αντιπολίτευσης, αναφορικά με μια τροπολογία που καταθέσατε, ότι το υφιστάμενο νομικό πλαίσιο στην πράξη προστατεύει τους εργαζόμενους. Οι αυξήσεις του κατώτατου μισθού με αυτό το νομοθετικό πλαίσιο που έχει εισηγηθεί και εφαρμόζει η Κυβέρνηση Μητσοτάκη είναι ιδιαίτερα σημαντικές, 35,4% για τους εργαζόμενους. Οι κλαδικές συμβάσεις δίνουν ακόμα καλύτερους όρους εργασίας σε αυτούς οι οποίοι εργάζονται σε αυτούς τους κλάδους. Ο πραγματικός μέσος μισθός πλέον αυξάνεται. Το 2026 προβλέπεται άνοδος 1,5% του πραγματικού μισθού.

Παράλληλα, πρέπει να τονίσουμε ότι η μείωση φόρων και εισφορών, ογδόντα τρεις συνολικά από το 2019, ενισχύει ουσιαστικά το διαθέσιμο εισόδημα των πολιτών.

Τον Νοέμβριο έρχονται συγκεκριμένα μόνιμα μέτρα για τη στήριξη συνταξιούχων και ενοικιαστών, με την καταβολή στους συνταξιούχους, υπό οικονομικές προϋποθέσεις προφανώς, μιας μόνιμης ετήσιας στήριξης στα τέλη Νοεμβρίου 250 ευρώ. Για τους ενοικιαστές έρχεται η καταβολή ενός ενοικίου, το 8% του ετήσιου κόστους ενοικίασης, για να στηρίξουμε τις οικογένειες οι οποίες ζουν στο ενοίκιο. Και βέβαια, από το 2026 μισθωτοί και συνταξιούχοι θα δουν τις πολύ ουσιαστικές μειώσεις των φορολογικών συντελεστών που διαχέονται σε όλη την κοινωνία, που ανακοίνωσε ο Πρωθυπουργός στο βήμα της Διεθνούς Έκθεσης Θεσσαλονίκης.

Κυρίες και κύριοι συνάδελφοι, πολλές φορές έχουμε μιλήσει στην Αίθουσα της Ολομέλειας για το παραγωγικό μοντέλο της χώρας. Και όχι, η Ελλάδα δεν είναι μόνο μία τουριστική οικονομία, παρότι προφανώς ο τουρισμός αποτελεί ατμομηχανή για την ανάπτυξη και τη δημιουργία θέσεων εργασίας. Είμαστε μια χώρα που παράγει, εξάγει και καινοτομεί. Από το 2019 έως το 2024 οι μεταποιητικές επιχειρήσεις αυξήθηκαν κατά 10%, οι εργαζόμενοι σε αυτές κατά 18%. Δημιουργήθηκαν στη μεταποίηση πενήντα έξι χιλιάδες νέες θέσεις εργασίας και οι αποδοχές αυξήθηκαν σε αυτόν τον κλάδο κατά 250 ευρώ τον μήνα.

Το μερίδιο της βιομηχανίας στο ΑΕΠ προσεγγίζει το 14%. Από τα μέταλλα ως τα τρόφιμα, από τα φάρμακα ως τα χημικά οι ελληνικές επιχειρήσεις διακρίνονται διεθνώς και η Ελλάδα μετασχηματίζεται σε μια ανοικτή, εξωστρεφή και δυναμική οικονομία. Σε αυτό το δυναμικό πλαίσιο, το νέο εργασιακό νομοσχέδιο έρχεται να ενισχύσει τον εργαζόμενο, προβλέποντας νέα μέτρα διαφάνειας, αξιοποιώντας πλήρως την ψηφιακή τεχνολογία, συνεχίζοντας την προσπάθεια καταπολέμησης της αδήλωτης και υποδηλωμένης εργασίας.

Η ψηφιακή κάρτα εργασίας καλύπτει ήδη ένα εκατομμύριο οκτακόσιους χιλιάδες εργαζόμενους και επεκτείνεται σε νέους κλάδους. Είναι εντυπωσιακό ότι οι δηλωμένες υπερωρίες αυξήθηκαν κατά ένα εκατομμύριο οκτακόσιες χιλιάδες ώρες. Αποτέλεσμα είναι περισσότερες αποδοχές για τον εργαζόμενο που πάντα δούλευε επιπλέον ώρες, αλλά στο παρελθόν δεν τις πληρωνόταν και πλέον τις πληρώνεται και αυτό τονίζει το σημερινό υπό ψήφιση νομοσχέδιο.

Και βέβαια δεν υπάρχει καθιέρωση ενός μόνιμου δεκατριάωρου, όπως προσπαθούν να μας πείσουν οι Βουλευτές της Αντιπολίτευσης. Οι υπερωρίες παραμένουν στις εκατόν πενήντα ώρες ετησίως και με συναίνεση του εργαζομένου επιτρέπεται η εργασία ως τέσσερις επιπλέον ώρες την ημέρα και ως τριάντα επτά ημέρες τον χρόνο. Η άρνηση για υπερωρία δεν μπορεί να οδηγήσει σε απόλυση, μια πρόταση της ΓΣΕΕ που ενισχύθηκε ακόμα περισσότερο με αυτό το πλαίσιο. Σήμερα η Υπουργός κατέθεσε επιπλέον νομοτεχνικές βελτιώσεις για να ενισχύσει τις δικλίδες ασφαλείας.

Το νομοσχέδιο εισάγει ιδιαίτερα θετικές διατάξεις για το αφορολόγητο και ακατάσχετο επίδομα γονικής άδειας, για την επέκταση των αδειών μητρότητας και στις ανάδοχες μητέρες, την προστασία από δυσμενείς μεταβολές, την απαγόρευση μείωσης μισθών σε επιχειρήσεις με ψηφιακή κάρτα εργασίας για να μην αναγκάζονται από τη μία να πληρώνουν υπερωρίες και από την άλλη δήθεν να μειώσουν τον μισθό των εργαζομένων.

Στηρίζουμε τη δίκαιη εργασία, στηρίζουμε την ενίσχυση των δικαιωμάτων. Είναι μια πραγματική στήριξη στην πράξη.

Η Αντιπολίτευση επιλέγει ξανά κραυγές και ψεύδη. Μίλησαν για μόνιμα δεκατριάωρα, για απολύσεις με sms, για κατάργηση αδειών. Όλα αυτά έχουν απαντηθεί. Αλλά δεν είπαν κουβέντα για το επίδομα κυοφορίας, για την άδεια μητρότητας, για τα μέτρα που στηρίζουν την υγεία και την ασφάλεια στην εργασία. Και περιμένω οι ομιλητές σήμερα να τοποθετηθούν επί αυτών των θετικών προβλέψεων του νομοσχεδίου, για τις οποίες η Νέα Δημοκρατία ζήτησε ονομαστική ψηφοφορία αύριο στις 10.00΄ για όλα τα άρθρα του νομοσχεδίου.

Εμείς πιστεύουμε στις δυνατότητες της πατρίδας μας και στην εργατικότητα του Έλληνα εργαζόμενου. Πιστεύουμε στην Ελλάδα της εργασίας, της αξιοπρέπειας και της προκοπής και αυτή υπηρετεί το παρόν νομοσχέδιο, με σχέδιο, με αλήθεια και ευθύνη.

Και ναι, κυρίες και κύριοι συνάδελφοι της Αντιπολίτευσης, έχουμε ιδεολογικές διαφορές. Η δικιά μας, όμως, πολιτική οδήγησε στη δημιουργία πεντακοσίων χιλιάδων θέσεων εργασίας στη χώρα μας από το 2019. Είναι η δικιά μας πολιτική που μείωσε την ανεργία στο 8%. Είναι η δική μας πολιτική που μείωσε ογδόντα τρεις φόρους προς όφελος των εργαζομένων, η δικιά μας πολιτική που αύξησε τον κατώτατο μισθό κατά 35%, τον μέσο μισθό κατά 28%, τις επενδύσεις κατά 60%, το χρέος που αφήνουμε στα παιδιά μας και στα εγγόνια μας κατά τριάντα μονάδες του ΑΕΠ. Είναι διατάξεις σαφώς συνταγματικές, που θα απαντήσω σε λίγο στην αίτηση αντισυνταγματικότητας.

Προφανώς, κυρίες και κύριοι συνάδελφοι, χρειάζεται να γίνουν ακόμα πολλά. Ο μεγάλος στόχος αυτής της τετραετίας και της επόμενης πρέπει να είναι η πραγματική σύγκλιση των εισοδημάτων των Ελλήνων με τον μέσο όρο της Ευρωπαϊκής Ένωσης. Πλέον μια ισχυρή οικονομία, που σαφώς υπάρχει στη χώρα μας, δημιουργεί τις προϋποθέσεις όλη αυτή η ανάπτυξη να περάσει πλήρως στον Έλληνα πολίτη.

Η ακρίβεια πράγματι είναι ένα ζήτημα που μας έχει βασανίσει τα τελευταία χρόνια, όχι μόνο την Ελλάδα, όλες τις χώρες της Ευρωπαϊκής Ένωσης, αλλά σε αυτό απαντάμε με ένα ολοκληρωμένο σχέδιο: Πρώτον, με την αύξηση των μισθών και των συντάξεων, δεύτερον, με τη μείωση της φορολογίας και τρίτον, με διαρκή μέτρα παρέμβασης της αγοράς, όπως η σημερινή ανακοίνωση του Υπουργείου Ανάπτυξης αναδεικνύει με τη μείωση κατά 8% μεσοσταθμικά δύο χιλιάδων προϊόντων στο ράφι για τους Έλληνες πολίτες.

Είναι σαφές, κυρίες και κύριοι συνάδελφοι, ότι η Κυβέρνηση της Νέας Δημοκρατίας έχει ολοκληρωμένο σχέδιο για τη στήριξη του Έλληνα εργαζόμενου και αυτό το έργο αποδίδει στην πράξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστούμε για την απόλυτη συνέπεια στον χρόνο.

Θα εισέλθουμε στη συζήτηση των αντιρρήσεων συνταγματικότητας που έχουν προβληθεί από την Κοινοβουλευτική Ομάδα της Ελληνικής Λύσης. Θα εφαρμοστεί η παράγραφος 2 του άρθρου 100 του Κανονισμού της Βουλής. Έχουν δικαίωμα να μιλήσουν ο λέγων, κ. Κωνσταντίνος Χήτας, ο αντιλέγων κ. Μηταράκης, οι Πρόεδροι των Κοινοβουλευτικών Ομάδων και οι Κοινοβουλευτικοί Εκπρόσωποι κατά αντίστροφη με την κοινοβουλευτική τους δύναμη σειρά και θα κλείσει τη συζήτηση η Υπουργός. Όλοι θα έχουν από πέντε λεπτά.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

Η αλήθεια είναι ότι θα περιμέναμε από χθες να υπάρχουν περισσότερες ενστάσεις αντισυνταγματικότητας, αλλά θα το δούμε αυτό στην πορεία, γιατί θεωρούμε το συγκεκριμένο νομοσχέδιο -εμείς το χαρακτηρίσαμε- έκτρωμα και ζητήσαμε την απόσυρσή του.

Ξέρετε, κυρίες και κύριοι συνάδελφοι, ο εργασιακός μεσαίωνας έκανε ξανά την εμφάνισή του στην Ελλάδα πριν από λίγα χρόνια με τα μνημόνια που όλοι τα θυμόμαστε. Από το 2019 και μέχρι το παρόν νομοσχέδιο με σειρά νομοσχεδίων -πάρα πολλά νομοσχέδια- ισοπεδώθηκαν όλα τα εργασιακά δικαιώματα που είχαν κατακτηθεί με αγώνες των εργαζομένων.

Θέλω να μείνω λίγο στους αγώνες αυτούς των εργαζομένων, γιατί δόθηκαν σκληροί αγώνες. Από τον προπερασμένο αιώνα ακόμα, από το 1886 πάμε στο Σικάγο, για να φτάσουμε στη ρύθμιση «8,8,8». Βέβαια αυτά πλέον ανήκουν στη σφαίρα της φαντασίας, το «8,8,8». Τι σημαίνει αυτό; Οκτώ ώρες δουλειά, οκτώ ώρες ανάπαυση, οκτώ ώρες ύπνο. Αυτό πλέον δεν ισχύει. Και στην Ελλάδα, όμως, είχαμε αυτήν την κατάκτηση. Από το 1925 σταδιακά και οριστικά πλέον το 1937 το οκτάωρο καθιερώνεται και επίσημα σε όλες τις βιομηχανίες και εργασίες. Δηλαδή να έχει ο εργαζόμενος δεκαέξι ώρες το εικοσιτετράωρο ελεύθερες για τον εαυτό του και φυσικά για την οικογένειά του. Δυστυχώς, από τις δεκαέξι ώρες καταλήξαμε στις έντεκα ώρες και με το προς ψήφιση νομοσχέδιο επέρχεται περαιτέρω εξόντωση στη δουλειά των εργαζομένων.

Τώρα, πέραν των πολλών άλλων αντισυνταγματικών ρυθμίσεων που πιστεύουμε ότι το νομοσχέδιο εισάγει, όπως για παράδειγμα ο χρόνος διαλυμάτων, ο χρόνος εκ περιτροπής εργασίας, ο χρόνος προετοιμασίας της εργασίας, η κατάτμηση των αδειών, η αποχώρηση-απόλυση του εργαζομένου κ.λπ., γιατί στην ουσία όλα αυτά που σας ανέφερα καθιστούν τον εργαζόμενο ανίσχυρο και δόλο απέναντι στον ισχυρό επιχειρηματία.

Εμείς εστιάζουμε στις ρυθμίσεις του άρθρου 7, οι οποίες επιβάλλουν δεκατριάωρη συνεχόμενη εργασία στον ίδιο εργοδότη. Αυτό, λοιπόν, δίνει πολλά πλεονεκτήματα στον εργοδότη και φαλκιδεύει την ίδια στιγμή δικαιώματα του εργαζόμενου, τον οποίο ξαναγυρίζει πίσω -όπως είπαμε και χθες- στον εργασιακό μεσαίωνα. Όμως, εδώ έχουμε να κάνουμε με ανθρώπους, ανθρώπους εργαζόμενους και όχι με ρομπότ. Το, δε, Σύνταγμα προστατεύει τον άνθρωπο εργαζόμενο. Το, δε, δήθεν δικαίωμα της συναίνεσης, το οποίο επικαλείται η Κυβέρνηση, η Υπουργός και όλα τα στελέχη της Κυβέρνησης και της Νέας Δημοκρατίας, το δικαίωμα της συναίνεσης -όπως το αναφέρουν- του εργαζόμενου να αρνηθεί ως τάχα δικλείδα ασφαλείας που εισάγει η Κυβέρνηση εντελώς επικοινωνιακά, δεν έχει καμία ουσία αυτή η διάταξη, είναι άνευ πραγματικού αντικρίσματος. Δεν πρόκειται ουσιαστικά για ελεύθερη επιλογή, αλλά για αποτέλεσμα εξαναγκασμού, δεδομένου ότι ο ανίσχυρος ατομικά εργαζόμενος δεν μπορεί να αρνηθεί στον ισχυρό επιχειρηματία την επιπλέον εργασία. Είναι κάτι -ας μην κρυβόμαστε, μεταξύ κατεργαραίων ειλικρίνεια- που το γνωρίζουμε όλοι.

Οι ανωτέρω, λοιπόν, ρυθμίσεις του άρθρου 7 στο νομοσχέδιο έρχονται σε ευθεία σύγκρουση με θεμελιώδεις διατάξεις του Συντάγματος. Συγκεκριμένα, δεν προστατεύεται η αξία του ανθρώπου εργαζόμενου, ούτε του απονέμεται ο απαιτούμενος σεβασμός από την πολιτεία. Σύμφωνα, λοιπόν, με το άρθρο 2, παράγραφος 1 του Συντάγματος:

Ο σεβασμός και η προστασία της αξίας του ανθρώπου αποτελούν την πρωταρχική υποχρέωση της Πολιτείας. Αυτό λέει το Σύνταγμα. Ενώ, λοιπόν, μια δημοκρατική ευνομούμενη Πολιτεία θα έπρεπε κανονικά να σέβεται την αξία του ανθρώπου, του εργαζόμενου και να τον προστατεύει από τα ισχυρά εργοδοτικά συμφέροντα, ρυθμίζοντας ανάλογα και με ίσους όρους τις εργασιακές σχέσεις, αντιθέτως το προσβαλλόμενο άρθρο παραδίδει τον εργαζόμενο, ανυπεράσπιστο στα χέρια του εργοδότη, ο οποίος θα μπορεί να τον χρησιμοποιεί όπως τον συμφέρει οικονομικά, αδιαφορώντας την ίδια ώρα για τον άνθρωπο που κρύβεται πίσω από τον εργαζόμενο, για τις αγωνίες του, για την ανάπαυση του, για την οικογένειά του.

Β. Παραβιάζεται η προσωπική ελευθερία. Σύμφωνα με το άρθρο 5 παράγραφος 1 του Συντάγματος, καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική, οικονομική, πολιτική ζωή της χώρας, εφόσον δεν προσβάλλει τα δικαιώματα των άλλων και δεν παραβιάζει το Σύνταγμα ή τα χρηστά ήθη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, κυρίες και κύριοι, ο περιορισμός του εργαζομένου να εργαστεί σε έναν μόνο εργοδότη συνιστά παραβίαση της συνταγματικά προστατευόμενης ελεύθερης ανάπτυξης της προσωπικότητας και της συμβατικής ελευθερίας του.

Γ. Παραβιάζεται η προστασία της οικογένειας, και είναι πολύ σημαντικό, του γάμου, της μητρότητας και της παιδικής ηλικίας. Σύμφωνα λοιπόν με το εδάφιο α της παράγραφος 1 του άρθρου 21 του Συντάγματος: Η οικογένεια ως θεμέλιο της συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους. Όταν, όμως, ο εργαζόμενος απασχολείται μέχρι δεκατρείς συνεχόμενες ώρες, πώς ακριβώς θα μπορέσει να δημιουργήσει οικογένεια; Αν μάλιστα σε αυτές τις δεκατρείς ώρες, βάλτε τώρα εσείς, περίπου δύο με τρεις ώρες που θέλει συνολικά για τη μετάβασή του, την επιστροφή του, την προετοιμασία του κ.λπ., πέρα από τον κίνδυνο της υγείας του, ο εργαζόμενος δεν έχει πλέον τις ψυχικές, δεν έχει τις σωματικές δυνάμεις, δεν έχει τις αντοχές να ασχοληθεί ουσιαστικά με την οικογένειά του, να παίξει με τα παιδιά του, να τα διαβάσει, να ξεκουραστεί, να κοιμηθεί, να ερωτευθεί, να ζήσει δηλαδή, όπως θα έπρεπε να ζει.

Το προσβαλλόμενο, λοιπόν, άρθρο 7 του προς ψήφιση νομοσχεδίου στοχεύει μόνο στη μεγιστοποίηση των κερδών του επιχειρηματία και όχι στην προστασία της οικογένειας του εργαζομένου και κατ’ επέκταση, κυρίες και κύριοι συνάδελφοι, του δημογραφικού προβλήματος της χώρας, το οποίο ενταφιάζει πλήρως την Ελλάδα.

Δ. Παραβιάζεται η προστασία της εργασίας. Τελικά, παραβιάζεται, κυρίες και κύριοι, ευθέως η ίδια η προστασία της εργασίας και ειδικότερα οι παράγραφοι 1, 2, 4 του εδαφίου α του άρθρου 22 του Συντάγματος. Σύμφωνα, λοιπόν, με την παράγραφο: Η εργασία αποτελεί δικαίωμα και προστατεύεται από το κράτος που μεριμνά για τη δημιουργία συνθηκών απασχόλησης όλων των πολιτών και για την ηθική και υλική εξύψωση του εργαζόμενου αγροτικού και αστικού πληθυσμού. Το άρθρο, λοιπόν, 7 καταργεί κάθε δικαίωμα του εργαζόμενου, καθιστώντας τον έρμαιο στα χέρια του εργοδότη.

Σύμφωνα με την παράγραφο 2 λοιπόν, με νόμο καθορίζονται οι γενικοί όροι εργασίας, που συμπληρώνονται από τις συλλογικές συμβάσεις εργασίας, συναπτόμενες με ελεύθερες διαπραγματεύσεις και εάν αυτές αποτύχουν, με τους κανόνες που θέτει η διαιτησία, ναι μεν το Σύνταγμα αφήνει στον κοινό νομοθέτη να ρυθμίσει με νόμο τους γενικούς όρους εργασίας, όμως επιβάλλει να συμπληρώνονται αυτοί οι γενικοί όροι εργασίας με συλλογικές συμβάσεις εργασίας, κάτι που δεν συμβαίνει με το άρθρο 7 στο συγκεκριμένο νομοσχέδιο.

Σύμφωνα,, λοιπόν, με το εδάφιο α της παραγράφου 4 οποιαδήποτε μορφή αναγκαστικής εργασίας απαγορεύεται. Αυτό λέει το Σύνταγμα ρητά και ξεκάθαρα. Μάλιστα, το δεύτερο εδάφιο ορίζει επακριβώς σε ποιες περιπτώσεις επιβάλλεται η αναγκαστική εργασία.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Όμως, όταν ο εργαζόμενος αναγκάζεται να εργαστεί ακόμα και μέχρι δεκατρείς συνεχόμενες ώρες το ίδιο εικοσιτετράωρο, αυτό έρχεται σε ευθεία αντίθεση με τη συγκεκριμένη συνταγματική διάταξη που αναφέραμε πριν από λίγο.

Κυρίες και κύριοι συνάδελφοι, νομίζω ότι είναι ό,τι χειρότερο το συγκεκριμένο νομοσχέδιο μπορούσε να παρουσιάσει αυτή η Κυβέρνηση, η οποία βρίσκεται σε αποδρομή. Προφανώς θέλουν να προλάβουν να τα πετύχουν όλα λίγο πριν τελειώσει η διακυβέρνηση της χώρας από τους συγκεκριμένους ανθρώπους.

Γνωρίζουμε το αποτέλεσμα της σημερινής αίτησης αντισυνταγματικότητας. Γνωρίζουμε πάρα πολύ καλά ότι η πλειοψηφία θα την απορρίψει. Αυτό όμως δεν σημαίνει ότι θα πρέπει να σταματήσουμε να κάνουμε αυτό που πρέπει για να είμαστε στο πλευρό των ανθρώπων, που δίνουν μάχη για την επιβίωσή τους.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκατέσσερις μαθήτριες και μαθητές και δύο συνοδοί εκπαιδευτικοί από το 73ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο ως αντιλέγων έχει ο Κυβερνητικός Εκπρόσωπος της Νέας Δημοκρατίας κ. Μηταράκης.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, η τοποθέτηση του Κοινοβουλευτικού Εκπροσώπου της Ελληνικής Λύσης ήταν σαφώς πολιτική. Προφανώς είχε κάποιες αναφορές σε συνταγματικά άρθρα, αλλά εδώ υπάρχει μια ιδεολογική διαφορά. Και δεν είναι ασυνήθιστο στην Ευρώπη η λαϊκιστική Δεξιά στην οικονομική πολιτική, να εφαρμόζει σοσιαλιστικές απόψεις.

Η πραγματικότητα είναι ότι αυτό το νομοσχέδιο δίνει δικαιώματα. Δικαιώματα στους εργαζόμενους, δικαίωμα στην προκοπή και στην κοινωνική κινητικότητα. Και η κοινωνική κινητικότητα ήταν σαφέστατα πάντα μια πολιτική επιλογή που στηρίχθηκε από τα κόμματα της κεντροδεξιάς.

Είπα στην τοποθέτησή μου πριν από λίγο ότι η πολιτική της Νέας Δημοκρατίας από το 2019 μέχρι σήμερα οδήγησε στη δημιουργία 500 χιλιάδων νέων θέσεων εργασίας, φτάνοντας την ανεργία στο ιστορικό χαμηλό του 8%, έχοντας ρεκόρ προσλήψεων το 2025. Μια οικονομία η οποία μειώνει φόρους, αυξάνει εισοδήματα, 83 φόροι μειώθηκαν, 35% αυξήθηκε ο κατώτατος μισθός, 28% ο μέσος μισθός. Και θεωρούμε ότι ο εργαζόμενος πρέπει να έχει τη δυνατότητα, το δικαίωμα να επιλέξει αν θέλει να δουλέψει περισσότερο και να κερδίσει περισσότερο. Και αυτό είναι προς όφελος και του ίδιου και της χώρας και της εθνικής οικονομίας.

Προφανώς οι διατάξεις του σχεδίου νόμου του άρθρου 7 που κατέθεσε η κυρία Υπουργός δεν είναι κάτι καινούργιο στο ελληνικό εργασιακό δίκαιο. Έρχεται ως τροποποίηση του ν.2784/2000, τον νόμο του ΠΑΣΟΚ, ο οποίος δεν είχε κριθεί αντισυνταγματικός, ο οποίος έθετε αυτές τις αρχές. Άρα, επί της αρχής η συνταγματικότητα εδώ και 25 χρόνια έχει κριθεί, κυρίες και κύριοι συνάδελφοι.

Σήμερα με το παρόν νομοσχέδιο δίνουμε περισσότερες επιλογές στον εργαζόμενο. Παραδείγματος χάριν, αν θέλει να δουλέψει αυτές τις 37 μέρες τον χρόνο, αν θέλει, για να βγάλει 40% επιπλέον μισθό σε έναν εργαζόμενο αντί αυτόν που ήδη επιτρέπεται και δεν έχει κριθεί αντισυνταγματικό και με περισσότερες δικλίδες προστασίας και ασφάλειας. Άρα προφανώς δεν υπάρχει, κυρίες και κύριοι συνάδελφοι, θέμα αντισυνταγματικότητας.

Ανέφερε ο κ. Χήτας τα άρθρα του Συντάγματος. Πολύ σωστά τα ανέφερε. Η εργασία αποτελεί δικαίωμα και αυτό το νομοσχέδιο δεν εμποδίζει την άσκηση δικαιώματος. Το δικαίωμα νομοθέτησης των γενικών όρων εργασίας σύμφωνα με το Σύνταγμα στο άρθρο 22 είναι αρμοδιότητα της Βουλής των Ελλήνων και ορθά σήμερα νομοθετούμε την τροποποίηση. Και προφανώς όταν κάτι είναι δικαίωμα για το οποίο πληρώνεσαι συν 40% σε καμία περίπτωση δεν μπορεί να θεωρηθεί αναγκαστική εργασία. Υπήρχε και μια λανθασμένη αναφορά στο κείμενο, κύριε Χήτα, στο 21.2 που δεν αναφερθήκατε. Νομίζω πρέπει να το γράψατε εκ παραδρομής.

Αναφέρθηκαν τα άρθρα 2 και 5 του Συντάγματος και το άρθρο 21 για τον σεβασμό και την προστασία της αξίας του ανθρώπου. Είναι δικαίωμα του εργαζόμενου να επιλέξει να αυξήσει το εισόδημά του και πολλές φορές εργαζόμενοι και μιλάω ως κάποιος που έχει δουλέψει δεκαπέντε χρόνια στον ιδιωτικό τομέα πριν ασχοληθώ με τα κοινά για πολλούς ανθρώπους η εργασία αποτελεί εργαλείο αυτοπεποίθησης, αυτοεκτίμησης, πληρότητας και αυξημένων οικονομικών απολαβών, που στηρίζουν την οικογένειά μας σύμφωνα με το άρθρο 21 του Συντάγματος. Και, προφανώς, όπως λέει το άρθρο 5 ο καθένας έχει το δικαίωμα να αναπτύσσει ελεύθερα την προσωπικότητά του.

Ένας ελεύθερος επαγγελματίας, παραδείγματος χάριν, κυρία Υπουργέ, δεν δεσμεύεται πόσες ώρες θα δουλέψει. Έχει δικαίωμα να δουλέψει όσες θέλει για να εισπράξει όσα μπορεί.

Ένας μισθωτός είναι παιδί ενός κατώτερου θεού και πρέπει να περιορίσουμε νομοθετικά το δικαίωμά του να εργαστεί…

**ΠΑΥΛΟΣ ΧΡΗΣΤΙΔΗΣ:** Έχει αφεντικό.

(Θόρυβος στην Αίθουσα)

**ΝΟΤΗΣ ΜΗΤΑΡΑΚΗΣ:** Έχει αφεντικό σε ένα περιβάλλον, κυρίες και κύριοι συνάδελφοι, όπου η ανεργία είναι στο 8% και πάρα πολλές επιχειρήσεις προσπαθούν με αυξημένους μισθούς, με επιπλέον προνόμια, με ειδικά προγράμματα στήριξης, με υποτροφίες να βρουν εργαζόμενους, να προσελκύσουν εργαζόμενους.

Δεν θέλω να συμφωνήσετε μαζί μας, γιατί το δικαίωμα της κοινωνικής κινητικότητας, το δικαίωμα ένας άνθρωπος που γεννήθηκε φτωχός να γίνει πλούσιος ήταν πάντα ιδεολογική επιλογή της Νέας Δημοκρατίας. Εμείς στηρίξαμε πάντα τον εργαζόμενο που θέλει να προκόψει στη ζωή του. Κι αυτή η προκοπή είναι και εθνική επιλογή, κυρίες και κύριοι συνάδελφοι, και προδήλως συνταγματική.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Εγώ οφείλω να επαινέσω τη για δεύτερη φορά απόλυτη συνέπεια στον χρόνο από τον κ. Μηταράκη.

**ΧΡΗΣΤΟΣ ΚΑΤΣΩΤΗΣ:** Και το περιεχόμενο;

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορώ να σχολιάσω το περιεχόμενο, όπως ξέρετε, κύριε συνάδελφε. Δεν δικαιούμαι.

Τον λόγο έχει από την Πλεύση Ελευθερίας η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Υποστηρίζουμε την ένσταση αντισυνταγματικότητας γιατί με αυτό το νομοσχέδιο επιχειρείται η καταστρατήγηση μιας σειράς από ανθρώπινα δικαιώματα στη ζωή, στην ελεύθερη ανάπτυξη της προσωπικότητας, στην υγεία, στην ασφάλεια των εργαζομένων, στο ουσιαστικό περιεχόμενο της εργασίας.

Η Πλεύση Ελευθερίας σταθερά στηρίζει τα δικαιώματα των εργαζομένων στην αξιοπρεπή εργασία. Μας απασχολεί η υποχρέωση της πολιτείας να εγγυηθεί σε κάθε άνθρωπο εργασία, κάθε εργαζόμενος να είναι συνδεδεμένος με το προϊόν της εργασίας του, που δεν είναι οκτάωρος καταναγκασμός, αλλά εκπλήρωση της προσωπικότητάς του και εκπλήρωση της ανάγκης του για αξιοπρεπή διαβίωση.

Με το παρόν σχέδιο νόμου και με την παρούσα διάταξη έρχεται η κατακρήμνιση βασικών ανθρωπίνων δικαιωμάτων και παραβιάζεται ακόμη και το άρθρο 28 του Συντάγματος μέσω του οποίου έχουν υπερνομοθετική ισχύ, ανώτερη δηλαδή από νόμο, οι διατάξεις των διεθνών συμβάσεων για την εργασία όπως αυτές έχουν ρυθμιστεί στο πλαίσιο συμβάσεων του Συμβουλίου της Ευρώπης, των Ηνωμένων Εθνών, της Διεθνούς Οργάνωσης Εργασίας, του Ευρωπαϊκού Κοινωνικού Χάρτη.

Δεν είστε μεταρρυθμιστές την ώρα που απορυθμίζετε με το παρόν σχέδιο νόμου ένα πλέγμα εγγυήσεων και προστατευτικών ρυθμίσεων. Το δεκατριάωρο είναι απάνθρωπο μέτρο, παράγοντας διακύβευσης των δικαιωμάτων του εργαζόμενου στην υγεία, στην ασφάλεια. Στην πραγματικότητα επέρχεται μια ανατροπή σε ό,τι με αίμα και θυσία πολλών ετών είχε πετύχει τη λειτουργία ενός μηχανισμού εργατικού δικαίου για την προστασία των εργασιακών δικαιωμάτων.

Η εργατική νομοθεσία αναγνώρισε συν τω χρόνω ότι ο υπάλληλος δεν είναι ισότιμος συναλλασσόμενος με τον εργοδότη. Τα προστατευτικά όρια οφείλουν να περιορίζουν την εργοδοτική αυθαιρεσία. Δυστυχώς η εν λόγω διάταξη τίθεται στην υπηρεσία της βαρβαρότητας.

Απευθύνεστε, μάλιστα, σε μια κοινωνία εξουθενωμένη από τα συνεχή ραπίσματα μιας πολιτικής που επιχειρεί την επιβίωση ενός κράτους ομήρου των μνημονίων στη βάση της οικονομικής αφαίμαξης των φορολογουμένων δια έμμεσης φορολογίας, υπερφορολόγησης εισοδημάτων, συνέργειας με τις ληστρικές πρακτικές τραπεζών και funds.

Τα αποτελέσματα, μάλιστα, του δόγματος του σοκ που υιοθετείτε είναι εμφανή στην έρευνα επιπτώσεων της αντεργατικής πολιτικής στην ψυχική υγεία στην έρευνα που διενέργησε το Εργαστήριο Πειραματικής Ψυχολογίας του Τμήματος Ψυχολογίας του ΕΚΠΑ, σύμφωνα με τα πορίσματα της οποίας πάνω από το 50% των εργαζομένων που κλήθηκαν να απαντήσουν σε ερωτήματα περί τα τέλη Ιουνίου 2025 δηλώνουν εξουθενωμένοι, στο 4% είναι το ποσοστό των εργαζομένων που έχουν σκεφτεί να δώσουν τέλος στη ζωή τους, ενώ το 44% των συμμετεχόντων αισθάνονται μελαγχολία και απαισιοδοξία για το μέλλον.

Η ψυχική υγεία δεν είναι αόρατο ζήτημα, συνδέεται άμεσα με την εργασία, με τις συνθήκες ζωής, με την πραγματικότητα συνολικά στη ζωή τους κι αυτό είναι κάτι το οποίο θα λειτουργήσει ως βραδυφλεγής βόμβα στα θεμέλια της ίδιας της οικονομίας και στην επιβίωση και την αρμονική συμβίωση όλων των κοινωνιών της σημερινής Ελλάδας.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε.

**ΠΑΥΛΟΣ ΧΡΗΣΤΙΔΗΣ:** Συγχαρητήρια και για τον χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Απολύτως συγχαρητήρια. Πραγματικά με εντυπωσιάζετε όλοι σήμερα!

Τον λόγο έχει τώρα η Κοινοβουλευτική Εκπρόσωπος της Νίκης κ. Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, κύριε Μηταράκη, ας μιλήσουμε και λίγο σοβαρά Η ένσταση αντισυνταγματικότητας, που κατατέθηκε, δεν είναι πολιτική υπερβολή. Είναι νομική υποχρέωση του Κοινοβουλίου να εξετάζει εάν οι νόμοι που ψηφίζει σέβονται τον ίδιο τον συνταγματικό πυρήνα του κράτους-δικαίου.

Το νομοσχέδιο «Δίκαιη Εργασία για Όλους» περιέχει, δυστυχώς, ρυθμίσεις που έρχονται σε ευθεία σύγκρουση με το άρθρο 22 του Συντάγματος το οποίο προστατεύει το δικαίωμα στην εργασία όχι απλώς ως οικονομική σχέση, αλλά ως πυρήνα της ανθρώπινης αξιοπρέπειας.

Με την πρόβλεψη ότι ο εργαζόμενος μπορεί να απασχολείται έως δεκατρείς ώρες ημερησίως καταλύεται στην πράξη το συνταγματικά κατοχυρωμένο όριο προστασίας της ανθρώπινης υγείας και ανάπαυσης. Η ενδεκάωρη ελάχιστη ανάπαυση, που προβλέπει η Οδηγία 2003/88 του Ευρωπαϊκού Κοινοβουλίου και έχει ενσωματωθεί στο Εθνικό Δίκαιο, εξουδετερώνεται γιατί η διάταξη δεν προβλέπει μηχανισμό ελέγχου.

Στην πράξη ο εργαζόμενος μπορεί να εργάζεται δεκατρείς ώρες, να μετακινείται δύο-τρεις και να του απομένουν ελάχιστες ώρες ύπνου, δηλαδή να μην αποκαθίσταται ποτέ η φυσική και ψυχική του αντοχή. Αυτό δεν είναι ελευθερία εργασίας. Είναι καλυμμένη αναγκαστική εργασία, αντίθετη προς το άρθρο 22 παράγραφος 4 του Συντάγματος που απαγορεύει κάθε μορφή αναγκαστικής απασχόλησης.

Η Κυβέρνηση επικαλείται τη συναίνεση του εργαζομένου, όμως, η συναίνεση σε καθεστώς εξάρτησης δεν έχει πραγματική νομική ισχύ. Η σχέση εργοδότη-εργαζόμενου είναι από τη φύση της ετεροβαρής. Όταν η άρνηση να δεχθείς δεκατριάωρη εργασία μπορεί να οδηγήσει σε απώλεια θέσης, η συναίνεση είναι προσχηματική και όχι ελεύθερη Η συγκατάθεση του εργαζομένου δεν νομιμοποιεί παράνομο ή αντισυνταγματικό όριο εργασίας, διότι ο προστατευτικός χαρακτήρας των εργατικών διατάξεων είναι δημοσίας τάξεως.

Επιπλέον, με τη μεταβολή του ορισμού του χρόνου προετοιμασίας και την αποδυνάμωση της ψηφιακής κάρτας εργασίας, θολώνουν τα όρια ανάμεσα σε χρόνο εργασίας και ελεύθερο χρόνο.

Επιπλέον, ο εργαζόμενος δεν είναι υποχρεωμένος να θέτει τον εαυτό του σε συνεχή ετοιμότητα. Η υποχρέωση αυτή προσβάλλει το άρθρο 9Α΄ του Συντάγματος που κατοχυρώνει την ιδιωτική ζωή και τα προσωπικά δεδομένα.

Η ένσταση αναδεικνύει επίσης παραβίαση των άρθρων 2 παράγραφος 1 και 5 παράγραφος 1 του Συντάγματος, δηλαδή της αξίας του ανθρώπου και της προσωπικής ελευθερίας. Όταν ο εργαζόμενος αντιμετωπίζεται ως μεταβλητό εργαλείο στην παραγωγή, χωρίς όρια ανάπαυσης και χωρίς ουσιαστική διαπραγματευτική δύναμη, το κράτος παραλείπει το συνταγματικό του καθήκον, να προστατεύει το ανθρώπινο πρόσωπο.

Τέλος, δεν μπορεί να παραγνωριστεί η αντίθεση με το άρθρο 4 παράγραφος 1, την αρχή της Ισότητας.

Κυρίες και κύριοι Βουλευτές, το άρθρο 7 και οι συναφείς διατάξεις του νομοσχεδίου παραβιάζουν τον πυρήνα του άρθρου 22 και τις συνταγματικές εγγυήσεις της εργασίας, της ανθρώπινης αξιοπρέπειας, της υγείας και της ιδιωτικής ζωής. Η Βουλή δεν καλείται απλώς να κρίνει έναν τεχνικό κανόνα, καλείται να υπερασπιστεί τη συνταγματική τάξη απέναντι στην εργαλειακή θεώρηση του ανθρώπου.

Επομένως εμείς ως Νίκη στηρίζουμε την ένσταση αντισυνταγματικότητας.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε.

Τον λόγο από τη Νέα Αριστερά έχει η κ. Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ πολύ, κύριε Πρόεδρε.

Κύριοι συνάδελφοι, ακούσαμε από τον κ. Μηταράκη τη θέση ότι οι φτωχοί επιλέγουν να είναι φτωχοί.

Πρόκειται για αδιανόητη προσβολή, κύριε Μηταράκη. Είναι αδιανόητη προσβολή των εργαζομένων και των πολιτών αυτής της χώρας. Αντανακλά όμως και τη φιλοσοφία σας. Αντανακλά κι αυτή τη φιλοσοφία που έχετε ότι ένας άνθρωπος μπορεί να επιλέγει την υποδούλωσή του, ότι ένας άνθρωπος, ένας εργαζόμενος μπορεί να επιλέγει να δουλεύει δεκατρείς ώρες ελεύθερα, ότι ένας άνθρωπος μπορεί ελεύθερα να επιλέγει να υποδηλώνει την καθημερινότητά του.

Αντανακλά τη βαθιά, σχεδόν μισανθρωπική φιλοσοφία, που υπάρχει πίσω από αυτές τις απίστευτες διατυπώσεις για το ότι οι φτωχοί επιλέγουν να είναι φτωχοί.

Κύριε Μηταράκη, ξέρετε όταν ο Ομπάμα στις Ηνωμένες Πολιτείες προσπαθούσε να περάσει το «Obamacare», να υπάρχει δηλαδή ελεύθερη πρόσβαση όλων των πολιτών στην υγεία, η Δεξιά αντιδρούσε με το επιχείρημα ακριβώς ότι καταργούν τους πολίτες την ελευθερία της επιλογής. Ότι δεν μπορούν να επιλέγουν, δηλαδή, τον γιατρό που θέλουν. Αυτή είναι η αντίληψή σας για το τι συνιστά ελευθερία ενός ανθρώπου.

Έρχομαι στην ένσταση αντισυνταγματικότητας, το άρθρο 7 τού υπό συζήτηση σχεδίου νόμου που αφορά τη συνεχόμενη εργασία για δεκατρείς ώρες στον ίδιο εργοδότη, μπορεί να θεωρηθεί ότι προσκρούει σε μια σειρά από συνταγματικές αρχές.

Ξεκινώ από την παραδοχή ότι η συναίνεση του εργαζομένου που προβλέπει το άρθρο δεν είναι στην πραγματικότητα έκφραση ελεύθερης βούλησης ή ελεύθερης επιλογής.

Κατ’ αρχάς, διότι το ίδιο το άρθρο παραπέμπει στην εφαρμογή του αστικού κώδικα -το έχω επανειλημμένα επισημάνει- εκεί προβλέπεται ότι εφόσον ο εργαζόμενος έχει τη δυνατότητα να παράσχει την παραπάνω εργασία που έχει ανάγκη η επιχείρηση και η άρνησή του δεν είναι αντίθετη με την καλή πίστη, τότε κατ’ αρχάς έχει υποχρέωση γι’ αυτό, άρα, εν πρώτοις, είναι υποχρεωμένος στη δεκατριάωρη εργασία.

Κατά δεύτερον, έχει επισημανθεί και από όλους τους ομιλητές ότι όσοι έχουν στοιχειώδη γνώση των συνθηκών της αγοράς εργασίας, γνωρίζουν ότι η ελεύθερη επιλογή σε τέτοιες περιπτώσεις δεν υπάρχει. Η σχέση εργοδότη - εργαζόμενου δεν είναι μια σχέση ισότιμων μερών. Γι’ αυτό ακριβώς υπήρξε και το εργατικό δίκαιο στη χώρα, για να μπορέσει να προστατευθεί το αδύναμο μέρος, διαφορετικά θα είχαμε μείνει στις διατάξεις του αστικού κώδικα που αφορούν τις αγοραπωλησίες αντικειμένων.

Ακριβώς, όμως, επειδή δεν είναι μια ισότιμη σχέση και ακριβώς επειδή η σχέση του εργαζόμενου όταν είναι ως άτομο απέναντι στον εργοδότη, δεν μπορεί να είναι ισότιμη, γι’ αυτόν τον λόγο ήρθε και το εργατικό δίκαιο να βάλει δικλίδες ασφαλείας που αφορούν τον χρόνο εργασίας, τις συνθήκες εργασίας, τον τρόπο απόλυσης, τις δικλίδες γύρω από αυτό.

Άρα, με αυτό ως δεδομένο είναι προφανές ότι εδώ δεν μπορούμε να συζητάμε για ελεύθερη επιλογή.

Πού συνίσταται αυτή η ενδεχόμενη προσβολή σειράς άρθρων του Συντάγματος;

Κατ’ αρχάς, σε ελεύθερη ανάπτυξη προσωπικότητας είναι άρθρο 5 του Συντάγματος. Είναι προφανές ότι ένας εργαζόμενος ο οποίος θα πρέπει να φεύγει από τις 8.00΄ το πρωί ή από τις 7.00΄ το πρωί, αν λάβουμε υπ’ όψιν και τον χρόνο που χρειάζεται για να πάει στην εργασία του και να γυρίσει στο σπίτι του μετά τις 22.00΄ το βράδυ, ξαναλέω αν λάβουμε υπ’ όψιν και τον χρόνο για να επιστρέψει από την εργασία του και ενδεχόμενο και διάλειμμα το οποίο δεν προσμετράται στο χάσιμο χρόνου, είναι αδύνατον σε αυτόν τον άνθρωπο να έχει πραγματικά τη δυνατότητα για ελεύθερη ανάπτυξη της προσωπικότητάς του. Ό, τι αυτό συνεπάγεται για αναψυχή, για ξεκούραση, για δημιουργικότητα κ.λπ..

Άρα, εδώ τίθεται ένα πρώτο ζήτημα παραβίασης, ίσως και του πυρήνα του άρθρου 5 παράγραφος 1 του Συντάγματος περί ελεύθερης ανάπτυξης προσωπικότητας.

Δεύτερον, υπάρχει σοβαρό ζήτημα σε ότι αφορά το άρθρο 21 παράγραφος 1 και για την προστασία της οικογένειας. Με αυτά που περιέγραψα πριν, ως προς την καθημερινότητα ενός εργαζόμενου ο όποιος εργάζεται δεκατρείς ώρες -και ξαναλέω προσθέστε σε αυτά και τον χρόνο από και προς τη δουλειά, ενδεχόμενο και διάλειμμα- μιλάμε για πάνω από δεκαπέντε ώρες απουσίας από το σπίτι. Είναι αδύνατον αυτός ο άνθρωπος να μπορέσει να λειτουργήσει, να προσφέρει, να στηρίξει, να απολαύσει την οικογένεια. Είναι προφανές από τα πράγματα νομίζω είναι ζήτημα εμπειρικής γνώσης ότι είναι αδύνατον ένας τέτοιος εργαζόμενος να μπορέσει να προσφέρει στην οικογένεια, άρα εδώ τίθεται ζήτημα και παραβίασης και του άρθρου 21 παράγραφος 1 του συντάγματος.

Τρίτον, είναι το άρθρο 21 παράγραφος 3 για την προστασία της υγείας. Προσέξτε, όλες οι διεθνείς επιστημονικές μελέτες λένε ότι η δεκατριάωρη εργασία είναι άκρως επικίνδυνη για την υγεία των εργαζομένων. Αποδεδειγμένα η εντατικοποίηση της εργασίας είναι το πραγματικό υπόβαθρο των εργατικών ατυχημάτων και δυστυχημάτων. Αποδεδειγμένα οι τραυματισμοί καταγράφονται σε υπερωριακή εργασία και τα περισσότερα εργατικά δυστυχήματα συμβαίνουν στην υπερωριακή εργασία. Αποδεδειγμένα η υπέρβαση του οκταώρου συνδέεται άμεσα με θανατηφόρες ασθένειες στην εργασία.

Άρα εδώ, όταν μιλάμε μάλιστα για τέτοιου τύπου εσχάτη υπέρβαση του ωραρίου στις δεκατρείς ώρες, είναι προφανές ότι τίθεται και ζήτημα προσβολής της υγείας του εργαζομένου, άρθρο 21 παράγραφος 3.

Έρχομαι στο άρθρο 22 και στο δικαίωμα στην εργασία. Το προφανές που υπάρχει στο άρθρο, είναι οι συνθήκες εργασίας που εδώ είναι επίσης πρόδηλο ότι υποβαθμίζονται.

Όμως, υπάρχει και μια δεύτερη προσέγγιση στο ζήτημα. Το κοινωνικό δικαίωμα στην εργασία τι σημαίνει; Όταν συζητάμε για ένα κοινωνικό δικαίωμα, ακόμη κι αν ήθελε θεωρηθεί ότι δεν είναι υποχρέωση να νομοθετεί κανείς διαρκώς προς την βελτίωση του δικαιώματος, σίγουρα το κοινωνικό δικαίωμα θέτει ένα όριο ως προς την υποβάθμιση, την υποχώρηση δηλαδή, από αυτά τα οποία έχουν ήδη κατακτηθεί. Μιλώ για το κοινωνικό κεκτημένο του κοινωνικού δικαιώματος. Άρα εδώ, από τη στιγμή που κάνουμε βήμα πίσω σε σχέση με το οκτάωρο, είναι προφανές ότι τίθεται και ζήτημα της προσβολής του δικαιώματος στην εργασία και συμπληρωματικά του ευρωπαϊκού κοινωνικού χάρτη, ως προς το ζήτημα αυτό.

Ολοκληρώνω λέγοντας ότι υπάρχει σοβαρό ζήτημα και με το άρθρο 22 παράγραφος 2 του Συντάγματος που προβλέπει τη λειτουργία των συλλογικών διαπραγματεύσεων. Εκεί έχει παγίως ερμηνευθεί και ενσωματωθεί και από τη νομολογία των ανωτάτων δικαστηρίων μας, ότι κατά προτεραιότητα πρέπει να ρυθμίζονται συλλογικά οι όροι εργασίας. Προσέξτε, όχι αυτό που είπε ο ομιλητής της Ελληνικής Λύσης πρώτα ατομική σύμβαση, μετά συλλογική. Κατά προτεραιότητα είναι η συλλογική σύμβαση εργασίας, το λέει ο Άρειος Πάγος.

Επομένως, όταν έρχεται το νομοσχέδιο και λέει ότι τα ζητήματα αυτά σε ένα τόσο κομβικό θέμα που είναι ο χρόνος εργασίας, θα ορίζονται από ατομική σύμβαση, έχουμε προσβολή και του 22 παράγραφος 2, όπως έχει ερμηνευτεί από τα δικαστήρια που λένε ότι πρώτα η συλλογική σύμβαση θέτει τους όρους εργασίας.

Κλείνω, κύριε Πρόεδρε, με το γεγονός ότι τίθεται πολύ σοβαρό ζήτημα προσβολής της Οδηγίας 391/89 που αφορά την υγεία και την ασφάλεια των εργαζομένων στην εργασία. Η Οδηγία εκεί, θέτει επίσης πολύ αυστηρούς όρους που αφορούν και τον χρόνο εργασίας, διότι μπορούν να θέσουν υπό διακινδύνευση ακριβώς την υγεία και την ασφάλεια του εργαζόμενου. Για τους νομικούς είναι προφανές ότι διά του 28 του Συντάγματος, επίσης, τίθεται ζήτημα αντισυνταγματικότητας, σε ό,τι αφορά την πρόσκρουση στην Οδηγία αυτή και τις προβλέψεις της.

Επομένως νομίζω ότι εδώ το ζήτημα είναι κατ’ αρχάς πολιτικό, γι’ αυτό και εξαρχής απαιτήσαμε την απόσυρση του νομοσχεδίου. Όμως, αυτό δεν σημαίνει ότι δεν συντρέχει και μια σειρά λόγων για τους οποίους θα μπορούσε να υπάρξει ζήτημα συνταγματικότητας γι’ αυτήν την ακραία, επικίνδυνη διάταξη που αφορά την δεκατριάωρη εργασία.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Το λόγο τώρα έχει από το Κομμουνιστικό Κόμμα Ελλάδας ο Κοινοβουλευτικός Εκπρόσωπος κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Έχουμε πολλές φορές τοποθετηθεί σε παρόμοιες περιπτώσεις για την επίκληση του Συντάγματος. Το θεωρούμε υποκρισία, τα αστικά και τα μικροαστικά κόμματα να επικαλούνται το Σύνταγμα. Διότι αν το Σύνταγμα πραγματικά προστάτευε τα δικαιώματα του λαού, τότε δεν θα υπήρχαν φτωχοί, δεν θα υπήρχαν άνεργοι, δεν θα υπήρχαν εξαθλιωμένοι, άστεγοι κι όλα αυτά τα προβλήματα και οι αγωνίες που βιώνει καθημερινά η λαϊκή οικογένεια.

Διότι, βεβαίως, σε μια ταξική κοινωνία το Σύνταγμα δεν είναι αταξικό. Δεν μπορεί να προστατεύσει τα συμφέροντα όλων. Προστατεύει τα συμφέροντα της κυρίαρχης τάξης που οι ανάγκες της έχουν οδηγήσει το λαό σε αυτή την κατάσταση. Έτσι, λοιπόν, το να επικαλείται κάποιος το Σύνταγμα είναι ένα αδειανό πουκάμισο. Είναι, δηλαδή, μεταφυσικού χαρακτήρα η επίκληση του Συντάγματος. Από αυτή την άποψη, είναι σαν να επανέρχονται για μία ακόμη φορά αυτά που λέγαμε πριν από δύο, τρεις αιώνες στο λαό μας «Σφάξε με αγά μου να αγιάσω». Επί της ουσίας, με το να επικαλούνται το Σύνταγμα, δεν κάνουν τίποτε άλλο παρά να οδηγούν και τη συζήτηση σε έναν αποπροσανατολισμό. Γιατί;

Διότι συγκαλύπτουν το κυρίαρχο, τον πυρήνα αυτού του αντεργατικό νομοσχεδίου, που είναι ποιος; Είναι ότι το νομοσχέδιο αυτό σε όλες του τις διατάξεις και τις πτυχές ικανοποιεί με κάθε τρόπο τα συμφέροντα των επιχειρηματικών ομίλων.

Εμείς, ως ΚΚΕ, καταγγέλλουμε το συγκεκριμένο νομοσχέδιο ως τον ορισμό ενός αντεργατικού νομοσχεδίου. Διότι επί της ουσίας τι κάνει; Μετατρέπει τον εργαζόμενο, τον άνθρωπο σε μηχανή, καταστρέφοντας έτσι την υγεία και τη ζωή του. Είναι, δηλαδή, ένα νομοσχέδιο επικίνδυνο και ανθυγιεινό για την εργατική τάξη. Και, βεβαίως, δεν καταστρέφει μόνο αυτό, καταστρέφει και την ίδια του την προσωπικότητα, γιατί τσακίζει στην κυριολεξία, τον ελεύθερο χρόνο για ξεκούραση και αναψυχή.

Από αυτή την άποψη, η διέξοδος για τους εργαζόμενους δεν μπορεί να είναι η επίκληση του Συντάγματος, αλλά είναι η όξυνση της ταξικής πάλης, η σύγκρουση με τους κεφαλαιοκράτες, με το κράτος τους, αλλά και τους μηχανισμούς τους. Αυτό, η ταξική πάλη δηλαδή, αποτελεί και το όπλο στα χέρια των εργαζομένων απέναντι στους σχεδιασμούς των εκάστοτε κυβερνήσεων, της Ευρωπαϊκής Ένωσης, αλλά και της εργοδοσίας. Διότι επί της ουσίας δεν μπορεί να είναι άλλη η αποστολή της εργατικής τάξης, παρά η απελευθέρωσή της από τη μισθωτή σκλαβιά και από την καπιταλιστική βαρβαρότητα για τη δική της εξουσία, στην όποια εξουσία της εργατικής τάξης ανώτατος νόμος θα είναι ένας και μοναδικός: Η κατάργηση της εκμετάλλευσης ανθρώπου από άνθρωπο.

Από αυτήν την άποψη, κύριε Πρόεδρε, το ΚΚΕ ως τον ορισμό του αντεργατικού νομοσχεδίου θα στηρίξουμε τη συγκεκριμένη πρόταση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής σαράντα δύο μαθήτριες και μαθητές και τρεις συνοδοί εκπαιδευτικοί από το 7ο Δημοτικό Σχολείο Χαλκίδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Το λόγο έχει τώρα από τον ΣΥΡΙΖΑ ο Κοινοβουλευτικός Εκπρόσωπος κ. Γιαννούλης.

Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι πρωτόγνωρη η εικόνα των γεμάτων εδράνων στη Βουλή, όταν χρειάζεται να στηρίξετε την κυβερνητική πλειοψηφία. Απευθύνομαι, κυρίως, στην πτέρυγα της Συμπολίτευσης για τις νομοθετικές πρωτοβουλίες της Κυβέρνησης, που όταν συζητιούνται λάμπετε διά της απουσίας σας.

Όμως, ας ξεκινήσουμε πρώτα από τα γεγονότα.

(Θόρυβος από την πτέρυγα της Νέας Δημοκρατίας)

**ΓΕΩΡΓΙΟΣ ΑΜΥΡΑΣ:** Εσείς γιατί είστε άδειοι;

**ΧΡΗΣΤΟΣ ΓΙΑΝΝΟΥΛΗΣ:** Μου αρέσει ο θόρυβος, βελτιώνομαι, αλλά όταν είναι ανερμάτιστος…

Κύριε Μηταράκη, ευχαριστούμε πάρα πολύ για τη συμβολή σας στην ισχυροποίηση των επιχειρημάτων μας, με βάση την τοποθέτησή σας, αλλά υπάρχουν και τα γεγονότα.

Ξέρω ότι με την Πάτρα έχετε μια δυσφορία. Αγγίζει λίγο και το νέο ιδεόγραμμα της Δεξιάς και ακροδεξιάς πολυκατοικίας για όσα συμβαίνουν στην πανέμορφη αυτή πόλη.

Συμβαίνουν όμως και τραγικά δυστυχήματα. Μόλις χθες το Εργατικό Κέντρο της Πάτρας κατήγγειλε ένα ακόμη ατύχημα με σοβαρό τραυματισμό ναυτεργάτη σε πλοίο της γραμμής Πάτρα - Ιταλία. Αυτά είναι τα δεδομένα, τα γεγονότα. Από εκεί και πέρα, δεν έχετε επιδείξει σύνεση και φειδώ στην κακή ερμηνεία ή την παραβίαση του Συντάγματος στον πολυετή, σχεδόν επτά ετών, κυβερνητικό σας βίο. Πήγατε από την πίσω πόρτα παρελκυστικά, να αναθεωρήσετε το άρθρο 16 του Συντάγματος. Διακαής σας πόθος.

Με μια απόφαση του Συμβουλίου της Επικρατείας νομιμοποιήθηκε, αλλά όχι σε πλήρες εύρος, αυτή η φαρσοκωμωδία με τα ιδιωτικά κολλέγια, εκ των οποίων, όπως είπατε χθες, κυρία Κεραμέως, κυρία Υπουργέ, εντελώς κυνικά, ότι, ναι, η αγορά θα καθορίσει την ακαδημαϊκή και επιστημονική επάρκεια των τριών νομικών σχολών, το πρόγραμμα των σπουδών των οποίων έχει μπει σε πολύ μεγάλη κρίση και αμφισβήτηση, αλλά δημόσια νομική στην Πάτρα, δεν θέλατε. Πάλι αυτή η Πάτρα μας στοιχειώνει.

Από εκεί και πέρα, έχετε ερμηνεύσει, παραβιάσει κατάφωρα το Σύνταγμα σε ό,τι αφορά τις διαδικασίες διερεύνησης σκανδαλωδών υποθέσεων, όπως το έγκλημα των Τεμπών και ο Ο.Π.Ε.Κ.Ε.Π.Ε.. Όλα αυτά τα συνδέω και τα αναφέρω γιατί η υπεράσπιση του Συντάγματος και του Κανονισμού της Βουλής παράλληλα, είναι μια συνεχής και διαρκής προσπάθεια όλων μας να διατηρήσουμε ισχυρά τα θεμέλια ενός κράτους δικαίου.

Και στο κράτος δικαίου οι επιδόσεις σας έχουν γίνει και αντικείμενο διεθνούς και, κυρίως, ευρωπαϊκής αποδοκιμασίας. Είναι προσβλητικό γι’ αυτήν τη χώρα, για την Κυβέρνηση; Πρόβλημά της, αλλά για τη χώρα είναι προσβλητικό αυτήν τη στιγμή ο Ο.Π.Ε.Κ.Ε.Π.Ε. να τελεί σχεδόν υπό διερεύνηση, υπό αναγκαστική διερεύνηση, ανάκριση και έλεγχο μελών διεθνούς φορέα, για να βρει τα στοιχεία ενός σκανδάλου για το οποίο κομματικά σας στελέχη που δηλώνουν επάγγελμα Νέα Δημοκρατία, έχουν πρωτοφανή κρίση καθολικής αμνησίας.

Αυτά είναι τα γεγονότα σήμερα στη χώρα και έρχεται ένα νομοσχέδιο, στο οποίο κάνετε το εξής «ντιλάρισμα», χάρη στην ευαισθησία -θα το αναγνωρίσω- πολιτικών στελεχών -στελεχών μάλλον της πολιτικής ηγεσίας του Υπουργείου Εργασίας-, προσπαθείτε να ξεπλύνετε δεκάδες άρθρα πραγματικής αντεργατικής μεταρρύθμισης με τέσσερις-πέντε, παροχές για να λειτουργεί η χρηστομάθεια και η λαθροχειρία του κ. Μηταράκη. Δεν θα ψηφίσετε αυτό; Δεν θα ψηφίσετε το άλλο;

Κύριε Μηταράκη, από την πρώτη στιγμή οι καθαρές κουβέντες μας ακολουθούσαν ως πραγματικό ευαγγέλιο, όχι σαν το πόρισμα του ΕΟΔΑΣΑΑΜ. Ζητάμε, ζητήσαμε, επιμένουμε, ότι η πιο αξιόπιστη, γενναία και έντιμη λύση απέναντι σε αυτό το νομοσχέδιο είναι η απόσυρσή του. Το είπαμε γραπτώς, προφορικώς, στις επιτροπές, στις δύο μέρες της συζήτησης, δεν υπάρχει μεσοβέζικη λύση. Η απόσυρσή του, θέλω να πιστεύω ότι είναι απαίτηση πλειοψηφικού ρεύματος που ξεπερνά τις δημοσκοπικές σας επιδόσεις, που είναι ο μόνος φάρος που σας οδηγεί για τη νομοθέτησή σας.

Θέλω να γίνω, όμως, πιο πρακτικός και απευθύνομαι, κυρίως, πάλι στους συναδέλφους της Πλειοψηφίας, με κάθε εκτίμηση και την ελπίδα και την προσδοκία ότι υπάρχει ακόμα μία ικμάδα ευθύνης απέναντι στο αξίωμα και όχι ευθύνης απέναντι στο κόμμα, ευθύνης απέναντι στους πολίτες. Την ιδέα τη δανείζομαι από τον Παύλο Χρηστίδη, κυρία Κεραμέως.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι!

**ΧΡΗΣΤΟΣ ΓΙΑΝΝΟΥΛΗΣ:** Εκτονωθείτε!

Αγαπητέ συνάδελφε, σας έχω ορίσει σύμβουλό μου;

**ΜΑΞΙΜΟΣ ΣΕΝΕΤΑΚΗΣ:** Όχι.

**ΧΡΗΣΤΟΣ ΓΙΑΝΝΟΥΛΗΣ:** Τότε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Έχετε κάποιο ζόρι; Δεν θα συμβεί. Ναι, γιατί δεν πιστεύω ότι είστε επαρκής.

(Θόρυβος από την πτέρυγα της Νέας Δημοκρατίας)

Λοιπόν, το άριστο και επιτελικό κράτος σας έχει βυθιστεί με πάταγο μεγαλύτερο από του Τιτανικού.

Κυρία Κεραμέως, μπήκαμε σε αυτή την...

(Θόρυβος από την πτέρυγα της Νέας Δημοκρατίας)

Μην κάνετε θόρυβο. Μην κάνετε θόρυβο, όταν σε αυτές τις περιπτώσεις όταν βρίσκεστε όλοι μαζί και δεν λείπετε σε ταξίδι στο εξωτερικό εβδομήντα οκτώ μαζί, δημιουργείτε θόρυβο. Τώρα που βρεθήκατε όλοι μαζί, σεβαστείτε και την άλλη πλευρά.

**ΝΟΤΗΣ ΜΗΤΑΡΑΚΗΣ:** Εσείς προκαλείτε!

**ΧΡΗΣΤΟΣ ΓΙΑΝΝΟΥΛΗΣ:** Αφήστε, κύριε Μηταράκη, στο μόνο που ήσασταν συνεπής ήταν ο χρόνος. Συνεπής στις πολιτικές ανάγκες δεν είστε.

Θέλετε να με αφήσετε να τελειώσω;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, αφήστε τον κ. Γιαννούλη, έχει ένα λεπτό να ολοκληρώσει, σας παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Κύριε Γεωργαντά, είναι πάνω από ενάμισι λεπτό ο θόρυβος ο επιτηδευμένος των συναδέλφων, αλλά δεν πειράζει.

Κυρία Κεραμέως, χθες το πρωί ήρθαμε…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

**ΧΡΗΣΤΟΣ ΓΙΑΝΝΟΥΛΗΣ:** Δεν πειράζει. Γελάει καλύτερα όποιος γελάει τελευταίος! Γελάει καλύτερα όποιος γελάει τελευταίος!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, παρακαλώ, μιλήστε χωρίς να απευθύνεστε σε συναδέλφους. Παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Προκαλούν και απαντώ, κύριε Πρόεδρε.

Χθες μπήκαμε στις 10.00’ το πρωί εδώ και προς τιμήν σας, γιατί άλλοι Υπουργοί έρχονται, μιλούν, φεύγουν, ήσασταν εδώ μέχρι τις 12.30΄, αν δεν κάνω λάθος, που ολοκληρώθηκε η χθεσινή συνεδρίαση. Την ίδια ώρα, κυρία Κεραμέως, κυρία Υπουργέ, πέρα από τις Υπηρεσίες της Βουλής, στο κυλικείο της Βουλής, εδώ στο σπίτι της δημοκρατίας, στον ναό της δημοκρατίας, που νομοθετούμε το δεκατριάωρο ως αίτημα των εργαζομένων και μέτρο υπεράσπισης της εργασιακής και οικογενειακής ευημερίας και ευτυχίας, οι εργαζόμενοι στο κυλικείο έφυγαν γύρω στη 1.30΄ από τις 10.00΄ το πρωί, τα ίδια πρόσωπα, είναι πρόσωπα, δεν είναι αριθμοί.

Και θέλω πραγματικά αυτή την ώρα, εδώ όπως είμαστε, ένας από τα καλοπληρωμένα στελέχη της Ανεξάρτητης Αρχής, που αντικατέστησε το Σώμα Επιθεώρησης Εργασίας, να έρθει να ρωτήσει στο κυλικείο για συγκεκριμένα πρόσωπα…

**ΜΙΑ ΒΟΥΛΕΥΤΗΣ**: Έχουν βάρδιες!

**ΧΡΗΣΤΟΣ ΓΙΑΝΝΟΥΛΗΣ:** Δεν έχουν βάρδιες, κυρία συνάδελφε. Ήταν τρία πρόσωπα από το πρωί μέχρι τη 1.30΄ που φύγαμε. Εδώ ήμασταν. Μη μου λέτε έχουν βάρδιες. Να πάει να ρωτήσει τώρα, αν αυτό που νομοθετείτε έχει επίδραση σε αυτούς τους ανθρώπους. Στα είκοσι μέτρα μπορείτε να το μάθετε, στα είκοσι μέτρα. Δεν χρειάζεται να περπατήσετε στις φτωχογειτονιές ή στις γειτονιές που οι άνθρωποι, ναι, είναι εξαρτημένοι από τον μισθό τους και η εργασία είναι το μέσο για να έχουν ανθρώπινη ζωή.

Σε ό,τι αφορά την αντισυνταγματικότητα, η εισαγωγή μου, πιστεύω, καλύπτει την πρόθεσή μας, παρά τις ατέλειες που έχει, παρά τις διατυπώσεις που έχουν κάποια αδυναμία, αλλά στον πυρήνα είμαστε υποχρεωμένοι να την υπερψηφίσουμε, όχι υποχρεωμένοι, το κάνουμε συνειδητά, πέρα από τις πολιτικές διαφορές που μπορεί να υπάρχουν. Το κάνουμε συνειδητά γιατί; Γι’ αυτό το νομοσχέδιο δεν θα αφήσουμε σε κανέναν τη δυνατότητα να δημιουργήσει ρωγμή, που να υποθέτει ότι στην επικοινωνία και στη δημόσια σφαίρα θα επικρατήσει η λαθροχειρία σας, δηλαδή βάζουμε πέντε καλά για να καταστρέψουμε τη ζωή σας. Αυτό δεν θα το κάνουμε. Δεν θα σας προσφέρουμε αυτή την ικανοποίηση, την οποία υποστηρίζετε με συνέπεια εξίμισι κοντά επτά χρόνια τώρα.

Και το πιο σημαντικό, το διαρκές αίτημα, το οποίο θα υπερασπιζόμαστε και σε αυτήν την Αίθουσα και όπου αλλού χρειαστεί στο πεδίο της πραγματικής ζωής, είναι απόσυρση, απόσυρση, απόσυρση, αυτού του νομοσχεδίου. Βλάπτει σοβαρά τη δημοκρατία, την ευημερία των ανθρώπων, των πολιτών, των συνανθρώπων μας, όλων μας, που έχουν δοκιμαστεί βάναυσα από τη διακυβέρνηση Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος θα δοθεί τώρα στον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής κ. Μάντζο και θα ολοκληρώσει η Υπουργός.

Παρακαλώ, κύριε συνάδελφε, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Το ΠΑΣΟΚ - Κίνημα Αλλαγής, ο Πρόεδρός του, ο εισηγητής μας, οι πάνω από είκοσι ομιλητές κατά τη διάρκεια αυτής της διήμερης διαδικασίας, που τοποθετήθηκαν και θα τοποθετηθούν, έχουμε όλοι ξεκαθαρίσει από την πρώτη στιγμή ότι το σχέδιο νόμου, το υπό συζήτηση, του Υπουργείου Εργασίας και Κοινωνικής Ασφάλισης κινείται σε εντελώς λάθος κατεύθυνση. Δεν έπρεπε να συζητείται. Επαναλαμβάνω, δεν έπρεπε να συζητείται.

Δεν προάγει τη δίκαιη εργασία, όπως διακηρύσσει ο ψευδεπίγραφος τίτλος του, αλλά υποβαθμίζει την εργασία, τους εργαζόμενους και αφαιρεί, αναιρεί θεμελιώδεις κατακτήσεις του εργατικού δικαίου. Η εργασία δεν είναι στατιστική, δεν είναι αριθμοί, το είπε και ο Παύλος Χρηστίδης. Η εργασία είναι κοινωνικό αγαθό και, μάλιστα, συνταγματικά προστατευόμενο, κατοχυρωμένο. Στο πλαίσιο αυτό η συζήτηση που κάνουμε, προφανώς, αναδεικνύει υπαρκτά και σοβαρά ζητήματα, όπως ότι η θεσμοθέτηση των δεκατριών ωρών ημερήσιας εργασίας ακουμπά στον ίδιο τον πυρήνα της προστασίας της εργασίας, της συνταγματικής πια προστασίας της εργασίας.

Δεν μπορεί η Πολιτεία να επικαλείται τη συναίνεση, την ελεύθερη βούληση -εντός πολλών εισαγωγικών- του εργαζόμενου, όταν αυτή ασκείται κάτω από συνθήκες εξάρτησης και φόβου απώλειας της εργασίας και των μισθών της ίδιας της δουλειάς. Και είναι ακατανόητη. Πραγματικά προσπαθώ τόση ώρα με τους συναδέλφους να κατανοήσω, για να μη συνεχίσουμε να γελάμε με την αντιπαραβολή, την οποία ο αντιλέγων Κοινοβουλευτικός Εκπρόσωπος της Πλειοψηφίας προσπάθησε να κάνει ανάμεσα στην εξαρτημένη εργασία και στους αυτοαπασχολούμενους.

Πραγματικά, δεν κατανοούμε τόση ώρα πώς μπορεί στον πολιτικό του λόγο ο Κοινοβουλευτικός Εκπρόσωπος -σε ένα επιχείρημα το οποίο αιωρείται από την πραγματικότητα- να βγάζει από την εξίσωση της εξαρτημένης εργασίας τη βασική της παράμετρο, που είναι η εξάρτηση της εργασίας από τον εργοδότη .

Υπάρχει εργοδότης. Υπάρχει εργοδότης, ο οποίος κατά τεκμήριο και κατά κανόνα είναι ισχυρότερος οικονομικά και άρα και διαπραγματευτικά έναντι του εργαζομένου, γι’ αυτό και υπάρχει ανάγκη προστασίας από το εργατικό δίκαιο, το ατομικό και το συλλογικό, δεκαετίες τώρα σε όλη την Ευρώπη και στη χώρα μας ακόμα.

Η συναίνεση, λοιπόν, δεν μπορεί να είναι ελεύθερη όταν υπάρχει τέτοια ανισορροπία ισχύος και δεν μπορεί να την επικαλείται η Κυβέρνηση. Μπορεί κανείς από την Κυβέρνηση και από την κοινοβουλευτική Πλειοψηφία, μιας και είστε εδώ όλες και όλοι μαζεμένοι, μπορείτε στις περιφέρειές σας, κυρίες και κύριοι συνάδελφοι, να υποστηρίξετε ότι ναι, το σχέδιο νόμου το συγκεκριμένο προάγει τη συνταγματική προστασία της εργασίας, τη δίκαιη εργασία, ότι προασπίζει και προάγει τα δικαιώματα του εργαζόμενου πληθυσμού, ότι εξασφαλίζει την ελευθερία της προσωπικότητας του ανθρώπου, ότι αφήνει στον εργαζόμενο οικογενειακό, προσωπικό χρόνο επαρκή σε εξισορρόπηση με τον επαγγελματικό του χρόνο; Εδώ δεν σέβεστε ούτε καν τις έντεκα ώρες της οδηγίας για την ξεκούραση. Μπορείτε να πείτε ότι προστατεύεται η οικογένεια, ώστε να αντιμετωπίσουμε το δημογραφικό κατά τα λοιπά, όταν δεν υπάρχουν δομές και δεν αφήνουμε τους γονείς να είναι με τα παιδιά τους; Πώς θα αντέξουν οι γονείς του δεκατριάωρου εργαζόμενοι και με οικογένειες; Ή μπορείτε να πείτε ότι προστατεύετε τα άτομα με αναπηρία; Η Επιτροπή για τα Δικαιώματα του Ανθρώπου και η Ε.Σ.Α.μεΑ. σάς τα είπαν. Ή μπορείτε να πείτε ότι προστατεύεται η υγεία, όταν αυξάνεται ο κίνδυνος των εργατικών ατυχημάτων, σύμφωνα με μελέτες που καταθέσαμε;

Ως εκ τούτου, το ΠΑΣΟΚ θεωρεί ότι όλα αυτά τα ζητήματα οφείλουν να ληφθούν πολύ σοβαρά υπόψη και το έχουμε πει από την πρώτη συνεδρίαση, ακόμα και αν οι ισχυρισμοί, όπως εισάγονται, βρίσκονται στις παρυφές των συνταγματικών διατάξεων. Πράγματι δεν είμαστε συνταγματικό δικαστήριο. Θα πω κάτι το οποίο το έχουμε πει πολλές φορές. Εδώ πρέπει να ασκούμε πολιτική κριτική.

Μάλιστα, μας κάνει εντύπωση που -για παράδειγμα- αντίστοιχες ενστάσεις αντισυνταγματικότητας η Κοινοβουλευτική Ομάδα που τις προτείνει τις έχει στο παρελθόν σαμποτάρει και υποτιμήσει. Όμως ναι, αυτά τα πολιτικά επιχειρήματα και οι πολιτικές ανησυχίες έχουν σαφείς συνταγματικές προεκτάσεις. Για εμάς η στάση οφείλει να είναι πάντοτε αξιακή, πολιτική, ενδεδειγμένη κοινοβουλευτικά, όχι à la carte.

Επιδιώκουμε, λοιπόν, να στείλουμε ένα σαφές μήνυμα, κύριε Πρόεδρε, ότι η προστασία της ανθρώπινης αξιοπρέπειας και της εργασίας είναι πυρήνας του Συντάγματος. Δεν μπορεί να γίνεται αντικείμενο ατομικών διευθετήσεων ή ενός κυβερνητικού σχεδίου απορρύθμισης.

Η Κυβέρνηση της Νέας Δημοκρατίας και με αυτό το σχέδιο νόμου μεθοδικά και συστηματικά από το 2019 έως σήμερα απορρυθμίζει την εργασία και ξηλώνει κάθε φορά λίγο ακόμα από τον κοινωνικό ιστό της χώρας. Δεν μιλάμε για μεταρρυθμίσεις. Μιλάμε για συστηματική αποδόμηση της προστασίας της εργασίας, για μια πολιτική που βλέπει τον εργαζόμενο ως κόστος της οικονομίας και όχι ως άνθρωπο.

Το ΠΑΣΟΚ-Κίνημα Αλλαγής βρίσκεται και θα βρίσκεται στην άλλη όχθη. Θα σταθούμε με κάθε τρόπο μαζί με την κοινωνία, με τον κόσμο της εργασίας απέναντι στο νομοσχέδιό σας με ευθύνη, με συνέπεια στις αξίες της κοινωνικής δικαιοσύνης και με πίστη στην ανάγκη προστασίας της αξιοπρεπούς εργασίας και του Έλληνα εργαζόμενου.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Η συζήτηση επί των αντιρρήσεων συνταγματικότητας θα ολοκληρωθεί με την τοποθέτηση της Υπουργού Εργασίας και Κοινωνικής Ασφάλισης, της κ. Κεραμέως.

Παρακαλώ, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου δύο εισαγωγικές παρατηρήσεις πριν μπω στην ουσία της ένστασης αντισυνταγματικότητας.

Εισαγωγική παρατήρηση πρώτη: Είναι άλλο να διαφωνείς πολιτικά με ένα νομοσχέδιο, απολύτως θεμιτό και απολύτως γόνιμο. Γι’ αυτό είμαστε εδώ, για να συζητάμε πολιτικές διαφωνίες και θα προσθέσω, μέσα από τις διαφωνίες να προκύπτουν και βελτιώσεις, όπως σήμερα το πρωί. Άλλο να διαφωνείς πολιτικά με ένα νομοσχέδιο και άλλο να υποστηρίζεις την αντισυνταγματικότητα των διατάξεων. Το δεύτερο τι σημαίνει; Ότι θεωρείς ότι οι διατάξεις που εισάγονται προσκρούουν στο Σύνταγμα, προσκρούουν δηλαδή σε θεμελιώδη συνταγματικά δικαιώματα.

Η συζήτηση που κάνουμε εδώ, κυρίες και κύριοι συνάδελφοι, στη Βουλή γενικώς είναι για το πρώτο, για το αν συμφωνούμε πολιτικά ή όχι. Η συζήτηση που κάνουμε την τελευταία μισή ώρα-μία ώρα είναι για το δεύτερο. Για να ξεκαθαρίσουμε τα πράγματα, άλλο πολιτική διαφωνία, άλλο ένσταση αντισυνταγματικότητας.

Γιατί το λέω αυτό; Διότι, κύριε Χήτα, εγώ άκουσα την ομιλία σας. Δεν άκουσα ένα επιχείρημα περί αντισυνταγματικότητας. Άκουσα πολλά για την πολιτική σας διαφωνία, αλλά δεν άκουσα πώς, με ποιον τρόπο προσκρούουν οι διατάξεις αυτές -και δη το άρθρο 7- στην συνταγματικότητα, στις διατάξεις του Συντάγματος σχετικά με την προστασία της εργασίας και ούτω καθεξής. Εισαγωγική παρατήρηση πρώτη, λοιπόν. Η συζήτηση αυτή δεν είναι πολιτική. Είναι αμιγώς νομική σχετικά με τη συνταγματικότητα ή όχι των διατάξεων.

Εισαγωγική παρατήρηση δεύτερη: Δεν μπορώ να αντισταθώ. Έχουμε συνεδριάσει τριάντα ώρες, δεκαπέντε περίπου στην Επιτροπή περίπου και άλλες δεκαπέντε μέχρι τώρα στην Ολομέλεια. Είναι η πρώτη φορά που ακούω μία κουβέντα για ενδεχόμενη αντισυνταγματικότητα του νόμου. Γιατί το λέω αυτό; Διότι το να επικαλείσαι αντισυνταγματικότητα είναι κάτι σοβαρό. Τόσες τοποθετήσεις έχουν γίνει, τόσες συζητήσεις. Προφανώς υπάρχει πλαίσιο για την πρόταση αντισυνταγματικότητας, αλλά αν πραγματικά σας ταλανίζει αυτό, δεν θα είχε πει ένα κόμμα μία κουβέντα;

**ΓΕΩΡΓΙΟΣ ΓΑΒΡΗΛΟΣ:** Αφού ζητήσαμε την απόσυρση, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Το λέω γιατί; Διότι άκουσα ξαφνικά από το πουθενά όλα τα κόμματα της Αντιπολίτευσης να ισχυρίζονται ότι είναι αντισυνταγματικές οι διατάξεις. Γιατί δεν είπατε κουβέντα γι’ αυτό στις τόσες πολλές τοποθετήσεις σας;

Έρχομαι και στο εξής εισαγωγικά: Το νομοσχέδιο αυτό έχει μια ιδιαιτερότητα, ξέρετε. Πριν κατατεθεί στη Βουλή -δεν ισχύει για όλα τα νομοσχέδια- πέρασε από τη λεγόμενη ΚΕΝΕ. Τι είναι η ΚΕΝΕ; Είναι η Επιτροπή Αξιολόγησης Ποιότητας της Νομοπαρασκευαστικής Διαδικασίας. Δεν αξιολογεί όλα τα νομοσχέδια. Κάποια τα αξιολογεί. Το δικό μας πέρασε, λοιπόν. Από ποιους αποτελείται αυτή η Επιτροπή; Σας διαβάζω. Από Συμβούλους Επικρατείας, κ. Ανδρουλάκης, Σύμβουλος Επικρατείας, κ. Γαλενιανού-Χαλκιαδάκη, Σύμβουλος Επικρατείας, κ. Σπύρος Βλαχόπουλος, καθηγητής Νομικής, κ. Κυριαζής Νικόλαος, καθηγητής στο Τμήμα Οικονομικών Επιστημών, κ. Κιούπης, καθηγητής Νομικής, κ. Μαραβέγιας, καθηγητής ΕΚΠΑ, κ. Ξανθάκη, καθηγήτρια στο UCL, κ. Πετράκης, καθηγητής του Τμήματος Οικονομικών Επιστημών, κ. Τσολακίδης, καθηγητής Αστικού Δικαίου Νομικής.

Μαντέψτε: Συνεδρίασε η Επιτροπή με όλους τους Συμβούλους της Επικρατείας και όλους τους καθηγητές και δεν είχαν ούτε μισή κουβέντα να πουν για τυχόν αντισυνταγματικότητα των διατάξεων.

(Χειροκροτήματα από την πτέρυγα της Νέας Δημοκρατίας)

Όλοι αυτοί δεν είχαν τίποτα να πουν. Το καταθέτω στα Πρακτικά.

(Στο σημείο αυτό η Υπουργός Εργασίας και Κοινωνικής Ασφάλισης κ. Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά προσέξτε: Δεν είναι μόνο η ΚΕΝΕ. Είναι και η Επιστημονική Υπηρεσία της Βουλής. Έδωσε ένα πόρισμα πάρα πολλών σελίδων, πολύ χρήσιμες επισημάνσεις. Υπάρχει κάποια έστω υπόνοια για τυχόν αντισυνταγματικότητα των διατάξεων; Ούτε μία.

Εισαγωγικά, λοιπόν: Πρώτον, η συζήτηση είναι αμιγώς νομική και όχι πολιτική. Δεύτερον, είναι η πρώτη φορά που ακούμε το οτιδήποτε μετά από τριάντα ώρες συνεδρίασης, μετά από συνεδριάσεις δύο Επιτροπών για οποιοδήποτε θέμα αντισυνταγματικότητας.

Πάμε όμως στην ουσία, γιατί -όπως είπα- η συζήτηση είναι αμιγώς νομική. Επικαλείται η Ελληνική Λύση ότι το άρθρο 7 του εν λόγω νομοσχεδίου προσκρούει σε κάποιες διατάξεις του Συντάγματος, εν προκειμένω το άρθρο 2, το 5, το 21 και το 22. Έχω μία γενική απάντηση και ειδικότερες. Πάω στη γενική απάντηση.

Το άρθρο 7, κύριε Χήτα, δεν αλλάζει σε τίποτα τα χρονικά όρια εργασίας που ήδη σήμερα ισχύουν, μέχρι 13 ώρες απασχόληση, μέχρι 150 ώρες υπερωρίας ετησίως. Δεν αλλάζει σε τίποτα τα ισχύοντα. Έχουν κριθεί τα ισχύοντα αντισυνταγματικά; «Όχι» είναι η απάντηση, άρα δεν αλλάζει σε τίποτα το υφιστάμενο καθεστώς.

Υπάρχει και κάτι άλλο, όμως, ότι το άρθρο 7 και το νομοσχέδιο εν συνόλω έρχεται όχι μόνο να επαναλάβει το υφιστάμενο καθεστώς το οποίο είναι συνταγματικό, αλλά έρχεται να ενισχύσει τα δικαιώματα των εργαζομένων σε ό,τι αφορά ακριβώς την υπερωριακή εργασία.

Να γίνω πιο συγκεκριμένη: Άρθρο 2 του Συντάγματος. Προβλέπει σεβασμό και προστασία της αξίας του ανθρώπου ως πρωταρχική υποχρέωση της πολιτείας, απαγορεύει εργασία και συμπεριφορά που θίγει την ανθρώπινη αξιοπρέπεια. Το άρθρο 7 δεν αλλάζει σε τίποτα τον Κώδικα Εργατικού Δικαίου, το άρθρο 194, το άρθρο 189 που προβλέπουν νόμιμο ημερήσιο ωράριο εργασίας 8 ωρών, έως 150 ώρες υπερωρίες ετησίως. Όλα αυτά δεν αλλάζουν σε τίποτα από τα ισχύοντα.

Δεύτερον: Έρχεται και ενισχύει τη θέση του εργαζομένου. Πώς την ενισχύει; Η δυνατότητα, κυρίες και κύριοι, για έως 13 ώρες εργασίας υπάρχει και σήμερα σε δύο ή περισσότερους εργοδότες.

Τι έρχεται και λέει το άρθρο 7; Αυτό που ήδη κάνεις σήμερα για δεκατρείς ώρες σε δύο εργοδότες, να μπορείς να το κάνεις α) χωρίς να μετακινείσαι και β) παίρνοντας προσαύξηση 40% στην αμοιβή σου. Έρχεται και ενισχύει, λοιπόν, τη θέση του εργαζομένου, συγκεκριμένα το άρθρο 7.

Επίσης, προβλέπει μεγαλύτερη προστασία των εργαζομένων που καλούνται να εργαστούν υπερωριακά. Και προσέξτε, οι ρυθμίσεις που φέρνουμε και που ενισχύθηκαν από τις προτάσεις της αντιπολίτευσης -το είπα και προηγουμένως, όπως οι προτάσεις της Νέας Αριστεράς για παράδειγμα- έρχονται και ενισχύουν ακόμα περισσότερο συνολικά το καθεστώς της υπερωριακής εργασίας. Δηλαδή, προβλέπει ρητά το δικαίωμα του εργαζομένου να αρνηθεί την παροχή υπερωριακής εργασίας.

Και επιπλέον, προβλέπει ότι η άρνησή του αυτή δεν μπορεί να συνιστά λόγο καταγγελίας της σύμβασης εργασίας ούτε μπορεί να οδηγήσει σε οποιαδήποτε βλαπτική μεταβολή ή δυσμενή διάκριση. Επί της ουσίας, δηλαδή, εισάγει νομοθετικά απαγόρευση στον εργοδότη να καταγγείλει τη σύμβαση, να μεταβάλει βλαπτικά τους όρους της σύμβασης ή να προβεί σε οποιαδήποτε δυσμενή διάκριση στο πρόσωπο του εργαζομένου.

Και πάμε παρακάτω. Επί της ουσίας, τι κάνει το άρθρο 7; Θεσπίζει, κυρίες και κύριοι, μια ειδική διάταξη νόμου, όπου, εάν ο εργαζόμενος αποδείξει στο δικαστήριο περιστατικά που μπορούν να στηρίξουν την πεποίθηση ότι η απόλυση έγινε επειδή δεν συμφώνησε να κάνει υπερωρία, τότε -προσέξτε- το βάρος της απόδειξης είναι στον εργοδότη, για να αποδείξει ότι η απόλυση δεν έγινε για τον συγκεκριμένο προβαλλόμενο λόγο. Άρα, ο εργαζόμενος πρέπει απλά να πιθανολογήσει ότι απολύθηκε για τον λόγο αυτό και ο εργοδότης θα φέρει το πλήρες βάρος της απόδειξης ότι η καταγγελία έγινε για κάποιον άλλον νόμιμο λόγο.

Άρθρο 5 του Συντάγματος: Ελεύθερη ανάπτυξη προσωπικότητας. Δεν θίγεται επ’ ουδενί. Γιατί; Γιατί δεν υπάρχει υποχρέωση παροχής υπερωριακής εργασίας. Η απασχόληση σε έναν ή περισσότερους εργοδότες είναι μια επιλογή με ανώτατο όριο ημερήσιας απασχόλησης που παραμένουν οι δεκατρείς ώρες. Με λίγα λόγια, όχι μόνο δεν περιορίζεται η συμμετοχή του εργαζόμενου στην οικονομική ζωή της χώρας, αλλά αυξάνονται οι δυνατότητές του, οι επιλογές του να το κάνει σε έναν, σε δύο, σε τρεις εργοδότες, όπως ο ίδιος επιθυμεί. Και εάν το κάνει σε έναν, θα έχει και προσαύξηση στην αμοιβή του.

Άρθρο 21: Προστασία οικογενειακής ζωής. Όπως είπα και προηγουμένως, δεν αλλάζει σε τίποτα η υπερωριακή απασχόληση. Αυτό που αλλάζει είναι ότι πλέον δεν θα χρειάζεται να μετακινείται, εάν το επιθυμεί, άρα, δεν θα ταλαιπωρείται και δεύτερον, θα έχει προσαύξηση στην αμοιβή του κατά 40%.

Και τελευταίο. Άρθρο 22: Προστασία της εργασίας. Και εδώ ισχύει ότι διασφαλίζεται η μεγαλύτερη προστασία των εργαζομένων που καλούνται να εργαστούν υπερωριακά. Έχει ρητό, θεμελιωμένο δικαίωμα ο εργαζόμενος να αρνηθεί την υπερωριακή εργασία και ρητά προβλέπεται ότι η άρνησή του αυτή δεν μπορεί να συνιστά λόγο καταγγελίας της σύμβασης εργασίας ούτε να οδηγεί σε οποιαδήποτε βλαπτική μεταβολή.

Συμπερασματικά, λοιπόν, κυρίες και κύριοι συνάδελφοι, το άρθρο 7 δεν προσβάλλει κανένα συνταγματικά κατοχυρωμένο δικαίωμα.

Και κλείνω με το εξής, έχοντας απαντήσει, θεωρώ, στην ένσταση της αντισυνταγματικότητας, μόνο επειδή με προκάλεσε ο κ. Γιαννούλης για το τι θα πούμε στους εργαζομένους στο κυλικείο της Βουλής και εάν εφαρμόζεται σε εκείνους.

Εφόσον οι εργαζόμενοι στο κυλικείο της Βουλής, κύριε συνάδελφε, ανήκουν σε ιδιωτική εταιρεία, άρα, βεβαίως έχει εφαρμογή το νομοσχέδιο, θα σας πω τι θα τους πούμε. Θα τους πούμε ότι έχουν τη δυνατότητα, όχι την υποχρέωση, να δουλέψουν έως δεκατρείς ώρες για έως τριάντα επτά ημέρες τον χρόνο είτε αναλογικά μέχρι τρεις ημέρες τον μήνα. Και θα τους πούμε και κάτι άλλο, ότι θα έχουν και συν 40% στην αμοιβή τους, εάν το επιθυμούν. Γιατί αυτή είναι η πραγματικότητα, κάτι που σήμερα ήδη ισχύει. Εμείς δίνουμε τη δυνατότητα να γίνεται χωρίς μετακίνηση και με προσαύξηση 40% στην αμοιβή τους.

(Χειροκροτήματα από την πτέρυγα της Νέας Δημοκρατίας)

Και κάτι τελευταίο.

**ΧΡΗΣΤΟΣ ΓΙΑΝΝΟΥΛΗΣ:** Θέλετε να τους το πείτε;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Με ρώτησαν και απάντησα.

Δεν είναι η πρώτη ούτε η τελευταία φορά που η Επιθεώρηση Εργασίας έχει έρθει να επιθεωρήσει τους όρους εργασίας. Και θα έρχεται διαρκώς, εάν χρειάζεται, για να διασφαλίσει εάν και σε τι βαθμό εφαρμόζεται πραγματικά η εργασιακή νομοθεσία.

**ΧΡΗΣΤΟΣ ΓΙΑΝΝΟΥΛΗΣ:** Εδώ δεν έρχεται.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Αν μη τι άλλω, θα πρέπει εδώ πρώτα, στον ναό της δημοκρατίας να εφαρμόζεται στο ακέραιο η εργασιακή νομοθεσία.

Κυρίες και κύριοι, η θέση της Κυβέρνησης είναι το άρθρο 7. Δεν προσβάλλει κανένα συνταγματικό δικαίωμα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100, παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Έκανα και μέτρηση νωρίτερα, κύριοι συνάδελφοι.

Συνεπώς, η ένσταση αντισυνταγματικότητας απορρίπτεται.

(Θόρυβος στην Αίθουσα)

**ΧΡΗΣΤΟΣ ΚΑΤΣΩΤΗΣ:** Πρόεδρε, πες μας νούμερο.

**ΠΡΟΕΔΡΕΥΩΝ (Γεώργιος Γεωργαντάς:** Είναι 65-86, παρακαλώ. Φρόντισα και το είδα νωρίτερα. Παρακαλώ.

Λοιπόν, ευχαριστώ πολύ.

Ολοκληρώθηκε η συζήτηση επί των αντιρρήσεων συνταγματικότητας.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις Άρσης Ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Αλέξανδρου Χαρίτση, Προέδρου της Κοινοβουλευτικής Ομάδας Νέα Αριστερά, κ. Κωνσταντίνου-Βασιλείου Μεταξά και κ. Πέτρου Παππά.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 30/9/2025, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Αλέξανδρου Χαρίτση, Προέδρου της Κοινοβουλευτικής Ομάδας Νέα Αριστερά.

Επίσης, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 30/9/2025, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Κωνσταντίνου-Βασιλείου Μεταξά.

Και τρίτον, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 9/10/2025, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Πέτρου Παππά.

Σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7/3/2018 για τη διαδικασία αυτή έχει ενεργοποιηθεί το σύστημα ηλεκτρονικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών». Αφού, λοιπόν, ολοκληρωθεί η συζήτηση επί όλων των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη υπόθεση αφορά στον συνάδελφο κ. Αλέξανδρο Χαρίτση, Πρόεδρο της Κοινοβουλευτικής Ομάδας Νέα Αριστερά.

Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Ηλιόπουλος ζητά τον λόγο από τη Νέα Αριστερά.

Παρακαλώ, κύριε Ηλιόπουλε, έχετε τον λόγο για πέντε λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Νομίζω ότι σήμερα συζητάμε κάτι πάρα πολύ κρίσιμο και νομίζω ότι πρέπει να το δούμε με την απαραίτητη σοβαρότητα. Ο Αλέξης Χαρίτσης βρέθηκε στις 10 Φεβρουαρίου του 2025 ως Πρόεδρος της Νέας Αριστεράς σε κινητοποιήσεις, αγροτικά μπλόκα στην Καρδίτσα. Το γεγονός ότι έχει έρθει δικογραφία αυτή τη στιγμή στη Βουλή για το ότι μέλος του Κοινοβουλίου και μάλιστα Πρόεδρος κόμματος βρέθηκε στις αγροτικές κινητοποιήσεις, δείχνει τον επικίνδυνο, αυταρχικό κατήφορο που έχει πάρει η χώρα με κεντρική ευθύνη της Νέας Δημοκρατίας.

Το γεγονός ότι η Τροχαία -η οποία με δική της απόφαση είχε κλείσει τον δρόμο- έφτιαξε δικογραφία και για τους αγρότες που βρέθηκαν στην κινητοποίηση και για τον Πρόεδρο της Νέας Αριστεράς και για την Πρόεδρο της Πλεύσης Ελευθερίας δείχνει ότι έχουμε μια βαθιά αυταρχική αντίληψη που έχει την υπογραφή της Κυβέρνηση της Νέας Δημοκρατίας.

Το γεγονός δε, ότι η εισαγγελέας πήρε αυτή την δικογραφία και, αντί να την πετάξει στα σκουπίδια, την έστειλε στη Βουλή, δείχνει ακριβώς και το σήμα το οποίο έχετε δώσει εσείς και στην ελληνική δικαιοσύνη -για την ακρίβεια στην ελληνική δικαστική εξουσία, γιατί, ξέρετε, η δικαιοσύνη είναι το ζητούμενο. Άλλο δικαστική εξουσία, άλλο δικαιοσύνη.

Θέλω να απευθυνθώ κυρίως προς τους συναδέλφους της Νέας Δημοκρατίας και να ρωτήσω κάτι. Εμπιστεύεστε την ελληνική δικαιοσύνη, ναι ή όχι; Γιατί όποτε συζητάμε για αποφάσεις της δικαστικής εξουσίας πάντα λέτε «εμείς εμπιστευόμαστε την ελληνική δικαιοσύνη». Άρα, εγώ θέλω να σας προτείνω, αν όντως την εμπιστεύεστε, αυτό το οποίο έχετε κάνει τσίρκο κατά τη γνώμη μας -γιατί δεν είναι δικαιοσύνη, τσίρκο είναι- να ζητήσετε και να ψηφίσετε υπέρ της άρσης ασυλίας του Αλέξη Χαρίτση. Για ποιο λόγο ζητάμε να υπερψηφιστεί η άρση ασυλίας; Πρώτα από όλα και πάνω από όλα γιατί θεωρούμε ντροπή αυτοί οι αγρότες να βρεθούν στο δικαστήριο -γιατί η δικογραφία για τους αγρότες προχωράει- και να μην είμαστε στο πλάι τους. Όπως ήμασταν στο πλάι τους στα μπλόκα, όπως είμαστε στο πλάι τους στον αγώνα που ήδη έχει ξεκινήσει και στα μπλόκα που θα έρθουν. Και να είστε σίγουροι ότι θα έρθουν.

Δεν είναι όμως τυχαίο αυτό το γεγονός. Δεν είναι τυχαίο γιατί πλέον συζητάμε για το αν στη χώρα κατοχυρώνεται ή όχι το δικαίωμα στη λαϊκή κινητοποίηση και πηγαίνουμε πολύ πίσω. Για την ακρίβεια πηγαίνουμε πιο πίσω από το Σύνταγμα του 1864 το οποίο συνέδεσε άρρηκτα το δικαίωμα του συνέρχεσθαι με την ίδια την έννοια της Δημοκρατίας και κατοχυρώνεται και στο άρθρο 11 του Ελληνικού Συντάγματος και στο άρθρο 11 της ΕΣΔΑ και στο άρθρο 12 του Χάρτη Θεμελιωδών Δικαιωμάτων της Ευρωπαϊκής Ένωσης και στο άρθρο 21 του Διεθνούς Συμφώνου για τα Ατομικά και Πολιτικά Δικαιώματα. Αυτό αμφισβητείτε πλέον με την πολιτική σας. Και αυτή η πολιτική σας είναι καθολική. Ο αυταρχισμός σας είναι καθολικός απέναντι στους αγρότες. Είναι καθολικός απέναντι στις εργατικές κινητοποιήσεις. Είναι καθολικός απέναντι στο φοιτητικό κίνημα. Δεν ντραπήκατε να βάλετε ΜΑΤ το βράδυ για να συλλάβετε φοιτητές αρχιτεκτονικής που με απόφαση συλλόγου έκαναν κινητοποιήσεις ενάντια στις διαγραφές και τα αντισυνταγματικά ιδιωτικά πανεπιστήμια. Δεν ντραπήκατε να συλλάβετε τους ανθρώπους που πήγαν να υποστηρίξουν αυτούς τους ανθρώπους μέχρι και τους δικηγόρους τους έξω από τη ΓΑΔΑ και να τους στείλετε όλους στο μεταγωγών. Άρα, μιλάμε για μία επικίνδυνη συνολική αυταρχική στροφή που έχει την υπογραφή της Κυβέρνησης Μητσοτάκη.

Εμείς κλείνουμε και λέμε το εξής. Είναι προφανές ότι είναι πολιτικά απαράδεκτο και αδιανόητο, είναι ντροπή να συζητάμε άρση ασυλίας πολιτικού προσώπου επειδή συμπαραστάθηκε σε μία λαϊκή κινητοποίηση. Είναι αδιανόητο. Αλλά αυτό εσείς το κάνατε. Εσείς το κάνατε. Εσείς ανοίξατε αυτόν τον δρόμο με τον τρόπο που έχετε βάλει να λειτουργεί και την Ελληνική Αστυνομία και την ελληνική δικαστική εξουσία. Εμείς, λοιπόν, ζητάμε το δικαίωμά μας να βρεθούμε μαζί με αυτούς τους ανθρώπους στο δικαστήριο, να υποστηρίξουμε όχι μόνο τον δικό τους αγώνα αλλά συνολικά το δικαίωμα στην κινητοποίηση.

Να είστε σίγουροι ότι αν γι’ αυτό το μπλόκο στην Καρδίτσα αναγκαστήκατε να φτιάξετε δικογραφία, δεν μπορείτε να φανταστείτε τι θα χρειαστεί να κάνετε για τα μπλόκα που έρχονται. Δεν μπορείτε να το φανταστείτε. Να ξέρετε όμως ότι ο αυταρχισμός θα ηττηθεί. Και θα ηττηθεί πρώτα από όλα από τους αγώνες του λαού.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Παρακαλώ όλους σας λίγο ησυχία. Είναι πολύ σημαντική στιγμή μια τέτοια Ειδική Ημερήσια Διάταξη. Σας παρακαλώ.

Γι’ αυτή την πρώτη υπόθεση θέλει κάποιος άλλος τον λόγο;

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, κυρίες και λίγοι συνάδελφοι, μου κάνει μεγάλη έκπληξη η τοποθέτηση του κ. Ηλιόπουλου, το απαράδεκτο ύφος του και το απειλητικό του. Προφανώς οι πολιτικοί δεν είμαστε υπεράνω του νόμου. Οι αρχές έχουν κάθε δικαίωμα, όταν θεωρηθεί ότι συμμετέχουμε σε παράνομη πράξη, να στέλνουν δικογραφία στη Βουλή. Αυτό δεν είναι πολιτική ενέργεια. Δεν εμπλέκεται η Κυβέρνηση, ούτε μπορεί, ούτε θα έπρεπε. Και φυσικά δεν εμπλέκεται. Από εκεί και πέρα ως προς τους Βουλευτές υπάρχει μια ειδική διαδικασία, η ασυλία των Βουλευτών, η οποία οδηγεί τη σημερινή συζήτηση. Αλλά το να λέτε, κύριε Ηλιόπουλε, ότι πρέπει οι δικαστικές αρχές να μην τολμάνε να στέλνουν δικογραφία για τους πολιτικούς όταν παρανομούμε ως και είμαστε κάτι εκτός της νομικής πραγματικότητας δείχνει έλλειψη σεβασμού στον νομικό πολιτισμό της χώρας μας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Άρα, θα ψηφίσετε «ναι»;

**ΝΟΤΗΣ ΜΗΤΑΡΑΚΗΣ:** Θα ψηφίσουμε κατά κρίση όπως προβλέπει…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ. Αφήστε τον ομιλητή, παρακαλώ.

**ΝΟΤΗΣ ΜΗΤΑΡΑΚΗΣ:** Πάντως η επιτροπή έχει αποφανθεί. Αλλά αυτό που ζητήσατε υπερβαίνει τον νόμο και το Σύνταγμα, κύριε Ηλιόπουλε.

Και με αυτό θέλω να κλείσω.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποια είναι η κρίση σας;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ας λαμβάνουμε υπόψη και την πρόταση της επιτροπής. Νομίζω ότι θα προχωρήσουμε πιο γρήγορα.

Ο κ. Γιαννούλης έχει τον λόγο, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, κύριε Μηταράκη, είστε πάρα πολύ ακριβοί στα πίτουρα και φτηνοί στο αλεύρι. Και αυτό το λέω γιατί για μία ακόμη φορά απαντάτε στον συνάδελφο, τον κ. Ηλιόπουλο, απαντάτε στο Σώμα, σε όλους μας, ξεχνώντας ότι είστε η πρώτη και τελευταία γραμμή κάθε προσπάθειας παρεμπόδισης, παρακώλυσης της δικαιοσύνης στην απόδοση πολιτικών ευθυνών σε πολύ σημαντικά πράγματα που ξεπερνούν αυτό για το οποίο η δικαστική εξουσία αποδίδει ως κατηγορία στον κ. Χαρίτση.

(Χειροκροτήματα)

Θέλω να σας θυμίσω δύο χαρακτηριστικές στιγμές σε αυτό το Κοινοβούλιο που αντί να πάρετε τον λόγο με έπαρση, αλαζονεία και οίηση και να επιτεθείτε στην Αντιπολίτευση γιατί ζητά λέει προνομιακή μεταχείριση από τον νόμο, να θυμηθείτε τις κωμικοτραγικές στιγμές που ζήσαμε με την παραπομπή ή μη παραπομπή Τριαντόπουλου και Καραμανλή. Αυτά τα δύο στοιχειώνουν το πολίτευμα, τον Κοινοβουλευτισμό και τη Δημοκρατία. Όλα τα υπόλοιπα είναι έπεα πτερόεντα. Μείνετε με την εικόνα ότι έτσι είναι αν έτσι νομίζετε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Πολύ σύντομα, κύριε Πρόεδρε. Είπατε κάτι σωστό. Πρέπει να λαμβάνουν υπόψη και την εισήγηση της Επιτροπής Δεοντολογίας. Έχει μια αξία αυτό γιατί εκεί έγινε και μια συζήτηση όπου πράγματι νομίζω -με αυτή την αίσθηση φύγαμε- ότι υπήρξε μια συναντίληψη ότι η συμμετοχή σε μια συγκέντρωση διαμαρτυρίας ιδίως σε ένα σοβαρό ζήτημα είναι μέσα στον πυρήνα των κοινοβουλευτικών καθηκόντων ενός ιδίως αρχηγού πολιτικού κόμματος. Κατανοώντας αυτό είχαμε συναντίληψη. Τώρα βέβαια από την τοποθέτηση του κοινοβουλευτικού εκπροσώπου της πλειοψηφίας καταλαβαίνω ότι αυτό ίσως είναι και πλάνη μας, ίσως είναι σχετικό.

**ΝΟΤΗΣ ΜΗΤΑΡΑΚΗΣ:** Ισχύει.

**ΔΗΜΗΤΡΙΟΣ ΜΑΝΤΖΟΣ:** Ισχύει; Ωραία. Γιατί σας άκουσα να λέτε ότι θα κρίνετε κατά την κρίση σας, ελεύθερα.

**ΝΟΤΗΣ ΜΗΤΑΡΑΚΗΣ:** Μα, ο Βουλευτής κρίνει.

**ΔΗΜΗΤΡΙΟΣ ΜΑΝΤΖΟΣ:** Ναι.

Εδώ υπάρχει κάτι: για δες ποιος μιλάει. Για δες ποιος μιλάει για δικαιοσύνη, για κρίση, για διερεύνηση ενδεχόμενων ευθυνών. Κατά την κρίση σας ψηφίσατε χειροκροτώντας όρθιοι να μη σχηματιστεί προανακριτική επιτροπή για τον κ. Καραμανλή για τη σύμβαση 717/2014 για τα Τέμπη; Κατά την κρίση σας ψηφίσατε να μην υπάρξει Προανακριτική Επιτροπή για τον ΟΠΕΚΕΠΕ και σας ψάχναμε στους διαδρόμους για να ψηφίσετε και κρυβόσασταν, σας έκρυβε ο Πρωθυπουργός και αρχηγός της κοινοβουλευτικής σας ομάδας επειδή ακριβώς σας φοβόταν; Κι εσείς κρυφτήκατε και δεν ψηφίσατε.

**ΣΟΦΙΑ ΒΟΥΛΤΕΨΗ:** Τι σχέση έχει; Το κάνετε επίτηδες;

**ΝΟΤΗΣ ΜΗΤΑΡΑΚΗΣ:** Εμείς εδώ ήμασταν. Εσείς φύγατε.

**ΔΗΜΗΤΡΙΟΣ ΜΑΝΤΖΟΣ:** Και τώρα φτιάξατε μια εξεταστική επιτροπή και νομίζετε ότι θα κρυφτείτε κι εκεί. Δεν καταλαβαίνετε ότι μέρα μέρα κάθε συνεδρίαση και ό,τι ακούγεται εκεί σας εκθέτει ανεπανόρθωτα. Αυτή, λοιπόν, είναι η κρίση σας την οποία κατά τα λοιπά επικαλείστε, κύριε κοινοβουλευτικέ εκπρόσωπε της Πλειοψηφίας.

Κύριε Πρόεδρε, κλείνω όπως ξεκίνησα. Όπως ακριβώς έκρινε και η Επιτροπή Δεοντολογίας -και άρα δεν έπρεπε να υπάρχει αυτή η συζήτηση σήμερα. Αυτό για το οποίο ελέγχεται ο Πρόεδρος της Κοινοβουλευτικής Ομάδας της Νέας Αριστεράς είναι στον πυρήνα των κοινοβουλευτικών καθηκόντων. Οποιαδήποτε δίωξή του θα συνιστούσε πολιτική δίωξη και γι’ αυτό θα πρέπει να εφαρμοστεί το Σύνταγμα και να μην γίνει δεκτή αυτή η αίτησή.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Νομίζω μπορούμε να περάσουμε στη δεύτερη υπόθεση, η οποία αφορά στον συνάδελφο κ. Κωνσταντίνο-Βασίλειο Μεταξά.

Επί της δεύτερης αίτησης, υπάρχει συνάδελφος που ζητά τον λόγο κατά το άρθρο 108 του Κανονισμού;

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ναι, κύριε Πρόεδρε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Μεταξάς και ο κ. Καραθανασόπουλος, για την ώρα.

Κύριε Μεταξά, παρακαλώ, έχετε τον λόγο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε. Κυρίες και κύριοι, συζητάμε σήμερα για ένα αίτημα άρσης του ακαταδίωκτου, στη βάση μιας δικογραφίας που έφτασε στη Βουλή, για τις αγροτικές κινητοποιήσεις τον Γενάρη του 2025. Μιας δικογραφίας που, λίγο πολύ, εμφανίζει ως θύματα τις αστυνομικές δυνάμεις που -όπως αναφέρει- δέχτηκαν επίθεση.

Αλήθεια, επίθεση από ποιους; Από τους αγρότες και τις οικογένειές τους; Από λαϊκούς ανθρώπους, από αγρότες και αγρότισσες που είναι στο όριο της επιβίωσης εξαιτίας της απαράδεκτης πολιτικής των κυβερνήσεων, με βάση τις κατευθύνσεις της Ευρωπαϊκής Ένωσης Κοινής Αγροτικής Πολιτικής; Όλους αυτούς που, απέναντι στο δίκαιο αίτημά τους να μπορούν να διαδηλώσουν, είδαν παραταγμένους πάνοπλους αστυνομικούς και κλούβες των ΜΑΤ που απάντησαν με χημικά και ξύλο;

Γιατί όσοι ήμασταν εκεί, είδαμε εκατοντάδες βιοπαλαιστές αγρότες που, με τους συλλόγους τους, αποφάσισαν να κάνουν μια συμβολική κινητοποίηση στον Ε65. Και μαζί τους είχαν τις οικογένειές τους, τις συζύγους που είναι μαζί τους στο χωράφι, τα παιδιά τους. Και τότε δέχτηκαν μια απρόκλητη, δολοφονική, επίθεση από μεριάς των ΜΑΤ, με κλομπ, ασπίδες, χημικά, μια πραγματικά -επαναλαμβάνω- δολοφονική επίθεση. Και αυτά δεν τα λέμε εμείς. Φαίνονται στα βίντεο που δόθηκαν στη δημοσιότητα. Φαίνεται η προσπάθεια που κάναμε όσοι ήμασταν εκεί μπροστά, ανάμεσά τους και εγώ, να βοηθήσουμε να αναπνεύσει ο κόσμος, να αμυνθεί, να μην δεχτεί τα δολοφονικά χτυπήματα, ανάμεσά τους και πολλά νέα παιδιά.

Και τώρα, σε μια εξόφθαλμη προσπάθεια να αντιστραφεί η πραγματικότητα, έρχεται μια δικογραφία που φαίνεται να έχει στόχο, τελικά, την ποινικοποίηση γενικά της διαμαρτυρίας, της διεκδίκησης, της οργανωμένης παρέμβασης του εργατικού λαϊκού κινήματος μέσα από τους φορείς τους, παρουσιάζοντας τα θύματα αυτής της δολοφονικής επίθεσης ως θύτες.

Μια απλή ματιά στη δικογραφία που διαβιβάστηκε στη Βουλή αναδεικνύει πόσο προσχηματική και έωλη είναι. Φτάνει στο σημείο να κατηγορεί αγρότες, στελέχη και Βουλευτή του ΚΚΕ για εξύβριση, βία κατά υπαλλήλων, μέχρι και κλοπή. Επαναλαμβάνω, μέχρι και κλοπή.

Κατηγορούμαστε για κλοπή όταν «βασική προϋπόθεση για τη στοιχειοθέτηση του αδικήματος της κλοπής είναι η αφαίρεση ξένου κινητού πράγματος και η πρόθεση του δράστη να το ιδιοποιηθεί παρανόμως», όπως λέει μέσα ο νόμος. Αλήθεια, πώς μπορεί να στηριχτεί, να σταθεί, ο ισχυρισμός ότι επίτηδες αφαιρέθηκε μια ασπίδα κάποιου αστυνομικού; Για ποιον λόγο; Για να την πάρουμε σπίτι μας; Και μάλιστα όταν ο ίδιος αστυνομικός δηλώνει -μέσα στη δικογραφία γράφεται- «η ασπίδα μου, δεν ξέρω με ποιον τρόπο, βρέθηκε από έτερους συναδέλφους στον χώρο της διαδήλωσης και την έχω παραλάβει».

Κατηγορούμαστε για δήθεν έργο εξύβρισης αστυνομικού, κατηγορία που για να στοιχειοθετηθεί προϋποθέτει πράξεις που σκοπό έχουν να προσβάλουν την τιμή και την υπόληψη κάποιου. Είναι δυνατόν, σε συνθήκες που ο κόσμος δεχόταν επίθεση με χημικά και ρόπαλα και μπαίνουμε μπροστά για να τους προφυλάξουμε, να κατηγορούμαστε πως αυτές οι ενέργειες είχαν σκοπό να προσβάλλουν την τιμή κάποιου αστυνομικού;

Και τέλος, κατηγορούμαστε για βία κατά υπαλλήλου. Δεν στεκόμαστε καν στο απαράδεκτο γεγονός ότι η δικογραφία είναι τόσο βιαστική, που δεν διευκρινίζεται καν με βάση ποια παράγραφο του άρθρου ασκείται η δίωξη. Και πάλι, όμως, πού έγκειται η βία κατά υπαλλήλου; Ποιο ήταν το καθήκον των αστυνομικών, για το οποίο υποτίθεται δέχτηκαν επίθεση και εμποδίστηκαν να το πράξουν; Διότι αυτό αναφέρει ο νόμος ότι αποτελεί βία, για να στηριχτεί αυτή η κατηγορία. Το καθήκον τους ήταν η δολοφονική επίθεση σε αγρότες, γυναίκες, παιδιά, με γκλοπ, ασπίδες, χημικά;

Είναι, λοιπόν, ή δεν είναι πλήρης αντιστροφή της πραγματικότητας, τελικά, τα θύματα της αστυνομικής επίθεσης να παρουσιάζονται ως διωκόμενοι, δήθεν, θύτες;

Στο ερώτημα που τίθεται σε αντίστοιχες τέτοιες περιπτώσεις, λοιπόν, αν επιθυμώ την άρση του ακαταδίωκτου, απαντώ όπως απάντησα και στην επιτροπή. Ναι, σε ατομικό επίπεδο δεν νομίζω ότι οποιοσδήποτε που έχει δίκιο σε κάτι που κάνει ή που λέει έχει να φοβηθεί κάτι ή να κρυφτεί πίσω από ένα δικαίωμα, όπως έχουμε ακούσει να λέγεται σε σχέση με το ακαταδίωκτο. Ωστόσο, νομίζω ότι τέτοιου είδους ζητήματα, όπως αυτά που περιέγραψα και στη συγκεκριμένη περίπτωση, τελικά ξεφεύγουν από τα ατομικά, τα προσωπικά όρια. Το ζήτημα εδώ είναι τελικά πολύ συγκεκριμένο, γιατί για το ΚΚΕ είναι κατ’ εξοχήν στο πλαίσιο των κοινοβουλευτικών καθηκόντων και της πολιτικής μας δραστηριότητας. Οι Βουλευτές του ΚΚΕ έχουμε χρέος να είμαστε εκεί που αγωνιά και αγωνίζεται ο εργαζόμενος λαός, να υπερασπιζόμαστε τη φωνή του μέσα στη Βουλή, αλλά να υπερασπιζόμαστε και να στηρίζουμε και τα δικαιώματά του, τις διεκδικήσεις του, τη ζωή του, ακόμα και τη σωματική του ακεραιότητα, απέναντι σε οποιαδήποτε βίαιη επίθεση. Αυτά υπερασπιζόμαστε με την παρουσία μας και θα συνεχίσουμε να το κάνουμε.

Το ερώτημα, λοιπόν -νομίζω- που πρέπει να απαντηθεί σήμερα, δεν αφορά τελικά αυτήν τη δικογραφία, δηλαδή αν πήγα εγώ και κάποιοι άλλοι να κλέψουμε έναν αστυνομικό κατά τη διάρκεια μιας κινητοποίησης και βρήκαμε την ευκαιρία να το κάνουμε την ώρα που γινόταν όλη αυτή η αναμπουμπούλα για να πάρουμε την ασπίδα. Αντιλαμβανόμαστε, νομίζω, όλοι ότι αυτό είναι ευτελισμός της συζήτησης. Το ερώτημα λοιπόν δεν είναι αυτό. Το ζήτημα που πρέπει να απαντηθεί είναι: Αποτελεί η παρουσία και στήριξη των Βουλευτών σε μία εργατική, λαϊκή, κινητοποίηση, πολιτική δραστηριότητα που δεν μπορεί να διωχθεί από τη δικαιοσύνη;

Επειδή, λοιπόν, αντιλαμβάνομαι ότι η άρση μπορεί να αξιοποιηθεί για να δημιουργήσει, τελικά, πρόσθετα εμπόδια στην εκδήλωση της οργανωμένης λαϊκής πάλης να ενισχύσει την προσπάθεια να ποινικοποιηθεί η λαϊκή διαμαρτυρία και κινητοποίηση, επειδή η αντιλαϊκή πολιτική και τα μέτρα που λεηλατούν το εισόδημα του λαού χρειάζεται να συναντήσουν το δυνάμωμα των αγώνων, επειδή αγρότες και κτηνοτρόφοι έχουν πολλούς λόγους να βγουν στο δρόμο -το σκάνδαλο του ΟΠΕΚΕΠΕ, την καταστροφή από την ευλογιά, τις αποκαταστάσεις από φυσικές καταστροφές- επειδή, σε μια πιθανή δίκη των υπόλοιπων αγροτών και στελεχών του ΚΚΕ, η άρση θα αξιοποιηθεί για να στηριχθούν αυτές οι ανυπόστατες και φαιδρές κατηγορίες που, τελικά, αποτελούν το προκάλυμμα για να μπει στο στόχαστρο το δικαίωμα στον αγώνα, για όλους αυτούς τους λόγους, ζητώ να μην ψηφιστεί η άρση του ακαταδίωκτου.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο έχει ο κ. Καραθανασόπουλος, ο Κοινοβουλευτικός Εκπρόσωπος από το Κομμουνιστικό Κόμμα Ελλάδας. Ακολουθεί ο κ. Τζανακόπουλος και η κυρία Καραγεωργοπούλου.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Μηταράκη, μιλάμε για συγκεκριμένα πράγματα, για πολιτική δραστηριότητα και όχι για παραβίαση του ΚΟΚ.

Από αυτήν την άποψη, λοιπόν, εμείς το λέμε καθαρά ως ΚΚΕ και μάλιστα πολύ περισσότερο που σήμερα οι δυνάμεις καταστολής, με κυβερνητική εντολή, επιτέθηκαν στους εργαζόμενους, νοσηλευτές και ιατρικό προσωπικό, στο Αττικό Νοσοκομείο, αυτούς που κατά τα άλλα σώζουν τις ζωές των ανθρώπων. Προχθές, πάλι οι δυνάμεις καταστολής, επιτέθηκαν στους φοιτητές της Αρχιτεκτονικής Σχολής. Και άμα συνεχίσω τον κατάλογο των τελευταίων ημερών με τη βία και την καταστολή από τη μεριά της Κυβέρνησης και των δυνάμεων της τάξης, τότε ο κατάλογος είναι πάρα πολύ μεγάλος.

Εκτός και εάν είχαμε άλλα πράγματα, αν οι γιατροί και οι νοσηλευτές σήμερα επιτέθηκαν στις δυνάμεις καταστολής, στα ΜΑΤ, γιατί ήθελαν να συγκρουστούν με τα ΜΑΤ. Το λέμε αυτό γιατί, ακριβώς, η βία, η καταστολή, η τρομοκρατία, αποτελεί κυβερνητική επιλογή. Η Κυβέρνηση στηρίζει αυτό το λεγόμενο κράτος δικαίου και τους θεσμούς του που στοχοποιούν, επί της ουσίας, την εργατική λαϊκή πάλη και, ταυτόχρονα, η Κυβέρνηση, στα πλαίσια της αντιδραστικότερης αναθεώρησης του Συντάγματος, έχει πάρει επ’ ώμου της μια προσπάθεια, με αστήρικτες και γελοίες κατηγορίες, να ξηλωθεί η βουλευτική ασυλία, δηλαδή το ακαταδίωκτο των Βουλευτών για πολιτική δραστηριότητα.

Αυτή η προσπάθεια, για το ξήλωμα του ακαταδίωκτου, δεν αφορά στο δικαιολογημένο αίτημα του λαού να μην υπάρχουν ειδικά προνόμια για τους Βουλευτές, όπως τα οικονομικά προνόμια. Άλλωστε, το ξέρετε πάρα πολύ καλά ότι το ΚΚΕ έχει πάγια θέση να μην υπάρχουν ειδικά προνόμια για τους Βουλευτές, να μειωθούν δραστικά οι αποζημιώσεις των Βουλευτών.

Τι θέλετε, όμως, στην πραγματικότητα; Στην πραγματικότητα αυτό που κάνετε είναι να στείλετε ένα μήνυμα έντασης της καταστολής σε βάρος του εργατικού και λαϊκού κινήματος. Να στείλετε ένα μήνυμα ότι η στήριξη των Βουλευτών σε μία εργατική, σε μία λαϊκή, κινητοποίηση δεν εμπίπτει στα βουλευτικά τους καθήκοντα.

Σας ενοχλεί πως υπάρχει εδώ μέσα το ΚΚΕ και οι Βουλευτές του που παραμένουν στην πρώτη γραμμή του αγώνα. Εμείς, ως ΚΚΕ, θα υπερασπιζόμαστε με κάθε τρόπο τη φωνή του λαού και στους δρόμους του αγώνα και μέσα στη Βουλή απέναντι στη συγχορδία όλων των κυβερνήσεων που ο ένας κόβει κι ο άλλος ράβει το κουστούμι των μέτρων που θα πληρώσουν οι εργαζόμενοι και τα λαϊκά στρώματα.

Αυτά τα συμφέροντα των εργαζόμενων υπερασπιζόμαστε με την παρουσία μας και θα το συνεχίσουμε να το κάνουμε. Γιατί γνωρίζουμε πολύ καλά τα βάσανα που περνά ο λαός. Γιατί ξέρουμε πολύ καλά ποιος είναι ο δρόμος για να γλιτώσουν από τα βάσανά τους τα λαϊκά στρώματα, η ανάγκη δηλαδή να συγκρουστούν με την πολιτική της Ευρωπαϊκής Ένωσης, με την πολιτική των κυβερνήσεων και το σάπιο αστικό κράτος που τους έχει φτάσει σε αυτή την εξαθλίωση. Πρωτοστατούμε και θα συνεχίσουν να το κάνουμε για να δυναμώσει αυτός ο αγώνας, για την ανατροπή του εκμεταλλευτικού συστήματος της καπιταλιστικής βαρβαρότητας που για τα κέρδη θυσιάζει τις ανάγκες, τις ζωές των εργαζόμενων και των παιδιών τους και θα εντείνει ακόμη περισσότερο την αντιλαϊκή επίθεση.

Ξέρουμε πολύ καλά ότι τους αγώνες έχετε στο στόχαστρο, ότι βιάζεστε να επιβάλλετε σιγή νεκροταφείου, γιατί βλέπετε την οργή και την αγανάκτηση να φουντώνει, ιδιαίτερα σε συνθήκες εμπλοκής της χώρας μας στις ιμπεριαλιστικές συγκρούσεις, σε συνθήκες οικονομίας του πολέμου. Γι’ αυτό και υιοθετείτε και εντείνετε το κατασταλτικό οπλοστάσιο και διευκολύνετε την αστική δικαιοσύνη να κινηθεί στην ίδια κατεύθυνση της ποινικοποίησης των αγώνων. Αποκαλύπτεται για ακόμη μια φορά ο ρόλος και της αστικής δικαιοσύνης και του «κράτους του δικαίου», όπως το ονομάζετε.

Οι νέες διώξεις έρχονται σε μια περίοδο που οι βιοπαλαιστές αγροτοκτηνοτρόφοι βρίσκονται σε αγωνιστικές κινητοποιήσεις μέσα από συλλογικές τους αποφάσεις για τα σοβαρά προβλήματα που αντιμετωπίζουν, για τις χαμηλές τιμές, για την αύξηση του κόστους παραγωγής, για την ευλογία που τσακίζει τους κτηνοτρόφους, για τον κίνδυνο να χάσουν τις επιδοτήσεις λόγω του σκανδάλου του ΟΠΕΚΕΠΕ, ενάντια στην πολιτική που τους ρημάζει για να υπηρετούνται τα κέρδη των λίγων και να ταΐζονται οι ανάγκες της πολεμικής οικονομίας και προετοιμασίας.

Αναφέρθηκε αναλυτικά ο Βασίλης Μεταξάς για τα περιστατικά που έγιναν, αλλά και για το έωλο κατηγορητήριο. Από αυτή την άποψη, το ΚΚΕ καλεί τους Βουλευτές της Νέας Δημοκρατίας να μην επιμείνετε να στηρίξετε με την ψήφο σας αυτή την απαράδεκτη δικογραφία. Έχετε ευθύνη αν θα εγκρίνετε τις αστήρικτες κατηγορίες και θα ρίξετε λάσπη στον ανεμιστήρα.

Το ίδιο, βεβαίως, ισχύει και για την Πλεύση Ελευθερίας. Ας σταματήσει να κρύβεται πίσω από μια δήθεν πάγια λογική του στιλ ότι θα δικαστούμε μαζί με τους αγρότες και θα αποδείξουμε την αθωότητά μας. Αυτό είναι το ζήτημα. Το ζήτημα, λοιπόν, είναι αν θα δικαστούν οι αγρότες; Το ζήτημα είναι αν θα ψηφίσετε μαζί με τη Νέα Δημοκρατία την άρσης της ασυλίας ενός Βουλευτή επειδή συμπαρατάχθηκε στον δίκαιο αγώνα των αγροτών; Ποιο από τα δύο είναι; Είναι ζήτημα αν θα συνεχίσετε να νομιμοποιείτε τη συνέχιση μιας ποινικής διαδικασίας πάνω σε ένα έωλο και σαθρό κατηγορητήριο, εάν θα συμβάλλετε κι άλλο σε απαράδεκτες διαδικασίες που λύνουν τα χέρια της δικαιοσύνης στην προσπάθειά της να τυλίξει σε μια κόλλα χαρτί τους εργατικούς και λαϊκούς αγώνες;

Γνωρίζετε πολύ καλά ότι εμείς δεν κρυβόμαστε πίσω από την βουλευτική ιδιότητα και την ασυλία της. Δεν κρυβόμαστε και δεν φοβόμαστε τους κρατικούς μηχανισμούς. Άλλωστε, αυτό το έχουμε αποδείξει σε όλη την πάνω από εκατό χρόνια ιστορική πορεία και δράση του κόμματός μας. Εμείς παίρνουμε τη θέση και είμαστε μαζί με τους αγωνιζόμενους με το όποιο κόστος. Όπως μία απόφαση της Βουλής, η οποία δεν θα δέχεται την άρση της ασυλίας στη βάση ενός τέτοιου απαράδεκτου κατηγορητηρίου, θα είναι πρώτα απ’ όλα εφόδιο, όπλο για τους ίδιους τους αγρότες που επίσης διώκονται για τα ίδια αδικήματα με αυτό το κατηγορητήριο-αίσχος. Γι’ αυτό και το ΚΚΕ επιμένει ότι πρέπει να απορριφθεί το σχετικό αίτημα για την άρση του ακαταδίωκτου.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τέσσερις συνοδοί εκπαιδευτικοί από το 1ο Γυμνάσιο Άνω Λιοσίων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει από τη Νέα Αριστερά, ως Κοινοβουλευτικός Εκπρόσωπος, ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, απ’ ό,τι κατάλαβα ο βουλευτής του Κομμουνιστικού Κόμματος, ο κ. Μεταξάς, κατηγορείται για δήθεν κλοπή ασπίδας αστυνομικού, επιτιθέμενου αστυνομικού, καθώς είχαν προηγηθεί οι απρόκλητες επιθέσεις της Ελληνικής Αστυνομίας στο μπλόκο των αγροτών. Γι’ αυτό κατηγορείται. Και αυτή τη δικογραφία ο εισαγγελέας, όταν τη διάβασε, αποφάσισε ότι θα τη στείλει στη Βουλή για να κάνουμε συζήτηση.

Κατ’ αρχάς, ένα νομικό-ποινικό σχόλιο. Στο ελληνικό ποινικό δίκαιο υπάρχει η λεγόμενη furtum usus, δηλαδή η κλοπή χρήσης, η οποία δεν έχει σκοπό ιδιοποίησης. Με δεδομένο, λοιπόν, ότι η ασπίδα στη συνέχεια βρέθηκε στον δρόμο, η furtum usus, η αρχή αυτή δείχνει ότι η πράξη αυτή παραμένει ατιμώρητη.

Εν πάση περιπτώσει, διακωμωδώ την κατάσταση, αλλά εδώ τα πράγματα είναι πάρα πολύ σοβαρά. Είναι πάρα πολύ σοβαρά. Δεν θα είχα πάρει τον λόγο αν δεν είχε τοποθετηθεί, με τον τρόπο που τοποθετήθηκε προηγουμένως, ο πολύς κ. Μηταράκης. Είναι ενδιαφέρον που θυμήθηκε τώρα να μας πει ότι οι Βουλευτές της Νέας Αριστεράς ή ενδεχομένως και άλλων πολιτικών κομμάτων, ζητήσαμε να είμαστε υπεράνω του νόμου. Κύριε Μηταράκη, για λόγους υποκειμενικούς και αντικειμενικούς, προφανώς, δεν καταλάβατε καν τι είπαμε. Να σας το επαναλάβω με όσο το δυνατόν πιο απλά λόγια. Ο εισαγγελέας, όταν παίρνει στα χέρια του έναν φάκελο προκαταρκτικής εξέτασης, πριν το προωθήσει στο ελληνικό Κοινοβούλιο, οφείλει να διαγνώσει αν πρόκειται για προδήλως αβάσιμη κατηγορία. Και πάρα πολλές φορές, ρωτήστε και τον συνάδελφό σας τον κ. Αθανασίου, οι Βουλευτές και οι Βουλεύτριες στην Επιτροπή Δεοντολογίας έχουν επισημάνει ακριβώς ότι οι εισαγγελείς κακώς προωθούν στο ελληνικό Κοινοβούλιο φακέλους ζητώντας την άρση ασυλίας, οι οποίοι φάκελοι περιγράφουν προδήλως αβάσιμα αδικήματα.

Με τι έχουμε εδώ να κάνουμε; Έχουμε να κάνουμε με την κατηγορία στον Πρόεδρο του κόμματος της Νέας Αριστεράς για παρακώλυση συγκοινωνιών επειδή παρευρέθηκε σε κινητοποίηση. Πρώτη περίπτωση. Δεύτερη περίπτωση, δικογραφία για τον κ. Μεταξά επειδή δήθεν έκλεψε ασπίδα αστυνομικού -θα τρελαθούμε στο τέλος- στην πραγματικότητα επειδή και ο κ. Μεταξάς, ο Βουλευτής του ΚΚΕ, παραβρέθηκε σε κινητοποίηση. Και την επόμενη εβδομάδα θα συζητήσουμε την υπόθεση της κ. Κωνσταντοπούλου, επίσης Αρχηγού κόμματος, για παρακώλυση συγκοινωνιών, πράγμα το οποίο σημαίνει ότι εδώ έχουμε να κάνουμε με μια συνθήκη που πάει να μετατραπεί σε κανονικότητα, δηλαδή, η συνθήκη του ποινικού, αν θέλετε, κυνηγιού σε Βουλευτές και Αρχηγούς κομμάτων, οι οποίοι συμπαραστέκονται σε κινητοποιούμενους πολίτες.

Ακριβώς γι’ αυτό σας είπαμε, κύριε Μηταράκη, ότι ο εισαγγελέας όφειλε να μην έχει στείλει αυτές τις δικογραφίες στο ελληνικό Κοινοβούλιο, διότι είναι προφανές ότι έρχονται σε αντίθεση με διατάξεις του Συντάγματος που αφορούν την υποχρέωση των Βουλευτών να βρίσκονται στο πλευρό των πολιτών που κινητοποιούνται.

(AT

Αυτό σας είπαμε, κύριε Μηταράκη. Αλλά επειδή η μόνη φορά που ενδεχομένως έχετε κινητοποιηθεί εσείς ο ίδιος είναι στα συλλαλητήρια εναντίον της Συμφωνίας των Πρεσπών, δεν έχετε γνώση και δεν έχετε και τη δυνατότητα να κατανοήσετε το ότι η συμπαράσταση στους πολίτες που κινητοποιούνται είναι υποχρέωση του Βουλευτή και δεν μπορεί να χρησιμοποιείται ο ποινικός μηχανισμός για τον περιορισμό αυτής της υποχρέωσης και αυτού του καθήκοντος των Βουλευτών.

Ξαναλέω, η αδυναμία σας να κατανοήσετε είναι και υποκειμενική και αντικειμενική.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από την Πλεύση Ελευθερίας η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ.

Σε συνέχεια όσων δήλωσε ο Κοινοβουλευτικός Εκπρόσωπος της Νέας Αριστεράς, θα ήθελα να δηλώσω, κύριε Καραθανασόπουλε, ότι δυστυχώς διαστρεβλώνετε για άλλη μια φορά -από την πλευρά του ΚΚΕ- αυτά που λέμε στο πλαίσιο της Επιτροπής Δεοντολογίας. Δεν είπαμε ποτέ ότι ο κ. Μεταξάς κάνει να διωχθεί. Πάντα συναινούμε στα αιτήματα άρσης ασυλίας για όλους τους Βουλευτές αδιακρίτως, όπως επίσης το πράξαμε και στην περίπτωση της Προέδρου της Πλεύσης Ελευθερίας για δήθεν παρακώλυση συγκοινωνιών και συμμετοχή της στις αγροτικές κινητοποιήσεις και με αυτήν τη λογική ψηφίζουμε πάντα θετικά.

Πλην, όμως, στην ώρα της διεξαγωγής της αντίστοιχης διαδικασίας στην Ολομέλεια η ψήφος μας θα είναι αρνητική για τον Βασίλη Μεταξά, να μην αρθεί η ασυλία του, όπως και στην περίπτωση του κ. Δελή είχαμε πράξει στο παρελθόν, με την έννοια ότι αν και δεν αποδεχόμαστε το ακαταδίωκτο, που έχει θεσπιστεί με το άρθρο 62 του Συντάγματος ως μία λογική που επιτρέπει καταληκτικά την άνιση μεταχείριση Βουλευτών και πολιτών, εδώ βαραίνει περισσότερο η εναντίωσή μας σε μια πάγια πρακτική του κράτους της καταστολής και της βίας να θέλει να κατασκευάζει ενόχους. Σε αυτήν την πρακτική δηλώσαμε απερίφραστα και στο πλαίσιο της επιτροπής ότι εμείς είμαστε αντίθετοι. Γνωρίζουμε πάρα πολύ καλά τις μεθόδους που απεργάζεται το κράτος της Νέας Δημοκρατίας και της Κυβέρνησής σας, προκειμένου να κατασκευάζει ενόχους, όπως επίσης και να κατασκευάζει αθώους εκεί που συμφέρει, όπως στην περίπτωση του εγκλήματος των Τεμπών και του Ο.Π.Ε.Κ.Ε.Π.Ε. που είναι σε εξέλιξη.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Για να καταγραφεί πιο πολύ στα Πρακτικά και στη συνέχεια της συζήτησης που έγινε στην Επιτροπή Δεοντολογίας, για την πληρότητα της συζήτησής μας και για την ταυτότητα του πολιτικού και νομικού λόγου ισχύουν για τον συνάδελφο του Κομμουνιστικού Κόμματος Ελλάδας όσα προείπαμε και για τον Πρόεδρο της Νέας Αριστεράς.

Κατά συνέπεια και με συνέχεια των όσων έχουμε υποστηρίξει και στην επιτροπή και όσων είπαμε εδώ σήμερα, σε συνέχεια όλων αυτών, αιτούμαστε και προτείνουμε την καταψήφιση του αιτήματος αυτού εις βάρος του συναδέλφου του Κομμουνιστικού Κόμματος.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πάρα πολύ, κύριε Μάντζο.

Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, παρεμβαίνω σε συνέχεια και της στήριξης για τη δίωξη στον Πρόεδρο της Νέας Αριστεράς, τον κ. Χαρίση και στον κ. Μεταξά, τον Βουλευτή του ΚΚΕ, γιατί οι συνάδελφοι της Νέας Δημοκρατίας έχουν ασθενή μνήμη. Ειπώθηκαν όλα και ειπώθηκαν με επάρκεια. Θέλω να τους θυμίσω ένα περιστατικό το οποίο δεν έχει βγει από το πολιτικό DNA και της παρούσας κυβερνητικής πλειοψηφίας.

Το 2013 ή 2014 -αν θυμάμαι καλά- απεργούσαν οι καθαρίστριες του Υπουργείου Οικονομικών. Τότε η ΕΡΤ ήταν κλειστή με απόφαση της κυβέρνησης Σαμαρά και τον Υπουργό Διοικητικής Μεταρρύθμισης κ. Μητσοτάκη. Τότε -έχει μείνει γραμμένο στην ιστορία- ένας υπότιτλος στο ρεπορτάζ που παίχτηκε από την ψευδεπίγραφη ΕΡΤ της εποχής, τη ΝΕΡΙΤ, έλεγε ότι οι καθαρίστριες επιτέθηκαν στους αστυνομικούς και στα ΜΑΤ. Αυτό έχει αποτυπωθεί στην πολιτική ιστορία αυτού του τόπου. Κάτι τέτοιο συζητάμε.

Ευτυχώς είναι, πραγματικά, πολιτικό δώρο για εμάς η στάση του κ. Μηταράκη, γιατί αποδεικνύει ότι έχει, πραγματικά, στρεβλή αντίληψη για το τι σημαίνει η πολιτική δραστηριότητα του κ. Χαρίτση, η πολιτική δραστηριότητα του κ. Μεταξά. Ο Σωκράτης Φάμελλος στη «Μαλαματίνα» έχει υποστεί επίθεση. Επιτέθηκε και αυτός στα ΜΑΤ και μετά αμύνθηκαν με χημικά και δακρυγόνα. Τώρα το τι κάνει νιάου-νιάου στα κεραμίδια, επιτέλους ας επιστρέψει η λογική σε αυτήν την Αίθουσα μαζί με τη μνήμη.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Γιαννούλη.

Τον λόγο έχει ο κ. Μηταράκης.

**ΝΟΤΗΣ ΜΗΤΑΡΑΚΗΣ:** Κυρίες και κύριοι συνάδελφοι, ακούσαμε διάφορα σχόλια από τους Κοινοβουλευτικούς Εκπροσώπους επί της ουσίας της υπόθεσης που προφανώς δεν είναι αρμοδιότητα της Βουλής. Ακούσαμε για το θέμα ότι κάποια αδικήματα ή πιθανά αδικήματα εμπίπτουν στην πολιτική δραστηριότητα. Προφανώς και αυτή είναι η αρμοδιότητα της Βουλής και η Νέα Δημοκρατία έχει τοποθετηθεί συγκεκριμένα στην Επιτροπή Δεοντολογίας, ποιες άρσης ασυλίας θεωρούμε ότι πρέπει να αρθούν γιατί δεν εμπίπτουν σε αυτό που ονομάζουμε «πολιτική δραστηριότητα» και ποιες εμπίπτουν.

Βέβαια ο "πολύς" κ. Τζανακόπουλος, με ένα ύφος, προσπαθώντας να είναι υποτιμητικός προς τον συνομιλητή του -που τελευταία το συνηθίζετε στη Νέα Αριστερά, ίσως είναι το άγχος των δημοσκοπήσεων-, ήθελε να κατευθύνουμε τη δικαστική εξουσία. Ήθελε να δώσουμε οδηγίες εμείς στην εισαγγελική αρχή πότε κρίνει και πότε δεν κρίνει όταν μια υπόθεση είναι ή δεν είναι προδήλως αβάσιμη. Αυτό, κυρίες και κύριοι συνάδελφοι, είναι αρμοδιότητα της δικαιοσύνης και μόνο της δικαιοσύνης. Εμείς ως Βουλή αποφασίζουμε -και θα το κάνουμε και σε λίγα λεπτά- επί του αν ένα αδίκημα εμπίπτει στην πολιτική δραστηριότητα ή όχι.

Βέβαια ο κ. Τζανακόπουλος, ενθυμούμενος την υπόθεση Novartis, δυσκολεύεται να καταλάβει τον διαχωρισμό της εκτελεστικής, νομοθετικής και δικαστικής εξουσίας και ως προς τους πολίτες που διαμαρτυρόμαστε, θυμόμαστε τον απαξιωτικό τρόπο που ο κ. Τζανακόπουλος μιλούσε σε διαδηλωτές στην Κατερίνη για το θέμα των Πρεσπών.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Η Αστυνομία ποιανού είναι αρμοδιότητα;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, σας παρακαλώ.

**ΝΟΤΗΣ ΜΗΤΑΡΑΚΗΣ:** Αυτή είναι η ηθική σας, κύριοι της Αριστεράς!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ακούστηκαν επαρκώς όλες οι απόψεις.

Περνάμε στην τρίτη υπόθεση, η οποία αφορά στον συνάδελφο κ. Πέτρο Παππά. Επί της τρίτης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού; Ο κ. Παππάς.

Παρακαλώ, κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Η μήνυση εις βάρος μου για δήθεν συκοφαντική δυσφήμιση είναι προδήλως αβάσιμη, τόσο νομικά όσο και ουσιαστικά. Όσα ανέφερα έγιναν κατά την άσκηση των κοινοβουλευτικών μου καθηκόντων με μοναδικό σκοπό την προστασία του δημοσίου συμφέροντος και την ενημέρωση της κοινής γνώμης για σοβαρά ζητήματα δημόσιας υγείας. Δεν υπήρξε προσωπική πρόθεση, αλλά πολιτική παρέμβαση για να αποκαλυφθούν δυσλειτουργίες και να ενισχυθεί η διαφάνεια στη διοίκηση των νοσοκομείων.

Σε σχέση με τη νομική βάση της μήνυσης εις βάρος μου περί συκοφαντικής δυσφήμισης, για να στοιχειοθετηθεί αυτό το αδίκημα, όπως πολύ καλά γνωρίζετε, πρέπει να υπάρχει ψευδές γεγονός, δόλος της γνώσης της αναλήθειας, του ψευδούς γεγονότος. Καμία από τις δηλώσεις μου δεν ήταν ψευδείς, είτε επιβεβαιώνονται από τον ίδιο τον εγκαλούντα είτε αντλούνται από δημόσιες πηγές και επίσημα έγγραφα είτε αποτελούν αξιολογικές κρίσεις σε θέματα δημοσίου ενδιαφέροντος.

Όπως καλά γνωρίζετε, το άρθρο 61 του Συντάγματος κατοχυρώνει την ανευθυνότητα του Βουλευτή για γνώμη ή ψήφο κατά την άσκηση των καθηκόντων του. Η νομολογία τόσο του Αρείου Πάγου όσο και του Ευρωπαϊκού Δικαστηρίου των Δικαιωμάτων του Ανθρώπου είναι σαφής. Οι Βουλευτές απολαμβάνουν ευρύ περιθώριο πολιτικής κριτικής ακόμη και όταν αυτή είναι οξεία, εφόσον σχετίζεται με τη δημόσια λειτουργία ή με πράξεις κρατικών φορέων.

Οι δηλώσεις μου συνδέονται άμεσα με την κοινοβουλευτική μου δραστηριότητα. Αποτελούν συνέχεια και προαναγγελία σειράς σχετικών ερωτήσεων, κατάθεσης εγγράφων για τα τυπικά προσόντα του μηνυτή μου αλλά και προγενέστερης έγκλησής μου για τη λειτουργία του αξονικού τομογράφου και μαστογράφου έναντι του Διοικητικού Συμβουλίου του Νοσοκομείου Κιλκίς.

Άρα προστατεύονται πλήρως από το άρθρο 61 του Συντάγματος.

Στα επιμέρους στοιχεία της μήνυσης εναντίον μου, ο μηνυτής μου λέει ότι είπα -και όντως το είπα- ότι έγραψε κάτω από τη βάση στις εξετάσεις για τον διορισμό των διοικητών, των υποδιοικητών, των υγειονομικών περιφερειών, ότι έγραψε 369,43 στα 800 μόρια. Ο ίδιος παραδέχεται ότι αυτή είναι η βαθμολογία του, 369,43.

Είναι προφανής η εμπειρία μας τόσο από τα πανεπιστημιακά μας χρόνια όσο και από τα σχολικά μας χρόνια όσο και από όλα τα δημοσιεύματα του τύπου της εποχής. Και καταθέτω για τα Πρακτικά δημοσιεύματα της «Καθημερινής», δημοσιεύματα του IατροNet, δημοσιεύματα από πολλά άλλα sites που γράφουν, -αναφέρω τυχαίους τίτλους-, «κόπηκαν στις εξετάσεις οι μισοί διοικητές», «κάτω από τη βάση έγραψαν τρεις στους πέντε διοικητές των νοσοκομείων».

(Στο σημείο αυτό ο Βουλευτής κ. Πέτρος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προφανώς, αυτή είναι η αντίληψη την οποία είχα εγώ περί του γεγονότος. Αυτή είναι η κριτική την οποία ασκήσαμε στην Κυβέρνηση, η οποία εκ των υστέρων είπε ότι δεν υπάρχει βάση στις εξετάσεις. Η αντίληψη που έχω και συνεχίζω να έχω είναι ότι στις εξετάσεις πρέπει να υπάρχει βάση. Και το γεγονός ότι έγραψαν όλοι αυτοί οι άνθρωποι κάτω από αυτό, το 400, τέλος πάντων, που ήταν η βάση, προφανώς είναι προβληματικό. Είναι η προσωπική μου άποψη, την οποία δικαιούμαι να έχω ως Βουλευτής του Ελληνικού Κοινοβουλίου και ως Έλληνας πολίτης.

Είπα ότι είναι γυμναστής στο επάγγελμα χωρίς σχετικές σπουδές στην υγεία και στη διοίκηση της. Απολύτως αληθής δήλωση. Με επιβεβαιώνει και ο ίδιος. Είναι γυμναστής στο επάγγελμα. Αυτές είναι οι σπουδές του. Το μεταπτυχιακό του αφορά έναν τίτλο σπουδών που δεν σχετίζεται με τη διοίκηση της υγείας. Έχω καταθέσει επανειλημμένες ερωτήσεις, σχετικά με τα τυπικά προσόντα του εγκαλούντος, σχετικά με τους τίτλους σπουδών τους, σχετικά με το αν υπάρχουν όλοι αυτοί οι τίτλοι σπουδών και έχω φέρει και τον Υπουργό Υγείας να μου απαντήσει σε επίκαιρες ερωτήσεις. Σας καταθέτω για τα Πρακτικά τις ερωτήσεις, τις οποίες έχω καταθέσει.

(Στο σημείο αυτό ο Βουλευτής κ. Πέτρος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θεωρώ και συνεχίζω να θεωρώ ότι οι διοικήσεις της υγείας πρέπει να τοποθετούνται με βάση τυπικά προσόντα, τα οποία να έχουν σχέση με το αντικείμενο της υγείας. Είναι η άποψη την οποία έχουμε και έχει και το ΠΑΣΟΚ και θεωρώ και όλα τα κόμματα, ότι δεν μπορεί ένα νοσοκομείο να διοικείται από ανθρώπους που δεν είναι σχετικοί με την υγεία. Όπως ένα δικαστήριο δεν μπορεί να μην διοικείται από δικαστές, όπως ένα στρατιωτικό σώμα δεν μπορεί να διοικείται από μη στρατιωτικούς, έτσι και ένα νοσοκομείο θεωρώ ότι πρέπει να διοικείται από ανθρώπους, οι οποίοι κατέχουν τίτλους πανεπιστημιακούς σχετικούς με την υγεία και τη διοίκησή της. Αποτελεί άποψή μου και όχι συκοφαντική δυσφήμιση.

Ανέφερα ότι ο διοικητής του εν λόγω νοσοκομείου παραδίδει το Νοσοκομείο του Κιλκίς σε πλήρη διάλυση. Η συγκεκριμένη αναφορά μου συνιστά αξιολογική κρίση, η οποία μάλιστα ταυτίζεται με τις πάμπολλες σχετικές αναφορές του Σωματείου Εργαζομένων του Νοσοκομείου Κιλκίς, αναφορών στα τοπικά μέσα μαζικής ενημέρωσης και πολλές, πάμπολλες ερωτήσεις σχετικά με τη λειτουργία του νοσοκομείου, τις οποίες κατέθεσαν κόμματα της Αντιπολίτευσης και το ΠΑΣΟΚ.

Το Σωματείο των Εργαζομένων, είναι η προτελευταία καταγγελία, καταγγέλλει τρεις πρόσφατους θανάτους ασθενών από διασπορά COVID-19. Είναι καταγγελία του Σωματείου. Η αναφορά αναπαράγει δημόσια καταγγελία του Σωματείου και όχι προσωπικό μου ισχυρισμό. Αν υπάρχει ανακρίβεια, ο εγκαλών οφείλει να στραφεί κατά του Σωματείου. Σχετικές ερωτήσεις κατέθεσαν πολλοί συνάδελφοι από όλα τα κόμματα και εγώ ο ίδιος για το γεγονός αυτό, για το αν υπήρξε διασπορά και αν υπήρξαν θάνατοι από COVID-19. Ερώτηση κατέθεσαν και από την Κοινοβουλευτική Ομάδα του ΠΑΣΟΚ, ο κ. Παραστατίδης, ο κ. Τσίμαρης, οι συνάδελφοι, την οποία θα την καταθέσω στα Πρακτικά στο τέλος.

Πέμπτη δήλωση: «Ο ίδιος δεν κατάφερε ποτέ να λειτουργήσει την πολυδιαφημισμένη ΜΕΘ του Νοσοκομείου Κιλκίς ούτε και να πραγματοποιήσει μία μαστογραφία έστω στον ψηφιακό μαστογράφο του νοσοκομείου». Αλήθεια όλα. Δεν λειτούργησε ποτέ ΜΕΘ στο Κιλκίς, δεν πραγματοποιήθηκαν ψηφιακές μαστογραφίες. Δεν το αρνείται ούτε ο ίδιος ο εγκαλών. Απλά λέει ότι δεν εμπίπτει στις αρμοδιότητες του. Όχι, ο διοικητής του νοσοκομείου φέρει τη γενική ευθύνη της εύρυθμης λειτουργίας και ελέγχεται γι’ αυτό.

Τελευταίο: «Το ΕΣΥ αντιμετωπίζεται ως λάφυρο για καριέρες πολιτευτών και ανθρώπων, προδήλως άσχετων με το αντικείμενό της υγείας». Η συγκεκριμένη αναφορά μου αποτελεί πολιτική κριτική προς την Κυβέρνηση όμοια με πολλές που έχω κάνει κατ’ επανάληψη στα μέσα μαζικής ενημέρωσης, στη Βουλή και νομίζω ότι αποτελεί μια αξιολογική κρίση, την οποία δικαιούμαι να κάνω ως Βουλευτής του Ελληνικού Κοινοβουλίου. Προστατεύομαι από τα άρθρα του Συντάγματος.

Κυρίες και κύριοι συνάδελφοι, για να μη σας κουράζω άδικα. Εγώ ζητώ να μην αρθεί η ασυλία μου όχι επειδή θεωρώ ότι θα καταδικαστώ από οποιοδήποτε δικαστήριο για συκοφαντική δυσφήμιση, αλλά πιστεύω ότι είναι στον πυρήνα της της ύπαρξης αυτού του άρθρου για την άρση ασυλίας να προστατεύεται η ελευθερία του λόγου μας, να προστατεύεται ο κοινοβουλευτικός έλεγχος και να προστατεύεται η λειτουργία του πολιτεύματος. Αν αφήσουμε να μας γίνονται μηνύσεις -και, κύριοι της Συμπολίτευσης, κάποια στιγμή μπορεί να βρεθείτε και εσείς στα έδρανα της Αντιπολίτευσης- αν ο καθένας μας μηνύει για τον κοινοβουλευτικό έλεγχο, τον οποίο ασκούμε, νομίζω ότι θα ανοίξουμε πόρτες πολύ άσχημες, οι οποίες δεν θα εξυπηρετήσουν τη λειτουργία του κοινοβουλευτισμού και της δημοκρατίας.

Σας ευχαριστώ πολύ.

(Στο σημείο αυτό ο Βουλευτής κ. Πέτρος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Μάντζος, ως Κοινοβουλευτικός Εκπρόσωπος, θα μιλήσει για ένα λεπτό και θα προχωρήσουμε.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε, για τη διευκρίνιση της διαδικασίας. Τη χρειάζονται οι συνάδελφοι.

Ο κ. Παππάς, ο συνάδελφός μας, και στην επιτροπή και εδώ σήμερα στην Ολομέλεια, εξήγησε τους ισχυρισμούς του και νομίζω έγινε σαφές ότι η πράξη για την οποία κατηγορείται είναι ακριβώς στον πυρήνα και όχι μόνο στο πλαίσιο, της κοινοβουλευτικής του δραστηριότητας. Γιατί; Διότι είναι αντικείμενο κοινοβουλευτικού ελέγχου. Αν κάτι ισχυρό και ιερό εν τέλει έχει ο Βουλευτής της Αντιπολίτευσης, της Μειοψηφίας στη Βουλή, την κοινοβουλευτική μας δημοκρατία, είναι το δικαίωμα και η υποχρέωση να ασκεί τον κοινοβουλευτικό του έλεγχο. Στο πλαίσιο, λοιπόν, του κοινοβουλευτικού ελέγχου ρώτησε και ισχυρίστηκε -ναι, ισχυρίστηκε- όσα ισχυρίστηκε, τα οποία και σε επίπεδο αμιγώς νομικό δεν συνιστούν και δεν μπορούν να συνιστούν συκοφαντική δυσφήμιση, διότι όπως ακούστηκε και αποδείχθηκε είναι και αληθή τα δεδομένα αυτά. Αλλά αντιπαρέρχομαι το νομικό και έρχομαι στο πολιτικό και καταλήγω, κύριε Πρόεδρε. Θα ήταν ολέθριο, όχι απλώς εσφαλμένο, να δεχθούμε ότι ο κοινοβουλευτικός έλεγχος και ο ισχυρισμός ενός Βουλευτή μπορούν να δικαιολογήσουν μια έγκληση, μια πολιτική θέση δηλαδή, η οποία ερείδεται πράγματι σε μια πολιτική άποψη για την αξιοκρατία στην επιλογή των διοικήσεων των νοσοκομείων, για το πώς πρέπει να λειτουργεί το Εθνικό Σύστημα Υγείας, μια πολιτική άποψη που ερείδεται σε πραγματικά δεδομένα, αληθή, να οδηγεί σε ποινικές διώξεις. Θα ήταν μια ολέθρια επιλογή να ποινικοποιηθεί η πολιτική ζωή, κάτι που νομίζω ότι κανένας από εμάς εδώ σήμερα δεν συμμερίζεται.

Άρα, καταλήγοντας, κύριε Πρόεδρε, προτείνουμε και στην περίπτωση του συναδέλφου κ. Πέτρου Παππά την καταψήφιση του αιτήματος, όπως ακριβώς εισηγείται και η Επιτροπή Δεοντολογίας.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Έχουμε ολοκληρώσει τη συζήτηση επί των αιτήσεων άρσης ασυλίας. Προχωρούμε στην ψηφοφορία.

Σας επισημαίνουμε ότι η ψηφοφορία περιλαμβάνει τρία πεδία. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και δύο συνοδοί εκπαιδευτικοί από το 4ο Επαγγελματικό Λύκειο Πειραιά.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα ήθελα να κάνω γνωστό στο Σώμα ότι αμέσως μετά τη λήξη της ψηφοφορίας, θα κάνει μια παρέμβαση ο κ. Κουτσούμπας και μετά την ομιλία του ο κ. Νατσιός.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

**ΠΡΟΕΔΡΕΥΟΥΣΑ (Όλγα Γεροβασίλη):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

Κυρίες και κύριοι συνάδελφοι, μέχρι να ολοκληρωθεί η καταμέτρηση και να ανακοινωθούν τα αποτελέσματα, επανερχόμαστε στη συζήτηση του νομοσχεδίου.

Ο λόγος είναι στον Γενικό Γραμματέα της Κεντρικής Επιτροπής του Κομμουνιστικού Κόμματος Ελλάδας κ. Δημήτρη Κουτσούμπα για μια παρέμβαση.

Παρακαλώ, κύριε Κουτσούμπα, έχετε τον λόγο για την παρέμβασή σας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, αυτό που συνέβη λίγο πριν, κατά τη διαδικασία της συζήτησης άρσης των ασυλιών, είναι εντελώς ενδεικτικό του πώς λειτουργεί η Κυβέρνηση και η κυβερνητική πλειοψηφία.

Από τη μία καλύπτετε με διάφορους τρόπους τους Υπουργούς και τους Βουλευτές σας για μια σειρά σκανδάλων και εγκλημάτων, θα έλεγα, κατά του λαού και της περιουσίας του, όπως είναι το σκάνδαλο του Ο.Π.Ε.Κ.Ε.Π.Ε. που είναι σκάνδαλο κυρίως σε βάρος των βιοπαλαιστών αγροτών και την ίδια ώρα, όσους αγωνίζονται ενάντια σε αυτήν την άδικη και παράνομη πολιτική σας και συμπαραστέκονται στους αγρότες, τους διώκετε, με ένα σωρό αστείες και ατεκμηρίωτες κατηγορίες, αλλά όπως λέμε «αυτοί είστε». Πραγματικά, αυτοί είστε!

Για δεύτερη ημέρα στην Ολομέλεια της Βουλής, η Κυβέρνησή σας, παπαγαλίζοντας διάφορα ψέματα, προσπαθεί να υπερασπιστεί το νέο αντεργατικό της έκτρωμα, αυτό που οι εργαζόμενοι χθες, με τις μεγάλες απεργιακές κινητοποιήσεις σε όλη τη χώρα, απαίτησαν να πεταχτεί στα σκουπίδια, γιατί θέλουν να ζήσουν μια ζωή όχι σαν σύγχρονοι σκλάβοι, αλλά όπως τους αξίζει στον 21ο αιώνα.

Ξέρετε πολύ καλά, κυρία Κεραμέως, -μπορούν άλλωστε να σας το πουν και οι προκάτοχοί σας σε αυτό το Υπουργείο- πως έτσι όπως ψηφίζονται τα αντεργατικά νομοσχέδια, έτσι μπορούν και να μείνουν στα χαρτιά, γιατί τον τελευταίο λόγο δεν τον έχετε εσείς, τον έχουν οι ίδιοι οι εργαζόμενοι, οι οποίοι μπορούν με την οργάνωση της πάλης τους να φέρουν, πραγματικά, τα πάνω κάτω.

Είναι αισχρό ψέμα ότι με το νέο νομοθετικό σας έκτρωμα ενισχύετε τους εργαζόμενους. Ενισχύετε λίγους μεγαλοεργοδότες, αυτούς που σας υπαγόρευσαν αυτό το νομοσχέδιο, άρθρο το άρθρο. Ενισχύετε μόνον αυτούς που παρέλασαν από τις συνεδριάσεις της επιτροπής και στήριξαν με χέρια και με πόδια αυτό το έκτρωμα, σας έδωσαν συγχαρητήρια και, μάλιστα, ζήτησαν και επιπλέον αντεργατικά μέτρα. Από αυτό και μόνο καταλαβαίνει κανείς, ποιος τελικά ωφελείται και ποιος ζημιώνεται.

Μπορεί να βαφτίζετε το έκτρωμά σας «δίκαιη εργασία», αλλά και ο τελευταίος εργαζόμενος σε τούτη εδώ τη χώρα μπορεί να καταλάβει πως τίποτα δίκαιο δεν υπάρχει στη δεκατριάωρη δουλειά. Τίποτα το καλό δεν υπάρχει στο ξεζούμισμα, στην ένταση της εκμετάλλευσης, στη σκλαβιά, για να μεγαλώνουν τα κέρδη των μεγάλων. Τίποτα δίκαιο δεν υπάρχει σε αυτό το σάπιο σύστημα, που γυρίζει τους εργαζόμενους στο μεσαίωνα.

Καταλαβαίνουμε, βέβαια, ότι είναι δύσκολο να στηρίξετε την επιλογή σας, αλλά κάποιο άλλο πιο σοβαρό επιχείρημα, δεν βρήκατε να μας πείτε από το ότι σας το ζητούν οι ίδιοι οι εργαζόμενοι διακαώς; Γιατί δεν κάνετε αυτό που πραγματικά σας ζητούν οι εργαζόμενοι με επιμονή; Γιατί, για παράδειγμα, δεν κάνετε υποχρεωτική την κλαδική σύμβαση των οικοδόμων, που κατοχυρώνει το οκτάωρο, το πενθήμερο;

Γιατί, επίσης, δεν κάνετε υποχρεωτική την κλαδική σύμβαση των μεταλλεργατών της ζώνης, που επιβάλλει επτάωρο, πενθήμερο, τριανταπεντάωρο και απαγορεύει τις υπερωρίες πάνω από τη δέκατη ώρα και είναι η μοναδική συλλογική σύμβαση εργασίας στη χώρα που έχει τέτοια κατάκτηση. Και ξέρετε, πολύ καλά, τον λόγο που οι μεταλλεργάτες διεκδίκησαν μια τέτοια σύμβαση και είναι γιατί έχουν θρηνήσει πάρα πολλούς συναδέλφους τους.

Η άρνησή σας, ως Υπουργός Εργασίας, να κάνετε υποχρεωτικές αυτές τις συλλογικές συμβάσεις, που υπεγράφησαν μεταξύ εργαζομένων και εργοδοτών μετά από σκληρούς αγώνες όντως, αποδεικνύει το μίσος σας και το μίσος της Κυβέρνησής σας, για τις πραγματικές κατακτήσεις των εργαζομένων που μας πάνε μπροστά, όμως, σαν κοινωνία, σαν λαό.

Το μόνο που φέρνετε μονότονα ως παράδειγμα είναι κάποιους μεμονωμένους συνδικαλιστές, που είναι άνθρωποι του Παναγόπουλου -της ηγεσίας της ΓΣΕΕ- τους οποίους προσπέρασε η εργατική τάξη χθες και με τη δεύτερη πανελλαδική εργασία εκατοντάδων σωματείων, δεκάδων εργατικών κέντρων και ομοσπονδιών. Το πήρατε χαμπάρι; Τα παρακολουθήσατε όλα αυτά; Γιατί εκτίθεστε μετά, με κάποιους για τους οποίους θα έπρεπε μάλλον να απολογηθεί εδώ το ΠΑΣΟΚ, γιατί δικοί του άνθρωποι είναι.

Αν θέλετε, μπορείτε να καταφύγετε και στην Ευρωπαϊκή Ένωση, η οποία προπορεύεται στην αντεργατική νομοθεσία. Μπορείτε να επικαλεστείτε τις δεσμεύσεις, που έχετε αναλάβει. Άλλωστε, ευρωπαϊκή Οδηγία προβλέπει την κατάργηση του οκταώρου, επιβάλλοντας έως και εβδομήντα οκτώ ώρες δουλειάς, έξι ημέρες την εβδομάδα.

Αφήστε τώρα τις αστειότητες με τους εργαζόμενους ότι σας ζητάτε εναγωνίως το δεκατριάωρο.

Αισχρό ψέμα είναι ότι το νομοσχέδιο σας είναι ασπίδα προστασίας στην εργοδοτική αυθαιρεσία. Σας τα είπαμε και χθες στην πρωτολογία μου και στις παρεμβάσεις του ειδικού αγορητή μας, του Κοινοβουλευτικού Εκπροσώπου μας, όλων των Βουλευτών της Κοινοβουλευτικής Ομάδας.

Θέλετε να σας δώσουμε ένα ακόμα παράδειγμα; Τις τελευταίες ημέρες κυκλοφορεί στο διαδίκτυο ένα ντροπιαστικό βίντεο σύγχρονου δουλεμπορίου από ένα γραφείο ευρέσεως εργασίας μετακλητών εργατών, θα το έχετε ακουστά, που διαφημίζει τα σωματικά προσόντα εργατών από τρίτες χώρες και τα χαμηλά μεροκάματα που είναι διατεθειμένοι αυτοί να πάρουν. Αν αυτό δεν είναι σύγχρονο δουλεμπόριο, τότε τι είναι; Και αυτό συμβαίνει με τη δική σας, βέβαια, ανοχή και συνενοχή. Γιατί εάν είχατε λίγη τσίπα, τώρα όλοι αυτοί οι σύγχρονοι δουλέμποροι, θα έπρεπε να είναι φυλακή. Όμως, συνεχίζουν και λειτουργούν αυτά τα σύγχρονα δουλεμπορικά γραφεία, γιατί με τους νόμους που έχετε θεσπίσει εσείς της Νέας Δημοκρατίας και οι προηγούμενοι κυβερνώντες, έχετε διαμορφώσει ένα τέτοιο νομοθετικό πλαίσιο, που επιτρέπει σε αυτούς τους άθλιους να δρουν ανενόχλητοι.

Αισχρό ψέμα είναι και το ότι με το αντεργατικό αυτό έκτρωμα, ενισχύονται τα μέτρα υγείας και ασφάλειας στην εργασία. Σας το είπαμε και χθες. Αν κάνετε τον κόπο να βγείτε λίγο έξω από την κομματική γυάλα σας, τουλάχιστον θα βλέπατε ότι ήδη τα εργατικά ατυχήματα, εργοδοτικά εγκλήματα στην πραγματικότητα, είναι στην ημερήσια διάταξη. Και εσείς τι κάνετε γι’ αυτό; Έρχεστε να επιβάλετε δεκατρείς ώρες δουλειά. Ποια μέτρα υγείας και ασφάλειας μπορεί να υπάρξουν με δεκατρείς ώρες δουλειάς; Ακόμα περιμένουμε να μας δείξετε έστω και ένα επιστημονικό εγχειρίδιο, που να υποστηρίζει το αντίθετο. Γιατί μετά τις οκτώ ώρες δουλειάς και, μάλιστα, για συνεχόμενες ημέρες, ο εργαζόμενος έχει συσσωρεύσει τέτοια φυσική και ψυχολογική κούραση, που κανένα απολύτως μέτρο δεν μπορεί να προστατέψει αποτελεσματικά την υγεία και την ασφάλειά του.

Το είπε με πολύ απλά λόγια μια καμαριέρα σε μεγάλο ξενοδοχείο στο Σύνταγμα, μέλος του Διοικητικού Συμβουλίου του Κλαδικού Συνδικάτου Επισιτισμού Τουρισμού και Ξενοδοχείων Αττικής, χθες στην απεργιακή συγκέντρωση στα Προπύλαια. «Λιποθυμάμε τώρα με το οκτάωρο, τι θα γίνει με το δεκατριάωρο;» Και έχετε το θράσος, σε αυτή τη γυναίκα, που καθημερινά μαζεύει τα κουράγια της για να ανταποκριθεί στις τόσες υποχρεώσεις της, να της λέτε και από πάνω ότι θα μπορεί να δουλεύει σαν σύγχρονη σκλάβα τέσσερις ημέρες την εβδομάδα, για να μπορεί να ασχολείται με τα παιδιά της την πέμπτη μέρα. Και τις προηγούμενες τέσσερις ποιος θα τα φροντίζει; Ποιος θα τα μεγαλώνει;

Αισχρό ψέμα είναι και το ότι με το αντεργατικό σας έκτρωμα δεν καταργείτε το οκτάωρο και ότι το 75% των εργαζομένων δουλεύει με σταθερή εργασία. Κρύβετε ότι σε αυτούς συμπεριλαμβάνετε τους εργαζόμενους που απασχολούνται με συμβάσεις ορισμένου χρόνου ακόμα και μιας ημέρας, με τις συμβάσεις επίσης εκ περιτροπής εργασίας, με τις συμβάσεις έργου, με τις συμβάσεις μαθητείας, με τις συμβάσεις ενοικίασης εργαζομένων. Όλα αυτά, δηλαδή, που με νόμους των κυβερνήσεων επιβλήθηκαν. Αποσιωπάτε ότι μόνο το πρώτο οκτάμηνο του 2025, έχουν γίνει πάνω από δύο εκατομμύρια λύσεις συμβάσεων, που ουσιαστικά είναι απολύσεις τώρα μην κοροϊδευόμαστε, κρατώντας σταθερό τον ρυθμό της τελευταίας τουλάχιστον επταετίας. Δηλαδή, σε κάθε μία πρόσληψη αντιστοιχεί σχεδόν μία θέση εργασίας που χάνεται.

Και, βέβαια, δεν χρειάζεται να σας πούμε πάλι γιατί είμαστε ενάντια στην ψηφιακή κάρτα εργασίας, αφού πρόκειται για ένα εργαλείο στα χέρια των εργοδοτών να επιβάλουν την ευέλικτη προσέλευση έως και δύο ώρες, σε σχέση με τον χρόνο έναρξης της εργασίας. Γιατί αξιοποιείται έτσι για να μην υπολογίζεται το διάλειμμα, ο χρόνος προετοιμασίας και ο χρόνος αποχώρησης στον εργάσιμο χρόνο. Όλα αυτά είναι που οδηγούν στις δεκατεσσεράμισι ώρες δουλειάς την ημέρα, αλλά και ταυτόχρονα αξιοποιείτε ώστε να καταστρατηγείτε το ωράριο και να μην πληρώνονται οι υπερωρίες.

Ή μήπως πέφτετε και εσείς από τα σύννεφα όταν ακούτε τις καταγγελίες εργαζομένων ότι οι κάρτες τους βρίσκονται στα χέρια των εργοδοτών ή και τρίτων εταιρειών, οι οποίοι και τις χτυπούν όποτε θέλουν, εκβιάζοντας τους εργαζόμενους. Δεν πέφτετε από τα σύννεφα, τα ξέρετε, επειδή γι’ αυτόν τον λόγο φτιάξατε και την ψηφιακή κάρτα, εσείς και όσοι την ψηφίσατε εδώ μέσα τότε, όπως το ΠΑΣΟΚ, ο ΣΥΡΙΖΑ, αγνοώντας τις προειδοποιήσεις του ΚΚΕ, αγνοώντας τις προειδοποιήσεις του Εργατικού Συνδικαλιστικού Κινήματος, πως αυτή τελικά θα αξιοποιηθεί. Δώσατε τη δυνατότητα στους εργοδότες να κτυπούν την κάρτα και με δέκα λεπτά καθυστέρηση, έτσι ώστε όταν μπει για έλεγχο η Επιθεώρηση Εργασίας, να λένε ότι τώρα μόλις έπιασαν δουλειά, ξεχάστηκαν.

Μάλιστα, είστε τόσο ξετσίπωτοι, που δώσατε στους εργοδότες το νόμιμο δικαίωμα της λεγόμενης απολογιστικής καταχώρισης, δηλαδή τη δυνατότητα να υποβάλλουν τα δεδομένα των σημάνσεων από την ψηφιακή κάρτα εργασίας στο τέλος του επόμενου μήνα, αντί να κάνουν προαναγγελία κάθε αλλαγής. Έτσι γλιτώνουν τα πρόστιμα, αν το δηλωμένο ωράριο δεν ταιριάζει με τις πραγματικές σημάνσεις. Εργοδότης κερνάει, δηλαδή, εργοδότης πίνει!

Όμως, σε τελική ανάλυση, αντί να ζητάτε συγγνώμη από τους εργαζόμενους που τους αναγκάζετε να κάνουν εκατοντάδες υπερωρίες για να επιβιώσουν, πανηγυρίζετε με την εξαθλίωσή τους. Τέτοια κατάντια. Φτάσατε ακόμα να λέτε ότι το ΚΚΕ δεν ενδιαφέρεται για τους μικρούς επαγγελματίες, βιοτέχνες, εμπόρους, ρίχνοντας στη φαρέτρα των ψεμάτων σας και τον κοινωνικό αυτοματισμό εδώ. Μιλάτε γι’ αυτούς που, εξαιτίας της δικής σας πολιτικής, το συνεχώς αυξανόμενο κόστος σε ενοίκια, σε πρώτες ύλες, σε εμπορεύματα, σε ενέργεια, καύσιμα, τους κάνει να δουλεύουν χωρίς να τους μένει τίποτα στην άκρη.

Αυτούς που έχετε ρημάξει στη φορολεηλασία, που πληρώνουν φόρο από το πρώτο ευρώ. Έχετε φτάσει το μικρέμπορο, που μπορεί να έχει και έναν και δύο εργαζόμενους, να πληρώνει περισσότερους φόρους από έναν εφοπλιστή ή από έναν τραπεζίτη, που έχουν νόμιμα από εσάς και την πολιτική σας πλήρεις φοροαπαλλαγές. Και έρχεστε στη Βουλή να πείτε ότι τους υπερασπίζεστε.

Θα μπορούσαμε, βέβαια, να μιλάμε ώρες και να αποκαλύπτουμε όλα αυτά τα αισχρά ψέματα. Επιλέγουμε, όμως, να προβάλουμε μια μεγάλη αλήθεια που όλοι σας εδώ μέσα θέλετε να κρύψετε. Γιατί, παρά τις διαφορετικές προσεγγίσεις, τις αφετηρίες σας, όλοι σας υπερασπίζεστε αυτό εδώ το σάπιο σύστημα. Ένα σύστημα, που όσα κοσμητικά επίθετα κι αν του βάλετε, δεν εξανθρωπίζεται.

Εμείς επιλέγουμε να βάλουμε στο επίκεντρο της συζήτησης, μέσα στην κοινωνία, τι αληθινά είναι σήμερα το σύγχρονο και το δίκαιο. Αληθινά σύγχρονο και δίκαιο σήμερα, είναι οι εργαζόμενοι να μπορούν να ζουν μια ζωή, όπως τους αξίζει τον 21ο αιώνα, με βάση την τεράστια εξέλιξη της επιστήμης και της τεχνολογίας.

Αληθινά σύγχρονο και δίκαιο είναι οι εργαζόμενοι να δουλεύουν επτά ώρες τη μέρα, πέντε μέρες τη βδομάδα, τριάντα πέντε ώρες την εβδομάδα. Να έχουν ένα ικανοποιητικό μισθό, που να μπορούν να ζήσουν, να κάνουν και να μεγαλώνουν τα παιδιά τους, χωρίς ανασφάλεια για το τι τους ξημερώνει. Να απολαμβάνουν αναβαθμισμένες υπηρεσίες υγείας, εκπαίδευσης, με ελεύθερο χρόνο για τον πολιτισμό, για τον αθλητισμό, για να συμμετέχουν στην κοινωνική και πολιτική ζωή του τόπου. Αληθινά σύγχρονο και δίκαιο σήμερα, είναι να φύγει από τη μέση αυτό το αδηφάγο καπιταλιστικό κέρδος, που εμποδίζει τον άνθρωπο να ζήσει σαν άνθρωπος. Δεν θα κουραστούμε να το λέμε. Είναι η νέα κοινωνία, ο σοσιαλισμός αναγκαίος και επίκαιρος, ιστορικά ρεαλιστική ως πρόταση σήμερα όσο ποτέ άλλοτε στο παρελθόν.

Ευχαριστώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Θα ήθελα τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Κύριε Πρόεδρε της Κοινοβουλευτικής Ομάδας του ΚΚΕ, είναι μεγάλη μας τιμή να έρχεστε για τρίτη τοποθέτηση στο ίδιο νομοσχέδιο. Δεν ξέρω τι σας ώθησε σε αυτήν την ανάγκη. Μάλλον δεν ικανοποιηθήκατε από τη χθεσινή σας τοποθέτηση. Σε κάθε περίπτωση, είναι καλοδεχούμενη και είναι θετικό το ότι είστε εδώ να συνεισφέρετε σ’ αυτό.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεύτερη τοποθέτηση.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Τρίτη. Δευτερολογήσατε χθες. Πρωτολογήσατε, δευτερολογήσατε. Αυτή είναι η τρίτη σας τοποθέτηση.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν δευτερολόγησα. Απάντησα σ’ αυτά που είπατε. Εσείς πόσο μιλάτε;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Είναι θετικό. Γίνεται ωραίος διάλογος. Μια χαρά!

Είπατε, κύριε Πρόεδρε, ότι ενισχύουμε τους λίγους εργοδότες και όχι τους εργαζόμενους. Επειδή είχα μια κουβέντα με την κ. Κανέλλη τώρα, η οποία μου είπε «μα, επαναλαμβάνετε αυτές τις πέντε διατάξεις», κυρία Κανέλλη, θα σας πω άλλες διατάξεις τώρα, για τις οποίες πολύ θα θέλαμε να ακούσουμε τι θα ψηφίσει το ΚΚΕ.

Παράδειγμα: Το ότι ο κ. Καραγκούνης έχει προβλέψει για πρώτη φορά την υποχρεωτική παρουσία συντονιστή υγείας και ασφάλειας στα μεγάλα τεχνικά έργα, αυτό είναι θετικό για τους εργαζόμενους ή αρνητικό;

**ΛΙΑΝΑ ΚΑΝΕΛΛΗ:** Ένα κόμμα είμαστε! Μην απαντάτε όπως κόβετε τους εργαζόμενους έναν-έναν. Στο κόμμα να απαντήσετε!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):**  Το ότι έχουμε προβλέψει γραπτά να τίθενται οι οδηγίες των ιατρών εργασίας και των τεχνικών ασφαλείας για να μην καταλήγουν αυτά στα δικαστήρια και αυτό να αποβαίνει εις βάρος των εργαζομένων, αυτό θα το ψηφίσετε, ναι ή όχι;

Αναφερθήκατε στη συζήτηση για το αν οι εργαζόμενοι ζητούν ή όχι, όπως έχω καταθέσει, να εργάζονται κάποιοι περισσότερες ώρες και είπατε ότι έφερα -λέει- κάποιους μεμονωμένους συνδικαλιστές. Μάλιστα. Είναι μεμονωμένος συνδικαλιστής η Πανελλήνια Ομοσπονδία Εργαζομένων στον Επισιτισμό και τον Τουρισμό; Μεμονωμένος συνδικαλιστής; Η Ομοσπονδία όλων των εργαζομένων σε όλον τον τουρισμό και σε όλη την εστίαση είναι μεμονωμένος συνδικαλιστής; Είναι μεμονωμένοι συνδικαλιστές όλοι οι ξενοδοχοϋπάλληλοι στο Ηράκλειο, στη Ρόδο, στα Χανιά;

Πάμε και σ’ έναν άλλο κλάδο που δεν τον έχω πει ακόμη. Είναι απάντηση και στο ΠΑΣΟΚ αυτό. Είναι μεμονωμένος συνδικαλιστής όλοι οι εργαζόμενοι στον κλάδο της ιδιωτικής ασφάλισης; Διότι όλοι αυτοί έχουν κάτι κοινό. Ξέρετε τι, κύριε Πρόεδρε; Ζητούν εξαήμερη εργασία μόνοι τους μέσω συλλογικής σύμβασης. Αλήθεια, αυτοί είναι μεμονωμένοι συνδικαλιστές; Δεν νομίζω.

Μιλήσατε για λύσεις συμβάσεων. Κύριε Πρόεδρε, με όλον τον σεβασμό, θα είχατε δίκιο ότι έχουμε πολλές λύσεις συμβάσεων, εάν δεν είχαμε τα επίσημα στοιχεία, τα οποία μόλις δημοσιοποιήθηκαν για το οκτάμηνο. Το οκτάμηνο που μας πέρασε, κάθε μήνα -για να το διευκρινίσω- βγαίνει ένα ισοζύγιο νέων θέσεων εργασίας, πόσοι προσλαμβάνονται, πόσοι αποχωρούν, αφαιρούμε το ένα από το άλλο και βλέπουμε το ισοζύγιο. Το ισοζύγιο των νέων θέσεων εργασίας για το οκτάμηνο του 2025. Προσέξτε. Είπε κάτι ο κ. Μηταράκης πριν. Είπε από το 2001 ότι είναι το καλύτερο. Είναι το καλύτερο στην ιστορία της χώρας από τότε που μετράμε, κύριε Μηταράκη. Τριακόσιες δεκαεπτά χιλιάδες νέες θέσεις εργασίας, πρόσθετες θέσεις εργασίας. Αυτό, κύριε Πρόεδρε, θα έπρεπε να μας χαροποιεί όλους, γιατί αυτό σημαίνει παραπάνω δουλειές.

**ΧΡΗΣΤΟΣ ΚΑΤΣΩΤΗΣ:** Πέστε μας πόσοι απολύονται και πόσοι προσλαμβάνονται!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Επιτρέψτε μου, κύριε Κατσώτη. Άκουσα με σεβασμό τον Πρόεδρό σας. Δείξτε κι εσείς λίγο σεβασμό.

**ΠΡΟΕΔΡΕΥΟΥΣΑ (Όλγα Γεροβασίλη):** Θα σας παρακαλέσω. Δεν γίνεται ζωντανός ο διάλογος εδώ, ερωτήσεις-απαντήσεις. Παρακαλώ.

**ΛΙΑΝΑ ΚΑΝΕΛΛΗ:** Κρίμα που δεν είναι ζωντανός!

**ΠΡΟΕΔΡΕΥΟΥΣΑ (Όλγα Γεροβασίλη):** Υπάρχει άλλη στιγμή που μπορεί να γίνει αυτό.

Συνεχίστε, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Λέω, λοιπόν, κύριε Πρόεδρε, ότι έχουμε το καλύτερο ισοζύγιο νέων θέσεων εργασίας στο οκτάμηνο. Μπορεί να μη σας αρέσει, είναι πάντως μία εθνική νίκη αυτή. Εθνική, ξαναλέω. Δεν είναι παραταξιακή, δεν είναι κομματική, είναι εθνική.

Εργατικά ατυχήματα. Ξέρω, δεν πιστεύετε στην Ευρωπαϊκή Ένωση, πλην αυτά είναι τα επίσημα στοιχεία και η Ελλάδα είναι στην τρίτη καλύτερη θέση στα εργατικά ατυχήματα. Δημοσιοποιήθηκαν χθες αυτά.

Ψηφιακή κάρτα εργασίας. Εγώ πραγματικά σηκώνω τα χέρια ψηλά, κύριε Πρόεδρε, και σηκώνω τα χέρια ψηλά γιατί, αν μη τι άλλο, βλέπετε αποδεδειγμένα ότι οι εργαζόμενοι έχουν μια αύξηση κατά 48% στις αποδοχές τους. Αυτό δεν σας χαροποιεί, το ότι εμφανίζονται 48% μεγαλύτερες αποδοχές στους εργαζόμενους; Αφήστε τα όλα στην άκρη. Δεν σας αρέσει το απολογιστικό, δεν σας αρέσει το ένα, το άλλο. Εγώ να τα δεχτώ όλα, αλλά αυτό ως φιλοσοφία, ως εργαλείο ελέγχου, ως το μεγαλύτερο όπλο των εργαζομένων, όπως είπε η Πανελλήνια Ομοσπονδία των εργαζομένων;

Κλείνω, κύριε Πρόεδρε, με το εξής. Δεν ξέρω γιατί σας το έκαναν αυτό οι συνεργάτες σας. Δεν ξέρω, αλλά ήλθατε εδώ και επικαλείστε την κλαδική σύμβαση των οικοδόμων και γιατί δεν την έχουμε επεκτείνει.

Κύριε Πρόεδρε, αυτή η Βουλή ψηφίζει νόμους. Τι λέει ο ισχύων νόμος; Ότι για να μπορέσει να επεκταθεί μία τέτοια σύμβαση, χρειάζεται οι εκπρόσωποι να είναι γραμμένοι στο μητρώο.

**ΧΡΗΣΤΟΣ ΚΑΤΣΩΤΗΣ:** Όχι!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Να είναι γραμμένοι στο μητρώο για να διαπιστωθεί…

**ΧΡΗΣΤΟΣ ΚΑΤΣΩΤΗΣ:** Tο Συμβούλιο της Επικρατείας έχει αποφασίσει. Είναι παράνομο αυτό που λέτε!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):**  To Συμβούλιο της Επικρατείας δεν έχει αποφανθεί επί του μητρώου, κύριε Κατσώτη.

Λέω, λοιπόν: Ο νόμος που ψηφίζει αυτή εδώ η Βουλή των Ελλήνων λέει το εξής: Υπάρχει μητρώο εργαζομένων, υπάρχει μητρώο εργοδοτών. Πρέπει, λοιπόν, να γράφονται στο μητρώο -εν προκειμένω στο μητρώο των εργαζομένων- και να διαπιστώνεται τι; Σε τι βαθμό αντιπροσωπεύουν ή όχι τον κλάδο, σε τι βαθμό από το 50%.

Μαντέψτε, κύριε Πρόεδρε. Γι’ αυτό λέω πώς σας την έφεραν έτσι οι συνεργάτες σας.

**ΧΡΗΣΤΟΣ ΚΑΤΣΩΤΗΣ:** Εκτεθήκατε!

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Εκτίθεστε όσο μιλάτε!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):**  Η Ομοσπονδία των οικοδόμων έρχεται και ζητάει την επέκταση χωρίς καν να είναι γραμμένη στο μητρώο! Δεν έχει καν γραφτεί στο μητρώο και έρχεται και ζητάει εφαρμογή του μέτρου που προϋποθέτει εγγραφή στο μητρώο.

Ε, λοιπόν, κύριε Πρόεδρε, με όλον τον σεβασμό, εγώ δεν θα παρανομήσω. Δεν θα επεκτείνω, όσο και αν το θέλω, μία σύμβαση, όταν δεν πληρούνται οι προϋποθέσεις του νόμου. Να συζητήσουμε αν ο νόμος είναι σωστός και θα συζητήσουμε αν μπορεί να βελτιωθεί το επόμενο διάστημα, αλλά όσο υπάρχει αυτός ο νόμος εγώ, κύριε Πρόεδρε, δεν θα παρανομήσω.

Ευχαριστώ πολύ.

**ΓΕΩΡΓΙΟΣ ΜΑΡΙΝΟΣ:** Εκτεθήκατε!

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Κουτσούμπα.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν χρειαζόταν καν να απαντήσω στην κ. Κεραμέως. Τα περισσότερα ήταν το γνωστό «μαγνητοφωνάκι» που βγάζει με τον τρόπο που μιλάει. Εδώ μέσα η Ολομέλεια, αλλά και ο κόσμος έξω, ακούει και καταλαβαίνει πάρα πολύ καλά.

Όμως, επειδή έχει απύθμενο θράσος και μας ζητάει να αγνοήσουμε τα 90 και πλέον άρθρα αυτού του νομοσχεδίου που κάθε ένα απ’ αυτά τσακίζει τη ζωή των εργαζομένων και των οικογενειών τους, ζητά επίσης να της δώσουμε και συγχωροχάρτι και για κάποια πολλά απ’ αυτές τις ρυθμίσεις που με το νομικό πλαίσιο, έτσι όπως το αναγνωρίζετε και με βάση αυτά που είπατε, κινδυνεύουν να μείνουν πραγματικό κενό γράμμα.

Καταρχάς θα σας πω ότι εκτίθεστε, όπως φώναξαν όλοι οι Βουλευτές αλλά κι εγώ πριν, όταν δεν αναγνωρίζετε την απόφαση του Συμβουλίου της Επικρατείας σχετικά με τη σύμβαση των οικοδόμων.

Παρανομείτε εσείς, κυρία Κεραμέως, όταν επικαλείστε την απόφαση αυτής εδώ της σαθρής κυβερνητικής Πλειοψηφίας της Νέας Δημοκρατίας εδώ μέσα και αγνοείτε τι λέει η δικαιοσύνη, τι λένε ανώτατα δικαστικά σώματα και μάλιστα για ένα πολύ δίκαιο αίτημα, μετά από αγώνες που έγινε συλλογική σύμβαση εργασίας των εργαζομένων σε συμφωνία με τους εργοδότες μετά από αυτήν τη σκληρή μάχη και συνεχίζετε να αγνοείτε αυτήν την πραγματικότητα.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Γιατί γράφονται τότε;

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Το καθήκον σας είναι να την κάνετε υποχρεωτική.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Είναι στην ολομέλεια και δεν έχει εκδοθεί η απόφαση. Έχει παραπεμφθεί η απόφαση στην ολομέλεια.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Συνεχίζετε να εκτίθεστε. Στα ονόματα ήταν εδώ μέσα χθες και εκείνου του κυρίου, δεν θυμάμαι το όνομά του, αλλά νομίζω ότι τον είδα, νομίζω ότι λέγεται Χότζογλου, τον είδα και στην τηλεόραση χθες σ’ ένα από τα κανάλια, μάλλον σε πολλά, γιατί έκανε δηλώσεις σ’ όλα από την πλατεία Συντάγματος κατά τη διάρκεια της απεργιακής συγκέντρωσης, ο Πρόεδρος ο συγκεκριμένος που έλεγε: «Ζητάμε να αποσυρθεί το αντεργατικό νομοσχέδιο». Αυτά έλεγε και εσείς λέτε ότι μέσα στην Επιτροπή σάς είπε καλά λόγια. Ρωτήστε τον ίδιο, για να μην απαντήσει το ΠΑΣΟΚ, γιατί στο ΠΑΣΟΚ ανήκει. Το ίδιο ήταν και οι υπόλοιποι. Αυτούς τους συνδικαλιστές περιφέρετε, αυτόν και κάποιους άλλους από την Κρήτη. Αυτοί είναι διάφοροι «Πρόεδροι» εκλεγμένοι που τους λέτε. Αν τους συκοφαντείτε επίτηδες δεν το ξέρω. Αν παρερμηνεύετε ή διαστρεβλώνετε τα λεγόμενά τους, είναι δικαίωμα αυτωνών να πουν και να απαντήσουν και του ΠΑΣΟΚ, του οποίου είναι μέλη ή συνοδοιπόροι, τέλος πάντων. Πάντως εκτίθεστε και γι’ αυτό.

Φυσικά υπάρχει περίπτωση μία εργαζόμενη, για παράδειγμα εποχική -ήθελα από χθες να το πω αυτό, το είχα σημειώσει- στον τουρισμό ή σε άλλον κλάδο γι’ αυτά που είπατε για τις γυναίκες και για τα μέτρα που παίρνετε για τη μητρότητα κ.λπ., να μαζέψει 200 ένσημα για το επίδομα, να πάρει, δηλαδή να δικαιούται, όπως λέτε εσείς, το επίδομα κυοφορίας, το επίδομα λοχείας, το οποίο θα έπρεπε να παίρνει -λέμε εμείς- χωρίς προϋποθέσεις; Γιατί δεν το κάνετε χωρίς προϋποθέσεις; Αυτή είναι ειλικρινής απάντηση, είναι ωραία απάντηση σ’ αυτά που λέει το Κομμουνιστικό Κόμμα Ελλάδας εδώ μέσα και όχι αυτά τα οποία εσείς φαντασιώνεστε ότι μπορεί να γίνουν, διότι αυτή η συγκεκριμένη γυναίκα ως παράδειγμα, που δεν είναι μία -γιατί εδώ μας φέρνετε εσείς ατομικά παραδείγματα, εμείς μιλάμε συνολικά για την πλειοψηφία- δεν θα μπορέσει ποτέ, στον αιώνα τον άπαντα, να πάρει τόσα ένσημα για να έχει το στοιχειώδες δικαίωμα της λοχείας και το επίδομα κυοφορίας. (ΕΝ)

Εδώ δίνετε επίδομα ανεργίας σε όλους αυτούς μόλις για τρεις μήνες και όχι για όλη την περίοδο της ανεργίας τους, έτσι όπως θα έπρεπε. Και ζητάτε και τα ρέστα.

Μια γυναίκα που δουλεύει δεκατρείς και δεκατέσσερις ώρες τη μέρα πώς να κοιτάξει τα παιδιά της; Πώς να μπορεί να ζήσει την οικογένειά της; Πώς μπορεί να βοηθήσει τον άρρωστο πατέρα ή τη μάνα; Πώς μπορεί να έχει επίσης και το νοικοκυριό της στο σπίτι; Και με τον άντρα της να βοηθάει, βεβαίως, γιατί είναι και καθήκον και του συζύγου να βοηθάει στην οικογένεια και στο πώς θα λειτουργήσει ένα σπίτι, για να μεγαλώσουν τα παιδιά τους.

Αλλά γι’ αυτό μιλάμε σήμερα, τον 21ο αιώνα; Με τέτοια αύξηση της παραγωγικότητας, της τεχνολογίας, των επιστημών, της δυνατότητας να ζούμε σαν άνθρωποι και να γινόμαστε σκλάβοι; Και μου λέτε επιμέρους διατάξεις που θα μείνουν κενό γράμμα και εδώ είμαστε και πάλι θα τα συζητάμε και του χρόνου και του παραχρόνου, εάν περάσει αυτό το νομοσχέδιο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Μισό λεπτάκι, κυρία Υπουργέ.

Ζητήσατε τον λόγο επί προσωπικού, κυρία Κανέλλη;

Συγνώμη, σε τι συνίσταται;

**ΛΙΑΝΑ ΚΑΝΕΛΛΗ:** Ευχαριστώ πάρα πολύ.

Για μία διευκρίνιση.

**ΠΡΟΕΔΡΕΥΟΥΣΑ (Όλγα Γεροβασίλη):** Μισό λεπτό, για να απαντήσετε συνολικά, κυρία Υπουργέ.

**ΛΙΑΝΑ ΚΑΝΕΛΛΗ:** Και με βάση τον Κανονισμό, κυρία Υπουργέ, από την ώρα που αναφέρατε το όνομά μου, μπορώ να απαντήσω επί προσωπικού.

Είπατε «με τη συζήτηση που είχα με την κ. Κανέλλη». Αυτό ξέρετε τι εντύπωση δημιουργεί; Ότι εσείς και εγώ καθίσαμε και ήπιαμε καφέ και κουβεντιάσαμε. Και θέλω μια διευκρίνιση.

Βγαίνοντας από εδώ στο τέλος της ψηφοφορίας, σας βρήκα στην πόρτα. Μου είπατε ότι με ακούσατε χτες. Αυτό που σας είπα για το ωράριο δεν μπορώ να το μεταφέρω, διότι εμπίπτει στο Ραδιοτηλεοπτικό Συμβούλιο το λιγότερο. Γιατί σας είπα, πώς θα τα καταφέρνει ένα ζευγάρι να… -με άλλη λέξη- τεκνοποιήσει δια της φυσιολογικής σεξουαλικής συνεύρεσης. Το είπα με άλλη λέξη. Μιλήσαμε σε αυτό το επίπεδο ένα τρίλεπτο, προς διευκρίνιση.

Και κάτι άλλο. Υπάρχει μια χαοτική διαφορά ανάμεσα στον τρόπο που φέρεστε εσείς στους εργαζόμενους για εσάς και στους τρόπους που φέρετε το ΚΚΕ στους εργαζόμενους που υπερασπίζεται. Ήσασταν χτες εδώ και λέγατε ένα-ένα τα ονόματα των συνεργατών σας να τους ευχαριστήσετε, γιατί έκαναν τη δουλειά που θέλετε στην πολιτική που χαράζετε. Και έρχεστε σήμερα εδώ και λέτε στον Γραμματέα ότι τον πρόδωσαν οι συνεργάτες του και οι εργαζόμενοι του; Αυτή είναι η διαφορά του κομμουνιστή από τον καπιταλίστα. Ξεμπροστιαστήκατε, ξεγυμνωθήκατε και καλά θα κάνετε, λοιπόν, να μην θεωρείτε ότι συζητάμε σε επίπεδο καφέ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κεραμέως, έχετε τον λόγο για τρία λεπτά, παρακαλώ, να ολοκληρωθεί ο κύκλος αυτής της ενδιαφέρουσας συζήτησης.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κυρία Πρόεδρε και κυρία Κανέλλη -θα ξεκινήσω, κύριε Πρόεδρε, με όλο τον σεβασμό με την κ. Κανέλλη, εάν δεν έχετε αντίρρηση.

Εγώ το θεωρώ καθήκον μου να μιλάω με όλους τους Βουλευτές. Το θεωρώ καθήκον και μιλάω με όλους Βουλευτές. Και όχι μόνο αυτό, αλλά θεωρώ καθήκον μου να ενσωματώνω και προτάσεις, οι οποίες θεωρούμε ότι κινούνται στην κατεύθυνση. Πριν από λίγο ανακοίνωσα ότι ενσωμάτωσα προτάσεις της Νέας Αριστεράς. Βεβαίως θα βγω και θα το ανακοινώσω αυτό.

Άρα, λοιπόν, δεν θα απολογηθώ επειδή μιλάω με οποιονδήποτε συνάδελφο στη Βουλή. Το θεωρώ καθήκον μου και θα συνεχίσω να το κάνω.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Στη Βουλή μιλάμε, όχι στους διαδρόμους.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Έρχομαι, κύριε Πρόεδρε, να διευκρινίσουμε το εξής. Εγώ αναφέρθηκα στον κ. Χότζογλου για μία τηλεοπτική συνέντευξη που έδωσε το καλοκαίρι που μας πέρασε στο MEGA τον Ιούνιο του 2025. Και εκεί, ξαναλέω, ο κ. Χότζογλου, ο Πρόεδρος όλων των εργαζομένων στον επισιτισμό και τον τουρισμό, αναφέρθηκε στην ψηφιακή κατεργασίας ως το μεγαλύτερο όπλο στα χέρια των εργαζομένων.

Το λέω, λοιπόν, στην κρίση του ΚΚΕ, διότι το ίδιο το ΚΚΕ τον έχει επικαλεστεί…

**ΧΡΗΣΤΟΣ ΚΑΤΣΩΤΗΣ:** Σε τι; Για ποιο πράγμα τον επικαλέστηκε;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** …και, ταυτόχρονα το ΚΚΕ καταψηφίζει την ψηφιακή κάρτα εργασίας.

**ΧΡΗΣΤΟΣ ΚΑΤΣΩΤΗΣ:** Λέτε ψέματα. Για ποιο πράγμα τον επικαλεστήκαμε;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατσώτη, σε αυτή τη συζήτηση είστε πολύ ζωηρός.

**ΧΡΗΣΤΟΣ ΚΑΤΣΩΤΗΣ:** Λέει ψέματα. Δεν τον επικαλεστήκαμε για κανένα θέμα.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ. Αργότερα στις τοποθετήσεις σας πάλι. Παρακαλώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):**

Επίδομα κυοφορίας και λοχείας, επίδομα κυοφορίας και λοχείας. Να πούμε τα πράγματα ως έχουν;

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, αλλά να τα πείτε σύντομα, γιατί είναι απλώς το σημείο μιας παρέμβασης. Παρακαλώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):**

Κλείνω, αλλά δεν με αφήνουν κυρία Πρόεδρε. Να με αφήσουν να ολοκληρώσω.

Επίδομα κυοφορίας και λοχείας. Σήμερα μία γυναίκα για να πάρει το επίδομα κυοφορίας λοχείας, πρέπει να έχει 200 ένσημα από το ίδιο ταμείο, ίδιο εργοδότη. Και εμείς ερχόμαστε και τι λέμε μαζί με την κ. Ευθυμίου; Λέμε ότι θέλουμε περισσότερες γυναίκες να το παίρνουν. Δηλαδή, μας ενδιαφέρει εάν αυτή η γυναίκα έχει εργαστεί σε έναν, σε δύο, σε τρεις, σε πέντε, σε δέκα εργοδότες; Δεν μας ενδιαφέρει. Μας ενδιαφέρει να έχει τα 200 ένσημα.

Εσείς λέτε, είναι πολλά. Να το συζητήσουμε. Αλλά μπορούμε να συμφωνήσουμε όλοι σε μια ρύθμιση βάσει της οποίας περισσότερες γυναίκες θα παίρνουν επίδομα κυοφορίας και λοχείας;

(Θόρυβος στην Αίθουσα)

Εάν παίρνουν δέκα, θα πάρουν δεκαπέντε.

Και άλλα δύο και κλείνω.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Είπατε, κύριε Πρόεδρε, ότι θα μείνουν κενό γράμμα οι διατάξεις μας. Αλήθεια, η επέκταση της άδειας μητρότητας από από τους έξι στους εννέα μήνες που έκανε αυτή η Κυβέρνηση έμεινε στα χαρτιά; Η θεσμοθέτηση για πρώτη φορά της άδειας πατρότητας έμεινε στα χαρτιά; Η δυνατότητα να μεταβιβάζεται έως επτά μήνες η άδεια στον πατέρα έμεινε στα χαρτιά;

Και κλείνω, κύριε Πρόεδρε, με το αγαπημένο μου και το εξής. Σας είπα με όλο τον σεβασμό ότι δεν σας προστάτευσαν οι συνεργάτες σας, γιατί ισχύει ο νόμος που προϋποθέτει την εγγραφή στο μητρώο και την πλήρωση της προϋπόθεσης του 51% για επέκταση και είπατε ότι έχει βγει η απόφαση. Γιατί δεν σας προστάτευσαν οι συνεργάτες σας, κύριε Πρόεδρε; Γιατί η υπόθεση έχει παραπεμφθεί στην ολομέλεια του Συμβουλίου της Επικρατείας και η απόφαση δεν έχει βγει, εξ όσων γνωρίζω, μέχρι σήμερα το πρωί που κοίταξα. Εάν κάνω λάθος, διορθώστε με.

(Θόρυβος στην Αίθουσα)

Έχει παραπεμφθεί το θέμα στην ολομέλεια, απόφαση δεν υπάρχει.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ τώρα.

Καταρχάς, θα μου επιτρέψετε, γιατί το σχολείο δεν μπορεί να περιμένει άλλο, παρόλο που πέτυχε αυτόν τον πολύ ζωηρό διάλογο.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μια κουβέντα θέλω να πω μόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Πείτε μία κουβέντα.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Η κ. Κεραμέως από το ένα αυτί της μπαίνουν, από το άλλο της βγαίνουν. Δεν παρακολουθεί, παρότι λέει ότι θέλει να συζητάει με συναδέλφους εδώ μέσα, με Βουλευτές όλων των κομμάτων και λοιπά. Και παραπέμπει εδώ, στην πόρτα της εξόδου, στους διαδρόμους μια κουβέντα, μια αστειότητα που αντάλλαξε με Βουλευτή του ΚΚΕ ή με Βουλευτές άλλων κομμάτων. Να της πω εγώ δέκα χιλιάδες φορές που έχουμε ανταλλάξει σε κοινωνικές υποχρεώσεις ή εδώ, στους διαδρόμους διάφορες συζητήσεις και κουβέντες. Αυτό είναι; Η συζήτηση γίνεται εδώ μέσα, γίνεται στις επιτροπές, γίνεται στην Ολομέλεια με υπεύθυνες θέσεις των κομμάτων.

Για τον κ. Χότζογλου ας τα βρει με το ΠΑΣΟΚ -μέλος του είναι- για το τι εννοούσε τότε, τι δεν εννοούσε. Άλλωστε την ψηφιακή κάρτα εγώ είπα ειλικρινά και καθαρά ότι την ψήφισε και το ΠΑΣΟΚ και ο ΣΥΡΙΖΑ και έχουν ευθύνες τότε, γιατί δεν άκουσαν τις προειδοποιήσεις του ΚΚΕ. Δεν ξέρω αν αφορά και τον κύριο Πρόεδρο αυτής της ομοσπονδίας που επικαλέστηκε η κ. Κεραμέως. Ας τα βρει με τον κ. Ανδρουλάκη και με το ΠΑΣΟΚ και ας αφήσει το ΚΚΕ στην άκρη.

Τέλος, υπάρχει δημοσιευμένη η περίληψη της απόφασης του Συμβουλίου της Επικρατείας για τη συλλογική σύμβαση των οικοδόμων. Η κ. Κεραμέως να προσέχει τους συνεργάτες της. Να μην γκουγκλάρει απλώς τα νέα από φιλικά διαδικτυακά μέσα της Κυβέρνησης, αλλά να ξέρει την πραγματικότητα. Άμα θέλει να την πάρει και την καθαρογραμμένη ολόκληρη, θα την πάρει σε λίγο. Εκτός κι αν κάνει αυτό το μεσοδιάστημα παρεμβάσεις στην αστική δικαιοσύνη, για να μπορέσει να αλλάξει την απόφαση.

Αυτή είναι η αλήθεια και αυτή είναι η ουσία και τελεία και παύλα και χαίρετε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Λαμίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Πετύχατε έναν πολύ ζωηρό διάλογο αυτή τη φορά. Χρήσιμο ήταν νομίζω.

Πριν δώσω τον λόγο στον κ. Νατσιό, έχω την τιμή να ανακοινώσω στο Σώμα το αποτέλεσμά της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κ. Αλέξανδρου Χαρίτση, Προέδρου της Κοινοβουλευτικής Ομάδας Νέα Αριστερά, κ. Κωνσταντίνου-Βασίλειου Μεταξά και κ. Πέτρου Παππά.

Για την πρώτη υπόθεση του συναδέλφου κ. Αλέξανδρου Χαρίτση, Προέδρου της Κοινοβουλευτικής Ομάδας Νέα Αριστερά

Ψήφισαν συνολικά 284 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 30 Βουλευτές.

Κατά της άρσεως ασυλίας, δηλαδή ΟΧΙ, ψήφισαν 254 Βουλευτές.

Συνεπώς η αίτηση της Εισαγγελικής Αρχής απορρίπτεται κατά πλειοψηφία.

Για τη δεύτερη υπόθεση του συναδέλφου κ. Κωνσταντίνου Βασιλείου Μεταξά:

Ψήφισαν συνολικά 284 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 183 Βουλευτές.

Κατά της άρσεως ασυλίας, δηλαδή ΟΧΙ, ψήφισαν 101 Βουλευτές.

Συνεπώς, η αίτηση της Εισαγγελικής Αρχής γίνεται δεκτή κατά πλειοψηφία.

Για τη τρίτη υπόθεση του συναδέλφου κ. Πέτρου Παππά:

Ψήφισαν συνολικά 284 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 26 Βουλευτές.

Κατά της άρσεως ασυλίας, δηλαδή ΟΧΙ, ψήφισαν 258 Βουλευτές.

Συνεπώς, η αίτηση της Εισαγγελικής Αρχής απορρίπτεται κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για την φερόμενη ως τελεσθείσα στις 10.2.2025, πράξη της παρακώλυσης συγκοινωνιών από κοινού (αρ.45, 292 παρ.1 ΠΚ). (ΣΥΝΟΛΙΚΑ ΨΗΦΟΙ: NAI:30, OXI:254, ΠΡΝ:0)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΟΧΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΟΧΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΟΧΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΣΤΕΡΓΙΑΝΗ (ΣΤΕΛΛΑ) | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | ΑΧΑΪΑΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΟΧΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΒΡΕΤΤΟΣ ΝΙΚΟΛΑΟΣ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΟΧΙ |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΟΧΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΟΧΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΟΧΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΟΧΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΝΕΑ ΑΡΙΣΤΕΡΑ | Α΄ ΠΕΙΡΑΙΩΣ | ΝΑΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΟΧΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΟΧΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΟΧΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΟΧΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΟΧΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΟΧΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΟΧΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΟΧΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΟΧΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΝΑΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΑΝΕΞ. | ΒΟΙΩΤΙΑΣ | ΟΧΙ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΟΧΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΟΧΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΟΧΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΝΑΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |
| **Πράξη: Για τις φερόμενες ως τελεσθείσες στις 23.1.2025, πράξεις της κλοπής από κοινού (αρ.45, 372 παρ.1 ΠΚ), έργω εξύβρισης από κοινού (άρ.45, 361 ΠΚ) και της βίας κατά υπαλλήλων από κοινού (αρ.45,167 ΠΚ). (ΣΥΝΟΛΙΚΑ ΨΗΦΟΙ: NAI:183, OXI:101, ΠΡΝ:0)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΣΤΕΡΓΙΑΝΗ (ΣΤΕΛΛΑ) | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | ΑΧΑΪΑΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΟΧΙ |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΝΑΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΝΕΑ ΑΡΙΣΤΕΡΑ | Α΄ ΠΕΙΡΑΙΩΣ | ΟΧΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΟΧΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΟΧΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΟΧΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΑΝΕΞ. | ΒΟΙΩΤΙΑΣ | ΟΧΙ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΕΠΙΚΡΑΤΕΙΑΣ | ΝΑΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΟΧΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |
| **Πράξη: Για το αδίκημα της συκοφαντικής δυσφήμησης (παράβαση του άρθρου 363 ΠΚ). (ΣΥΝΟΛΙΚΑ ΨΗΦΟΙ: NAI:26, OXI:258, ΠΡΝ:0)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΟΧΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΟΧΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΟΧΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΣΤΕΡΓΙΑΝΗ (ΣΤΕΛΛΑ) | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | ΑΧΑΪΑΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΟΧΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΒΡΕΤΤΟΣ ΝΙΚΟΛΑΟΣ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΟΧΙ |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΟΧΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΟΧΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΟΧΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΟΧΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΝΕΑ ΑΡΙΣΤΕΡΑ | Α΄ ΠΕΙΡΑΙΩΣ | ΟΧΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΟΧΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΟΧΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΟΧΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΟΧΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΟΧΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΟΧΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΟΧΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΟΧΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΑΝΕΞ. | ΒΟΙΩΤΙΑΣ | ΟΧΙ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΟΧΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΟΧΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΟΧΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | Για την φερόμενη ως τελεσθείσα στις 10.2.2025, πράξη της παρακώλυσης συγκοινωνιών από κοινού (αρ.45, 292 παρ.1 ΠΚ). | ΝΑΙ | 30 |
| OXI | 254 |
| ΠΡΝ | 0 |
| ΣΥΝ | 284 |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Για τις φερόμενες ως τελεσθείσες στις 23.1.2025, πράξεις της κλοπής από κοινού (αρ.45, 372 παρ.1 ΠΚ), έργω εξύβρισης από κοινού (άρ.45, 361 ΠΚ) και της βίας κατά υπαλλήλων από κοινού (αρ.45,167 ΠΚ). | ΝΑΙ | 183 |
| OXI | 101 |
| ΠΡΝ | 0 |
| ΣΥΝ | 284 |
| ΠΑΠΠΑΣ ΠΕΤΡΟΣ | Για το αδίκημα της συκοφαντικής δυσφήμησης (παράβαση του άρθρου 363 ΠΚ). | ΝΑΙ | 26 |
| OXI | 258 |
| ΠΡΝ | 0 |
| ΣΥΝ | 284 |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

**ΠΡΟΕΔΡΕΟΥΣΑ (Όλγα Γεροβασίλη):** Συνεχίζουμε στη διαδικασία.

Τον λόγο έχει ο Πρόεδρος της Κοινοβουλευτικής Ομάδας ΝΙΚΗ, ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, αν και διαφωνούμε σε όλα με το Κομμουνιστικό Κόμμα Ελλάδος, ιδεολογικά εννοώ, η πρόταση για τα 200 ένσημα για την άδεια κυοφορίας και λοχείας νομίζω είναι σωστή. Να καταργηθούν, δηλαδή, γιατί όταν ζούμε σε μια χώρα με τεράστιο δημογραφικό πρόβλημα, στα πρόθυρα δημογραφικής κατάρρευσης, νομίζω ότι δεν πρέπει να υπάρχει κανένα κώλυμα για μια γυναίκα που θέλει να κάνει παιδί. Μία πατρίδα που θέλει να ζήσει έτσι νομοθετεί.

Νομίζω, κύριε Υπουργέ, εφόσον υπερασπίζεστε με τέτοια ζέση το νομοσχέδιό σας, θα έπρεπε να βλέπουμε στους δρόμους τους εργαζόμενους να κρατούν πλακάτ και να γράφουν περίπου «Σας ευχαριστούμε, κυρία Κεραμέως, για το νομοσχέδιο» και να σας ανάβουν κερί για το καλό που τους κάνετε. Η εικόνα όμως που παρουσιάζει η κοινωνία είναι εντελώς διαφορετική. Υπάρχει μεγάλη αντίδραση.

Πριν μιλήσω όμως για το επίμαχο νομοσχέδιο να πω δυο-τρία σχόλια για την τρέχουσα επικαιρότητα. Το τουρκικό υπουργείο παιδείας διέταξε -σημερινή είδηση- την εκκένωση της Μεγάλης του Γένους Σχολής στο Φανάρι Κωνσταντινουπόλεως εντός 90 ημερών με τη δικαιολογία της ανεπαρκούς αντισεισμικής προστασίας. Ξέρουμε ότι το προσωρινό στην Τουρκία κρατά δεκαετίες και γίνεται μόνιμο και οριστικό. Κλείνει, λοιπόν, το παλαιότερο εκπαιδευτικό ίδρυμα του ελληνισμού. Η σχολή σήμερα έχει 31 μαθητές και όπως ανέφερε ο διευθυντής του Δημήτρης Ζώτος το κόστος αντισεισμικής προστασίας ξεπερνά τα 10 εκατομμύρια και δεν μπορεί να τα καλύψει το ίδρυμα. Να πω κάτι. Το τέμενος Βαγιαζήτ στο Διδυμότειχο που το αναστηλώσατε κόστισε 12,5 εκατομμύρια ευρώ. Για τη Μεγάλη του Γένους Σχολή θα βρεθούν 10 εκατομμύρια; Αναστηλώνετε τεμένη του Μωαμεθανισμού στην πατρίδα μας, δυστυχώς, με χρήματα του ελληνικού λαού. Γιατί άραγε; Για να θυμόμαστε την ωραία περίοδο της τουρκοκρατίας, τις σφαγές και τα παιδομαζώματα; Μήπως και το κλείσιμο της Μεγάλης του Γένους Σχολής εντάσσεται στη διαβόητη διακήρυξη των Αθηνών -7 Δεκεμβρίου 2023- «Περί σχέσεων φιλίας και καλής γειτονίας» όπως πομπωδώς τιτλοφορήθηκε; Τζαμί Αγιά Σοφιά. Τζαμί η μονή της χώρας. Κωνσταντινούπολη. Τζαμί η Αγιά Σοφιά της Τραπεζούντας και τώρα κλείσιμο της Μεγάλης του Γένους Σχολής από τον καλό σας γείτονα και φίλο Ερντογάν. Και εσείς εκεί. Αναστηλώσεις τζαμιών. Να σας θυμίσω κάτι. Το 1997 ο Ερντογάν ήταν δήμαρχος Κωνσταντινουπόλεως. Σε μια διαδήλωση απήγγειλε ένα ποίημα του Τούρκου φανατικού ποιητή. Τι έλεγε το ποίημα; Για ακούστε: «Οι μιναρέδες είναι οι ξιφολόγχες μας. Οι θόλοι τα κράνη μας και οι πιστοί οι στρατιώτες μας. Αυτόν τον στρατό περιμένει η θρησκεία μου». Τότε τον έκλεισαν φυλακή για λίγους μήνες ως υποκινητή θρησκευτικού και φυλετικού μίσους. Συνδυάστε το αυτό με τις στρατιές παράνομων λαθρομεταναστών και θα καταλάβετε τι βραδυφλεγή βόμβα βάζουμε την πατρίδα μας. Εσείς αναστηλώνετε τζαμιά -καθότι λεπτεπίλεπτοι Ευρωπαίοι- αλλά ο Ερντογάν τα βλέπει ως κέντρα στρατολόγησης μαχητών του Ισλάμ. Και όπως μου είπε ο Υπουργός Άμυνας σε μια ανοιχτή συζήτηση πρόσφατα που ήμασταν στην Ξάνθη, όταν συναντιόνται με τον Ερντογάν το πρώτο που ρωτάει είναι αν αναστηλώνονται τα τζαμιά στην Ελλάδα, μια και μιλάμε για ιδιωτικές συζητήσεις. Ξυπνήστε επιτέλους από τον βαθύ λήθαργο που βρίσκεστε.

Και κάτι ακόμη. Υποβάλαμε στο Υπουργείο Μετανάστευσης μια ερώτηση για να μας πει ποιες ΜΚΟ δρουν στην Ελλάδα. Ένα μικρό σχόλιο θα κάνω. Μεταξύ αυτών που δημοσιεύτηκαν σήμερα είναι και η ΜΚΟ Solidarity Now, αλληλεγγύη τώρα δηλαδή, του γνωστού παγκοσμίως Σόρος, η οποία επιδοτήθηκε με 2.100.000 ευρώ. Δηλαδή οι Έλληνες πολίτες πεινούν, δεν μπορούν να πληρώσουν στέγη, τα ενοίκια, αγρότες, κτηνοτρόφοι απελπισμένοι περιμένουν τις επιδοτήσεις που ροκάνισαν τα κομματικά τρωκτικά μέσω της κόπρου του Αυγεία του ΟΠΕΚΕΠΕ, όπως είπε και η Ευρωπαία Εισαγγελέας, και εσείς, η Κυβέρνηση, δίνετε εκατομμύρια στον Σόρος, τον σκοτεινό τυχοδιώκτη, προωθητή της woke ατζέντας και της παράνομης μετανάστευσης. Και αυτό γίνεται εδώ και χρόνια. Διώξτε επιτέλους από την πατρίδα μας αυτόν τον διαφθορέα των λαών. Ποιος επιτέλους -θυμάμαι ένα παλιό ερώτημα- κυβερνά αυτόν τον τόπο;

Και κάτι ακόμη. Εξαπλώνεται η ευλογιά των προβάτων. Ο κόσμος είναι σε απελπισία. Η Πιερία, η γενέτειρα μου, από 11 κρούσματα, που είχε πει πριν από τα μέτρα του εγκλεισμού, έχει φτάσει τα 28. Στον νομό Κιλκίς που κατοικώ, που ήταν καθαρός μέχρι τώρα, τα πρώτα κρούσματα είναι πραγματικότητα, πράγμα που σημαίνει ότι η πολιτική της Κυβέρνησης και τα πρωτόκολλα που υιοθετεί οδηγούν τον νευραλγικό κλάδο της κτηνοτροφίας στον αφανισμό και τις οικογένειες των κτηνοτρόφων σε πραγματική εξαθλίωση.

Θέλω να πω κάτι. Απέτυχαν τα μέτρα της Κυβέρνησης και δη του Υπουργείου το οποίο επιβλέπει την γεωργία. Παλαιότερα ακουγόταν μία φράση, η οποία σήμερα σκουριάζει στις βιβλιοθήκες: Παραιτήθηκε για λόγους ευθιξίας. Ξέρει κανείς τι είναι η ευθιξία; Υπάρχει; Δεν θα έπρεπε ο Υπουργός Γεωργίας να παραιτηθεί για λόγους ευθιξίας μια και καταστρέφεται η κτηνοτροφία, οι κτηνοτρόφοι, στην Ελλάδα; Την έχει ακούσει τη λέξη; Ανοίγουν κάνα βιβλίο κάποιοι ή μόνο τα βιβλιάρια καταθέσεων ως βιβλία χρησιμοποιούν;

Το είδαμε όμως και αυτό. Να το σχολιάσω. Φτάσατε να εργαλειοποιήσετε και να διασύρετε θα έλεγα και το μνημείο του Αγνώστου Στρατιώτη για να απαγορεύσετε βεβαίως τις συγκεντρώσεις χιλιάδων πολιτών έξω από τη Βουλή. Διότι στην πραγματικότητα -αναφέρομαι στον Πρωθυπουργό κυρίως- δεν αντέχετε να ακούτε τις φωνές τους, τις δίκαιες διαδηλώσεις του λαού μας. Τον ιερότερο τόπο της εθνικής μας ιστορίας που συμβολίζει τους αγώνες του γένους μας για ελευθερία τον καταντήσατε και πεδίο εσωκομματικής διένεξης συζητώντας -να το πω κοινότοπα- ποιος θα σφουγγαρίζει και ποιος θα σκουπίζει τα μάρμαρα. Και είναι ιταμό να εμπλέκεται ο Ελληνικός Στρατός σε αυτές τις μικρόψυχες διενέξεις. Μνημείο, αγαπητοί μου, σημαίνει μνήμη. Και η μνήμη είναι το πιο ισχυρό αμυντήριο ενός λαού. «Καλόν εστί τα ιερά κοσμείν και σώζειν» έλεγε ο αρχαίος φιλόσοφος Πλούταρχος στο 50 μ.Χ. περίπου. Και καλύτερο στολίδι για τα ιερά και τους προγόνους είναι οι πράξεις μας να είναι αντάξιες των αγώνων τους. Το να παραδειγματιστούμε, δηλαδή, από τη φιλοπατρία τους και το πνεύμα θυσίας τους.

Αυτός είναι ο καλύτερος ευπρεπισμός και η τιμή του μνημείου μας.

Και για να επανέλθω στο νομοσχέδιο, υποκρίνεστε ότι ενδιαφέρεστε για τον εργαζόμενο Έλληνα, αλλά είστε ένα κόμμα που απεχθάνεται βαθιά τον κόσμο της εργασίας. Υποφέρει ο λαός από την ακρίβεια και δεν υπόσχεστε ότι θα ρίξετε τις τιμές, αλλά λέτε ότι θα του αυξήσετε το διαθέσιμο εισόδημα. Ζητάει καλύτερες συνθήκες εργασίας και εσείς σήμερα πανηγυρίζετε ως μεταρρύθμιση ότι του κάνατε μαύρη τη ζωή, ότι θα τον υποχρεώνετε σαράντα μέρες -λέτε- τον χρόνο να λείπει από το σπίτι και από την οικογένειά του, δεκαπέντε ώρες ημερησίως μαζί με το πήγαινε-έλα.

Ειλικρινά, προσπαθούμε να καταλάβουμε τι σόι άνθρωποι είστε. Αφήνετε ανενόχλητους επί επτά χρόνια τους κλέφτες να κλέβουν τις επιδοτήσεις του ΟΠΕΚΕΠΕ, χωρίς να εργαστούν ούτε μία ώρα. Τους τα πήγαιναν τα λεφτά έτοιμα οι υπουργοί σας, με τις υπογραφές τους, και έχετε το θράσος να ζητάτε από εκατομμύρια κόσμου είτε να δουλεύει δυο δουλειές είτε μία επί δεκατρείς ώρες, για να έρχεστε και να ισχυρίζεστε στη συνέχεια ότι κατόπιν των ενεργειών σας μειώθηκε η ανεργία. Πρόκειται περί απύθμενου θράσους.

Όπως θράσος είναι να λες σε εργαζόμενο με παιδιά ότι το καλοκαίρι θα κάνει διακοπές μιας εβδομάδας. Θράσος ακόμη είναι να λέτε ότι αυτό θα γίνεται μετά από αίτημα του εργαζόμενου. Δεν ξέρουμε σε ποιον κόσμο ζείτε, αλλά ο κόσμος που μάθατε μέσα στα υπουργεία σας, είναι γυάλινος και δεν έχει καμία σχέση με την πραγματική ζωή. Και οι εργαζόμενοι θέλουν να σπάσουν αυτόν τον κόσμο τον γυάλινο, για να φτιάξουν μια κοινωνία άλληνε, που λέει και ο μεγάλος, αείμνηστος τραγουδοποιός, Στέλιος Καζαντζίδης.

Ειδικότερα, το νομοσχέδιο που συζητάμε σήμερα, πρώτα και κύρια αποδομεί τον χρόνο εργασίας, ανοίγει το παράθυρο στην δεκατετράωρη εργασία σε έναν εργοδότη μέσω της αύξησης των νόμιμων ημερήσιων υπερωριών. Λέτε ότι ο εργαζόμενος έχει δικαίωμα να αρνηθεί την επιπλέον εργασία και ότι δεν μπορεί να χάσει τη δουλειά του εξαιτίας αυτής της άρνησης. Γνωρίζετε, όμως, καλά ότι με δικό σας νόμο, ήδη από το 2019, καταργήθηκε η απαίτηση για την αιτιολόγηση της απόλυσης. Άλλωστε, προφάσεις για την απόλυση του «μη συνεργάσιμου» -εντός πολλών εισαγωγικών- υπαλλήλου βρίσκονται εύκολα. Ποιον κοροϊδεύετε λοιπόν; Η ρύθμιση αυτή αποτελεί κραυγαλέο εμπαιγμό για την κοινωνία.

Η εργατική νομοθεσία εγγυάται ελάχιστη εντεκάωρη ημερήσια ανάπαυση των εργαζομένων. Τι θα πει ανάπαυση; Διότι η Κυβέρνηση διαστρέφει συστηματικά τις έννοιες. Σημαίνει ο εργαζόμενος να είναι στο σπίτι του, με την οικογένειά του, στο ευλογημένο καταφύγιο του, να ξεκουράζεται, να αθλείται, να είναι με τους φίλους του. Δεν αναπαύεται ο εργαζόμενος όταν είναι κολλημένος με το αμάξι του στον Κηφισό ή στον Περιφερειακό Θεσσαλονίκης ή στοιβαγμένος σε κάποιο λεωφορείο μετά από τη λήξη της δεκατριάωρης βάρδιας του. Μόνο ένας -ας τον χαρακτηρίσω έτσι- πορφυρογέννητος χαρτογιακάς μπορεί να νομοθετεί το δεκατριάωρο και να θεωρεί ότι είναι συμβατό με τον χρόνο υποχρεωτικής ανάπαυσης.

Εκτός αν η Κυβέρνηση σκέπτεται να νομοθετήσει ότι η μέρα έχει 25 και 26 ώρες. Είναι, πράγματι, ανήθικο και ανεπίτρεπτο, θεμελιώδη δικαιώματα του εργαζομένου να θρυμματίζονται με το σκεπτικό ότι ο εργαζόμενος -δήθεν- συναινεί.

Ένα άλλο παράδειγμα: Επιτρέπετε το κομμάτιασμα της κανονικής άδειας σε πενθήμερα -πολύ σοβαρό αυτό- στερώντας από τον εργαζόμενο τη δυνατότητα να ξεγνοιάσει με την οικογένειά του, να γεμίσει τις μπαταρίες του -κατά το κοινώς λεγόμενο- και να επανέλθει στη δύσκολη καθημερινότητά του και ανανεωμένος και ξεκούραστος, θα λέγαμε. Αυτός είναι ο σκοπός της κανονικής άδειας και δεν μπορεί να αναιρείται σε μια συναίνεση που μπορεί να αποσπάται εκβιαστικώς.

Η ρύθμιση που τροποποιείτε προέβλεπε ότι το βασικό τμήμα της άδειας δεν μπορούσε να είναι μικρότερο από δέκα εργάσιμες ημέρες, δηλαδή δύο συνεχόμενες εβδομάδες ξεκούρασης το καλοκαίρι. Πολύ ωραίο. Δεν είναι δυνατόν αυτός ο ελάχιστος χρόνος να τίθεται υπό διαπραγμάτευση.

Πρέπει, κυρία Υπουργέ, να συνειδητοποιήσετε ότι ένας εργαζόμενος τις σημερινές δύσκολες ημέρες, με την περιρρέουσα ατμόσφαιρα να τον πνίγει, τσακισμένος πολλές φορές σωματικά και ψυχικά, θέτει σε κίνδυνο -αυτός ο εργαζόμενος- όχι μόνο τη δική του υγεία και την ασφάλεια, αλλά και όλων των συνανθρώπων, στη δουλειά, στο δρόμο και το σπίτι. Μην χαλάτε αυτήν την ωραία συνήθεια, να περιμένει ο εργαζόμενος πώς και πώς, να ονειρεύεται τις δέκα αυτές ημέρες, τις δύο εβδομάδες, του καλοκαιριού που θα πάρει την οικογένειά του και θα πάει να κάνει διακοπές, να δει τα παιδιά του. Μεγάλη υπόθεση. Λείπουν που λείπουν οι γονείς σήμερα από το σπίτι νυχθημερόν, κρατήστε αυτήν την ωραία συνήθεια. Είναι και ευεργετικό για τα παιδιά να πηγαίνουν διακοπές για περισσότερες ημέρες με τους γονείς.

Αφού αναιρείτε, λοιπόν, τη λογική του θεσμού της άδειας, κάνετε και κάτι ακόμη: Καταργείτε την υποχρέωση εκ των προτέρων δήλωσης της άδειας στην ΕΡΓΑΝΗ και την αντικαθιστάτε με μία εκ των υστέρων απογραφική δήλωση. Έχει ειπωθεί αυτό και από άλλους. Δυσχεραίνετε με τον τρόπο αυτό τους επιτόπιους ελέγχους σε μια επιχείρηση και τον εντοπισμό περιπτώσεων χορήγησης εικονικών αδειών, αδειών στα χαρτιά δηλαδή.

Ακόμη, με το άρθρο 8 του νομοσχεδίου επιτρέπετε την εφαρμογή του συστήματος διευθέτησης του χρόνου εργασίας καθ’ όλη τη διάρκεια του έτους, ακόμη και με ατομική συμφωνία. Καταργείτε στην πράξη το σταθερό ημερήσιο ωράριο στο όνομα της -τάχα μου- ευελιξίας. Επιβραβεύετε την απλήρωτη υπερεργασία και υπερωρία. Αναστατώνετε, εν ολίγοις, τις ζωές των ανθρώπων, τις ζωές των ανθρώπων του μόχθου, βεβαίως. Δεν σας καίγεται καρφί για την καθημερινότητα, την οποία το ευέλικτο ωράριο διαλύει, για τον γονιό που πρέπει να πάει ή να πάρει το παιδί του από το σχολείο αλλά δεν προλαβαίνει, για το νέο παιδί που θέλει να έχει μια υγιή κοινωνική ζωή, να στήσει το σπιτικό του, με σταθερή και ασφαλή εργασία, να κάνει παιδιά -που χρειαζόμαστε, όπως προείπα- για να αναστηθεί η πατρίδα μας.

Και δεν μπορώ να καταλάβω, αυξήθηκαν οι θέσεις εργασίας, αλλά δεν βλέπουμε κανένα αποτύπωμα στο δημογραφικό από αυτά. Μόνο οι αριθμοί ευημερούν. Να το θυμηθούμε και αυτό. Αυτόν λοιπόν τον νέο, τον ρίχνετε στη χοάνη των συμβάσεων fast track, να αναμένει ένα μήνυμα στο κινητό του για να εργαστεί μία ή δύο ημέρες την εβδομάδα, με τον εργοδότη ανά πάσα στιγμή να μπορεί να τροποποιεί το ωράριο ή τον τόπο της απασχόλησης.

Και ένα σχόλιο για τη δήθεν Ανεξάρτητη Αρχή Επιθεώρησης Εργασίας, μια αρχή που υποτίθεται ελέγχει την εφαρμογή των εργασιακών νόμων και ενεργεί, εργάζεται, για την προστασία των εργαζομένων. Σε αυτήν την Αρχή βάλατε έναν δικό σας άνθρωπο -και πώς αλλιώς- ως διοικητή. Αναφέρομαι στον κ. Τζιλιβάκη Γεώργιο. Μόνο που το Συμβούλιο της Επικρατείας με την απόφαση 1389/2025, από τον περασμένο Αύγουστο, έκρινε μη νόμιμη την εκλογή του από το αρμόδιο συμβούλιο. Συνεπώς, είναι έκπτωτος. Θα καταθέσω και την συγκεκριμένη απόφαση.

Εσείς, όμως, δεν το παραδέχεστε αυτό και προσπαθείτε να κρύψετε την παρέμβασή σας στη διαδικασία της επιλογής. Έτσι, λοιπόν, στελεχώνετε τις Ανεξάρτητες Αρχές; Θα πει ο άλλος «πώς αλλιώς;». Ανεξάρτητες μόνο στα χαρτιά, θα έλεγα. Μάλιστα, με το άρθρο 56 του παρόντος νομοσχεδίου προσπαθείτε να τον κρατήσετε στη θέση του μέχρι να βρεθεί ο διάδοχός του. Σαν να μην έγινε, δηλαδή, τίποτε. Διαβάζω: «Σε περίπτωση μη διορισμού ή μη ανάληψης καθηκόντων νέου προέδρου πριν από τη λήξη της θητείας του, η θητεία του απερχομένου προέδρου παρατείνεται αυτοδικαίως και εξακολουθούν, νομίμως, να ασκούν τις αρμοδιότητες και τα καθήκοντά τους για το χρονικό διάστημα από την εκπνοή της θητείας τους μέχρι τον διορισμό και την ανάληψη καθηκόντων του νέου προέδρου».

Κι ένα τελευταίο γι’ αυτόν τον κ. Τζιλιβάκη. Είδαμε με έκπληξη έγγραφο της Επιθεώρησης Εργασίας με ημερομηνία 22-9-2025, όπου ο εν λόγω κύριος δίνει μπόνους στον εαυτό του 40.000 ευρώ. Κάνει ένα δώρο στον εαυτό του. Μάλιστα. Θα καταθέσω και το συγκεκριμένο έγγραφο. Το διαβάζω όπως το λέει: «Ειδική ανταμοιβή επίτευξης στόχων του Διοικητή της Ανεξάρτητης Αρχής Εργασίας Τζιλιβάκη Γεωργίου για το 2024, 40.000 ευρώ». Δηλαδή τι έκανε για να δικαιούται αυτό το πολύ υψηλό μπόνους; Και ποιος το έκρινε αυτό; Ο ίδιος; Ο θυμόσοφος λαός μας λέει «Γιάννης πίνει, Γιάννης κερνάει». Και μετά εκπλησσόμαστε με όσα ακούμε για το σκάνδαλο του ΟΠΕΚΕΠΕ. Είστε πραγματικά μία Κυβέρνηση-επιχείρηση.

Κυρίες και κύριοι της Κυβέρνησης, σας προειδοποιήσαμε την προηγούμενη φορά ότι ο κόσμος θα σας πάρει στο κυνήγι και κάποιοι παρεξηγήθηκαν και ότι οι μερσεντές, οι λιμουζίνες των Υπουργών σας θα πρέπει να τρέχουν με κατοστάρια για να γλιτώσουν από τον κλοιό των αγανακτισμένων πολιτών οι οποίοι σας υποδέχονται στις διάφορες περιοχές. Σας φυγαδεύουν οι φύλακές σας σηκωτούς. Δεν έχετε πρόσωπο -να μην πω την άλλη λέξη, δεν μ’ αρέσει- να εμφανιστείτε σε διάφορα σημεία της Ελλάδος, ιδίως σε γεωργικές περιοχές.

Κύριοι Υπουργοί, σε δέκα μέρες επισκέφθηκα Ξάνθη, Δράμα, Γρεβενά Καρδίτσα και Καστοριά. Συναντήθηκα με εκπροσώπους και γεωργών και κτηνοτρόφων. Ζωγραφισμένη στο πρόσωπό τους η απελπισία κυριολεκτικά. Είναι ντροπή για το ελληνικό κράτος οι πιο εργατικοί, αυτοί κυριολεκτικά που λιώνουν από το πρωί μέχρι το βράδυ -έτσι μεγαλώσαμε- μέσα στα χωράφια, να είναι σε απελπισία. Οι άνθρωποι που παράγουν! Καταντήσατε τους γεωργούς και τους κτηνοτρόφους ζητιάνους. Ντροπή και πάλι ντροπή!

Είναι το πιο σοβαρό πρόβλημα αυτή την εποχή. Εξαφανίζετε τη γεωργία. Εξαφανίζετε την κτηνοτροφία. Θα παρακαλάμε για εισαγωγές. Ουαί κι αλίμονο αν συμβεί κάτι. Γιατί πάντοτε υπάρχει στην ιστορία και το απρόβλεπτο, όταν είμαστε σε μια πολύ δύσκολη γειτονιά. Οι σκηνές της γερμανικής κατοχής, με τις πρησμένες κοιλιές των παιδιών και τους θανάτους, πολύ φοβάμαι ότι θα επαναληφθούν, διότι δεν φροντίσατε να κάνετε τίποτε για την αυτάρκεια τη διατροφική της πατρίδας μας.

Θα σας φυγαδεύουν, λοιπόν -κι έτσι γίνεται- οι φύλακές σας. Και να μην παρεξηγείστε, κυρία Υπουργέ και κύριοι της Κυβέρνησης. Το κυνήγι εξάλλου άρχισε από τις Σέρρες, συνεχίστηκε στη Λιβαδειά και τώρα το βρήκατε μπροστά σας και στην Κρήτη. Κι εκεί κυνήγησαν πολίτες τα κλιμάκια του ΟΠΕΚΕΠΕ, κυρίως οι αγρότες, γιατί όλους τους βάλατε σε μαύρα κατάστιχα. Δεν είναι όλοι οι πολίτες λαμόγια. Λίγοι είναι, τα κομματικά τρωκτικά, τα οποία δυστυχώς ταΐζατε για να αλλάξετε τους χάρτες την ημέρα των εκλογών.

Αν δεν καταλαβαίνετε τι γίνεται γύρω σας και βολεύεστε με τις δημοσκοπήσεις, θα έρθει αργά ή γρήγορα η στιγμή που θα νιώσετε ότι το να πριμοδοτείς την ψήφο με επιδοτήσεις στις κάλπες ή το να «παίρνεις τη ζωή» από χιλιάδες εργαζομένους θα σε φέρει σε εξαιρετικά δύσκολη θέση. Συνεχίστε, λοιπόν, τις προκλήσεις παριστάνοντας τους κυρίαρχους. Ο λαός μας έχει για περιπτώσεις σαν τη δική σας δύο παροιμίες: «Λαγός τη φτέρη έσειε, κακό του κεφαλιού του» και «μια του κλέφτη, δυο του κλέφτη τρεις και η κακή του μέρα». Σείοντας τη φτέρη πλησιάζετε στη μέρα εκείνη την ευλογημένη, την κακή ημέρα για εσάς, που ο λαός θα σας αποδοκιμάσει, θα σας δώσει φύλλο πορείας να πάτε στα σπιτάκια σας, όπου θα έχετε και δεκατρείς ώρες και είκοσι τέσσερις ώρες να σκεφτείτε πόσο κακό κάνατε στην πατρίδα, χρόνος απεριόριστος που δεν το βρίσκουν σήμερα οι εργαζόμενοι με τα δήθεν φιλεργατικά μέτρα σας.

Η ΝΙΚΗ καταψηφίζει το νομοσχέδιό σας. Στεκόμαστε με απόλυτο σεβασμό απέναντι στον Έλληνα εργαζόμενο που δεν είναι έμψυχο εργαλείο, αλλά είναι άνθρωπος, πολίτης, ο οποίος αν κάποια στιγμή κληθεί, αυτός θα υπερασπιστεί την πατρίδα μας, όπως από την αρχαιότητα μέχρι σήμερα τιμούμε στο Μνημείο του Αγνώστου Στρατιώτη, που κι αυτό δεν το σεβαστήκατε.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής της Νέας Αριστεράς η κ. Σία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, μέσα και έξω από τη Βουλή, μέσα στη Βουλή και μπροστά στη Βουλή, έχουμε πραγματικά μια σκληρά τοποθετημένη σύγκρουση ιδεολογική. Δεν είναι μια σύγκρουση απλώς αν θα έχουμε δεκατριάωρο. Τι σημαίνει το δεκατριάωρο; Τι σημαίνει σε μία ιδεολογία συντηρητική, ακραία νεοφιλελεύθερη, το δεκατριάωρο, τι σημαίνουν οι διακοπές, τι σημαίνει η συναίνεση, καλή τη πίστει με τον εργοδότη, τι σημαίνουν πολλά πράγματα και τι σημαίνει να πας να διευθετήσεις και τον δημόσιο χώρο μπροστά στη Βουλή που είναι και το Μνημείο του Άγνωστου Στρατιώτη.

Κάντε μια σύνδεση και σύνδεση με αυτή την κλιμάκωση τη στρατηγική της έντασης. Μπουκάρισμα των ΜΑΤ στο Πολυτεχνείο, στο εμβληματικό κτίριο του Πολυτεχνείου, συλλήψεις προσαγωγές κλπ. Φτιάχτε το όλο αυτό μαζί. Δεν είναι κατακερματισμένη πραγματικότητα. Είναι μία. Κι αυτή η δεξιά, συντηρητική, νεοφιλελεύθερη πραγματικότητα δείχνει όχι μόνο τα δόντια της, δίνει τα ρέστα της.

Κυρία Υπουργέ, η οποία είσαστε θα έλεγα από τους αξιοθαύμαστους φορείς αυτής της σκληρής ιδεολογίας, παρακολουθούσα -κι όταν δεν είμαι στη Βουλή από το γραφείο μου- την απάντηση σας στον Νάσο Ηλιόπουλο χθες, όταν σας θύμισε εκείνη την αλήστου μνήμης φράση για τη Νομική Πατρών την οποία καταργήσατε έτσι, μέσα σε ένα βράδυ, χωρίς να ρωτήσετε κανέναν τίποτα, λέγοντας ότι «έχουμε πολλούς δικηγόρους, θα μένουν άνεργοι οι δικηγόροι».

Κι επειδή φροντίζετε για την ανεργία, μας λέτε τα νούμερα από το πρωί ως το βράδυ, όταν σας το θύμισε αυτό ο κ. Ηλιόπουλος, λέτε: «Είχα δίκιο, επιμένω, διότι αυτή η νομική θα ήταν τα λεφτά του Έλληνα φορολογούμενου κι εμείς φροντίζουμε για το δημόσιο χρήμα, ενώ στις ιδιωτικές νομικές…» -που έτσι κι αλλιώς απορρίφθηκαν, αλλά θα επανέλθουν- «…εκεί πληρώνει ο καθένας ό,τι θέλει και όπως θέλει».

Τώρα δεν θα πω για πόσο φροντίζει η Κυβέρνηση σας το δημόσιο χρήμα γιατί γελάνε και οι πέτρες, το αυτονόητο. Όμως, κυρία Κεραμέως, για σκεφτείτε λίγο τη φράση που είπατε. Για σκεφτείτε τον πυρήνα τον ιδεολογικό αυτής της φράσης. Τι είπατε εν ολίγοις; Αυτό που ήταν η γραμμή σας και όταν ήσασταν αξιωματική αντιπολίτευση και μέχρι σήμερα. Όσοι έχουν λεφτά, να σπουδάσουν. Όσοι δεν έχουν, δεν θα πληρώνουμε εμείς δημόσιο χρήμα. Αυτό είναι, κυρία Κεραμέως, όσο και να το αρνείστε τώρα και να κάνετε έτσι, «γιατί αν είχαμε πολλούς δικηγόρους». Θυμάμαι τη φωνή σας χαρακτηριστικά. Γιατί έχετε κι αυτή την ικανότητα, θα έλεγα εγώ, να χρησιμοποιείτε ένταση φωνής ή υπόκωφη φωνή ανάλογα με το πού και τι θέλετε να πείτε.

Όταν τη σκεφτείτε αυτήν τη φράση και σε σχέση με όλα όσα έχετε πει για την παιδεία, εκεί καταλήγουμε, αυτός είναι ο συλλογισμός -ο λογικός- στον οποίο καταλήγουμε. Γιατί λέγατε τότε και τα παιδιά μας που πάνε στο εξωτερικό και πληρώνουν, αν πληρώνουν στο εσωτερικό δεν πειράζει, αρκεί το δημόσιο χρήμα να μην πηγαίνει για τους πολλούς. Αυτό είναι το θέμα σας. Αν πηγαίνει για τους λίγους, δεν υπάρχει κανένα πρόβλημα. Για τους πολλούς είναι πρόβλημα. Ξανασκεφτείτε τη αυτήν τη φράση σας και σε συνδυασμό με τους σχολάρχες. Να μη θυμηθώ τι κάνατε με την παιδεία, που ήρθαν οι ίδιοι οι σχολάρχης στην επιτροπή. Τότε ήταν ο Φίλης τομεάρχης μορφωτικών υποθέσεων του ΣΥΡΙΖΑ. Έκανε την εξής παρατήρηση ο Φίλης: «Υποστηρίζατε, χρηματοδοτούσατε την προεκλογική εκστρατεία της Νέας Δημοκρατίας». Και οι σχολάρχες απάντησαν: «Ναι, γιατί κακό είναι;». Τους κάνατε δωράκι τότε και έχουμε φτάσει σήμερα στα ιδιωτικά σχολεία οι εκπαιδευτικοί να πετιούνται έξω -δεν είναι παράνομο, είναι βάσει της νομοθεσίας σας- και να πηγαίνουν εβδομηντάχρονοι εκπαιδευτικοί, χωρίς να έχω κανέναν ηλικιακό ρατσισμό, αλλά είναι άλλο το θέμα, διαφορετικό για τον εργασιακό βίο ενός ανθρώπου.

Ερχόμαστε, λοιπόν, σε αυτήν τη στρατηγική της έντασης, η επίθεση στα εργασιακά, η επίθεση στον δημόσιο χώρο. Η Δεξιά πάντα, το σύστημα και ο καπιταλισμός -για να μιλήσω με αυτούς τους όρους- προσπαθούσε μονίμως να μονοπωλεί και να οικειοποιείται τον δημόσιο χώρο και τον χρόνο των εργαζομένων, να μην έχουν προστασία του εργασιακού τους χρόνου. Γι’ αυτό τα βάζω παράλληλα.

Και επειδή θα φέρετε ρύθμιση για τον Άγνωστο Στρατιώτη -δεν θα φάω άλλον χρόνο, γιατί ήδη έχω φάει τον χρόνο μου-, θα σας πω, κυρία Κεραμέως, να μην τολμήσετε. Μην τολμήσετε. Δεν θα καθαρίσετε τα ονόματα των παιδιών των ανθρώπων, των σκοτωμένων των Τεμπών. Δεν θα καθαριστεί. Θα κηλιδωθεί για πάντα το Μνημείο του Αγνώστου Στρατιώτη. Και αν δεν καταλαβαίνετε ότι μπροστά στη Βουλή και το Σύνταγμα είναι ο πυκνωτής των κοινωνικών, πολιτικών διεργασιών και πολιτισμικών αυτής της χώρας και τολμήσετε να τον οικειοποιηθείτε, πραγματικά θα έχετε όχι εμάς -εμάς δεν μας φοβόσαστε, μας χλευάζετε, μας ειρωνεύεστε-, θα έχετε την κοινωνία. Μην τολμήσετε!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Και δύο λόγια επί της ουσίας του νομοσχεδίου.

Κυρία Κεραμέως, ερχόσαστε εδώ και μας δείχνετε αριθμούς για το πόσο μειώσατε την ανεργία. Αγνοείτε τη μέση αγοραστική δύναμη αυτών των εργαζομένων αυτής της χώρας, του μέσου Έλληνα. Αγνοείτε το πόσος είναι ο πραγματικός μισθός των Ελλήνων. Τα αγνοείτε όλα αυτά και μας λέτε πόσο τη μειώσατε. Με τι τρόπους; Με αυτήν την ευέλικτη εργασία; Δηλαδή, το να παίρνει ο εργαζόμενος ένα SMS «Έλα να δουλέψεις για σαράντα οκτώ ώρες» είναι μείωση της εργασίας; Δημιουργεί ασφάλεια εργασιακού βίου; Καμία απολύτως. Και γι’ αυτό το δεκατριάωρο. Λέτε -και εκεί γίνεται εξωφρενικό το πράγμα- ότι καλή τη πίστει και με συναίνεση θα τα βρίσκουν εργαζόμενος και εργοδότης.

Όλες οι διεκδικήσεις, όλοι οι αγώνες, όλα τα νομοθετήματα προσπάθησαν να φτιάξουν ένα πράγμα, ένα πλαίσιο κανονιστικό στο οποίο ο εργασιακός χρόνος του εργαζόμενου να είναι θεσμικά κατοχυρωμένος. Εκεί ήταν η μεγάλη συνομιλία του δρόμου των διεκδικήσεων με τους θεσμούς με τη Βουλή. Γι’ αυτό εγώ πιστεύω πάντα στη συνομιλία των δύο και στους θεσμούς και στον δρόμο.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Αναγνωστοπούλου, ολοκληρώστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τελειώνω, κυρία Πρόεδρε.

Ακριβώς για να προστατευτεί το δίκαιο, το δικαίωμα του εργαζόμενου, κάτι το οποίο τώρα αναιρείτε και μας λέτε «πρέπει να βοηθήσω και τους επιχειρηματίες». Βεβαίως να τους βοηθήσετε τους επιχειρηματίες, άλλωστε γι’ αυτό είσαστε. Και εμείς φωνάζουμε ότι αυτή η Βουλή πρέπει να νομοθετεί κατ’ αρχήν και κατ’ αρχάς για τους πολλούς, για τα δικαιώματά τους, γι’ αυτό που συγκροτούν μια πολιτισμένη κοινωνία, πολιτισμένη κοινωνία, που προσπαθεί να φτάσει να έχει κάποτε αυτόν τον στόχο της δικαιοσύνης.

Κλείνω μόνο με μια παρατήρηση. Την ώρα που εσείς πανηγυρίζετε για τους μη άνεργους, τους εργαζόμενους και αυτά -θα ήθελα μια απάντηση ευθεία-, η τελευταία βιομηχανία που υπήρχε στην Πάτρα, η Πατραϊκή Χαρτοβιομηχανία ELITE, σφραγίζει, βάζει λουκέτο και αφήνει εξήντα εργαζόμενους. Οι άλλοι άνθρωποι -οι νεότεροι- πήγαν να ψάξουν αλλού δουλειά. Πετάει τους ανθρώπους στον δρόμο, κυρία Κεραμέως, που είναι απλήρωτοι επί πέντε, έξι μήνες και οι οποίοι έχουν δάνεια για τα σπίτια τους. Είναι, πραγματικά, θέματα και δεν είναι μόνο στην Πάτρα.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Αναγνωστοπούλου, δεν έχετε άλλον χρόνο. Έχετε πάει στα δέκα λεπτά. Παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ.

Θέλω, λοιπόν, μια απάντηση σε αυτό το θέμα, τι γίνεται με αυτόν τον κόσμο.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ανεξάρτητος Βουλευτής κ. Κόντης. Θα ακολουθήσει η κ. Κομνηνάκα. Θα παρέμβει ο Υφυπουργός κ. Καραγκούνης. Θα παρακαλέσω για την τήρηση των χρόνων, διότι έτσι όπως πάει φτάνουμε πάρα πολύ αργά, τις πρώτες πρωινές ώρες και δεν νομίζω ότι θα πρέπει να το διαστείλουμε άλλο.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, το νομοσχέδιο αυτό, ειδικά στο επίμαχο άρθρο 7 που αναφέρεται όλο το θέμα αυτό της εργασιακής σχέσης, μπορεί να μην λέει a priori ότι είναι υποχρεωτική η δεκατριάωρη εργασία -και δεν είναι, μην κοροϊδευόμαστε, είναι -υποτίθεται- προαιρετική-, όμως εάν δούμε σήμερα στις εργασιακές σχέσεις την κατάσταση που υπάρχει, εγγυάται κανείς ότι έμμεσα δεν θα υπάρχει εκβιασμός από τους εργοδότες με διάφορους τρόπους σε εργαζόμενους οι οποίοι δεν δέχονται να εργαστούν περαιτέρω, για να τους κάνει να εργαστούν και ότι θα κυλά κανονικά η εργασία τους; Σίγουρα δεν μπορεί να τους υποχρεώσει βάσει νόμου. Μπορεί να τους υποχρεώσει με άλλους τρόπους.

Και μπορεί να πει κανείς σήμερα, κυρία Υπουργέ, σε μια Ελλάδα που υπάρχουν ογδόντα χιλιάδες μονογονεϊκοί πατέρες και τετρακόσιες χιλιάδες μονογονεϊκές γυναίκες ότι αυτοί οι άνθρωποι, αν εργάζονται τόσες ώρες, θα μπορούν να αναθρέψουν τα παιδιά τους, θα μπορούν να είναι σωστοί στις υποχρεώσεις τους, στο σπίτι, στα παιδιά, τα μικρά, τα μεγαλύτερα στα σχολεία, να κοιτάνε την πρόοδο των παιδιών τους, αυτοί οι άνθρωποι οι οποίοι πλέον θα βρεθούν εκτός περιθωρίου, αλλά μιλάμε και για τα επιδόματα λοχείας και κύησης. Είναι, πραγματικά, ντροπιαστικό για μια χώρα, όπως είναι η Ελλάδα που υποτίθεται είναι προηγμένη, να δίνει μόνο πενήντα έξι ημέρες -πόσες είναι-, κάποιες εβδομάδες στην περίοδο της κύησης και λιγότερες και έναν αντίστοιχο αριθμό ημερών όταν γεννήσει η μητέρα, στο διάστημα αυτό να υπάρχει μια δυσκολία επιβίωσης και μετά τη λήξη της λοχείας που παίρνει τους εννέα μήνες -αν θέλει- είτε μονοκόμματα είτε σπαστά, θα έχει δυσκολία να επιβιώσει. Γιατί οι περισσότεροι εργοδότες δεν πληρώνουν. Επίσης, το επίδομα σε κυοφορία και στη λοχεία είναι ο βασικός μισθός ασθενείας. Οι περισσότερες εταιρείες δεν δίνουν τον μισθό που μέχρι τότε -ακόμα και αν είχε διακόσια μεροκάματα- εισέπραττε στην εταιρεία που εργαζόταν. Είναι πάρα πολλά τα παραδείγματα. Λίγες εταιρείες σέβονται και συνεχίζουν να πληρώνουν την εργαζόμενη η οποία σε κύηση με τα ίδια χρήματα. Και μετά αν υπάρχει μια συμφωνία της δίνουν και αποδοχές ενός μηνός χαριστικά.

Η εργασία, όμως, στην Ελλάδα, κυρία Υπουργέ δεν είναι μια απλή συναλλαγή, ούτε οι Έλληνες είναι ανθρώπινο κεφάλαιο και παραγωγική μονάδα. Είναι εργαζόμενοι, παλεύουν να επιβιώσουν, οι οικογένειές τους.

Να σας πω ότι προσωπικά σε τρεις θέσεις εργασίας που ήμουν στη ζωή μου, εργαζόμουν πάνω από δεκατρείς ώρες την ημέρα συνεχώς, είτε σαν πλοίαρχος στα εμπορικά πλοία είτε σε γραφείο που έκανα φορτώνοντας και εκφορτώνοντας πλοία στη Βραζιλία είτε στην ποδοσφαιρική ομάδα του «Άρη», μάλιστα και Σάββατα και Κυριακές.

Κανένας εργαζόμενος, όμως, παρότι υπήρχαν οι ανάγκες, δεν ήταν υποχρεωμένος να δουλεύει πέραν του οκταώρου. Και ειδικά στον τομέα της ναυτιλίας σήμερα, από το 2022 και μετά, δεν υπάρχει καν πλέον η Ετήσια Συλλογική Σύμβαση, που υπεύθυνο είναι το Υπουργείο Ναυτιλίας και η Ναυτιλιακή Διεύθυνση, η Ειδική Διεύθυνση. Και εμείς, στην εποχή μας είχαμε, αν ήθελαν βέβαια οι εργαζόμενοι -τη λέγαμε υποχρεωτική και την έκαναν- δίωρη υπερωριακή ενασχόληση, που την απαιτούσαν οι καταστάσεις, εν πλω κ.λπ., και οι οποίες επόμενες δύο ώρες μετρούσαν διπλές. Και τότε η αμοιβή ήταν 30 δολάρια η ώρα. Σήμερα έχουμε φτάσει να έχουν κλείσει και εκεί το επάγγελμα, χωρίς υπερωριακή ενασχόληση, δεν ασχολείται κανείς με το παραμερισμένο αυτό επάγγελμα των ναυτικών, που το διέλυσαν όλες οι κυβερνήσεις και το ίδιο πάει να γίνει τώρα και εδώ, στον ιδιωτικό τομέα. Δηλαδή, σε λίγο καιρό θα ζητάμε από τους εργαζόμενους να δουλεύουν με τις επιταγές της Ευρωπαϊκής Ένωσης πραγματικά δεκατρείς ώρες την ημέρα.

Όλα αυτά δεν είναι δικά σας δημιουργήματα. Είναι δημιουργήματα της Ευρωπαϊκής Ένωσης, η οποία παράλληλα εισάγει ψηφιακές ευκολίες, μειώνεται η δυνατότητα αριθμού εργαζομένων. Με την τεχνητή νοημοσύνη και την ψηφιακή, με όλη αυτήν την κατάσταση που υπάρχει -το είδαμε και από την εποχή του κορωνοϊού και μετά με την τηλεργασία- έχουν μειωθεί στο μισό οι θέσεις εργαζομένων. Και συνεχώς γίνεται το ίδιο. Θα καλούμε, λοιπόν, τους εργαζόμενους να εργαστούν πάνω από οκτώ, δέκα ώρες την ημέρα και θα πηγαίνουν σπίτια τους εξαντλημένοι. Είναι λίγες ημέρες, είπαμε αυτές. Τριάντα μέρες τον χρόνο και θα μετατίθενται κ.λπ.. Όλα αυτά είναι βήμα, βήμα. Αύριο αυτά θα γίνουν μόνιμα και το έχουμε δει στην πορεία, το πώς αρχίζουμε κάτι και φτάνουμε στο χειρότερο.

Πιστεύουμε, λοιπόν, ότι αυτό δεν πρέπει να περάσει. Μην το δεχτείτε ούτε εσείς οι ίδιοι που το φέρατε εδώ, ακούγοντας και τις αντιδράσεις όχι μόνο των άλλων κομμάτων, αλλά και τη λογική που υπάρχει στην κοινωνία και στους ανθρώπους. Πρέπει να δώσουμε τη δυνατότητα σε μια εξαθλιωμένη ελληνική κοινωνία, να μπορέσει να επιβιώσει τουλάχιστον τώρα, διότι δεν επιβιώνουν οι Έλληνες.

Να πιάσουμε την ακρίβεια; Να πιάσουμε οτιδήποτε άλλο; Πρέπει να μπορέσουμε να δούμε, να προσδιορίσουμε πραγματικά πώς μπορεί να τεθούν νέες βάσεις για μία υγιή αγορά εργασίας και όχι υποθετικές σκέψεις που τις κάνουμε, αλλά δεν είναι στον χάρτη, στην πραγματικότητα εφαρμόσιμες.

Θέλω να κλείσω με ένα μικρό θέμα, το οποίο είναι σημαντικό και αυτό είναι το θέμα του Αγνώστου Στρατιώτη. Άκουσα τον κ. Μαρινάκη να λέει ότι δεν πρόκειται να φύγουν από εκεί τα ονόματα των θυμάτων των Τεμπών, τα οποία σίγουρα όλοι εμείς και σαν γονείς τιμούμε και σκεφτόμαστε όλη μέρα και είναι κάτι το οποίο πραγματικά μας έχει πληγώσει. Πιστεύουμε, όμως, ότι πρέπει να γίνει ένα μνημείο σε έναν τόπο αξιοπρεπή, όλων των θυμάτων. Να βάλουμε και τα θύματα της Marfin. Γιατί δεν φέρνουμε και τα δολοφονημένα θύματα της Marfin να γραφτούν δίπλα εκεί, αν θέλουμε να τιμούμε πραγματικά και όχι να είμαστε μονοσήμαντοι στην τίμηση και να καταπιανόμαστε μόνο με πολιτικές ακρότητες ή ιδεοληψίες; Και όλων των άλλων, και των παιδιών που σκοτώθηκαν στον Μαλιακό, και άλλα παιδιά που έχουν πεθάνει έτσι. Δεν είναι μόνο να σκεφτόμαστε ό,τι θέλουμε και μας συμφέρει πολιτικά, εφήμερα, αλλά να σκεφτόμαστε όσους πραγματικά έχουν πέσει θύματα διαφόρων παραλείψεων των διαφόρων κυβερνήσεων.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ Μαρία Κομνηνάκα, Βουλευτής του Κομμουνιστικού Κόμματος Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρία Υπουργέ της Πλειοψηφίας, που αναμασάτε την ίδια κασέτα, ξεπεράσατε τους μεγαλύτερους παραμυθάδες. Όμως αυτό που διηγείστε δεν είναι η «Αλίκη στη Χώρα των Θαυμάτων», όπως τιτλοφορείται το παραμύθι σας. Είναι «Ο εργάτης στον κόσμο των εκτρωμάτων». Έκτρωμα και σκλαβιά είναι οι δεκατρείς ώρες δουλειάς, όχι ελευθερία. Σκλαβιά και αποκτήνωση, στην οποία οδηγείται ο εργαζόμενος όχι από επιλογή για να γίνει γονιός της μιας μέρας, κύριοι Υπουργοί, αλλά από ανάγκη. Την ανάγκη που υπαγορεύει το γεγονός ότι ο μισθός τελειώνει στις 15 του μήνα, τα απλησίαστα ενοίκια, η υγεία και η παιδεία, πανάκριβα εμπορεύματα στο σύγχρονο σύστημά σας. Επιλογή και διεκδίκηση των εργαζομένων είναι το επτάωρο πενθήμερο, τριανταπεντάωρο, με πραγματικές αυξήσεις στους μισθούς. Αυτό είπαν οι χιλιάδες εργαζόμενοι στις απεργίες τους, που σας προσπέρασαν και εσάς και τους εργατοπατέρες σας, με ρεκόρ αποφάσεων συμμετοχής. Να δουλεύουν λιγότερο και να ζουν περισσότερο, όχι το αντίστροφο. Αυτό, δηλαδή, που επιτρέπει η σημερινή εποχή. Μόνιμη και σταθερή δουλειά για όλους, με πλήρη σύγχρονα δικαιώματα, αποκλειστικά δημόσιες και δωρεάν κοινωνικές υπηρεσίες, υγεία, παιδεία, παιδικούς σταθμούς και φροντίδα ηλικιωμένων, δημιουργικό ελεύθερο χρόνο για αναψυχή, άθληση, πολιτισμό, για συμμετοχή στην κοινωνική και πολιτική ζωή.

Όλα αυτά έγιναν κατορθωτά έναν αιώνα πριν στις χώρες που οικοδόμησαν σοσιαλισμό, σε συνθήκες ιμπεριαλιστικής περικύκλωσης. Ακόμα και βγαίνοντας από τα συντρίμμια του Β΄ Παγκοσμίου Πολέμου, έχοντας στο επίκεντρο τον άνθρωπο και τις ανάγκες τους, πέτυχαν άπιαστες για την εποχή τους κατακτήσεις. Αλλά εσείς, βαφτίζετε δίκαιη εργασία και προστασία του εργαζομένου του 2025 τις δεκατρείς ώρες δουλειάς, δηλαδή την επιστροφή ολοταχώς στον μεσαίωνα, το να σπάει κατά όπως βολεύει το αφεντικό, ακόμη και το δικαίωμα σε συνεχόμενη καλοκαιρινή άδεια. Τις ελάχιστες, δηλαδή, μέρες του χρόνου, που καταφέρνει να συναντηθεί όλη μαζί μια οικογένεια και αν.

Ελευθερία για τον εργαζόμενο είναι συλλογικές συμβάσεις εργασίας που κατοχυρώνουν τα δικαιώματά τους, με μεγάλες αυξήσεις στους μισθούς, με μέτρα υγείας και ασφάλειας στους χώρους δουλειάς, για να μη θρηνούμε έναν νεκρό εργαζόμενο κάθε τρεις μέρες στις εργασιακές αρένες του θανάτου.

Αφού, λοιπόν, νομοθετείτε κατ’ απαίτηση των εργαζομένων, όπως λέτε, κυρία Υπουργέ, γιατί δεν ψηφίζετε την πρόταση νόμου των 627 συνδικαλιστικών οργανώσεων για συλλογικές συμβάσεις, σύμφωνα με τις πραγματικές τους ανάγκες, αυτή που μόνο το ΚΚΕ καταθέτει ξανά και ξανά κι εσείς τη θάβετε στα συρτάρια; Για να μην παρανομήσετε δεν κάνετε υποχρεωτική την κλαδική σύμβαση της Ομοσπονδίας Οικοδόμων; Γιατί δεν καθαρογράφθηκε η απόφαση του Συμβουλίου της Επικρατείας; Την απόφαση που αναγνώριζε τη νομιμότητα των κολλεγίων, γιατί σπεύσατε να την εφαρμόσετε από όταν ήταν σε περίληψη; Εκτίθεστε με τα αστεία σας επιχειρήματα. Μας μοστράρετε μόνο εδώ μέσα αυτά που υπογράφουν τα συνδικαλιστικά σας φιντάνια, οι κολαούζοι της εργοδοσίας της ΔΑΚΕ και της ΠΑΣΚΕ βεβαίως, όπως στη Ρόδο που σας ξεπέρασαν, φτάνοντας τις δεκαέξι ώρες δουλειάς και επταήμερη εργασία, κάνοντας πραγματικά να λυσσάνε όλο το καλοκαίρι τους γραφιάδες της εργοδοσίας στην Κω, για τα εμπόδια που μπαίνουν στην ανάπτυξη του τουριστικού θαύματος, για το ότι μένουν πίσω από την εποχή και άλλα τέτοια, γιατί εκεί τα σωματεία είναι ταξικά και αρνήθηκαν να υπογράψουν το επτά, στις επτά μέρες, αρνήθηκαν να νομιμοποιήσουν δηλαδή την εξόντωση, το ξεσάλωμα της εργοδοσίας που γίνεται έτσι κι αλλιώς με ή χωρίς την άδεια του νόμου.

Αλήθεια, κύριοι Υπουργοί, αυτήν την παράνομη, όπως παραδέχεστε, σύμβαση των δεκαέξι ωρών εργασίας στη Ρόδο, ποιος την ελέγχει; Ποιος ελέγχει τα μέτρα υγείας και ασφάλειας, χωρίς ούτε έναν επιθεωρητή υγείας σε ολόκληρο το νησί; Στα εργασιακά κάτεργα, που άνοιξαν και φέτος τη μακάβρια λίστα της σεζόν με τον εξηνταπεντάχρονο που εγκλωβίστηκε στην πρέσα πλυντηρίου σε ξενοδοχείο στο Φαληράκι; Στο πλαίσιο και αυτός της ελευθερίας, της ενεργού γήρανσης, αντί να βγει στη σύνταξη, πήγε στο μεροκάματο του τρόμου και δεν γύρισε ποτέ στο σπίτι του. Καμαρώστε δίκαιη εργασία και προστασία του εργαζόμενου και τις περιβόητες ελευθερίες που του προσφέρετε. Και μη μας πουλάτε φούμαρα ότι δεν επικυρώθηκε η σύμβαση, γιατί δεν είναι νόμιμη. Και το δεκατριάωρο παράνομο ήταν πριν το κάνετε νόμιμο, αφού κατ’ εντολή τους νομοθετείτε και νομιμοποιείτε την κάθε φορά ασυδοσία της εργοδοσίας, ανοίγοντας τους την όρεξη για το επόμενο χτύπημα.

Έτσι, αποθρασυνόμενοι τώρα ζητούν και σπαστό δεκατριάωρο, δηλαδή εργαζόμενους σε μόνιμη εφεδρεία, ζητούν επέκταση και στον τουρισμό του χρόνου προετοιμασίας και αποχώρηση στη μία, από μισή ώρα που είναι τώρα, όπως συμβαίνει ήδη στη βιομηχανία, έξω και το διάλειμμα από τον εργάσιμο χρόνο, συν δύο ώρες ευέλικτης προσέλευσης, δηλαδή αχτύπητης ψηφιακής κάρτας, αυτά τα αναντικατάστατα εργαλεία για τον εργαζόμενο που τα κρατάει στα χέρια του ο εργοδότης.

Πόσες ώρες μας κάνουν αυτά χάρισμα στην εργοδοσία; Μήπως κι αυτά είναι ώρες ξεκούρασης, όπως οι ώρες που τρώει ένας εργαζόμενος στο πήγαινε-έλα στους δρόμους; Πάει περίπατο, λοιπόν, κι αυτό το περιβόητο εντεκάωρο της ανάπαυσης, όπως περίπατο πάνε κι αυτά τα μπακαλίστικα μαθηματικά που μοιράσατε στους Βουλευτές για να μας αναμασούν εδώ μέσα για τις τριάντα επτάμισι ημέρες τον χρόνο που αφορά το δεκατριάωρο. Ποιον δουλεύετε; Δεν έδωσε το Υπουργείο σας ειδική άδεια στα ΕΛΠΕ για εξήντα πέντε χιλιάδες ώρες επιπλέον νόμιμες υπερωρίες; Πόσες αντίστοιχα δίνονται για τους ναυτεργάτες το καλοκαίρι; Πόσες κλεμμένες μέρες από τη ζωή του εργαζόμενου επιτρέπει αυτό το πανόραμα ευελιξίας διευθέτησης του χρόνου εργασίας που φτιάξατε, μαζί βεβαίως με τους επάξιους προκατόχους σας όλων των αποχρώσεων; Γι’ αυτό και πρόθυμα βεβαίως ενσωματώνετε τώρα τις εποικοδομητικές παρατηρήσεις τους στο έκτρωμα. Είναι εξάλλου στο πνεύμα της Οδηγίας που όλοι μαζί ψηφίσατε.

Υπερεργασία, απλήρωτες υπερωρίες, χάρισμα οι ασφαλιστικές εισφορές, υπερωρίες ακόμα και στην περίοδο μειωμένης απασχόλησης στην εκ περιτροπής εργασία, μέχρι τρία μονά χτυπήματα της ψηφιακής κάρτας, δηλαδή άγραφες υπερωρίες για τους ξεχασιάρηδες εργάτες. Και μιλάτε για το δικαίωμα του εργαζόμενου να αρνηθεί όταν αυτή θεωρείται παράβαση της καλής πίστης, όταν ξηλώσατε την αιτιολόγηση της απόλυσης, όταν νομοθετείτε να μπορεί ο εργοδότης να έχει εργαζόμενο στον πάγο με μηδέν ώρες εργασίας, χωρίς αμοιβή ή με διήμερη σύμβαση που μπορεί και να αναβάλλεται και για πολλά διήμερα μέχρι να εμφανιστεί ο έλεγχος.

Κατ’ εφαρμογή όλα αυτά και όχι κατά παρέκκλιση της άθλιας ευρωπαϊκής κανονικότητας, όπως παλεύουν να μας πείσουν όσοι λιβανίζουν νυχθημερόν το κράτος δικαίου της Ευρωπαϊκής Ένωσης ή τον δημοκρατικό εσχάτως καπιταλισμό.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε ήδη πάει στα οκτώ λεπτά. Δεν έχετε άλλα, όπως καταλαβαίνετε.

**ΜΑΡΙΑ ΚΟΜΝΗΝΑΚΑ:** Είναι ο χρόνος της προετοιμασίας για την αναχώρηση από την εργασία. Δεν χρεώνεται.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχει καμία σημασία, ξέρετε. Νομίζω ότι θα συντομεύσετε και στο επόμενο μισό λεπτό θα έχετε ολοκληρώσει.

**ΜΑΡΙΑ ΚΟΜΝΗΝΑΚΑ:** Ένα λεπτό, παρακαλώ.

Την ίδια ώρα χύνετε τόνους δάκρυα για την έλλειψη εργατικών χεριών στον τουρισμό, στις κατασκευές, στα χωράφια, δηλαδή έλλειψη φθηνών εργατικών χεριών, εντείνοντας τη συζήτηση για τη νόμιμη μετανάστευση, δηλαδή για μεγαλύτερη ευελιξία στο απαράδεκτο καθεστώς της μετάκλησης μεταναστών-εργατών και τις συμφωνίες σύγχρονου δουλεμπορίου με τρίτες χώρες προκειμένου να εξασφαλιστεί φθηνό εργατικό δυναμικό με υποτυπώδη δικαιώματα.

Η αλήθεια είναι ότι η σύγχρονη σκλαβιά του σαπισμένου συστήματός σας δεν κάνει διακρίσεις ανάλογα με το χρώμα, τη φυλή, την εθνική καταγωγή κάθε εργάτη, γιατί αυτοί οι πρόσφυγες με την παρασιτική λογική, όπως τους αποκαλείτε, βιώνουν από πρώτο χέρι το καπιταλιστικό ξεζούμισμα, τη δουλειά ήλιο με ήλιο, τα μεροκάματα της πείνας.

Παράσιτα, κυρίες και κύριοι της Κυβέρνησης, δεν είναι οι παραγωγοί του πλούτου, αλλά οι ληστές του. Γι’ αυτό να είστε σίγουροι ότι ο μεγαλύτερος εφιάλτης σας θα γίνει πραγματικότητα. Έλληνες και μετανάστες εργάτες με τους κοινούς τους αγώνες θα κάνουν σμπαράλια τα σχέδιά σας, θα στείλουν στα σκουπίδια όχι μόνο το νομοσχέδιο της σύγχρονης σκλαβιάς, αλλά θα στείλουν και στα τσακίδια τις κυβερνήσεις και το ίδιο σύστημα του κέρδους που τις υπαγορεύουν.

Με το ΚΚΕ θα νικήσει ο λαός.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Θα παρακαλούσα όλους και όλες, επόμενους και επόμενες για αυτοπεριορισμό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» σαράντα δύο μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Ναυπλίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΧΡΗΣΤΟΣ ΚΑΤΣΩΤΗΣ:** Πείτε στα παιδιά ότι τους περιμένουν δεκατρείς ώρες.

**ΠΡΟΕΔΡΕΥΟΥΣΑ (Όλγα Γεροβασίλη):** Τα παιδιά αυτά θα κάνουν όλη την προσπάθεια και θα έχει αλλάξει μέχρι τότε. Θα δουλέψουν και οι οικογένειές τους και θα προσπαθήσουν για να αλλάξουν μέχρι τότε τα πράγματα, κύριε Κατσώτη. Για τα παιδιά γίνεται η προσπάθεια όλων μας.

Κύριε Καραγκούνη, έχετε τον λόγο για την ομιλία σας για δέκα λεπτά, με ανοχή, γιατί είστε τρεις Υπουργοί.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Θέλω πρώτα απ' όλα να ευχαριστήσω, κυρίες και κύριοι συνάδελφοι, την Υπουργό, για την εξαιρετική συνεργασία που είχαμε όσον αφορά την κατάρτιση αυτού του νομοσχεδίου και ειδικά για το δεύτερο κεφάλαιο, που αφορά την υγεία και την ασφάλεια, ένα κεφάλαιο -το είπα και στις επιτροπές- που δυστυχώς παρέμεινε το ίδιο και το απαράλλακτο, ήδη από το 1985 -υπήρχαν πολλοί συνάδελφοι που το ανέφεραν- με κάποιες αλλαγές το 1996. Από τότε, βεβαίως, υπήρξαν μικρές παρεμβάσεις και παραμετρικές ρυθμίσεις.

Κυρίες και κύριοι συνάδελφοι, αγαπητέ κύριε Κατσιώτη και κύριε Γιαννούλη, καταλαβαίνετε τι σημαίνει αυτό για έναν τόσο σημαντικό τομέα για τον οποίο σήμερα όλοι κόπτονται και μάλιστα, προέβησαν με πολλαπλά σχόλια, τοποθετήσεις, ανέβασαν τους τόνους. Απλά αυτόν τον τομέα τον αγνοήσατε, πλήρως. Ούτε μια διάταξη δεν φέρανε.

**ΧΡΗΣΤΟΣ ΚΑΤΣΩΤΗΣ:** Όχι εμείς.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Δεν αναφέρομαι σε εσάς, κύριε Κατσώτη. Ξέρω που αναφέρομαι.

Αυτή, λοιπόν, ήταν η αγωνία για την υγεία και την ασφάλεια στους χώρους εργασίας. Προφανώς θα πω ένα «ευχαριστώ» στην Άννα Ευθυμίου, στους Γενικούς μας Γραμματείς, που συνέβαλαν ιδιαίτερα στο νομοσχέδιο, όπως βεβαίως και στους συνεργάτες οι οποίοι ήταν άοκνοι αρωγοί στη διαμόρφωση των διατάξεων.

Θέλω επίσης να κάνω μια αναφορά στον Βασίλη Σπανάκη που είχε και αυτός μια ιδιαίτερη επιμέλεια αυτού του νομοσχεδίου, σε πρότερη φάση, όπως και στον εισηγητή μας, Σταύρο Παπασωτηρίου, που παρουσίασε εμπεριστατωμένα το σύνολό του.

Όλες λοιπόν αυτές τις ημέρες η Αντιπολίτευση, ακολουθώντας τη γνωστή μανιέρα σκληρής σύγκρουσης, επανέλαβε μονότονα συγκεκριμένα επιχειρήματα τα οποία βεβαίως η Υπουργός τα αποδόμησε. Επιτρέψτε μου να πω ότι αυτά που αναδείξατε δεν έχουν καμία σχέση με την πραγματικότητα, όχι όπως την αντιλαμβανόμαστε εμείς, αλλά κυρίως όπως την αντιλαμβάνεται η ίδια η αγορά.

Σήμερα, κυρίες και κύριοι συνάδελφοι, σε αντίθεση με αυτό που συμβαίνει σε πολλές ευρωπαϊκές χώρες -όπως, για παράδειγμα, στην Ισπανία, αλλά και σε αρκετές άλλες- στη χώρα μας το πρόβλημα δεν είναι η ανεργία. Σε εμάς το πρόβλημα είναι η εξεύρεση δυναμικού. Πράγματι, έχουμε μεγάλα κενά σε θέσεις εργασίας, όχι μόνο σε εργατικά χέρια, αλλά και σε δεξιότητες μεσαίου και υψηλού φάσματος.

Παλιά, λοιπόν, αγαπητέ κύριε Γιαννούλη, ψάχναμε για δουλειές. Τώρα ψάχνουμε για εργαζόμενους.

Το Υπουργείο έχει εντείνει τις προσπάθειές του με προγράμματα για αναβάθμιση δεξιοτήτων, με το «Πρώτο Ένσημο», σημαντικές αλλαγές που τις έφερε η Υπουργός, με άλλες δράσεις της ΔΥΠΑ, η οποία κάνει πολύ σημαντική δουλειά και οφείλουμε να το πούμε, μπας και βρούμε εργαζόμενους για να καλύψουμε τα κενά. Η αγορά αγωνιά, οι κοινωνικοί εταίροι μας το φωνάζουν πράγματι σε πολλούς κλάδους κι εμείς πράγματι ανταποκρινόμενοι σ’ αυτήν την αγωνία τους έχουμε ρίξει την ανεργία κάτω από 10%.

Και για να το πετύχεις αυτό, κύριε Γαβρήλο, δεν είναι και τόσο εύκολο. Το λέω σε εσάς και στους συναδέλφους σας, στην Αντιπολίτευση, που είχατε αφήσει ανεργία στους νέους 39%. Ανεργία στο 39%; Το μισό νεανικό εργατικό δυναμικό και τις γυναίκες στο 22%;

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Πόσο την παραλάβαμε;

**ΓΕΩΡΓΙΟΣ ΓΑΒΡΗΛΟΣ:** Ήταν στο 29%, όχι στο 39%. Το παραλάβαμε από εσάς.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Επιφυλάξατε, κύριε Γαβρήλο, στη μισή μας νεολαία, στο μισό δυναμικό να είναι καταδικασμένοι για πολλά χρόνια στο φάσμα της μεγαλύτερης κοινωνικής αδικίας που είναι η ανεργία. Και μας κάνετε και μάθημα, κύριε Γαβρήλο, για επαναπατρισμό; Αφού, εσείς τους διώξατε. Αφού, εσείς τους διώξατε. Πέρυσι, όπως είπε και η Υπουργός, αντιστρέψαμε αυτό το αρνητικό ισοζύγιο.

Κι έρχεστε τώρα, κύριε Γαβρήλο, και μιλάτε για αξιοπρέπεια, δικαιοσύνη και ανθρώπινα δικαιώματα. Αξιοπρέπεια με την πλήρη απασχόληση στο ναδίρ, με τον κατώτατο μισθό στα 650 ευρώ, με τον μέσο μισθό στο χιλιάρικο περίπου. Ωραία αξιοπρέπεια!

Δηλαδή, κάνετε τέτοια σφοδρή επίθεση στα εργασιακά δικαιώματα και απορώ με ποια δικαιολογητικά βάση -πραγματικά το λέω αγαπητοί συνάδελφοι- ασκείτε τόσο έντονη κριτική. Δεν θεωρείτε ότι υπάρχει μια συστολή; Τουλάχιστον μια μικρή συστολή; Όταν αφήσατε τα όσα αφήσατε και προφανώς…

**ΓΕΩΡΓΙΟΣ ΓΑΒΡΗΛΟΣ:** Εσείς πήγατε τη χώρα στα βράχια!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** …δεν είναι τυχαίο ότι σε όλες τις δημοσκοπήσεις τα τελευταία χρόνια της δικής μας διακυβέρνησης, τα εργασιακά, οι πολίτες τα σταχυολογούν ως το τελευταίο ζήτημα που τους απασχολεί. Αντίθετα, επί δικών σας ημερών, κύριε Γαβρήλο, ήταν το νούμερο ένα πρόβλημα.

Με λίγα λόγια, οι πολίτες σάς έβαζαν μηδέν στον χειρισμό των εργασιακών ζητημάτων, μηδέν. Και γιατί το έκαναν αυτό, αγαπητοί κύριοι της Αντιπολίτευσης; Γιατί σας βαθμολογούσαν τόσο αρνητικά; Μήπως, τάχα, επειδή ήσασταν αποτελεσματικοί, φιλεργατικοί, γεμάτοι ενσυναίσθηση για τα προβλήματα της εργατιάς; Προφανώς όχι. Έβαζαν το μηδέν, γιατί ήσασταν απέναντί τους. Αυτή ήταν η πραγματικότητα. Είχατε την ανεργία στον θεό, είχατε μισθούς καταρρακωμένους, είχατε τις τριετίες παγωμένες, είχατε τις συντάξεις κουτσουρεμένες, είχατε την προσωπική διαφορά, είχατε τη μερική απασχόληση στο ζενίθ και γενικά μια κατάσταση πλήρους κατάρρευσης και απορρύθμισης των εργασιακών δικαιωμάτων. Αυτή ήταν η πραγματικότητα.

Δεν χρειάζεται να επαναλάβω πόσο σημαντικές είναι οι διατάξεις που φέρνουμε, το είπε η Υπουργός. Εγώ θέλω μόνο να πω κάτι για το λεγόμενο δεκατριάωρο που έγινε και πολύ μεγάλη συζήτηση. Ό, τι και να αλλάζει με τη μία ώρα υπερωριακής απασχόλησης, από όποια πλευρά και να το δείτε, εμείς πάντως το έχουμε εξηγήσει αναλυτικά τι πραγματικά ισχύει, δεν χρειάζεται να το επαναλάβω. Ένα πράγμα σίγουρα δεν αλλάζει, αγαπητέ κύριε Καλαματιανέ, που επίσης γνωρίζετε τα θέματα πολύ καλά. Μάλλον τρία πράγματα δεν αλλάζουν: Το εντεκάωρο της ανάπαυσης, το σαρανταοκτάωρο μέσος όρος εργασίας την εβδομάδα, το πλαφόν των εκατόν πενήντα υπερωριακών ωρών και μάλιστα είπε η Υπουργός χθες ότι θα το προβλέψει και ρητά στη σχετική διάταξη.

Προφανώς εκ του περισσού το κάνετε, κυρία Υπουργέ, το καταλαβαίνω. Αυτά είναι εκ του νόμου απαραβίαστα, οπότε η χρονική επιβάρυνση στον εργαζόμενο, διότι αυτό έχει σημασία, γι’ αυτό συζητάμε και εκεί έγινε η κριτική, ειδικά από το Κομμουνιστικό Κόμμα, θα παραμείνει η ίδια και πριν το νομοσχέδιο και μετά το νομοσχέδιο.

Αυτά που λέτε τώρα για παραπάνω ώρες εργασίας, ότι οι εργαζόμενοι θα επιβαρυνθούν, ότι θα επιβαρυνθεί η υγεία τους, εκ των πραγμάτων δεν ισχύουν, διότι τα χρονικά όρια δεν αλλάζουν. Το σαρανταοκτάωρο παραμένει.

Ποια, όμως, είναι η διαφορά με αυτό το οποίο συμβαίνει από εδώ και πέρα;

Ότι τώρα υπάρχει ψηφιακή κάρτα εργασίας που, πέραν όλων των άλλων, ελέγχεται και ο πραγματικός χρόνος εργασίας. Ελέγχεται, δηλαδή, αν πράγματι ο κ. Γιαννούλης δουλεύει σαράντα οκτώ ώρες την εβδομάδα ή πενήντα οκτώ. Ελέγχεται αν την ίδια στιγμή που δηλώνει στην «ΕΡΓΑΝΗ» ότι κάνει το ρεπό του, ταυτόχρονα εκτελεί και το οκτάωρό του.

Τα είπε αναλυτικά στην Επιτροπή Ανεξάρτητη Αρχή, το πώς χρησιμοποιεί ειδικούς αλγόριθμους για να εντοπίσει όλες αυτές τις παραμέτρους και, μάλιστα, μας κατέθεσε ότι υπάρχουν και πολύ υψηλά ποσοστά συμμόρφωσης των επιχειρήσεων και είναι λογικό, γιατί υπάρχει αυτό το είδος ελέγχου.

Το ερώτημα, βέβαια, που επαγωγικά δημιουργείται, κύριοι του ΣΥΡΙΖΑ, -και αναφέρομαι σε εσάς για την προηγούμενη πενταετία σας- και των λοιπών κομμάτων εκ του ΣΥΡΙΖΑ προερχομένων -μην το ξεχνάμε και αυτό- επί των ημερών σας, πώς ελέγχατε, πραγματικά, πόσο δουλεύουν οι εργαζόμενοι; Δηλαδή, θέλω να μας το εξηγήσετε με την έννοια ότι οι έλεγχοι, ούτως ή άλλως, ήταν μισοί από αυτούς που γίνονται σήμερα από την Ανεξάρτητη Αρχή. Πώς το κάνατε; Ελέγχους δεν είχατε, ψηφιακή κάρτα δεν είχατε. Οπότε τι γινόταν; Έρχεστε και μιλάτε εδώ στη Βουλή ότι υπάρχει ζούγκλα στην αγορά εργασίας. Ζούγκλα σημαίνει να μην υπάρχει έλεγχος. Ζούγκλα υπάρχει όταν δεν μπορούν οι ελεγκτικές αρχές να εντοπίσουν την παρανομία. Ζούγκλα σημαίνει ότι όλα γίνονται κάτω από τραπέζι, όπως πιθανόν οι υπερωρίες δεν δηλώνονταν στο παρελθόν και τώρα δηλώνονται κατά εκατομμύρια. Κατά εκατομμύρια, και αυτή είναι η πραγματικότητα και αυτή είναι η ποιοτική διαφορά της ψηφιακής κάρτας εργασίας, διότι τι κάνει; Θωρακίζει όπως είπε και η κυρία Υπουργός τα δικαιώματα των εργαζομένων στην πράξη και έρχεται ο αγαπητός κ. Κατσιώτης και το ΚΚΕ και λέει ότι αυτό είναι για τα σκουπίδια. Η ψηφιακή κάρτα είναι για τα σκουπίδια.

Αν η ψηφιακή κάρτα, αγαπητέ φίλε Χρήστο Κατσιώτη, είναι για τα σκουπίδια, τότε προφανώς θέλετε την εργοδοτική ασυδοσία. Αυτό ακριβώς θέλετε. Διότι θέλετε να συνεχίζει μια γκρίζα ζώνη στην αγορά εργασίας, που επιτήδειοι εκμεταλλεύονται διαχρονικά, το ξέρετε, και θέλετε όλο αυτό να συνεχίσει. Δηλαδή, τι κάνετε; Στηρίζετε αυτά τα οποία καταγγέλλετε. Και να ρωτήσω και κάτι άλλο για τον ΣΥΡΙΖΑ, διότι πέντε χρόνια δεν φέρατε την ψηφιακή κάρτα, παρότι η ΓΣΕΕ το έλεγε από το 2011. Προφανώς δεν σας άφησε χρόνο ο νόμος Κατρούγκαλου. Ασχολούσασταν πώς θα κόψετε τις συντάξεις, ασχολούσασταν πώς θα μειώσετε τους μισθούς και όλα αυτά τα πολύ ωραία που κάνατε, οπότε εμείς τι σας λέμε; Να σταματήσετε τις φανφάρες. Χρειάζεται δουλειά, χρειάζεται ενασχόληση, χρειάζεται πραγματικό ενδιαφέρον για να μπορείς να έχεις αποτελέσματα.

Και πάμε τώρα στην υγεία και την ασφάλεια

Συγγνώμη, κυρία Πρόεδρε, είπα θα χρειαστώ λίγο χρόνο παραπάνω. Θα ξεκινήσω γρήγορα -γρήγορα με τα εργατικά ατυχήματα, που δεν μπορώ να μη σχολιάσω το γεγονός ότι κάθε κόμμα αυτές τις ημέρες -άκουγα έναν - έναν τους συναδέλφους, έδινε και άλλον αριθμό όσον αφορά τους θανάτους. Λες και οι νεκροί είναι απλοί αριθμοί για να τους χρησιμοποιεί ο καθένας όπως θέλει. Άκουσα 51, 120, 148 , 152. Ο λόγος που δεν συμφωνείτε μεταξύ σας, ούτε καν στους αριθμούς, είναι ότι δυστυχώς, κύριοι συνάδελφοι, διαβάζετε δημοσιεύματα στο διαδίκτυο από ανεύθυνους ανθρώπους, που δεν παραπέμπουν σε πηγές, δεν παραπέμπουν σε μεθοδολογία συλλογής, αυτό σας το βεβαιώνει και η αρχή, το είπαν και στις επιτροπές και άθελά σας προκαλείτε τρόμο στους εργαζόμενους και στους χώρους εργασίας γύρω από τα εργατικά ατυχήματα. Και για να το ξεκαθαρίσω -το έχει πει και η Υπουργός- εμείς και ένα εργατικό ατύχημα να υπάρχει, σίγουρα θα έπρεπε να αναλάβουμε δράση και αυτό κάνουμε με το παρόν νομοσχέδιο -ειδικά για τις διατάξεις υγείας και ασφάλειας-.

Σας ανέφερα αναλυτικά: τα θανατηφόρα καταγράφονται και ερευνώνται από την Ανεξάρτητη Αρχή με τις ίδιες πρόνοιες και τις διαδικασίες που προβλέπει και η Ευρωπαϊκή Στατιστική Αρχή που καταγράφει τα σχετικά εργατικά ατυχήματα και δεν περιλαμβάνει όσα προέρχονται από παθολογικά αίτια, ή τροχαία, όπως ρητά αναφέρει, αγαπητέ κύριε Κατσιώτη, η Ευρωπαϊκή Στατιστική Αρχή από τις αρμόδιες δικαστικές αρχές. Από εκεί βεβαιώνεται από τις ιατροδικαστικές υπηρεσίες η διερεύνηση αυτής της αιτιώδης συνάφειας του θανατηφόρου αποτελέσματος με την εξαρτημένη εργασιακή σχέση. Το ίδιο ισχύει, σας το είπα, για τον αστυνομικό, τον λιμενικό που κυνηγά τον εγκληματία που χάνει τη ζωή του.

Αυτά ο ΟΝΙΑ τα εξαιρεί, διότι αυτοί οι άνθρωποι τρέχουν προς τον κίνδυνο, ενώ μια λέει ότι πρέπει να απομακρυνθούν από τον κίνδυνο. Έτσι καταγράφονται, λοιπόν, όλα αυτά, οι αριθμοί που προσπαθείτε να βρείτε πόσοι είναι τελικά, γι’ αυτό όπως τα καταγράφει η Ελλάδα, έτσι καταγράφηκε η Ευρώπη με τον ίδιο τρόπο και γι’ αυτό η σύγκριση λέει ότι η Ελλάδα είναι πολύ χαμηλά. Γιατί και όλες οι άλλες ευρωπαϊκές χώρες, με τον ίδιο τρόπο τα καταγράφουν.

Αφήνω δε αυτά που είπε το ΠΑΣΟΚ, 2000, 2004 ίδια οικονομική ανάπτυξη, είχαν τριπλάσια εργατικά ατυχήματα. Εάν βάζανε, όπως θα κατέγραφε η Ανεξάρτητη Αρχή, με τον ίδιο τρόπο, αν κάνανε τις υποθέσεις που κάνουν τώρα διάφοροι "ανευθυνουπεύθυνοι" δεν θα ήταν 120, θα ήταν, δεν θέλω να πω ποιος αριθμός θα ήταν, αν τα έβαζαν έτσι.

Πάμε, λοιπόν, τώρα γιατί θα πρέπει να είμαστε πάρα πολύ προσεκτικοί όταν αναφερόμαστε σε ανθρώπους που έχουν χάσει τη ζωή τους, πολύ γρήγορα, κυρία Πρόεδρε, και δεν θα σας πάρω πάρα πολύ χρόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Σε ένα λεπτό.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Όχι σε ένα λεπτό δεν γίνεται.

**ΠΡΟΕΔΡΕΥΟΥΣΑ (Όλγα Γεροβασίλη):** Ένα, ένα. Θα το κάνετε εσείς, κύριε Καραγκούνη, μπορείτε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Με στενοχωρείτε τώρα. Πρέπει να πούμε συγκεκριμένα πράγματα, τι κάνουμε. Να πούμε για το νομοσχέδιο. Κατ’ αρχάς πρώτα απ’ όλα εμείς φέραμε ένα πλαίσιο προστασίας για τους καρκινογόνους και μεταλλαξιογόνους παράγοντες. Πρέπει να το λέμε και όχι μόνο το φέραμε και το κωδικοποιήσαμε, αλλά βάλαμε και έλεγχο και προσβλέπουμε τώρα στο νομοσχέδιο, γιατί έτσι μετριούνται, ακριβώς, οι οριακές τιμές έκθεσης, μέσω της δυνατότητας που δίνουμε, μέσω της τεχνολογίας, σε διάφορες μετρήσεις, σε διάφορα ερευνητικά ιδρύματα, όπως ο «Δημόκριτος». Οπότε είναι ένα ζήτημα πολύ σημαντικό.

Δεύτερον, εγώ ως Γενικός Γραμματέας για πρώτη φορά -και σας το είπα και στις επιτροπές- για πρώτη φορά στην ελληνική πραγματικότητα, διατάξαμε παύση εργασιών σε εξωτερικούς χώρους λόγω καύσωνα. Και σας ρώτησα: «γιατί, ρε παιδιά, δεν το είχατε φέρει αυτό;» Αυτό είναι το ένα από τα πιο σημαντικά, αν μιλάμε για ποιοτικές θέσεις εργασίας που θέλει η Υπουργός και θέλει το Υπουργείο να φέρει ποιοτικές θέσεις εργασίας, πρέπει να κοιτάμε και τους ανθρώπους αυτούς που δουλεύουν. Γιατί δεν το είχατε σκεφτεί κι αυτό; Κι αυτό σας ξέφυγε, προφανώς, δηλαδή ότι είναι πολύ προστατευτικές αυτές οι διατάξεις, δίνουν ιδιαίτερη έμφαση στις επιτροπές υγείας και ασφάλειας των εργαζομένων, με συγκεκριμένες προθεσμίες. Όπως είπα και πριν, καθιστούμε υποχρεωτική την ηλεκτρονική υποβολή του υλικοτεχνικού εξοπλισμού υγείας και ασφάλειας, δίνουμε τη δυνατότητα να γίνουν ΕΣΥΠΠ για όλες, ανεξαρτήτως αριθμού των εργαζομένων -και αυτή σημαντική αλλαγή. Κατατάσσουν τις επιχειρήσεις ανά κλάδο οικονομικής δραστηριότητας -πολύ σημαντικό είναι για τον τεχνικό ασφαλείας και τον γιατρό εργασίας να καθορίζονται οι ώρες απασχόλησης.

Πάμε στην πιο σημαντική αλλαγή, μάλλον μια από τις πολύ σημαντικές αλλαγές που κάνουμε. Μειώνουμε το όριο και θα ήθελα να δω τι θα ψηφίσετε γύρω από αυτή τη διάταξη, γιατί άκουσα και διάφορα σχόλια των εργοδοτών που μπορούν να ασκήσουν οι ίδιοι το επάγγελμα του τεχνικού ασφαλείας από τους πενήντα στους είκοσι εργαζόμενους. Είπαμε ότι το κόστος των επιχειρήσεων είναι μικρό, γιατί πράγματι υπάρχει ένα κόστος επιχείρησης και το συζητήσαμε. Το όφελος, όμως, αποφυγής εργατικών ατυχημάτων τεράστιο για όλους.

Και, επίσης, κάνουμε μια σημαντική αλλαγή. Αναβαθμίζουμε και εξειδικεύουμε σύμφωνα με τις αποφάσεις του Αρείου Πάγου το πλαίσιο λειτουργίας των τεχνικών ασφαλείας. Για πρώτη φορά και με τον γιατρό εργασίας ο τεχνικός ασφαλείας θα παρέχει -όπως είπε και η Υπουργός- γραπτά στον εργοδότη τις υποδείξεις. Μάλιστα κάναμε και μια νομοτεχνική αλλαγή. Κατέθεσαν πρόταση οι τεχνικοί ασφαλείας κατά την παρουσία τους στον τόπο εργασίας και, βεβαίως, το υιοθετήσαμε. Το ίδιο και με τον γιατρό εργασίας.

Δεν θα αργήσω, κυρία Πρόεδρε.

Ποιο είναι, όμως, το σημαντικό για τους γιατρούς εργασίας; Είναι ότι για πρώτη φορά με τις έγγραφες υποδείξεις προχωράμε στην τροποποίηση για να καταγράφονται οι επαγγελματικές ασθένειες, αγαπητέ κύριε Κατσώτη, γιατί μέχρι τώρα υπάρχει ένα διαχρονικό πρόβλημα. Για πρώτη φορά φέρνουμε διατάξεις, ώστε να μπορέσουν να καταγράφονται οι επαγγελματικές ασθένειες. Και, βεβαίως να υπάρχει αντίγραφο της ενημέρωσης, να τηρείται στον ιατρικό φάκελο του εργαζομένου μέσα σε συγκεκριμένη πενθήμερη προθεσμία. Και αν δεν μπορεί να το κάνει ο γιατρός εργασίας, θα το κάνει ο γιατρός του ΕΣΥ. Και επικαιροποιούμε τον εθνικό κατάλογο επαγγελματικών ασθενειών και θεσπίζουμε τα κριτήρια αναγνώρισης των επαγγελματικών ασθενειών. Αυτό το κάνουμε για πρώτη φορά. Δεν είχε γίνει στο παρελθόν, ακριβώς γιατί θέλουμε να καταγράφονται οι επαγγελματικές ασθένειες.

Επίσης, υπάρχουν πολύ σημαντικές αλλαγές στις υποχρεώσεις του εργοδότη, γιατί οι τεχνικοί ασφαλείας και οι γιατροί εργασίας θα ενημερώνονται από τον εργοδότη με προγραμματιζόμενες μεταβολές στην παραγωγική διαδικασία, για τον τρόπο οργάνωσης της επιχείρησης που ενέχουν κινδύνους για την υγεία και την ασφάλεια των εργαζομένων. Οφείλει, λοιπόν, ο εργοδότης να ακολουθεί τις υποδείξεις των τεχνικών ασφαλείας. Πρέπει να παρέχουμε τις οδηγίες στους εργαζόμενους με αντιληπτό τρόπο, γιατί υπάρχουν άνθρωποι οι οποίοι δεν γνωρίζουν την ελληνική γλώσσα ή δεν γνωρίζουν να διαβάζουν.

Και, βεβαίως, κάτι άλλο το οποίο αναφέρθηκε και επίσης περιλαμβάνει το νομοσχέδιο είναι ότι λαμβάνονται υπ’ όψιν για πρώτη φορά οι κίνδυνοι, οι οποίοι προκύπτουν από τη διαμόρφωση της μεθόδου εργασίας, τους ρυθμούς εργασίας και τον χρόνο εργασίας και την αλληλεπίδραση των παραπάνω παραγόντων, που έχει να κάνει με την καταπόνηση και τον κόπωση των εργαζομένων.

Είναι πολύ σημαντικές αλλαγές, τολμηρές αλλαγές. Δεν τις είχατε φέρει ποτέ, δεν τις είχατε αξιολογήσει, όπως για την ΚΑΡΠΑ, τη λαβή Χάιμλιχ, που τη βάζουμε υποχρεωτικά μέσα στους χώρους εργασίας από κάποιο αριθμό και πάνω.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, παρακαλώ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κλείνω, κυρία Πρόεδρε. Ένα λεπτό.

Για τον κ. Κατσώτη -το λέω για πρώτη φορά- να πω ότι ενισχύουμε τις μικτές επιτροπές ελέγχου στην ναυπηγοεπισκευαστική ζώνη. Ήταν βασικό αίτημα των εργαζομένων και το κάνουμε πράξη. Πιστεύω τουλάχιστον αυτό να μην το πετάξετε στα σκουπίδια.

Και λέω το εξής και κλείνω, κυρία Πρόεδρε. Είδατε ότι πολλές φορές στον λόγο μου μίλησα για πρώτη φορά, ότι για πρώτη φορά κάναμε εκείνο και ότι για πρώτη φορά κάναμε το άλλο. Αυτό τι σημαίνει; Σημαίνει ότι εδώ έχει γίνει μια πραγματική δουλειά. Γι’ αυτό λέω και σε εσάς, κυρίες και κύριοι της Αντιπολίτευσης, για πρώτη φορά κάντε κάτι σωστό. Ψηφίστε υπέρ των προστατευτικών διατάξεων για τους εργαζόμενους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΚΑΤΣΩΤΗΣ:** Κυρία Πρόεδρε, τον λόγο επί προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Σε τι συνίσταται, κύριε Κατσώτη, το προσωπικό;

**ΧΡΗΣΤΟΣ ΚΑΤΣΩΤΗΣ:** Είναι τιμή μου που απευθύνθηκε πολλές φορές σε μένα. Ωστόσο, είπε κάτι που διαστρεβλώνει αυτά που έχουμε πει.

**ΠΡΟΕΔΡΕΥΟΥΣΑ (Όλγα Γεροβασίλη):** Επί προσωπικού;

**ΧΡΗΣΤΟΣ ΚΑΤΣΩΤΗΣ:** Επί προσωπικού.

Είπε ότι εγώ είπα ότι η ψηφιακή κάρτα είναι για τα σκουπίδια. Είπαμε για το νομοσχέδιο ότι είναι για τα σκουπίδια. Την ψηφιακή κάρτα δεν την ψηφίσαμε, γιατί είπαμε ότι είναι όπλο στα χέρια της εργοδοσίας να κάνει τον χρόνο εργασίας του εργαζόμενου λάστιχο.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό δεν είναι προσωπικό, είναι πολιτική θέση.

**ΧΡΗΣΤΟΣ ΚΑΤΣΩΤΗΣ:** Είναι προσωπικό, γιατί διαστρέβλωσε αυτό που είπα.

**ΠΡΟΕΔΡΕΥΟΥΣΑ (Όλγα Γεροβασίλη):** Είναι κατανοητό.

**ΧΡΗΣΤΟΣ ΚΑΤΣΩΤΗΣ:** Και επειδή είπαμε πολλά για την ψηφιακή κάρτα και πώς λειτουργεί σήμερα, είπαμε και τι έκανε η Κυβέρνηση…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα ξανακάνετε καινούργια ομιλία αυτή τη στιγμή.

**ΧΡΗΣΤΟΣ ΚΑΤΣΩΤΗΣ:** Θα πάρω δευτερολογία μετά.

**ΠΡΟΕΔΡΕΥΟΥΣΑ (Όλγα Γεροβασίλη):** Όταν, τελειώσετε, ναι.

**ΧΡΗΣΤΟΣ ΚΑΤΣΩΤΗΣ:** Ωστόσο, όμως, δεν μπορεί να διαστρεβλώνονται αυτά που λέμε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Διονύσιος Καλαματιανός, Βουλευτής του ΣΥΡΙΖΑ - Προοδευτική Συμμαχία.

Εσείς θα είστε στα επτά λεπτά παρά μερικά δευτερόλεπτα!

Ορίστε, έχετε τον λόγο.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κυρία Πρόεδρε, κυρίες και κύριοι συνάδελφοι, είναι γνωστό ότι τα κυβερνητικά στελέχη προσπαθούν συνεχώς να αλλάξουν την ιστορία και παρουσιάζουν ακριβώς τα αντίθετα απ’ αυτά που συνέβησαν. Η ελληνική κοινωνία γνωρίζει ότι η παράταξή σας, η Νέα Δημοκρατία, οδήγησε τη χώρα στην πτώχευση, στη χρεοκοπία το 2009. Και μέχρι το 2014 καταργήσατε την εθνική γενική συλλογική σύμβαση για τη διαμόρφωση του κατώτατου μισθού, προβλέψατε τον υποκατώτατο μισθό για τους νέους το 2012, τον επονείδιστο κατώτατο μισθό για τους νέους, φέρατε την ανεργία στο 27% το 2014, φέρατε την ανεργία των νέων στο 39% το 2014 και μειώσατε, κόψατε τις συντάξεις, τη 13η και 14η σύνταξη -εσείς τα κάνατε αυτά- και μειώσατε και τη μηνιαία σύνταξη των συνταξιούχων. Και μιλάτε εσείς για το τι έκανε η κυβέρνηση του ΣΥΡΙΖΑ; Πτωχεύσατε τη χώρα.

Φέραμε την ανεργία στο 17%. Καταργήσαμε τον υποκατώτατο μισθό. Αυξήσαμε τον κατώτατο μισθό. Και λέτε εσείς ότι κάναμε εμείς αυτά που κάνατε εσείς;

Τι κάνατε με τις συλλογικές συμβάσεις εργασίας; Καταργήσατε τη λειτουργία των συλλογικών διαπραγματεύσεων. Καταργήσατε την αρχή της ευνοϊκότερης ρύθμισης. Καταργήσατε την αρχή της επεκτασιμότητας. Καταργήσατε τη μονομερή προσφυγή στον ΟΜΕΔ, στη διαδικασία της διαιτησίας. Εσείς τα κάνατε όλα αυτά. Και κατηγορείτε τον ΣΥΡΙΖΑ;

Και όταν ήρθατε το 2019, πιάσατε το νήμα ακριβώς εκεί που το αφήσατε το 2014. Εσείς τα κάνατε, κύριε Υπουργέ, αυτά. Δεν ξεχνάνε οι Ελληνίδες και οι Έλληνες, ούτε οι συνταξιούχοι ούτε οι εργαζόμενοι. Μην πούμε για το δημόσιο τομέα, τι κάνατε στους εργαζόμενους στο δημόσιο τομέα.

Και έχετε φέρει από το 2019 μέχρι σήμερα τέσσερις νόμους για τα εργασιακά, ο ένας χειρότερος από τον άλλον. Ο ένας μειώνει ακόμα περισσότερα δικαιώματα των εργαζομένων περισσότερο από τον προηγούμενο. Αυτό κάνετε και τώρα. Αυτό κάνατε ακριβώς τώρα, απομείωση δικαιωμάτων εργαζομένων, απορρύθμιση της εργασίας. Αυτή είναι η μονομέρεια σας.

Είστε μια Κυβέρνηση που έχει συνδεθεί με τα σκάνδαλα, με τη συγκάλυψη των σκανδάλων, με τη διαφθορά, με τη διαπλοκή, με τη βίαιη αναδιανομή του πλούτου υπέρ των λίγων και ισχυρών σε βάρος των εργαζομένων, σε βάρος των αγροτών, σε βάρος των συνταξιούχων, σε βάρος των μικρομεσαίων. Αυτά κάνετε.

Ποια είναι η κατάσταση σήμερα; Τι γνωρίζουν οι εργαζόμενοι και οι εργαζόμενες; Είναι πρώτοι στις είκοσι επτά χώρες της Ευρωζώνης σε ώρες εργασίας. Δεν τα λέμε εμείς. Η Eurostat τα λέει. Είναι τα νούμερα που είπε ο κύριος Υφυπουργός προηγουμένως. Η Eurostat λέει ότι είναι πρώτοι οι Έλληνες εργαζόμενοι και Ελληνίδες σε ώρες εργασίας στην Ευρωζώνη και στον πάτο, στο τέλος του πραγματικού μισθού σε σχέση με την αγοραστική δύναμη.

Πού βρίσκεται η αγοραστική δύναμη των Ελληνίδων και των Ελλήνων; Στο τέλος, είμαστε προτελευταίοι. Διαγωνιζόμαστε με τη Βουλγαρία. Έχουμε βουλγαροποίηση των μισθών και είμαστε πρώτοι σε ώρες εργασίας.

Και τι κάνετε μέσα σε μια τέτοια κατάσταση; Σε όλη την Ευρώπη -γιατί θέλετε να λέτε ότι είστε Ευρωπαίοι- συζητάνε για τριανταπεντάωρο χωρίς μείωση αποδοχών. Και αυτό θα αυξήσει την παραγωγικότητα των εργαζομένων. Αυξάνεται η παραγωγικότητα των εργαζομένων με εξουθένωση, που προβλέπετε εσείς, την αύξηση του ωραρίου, των ωρών εργασίας; Όχι βέβαια. Δεν σας ενδιαφέρει. Και φέρνετε αυτό το νομοσχέδιο που προβλέπει δεκατριάωρο εργασίας σε έναν εργοδότη. Το πήρατε από τον προηγούμενο, που ήταν σε δύο εργοδότες. Το είχε κάνει ο προηγούμενος Υπουργός. Εσείς το κάνατε σε έναν εργοδότη.

Έχουμε δεκατριάωρο εργασίας, απλήρωτες υπερωρίες, περαιτέρω αύξηση με τη διευθέτηση του χρόνου απασχόλησης, εργαζόμενοι για δύο ημέρες. Ποια αξιοπρέπεια, ποια προοπτική έχουν στη δουλειά τους οι εργαζόμενοι για δύο ημέρες; Υπερωρίες στην εκ περιτροπής απασχόληση, δηλαδή τα τετράωρα να έχουν και υπερωρίες και σπαστή άδεια. Αυτή είναι η δίκαιη εργασία που λέει το νομοσχέδιο; Αλήθεια τώρα; Δίκαιη εργασία και στήριξη των εργαζομένων; Αυτή είναι η στήριξη των εργαζομένων;

Και, κυρία Υπουργέ, πραγματικά μας προκαλεί έκπληξη η ένδεια επιχειρημάτων που έχετε, όταν λέτε ότι σας είπε μία εργαζόμενη ότι δεν μπορεί να πάει στην ορκωμοσία του παιδιού της. Είναι σοβαρό αυτό το επιχείρημα για να νομοθετήσετε το δεκατριάωρο ή τη σπαστή άδεια; Έτσι είχατε πει στην επιτροπή. Σας το είπε -λέει- μία εργαζόμενη. Αυτό μας θυμίζει αυτό που έλεγε ο κ. Χατζηδάκης, ότι ζητούν οι εργαζόμενοι να δουλεύουν εκ περιτροπής και σπαστά για να πάνε για ελιές! Αυτά είναι τα επιχειρήματά σας για τη διευθέτηση του χρόνου απασχόλησης.

Ποιος τα πιστεύει; Αλήθεια, θα γίνουν πιστευτά αυτά τα επιχειρήματα από κανέναν;

Πού βρισκόμαστε, λοιπόν, με τη νομοθέτησή σας; Βρισκόμαστε στο 70% των μισθών του 2009, το 75% των εργαζομένων δουλεύει πάνω από σαράντα ώρες, αρνητικό ρεκόρ σε ώρες εργασίας και ο μήνας σε αυτές τις συνθήκες δεν βγαίνει. Έχουμε πολλές ώρες εργασίας, φτωχούς εργαζόμενους όμως. Και πολλές φορές δουλεύουν και οι δύο σε ένα ζευγάρι και δεν φτάνουν τα χρήματα για να βγει ο μήνας. Το ενοίκιο να πληρώσουν, τους λογαριασμούς του ρεύματος, τα απαραίτητα στο σουπερμάρκετ; Έτσι είναι οι επιτυχίες σας και στην εργασία και στην οικονομία.

Πρώτοι στις ακάλυπτες ανάγκες υγείας, πρώτοι σε ιδιωτικές δαπάνες υγείας, εργαζόμενοι λάστιχο, εργαζόμενοι φτωχοί. Αυτό είναι το σχέδιό σας, αυτό υλοποιείτε, αυτό βλέπουμε. Θέλετε να έρθουν οι νέοι από το εξωτερικό σε τέτοιες συνθήκες εργασίας; Γιατί να έρθουν; Πώς θα κάνουμε το brain gain επιστημόνων σε τέτοια ζούγκλα εργασιακή που προβλέπετε;

Και πείτε μας κάτι άλλο, γιατί δεν επαναφέρετε -αν πράγματι ενδιαφέρεστε για τους εργαζόμενους- τη λειτουργία των συλλογικών συμβάσεων και των συλλογικών διαπραγματεύσεων; Αρχή επεκτασιμότητας, αρχή ευνοϊκότερης ρύθμισης και μονομερή προσφυγή στον Οργανισμό Διαιτησίας. Αυτό σημαίνει διαμόρφωση πραγματικά επαρκών μισθών, συλλογικές συμβάσεις. Γιατί το φοβάστε; Γιατί δεν το εφαρμόζετε; Σας το λέμε τόσο καιρό. Θέλετε; Εδώ είμαστε. Εμείς αυτό θέλουμε, να στηριχθούν πραγματικά οι εργαζόμενοι με συλλογικές συμβάσεις, με ασφάλεια στην εργασία.

Κύριε Υπουργέ, ακούσαμε τους εκπροσώπους των εργαζομένων και στην επιτροπή, απορρίπτουν τις προτάσεις που κάνετε για την υγεία και την ασφάλεια, απορρίπτουν. Τους ακούσαμε τους φορείς και εσείς λέτε ότι είναι θετικές; Μα οι ίδιοι οι εργαζόμενοι λένε ότι δεν αντιμετωπίζουν κανένα πρόβλημα. Αυτό το νομοσχέδιο πρέπει να αποσυρθεί. Το έχουμε τονίσει από την πρώτη στιγμή, δεν διορθώνεται, πρέπει να το αποσύρετε, μας γυρίζει δεκαετίες πίσω, τότε που οι εργαζόμενοι δούλευαν ήλιο με ήλιο για να μπορέσουν να επιβιώσουν. Σε αυτά μας γυρνάτε. Εμείς είμαστε με την κοινωνία, εμείς είμαστε με τον κόσμο της εργασίας, με το μόχθο, με τον ιδρώτα. Πιστεύουμε σε αυτό και θα τα καταφέρουμε με μία προοδευτική Ελλάδα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη στο Βήμα η Βουλευτής του ΠΑΣΟΚ - Κινήματος Αλλαγής κ. Αικατερίνη Καζάνη.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι, το σημερινό νομοσχέδιο έχει τον τίτλο δίκαιη εργασία για όλους. Τι σημαίνει, λοιπόν, για την Κυβέρνηση δίκαιη εργασία; Σημαίνει να δουλεύει ο εργαζόμενος δεκατρείς ώρες την ημέρα, με μισθούς που δεν φτάνουν για να βγει ο μήνας, με μισθολογικές ανισότητες, σε υποστελεχωμένες δημόσιες υπηρεσίες, με συμβάσεις ορισμένου χρόνου. Αυτό θεωρείται δίκαιη εργασία για εσάς.

Πριν έναν χρόνο νομιμοποιήσατε το δεκατριάωρο σε δύο εργοδότες. Τώρα το φέρνετε σε έναν. Λέτε ότι οι ίδιοι οι εργαζόμενοι το ζητούν και το παρουσιάζετε σαν επιλογή. Ότι αν θέλουν θα δουλέψουν δεκατρείς ώρες, ότι ο εργαζόμενος μπορεί να αρνηθεί. Όμως, γνωρίζετε ότι στην πράξη αυτό δεν ισχύει. Αν ο εργαζόμενος αρνηθεί να δουλέψει δεκατρείς ώρες, ο εργοδότης μπορεί να τον απολύσει και να επικαλεστεί ότι δεν ήταν επαρκής, ότι δεν συνεργαζόταν, ότι δεν έκανε για τη θέση. Ο εργαζόμενος δεν μπορεί να προστατευθεί, γιατί πρόκειται για μια ετεροβαρή σχέση. Ο εργοδότης είναι ο ισχυρός και ο εργαζόμενος ο αδύναμος. Κανένας άνθρωπος δεν επιθυμεί να δουλέψει δεκατρείς ώρες, αναγκάζεται να το κάνει, αναγκάζεται να δουλέψει παραπάνω ώρες, αναγκάζεται να κάνει δύο δουλειές για να πληρώσει το σουπερμάρκετ, το νοίκι, τις ανάγκες των παιδιών του.

Για σας, λοιπόν, αυτό είναι δίκαιη εργασία, να μην έχει ο εργαζόμενος δέκα συνεχόμενες ημέρες να ξεκουραστεί. Να δουλεύει ο εκ περιτροπής εργαζόμενος υπερωρίες. Ο πυρήνας του νομοσχεδίου είναι ξεκάθαρα αντεργατικός. Δεν υπάρχει καμία πρόνοια για τη στήριξη της οικογένειας. Και αναρωτιέμαι ποιος θα κρατάει τα παιδιά όταν και οι δύο γονείς δουλεύουν δεκατρείς ώρες τη μέρα; Σε ποιες δομές; Σε ποιους βρεφονηπιακούς σταθμούς; Σε αυτούς που δεν έχουν θέσεις; Υπήρχε στο Ταμείο Ανάκαμψης πρόγραμμα για πενήντα χιλιάδες νέες θέσεις σε βρεφονηπιακούς σταθμούς και τι έκανε η Κυβέρνηση; Το αφαίρεσε.

Η ίδια εικόνα και στα ΚΔΑΠ. Το Υπουργείο δεν κάλυψε τις μισές αιτήσεις για voucher. Πενήντα χιλιάδες οικογένειες έμειναν εκτός. Έτσι αντιμετωπίζετε το δημογραφικό; Έτσι στηρίζετε τους γονείς και τα παιδιά; Αυτή είναι η εναρμόνιση επαγγελματικής και οικογενειακής ζωής που υπόσχεστε;

Σύμφωνα με την ΕΛΣΤΑΤ η ανεργία βρίσκεται στο 8%. Η ΔΥΠΑ δίνει μια άλλη εικόνα, πάνω από επτακόσιες πενήντα χιλιάδες οι άνεργοι τον Ιούνιο. Δηλαδή, η ανεργία στα 16,4%. Πάνω από τους μισούς μακροχρόνια άνεργοι, επτά στους δέκα είναι γυναίκες. Όσο για τους μισθούς; Ναι, αυξήθηκαν, αλλά η αύξηση αυτή δεν φτάνει καν στην τσέπη του εργαζόμενου, εξανεμίζεται από την ακρίβεια και τα υψηλά ενοίκια. Σύμφωνα με το Ινστιτούτο Εργασίας της ΓΣΕΕ, από το 2009 ο μέσος πραγματικός μισθός έχει μειωθεί κατά 32,8%.

Παράλληλα χιλιάδες οικογένειες χάνουν επιδόματα όπως το επίδομα τέκνου και παρόλο που το έχουμε θέσει πολλές φορές, δεν προχωράτε σε αναπροσαρμογή των εισοδηματικών κριτηρίων. Άρα η αύξηση που διαφημίζετε, στην πράξη αντιστοιχεί σε μείωση του εισοδήματος.

Στην αγοραστική δύναμη είμαστε προτελευταίοι στην Ευρώπη, πριν τη Βουλγαρία. Δηλαδή, πληρώνουμε τιμές Ευρώπης με μισθούς Βαλκανίων. Το δημόσιο υποστελεχωμένο, ελλείψεις στην υγεία, στην πρόνοια, στους δήμους, παντού ίδιες εικόνες, εξάντληση και κενά. Οι υπηρεσίες στηρίζονται σε συμβασιούχους ορισμένου χρόνου, χωρίς καμία προοπτική σταθερότητας και με δικαιώματα περιορισμένα σαν έννοια εργαζόμενοι δύο ταχυτήτων.

Η Κυβέρνηση εξακολουθεί να αρνείται την ένταξη των υγειονομικών στα βαρέα και ανθυγιεινά, παρά τις δεσμεύσεις, παρά την τροπολογία του ΠΑΣΟΚ, παρά το γεγονός ότι μιλάμε για τους ανθρώπους που κράτησαν όρθιο το ΕΣΥ στη διάρκεια της πανδημίας. Συνεχίζουν να εργάζονται σε αντίξοες και επικίνδυνες συνθήκες χωρίς την αναγνώριση που δικαιούνται. Πριν δύο χρόνια συστήσατε το Υπουργείο Κοινωνικής Συνοχής και Οικογένειας που έχει την ευθύνη για κρίσιμα ζητήματα, το δημογραφικό, τη στέγαση, την ισότητα, την πρόνοια, αλλά στην ουσία δεν μπορεί να παραχθεί έργο, γιατί το προσωπικό δεν επαρκεί. Πώς να υπάρξει κοινωνική πολιτική όταν δεν υπάρχουν άνθρωποι να την υλοποιήσουν;

Ακόμα και εδώ, στη Βουλή, πρέπει να ξεκαθαριστεί το καθεστώς των επιστημονικών συνεργατών. Χρειάζεται μία ρύθμιση που να αποτυπώνει τον πραγματικό τους ρόλο. Θα μου επιτρέψετε να αναφερθώ και δύο αδικίες που αφορούν την Εύβοια και την Σκύρο. Πριν λίγες εβδομάδες ανακοινώσατε ειδικό πρόγραμμα κοινωφελούς εργασίας για τη Θεσσαλία, στο πλαίσιο της στήριξης των πληγεισών περιοχών από τον «Daniel». Και, ναι, πρέπει να στηριχθούν αυτές τις περιοχές. Για άλλη μια φορά, όμως, η Εύβοια δεν συμπεριλήφθηκε παρόλο που και εκεί οι καταστροφές ήταν μεγάλες. Αυτή είναι η κοινωνική πολιτική της Κυβέρνησης, αποσπασματική, γεμάτη εξαιρέσεις. Κυρία Υπουργέ, περιμένουμε να αποκατασταθεί αυτή η αδικία. Σας έχω καταθέσει και σχετική ερώτηση.

Στη Σκύρο οι εργαζόμενοι και οι πυροσβέστες δεν λαμβάνουν το επίδομα παραμεθορίου, παρότι οι συνάδελφοί τους στο Λιμενικό Σώμα και την Πολεμική Αεροπορία το λαμβάνουν. Και τώρα με το φορολογικό νομοσχέδιο που βρίσκεται σε διαβούλευση, το επίδομα επεκτείνεται στους αστυνομικούς της ηπειρωτικής παραμεθορίου, αλλά όχι σε εκείνους της Σκύρου. Οι αστυνομικοί και οι πυροσβέστες του νησιού δεν ζητούν προνόμια, ζητούν ίση μεταχείριση.

Κυρίες και κύριοι, το σημερινό νομοσχέδιο δεν υπηρετεί την εργασία, την υπονομεύει. Δεν ενισχύει την οικογένεια, την εξαντλεί. Δεν μειώνει τις ανισότητες, τις μεγαλώνει. Στο ΠΑΣΟΚ πιστεύουμε σε ένα άλλο μοντέλο, εργασία με αξιοπρέπεια, δικαιώματα και ασφάλεια. Επαναφορά του δέκατου τρίτου μισθού μιας πραγματικής ανάσας για τον εργαζόμενο, που θα ενισχύσει ουσιαστικά το εισόδημα και την οικονομία συνολικά.

Καταθέσαμε τροπολογία για την αποκατάσταση των ελεύθερων συλλογικών διαπραγματεύσεων και του καθορισμού του κατώτατου μισθού από τους κοινωνικούς εταίρους, ώστε οι αυξήσεις να είναι πραγματικές και όχι επικοινωνιακές. Η δίκαιη εργασία είναι η βάση κάθε δίκαιης κοινωνίας και το ΠΑΣΟΚ ήταν, είναι και θα είναι η παράταξη που υπερασπίζεται την αξιοπρέπεια της εργασίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα εννέα μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο του Ναυπλίου (το δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η Βουλευτής του ΠΑΣΟΚ - Κινήματος Αλλαγής κ. Νάντια Γιαννακοπούλου.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η συζήτηση του σημερινού νομοσχεδίου εργασίας ας παραδεχτούμε ότι έχει συγκεντρώσει ιδιαίτερο ενδιαφέρον. Αποτελεί πρωταρχικό θέμα συζήτησης στην επικαιρότητα, στους χώρους εργασίας, σε όλους τους κλάδους απασχόλησης. Ξέρετε όμως γιατί; Σίγουρα όχι για να μας εκπλήξει με κάτι ευχάριστο. Ίσα-ίσα, το αντίθετο. Παίζεται σήμερα ακόμα μία πράξη της παράστασης με πρωταγωνιστή τον κ. Μητσοτάκη με τίτλο «Σταδιακή απορρύθμιση της εργασίας», κάτι το οποίο επιτελεί πολύ συγκεκριμένα, πολύ στοχευμένα, βήμα -βήμα, με συνεχείς ρυθμίσεις της η Κυβέρνηση του Κυριάκου Μητσοτάκη τα τελευταία έξι χρόνια. Μιλώντας μεταφορικά για παράσταση, σίγουρα θα τη χαρακτηρίσω φαρσοκωμωδία και μάλιστα πολύ κακής ποιότητας, γιατί μόνο σε κάτι τέτοιο μάς παραπέμπει ο τίτλος του νομοσχεδίου «Δίκαιη εργασία για όλους», γιατί πραγματικά είναι εντυπωσιακής επικοινωνιακής έμπνευσης το πώς μπορείς να καθιερώνεις δεκατρείς ώρες εργασίας και να μιλάς για δίκαιη εργασία και δίκαιες συνθήκες εργασίας. Πραγματικά είναι εντυπωσιακό επικοινωνιακό επίτευγμα της Κυβέρνησης.

Το σημερινό νομοσχέδιο δεν είναι μια απλή παρέμβαση, κυρίες και κύριοι συνάδελφοι. Δεν είναι ένα μέτρο το οποίο απλά ρυθμίζει κάποια επιμέρους ζητήματα. Είναι η τελευταία πράξη μιας σειράς νομοθετικών επιλογών που υπονόμευσαν σταθερά και συστηματικά τα δικαιώματα των εργαζομένων. Ξεκίνησε με τον ν.4623/2019 που κατήργησε τον βάσιμο λόγο απόλυσης, συνεχίστηκε με τον ν.4635/2019 που απενεργοποίησε τη μονομερή προσφυγή στη διαιτησία, πέρασε στον νόμο Χατζηδάκη 4808 που περιόρισε τα εργαλεία συλλογικής διεκδίκησης, αύξησε τις υπερωρίες και νομιμοποίησε την ατομική διευθέτηση ωραρίου και ακολούθησαν ο ν.5053 και ο ν.5163 που θεσμοθέτησαν εξαήμερη εργασία και υποβάθμισαν τον ρόλο των κοινωνικών εταίρων στον καθορισμό του κατώτατου μισθού.

Όλα αυτά προφανώς δεν είναι τυχαία, κύριε Υπουργέ. Όλα αυτά έχουν μόνον έναν σκοπό, τη φθηνή, επισφαλή και εξαντλητική εργασία. Από την πρώτη μέρα της διακυβέρνησης της Νέας Δημοκρατίας είχατε στοχοποιήσει τα δικαιώματα των εργαζομένων -αυτή είναι η αλήθεια- και με το πρόσχημα του δήθεν εκσυγχρονισμού εφαρμόζετε πολιτικές οι οποίες αυξάνουν την ανασφάλεια, διαλύουν την ισορροπία της προσωπικής και οικογενειακής ζωής -το work-life balance είναι βασικός όρος ευημερίας παγκοσμίως- και βεβαίως οδηγείτε σε ασύδοτη εργασία.

Οι Έλληνες -και αυτό το είπαν οι περισσότεροι προλαλήσαντες Βουλευτές της Αντιπολίτευσης- εργάζονται περισσότερο και πληρώνονται λιγότερο από τους Ευρωπαίους συναδέλφους τους με βάση τα στοιχεία της ΕΛΣΤΑΤ, με βάση έρευνες οι οποίες γίνονται πανευρωπαϊκά, η αγοραστική τους δύναμη είναι η δεύτερη χαμηλότερη στην Ευρωπαϊκή Ένωση και για έξι στα δέκα νοικοκυριά το μηνιαίο εισόδημα φτάνει μόνο για τις δεκαεννιά πρώτες ημέρες του μήνα. Η κάλυψη από συλλογικές συμβάσεις εργασίας δεν ξεπερνά το 25%, όταν στην υπόλοιπη Ευρώπη ο ευρωπαϊκός μέσος όρος φτάνει το 65% τουλάχιστον. Τα λέω αυτά για να καταλάβετε πού βρισκόμαστε. Και τώρα με το σημερινό νομοσχέδιο δίνετε τη χαριστική βολή. Επιβάλλετε δεκατρείς ώρες εργασίας ημερησίως με τον ίδιο εργοδότη.

Ποιος μπορεί να αντέξει τόσες ώρες, κύριε Υπουργέ; Ποιος μπορεί; Πείτε μου. Στην εκλογική σας περιφέρεια μπορείτε να πάτε και να αντικρίσετε τον κόσμο και να του πείτε «ναι, μπορείς να το κάνεις αυτό, να δουλεύεις δεκατρείς ώρες»; Ποιος έχει τον χρόνο για την οικογένειά του, για τα παιδιά του, για τους γονείς του, για τους φίλους του και όλα αυτά να τα συνδυάζει με δεκατριάωρη εργασία;

Μας λέτε κατά τα άλλα και κόπτεσθε ότι το δημογραφικό είναι το πιο σοβαρό και το πιο σημαντικό πρόβλημα της χώρας. Μα, όταν κάποιος πρέπει να δουλεύει δεκατρείς ώρες και για τους μισθούς και για τη δεύτερη χαμηλότερη αγοραστική δύναμη σε όλη την Ευρώπη, πώς πραγματικά μπορεί να κάνει οικογένεια; Αυτό το οποίο καθιερώνετε τώρα θεωρείτε ότι είναι θετικό, ότι δίνει κίνητρο στους νέους ανθρώπους για να κάνουν παιδιά και για να λύσουμε το δημογραφικό, για τι οποίο κατά τα άλλα κόπτεσθε;

Προβλέπετε, λοιπόν, υπερωρίες για τους εργαζόμενους εκ περιτροπής, αλλοιώνετε τη φύση αυτής της μορφής απασχόλησης και εισάγετε υπερευέλικτη εργασία δύο ημερών την εβδομάδα που μπορεί να ανανεώνεται συνεχώς, στερώντας δικαιώματα, άδειες, στερώντας ουσιαστικά αξιοπρέπεια. Και βεβαίως το μήνυμά σας είναι σαφές ότι το οκτάωρο, για το οποίο έχουν γίνει αγώνες, είναι ξεπερασμένο. Αυτό είναι πρόοδος, είναι μεταρρύθμιση που λαμβάνει υπόψη τις διεθνείς τάσεις της εργασίας;

Σε όλη την Ευρώπη οι χώρες μειώνουν τις ώρες εργασίας. Αυτή είναι η πανευρωπαϊκή τάση. Διατηρούν πλήρεις αποδοχές και προωθούν την τετραήμερη εργασία, όμως στην Ελλάδα βεβαίως πάμε, όπως συνήθως, αντίθετα. Αλλού πάει η Ευρώπη, αλλού πάμε εμείς. Αυτή είναι η ευρωπαϊκή σύγκλιση που ο δήθεν μεταρρυθμιστής Κυριάκος Μητσοτάκης θέλει να φέρει; Αυτή είναι, κύριε Υπουργέ;

Ποιος μπορεί, λοιπόν, να το αντέξει και σε ποιον αρμόζει και αξίζει κάτι τέτοιο; Διότι δεν μιλάμε για θεωρητικά ζητήματα. Μιλάμε για τη ζωή των ανθρώπων, γιατί όποιος δουλεύει δεκατρείς ώρες συνεχόμενα, ναι, βεβαίως και χάνει τη ζωή του. Καταρρέει η προσωπική του ζωή, διαλύεται η οικογενειακή του ζωή, κινδυνεύει η ψυχική και η σωματική του υγεία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κυρία Πρόεδρε.

Δυστυχώς η Κυβέρνησή σας αντί να επενδύσει στην ποιότητα της εργασίας, στη στήριξη της οικογένειας, στη βελτίωση της ζωής των ανθρώπων, επιλέγει το μοντέλο της φθηνής και απαξιωμένης εργασίας και με αυτόν τον τρόπο επί της ουσίας πλήττετε και την παραγωγικότητα μακροπρόθεσμα.

Κλείνω, κυρία Πρόεδρε, θυμίζοντας ότι όταν κάποτε είχε ζητηθεί από τον Ζίγκμουντ Φρόιντ να ορίσει τους στόχους μιας υγιούς ψυχικής ζωής, η απάντησή του ήταν η εξής: «Να αγαπάς και να εργάζεσαι». Η σημασία που δίνουμε στις σχέσεις μας και στην πιθανή απώλειά τους είναι προφανής, ενώ η σημασία που έχει η εργασία μας στη ζωή μας συχνά μάς διαφεύγει. Και αν στην πολιτική και στη νομοθέτηση εσάς, κύριοι της Κυβέρνησής, σας διαφεύγει ή σκοπίμως ξεχνάτε την αξία της αξιοπρεπούς εργασίας και της ζωτικής σημασίας της για τη ζωή των ανθρώπων, το ΠΑΣΟΚ είναι εδώ για να σας θυμίζει ότι η εργασία είναι η ζωή των ανθρώπων. Δεν είναι αριθμοί, δεν είναι εφαρμογές, κύριε Υπουργέ, δεν είναι ευελιξία σε πίνακες excel. Είναι η οικογένεια, είναι η αξιοπρέπεια, είναι η καλή δημόσια υγεία, είναι η καλή δημόσια παιδεία, είναι η δυνατότητα να ζει κανείς με αξιοπρέπεια ως άνθρωπος και όλοι εμείς εδώ έχουμε σκοπό μας και στόχο μας και ευθύνη μας να την προστατεύσουμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής του ΠΑΣΟΚ κ. Στέφανος Παραστατίδης.

Κύριε συνάδελφε, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, γιατί κάποιος χρειάζεται να δουλέψει δεκατρείς ώρες σε μία ημέρα; Γιατί χρειάζεται να κάνει δύο δουλειές; Αν ρωτήσετε τον εργαζόμενο, θα σας απαντήσει ότι χρειάζεται να το κάνει γιατί ο μισθός του είναι χαμηλός, η ζωή ακριβή, το νοίκι απλησίαστο, το δάνειο «τρέχει».

Ίσως, επίσης, έχει βάλει κάποιον στόχο. Να αγοράσει ένα αυτοκίνητο, να αποταμιεύσει χρήματα, να πάει το παιδί του σε ιδιωτικό σχολείο, να κάνει ένα χειρουργείο με σύγχρονα μέσα.

Εάν ρωτήσετε έναν συντηρητικό πολιτικό, θα σας απαντήσει ότι είναι ατομικό του δικαίωμα να εργαστεί όσες ώρες αυτός αποφασίσει. Η αγορά, άλλωστε, αποφασίζει, προσφορά και ζήτηση. Αυτή είναι η νέα κανονικότητα, ή τα αφήνουμε μαύρα ή νομοθετούμε υπέρ του εργαζόμενου. Προσέξτε το δίλημμα που βάζει η Κυβέρνηση. Το πολιτικό ζητούμενο δεν είναι οι δεκατρείς ώρες ή οι δύο δουλειές, αλλά η μαύρη εργασία. Και το κάνουμε για να προστατέψουμε τον εργαζόμενο, για το καλό του -που λέει στο τραγούδι του και ο Μηλιώκας.

Εάν ρωτήσετε έναν εργοδότη, θα σας απαντήσει ότι ο κόσμος αλλάζει. Οφείλουμε να προσαρμοστούμε για να επιβιώσουμε, απαιτείται ευελιξία. Και πράγματι, έτσι είναι. Στη σύγχρονη οικονομία υπάρχουν δραστηριότητες που απαιτούν ειδικές εργασιακές διαρρυθμίσεις, έκτακτες καταστάσεις που απαιτούν ευελιξία και προσαρμοστικότητα στο ωράριο και στις υπόλοιπες εργασιακές συνθήκες.

Ναι, αλλά στην Ευρώπη θα δεις εύκολες προσλήψεις και απολύσεις συνδυαζόμενες με υψηλά επιδόματα ανεργίας και ενεργές πολιτικές απασχόλησης. Στην Ευρώπη θα δεις συλλογικές συμφωνίες που επιτρέπουν ευελιξία εντός πλαισίου. Στην Ευρώπη θα δεις ρυθμισμένη ευελιξία με υψηλή εμπιστοσύνη κράτους-εργαζομένων. Στην Ευρώπη θα δεις την εργασία με ισχυρό δίχτυ ασφάλειας, σταθερές συλλογικές συμβάσεις σε πολύ υψηλά ποσοστά, υψηλά επιδόματα, ενεργές πολιτικές απασχόλησης, αποτελεσματική επανακατάρτιση.

Αντίθετα, στην Ελλάδα ενδεικτικά οι συλλογικές συμβάσεις στη χώρα καλύπτουν περίπου το 20% του συνόλου των μισθωτών εργαζομένων, είμαστε προτελευταίοι στην Ευρωπαϊκή Ένωση -το έχει πει και ο εισηγητής μας άλλωστε. Και αυτό συμβαίνει ενώ η Οδηγία της Ευρωπαϊκής Ένωσης θέτει ως όριο για τη διασφάλιση των επαρκών αμοιβών, την κάλυψη τουλάχιστον του 80% των εργαζομένων.

Εν ολίγοις, την ίδια στιγμή που η Ευρώπη παλεύει να επενδύσει στο δίπτυχο ευελιξία μεν στην εργασία, αλλά ασφάλεια στον εργαζόμενο, η Κυβέρνηση της Νέας Δημοκρατίας έξι χρόνια τώρα ενισχύει άναρχα την ευελιξία και ναρκοθετεί την ασφάλεια των εργαζομένων. Την ίδια στιγμή, σε όλο τον κόσμο η ποιότητα της εργασίας, η εναρμόνιση της επαγγελματικής και της οικογενειακής ζωής, το δικαίωμα στην ανάπαυση και την αποσύνδεση -πολύ σημαντική- βρίσκονται στο επίκεντρο του δημόσιου διαλόγου. Αυτά συζητούν.

Η Κυβέρνηση με το σημερινό νομοσχέδιο προσθέτει έναν ακόμα κρίκο υποβάθμισης στην προστασία των δικαιωμάτων των εργαζομένων. Η χώρα μας απουσιάζει από τον διάλογο αυτόν, κυρίες και κύριοι συνάδελφοι. Αντιθέτως, τα τελευταία έξι χρόνια η Κυβέρνησή σας επιδίδεται σε ένα διπλό έργο. Αφενός, ξεχειλώνει όλες τις εγγυήσεις, όλα τα δικαιώματα που συνδέονται με το στάτους των εργαζομένων, αφετέρου, μετατρέπει τη χώρα σε φυτώριο μιας τεράστιας ποικιλίας μορφών εργασιακής επισφάλειας -δηλωμένης και αδήλωτης εργασίας- που αποτελούν υβρίδια με ελαστικοποιημένους όρους.

Σε αυτή, λοιπόν, την πανσπερμία νομιμοποιημένων και ανομιμοποίητων ευέλικτων μορφών εργασίας έρχεται αυτό το νομοσχέδιο να προσθέσει και άλλες. Οι συμβάσεις ετοιμότητας, οι συμβάσεις ταχείας πρόσληψης αποτελούν μία ακόμη μορφή συμβάσεως εργασίας που κανονικοποιεί πλέον ένα υπερευέλικτο εργασιακό σχήμα. Ταυτόχρονα, η κανονικοποίηση των δεκατριών ωρών εργασίας σε έναν εργοδότη, η κατάτμηση της άδειας των εργαζομένων, η δυνατότητα επέκτασης της διευθέτησης, η επέκταση των υπερωριών στην εκ περιτροπής και στη μερική απασχόληση πλειοδοτούν στο περιβάλλον επισφάλειας και εργασιακής αβεβαιότητας.

Βέβαια, εάν ρωτήσετε την κ. Κεραμέως και τους συναδέλφους της κοινοβουλευτικής πλειοψηφίας, θα σας απαντήσουν, ναι, αλλά το θέλουν οι εργαζόμενοι -εργατοπατέρες έχουν γίνει οι της Νέας Δημοκρατίας, υπερασπίζονται τους εργαζόμενους.

Ακούγοντας αυτό το επιχείρημα, με το οποίο επιχειρούν να δικαιολογήσουν τις νομοθετικές τους επιλογές, σχηματίζει κανείς την εντύπωση ότι ζούμε σε έναν ιδανικό κόσμο, στον οποίο οι εργοδότες και οι εργαζόμενοι διάγουν έναν βίο ισότητας και συνεργασίας. Ότι δεν υφίσταται καμία ανισορροπία ισχύος. Ότι ακόμα και οι ίδιοι οι εργαζόμενοι επιθυμούν τις διευθετήσεις που φέρνουν τα νομοθετήματα της Κυβέρνησης. Και ξέρετε γιατί; Για το καλό τους.

Για το καλό τους, λοιπόν, οι εκπαιδευτικοί των 800 ευρώ, οι οποίοι πληρώνουν από την τσέπη τους για να εργάζονται, ψάχνουν ιδιαίτερα τα απογεύματα, ακόμη και στα ίδια τα παιδιά που βλέπουν το πρωί στο σχολείο. Για το καλό τους οι γιατροί του Εθνικού Συστήματος Υγείας χειρουργούν το απόγευμα στον ιδιωτικό τομέα ξεπερνώντας τις ογδόντα ώρες εργασίας την εβδομάδα. Νόμιμα όμως. Το νομοθέτησαν για το καλό τους. Για το καλό τους οι δεύτερης δουλειάς ντελιβεράδες πέφτουν από τα μηχανάκια, εξαιτίας της νύστας και της κόπωσης. Για το καλό τους.

Στο πρόβλημα της υπερεργασίας δε στη χώρα με 39,8 ώρες την εβδομάδα -περισσότερο από κάθε Ευρωπαίο, 36 ώρες είναι ο μέσος όρος- η Νέα Δημοκρατία έχει βγάλει ένα non paper σκονάκι και βγαίνουν στα κανάλια και λένε ότι αυτό οφείλεται στον μεγάλο αριθμό αυτοαπασχολούμενων -δηλαδή, είναι στραβός ο γιαλός.

Δεν μας λέει, όμως, για τους εργαζόμενους με μπλοκάκι που στις διάφορες έρευνες παρουσιάζονται ως αυτοαπασχολούμενοι, ενώ στην πραγματικότητα εξυπηρετούν σχέσεις εξαρτημένης εργασίας χωρίς καμία εξασφάλιση, με αμφίβολη ασφαλιστική προστασία και τις περισσότερες φορές, χωρίς κανένα ωράριο. Τέτοια παραδείγματα συναντάμε κατά κόρον στον κλάδο των μηχανικών, των πανεπιστημιακών ερευνητών, των ντελιβεράδων. Η Κυβέρνηση, προφανώς, παραμένει αδρανής απέναντι σε αυτήν την παράδοξη ευρωπαϊκή πρωτοτυπία.

Ακόμη όμως και εάν σας κάνουμε το χατίρι και βγάλουμε όλους τους αυτοαπασχολούμενους και πάρουμε τα στοιχεία της Eurostat, ας δούμε λίγο τι συμβαίνει εδώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό, κυρία Πρόεδρε. Σας ευχαριστώ.

Το ποσοστό των εργαζομένων που εργάζονται συνήθως 40 έως 44 ώρες την εβδομάδα. Το γράφημα αφορά εργαζόμενους όχι αυτοαπασχολούμενους που δουλεύουν 40 με 44 τέσσερις ώρες την εβδομάδα -επειδή της αρέσουν τα γραφήματα της κ. Κεραμέως, σας το δείχνω και εγώ αυτό. Στην Ελλάδα, λοιπόν, το 72,3% -προσέξτε- των εργαζομένων δουλεύουν 40 με 44 ώρες την εβδομάδα. Στην Ευρώπη των είκοσι επτά μαντέψτε πόσοι είναι. Είναι 47,8.

Στα Πρακτικά, παρακαλώ.

(Στο σημείο αυτό ο Βουλευτής κ. Στέφανος Παραστατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ποσοστό των εργαζομένων που εργάζονται συνήθως 45 έως 49 ώρες την εβδομάδα. Στην Ελλάδα το 7,6% -όχι αυτοαπασχολούμενοι, προσέξτε, όχι αυτοαπασχολούμενοι- και στην Ευρώπη 3,7%.

Στα Πρακτικά παρακαλώ.

Και ένας συνολικός πίνακας -πάρτε κι αυτό στα Πρακτικά να μην σας ταλαιπωρώ.

(Στο σημείο αυτό ο Βουλευτής κ. Στέφανος Παραστατίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνοψίζω. Στην Ελλάδα το 83,1% των εργαζομένων όχι αυτοαπασχολουμένων δουλεύουν πάνω από 40 ώρες. Στην Ευρώπη των είκοσι επτά το 54,8% δουλεύει πάνω από 40 ώρες.

Τελικά, ως προς το Υπουργείο Εργασίας είναι στραβός ο γιαλός ή στραβά αρμενίζουμε;

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε, παρακαλώ.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ολοκληρώνω, κυρία Πρόεδρε.

Απέναντι σε αυτό το σαθρό συμβόλαιο της Κυβέρνησης και συγκεκριμένων εργοδοτικών συμφερόντων το ΠΑΣΟΚ αντιπροτείνει ένα νέο κοινωνικό συμβόλαιο που προστατεύει τους εργαζόμενους, απαντώντας ταυτόχρονα στις προκλήσεις της εποχής.

Κεντρικός πυλώνας είναι η ενίσχυση των συλλογικών συμβάσεων, η επαναφορά της μονομερούς προσφυγής στη διαιτησία και η καθιέρωση αξιοπρεπών αμοιβών μέσω της ελεύθερης διαπραγμάτευσης των κοινωνικών εταίρων. Είναι ένα συμβόλαιο που περιλαμβάνει σοβαρά κίνητρα για πλήρη και καλά αμειβόμενη εργασία, επέκταση των επιδομάτων ανεργίας και πλήρη εφαρμογή της εθνικής στρατηγικής για την υγεία και την ασφάλεια στην εργασία, με στόχο -και κλείνω- μια Ελλάδα που αξιοποιεί την τεχνολογική πρόοδο, για να ενισχύσει την παραγωγικότητα, την ισότητα και την ποιότητα ζωής των εργαζομένων. Για το πραγματικό καλό μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείταιστο Βήμα η κ. Κατερίνα Σπυριδάκη, Βουλευτής του ΠΑΣΟΚ-Κινήματος Αλλαγής.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Σας ευχαριστώ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, πριν ξεκινήσω θα ήθελα να κάνω τρεις ερωτήσεις στον κύριο Υφυπουργό.

Κύριε Υφυπουργέ, θέλω να μου πείτε τι μισθοί πιστεύετε ότι χρειάζεται να μπαίνουν σε ένα σπίτι με δύο, τρία παιδιά και να καλύψουν το ενοίκιο, το ρεύμα, τη διατροφή, το αυτοκίνητο, τα καύσιμα, την ένδυση, τα φροντιστήρια, το χαρτζιλίκι, τους γιατρούς, το δάνειο και επειδή είμαι και τολμηρή, θα πω την ψυχαγωγία και την αποταμίευση;

Ερώτηση δεύτερη. Τι μισθοί μπαίνουν σε ένα σπίτι, όπου ο ένας άνθρωπος δουλεύει ως ξενοδοχοϋπάλληλος και ο άλλος στην εστίαση, καθηγητής ή πωλητής σε κατάστημα με ρούχα;

Και τρίτη ερώτηση. Όταν καλέσατε για να κάνετε διαβούλευση για τα θέματα της εργασίας και ρωτήσατε τους ανθρώπους της εργασίας, τι χρειάζεστε από εμάς, το πρώτο πράγμα που σας είπαν είναι η δεκατριάωρη εργασία;

Και μπαίνω στο νομοσχέδιο.

Κυρίες και κύριοι συνάδελφοι, σήμερα η Κυβέρνηση μάς δείχνει το πρόσωπο των επιλογών της χωρίς μάσκες, χωρίς προσωπεία. Σήμερα η Νέα Δημοκρατία δείχνει πως αντιμετωπίζει τους εργαζόμενους στη χώρα. Οι αριθμοί δυστυχώς μιλούν μόνοι τους. Η Ελλάδα είναι πρωταθλήτρια της Ευρώπης στις ώρες εργασίας: 39,8 ώρες την εβδομάδα ενώ ο μέσος ευρωπαϊκός όρος είναι 36. Κι όμως βρισκόμαστε στις τελευταίες θέσεις σε μισθούς. Ο μέσος Έλληνας εργάζεται και δουλεύει 1.886 ώρες τον χρόνο, 300 περισσότερες από τον μέσο ευρωπαίο αλλά πληρώνεται σχεδόν τα μισά. Σύμφωνα με την Eurostat ο ετήσιος προσαρμοσμένος μισθός πλήρους απασχόλησης στην Ελλάδα είναι μόλις 17.000 ευρώ ενώ στην Ευρωπαϊκή Ένωση ο μέσος όρος είναι 37.800. Και παρόλα αυτά η αγοραστική δύναμη των Ελλήνων παραμένει δεύτερη από το τέλος. Οι Έλληνες εργαζόμενοι δουλεύουν περισσότερο, πληρώνονται λιγότερα, ζουν δυσκολότερα.

Όπως αντιλαμβάνεστε, στην Ελλάδα δεν πλήττουμε θανάσιμα. Πεθαίνουμε στη δουλειά. Οι στρατιές των ψυχολόγων και των ψυχιάτρων δεν πολεμάνε την εξάπλωση της ανίας αλλά την επιδημία του άγχους και του στρες. Αντί όμως τα στοιχεία αυτά να σημάνουν συναγερμό για την Κυβέρνησή σας, επιλέγετε να απαντήσετε με ένα νομοσχέδιο που κάνει ακόμα πιο δύσκολη τη ζωή των εργαζομένων. Αντί να φέρνει ρύθμιση για την αύξηση των πραγματικών μισθών, την ενίσχυση των συλλογικών συμβάσεων εργασίας, εξισορρόπηση επαγγελματικής και προσωπικής ζωής, αυτά δηλαδή που θα σας έλεγαν στο παράδειγμα της ερώτησης αν είχατε διαβουλευτεί μαζί τους, φέρνει ένα σχέδιο νόμου που μετατρέπει την υπερεργασία σε κανονικότητα, που βάζει βούλα στη νομιμότητα σε ένα καθεστώς εργασιακής αυθαιρεσίας, σε ένα καθεστώς που ήδη διακυβεύεται σοβαρά η υγεία και η ασφάλεια των εργαζομένων.

Κυρίες και κύριοι της Κυβέρνησης, την τελευταία πενταετία έχουν σημειωθεί περισσότερα από 2.500 εργατικά ατυχήματα στην Κρήτη ενώ σύμφωνα με τη σχετική έρευνα από την αρχή του έτους στην ανατολική Κρήτη έχουμε μέχρι τώρα 480 εργατικά ατυχήματα. Αυτά αφορούν εργαζόμενους που έχουν τραυματιστεί βαριά ή έχουν χάσει τη ζωή τους απλά και μόνο επειδή ήθελαν να δουλέψουν, απλά και μόνο επειδή πήγαν στη δουλειά.

Ας δούμε και τα πανελλαδικά νούμερα. Το 2022, 104 εργαζόμενοι. Το 2023, 179. Φέτος μέσα σε μόλις οκτώ μήνες έχουμε 139 νεκρούς και 209 σοβαρά τραυματίες. Και τι κάνει το Υπουργείο Εργασίας; Αντί να ενισχύσει ελεγκτικούς μηχανισμούς αντί να προσλάβει επιθεωρητές να επενδύσει στην πρόληψη και στην τήρηση των καθηκόντων επιμελείας νομοθετεί υπερεργασία 13 ωρών και διευθέτηση χρόνου με ατομικές συμφωνίες. Δηλαδή, κυρίες και κύριοι της Κυβέρνησης, αντί να γιατρέψετε την πληγή βαφτίσατε ξεδιάντροπα το αλάτι με φάρμακο και τώρα το ρίχνετε και πάνω.

Κυρίες και κύριοι συνάδελφοι, το νομοσχέδιο αυτό δεν είναι αποκομμένο από το παρελθόν. Είναι η συνέχεια της πολιτικής Χατζηδάκη- Γεωργιάδη και επιτομή της πολιτικής του Κυριάκου Μητσοτάκη που μετέτρεψε τη συλλογική διαπραγμάτευση σε ατομική συναίνεση υπό την απειλή του φόβου απόλυσης και απορρύθμισε εντελώς τις εργασιακές σχέσεις. Ας δούμε τα βασικά. Καταργείται η υποχρέωση ανάρτησης των συμβάσεων στην επιθεώρηση εργασίας και αυτό που κάνει η Κυβέρνηση το ονομάζει ως μείωση της γραφειοκρατίας ενώ στην ουσία είναι ένα δώρο στην αυθαιρεσία. Γιατί, όπως όλοι γνωρίζουμε, έλλειψη διαφάνειας σημαίνει αύξηση καταχρήσεων. Όταν επιτρέπεται η υπερωριακή εργασία σε εκ περιτροπής απασχολούμενους, καταργείται η έννοια της μερικής απασχόλησης δημιουργώντας ένα γκρίζο καθεστώς.

Άρθρο 7. Η Κυβέρνηση νομιμοποιεί την ημερήσια απασχόληση μέχρι και 13 ώρες σε έναν εργοδότη. Μιλά για προαιρετική υπερωρία, για δικαίωμα άρνησης. Μα ποιος εργαζόμενος σήμερα που παίρνει 800 ευρώ και έχει απλά ένα δάνειο θα τολμήσει να αρνηθεί; Η εξάρτηση είναι κανονική εκβίαση. Σας ακούμε να επιμένετε ότι τάχα μιλάτε για τους εργαζόμενους. Ξέρετε ή φαντάζεστε πολλούς εργαζόμενους που στα γηρατειά τους, έτσι λίγο πριν το τέλος, λένε «Αχ και να είχα λίγα ακόμα δεκατετράωρα να δουλέψω;». Γιατί εγώ αυτούς που ξέρω είναι «Αχ και να είχα λίγο χρόνο περισσότερο με τα αγαπημένα μου πρόσωπα», «Αχ και να είχα λίγο χρόνο να κάνω περισσότερα πράγματα για μένα, να μάθω μια ξένη γλώσσα». Δεν λέει σίγουρα κανένας «Αχ και να είχα λίγα δεκατετράωρα ακόμα».

Ξέρετε πολλούς εργαζόμενους που θεωρούν ότι το πρόβλημα είναι οι ώρες απασχόλησης και όχι οι μισθοί πείνας που απολαμβάνουν σε σχέση με την ακρίβεια και τη στεγαστική κρίση; Γιατί, κύριε Υφυπουργέ, επιλέγει ο κόσμος να δουλεύει από το πρωί μέχρι το βράδυ; Πείτε μας εσείς που ξέρετε το καλό τους συνεχίζοντας τον αδίστακτο εμπαιγμό. Αλλά τόσο εκτιμά τους εργαζόμενους η Νέα Δημοκρατία που θεωρεί ότι όλη η ύπαρξή τους κινείται και γυρίζει γύρω από την εργασία τους. Ξεχνάει όμως ότι αυτά δεν σημαίνουν λιγότερη ραστώνη αλλά αύξηση καρδιαγγειακών παθήσεων, κατάθλιψη, ατυχήματα.

Η Ευρωπαϊκή Οργάνωση για την Ασφάλεια και την Υγεία στην Ευρώπη έχει καταγράψει ότι το burn out κοστίζει 600 δισεκατομμύρια ευρώ ετησίως σε χαμηλή παραγωγικότητα και δαπάνες για την υγεία. Στην Ελλάδα όμως δεν κοστολογείται όχι γιατί δεν υπάρχει αλλά γιατί δεν καταγράφεται. Όμως όλοι γνωρίζουμε εργαζόμενους που καταρρέουν στη δουλειά και που όταν γυρίζουν σπίτι δεν έχουν κουράγιο ούτε για να ασχοληθούν με τα παιδιά τους. Νέους που εγκαταλείπουν τη χώρα, παρά τα όσα λέτε, όχι γιατί δεν την αγαπούν αλλά γιατί δεν αντέχουν άλλο την ανασφάλεια, την εξάντληση, την έλλειψη προοπτικής και τους μισθούς να τελειώνουν στη μέση του μήνα. Αυτή, λοιπόν, την παραγωγικότητα θέλει η Κυβέρνηση της Νέας Δημοκρατίας; Γιατί ακόμα και ο ΣΕΒ παραδέχτηκε πρόσφατα ότι οι εργαζόμενοι δεν φταίνε για την κατάσταση αυτή ούτε για τη χαμηλή παραγωγικότητα στη χώρα. Το πρόβλημα δεν είναι οι ώρες που δουλεύουν. Δεν δουλεύουν λίγες ώρες. Αντίθετα δουλεύουν πάρα πολλές και με λάθος τρόπο.

Και σε αυτό το σημείο θα ήθελα να ρωτήσω, κύριε και κυρία Υφυπουργέ. Τέταρτο νομοσχέδιο εργασίας και ακόμα δεν βρέθηκε χώρος για μία παράγραφο, μόνο μία, για τις εποχικά εργαζόμενες μητέρες οι οποίες δεν έχουν κανένα δικαίωμα στο επίδομα μητρότητας. Πόσες φορές πρέπει να το επαναλάβουμε; Στη διαβούλευση, στα θέματα εργασίας δεν σας το είπαν αυτό; Δεν βρήκατε χώρο ούτε τώρα να μας πείτε τι θα γίνει επιτέλους με το επίδομα ανεργίας των εποχικά εργαζομένων; Τρεις μήνες μέσα στο χειμώνα μόνο το επίδομα, μέσα στην ακρίβεια. Μιλάτε για ανάπτυξη, για έναν τουρισμό πρωταθλητή, αλλά κουβέντα για τους ανθρώπους του. Χωρίς δίκαιη μεταχείριση, χωρίς στήριξη στις γυναίκες, χωρίς αξιοπρεπείς συνθήκες. Και γι’ αυτό μάλιστα αυτή τη στιγμή μιλάμε για δεκατριάωρο. Γιατί ο κόσμος του τουρισμού εγκαταλείπει τον τουρισμό.

Καταθέτω τις νέες τροπολογίες. Μπορείτε από τα Πρακτικά να τις μελετήσετε. Έχετε λίγο χρόνο τις συμπεριλάβετε.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά τις προαναφερθείσες τροπολογίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, λοιπόν, στο ΠΑΣΟΚ θεωρούμε ότι η μείωση του χρόνου εργασίας πρέπει πρώτα να γίνει πολιτικό ιδανικό. Γι’ αυτό, όπως σας ανέλυσε ο εισηγητής μας, Παύλος Χρηστίδης, πολύ αναλυτικά, έχουμε ένα πρόγραμμα πολύ συγκεκριμένο το οποίο μπορεί να δώσει αξιοπρεπή ζωή στους ανθρώπους της εργασίας.

Κυρίες και κύριοι συνάδελφοι, η φιλοσοφία που εξυπηρετεί το νομοσχέδιο είναι ξεκάθαρη.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ολοκληρώνω.

Καταπάτηση δικαιωμάτων, αυθαιρεσία, κατάχρηση βαπτισμένη σε ευελιξία, ατομική ευθύνη, κοινωνικός αυτοματισμός. Προσπαθείτε να πείσετε τον κόσμο ότι το οκτάωρο είναι ξεπερασμένο και ότι αν θέλει κάποιος να ζει καλά πρέπει να δουλεύει πολύ περισσότερο. Ωμός κυνισμός, πολιτικές του 19ου αιώνα σε ένα μανδύα γλώσσας του 21ου.

Ολοκληρώνω μ’ αυτό, κυρία Πρόεδρε. Καλώντας σας να αποσύρετε το νομοσχέδιο έστω και τώρα σας θυμίζω ότι τη σιωπή της κοινωνίας δεν μπορείτε να την νομοθετήσετε, ούτε να την επιβάλλετε. Τη ζωή δεν τη μετράς με τον ρολόι. Και ο πιο ριζοσπαστικός αγώνας είναι ο αγώνας για να διεκδικήσουμε πίσω τον χρόνο και τις ζωές μας. Να επαναφέρουμε τις ζωές μας από εκεί που τις εξορίσατε, στις πλατείες, στους δρόμους, στις αγκαλιές, στον δρόμο που δεν μετριέται. Και αυτός ο αγώνας πέρα από ριζοσπαστικός είναι ένας αγώνας υπαρξιακός και βαθιά πολιτικός τον οποίο είμαστε αποφασισμένοι να δώσουμε μέχρι τέλους.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Αλέξανδρος Αυλωνίτης, ανεξάρτητος Βουλευτής.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ευχαριστώ, κυρία Πρόεδρε.

Έρχομαι ασμένως από την Εξεταστική Επιτροπή. Εκεί να δείτε, λοιπόν, τι γίνεται. Παρακολουθώ λίγο στραβά τη συνεδρίαση. Ευτυχώς που είναι ο κ. Λαζαρίδης εδώ. Θα σας έχει ενημερώσει.

**ΜΑΚΑΡΙΟΣ ΛΑΖΑΡΙΔΗΣ:** Δεν έχω μιλήσει ακόμα.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ακόμα;

Ενδιαφέροντα πράγματα στην Εξεταστική Επιτροπή.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. ΑΘΑΝΑΣΙΟΣ ΜΠΟΥΡΑΣ)

Σήμερα, αγαπητοί συνάδελφοι, συζητάμε ένα νομοσχέδιο που έχει ξεσηκώσει θύελλα αντιδράσεων. Τα έχετε πει εξάλλου. Η ΓΣΕΕ, η ΑΔΕΔΥ, οι εργαζόμενοι είναι στους δρόμους, κάνουν απεργία, διαμαρτύρονται. Ακούνε για πρώτη φορά το δεκατριάωρο. Ωραία ηχεί.

Το πόνημά σας, κυρία Υφυπουργέ, το πόνημα αυτό -ω, τι ειρωνεία- επιγράφεται «Δίκαιη εργασία για όλους». Όταν, δηλαδή το 1896 αγωνίζονταν στο Σικάγο οι εργαζόμενοι για να κατακτήσουν το οκτάωρο δεν ήταν δίκαιο αυτό που κατέκτησαν. Δίκαιο ήταν αυτό που εσείς θεσμοθετείτε, το δεκατριάωρο. «Είναι πάρα πολύ καλά. Δίνουμε στους ανθρώπους να δουλεύουν όσο γίνεται περισσότερο έστω και 37 μέρες τον χρόνο για να μπορέσουν να τα φέρουν βόλτα». Μα είναι λογική αυτή; Είναι λογική. Ειλικρινά είναι εντυπωσιακό πως με τόση χυδαιότητα θεσμοθετείτε που πραγματικά σηκώνει ψηλά τα χέρια οποιοσδήποτε θέλει να ασχοληθεί με τα κοινά.

Πιστεύετε ότι μπορεί αυτό το πράγμα, αυτή η έλλειψη εμπιστοσύνης του κόσμου στο πολιτικό σύστημα, ουσιαστικά με αυτόν τον τρόπο και με αυτήν τη θεσμοθέτηση να αμβλυνθεί; Θα πάψει να υπάρχει; Για βγείτε έξω στην κοινωνία! Βγείτε έξω στην κοινωνία! Όμως, μπορείτε να βγείτε έξω στην κοινωνία, όπως βγαίνουν πάρα πολλοί ειδικά από τούτη την πλευρά Βουλευτές; Όχι. Ψέματα λέω!

Και εκτός τούτου, Μνημείο Αγνώστου Στρατιώτου: Ένας άνθρωπος χαροκαμένος εδώ απέξω έκανε απεργία πείνας, κέρδισε, σας κέρδισε καθ’ ολοκληρία και κατά μέτωπο, ηττηθήκατε και ο κ. Μητσοτάκης με χαρακτηριστικά εκδικητικότητας -γιατί περί εκδικήσεως πρόκειται- τι κάνει; Εκεί όπου έκανε την απεργία πείνας και όλο τον χώρο τον δίνει στον φίλο του και αντίπαλό του στην αρχηγία, τον κ. Δένδια, για να τον καθαρίζει, να τον φυλάσσει, δεν ξέρω για τι ακριβώς άλλο. Περιμένω το νομοσχέδιο να δω τι ακριβώς αρμοδιότητα θα του δώσετε. Εγώ αν ήμουν Υπουργός Εθνικής Αμύνης, θα έλεγα «Πρωθυπουργέ μου, δεν το δέχομαι. Μέχρι τώρα, χρόνια ολόκληρα, φυλάσσεται από τους Εύζωνες και την Ελληνική Αστυνομία». Θέλει χακί, του αρέσει πολύ το χακί, αλλά δεν θα το πετύχει ο κ. Μητσοτάκης. Είναι και θα μείνει μνημείο όλων των Ελλήνων, όχι φρουρούμενο εξαιτίας ακροδεξιών εμπνεύσεων και ρεβανσισμών. Γιατί, όπως είπα, είναι απολύτως -απολύτως!- εκδικητική αυτή η κίνηση και σας συμβουλεύω να μην το τολμήσετε. Μην το τολμήσετε!

Μην μπω, γιατί δεν θα έχω χρόνο, στην εξεταστική επιτροπή και τα σκάνδαλα. Αντί να ασχολούμαστε σε αυτήν την ιερή Αίθουσα για να παίρνουμε αποφάσεις και να νομοθετούμε για το καλό του τόπου, στην άλλη αίθουσα πιο πάνω συνεδριάζουμε για τα σκάνδαλα, αυτήν την απίστευτη εικόνα που παρουσιάζεται, που έχω πει και στα μέσα μαζικής ενημέρωσης ότι μου προξενεί αηδία το πώς τόσοι άνθρωποι μαζεύτηκαν σε έναν οργανισμό, οργανώθηκαν και τα 3,4 δισεκατομμύρια δεν ξέρουμε πού έχουν πάει. Είναι 3,4 δισεκατομμύρια ευρώ, που είναι από την Ευρωπαϊκή Ένωση. Υπάρχει ένας οργανισμός ο οποίος ελέγχεται από την Κυβέρνηση από την κορυφή μέχρι τον πάτο και αντιμετωπίζουμε μονίμως «δεν ξέρω, δεν είδα, εγώ κοίταζα τη δουλειά μου», αυτό. Η μόνιμη επωδός όλων όσοι παρέλασαν, που είναι Αντιπρόεδροι και Πρόεδροι! Και μου μιλάτε για τη θεσμική σας παρέμβαση, για τη δικαιοσύνη, για τη δικαιοσύνη στην εργασία; Μα, δεν ντρεπόμαστε; Μα, δεν ντρεπόμαστε; Λες και είμαστε αφελείς, είμαστε ανόητοι.

Εμείς δεν είμαστε αφελείς ή ανόητοι, ούτε ο ελληνικός λαός πιστεύω και θα τα δείτε σε λίγο καιρό.

Και πάμε, λοιπόν, στην προκειμένη περίπτωση για να μιλήσουμε λίγο για το νομοσχέδιο. Πάσχει νομικά. Διάβασα από την έκθεση της Επιστημονικής Υπηρεσίας της Βουλής, η οποία έχει συμπεριλάβει και τη γνωμοδότηση της ολομέλειας του Ελεγκτικού Συνεδρίου, το εξής και σας το λέω: Παρατηρείται ότι με το Μέρος Α΄ και Β΄ του υπό συζήτηση και ψήφιση νομοσχεδίου τροποποιούνται νομοθετικές διατάξεις οι οποίες έχουν ήδη κωδικοποιηθεί στο Προεδρικό Διάταγμα 62/2005, Κώδικας Εργατικού Δικαίου. Εντούτοις, δεν τροποποιούνται ταυτόχρονα και οι βασικές νομοθετικές διατάξεις οι οποίες έχουν μεν κωδικοποιηθεί στο ανωτέρω Προεδρικό Διάταγμα, χωρίς, όμως, ποτέ να έχουν καταργηθεί με κάποια άλλη νομοθετική διάταξη.

Θα σας πω κάτι: Το έφερε η τύχη ως νομικός να ασχοληθώ τα δεκαπέντε χρόνια της δικηγορίας μου με το Εργατικό Δίκαιο. Το ξέρετε όλοι σας -πόσω μάλλον το Υπουργείο Εργασίας- ότι το Εργατικό Δίκαιο διέπεται από μία βασική αρχή, ότι είναι αναγκαστικού δικαίου διατάξεις, που σημαίνει με πολύ απλά λόγια ότι ό,τι και να συμφωνήσει ο εργοδότης με τον εργαζόμενο που αντίκειται στο θεσμικό πλαίσιο, αυτό που υπερισχύει είναι ο νόμος, γιατί βλέπει τη σχέση εξάρτησης μεταξύ του εργοδότη και του εργαζόμενου.

Και με περηφάνια η κ. Κεραμέως λέει «μα, τους δίνουμε το δικαίωμα αυτό να τα κουβεντιάσουν». Να τα κουβεντιάσει μεμονωμένα ο εργάτης με τον εργοδότη, αλλά δεν δίνει το δικαίωμα των συλλογικών διαπραγματεύσεων μέσα στο σύνολο του Εργατικού Δικαίου. Αυτό δεν είναι κοροϊδία; Δεν κοροϊδεύετε τον κόσμο και την εργατική τάξη; Σε άλλες εποχές θα γίνονταν γεγονότα όπου οι εργαζόμενοι θα πέταγαν τις πλάκες από την οδό Σίνα. Τα θυμάστε;

Θα κάνω και κάποιες παρατηρήσεις.

Όσον αφορά το άρθρο 4, τροποποιείτε τα άρθρα 73 και 109 του Κώδικα Εργατικού Δικαίου περί κατά παραγγελία σύμβασης εργασίας, δηλαδή και τη σύμβαση μηδενικών ωρών απασχόλησης, που σημαίνει ότι ο εργοδότης τελικά καθορίζει τις ώρες απασχόλησης όπως θέλει. Η ασφάλεια του εργαζόμενου, όμως, ποια είναι, αν δεν προβλέπονται οι ελάχιστες ώρες απασχόλησης; Και πώς εξασφαλίζονται μέτρα πρόληψης τυχόν κατάχρησης από τους εργοδότες, αφού δεν προβλέπονται ανάλογοι περιορισμοί; Το ανέφερα και προηγουμένως.

Με το άρθρο 7 αυξάνεται το ημερήσιο ανώτατο όριο υπερωριών από τρεις ώρες σε τέσσερις. Πείτε μου, όμως, με ποιον τρόπο μπορεί επί πενθήμερης εργασίας να εργαστεί κανείς υπερωριακά τέσσερις ώρες, έχοντας ήδη εργαστεί το ωράριο των οκτώ ωρών συν τη μία ώρα υπερεργασίας, δηλαδή δεκατρείς ώρες.

Πάμε σε άλλο άρθρο γιατί δεν προλαβαίνουμε, άρθρο 8 περί της δυνατότητας συμψηφισμού των πρόσθετων ωρών εργασίας ενός χρονικού διαστήματος με λιγότερες ώρες απασχόλησης σε άλλο χρονικό διάστημα. Δεν υπάρχει σύγκρουση με τους νόμους που αφορούν στην υπέρβαση των χρονικών ορίων εργασίας; Δεν υπάρχει επίδραση στο κόστος εργασίας και στην αμοιβή των εργαζομένων; Και αφού δεν προβλέπεται καταχώρηση στο ΕΡΓΑΝΗ, πώς οι ελεγκτικές αρχές θα γνωρίζουν και πώς θα γίνονται οι έλεγχοι; Δεν είναι απλοϊκό ερώτημα;

Στο άρθρο 10 πώς διασφαλίζεται ότι η κατάτμηση της άδειας, που με αυτήν τη διάταξη επιτρέπεται, θα αποτελεί βούληση του εργαζόμενου ή αποτέλεσμα πίεσης των εργοδοτών; Προσέξτε γιατί αυτό που θα αποφέρει το παρόν άρθρο θα είναι κατάκοποι εργαζόμενοι σε πλήρη αποδιοργάνωση όποιου οικογενειακού προγραμματισμού. Έτσι καθιστάτε τις λίγες μέρες απαραίτητης ξεκούρασης των εργαζομένων περιττή πολυτέλεια υποκείμενη στις εργοδοτικές ανάγκες.

Στο άρθρο 21 μιλάτε εδώ για απασχόληση επείγουσας ανάγκης και πρόληψη εργαζόμενου και έως δύο μέρες την εβδομάδα. Μα τον Θεό, μεγαλύτερη αθλιότητα δεν έχω ξαναδεί στην εργατική νομοθεσία! Μεγαλύτερη αθλιότητα δεν έχω ξαναδεί! Και μου κάνει εντύπωση που διαβάζω ένα κείμενο, ενώ από μέσα μου έπρεπε να αφήσω τον εαυτό μου να κάνει ό,τι είναι δυνατόν να αποτρέψει αυτήν την ιστορία, χρησιμοποιώντας λόγια που βγαίνουν από την καρδιά του ανθρώπου. Από την καρδιά του!

Δεν κάνετε τίποτα άλλο παρά να εξυπηρετείτε τα μεγάλα οικονομικά συμφέροντα. Τον βιομήχανο τον ευνοούν πολύ αυτές οι διατάξεις, μα πάρα πολύ τον ευνοούν αυτές οι διατάξεις. Πιστέψτε με, παρά να πάρει έναν καινούριο εργαζόμενο με τόσες οικονομικές επιπτώσεις σε βάρος του, καλό είναι τον ήδη εργαζόμενό του να τον χρησιμοποιεί σαν υποχείριο, σαν -πώς να το πω;- υποζύγιο, αυτή είναι η λέξη που έπρεπε να χρησιμοποιήσω.

Υπάρχουν, φυσικά και κάποιες θετικές διατάξεις. Αυτές τις δεχόμαστε. Νομίζω ότι πολύς κόσμος τις έχει αναφέρει. Είναι για το αφορολόγητο, το ανεκχώρητο, κάποια επιδόματα και τα λοιπά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Υπό αυτή, λοιπόν, την έννοια, κύριε Πρόεδρε, δεν υπάρχει περίπτωση εγώ -εκπροσωπώ φυσικά και το Κίνημα Δημοκρατίας του οποίου είναι μέλος- δεν υπάρχει περίπτωση αυτό να το ψηφίσουμε εκτός από κάποιες διατάξεις που τις θεωρούμε -ευνόητο είναι- θετικές για τον κόσμο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Αυλωνίτη.

Και καλείται στο Βήμα ο Βουλευτής του ΠΑΣΟΚ-Κινήματος Αλλαγής, ο κ. Μανώλης Χριστοδουλάκης.

Ορίστε, κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι προφανές από όλη τη συζήτηση ότι αν υπάρχει μία λέξη η οποία χαρακτηρίζει το σημερινό νομοσχέδιο, αυτή είναι η λέξη «υποκρισία», γιατί δεν υπάρχει πιο προσβλητικός τίτλος από το «Δίκαιη Εργασία για Όλους», ειδικά όταν το περιεχόμενο είναι ακριβώς το αντίθετο, ανεργία χωρίς ασφάλεια, εργασία χωρίς αξιοπρέπεια και παραγωγικότητα χωρίς δικαιοσύνη. Μιλάτε για ευελιξία, αλλά στην πράξη φέρνετε εξαντλητική απλήρωτη εργασία.

Εσείς που επικαλείστε την καινοτομία επαναφέρετε εργασιακές συνθήκες του 19ου αιώνα και εσείς που ομνύετε στη δήθεν ευρωπαϊκή κανονικότητα νομοθετείτε ό,τι πιο αντιευρωπαϊκό υπάρχει, δηλαδή την παραβίαση της Οδηγίας για το εντεκάωρο ανάπαυσης.

Ακούσαμε την Υπουργό να μας λέει ότι το δεκατριάωρο προϋπήρχε. Κυρία Υπουργέ, δεν προϋπήρχε το δεκατριάωρο, γενικώς και αορίστως. Υπήρχε, γιατί το φέρατε εσείς. Το νομοθετήσατε εσείς και σήμερα έρχεστε να το επεκτείνετε. Άρα, δεν είναι ένα φυσικό φαινόμενο. Είναι μια καθαρή πολιτική επιλογή και μια επιλογή μάλιστα, μέσα σε ένα περιβάλλον στο οποίο χώρες όπως η Σουηδία, η Ισπανία, η Πορτογαλία, έχουν νομοθετήσει τη μείωση των ωρών εργασίας, χωρίς τη μείωση των αποδοχών. Και μάλιστα, μέσα σε ένα περιβάλλον στο οποίο σε όλη την Ευρώπη με την εξέλιξη της τεχνολογίας, αυτή βοηθάει, εισφέρει, έτσι ώστε να μπορούμε χωρίς μείωση της παραγωγικότητας να κάνουνε σοβαρά συζήτηση για μείωση των ωρών εργασίας είτε στις τριάντα πέντε ώρες την εβδομάδα είτε στις τέσσερις ημέρες εργασίας, με το βλέμμα στραμμένο και στη βελτίωση της αποδοτικότητας των εργαζομένων, αλλά φυσικά και στον ελεύθερο χρόνο και στην ποιότητα της ζωής και στην ποιότητα της καθημερινότητάς του.

Αυτά φυσικά συμβαίνουν στην Ευρώπη, γιατί στην Ελλάδα η πραγματικότητα είναι εντελώς διαφορετική. Η πραγματικότητα εδώ είναι ότι ο Έλληνας εργαζόμενος δουλεύει περισσότερες ώρες από κάθε άλλο Ευρωπαίο. Αυτό φυσικά δεν το λέω εγώ, εμείς το ΠΑΣΟΚ, σας το λέει η ίδια η Eurostat. Είναι ο ίδιος εργαζόμενος ο όποιος υποαμείβεται για την εργασία που παρέχει και ειδικά όταν το κόστος της ζωής του αυξάνεται και εκτοξεύεται καθημερινά. Εσείς ως απάντηση σε αυτό του λέτε: «Δούλεψε και άλλο. Δούλεψε πιο πολύ. Δούλεψε πιο φθηνά, ακόμα περισσότερο από ότι σήμερα». Αυτό, λοιπόν, προφανώς και δεν είναι δίκαιη εργασία. Αυτό είναι κοινωνική και εργασιακή εξάντληση και μάλιστα, πλέον με κυβερνητική νομιμοποίηση.

Είναι το δεκατριάωρο το οποίο εξαντλεί σωματικά και ψυχικά όλους εμάς, τον καθένα από εμάς, που αναιρεί κάθε έννοια ανάπαυσης, κάθε έννοια ελεύθερου χρόνου και που φυσικά, τελικά διαλύει και την ίδια την οικογένεια. Είναι ο δρόμος που οδηγεί με ασφάλεια στον burnout. Είναι ο δρόμος που οδηγεί με ασφάλεια στο εργατικό ατύχημα και είναι ο ίδιος δρόμος που οδηγεί στην εξάντληση του εργαζόμενου.

Είναι και ένας από τους βασικούς λόγους της οξείας δημογραφικής κρίσης που βιώνει σήμερα η χώρα μας. Αλήθεια, πόσο υποκριτικό είναι να παριστάνετε ως Κυβέρνηση ότι δήθεν νοιάζεστε για το δημογραφικό στην χώρα, την ίδια στιγμή που απορρυθμίζετε την αγορά εργασίας και υποχρεώνετε τις μητέρες ή όσες θέλουν να γίνουν μητέρες να εργάζονται σε εξαντλητικά ωράρια για να μπορέσουν να τα βγάλουν πέρα;

Σήμερα, λοιπόν, ο εργαζόμενος είναι πλήρως απροστάτευτος, την ώρα που η κάλυψη στις συλλογικές συμβάσεις εργασίας είναι κάτω από 30%, όταν η ευρωπαϊκή Οδηγία βάζει στόχο το 80%. Την ίδια στιγμή, αντί η Κυβέρνηση να έρθει να ρυθμίσει, να νομοθετήσει, να επιβάλει την αύξηση της κάλυψης συλλογικών και κλαδικών συμβάσεων εργασίας, έρχεται και παραδίδει πλέον εξ ολοκλήρου τον εργαζόμενο.

Θεσμοθετείτε την ευέλικτη διευθέτηση του χρόνου εργασίας, χωρίς καν το αίτημα του εργαζόμενου. Δηλαδή, ο εργοδότης θα αποφασίζει πότε θα δουλεύεις, πόσο θα δουλεύεις και τελικά αν θα έχεις χρόνο να δεις την οικογένειά σου. Δίνετε στον εργοδότη το δικαίωμα της κατάτμησης της άδειας, χωρίς να συντρέχουν οι σοβαρές και επείγουσες συνθήκες και προϋποθέσεις της επιχείρησης οι οποίες ίσχυαν μέχρι πρότινος και θεσπίζετε τη διήμερη εργασία, χωρίς καμία εγγύηση εισοδήματος. Διότι για εσάς, η δική σας κανονικότητα στην εργασία είναι ένας άνθρωπος που η ελπίδα που του έχει απομείνει είναι να περιμένει ένα τηλέφωνο που θα του πει: «Έλα αύριο, φίλε μου, άμα σε χρειαστώ». Αυτή, λοιπόν, είναι η δική σας ευελιξία. Αυτή είναι η ευελιξία της ανασφάλειας.

Σαν να μην έφταναν αυτά -όπως είπε και ο εισηγητής μας και στις επιτροπές- φέρατε μία ρύθμιση για να νομιμοποιήσετε έναν παράνομο διορισμό. Ο Διοικητής της Επιθεώρησης Εργασίας έχει κηρυχθεί έκπτωτος από το Συμβούλιο της Επικρατείας και εσείς σήμερα νομοθετείτε για να θεραπεύσετε την παρανομία αυτή. Αυτή, λοιπόν, είναι η περίφημη αριστεία της Νέας Δημοκρατίας. Φτιάχνετε, δηλαδή, νόμους στα μέτρα των δικών σας παιδιών. Να θυμίσουμε στο Σώμα ότι μία από τις προηγούμενες φορές που έγινε αυτό ήταν η περίπτωση της ΕΥΠ και είδαμε όλοι πόσο καλά πήγε αυτό τελικά.

Όλα, όμως, αυτά προφανώς και δεν είναι απλώς νομικές λεπτομέρειες. Είναι η καθημερινότητα του Έλληνα εργαζόμενου, ο οποίος αμείβεται με 1.000 ευρώ τον μήνα, πληρώνει 700 ευρώ σε ενοίκιο και ρεύμα και καλείται σήμερα να δουλέψει δεκατρείς ώρες την ημέρα για να μπορέσει να επιβιώσει και για να μπορέσει να τα βγάλει πέρα. Είναι η καθημερινότητα και η αγωνία του νέου ανθρώπου στην Ελλάδα που βλέπει ότι ακόμα και η όποια μικρή ελπίδα για κοινωνική προοπτική και κοινωνική πρόοδο περνάει μέσα από το σταγονόμετρο της υπερεξάντλησης και της εκμετάλλευσης, χωρίς να έχει φωνή και χωρίς να έχει τελικά δικαιώματα.

Για εμάς, λοιπόν, στο ΠΑΣΟΚ, η εργασία δεν είναι απλώς κόστος και δεν είναι απλώς αριθμοί. Είναι δικαίωμα. Είναι αξιοπρέπεια. Είναι κοινωνική δικαιοσύνη. Εμείς πιστεύουμε στις συλλογικές συμβάσεις εργασίας, οι οποίες δίνουν φωνή στον εργαζόμενο. Εμείς πιστεύουμε στους αξιοπρεπείς μισθούς που επιτρέπουν ζωή και όχι απλώς επιβίωση. Εμείς πιστεύουμε στην ισορροπία επαγγελματικής και οικογενειακής ζωής. Εμείς πιστεύουμε στην υγεία και στην ασφάλεια στην εργασία.

Ακριβώς γι’ αυτόν τον λόγο λέμε καθαρά όχι στο δεκατριάωρο. Λέμε καθαρά όχι στις απολύσεις χωρίς αποζημίωση. Λέμε καθαρά όχι στις διήμερες συμβάσεις παγίδες. Λέμε καθαρά όχι στην εργοδοτική αυθαιρεσία.

Καταθέτουμε τροπολογία στη Βουλή για να επαναφέρουμε τον καθορισμό του κατώτατου μισθού στους κοινωνικούς εταίρους μέσα από την εθνική γενική συλλογική σύμβαση εργασίας, όπως ακριβώς γίνεται σε όλη την υπόλοιπη Ευρώπη -που εμείς δεν την θυμόμαστε αλά καρτ- για να επεκτείνουμε τη μετενέργεια των συλλογικών συμβάσεων σε έξι μήνες και σε όλους τους όρους για να μη μένουν οι εργαζόμενοι ξεκρέμαστοι και για να επαναφέρουμε τη δυνατότητα μονομερούς προσφυγής στη διαιτησία που εσείς καταργήσατε, ώστε να έχουν οι εργαζόμενοι ένα πραγματικό όπλο στις διαπραγματεύσεις τους. Διότι μετά από έξι χρόνια απορρύθμισης της αγοράς εργασίας από τη Νέα Δημοκρατία, ήρθε η ώρα να ξαναδώσουμε φωνή στον εργαζόμενο και ρόλο στους κοινωνικούς εταίρους.

Κλείνω, κύριε Πρόεδρε, λέγοντας το εξής: Το νομοσχέδιο που φέρατε σήμερα, κύριοι της Κυβέρνησης, δεν είναι ένα νομοσχέδιο για τη δίκαιη εργασία. Είναι το μανιφέστο της ανισότητας, φθηνός εργαζόμενος, ακριβή ζωή, φτωχή δημοκρατία. Η Ελλάδα δεν χρειάζεται πιο φθηνούς εργαζόμενους σήμερα. Η Ελλάδα χρειάζεται πιο δίκαιους κανόνες. Η Ελλάδα χρειάζεται κοινωνική ισορροπία. Η Ελλάδα χρειάζεται αξιοπρέπεια και πρωτίστως, χρειάζεται μία φωνή που θα αγωνιστεί για όλα αυτά. Χρειάζεται πιο δυνατή τη φωνή της δημοκρατίας και σίγουρα, όχι τη φωνή της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Χριστοδουλάκη.

Τώρα θα καλέσω στο Βήμα τη Βουλευτή του ΣΥΡΙΖΑ - Προοδευτική Συμμαχία και Αντιπρόεδρο της Βουλής που προέδρευε επί αρκετές ώρες, την συνάδελφο κ. Γεροβασίλη Όλγα.

Να σας ενημερώσω για την σειρά των ομιλητών. Τον λόγο θα πάρει η κ. Δεληκάρη, ο κ. Μουλκιώτης, ο κ. Κατρίνης και θα συνεχίσουμε κατά τον κατάλογο.

Κυρία Πρόεδρε, έχετε τον λόγο.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, βρέθηκα χθες στην απεργιακή κινητοποίηση στην Πλατεία Συντάγματος, λίγα μέτρα από το Μνημείο του Αγνώστου Στρατιώτη. Αυτές τις μέρες ο Πρωθυπουργός σήκωσε πολλή σκόνη με την ανάρτησή του για το μνημείο και μας είπε ότι το μνημείο περνά εκεί που ανήκει. Δηλαδή, πού κατά τον Πρωθυπουργό; Περνάει στο Υπουργείο Εθνικής Άμυνας για να διατηρηθεί -όπως είπε- ο γνωστός χαρακτήρας του Άγνωστου Στρατιώτη για να γίνει και αυτό των δύο λέξεων το λογοπαίγνιο. Τι εννοεί ο κύριος Πρωθυπουργός, ο γνωστός; Από πού το ξεκινάει;

Αναφέρεται ο Πρωθυπουργός στον Ελευθέριο Βενιζέλο που είπε ότι η θέση του μνημείου είναι μπροστά στη Βουλή για να θυμίζει αυτούς που θυσιάστηκαν για τους δημοκρατικούς θεσμούς; Αυτό είπε ο κ. Βενιζέλος. Ή αναφέρεται ο κύριος Πρωθυπουργός στον δικτάτορα Πάγκαλου και αρχικό εμπνευστή της δημιουργίας του μνημείου, ο οποίος ήθελε να κάνει τη σημερινή Βουλή, Υπουργείο Στρατιωτικών. Ποιανού συνεχιστής ακριβώς εκτιμά ο Πρωθυπουργός ότι είναι;

Κατά την άποψή μου, ο Πρωθυπουργός απευθύνεται θολά και απευθύνεται και προς τις δύο πλευρές αναλόγως και κατά το συμφέρον, είτε πιο κεντρώα είτε πιο ακροδεξιά. Στην προκειμένη περίπτωση, εκτιμώ ότι το έκανε προς τα ακροδεξιά ακροατήρια, διότι όπως ξέρουμε έτσι και πάντως ο στρατός δεν επιλαμβάνεται σε καιρό ειρήνης.

Μήπως ζήλεψε λίγο από τη δόξα του Τραμπ ο κύριος Πρωθυπουργός, ο οποίος κατεβάζει Εθνοφρουρά για την προστασία των μνημείων μεταξύ άλλων τρομακτικών, βεβαίως. Ίσως, όμως, και ο αγώνας του Πάνου Ρούτσι για αλήθεια και δικαιοσύνη να ξύπνησε αυτά τα ακροδεξιά αντανακλαστικά της Κυβέρνησης. Μιας και αυτό δεν συνέβη τώρα, να σας θυμίσω ότι το 2020 ψηφίστηκε νόμος για τις συγκεντρώσεις για να ανακαταλάβει -αυτή ήταν η ορολογία της Κυβέρνησης- τους δημόσιους χώρους. Από πού να γίνει αυτή η ανακατάληψη; Και για να υπάρχει πρότερη άδεια από την Ελληνική Αστυνομία, προκειμένου να γίνει οποιαδήποτε διαμαρτυρία συγκέντρωση κλπ.. Θυμίσει άλλες εποχές επίσης, εποχές δικτατορίας στην Ελλάδα.

Κυρίες και κύριοι συνάδελφοι, το Μνημείο του Άγνωστου Στρατιώτη δεν ανήκει σε κάποιο Υπουργείο. Δεν ανήκει στην Κυβέρνηση και δεν ανήκει στην κάθε κυβέρνηση. Ανήκει στον λαό και στο ιστορικό κοινωνικό αποτύπωμα. Η Κυβέρνηση δεν προστατεύει το κενοτάφιο, απλά θέλει κενό το βήμα. Και ταυτόχρονα, ο κ. Μητσοτάκης ψάχνει πού να χρεώσει την αρμοδιότητα για να σβηστούν τελικά τα 57 ονόματα των νεκρών των Τεμπών, που μετά διαρρέουν και λένε ότι θα σβηστούν ή δεν θα σβηστούν. Αλλά σε κάθε περίπτωση φρόντισε να δώσει την αρμοδιότητα.

Κυρίες και κύριοι συνάδελφοι, η Κυβέρνηση αγνοεί τα αιτήματα των απεργών; Η απάντηση είναι: Όχι. Ξέρει πάρα πολύ καλά ότι οι εργαζόμενοι διεκδικούν αξιοπρέπεια στη ζωή ,αξιοπρέπεια στην εργασία. Και ξέρει ότι διεκδικούν λιγότερες ώρες εργασίας και καλύτερες συνθήκες απασχόλησης. Όμως την ώρα που στην Ευρώπη καθιερώνεται η εξάωρη εργασία, στην Ελλάδα καθιερώνεται το διπλάσιο και κάτι, 13 ώρες εργασία στον ίδιο εργοδότη. Πετάχτηκε και το άλλοθι. Το άλλοθι που ήταν «σε διαφορετικό εργοδότη», πετάχτηκε και αυτό.

Αλλά τελικά ο σκοπός της Κυβέρνησης ποιος είναι; Η εντατικοποίηση της εκμετάλλευσης. Είναι μήπως στόχος να ευνοήσουν εργοδότες; Όχι ακριβώς, δεν είναι. Γιατί με τη σαλαμοποίηση των εργασιακών δικαιωμάτων δεν ευνοούν το σύνολο των εργοδοτών, ευνοούν πολύ συγκεκριμένων, ελάχιστων εργοδοτών, αυτούς που λέμε τους λίγους και ισχυρούς, γιατί τους άλλους τους πετάει έξω από την αγορά εργασίας στα αλήθεια.

Το νομοσχέδιο αυτό της δήθεν δίκαιης εργασίας για όλους είναι η χαριστική βολή για το εργατικό δίκαιο. Καταργεί το οκτάωρο, νομιμοποιεί δεκατριάωρο, διαλύει εντεκάωρη ανάπαυση, ανοίγει τον δρόμο για απλήρωτες εργασίες και κυρίως, δίνει στον εκάστοτε εργοδότη την απόλυτη εξουσία να ρυθμίσει τον χρόνο, την άδεια, τη ζωή του εργαζόμενου. Ό,τι δηλαδή κατακτήθηκε με αίμα το μακρινό 1886 στο Σικάγο, ό,τι ζήτησαν οι εργάτες την Ελληνική Πρωτομαγιά του 1893 με τα συνθήματα «Οκτώ ώρες δουλειά, οκτώ ώρες ανάπαυση, οκτώ ώρες ελεύθερος χρόνος», σήμερα γκρεμίζεται οριστικά.

Από το οκτάωρο και πενθήμερο, περνάμε ξανά στο από ήλιο σε ήλιο, γιατί το 1984, μετά από δεκαετίες αγώνων, η Ελλάδα καθιέρωσε τις σαράντα ώρες εργασίας για όλους και πενθήμερο. Και σήμερα, το 2025, η Κυβέρνηση Μητσοτάκη φέρνει το δεκατριάωρο, όχι ως επιλογή της Κυβέρνησης, αλλά κυρίως ως επιλογή του εργαζόμενου. Με ποια επιλογή, όμως, όταν έχεις καταργήσει τον βάσιμο λόγο απόλυσης; Δηλαδή, όλα μαζί δεν γίνονται αυτά. Η συναίνεση με την απειλή της απόλυσης προφανώς και είναι απλά εξαναγκασμός.

Βέβαια, η Υπουργός γύρισε αλλού την κουβέντα, στο αν μειώθηκε η ανεργία επί Νέας Δημοκρατίας. Ωραία, μειώθηκε η ανεργία επί Νέας Δημοκρατίας, αλλά φτωχοποιούνται εργαζόμενοι. Γιατί τα νούμερα μιλάνε. Ο ΣΥΡΙΖΑ παρέλαβε το 2015 -γιατί ακούσαμε και για τον ΣΥΡΙΖΑ παλαιότερα- την ανεργία στο 27,9%. Ποιος την είχε πάει και αυτή την ανεργία, κοντά στο 30%; Ο ΣΥΡΙΖΑ; Να μην πούμε και τα νούμερα για τους νεότερους εργαζόμενους τότε. Μειώθηκε, λοιπόν, τότε στο 17,3% από τον ΣΥΡΙΖΑ, με αύξηση του κατώτατου μισθού και με πλήρη απασχόληση. Σήμερα η μείωση της ανεργίας βασίζεται στη μερική απασχόληση, τα mini-jobs και την ευέλικτη φτώχεια. Γιατί η δουλειά των δύο ημερών που νομοθετείται σήμερα δεν είναι προάγγελος των γνωστών mini-jobs που υπάρχουν στην Γερμανία και δεν υπάρχει υποχρέωση καταβολής ασφαλιστικών εισφορών για αυτές; Μήπως είμαστε σε προάγγελο και αυτής της κατάστασης;

Ο μέσος μισθός στην Ελλάδα παραμένει χαμηλότερος από το μέσο μισθό στην Ευρώπη. Η αγοραστική δύναμη των Ελλήνων είναι η χαμηλότερη στην Ευρωζώνη. Αυτά όλα δεν είναι στήριξη των εργαζομένων. Καλά το ονόμασαν οι εργαζόμενοι στις συγκεντρώσεις που έγινε και χθες: Είναι εργασιακός μεσαίωνας με φιλελεύθερο, βεβαίως, περιτύλιγμα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Γεροβασίλη, που ήταν και ακριβής στον χρόνο της πράγματι, γιατί θέλει να εφαρμόζει με αυστηρότητα τον ρόλο της ως Προεδρεύοντος.

Θα καλέσω αμέσως στο Βήμα τη Βουλευτή της Νέας Δημοκρατίας, τη συνάδελφο κ. Αγγελική Δεληκάρη.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, Η θεσμοθέτηση δίκαιων και ισορροπημένο μέτρων εργασίας αποτελεί θεμέλιο λίθο για μια κοινωνία που επιδιώκει πρόοδο με κοινωνική συνοχή. Η στήριξη των εργαζομένων δεν είναι απλώς ζήτημα δικαιοσύνης, είναι επένδυση στη σταθερότητα και την ανάπτυξη. Παράλληλα, η εξασφάλιση συνθηκών βιωσιμότητας της επιχείρησης δημιουργεί ένα υγιές περιβάλλον αγοράς όπου η εργασία και η επιχειρηματικότητα μπορούν να συνυπάρχουν και να εξελίσσονται αρμονικά.

Με αυτήν ακριβώς τη λογική έρχεται για συζήτηση και ψήφιση στη βουλή το παρόν νομοσχέδιο του Υπουργείου Εργασίας και Κοινωνικής Ασφάλισης, ένα νομοσχέδιο που εντάσσεται σε μια σειρά πρωτοβουλιών με θετικό αντίκτυπο για τον εργαζόμενο, όπως για παράδειγμα η ψηφιακή κάρτα εργασίας. Στο πρώτο πεντάμηνο του 2025 είχαμε διπλάσιες ώρες υπερωριακής απασχόλησης σε σχέση με τις δηλωμένες του προηγούμενου έτους, δηλαδή του 2024.

Τόσο η Υπουργός Εργασίας Νίκη Κεραμέως, όσο και ο εισηγητής της Πλειοψηφίας, ο συνάδελφος Σταύρος Παπασωτηρίου, παρουσίασαν αναλυτικά όλα τα κρίσιμα στοιχεία που το αφορούν κατά την επεξεργασία του στην αρμόδια Επιτροπή της Βουλής.

Συνοψίζω τους βασικούς άξονες του νέου αυτού νομοθετήματος. Πρώτον, ενίσχυση των μέτρων προστασίας της υγείας και της ασφάλειας των εργαζομένων.

Δεύτερον, διεύρυνση των εργασιακών δικαιωμάτων και διευκόλυνση των εργαζομένων προκειμένου να μπορούν να τα ασκήσουν. Τέτοια είναι η λήψη αδειών και επιδομάτων και η επέκταση της δυνατότητας τετραήμερης εργασίας ολόκληρο τον χρόνο.

Τρίτον, ευκολότερες και γρηγορότερα προσλήψεις. Είναι ένα μέτρο που θα λειτουργήσει ευεργετικά για τους ανέργους και θα μειώσει την γραφειοκρατία για τους εργοδότες με την αξιοποίηση ψηφιακών εργαλείων.

Τέταρτον, προστασία του εισοδήματος των συνταξιούχων και μείωση ασφαλιστικών κρατήσεων για εργαζόμενους και επιχειρήσεις.

Πιο συγκεκριμένα, δίνεται η δυνατότητα για μία επιπλέον ώρα υπερωρίας επεκτείνοντας το ισχύον πλαίσιο που επιτρέπει εργασία σε δύο ή περισσότερους εργοδότες, έως 13 ώρες ημερησίως και στην περίπτωση ενός μόνο εργοδότη, με τις ίδιες προϋποθέσεις ανάπαυσης, πάντοτε με εφαρμογή της προσαύξησης 40% plus στην αμοιβή για υπερωριακή απασχόληση.

Ο εργαζόμενος διατηρεί ρητά το δικαίωμα να αρνηθεί την παροχή υπερωριακής εργασίας, όπως λέει το άρθρο 16. Η άρνηση αυτή δεν μπορεί να αποτελέσει λόγο απόλυσης ούτε να οδηγήσει σε οποιαδήποτε δυσμενή μεταχείριση ή βλαπτική μεταβολή από τον εργοδότη. Επισημαίνεται ότι το καθιερωμένο οκτάωρο παραμένει το βασικό πλαίσιο της κανονικής εργασίας και δεν επηρεάζεται.

Για την πραγματοποίηση υπερωριακής απασχόλησης απαιτείται πάντοτε η συγκατάθεση του εργαζόμενου. Επιπλέον, σύμφωνα με το ετήσιο όριο υπερωριών, ένας εργαζόμενος μπορεί να απασχοληθεί έως και δεκατρείς ημέρες ημερησίως για συνολικά τριάντα επτάμισι εργάσιμες ημέρες ετησίως που αντιστοιχούν σε περίπου τρεις μέρες τον μήνα.

Με το άρθρο 8 δίνεται μεγαλύτερη ευελιξία στους εργαζόμενους για την οργάνωση του χρόνου εργασίας τους, σύμφωνα με τις προσωπικές τους ανάγκες, με πλήρη προστασία των δικαιωμάτων τους. Τα ισχύοντα συστήματα διευθέτησης του χρόνου εργασίας γίνονται πιο ευέλικτα, ώστε για παράδειγμα ένας εργαζόμενος γονέας να μπορεί να εργάζεται τέσσερις ημέρες την εβδομάδα για όλο το χρόνο κατόπιν συμφωνίας με τον εργοδότη του και όχι έως έξι μήνες που ισχύει σήμερα. Με το άρθρο 11 το επίδομα γονικής άδειας, το οποίο χορηγείται από τη δημόσια υπηρεσία απασχόλησης γίνεται αφορολόγητο, ανεκχώρητο και ακατάσχετο.

Και είναι πολλές οι θετικές προβλέψεις του νομοσχεδίου αυτού. Έχουν ήδη αναφερθεί αρκετές. Έχουν αναδειχθεί επίσης και από την ηγεσία του Υπουργείου Εργασίας, ξεκαθαρίζοντας το τοπίο σχετικά με φωνές που επιμένουν να βρίσκουν τα πάντα αρνητικά.

Κυρίες και κύριοι συνάδελφοι, όπως εσείς έτσι και εγώ κινούμαι στην περιφέρειά μου, την Καβάλα, δίπλα στον κόσμο, τους ανθρώπους της αγοράς, της οικονομίας που με μόχθο προσωπικό πασχίζουν να κρατήσουν όρθιες τις επιχειρήσεις τους, από τον τουρισμό, την εστίαση ως και τη μεταποίηση, το εμπόριο. Αφουγκράζομαι τους προβληματισμούς τους, τη δυσκολία που σημειώνεται ορισμένες φορές στο να μπορούν να ανταποκριθούν στον φόρτο εργασίας.

Από την άλλη μεριά ακούω τους εργαζόμενους, τόσο τα νέα παιδιά που τώρα μπαίνουν στην αγορά εργασίας, όσο και ανθρώπους που έχουν φτιάξει οικογένειες ή σκοπεύουν να φτιάξουν. Η θεσμοθέτηση κανόνων δίκαιης εργασίας είναι μία εκ των ουκ άνευ συνθήκη, τόσο για την προστασία των εργαζομένων όσο και για την ομαλή λειτουργία της οικονομίας.

Στο επίκεντρο των προσπαθειών μας είναι ο άνθρωπος, ο εργαζόμενος να αμείβεται ικανοποιητικά με εργαλεία που τον προστατεύουν από οποιαδήποτε αυθαιρεσία. Το σημερινό νομοσχέδιο του Υπουργείου Εργασίας ακριβώς αυτή τη λογική έχει. Συνιστά ένα άλμα προς τα εμπρός. Για όλους αυτούς τους λόγους σάς καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Δεληκάρη και για την οικονομία του χρόνου.

Καλείται στο Βήμα ο Βουλευτής του ΠΑΣΟΚ- Κινήματος Αλλαγής, ο συνάδελφος κ. Γιώργος Μουλκιώτης. Αριστογείτων!

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ερχόμενος προσπαθούσα να διαβάσω το νομοσχέδιο γιατί τα δεκατριάωρα σε δύο εργοδότες πριν κάποιο καιρό, τα έφερε η Κυβέρνηση σε έναν εργοδότη. Διαβάζοντας, λοιπόν, το άρθρο σκεφτόμουν τι άλλο θέλει να κάνει η Κυβέρνηση σε λίγες μέρες. Κάτι άλλο θα κάνει, δεν υπάρχει περίπτωση.

Και διαβάζω, κυρία Υπουργέ, στο άρθρο 67 -στις νομοτεχνικές βελτιώσεις καμία ρύθμιση- που λέει ότι δεν προβλέπεται κάτι σε σχέση με το 67ο έτος της ηλικίας, όπως αντίστοιχα προβλεπόταν το 65ο έτος της ηλικίας στο άρθρο 10 του ν. 2874 του 2000, το οποίο τροποποιείται. Απαλείφετε εντελώς το όριο ηλικίας. Το απαλείφετε εντελώς. Και ερωτώ, μήπως σχεδιάζετε -λέω μήπως;- να αυξήσετε και το όριο συνταξιοδότησης; Αυτό είναι ένα θέμα.

Δεύτερο. Υπήρξε μια τροπολογία εκ μέρους του ΠΑΣΟΚ, μια πολύ συγκεκριμένη τροπολογία, με θέματα πολύ σοβαρά τα οποία όλους τους ενδιαφερόμενους εργαζόμενους -όλους, μα όλους- τους απασχολούν και αναφέρεται ο προσδιορισμός του κατώτατου μισθού από τους κοινωνικούς εταίρους και την εθνική γενική συλλογική σύμβαση εργασίας, στο χρόνο της μετενέργειας για τη συλλογική σύμβαση εργασίας, την αύξηση και σε επίλυση συλλογικών διαφορών με διαιτησία. Σιωπή, πλήρης σιωπή -όχι γενικά και αόριστα- και γι’ αυτό το θέμα από πλευράς του Υπουργείου. Δεν ξέρω τι άλλο μαγειρεύετε.

Τώρα για τη στόχευση του νομοσχεδίου σας, θεωρούμε ότι η περαιτέρω διάβρωση και οριστική κατεδάφιση του ελληνικού εργατικού δικαίου και του προστατευτικού πυρήνα, καθώς και η ακύρωση θεσμών και εργατικών κατακτήσεων και δικαιωμάτων ενός και πλέον αιώνα καταρρέουν σήμερα εδώ από πλευράς δικής σας. Προωθείτε την υπερχρησιμοποίηση και την υποτίμηση της αξίας της εργατικής δύναμης. Προωθείτε την περαιτέρω απαξίωση της ανθρώπινης μισθωτής εργασίας και την υποβάθμιση της αγοραίας αξίας, αλλά και τη βίαιη απορρύθμιση του υφιστάμενου συστήματος εργασιακών σχέσεων.

Η ιδεολογία του νομοσχεδίου σας είναι μια κοινωνία και αγορά χωρίς εργατικό δίκαιο, σε μια μετακανονικότητα που το κοινωνικό κράτος βρίσκεται σε διαρκή συρρίκνωση και αποδόμηση. Και βέβαια δεν μπορώ να πω διαφορετικά ότι οι εμπνευστές και υποστηρικτές αυτών των τακτικών και επιλογών και παρεμβάσεων στην αγορά εργασίας ισχυρίζονται δήθεν ότι η γενικευμένη ελαστικοποίηση των εργασιακών σχέσεων και κατάργηση κάθε προστατευτικού θέματος για την αδύνατη εργατική πλευρά θα οδηγήσουν σε μία πολυπόθητη ανάπτυξη και ενίσχυση της οικονομίας κ.λπ..

Πού λοιπόν στοχεύουν και ποια είναι η πραγματικότητα; Στοχεύουν, κυρίες και κύριοι συνάδελφοι, με το νομοσχέδιο να καταστεί αυτή η αγοραστική δύναμη φθηνότερη για την ελληνική αγορά εργασίας, πιο ελκυστική σε εγχώριους και ξένους επενδυτικούς ομίλους, χωρίς τα παραδοσιακά θεσμικά εμπόδια που έβαζαν νομοσχέδια, νόμοι των κυβερνήσεων, αλλά και του συνδικαλιστικού κινήματος στη χώρα μας. Επιδιώκουν δηλαδή τη μετεξέλιξη της ελληνικής αγοράς εργασίας σε προνομιακή όαση φτηνής και απροστάτευτης εργασίας.

Είμαστε, κύριε Υπουργέ, αντίθετοι εξ αρχής στις προβλέψεις του νομοσχεδίου σας για το υποχρεωτικό δεκατριάωρο στον εργοδότη, την υποχρεωτική εβδομαδιαία διευθέτηση του ωραρίου με οκτώ απλήρωτες υπερωρίες, στην κατάργηση της εντεκάωρης ημερήσιας ανάπαυσης, στη μη απλήρωτη εργασία προετοιμασία στη βιομηχανία και είκοσι λεπτών στις άλλες επιχειρήσεις πέραν του δεκατριάωρου, στη μονομερή μετατροπή από τον εργοδότη της σύμβασης αορίστου χρόνου σε εκ περιτροπής απασχόληση για εννέα μήνες κάθε ημερολογιακού έτους, στην υποχρεωτική εβδομαδιαία διευθέτηση του ωραρίου στους εργαζόμενους με συμβάσεις εργασίας διάρκειας μικρότερης του έτους, στην κατάτμηση της άδειας αναψυχής σε περισσότερα χρονικά διαστήματα, στις fast track απολύσεις χωρίς αποζημίωση και χωρίς επίδομα ανεργίας, στις απολύσεις -θα τις πω- εκδικητικές όταν ο εργαζόμενος αρνείται να εργαστεί υπερωριακά και η άρνησή του δεν είναι αντίθετη με την καλή πίστη, που λέει και ο Αστικός Κώδικας, στις έκτακτες συμβάσεις δύο ημερών με ανήλικους με την υποκρισία μάλιστα να εργάζονται σε εξοντωτικά ωράρια, στη μείωση των νέων συντάξεων που προξενεί η κατάργηση των ασφαλιστικών εισφορών σε όλες τις προσαυξήσεις των υπερωριών, των νυχτερινών και των αργιών της Κυριακής και στην κατάργηση βεβαίως του ελάχιστου αριθμού αμειβομένων ωρών στις συμβάσεις που είναι κατά παραγγελία ή μηδενικών ωρών.

Δεν σημαίνει με αυτό που λέω τώρα ότι δεν υπάρχουν και κάποιες, αλλά ελαχιστότατες θετικές διατάξεις που όμως δεν χαρακτηρίζουν την ουσία του νομοσχεδίου, γιατί η ουσία ποια είναι, κυρία Υπουργέ; Είναι η υπερπροβολή της ατομικής συμβατικής ελευθερίας, πράγμα αντίθετο στην ίδια τη λογική του εργατικού δικαίου. Τελικά είναι σαν να ξαναγυρνάμε στο 19ο αιώνα όπου πριν την κατοχύρωση των κοινωνικών κανόνων τα πάντα γυρνούσαν γύρω από τη συμβατική ελευθερία ενός εργοδότη παντοδύναμου.

Και αυτό το προτεινόμενο νομοσχέδιο φαίνεται ότι κάτι πάει να μειώσει προς τα εκεί. Εγώ θα πω κάποια χαρακτηριστικά. Για πρώτη φορά δυστυχώς προβλέπεται η δυνατότητα απεριόριστης κατάτμησης της ετήσιας άδειας αναψυχής. Γιατί, κυρία Υπουργέ; Η αρχή του αδιαίρετου της άδειας. Έτσι έλεγε το εργατικό δίκαιο που διαβάζαμε κάποτε. Αρχή της αδιαίρετης άδειας. Όλα τα εγχειρίδια το έγραφαν.

Δεν είναι λοιπόν η αρχή της αδιαίρετης άδειας ούτε υπερπροστασία ούτε ελληνική εφεύρεση. Δεν είναι ελληνική εφεύρεση. Έχει διαπιστωθεί ιατρικά ότι ο οργανισμός του ατόμου αρχίζει να αναπαύεται ψυχικά, όχι αμέσως, αλλά μετά από αρκετές ημέρες αποχής από την εργασία. Δεν πρόκειται για περιττή πολυτέλεια όπως το έχετε καθιερώσει, όπως το λέτε, όπως το υπονοείτε αν δεν θέλετε να το πείτε. Υπάρχει ζήτημα. Για τον λόγο αυτό οι κανόνες για άδεια αναψυχής είναι δημόσιας τάξεως και δεν καταλείπεται καμία δυνατότητα σε ατομική συμβατική ελευθερία.

Δεύτερο θέμα. Διευρύνεται η ευελιξία του ωραρίου. Είναι ένα θέμα. Μπορεί να αυξομειώνεται, λέει, το ωράριο κατά τις ανάγκες της επιχείρησης, χωρίς να καταθέτετε καμία επιπλέον αμοιβή, με σκοπό να αποκαταστήσει την αναστάτωση του ωραρίου του εργαζόμενου. Όλα είναι στην ατομική συμβατική ελευθερία σε συμφωνία μεταξύ εργοδότη - εργαζόμενου. Είναι αφελές, κυρίες και κύριοι συνάδελφοι, να πιστεύουμε -αυτό που παραπολιτικά αυτοί που στηρίζουν το νομοσχέδιο- ότι δήθεν προβλέπεται η δυνατότητα για ρύθμιση του συστήματος με συλλογική σύμβαση εργασίας. Δηλαδή, συλλογική διαπραγμάτευση σε ισότιμο επίπεδο.

Στη προτεινόμενη νομοθετική ρύθμιση η συλλογική σύμβαση δεν αποτελεί, όπως συνέβαινε στο παρελθόν, απαραίτητη προϋπόθεση για την εφαρμογή της διευθέτησης του ωραρίου. Δεν αποτελεί. Έτσι, αν δεν υπάρχει τέτοια συλλογική ρύθμιση –πράγμα συνηθέστατο- είναι το άνοιγμα του δρόμου για την ατομική συμβατική ελευθερία, δηλαδή επιβολή - βούληση του εργοδότη. Και ευλόγως, κανένας -εντός εισαγωγικών- «συνετός και επιμελής εργοδότης» δεν θα συνάψει τέτοια ρύθμιση με συνδικαλιστική οργάνωση, όταν ξέρει ότι έχει στη διάθεσή του την εύκολη οδό της ατομικής διευθέτησης που εσείς το προβλέπετε.

Θα πω τώρα για τις 13 ώρες εργασίας, το οποίο είναι ένα ζήτημα ιδιαίτερα σοβαρό. Δεν βλέπω κάποια ρύθμιση -μέσα στη διάταξη του νόμου- που να αναφέρεται σε αυτό το διάλειμμα το περίφημο. Τι γίνεται; Ισχύει; Δεν ισχύει; Έχουμε κάποιες διαφοροποιήσεις; Διότι εάν βάλουμε 13 ώρες εργασία και 11 ώρες είναι η ανάπαυση συν μισή ώρα πάμε στις 24,5 ώρες. Τι θα γίνει; Κάντε την πρόσθεση. Και δεν βλέπω στη διάταξη κάτι συγκεκριμένο να λέει, οπότε να μπορεί να υπάρχει μία δέσμευση.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Μπήκε, μπήκε.

**ΓΕΩΡΓΙΟΣ ΜΟΥΛΚΙΩΤΗΣ:** Μπήκε στις νομοτεχνικές; Εάν μπήκε, χαίρομαι, διότι βάζει μεγάλα ζητήματα σε σχέση μόνο με το 24,5. Όμως, πέραν τούτου, κυρία Υπουργέ –και οφείλω να το πω- το ζήτημα αυτό όπως κρίνεται είναι ακραίο παράδειγμα σε όλον τον δυτικό κόσμο. Δεν υπάρχει πουθενά αυτό.

Επίσης πρέπει να πούμε ότι γίνεται επίκληση στις συμβατικές ελευθερίες πώς θα δικαιολογηθεί το 13ωρο. Πηγαίνουμε από το κακό στο χειρότερο. Από τη δυνατότητα της υπερωρίας μέχρι 2 ώρες στον κλάδο των υπηρεσιών, με συγκεκριμένες προϋποθέσεις –έκτακτη ανάγκη, κ.λπ.- προχωρήσαμε στη υπερωρίας μέχρι 3 ώρες, αλλά χωρίς προϋποθέσεις.

Το 2023 –το είπα και προηγουμένως- φτάσαμε στις 13 ώρες εργασία. Σε δύο όμως, εργοδότες. Καταλήξαμε στο προτεινόμενο 13ωρο στον ίδιο εργοδότη. Τι σημαίνει αυτό; Απόλυτη ελευθερία να αυξομειώνει ο εργοδότης το ημερήσιο ωράριο, ανάλογα με τις ανάγκες της επιχείρησης.

Και βεβαίως, το μέτρο να ελαφρύνονται οι ασφαλιστικές εισφορές, οι υπερωρίες και οι προσαυξήσεις τι γίνεται με αυτό, κυρία Υπουργέ; Αυτό έχει μια λογική, γιατί είναι ίσως ένα κίνητρο να δηλώνουν οι επιχειρήσεις υπερωριακή απασχόληση που έως τώρα δεν δήλωναν. Το λέμε. Με την αλλαγή, όμως, που φέρνετε τώρα ως Κυβέρνηση, δηλώνεται ως οικειοθελής παροχή ή μπόνους. Θα μπορεί να απαλλάσσεται και από ασφαλιστικές εισφορές;

Όποιος γνωρίζει καλά την αγορά, όποιος γνωρίζει καλά το τι γίνεται στα δικαστήρια σήμερα βλέπει και ξέρει ότι οι περισσότερες συμβάσεις εργασίας που καταρτίζονται περιέχουν καταχρηστικούς όρους, που χαρακτηρίζουν μεγάλο μέρος των τακτικών αποδοχών σαν οικειοθελή παροχή. Άρα αυτό θα είναι σε βάρος του εργαζόμενου, σε βάρος του ασφαλιστικού συστήματος. Γιατί γίνεται τέτοια χάρη στην εργοδοσία;

Καταλήγοντας, κύριε Πρόεδρε, να πω ότι θεωρώ ότι οι συμβάσεις αυτές δεν αποδομούνται –που λέω- με το επιχείρημα κάποιων που υποστηρίζουν το νομοσχέδιο ότι δήθεν αναφέρω ότι απαγορεύεται η απόλυση εργαζομένου που δεν αποδέχεται την πρόταση εργοδότη να κόψει την άδεια ή να εργαστεί 13 ώρες κ.λπ.. Επικαλέστηκα το άρθρο 659 του Αστικού Κώδικα που λέει ότι η εργασία πέραν την συμφωνημένης είναι υποχρεωμένος να την παρέχει ο εργαζόμενος, εκτός εάν δεν είναι σε θέση, δηλαδή αν είναι άρρωστος. Άρα, είναι υποχρεωτικό, δεν μπορεί να γίνει διαφορετικά. Και αυτό συμβαίνει σήμερα στην πραγματικότητα. Αυτό συμβαίνει σήμερα στους εργαζόμενους, στις βιομηχανίες και γενικότερα στις επιχειρήσεις. Όλα τα άλλα είναι απλώς να μιλάμε.

Κυρία Υπουργέ, η πραγματικότητα στο πεδίο -όπως συνηθίζεται να λέγεται- έχει άλλα δεδομένα και αυτά τα δεδομένα, δυστυχώς, εσείς δεν τα λαμβάνετε υπ’ όψιν. Εμείς ως ΠΑΣΟΚ είμαστε αντίθετοι σε αυτή τη διαδικασία και θα καταργήσουμε ως κυβέρνηση όλες τις ευεργετικές διατάξεις.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κ. Μουλκιώτη.

Καλείται τώρα στο Βήμα ο Βουλευτής του ΠΑΣΟΚ - Κινήματος Αλλαγής κ. Κατρίνης. Θα πω, επίσης, και τα επόμενα βήματα, γιατί ξέρετε κάθε Προεδρεύων βρίσκει υποχρεώσεις από προηγούμενες δεσμεύσεις.

Στη συνέχεια τον λόγο θα πάρει ο Κοινοβουλευτικός Εκπρόσωπος της Ελληνικής Λύσης κ. Χήτας και αμέσως μετά τον λόγο θα πάρει ο κ. Πουλάς από το ΠΑΣΟΚ. Στη συνέχεια έχει, ήδη, από το πρωί δηλώσει ότι θα μιλήσει η Υφυπουργός κ. Άννα Ευθυμίου και έπεται και συνέχεια, πάλι με αλλαγές.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε ένα νομοσχέδιο σήμερα που ο τίτλος του ακούγεται τουλάχιστον ειρωνικός, για να μην πω προκλητικός, απέναντι στους εργαζόμενους, αλλά δεν είναι η πρώτη φορά που η Κυβέρνηση βαφτίζει ένα νομοσχέδιο με τίτλο που δηλώνει τα ακριβώς αντίθετα με αυτά που προωθεί. Και μάλλον η κυρία Υπουργός ζήλεψε τον συνάδελφό της στο Υπουργικό Συμβούλιο τον κ. Γεωργιάδη, που θυμίζω ότι είχε βαφτίσει τον πτωχευτικό νόμο ως δεύτερη ευκαιρία. Προσέξτε. Δεύτερη ευκαιρία για ποιους; Γι’ αυτούς που πτωχεύουν και γι’ αυτούς που εκπίπτει η περιουσία τους. Σε αυτά είστε πολύ ευρηματικοί.

Δίκαιη εργασία, όμως, δεν σημαίνει διακηρύξεις στον πρόλογο του νομοθετήματος. Σημαίνει συλλογικές συμβάσεις που ανεβάζουν τους μισθούς, σαφείς κανόνες που προστατεύουν τον εργαζόμενο, πραγματική προοπτική για τους νέους και τις νέες αυτής της χώρας.

Αντί γι’ αυτά η Κυβέρνηση επιλέγει και πάλι τον δρόμο ατομικών συμβάσεων της αποδυνάμωσης των θεσμών που δίνουν φωνή στον κόσμο της εργασίας. Επιλέγει την επιστροφή σε συνθήκες εργασίας που οι προηγμένες χώρες έχουν αφήσει πίσω τους εδώ και πάρα πολλά χρόνια. Η Ευρωπαϊκή Επιτροπή ζητά επίμονα αύξηση ενίσχυσης των συλλογικών διαπραγματεύσεων, αύξηση κάλυψης από συλλογικές συμβάσεις. Γιατί; Διότι εκεί παράγεται δίκαιη αύξηση μισθών.

Η χώρα μας με επιλογή της Κυβέρνησης κινείται σε τελείως αντίθετη κατεύθυνση. Ουραγός σε συλλογικές συμβάσεις εργασίας, με ένα ποσοστό περί το 20% με βάση τα στοιχεία της Τράπεζας της Ελλάδος και της Ευρωπαϊκής Κεντρικής Τράπεζας έναντι του στόχου 80% της Ευρωπαϊκής Επιτροπής. Ουραγός στους ρυθμούς μεταβολής μισθών, με όρους αγοραστικής δύναμης. Αυτό είναι από μελέτη του ΚΕΠΕ, που όλως τυχαίως δεν ανανεώνετε τη θητεία του προέδρου και πάτε σε αλλαγή. Πρωταθλήτρια, όμως, η Ελλάδα στην υπερεργασία, με βάση τα στοιχεία της Eurostat, η οποία, όμως, έχει αρνητικές επιπτώσεις στην παραγωγικότητα. Δεν το λέει το ΠΑΣΟΚ, το λέει η μελέτη της ΟΚΕ που συνοδεύει το νομοσχέδιο. Υπερεργασία, βεβαίως. Γιατί; Γιατί πολύ απλά δεν φτάνει ο μισθός του 8ωρου.

Το αποτέλεσμα, λοιπόν, ένα εργασιακό μοντέλο που καθηλώνει τους μισθούς και πολλαπλασιάζει την ανασφάλεια. Δεν είναι τυχαίο ότι χιλιάδες νέοι επαγγελματίες και επιστήμονες επιλέγουν τον δρόμο του εξωτερικού και αναζητούν καλύτερο μέλλον και όσοι έχουν φύγει δεν δείχνουν διάθεση επιστροφής.

Το πρόβλημα, όμως, κυρίες και κύριοι συνάδελφοι, δεν σταματά στην εργασία. Η ίδια λογική απορρύθμισης και απαξίωσης διαπερνά κάθε τομέα πολιτικής. Το βλέπουμε στο δημόσιο σύστημα υγείας που καταρρέει, αντί να ενισχύεται, με τους πολίτες να νιώθουν ανασφαλείς και απροστάτευτοι. Το βλέπουμε στη λειτουργία του κράτους δικαίου όπου ευθύνες αποκρύπτονται, έρευνες καθυστερούν και η αλήθεια με κυβερνητική ευθύνη παραμορφώνεται με τους πολίτες να έχουν χάσει πλέον την εμπιστοσύνη τους στη δικαιοσύνη.

Και αυτή η ιστορική αποσταθεροποίηση δεν είναι απλά σύμπτωμα της εποχής, σημάδι των καιρών. Είναι ο τρόπος διακυβέρνησης της Νέας Δημοκρατίας. Λιγότερη προστασία για τους εργαζόμενους, λιγότερο κοινωνικό κράτος, λιγότερη διαφάνεια, λιγότερο κράτος δικαίου, λιγότερη δημοκρατία. Έτσι, αντί η Ελλάδα να συγκλίνει με την Ευρώπη απομακρύνεται ταχύτατα, αλλά σταθερά από αυτήν.

Και το πιο χαρακτηριστικό παράδειγμα είναι η τραγωδία των Τεμπών. Οι οικογένειες των θυμάτων βρέθηκαν μπροστά σε τείχη σιωπής. Διαρκείς υπεκφυγές, προσχηματικές εξηγήσεις, συγκάλυψη από την κυβερνητική πλειοψηφία, με αποκορύφωμα το κοινοβουλευτικό πραξικόπημα που έγινε τον Ιούλιο σε αυτήν εδώ την Αίθουσα. Ο Πάνος Ρούτσι που έχασε τον γιο του κατέφυγε στο έσχατο μέσο, την απεργία πείνας, για να μάθει την αλήθεια. Και ποια ήταν η αντιμετώπιση από στελέχη της Κυβέρνησης; Ήταν αμφισβήτηση και απαξίωση.

Η δημοκρατία όμως, κυρίες και κύριοι συνάδελφοι, έχει ενσυναίσθηση. Και μόνο όσοι έχουν αυταρχικές αντιλήψεις, θεωρούν την ανθρωπιά αδυναμία. Όταν ο πόνος των συγγενών αντιμετωπίζεται με προσβολές, όταν η διαμαρτυρία αντιμετωπίζεται με απειλές, τότε η δημοκρατία και το κράτος δικαίου τραυματίζονται βαθιά. Ακόμα και η πρόσφατη εξαγγελία του Πρωθυπουργού για το Μνημείο του Άγνωστου Στρατιώτη και την εμπλοκή του στρατού, δείχνει μια νοοτροπία εξόχως προβληματική για μια ώριμη ευρωπαϊκή δημοκρατία, την αντίληψη του κράτους ως εργαλείου επίδειξης ισχύος και όχι ως εγγυητή του δικαίου.

Και η ίδια η υπονόμευση του κράτους δικαίου αποτυπώθηκε και στο σκάνδαλο του ΟΠΕΚΕΠΕ. Επί έξι χρόνια διακυβέρνησης της Νέας Δημοκρατίας ένα οργανωμένο σύστημα λεηλασίας ευρωπαϊκών πόρων, ένα δίκτυο πελατειακών εξυπηρετήσεων λειτουργούσε εις βάρος των πραγματικών αγροτών. Και ποιο είναι το αποτέλεσμα; Αποσταθεροποιείται και εγκαταλείπεται η ύπαιθρος, διαβρώνεται η εμπιστοσύνη όχι μόνο των αγροτών αλλά όλων των πολιτών προς την πολιτεία. Και όλα αυτά, ενώ η ακρίβεια στραγγαλίζει την καθημερινότητα, τα ενοίκια απλησίαστα, τα τρόφιμα πανάκριβα, η ενέργεια επιβαρύνει ολοένα και περισσότερο νοικοκυριά και επιχειρήσεις, πόσο μάλλον δε τις μικρές επιχειρήσεις.

Και αντί για στοχευμένες παρεμβάσεις που θα αντιμετώπιζαν την αισχροκέρδεια και θα στήριζαν το διαθέσιμο εισόδημα, τι βλέπουμε; Αδράνεια από την Κυβέρνηση και εφησυχασμός και δυστυχώς απουσία οποιουδήποτε μηχανισμού ελέγχου.

Κυρίες και κύριοι συνάδελφοι, αυτή όμως είναι η ουσία. Γιατί η Νέα Δημοκρατία δεν είναι η δύναμη σταθερότητας, όπως ισχυρίζεται. Το αντίθετο μάλιστα, αποσταθεροποιεί την εργασία, τους θεσμούς, το κράτος δικαίου και επιτείνει την κοινωνική ανασφάλεια.

Το ΠΑΣΟΚ επιλέγει έναν άλλο δρόμο, τον δρόμο των συλλογικών διαπραγματεύσεων που αυξάνουν το πραγματικό εισόδημα και θωρακίζουν τον εργαζόμενο. Και γι’ αυτό ακριβώς καταθέσαμε την τροπολογία. Επιλέγει τον δρόμο της παραγωγικής Ελλάδας και όχι μόνο της οικονομίας της κατανάλωσης. Γι’ αυτό και καταθέσαμε ολοκληρωμένο πρόγραμμα στην Έκθεση Θεσσαλονίκης. Επιλέγει την αντιμετώπιση της ακρίβειας με πολιτικές που πραγματικά προστατεύουν το εισόδημα των πολιτών, με προτάσεις που ήδη από την έναρξη της κρίσης το 2022 καταθέσαμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Επιλέγει τη διαφάνεια, επιλέγει το κράτος δικαίου, τους ισχυρούς θεσμούς που θωρακίζουν το κοινωνικό αλλά και το δημόσιο συμφέρον. Αυτή είναι η αληθινή σταθερότητα, που χρειάζεται ο τόπος, να ξαναχτίσουμε τις σχέσεις εμπιστοσύνης του πολίτη με την πολιτεία, να στηρίξουμε την εργασία, τη δικαιοσύνη, να επαναφέρουμε τη δημοκρατία επιτέλους στο ύψος της.

Γιατί η δίκαιη εργασία για όλους δεν είναι μια υπόσχεση σε έναν τίτλο ενός νομοσχεδίου. Είναι υποχρέωση της πολιτείας στην πράξη και αυτό θα το εγγυηθεί το ΠΑΣΟΚ μέσα από μία προοδευτική διακυβέρνηση.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κατρίνη για τη συνέπεια στον χρόνο.

Καλείται τώρα στο Βήμα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε.

Νομίζω ότι έχουν ειπωθεί τα περισσότερα. Από χθες η πλευρά της Κυβέρνησης λέει τα δικά της, εμείς λέμε τα δικά μας. Δεν έχει και κάποιο ενδιαφέρον από κάποιο σημείο και μετά. Τα ίδια ακούμε, τα ίδια λέμε. Να σας πείσουμε αποκλείεται. Να μας πείσετε αποκλείεται.

Οπότε πάμε να βάλουμε λίγο ενδιαφέρον στη συζήτηση. Οδεύουμε μέχρι το βράδυ σήμερα και αύριο εν πάση περιπτώσει να ψηφίσουμε. Και με το χέρι στην καρδιά κάποιες απορίες που έχουμε, κυρία Υπουργέ, μήπως μας τις λύσετε και παίξουν κάποιο ρόλο αυτές οι απορίες -εάν λυθούν- στην τελική μας ψήφο σε κάποια άρθρα φυσικά. Δεν μιλάω για το επί της αρχής.

Χθες -γιατί σας βλέπω πολύ δραστήρια και είστε όντως πάντα μελετηρή, ετοιμοπόλεμη, με τα χαρτιά σας, τους πίνακές σας ανατρέχετε στο παρελθόν, αρχεία, άλλες δηλώσεις, Πρακτικά Βουλής κλπ- καταθέσατε πολλούς πίνακες, είναι η αλήθεια.

Σας θέσαμε το ερώτημα χθες και σας το θέτω άλλη μία σήμερα. Ποιες είναι οι δέκα χώρες που εφαρμόζουν το νομοσχέδιο αυτό; Δεν λέω ότι δεν υπάρχουν. Λέω ότι τις ψάχνουμε και δεν τις βρίσκουμε. Είπατε χθες: «Μα, τον νόμο αυτόν τον εφαρμόζουν ήδη δέκα χώρες στην Ευρώπη». Αν είστε πρόχειροι, εγώ βγάζω και στυλό και σημειώνω. Αλλιώς θα περιμένω να πάρω τα Πρακτικά. Πείτε μας ποιες είναι οι δέκα χώρες να ξέρουμε, ρε παιδιά. Θα βγούμε έξω στην κοινωνία, να τους πούμε «Ρε παιδιά μην φωνάζετε την Κεραμέως με αυτό που φέρνει. Άλλες δέκα χώρες το εφαρμόζουν». Ποιες είναι αυτές οι χώρες; Με ρωτάει ο κυρ Θόδωρος. Τι να του πω εγώ; Δεν μου είπε η Υπουργός;

Ποιες είναι οι δέκα χώρες που εφαρμόζουν το νομοσχέδιο αυτό;

Είπατε επίσης χθες, κυρία Υπουργέ: «Μας θαυμάζουν οι Γερμανοί». Με προτρέψατε να πάω να δώσω τρία ευρώ -πόσο κάνει;- να πάω να πάρω το περιοδικό, την εφημερίδα να δω το άρθρο που έχουν ότι μας θαυμάζουν σαν χώρα.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Financial Times.

**ΚΩΝΣΤΑΝΤΙΝΟΣ ΧΗΤΑΣ:** Πόσο κάνει αυτό; Δεν ξέρω και πόσο κάνει. Πήγα έξω στο κυλικείο και δεν το είχε ο άνθρωπος. Θα πάω κάπου σε ένα περίπτερο. Θα το βρω. Να δούμε το άρθρο ότι οι Γερμανοί μας θαυμάζουν.

Κυρία Κεραμέως, σήμερα ερχόμενος στη Βουλή το πρωί άκουγα τον κ. Στουρνάρα. Είπε ακριβώς το ίδιο. Ο κ. Στουρνάρας, ο τραπεζίτης, έλεγε ακριβώς τα ίδια με εσάς. Μπράβο σας, σας το δίνω αυτό, να μας θαυμάζουν οι Γερμανοί. Καλό είναι αυτό για εσάς. Να μας θαυμάζουν οι τραπεζίτες, ο Στουρνάρας. Αλλά οι Έλληνες την ίδια στιγμή να είναι σε απελπισία.

Η ζωή, κυρία Υπουργέ, είναι επιλογές. Όχι μόνο στην πολιτική, αλλά και στη ζωή, στην καθημερινότητά μας είμαστε οι επιλογές μας. Έχετε επιλέξει τον συγκεκριμένο δρόμο. Εγώ αν ήμουν Υπουργός ή συμμετείχα σε μια κυβέρνηση, θα προτιμούσα να με θαυμάζει και να με χειροκροτεί ο Έλληνας πολίτης παρά ένας Γερμανός ή ένας τραπεζίτης.

Το προχωράω, όμως, τώρα. Εσείς έχετε επιλέξει αυτό. Ξέρετε γιατί σας θαυμάζουν οι Γερμανοί; Ξέρετε γιατί; Έχουν την απορία οι άνθρωποι πώς το καταφέρνετε και το κάνετε αυτό το πράγμα. Οι ίδιοι δεν μπορούν να το κάνουν αυτό. Γιατί αν κάνουν οι Γερμανοί αυτά που κάνετε εσείς στην Ελλάδα, τους νόμους που φέρνετε, θα πέσει η κυβέρνηση σε έναν μήνα. Και δεν είναι μόνο στο εργασιακό νομοσχέδιο το δικό σας. Εάν κάνουν οι Γάλλοι αυτά που κάνουμε εμείς εδώ, συντάξεις, ΕΚΑΣ, τα ογδόντα, θα πέσει η Γαλλία σε δύο ώρες.

Εδώ, βέβαια, ο κόσμος, οι πολίτες, δυστυχώς -και εδώ είναι η ευθύνη των πολιτών- είναι σε έναν λήθαργο. Έχει γυρίσει την πλάτη στην πολιτική και δεν ασχολούνται. Και το λέω και το λέμε με λύπη αυτό. Αυτά που κάνετε εσείς, εάν εφαρμοστούν στη Γερμανία που σας θαυμάζουν ή στη Γαλλία, θα την πάρουν την κυβέρνηση με τις ντομάτες. Όχι θα βγουν απλώς τα κίτρινα γιλέκα, δεν καταλαβαίνετε τι έχει να γίνει. Αυτή είναι η μεγάλη διαφορά.

Μία ερώτηση τώρα και θέλουμε ειλικρινή απάντηση. Θα πάμε να ψηφίσουμε. Είμαστε στην Εθνική Αντιπροσωπεία και φέρνετε κάποιες διατάξεις. Και λέτε: «Θα τις ψηφίσετε τις διατάξεις;». Ερώτηση δικιά μας τώρα, να ακουστεί, να μείνει το βίντεο, γιατί πλέον ζούμε στην εποχή της τεχνολογίας. Παίρνετε βίντεο -όχι εσείς προσωπικά, αλλά όλοι πλέον- και «δείτε τι είπε ο Βελόπουλος, δείτε τι είπε η Κεραμέως, δείτε τι είπε ο Χήτας, δείτε τι είπε ο Βιλιάρδος, δείτε τι είπε ο Γραμμένος».

Πάμε, λοιπόν, τώρα -το ρωτήσαμε και χτες- στο άρθρο 12 «Επέκταση της άδειας μητρότητας και στην αναδοχή». Πολύ ωραία. Ερώτηση: Συμπεριλαμβάνει τον νόμο της εξίσωσης των ετερόφυλων ζευγαριών με τα ομοφυλόφιλα ζευγάρια, που δώσατε δικαίωμα μητέρας σε ομοφυλόφιλο; Εμπεριέχεται στα άρθρα αυτά; Ναι ή όχι; Θέλουμε μία σαφής απάντηση για να ξέρουμε τι να πούμε στον κόσμο. Εάν δεν απαντήσετε, η σιωπή θα σημαίνει αποδοχή. Θέλω να μας πείτε.

Πάμε στο άρθρο 13 «Επέκταση προστασίας από απόλυση και στις ανάδοχες μητέρες». Τι ωραία, πάρα πολύ καλό! Είναι όντως πάρα πολύ καλό.

Ερώτηση δική μας: Συμπεριλαμβάνονται; Δηλαδή αν πάει τώρα ο Μπάμπης με τον Βαγγέλη και έχει δηλωθεί ο ένας γυναίκα και ο άλλος άντρας στον ρόλο αυτό που πάνε να παίξουν στη ζωή τους, ο Μπάμπης θα έχει δικαίωμα προστασίας από την απόλυση;

Γιατί, κυρία Υπουργέ, ξέρετε, έχετε παρελθόν, όχι η Κεραμέως, μη χειρότερα, η Κυβέρνησή σας εννοώ. Δεν ήρθατε σήμερα το πρωί να κυβερνήσετε τη χώρα αυτή. Έχετε ένα παρελθόν. Δεν ξεκινήσατε σήμερα, λοιπόν, να κυβερνάτε. Και έχετε φροντίσει αυτό το παρελθόν με νόμους εκτρώματα που έχετε φέρει στη Βουλή των Ελλήνων, να διαλύσετε την κοινωνία και την οικογένεια. Και αυτό το τερατούργημα που ψηφίσατε τότε, θα το βρίσκουμε συνεχώς μπροστά μας.

Άρα, λοιπόν, περιμένω μια απάντηση αν συμπεριλαμβάνονται ή όχι.

Τώρα, κάποιες διευκρινίσεις σε αυτά που μου απαντήσατε χθες, για τον κατώτατο μισθό. Προσπαθήσατε να με προσβάλλεται, λέγοντας ότι προσβάλλω τους ανθρώπους που παίρνουν τον κατώτατο μισθό κ.λπ.. Δεν είπα αυτό. Είπα, καταθέτετε πίνακες που αφορούν στον κατώτατο μισθό, ενώ η γενική εικόνα, η καλύτερη εικόνα που μπορεί να έχεις είναι ο μέσος μισθός, που είναι οι περισσότεροι. Τον μέσο μισθό παίρνεις και κρίνεις και όχι τον κατώτατο. Αυτό είπα εγώ. Δεν πρόσβαλα κανέναν χαμηλόμισθο. Μακάρι να μην υπήρχε ούτε ένας Έλληνας, μία Ελληνίδα που να είναι στον κατώτατο μισθό και να παίρνει τόσα λίγα χρήματα.

Αλλά, για καταθέστε έναν πίνακα με τον μέσο μισθό να δούμε ότι είμαστε δεύτεροι από το τέλος σε είκοσι επτά χώρες. Καταθέστε έναν τέτοιο πίνακα, μιας που σας αρέσουν και τα στοιχεία. Όχι στον κατώτατο μισθό, στον μέσο μισθό, για να δούμε. Γιατί επί της ουσίας, η Κυβέρνηση προσβάλλει τους συνέλληνες, αυτούς που είναι αναγκασμένοι να ζουν με αυτό τον κατώτατο μισθό και να τα βγάζουν πάρα πολύ δύσκολα πέρα. Αν τα βγάζουν πέρα.

Για τους συνταξιούχους. Σας είπα για την αύξηση απασχόλησης. Εγώ δεν είπα ότι είναι κακό. Κακό είναι δηλαδή, κανένας συνταξιούχος δεν θέλει να δουλέψει, εκτός άμα είναι πενήντα δύο χρονών και δεν ξέρω εγώ τι. Αλλά εγώ δεν μπορώ να φανταστώ έναν άνθρωπο 65, 67, 68, 70 χρόνων να δούλευε 40 χρόνια στη ζωή του και μόλις πάρει τη σύνταξή του το πρώτο πράγμα που θα κάνει είναι να τρέξει να βρει δουλειά.

Προφανώς θα ασχολείται με τα εγγόνια του, θα πάει να δει κάποια καλλιέργεια, να ποτίσει, να ταΐσει τα ζώα του, λέω εγώ. Άρα, για να δουλεύει δεν το κάνει από χόμπι ούτε από βίτσιο, το κάνει γιατί έχει ανάγκη. Η διάταξη που φέρατε τότε είναι καλή. Το θέμα είναι να μην υπήρχε η ανάγκη να δουλεύουν οι συνταξιούχοι. Και είπα ότι αυτές οι διακόσιες, διακόσιες πενήντα χιλιάδες συνταξιούχων που επέστρεψαν στην εργασία αυξάνουν την απασχόληση, που είπατε μειώθηκε κ.λπ., γιατί είναι και οι συνταξιούχοι μέσα. Αυτό είπα, τίποτα άλλο.

Κλείνοντας, κύριε Πρόεδρε, για εμάς είναι πολλά τα σημαντικά. Τα αναπτύξαμε, τα είπαμε για αντισυνταγματικότητες, μιλήσαμε κ.λπ., έχουν ειπωθεί όλα. Το σημαντικότερο καμπανάκι, μάλλον, καμπάνα που ηχεί και εκπέμπει το σήμα κινδύνου για την πατρίδα μας, κυρία Κεραμέως -επειδή είστε κι εσείς σε ηλικία νέα πολιτικός- είναι το δημογραφικό. Ούτε την κ. Μιχαηλίδου προσέβαλα ούτε τίποτα, που μου είπατε χθες. Εδώ μιλάμε πάντα πολιτικά. Εγώ διαφωνώ ότι κάνει καλή δουλειά. Εμείς θα κάναμε άλλα πράγματα αν είχαμε τη διακυβέρνηση της χώρας, στο συγκεκριμένο Υπουργείο για την οικογένεια, αλλά δεν είναι της παρούσης.

Αλλά θέλω να αντιληφθείτε ότι εδώ που έχει φτάσει η χώρα, εξαιτίας των δικών σας διακυβερνήσεων και του ΠΑΣΟΚ και όσο πρόλαβε κι ο ΣΥΡΙΖΑ με τη ζημιά που έκανε τα πέντε, πεντέμισι χρόνια αυτά, έχετε φέρει τον Έλληνα πολίτη, την ελληνική οικογένεια, την Ελληνίδα μάνα και τον Έλληνα πατέρα ή τους Έλληνες που θέλουν και δεν μπορούν να κάνουν οικογένεια, στο έσχατο σημείο. Έχετε καταστρέψει ουσιαστικά την οικογένεια, αφανίζονται οι Έλληνες και με αυτά τα νομοσχέδια ενισχύετε αυτήν την καταστροφή. Αυτό θέλω να κρατήσετε ως επίλογο της δικής μας σκέψης, τοποθέτησης και στάσης -αν θέλετε- απέναντι στο δικό σας νομοσχέδιο.

Ευχαριστώ πάρα πολύ και θα ήθελα να μου απαντήσετε σε αυτά τα δύο, τρία πράγματα. Ποιες είναι οι 10 χώρες, αν συμπεριλαμβάνονται οι ομοφυλόφιλοι μέσα ή όχι, για να ξέρουμε και εμείς πώς θα πράξουμε.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Χητά.

Τώρα να καλέσω στο Βήμα τον Βουλευτή του ΠΑΣΟΚ-Κινήματος Αλλαγής, τον κ. Ανδρέα Πουλά. Στη συνέχεια θα πάρει τον λόγο η κ. Λιακούλη και έπειτα η Υφυπουργός κ. Άννα Ευθυμίου, ενώ μετά θα συνεχίσουμε με τον κατάλογο όπως τον γνωρίζετε.

Κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, πλέον, είναι διάχυτη η άποψη στην κοινωνία ότι με τις νεοφιλελεύθερες πολιτικές σας ευνοείτε ξεκάθαρα τον ιδιωτικό τομέα, σε κάθε πτυχή της οικονομικής δραστηριότητας της χώρας.

Ιδιώτες και επιχειρήσεις διεκδικούν κομμάτι παντού και εσείς τους στηρίζετε με κάθε τρόπο άναρχα και πολλές φορές χωρίς κανόνες και χωρίς εγγυήσεις για την προστασία των πολιτών και του δημοσίου συμφέροντος.

Ακολουθώντας την ίδια τακτική, της άνευ όρων πριμοδότηση του ιδιωτικού τομέα, με το παρόν σχέδιο νόμου νομιμοποιείτε αυθαίρετες και καταχρηστικές εργοδοτικές πρακτικές, με βάση το φιλελεύθερο πλάνο σας για την απορρύθμιση του εργασιακού τοπίου.

Μήπως κάποιο από τα πέντε εργασιακά νομοσχέδια που ψηφίσατε βελτίωσε τα οικονομικά της χώρας; Μήπως μείωσε το μισθολογικό χάσμα με την Ευρώπη, συνέβαλε στην οικονομική ανάπτυξη ή δημιούργησε νέες θέσεις εργασίας; Γιατί παρά τους βαρύγδουπους τίτλους περί αναμόρφωσης, εξορθολογισμού και μεταρρύθμισης, υιοθετήσατε τις πιο αναχρονιστικές, οπισθοδρομικές πολιτικές στον χώρο της εργασίας.

Τα αποτελέσματα των επιλογών σας είναι αδρά. Οι Έλληνες εργαζόμενοι είναι πρωταθλητές στην απασχόληση. Εργάζονται 39,8 ώρες εβδομαδιαία και 1.886 ώρες ετησίως, την ώρα που ο μέσος όρος εβδομαδιαίας απασχόλησης στην Ευρωπαϊκή Ένωση είναι 36 ώρες και ο ετήσιος 1.571. Οι Έλληνες εργαζόμενοι έχουν τις χαμηλότερες αποδοχές σε όλη την Ευρωπαϊκή Ένωση, πλην της Βουλγαρίας και της Ουγγαρίας, με 17.013 ευρώ ετησίως.

Η Ελλάδα είναι η προτελευταία στην Ευρωπαϊκή Ένωση στην ποσοστιαία μεταβολή του ακαθάριστου πρωτογενούς εισοδήματος των νοικοκυριών, με ποσοστό υποτριπλάσιο του ευρωπαϊκού μέσου όρου. Οι Έλληνες είμαστε οι προτελευταίοι σε αγοραστική δύναμη, υπολειπόμενοι κατά 30% του μέσου όρου των υπόλοιπων Ευρωπαίων.

Στην παραγωγικότητα της εργασίας είμαστε τριακοστοί τέταρτοι μεταξύ των τριάντα επτά χωρών του ΟΟΣΑ και βαίνει διαρκώς επιδεινούμενη. Μόλις το 20% των εργαζομένων καλύπτονται από συλλογική σύμβαση εργασίας, ενώ η ευρωπαϊκή Οδηγία θέτει ως στόχο για επαρκείς μισθούς το 80%. Ειδικότερα στην Ελλάδα το 2024 βρίσκονται μόλις 47 κλαδικές και ομοιοεπαγγελματικές συλλογικές συμβάσεις εργασίας, εκ των οποίων μόνο 7 έχουν κηρυχθεί γενικά υποχρεωτικές. Η Ελλάδα βρίσκεται στη χειρότερη θέση μεταξύ των χωρών της Ευρωπαϊκής Ένωσης ως προς την ποιότητα του χρόνου εργασίας και της ισορροπίας μεταξύ οικογενειακής και επαγγελματικής ζωής.

Μέχρι σήμερα έχετε καταργήσει τον βασικό λόγο απόλυσης ενισχύοντας την αυθαιρεσία των εργοδοτών, έχετε απελευθερώσει τις ομαδικές απολύσεις και έχετε αντικαταστήσει τις συλλογικές διαπραγματεύσεις με ατομικές συμφωνίες, έχετε νομοθετήσει τις συμβάσεις εργασίας κατά παραγγελία και το 13ωρο σε δύο εργοδότες και έχετε εξαναγκάσει τους εργαζόμενους σε εξαντλητική εργασία, φθηνή, ευκαιριακή, χωρίς προοπτική και χωρίς ελπίδα.

Πρόκειται για εργαζόμενους με μειωμένες ψυχικές και σωματικές αντοχές στα όρια της κατάθλιψης, με τρύπιο πορτοφόλι, θύματα εργατικών ατυχημάτων που δεν καταγράφονται από κανέναν φορέα. Με άλλα λόγια, έχει δημιουργηθεί επί ημερών σας ένα άναρχο εργασιακό περιβάλλον με εργαζόμενους εξευτελιστικά αμειβόμενους, με στραπατσαρισμένα εργασιακά δικαιώματα, που βιώνουν εργασιακή ανασφάλεια χωρίς κανένα εργοδοτικό φραγμό και χωρίς καμία θεσμική προστασία, αφού ακόμα και η ανεξάρτητη Επιθεώρηση Εργασίας, που δημιουργήσατε, αποδείχτηκε μία αποτυχία χωρίς διοίκηση, χωρίς λειτουργική και διοικητική αυτοτέλεια και χωρίς αρμοδιότητες.

Με το παρόν σχέδιο νόμου τα δίνετε όλα στους εργοδότες, καθώς καταργείτε την υποχρέωση γνωστοποίησης των συμβάσεων μερικής ή εκ περιτροπής απασχόλησης στην επιθεώρηση εργασίας και την ανάρτησή τους στην «ΕΡΓΑΝΗ». Θεσπίζετε την υπερωριακή απασχόληση εργαζομένων εκ περιτροπής. Παρέχετε στους εργοδότες τη δυνατότητα να επιβάλλουν υπερωριακή απασχόληση στους εργαζόμενους σε περίπτωση περιορισμού της οικονομικής δραστηριότητας του εργοδότη. Αυξάνετε την ημερήσια υπερωριακή απασχόληση από τρεις σε τέσσερις ώρες, ανοίγοντας τον δρόμο για 13ωρη εργασία.

Επιτρέπετε τη διευθέτηση του χρόνου εργασίας με συμφωνία μεταξύ των μερών, με σαφές πλεονέκτημα και προνομιακή θέση του εργοδότη έναντι του εργαζόμενου και πρακτικά τον εξαναγκάζεται σε συναίνεση. Επιτρέπετε τη χρονική κατάτμηση της άδειας, κατόπιν έγγραφης αίτησης του εργαζομένου και συμφωνίας του εργοδότη. Μειώνετε από πέντε σε δύο ημέρες την αδικαιολόγητη απουσία που οδηγεί σε καταγγελία της σύμβασης.

Καταργείτε την ανάπτυξη της έγγραφης όχλησης του εργοδότη στην «ΕΡΓΑΝΗ» και παρατείνετε κατά δύο ημέρες την προθεσμία αναγγελίας οικειοθελούς αποχώρησης χωρίς υπογραφή εργαζόμενου.

Θεσπίζετε γρήγορες προσλήψεις για επείγουσες ανάγκες χωρίς υποχρέωση δήλωσης στην «ΕΡΓΑΝΗ» καταστρατηγώντας την ευρωπαϊκή νομοθεσία και αφήνοντας τους εργαζόμενους χωρίς προστασία. Εισάγετε τον όρο «χρόνος προετοιμασίας» που δεν υπολογίζεται ως χρόνος εργασίας καταργώντας ουσιαστικά το δικαίωμα για ενδεκάωρη ανάπαυση. Καθιερώνετε διήμερη απασχόληση μέσω εφαρμογής και ευέλικτη προσέλευση διαλύοντας τα όρια της προσωπικής ζωής των εργαζομένων. Ανοίγετε τον δρόμο για τη μελλοντική αύξηση των ορίων εργασίας με βάση το προσδόκιμο ζωής μέσω της ρύθμισης για την ασφάλιση των μακροχρόνια ανέργων.

Παρότι δε η ρύθμιση για την αξιοποίηση του χρόνου ασφάλισης του κλάδου πρόσθετης ασφάλισης αγροτών είναι σε μια θετική κατεύθυνση, δεν κάνατε τίποτε, για να διορθώσετε την αδικία που υφίστανται οι αγρότες που λαμβάνουν σύνταξη από τον ΟΓΑ και χηρεία από άλλο ταμείο λόγω των διπλών περικοπών στις συντάξεις τους. Την ώρα που στην Ευρώπη έχει ανοίξει διάπλατα η συζήτηση για τετραήμερη εργασία και 35ωρο με τις ίδιες αποδοχές και για πολιτικές για καλύτερους μισθούς και ποιοτικότερη εργασία, εσείς συνεχίζετε να κάνετε το χατίρι μιας οικονομικής ελίτ που επιδιώκει εργασιακό μεσαίωνα.

Κυρία Υπουργέ, εδώ και έξι χρόνια αποδομείτε συστηματικά τα εργασιακά δικαιώματα και νομιμοποιείτε την εργοδοτική αυθαιρεσία. Στη δική σας λογική οι εργαζόμενοι ζουν με μισθούς πείνας, χωρίς δικαιώματα, χωρίς ωράριο και με τον φόβο της απόλυσης σε μια οικονομία εσωστρεφή και αδύναμη ακόμη και σε δυναμικούς κλάδους, όπως ο τουρισμός. Ακόμη και η Επιθεώρηση Εργασίας είναι ακέφαλη και ανίσχυρη αφήνοντας τους εργαζόμενους απροστάτευτους απέναντι σε ένα σύστημα φτιαγμένο αποκλειστικά στα μέτρα των εργοδοτών.

Για το ΠΑΣΟΚ η προστασία της εργασίας αποτελεί εθνική προτεραιότητα. Πιστεύουμε στις συλλογικές συμβάσεις, στη διευθέτηση του χρόνου εργασίας μέσα από διαπραγμάτευση, στον κατώτατο μισθό που καθορίζεται από τους κοινωνικούς εταίρους, στην ασφάλεια στην εργασία και σε μια ισχυρή Επιθεώρηση Εργασίας. Η δίκαιη διανομή του πλούτου δεν είναι για εμάς σύνθημα, είναι ο πυρήνας της πολιτικής μας. Εμείς στο ΠΑΣΟΚ δεν θα γίνουμε συνένοχοι στο έγκλημα σας και γι’ αυτόν τον λόγο καταψηφίζουμε.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Πουλά για τη συνέπεια στον χρόνο.

Καλώ στο Βήμα τη Βουλευτή του ΠΑΣΟΚ-Κινήματος Αλλαγής, τη συνάδελφο κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες Υπουργέ και Υφυπουργέ, κυρίες και κύριοι συνάδελφοι, εμείς εδώ μέσα συζητάμε και έξω οι άλλοι διαδηλώνουν και κάποια στιγμή το μέσα και το έξω θα πρέπει να ενωθεί κυρίως από την Κυβέρνηση που πρέπει να αντιληφθεί γιατί αυτοί μέσα μάλλον δεν τα λένε καλά και οι έξω διαδηλώνουν.

Ξέρετε, στην ιστορία των ανθρώπινων ιδεών, κομβικό τμήμα των οποίων αποτελεί βεβαίως και η πολιτική, πολλές φορές οι λέξεις εργαλειοποιούνται βάναυσα, όπως επιχειρήσατε και κάνατε με το παρόν νομοσχέδιο, βάζοντας γλώσσα θετική, γλώσσα υποσχετική, γλώσσα ενσυναίσθησης και κατανόησης, γλώσσα παραμυθίας, για να περιγράψετε βέβαια το πιο απάνθρωπο και σκληρό πράγμα που μπορούσε ποτέ να έρθει με ένα εργασιακό νομοσχέδιο. Βάλατε έναν ωραίο τίτλο, το καλλωπίσατε, το εξωραΐσατε και από κάτω στην πραγματικότητα είχατε επαναθεσμοθέτηση του πιο άγριου πράγματος και μάλιστα στη μεταπολεμική Ελλάδα.

Εισάγετε την επιτομή της εργασιακής εκμετάλλευσης του ανθρώπου από άνθρωπο. Και ανέβηκα σ’ αυτό το Βήμα, για να πω αυτό, ότι το νομοσχέδιο στην πραγματικότητα χτυπάει το μαλακό υπογάστριο της ανθρώπινης φύσης που θέλει να προοδεύσει και να αναπτυχθεί, θέλει να γίνει διαφορετική και καλύτερη, θέλει να κάνει πράγματα και να τα φτάσει, να οραματιστεί να τα φτάσει. Δεν υπάρχουν τέτοια πράγματα σε εσάς.

Και βλέπετε δίπλα τι ισχύει. Χώρες, όπως η Βρετανία, η Ιρλανδία, που πρώτες εφάρμοσαν τον πρώιμο καπιταλισμό τριακόσια χρόνια πριν, όταν εδώ εμείς βρισκόμασταν σε προηγούμενο οικονομικό σύστημα, στο σύστημα της οθωμανικής φεουδαρχίας με τους μπέμπηδες και τους ραγιάδες. Αυτοί τώρα είναι εκείνοι που επιχειρούν να κάνουν άλλα πράγματα, να φτάσουν οραματικούς στόχους σε χώρους όπου τα κρεβάτια των εργοστασίων του Μάντσεστερ πάντοτε ήταν ζεστά από τις συνεχείς εναλλαγές της βάρδιας των βιομηχανικών εργατών, του ενός μετά τον άλλο, που δεν προλάβαιναν ούτε να δουλέψουν ούτε να κοιμηθούν. Σήμερα αυτές οι χώρες διαπιστώνουν πως οι λιγότερες ώρες και ημέρες εργασίας δεν αποτελούν τροχοπέδη στην ανάπτυξη!

Και τι άλλο θέλετε πια, κυρία Υπουργέ; Ο ίδιος ο Πρόεδρος του ΣΕΒ προχθές δεν θα σας είπε ότι δεν είναι αντίστοιχο και ανάλογο οι περισσότερες ώρες με την ανάπτυξη; Κομψά σας το είπε ο άνθρωπος. Πώς έπρεπε να σας το πει; Τα ξεθεμελιώνετε όλα και μάλιστα αιτήματα βάσης, όπως είναι το αίτημα του οκταώρου. Είστε μία εξουσία κυνική, που μέσα στον κυνισμό σας βαφτίζετε δυστυχώς το κρέας ψάρι, μια εξουσία που δεν ορρωδεί προ ουδενός. Βήμα βήμα, με τους δικούς σας παρεμφερείς νόμους που προηγήθηκαν -γιατί δεν ξεχνάμε ότι είστε συνέχεια των τέως Υπουργών Εργασίας Βρούτση, Χατζηδάκη, Γεωργιάδη- μεθοδεύετε την επιστροφή σε μια εποχή στην πραγματικότητα όπου η αξιοπρεπής εργασία, η εργασιακή ασφάλεια, η ευημερία μέσω της εργασίας και η διαπραγματευτική δύναμη των εργαζομένων είναι ανύπαρκτες.

Βάζετε δεκατρείς ώρες στη δική σας κατάργηση της διάταξης για βάσιμο λόγο απόλυσης. Το βάζετε μαζί και αυτό. Βάζετε 13ωρο και εσείς ξεχειλώνετε την ατομική διαπραγμάτευση. Βάζετε 13ωρο και εσείς συρρικνώσατε δραματικά το δικαίωμα του συνδικαλισμού και φτάσατε να ποινικοποιείτε ακόμη και την απεργία με πρόστιμα, φυλάκιση κ.λπ. Προσθέτετε τώρα το 13ωρο σε έναν μόνο εργοδότη, όταν εσείς είχατε βάλει και νομοθετήσατε δεκατρείς ώρες ημερήσιας απασχόλησης σε δύο ή περισσότερους.

Και ποιο είναι το επιχείρημα; «Μα, οι άνθρωποι θέλουν να δουλέψουν περισσότερο. Γιατί δεν τους αφήνετε; Θέλουν περισσότερα χρήματα για τη ζωή τους». Ακούστε το λίγο αυτό. Πώς ακούγεται; Δεν ακούγεται ένα λογικοφανές και αληθοφανές επιχείρημα; Κάποιος θέλει να δουλέψει 13 ώρες στον ίδιο εργοδότη. Την ίδια ώρα έχετε σκάψει τον λάκκο, διότι κανένας εργαζόμενος δεν μπορεί να διαπραγματευτεί με κανέναν εργοδότη. Και ποιος εργαζόμενος;

Κάνατε ένα fair deal στην πραγματικότητα, κυρία Υπουργέ; Πήγατε σε έναν εργαζόμενο της σημερινής οικογένειας να του πείτε αυτά; Δίνω κίνητρα σ’ εσένα, τον νέο άνθρωπο, γιατί δημογραφικά έχουμε πατώσει. Και θέλω, λοιπόν, εσένα να σου πω: Λιγότερο ρεύμα, λιγότερη ενέργεια. Σου δίνω περισσότερα κίνητρα, για να μπορέσεις να βγάζεις πέρα κάθε μήνα και σου δίνω και άλλες δυνατότητες.

Μα, είναι ένα μονομερής deal που κάνετε με τους ισχυρούς, γιατί ο μικρός δεν μπορεί να περπατήσει, όχι να κουνηθεί στη σημερινή κατάσταση που του έχετε διαμορφώσει. Μετά τις 15 του μήνα δεν υπάρχει μία στο πορτοφόλι, στο σουπερμάρκετ δεν μπορεί να πάει, στα παιδιά του δεν μπορεί να προσφέρει καλύτερη παιδεία, υγεία. Δεν δίνετε κίνητρα, λοιπόν, σε κανέναν και για τίποτα. Ξεχαρβαλώσατε τα πάντα. Ποιο deal πάτε να κάνετε, λοιπόν, με τους σύγχρονους εργαζόμενους; Κι αυτό ακριβώς θεμελιώνει την απανθρωπιά που είπα πριν.

Ένα βασικό πράγμα, κυρία Υπουργέ, στο οποίο θέλω να μείνω με πολύ μεγάλη λεπτομέρεια είναι κι αυτό. Τόσο ο εισηγητής ο κ. Χρηστίδης, όσο και ο Κοινοβουλευτικός Εκπρόσωπος ο κ. Μάντζος σας τα είπαν και σας τα λένε. Έχετε μια ανερμάτιστη επικοινωνία και μια ακατάσχετη τιποτολογία. Δεν λέτε τίποτα και νομίζετε ότι λέτε τα πάντα. Είναι η τιποτολογία της Νέας Δημοκρατίας.

Καλά, δεν σκέφτεστε, όμως, ότι οι εργαζόμενοι στην πραγματικότητα οι περισσότεροι κυκλοφορούν με τα αντικαταθλιπτικά στην τσέπη; Αυτό δεν το σκέφτεστε; Τι σημαίνει «ασφάλεια και υγεία της εργασίας»; Εσείς αυτό το διασφαλίζετε με το 13ωρο; Και να μην είχατε και τα εργατικά ατυχήματα τα οποία αυξάνονται ιλιγγιωδώς μήνα με τον μήνα, θα σας έλεγα «μάλιστα». Τώρα πάτε σε ένα ξεχαρβαλωμένο σύστημα ψυχικής υγείας, αφού φτιάξατε τον μεγάλο ΕΟΠΑΕ, το μεγάλο σας όραμα, όπου ξεχαρβαλώσατε τα πάντα, δεν αφήσατε όρθιο τίποτα, μόνο και μόνο για να δώσετε βαθμούς στα υποκατάστατα και στις εξαρτήσεις. Τα ίδια κάνατε και στα νοσοκομεία, τα ίδια κάνατε και στα κέντρα πρόληψης, τα ίδια κάνατε και στα εργαστήρια ψυχικής υγείας. Θα μιλήσω άλλη ώρα γι’ αυτά.

Φέρνετε και τους εργαζόμενους, λοιπόν, στο άκρον άωτον του μηδενισμού με την τιποτολογία σας. Και αυτά τα φέρνετε σε εμάς. Και είναι σαν να μας κάνετε, μέσα στη λύπη μας και στην απογοήτευση για τον τρόπο με τον οποίο πραγματεύεστε τα δικαιώματα των Ελλήνων πολιτών, να αισιοδοξούμε. Γιατί -ακούστε συνάδελφοι του ΠΑΣΟΚ και εσείς συνάδελφοι των υπολοίπων πτερύγων- αυτή είναι η πολιτική που πραγματικά δείχνει ότι δεν είναι όλοι ίδιοι και ότι υπάρχει σαφώς διαχωριστική γραμμή ανάμεσα στην πρόοδο και στη συντήρηση.

(Χειροκροτήματα από την πτέρυγα του ΠΑΣΟΚ)

Είναι ο τρόπος που βλέπεις τα πράγματα. Είναι ότι δείχνεις το φεγγάρι και εσείς κοιτάτε το δάχτυλο. Είναι ο τρόπος που οραματίζεσαι ένα καλύτερο αύριο για τους ανθρώπους. Τους θέλεις υγιείς και χαρούμενους. Τους θέλεις ευτυχισμένους. Τους θέλεις να έχουν χρόνο για την προσωπική τους ζωή, έστω το βράδυ, όταν βρίσκονται με τους συντρόφους τους και με τα παιδιά τους. Είναι η κοινωνία των ανθρώπων, από την οποία έρχεται σαφώς απομακρυνθεί. Γι’ αυτό και σε λίγο οριστικά θα φύγετε. Γιατί οι άλλοι, αυτοί που είναι έξω και διαδηλώνουν, θα σας απομακρύνουν.

(Χειροκροτήματα από την πτέρυγα του ΠΑΣΟΚ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Λιακούλη.

Καλείται τώρα στο Βήμα η Υφυπουργός Εργασίας και Κοινωνικής Ασφάλισης κ. Άννα Ευθυμίου. Και θα ακολουθήσουν, κατά τον κατάλογο, ο κ. Ψυχογιός, ο κ. Ζεϊμπέκ, ο κ. Τσίμαρης και πάει λέγοντας. Έχω ανακοινώσει και ξέρει ο κ. Αμπατιέλος.

Κυρία Υφυπουργέ, έχετε τον λόγο.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, όπως είχα επισημάνει στην επιτροπή, η Αντιπολίτευση σηκώνει τεχνητά τείχη και ζητά την απόσυρση του νομοσχεδίου. Από τις είκοσι και πλέον ώρες που συζητάμε στην Ολομέλεια, προφανώς, αποδεικνύεται ότι δεν υπάρχει διάθεση για πολιτική συναίνεση, αυτή δεν είναι εφικτή.

Όμως, αυτό που θεωρώ ότι δεν μπορεί να αποκλειστεί είναι να αναγνωριστούν τα θετικά στοιχεία του νομοσχεδίου και να υπάρξουν εποικοδομητικές προτάσεις για βελτίωση τυχόν από την πλευρά της Αντιπολίτευσης. Και η Υπουργός έχει δείξει ότι έχει ευήκοα ώτα. Το έχει δείξει εμπράκτως.

Μέσα, λοιπόν, από τη συζήτηση αυτή, όλοι καλούμαστε και όλοι κρινόμαστε για το πώς οι δικές μας πολιτικές θέσεις ανταποκρίνονται στις σύγχρονες απαιτήσεις της εποχής. Και μάλιστα, πέρα από αυτό, κρίνεται και η αξιοπιστία μας. Κρίνεται και η δική μας η αξιοπιστία, κρίνεται και η δική σας η αξιοπιστία, μέσα από αυτή τη διήμερη συζήτηση του νομοσχεδίου αυτού.

Άκουσα, χθες και σήμερα τις τοποθετήσεις των πολιτικών Αρχηγών των κομμάτων, του κ. Ανδρουλάκη, του κ. Φάμελλου, του κ. Χαρίτση, του κ. Κουτσούμπα. Πυρήνας όλων των τοποθετήσεων ήταν η κοινωνία. Ναι, προφανώς, είναι ένα νομοσχέδιο που απηχεί πάρα πολύ στην κοινωνία, αφορά εκατομμύρια συμπολίτες μας.

Συμπέρασμα, όμως, όλων των ομιλιών αυτών ήταν πως η κοινωνία είναι απέναντι μας, πως η κοινωνία βράζει σε βάρος αυτής της Κυβέρνησης. Δεν θα μπω στα νούμερα, γιατί πραγματικά έχουν κατατεθεί πάρα πολλά νούμερα. Θα ήθελα να μιλήσω με βάση τη βιωματική πραγματικότητα.

Δηλαδή, σήμερα βρίσκει κάποιος πιο εύκολα δουλειά; Βρίσκει. Βρίσκει κάποιος πιο εύκολα δουλειά με οκτάωρη απασχόληση; Βρίσκει. Πληρώνεται περισσότερες υπερωρίες, σε σχέση με το παρελθόν; Πληρώνεται. Αισθάνεται πιο σίγουρος ότι ο εργοδότης του θα του καταβάλει τις ασφαλιστικές εισφορές και για την κύρια απασχόλησή του και για την υπερωριακή; Αισθάνεται. Πλέον όλες οι εργαζόμενες μητέρες, δηλαδή και οι του δημοσίου και του ιδιωτικού και οι αυτοαπασχολούμενες και οι αγρότισσες, παίρνουν την ειδική άδεια μητρότητας εννέα μήνες; Την παίρνουν. Η μητέρα και ο πατέρας, η εργαζόμενη μητέρα και ο εργαζόμενος πατέρας παίρνουν περισσότερες άδειες για τα παιδιά τους; Τις παίρνουν. Οι συνταξιούχοι, πλέον, συμμετέχουν πιο ενεργά στην οικονομική και κοινωνική ζωή του τόπου, παρατείνοντας τον εργασιακό τους βίο; Ναι, συμμετέχουν. Οι νέοι άνθρωποι έχουν μεγαλύτερη προοπτική να βρουν μια εργασία και μάλιστα, αν έχουν τα προσόντα, σε μια εργασία υψηλής εξειδίκευσης; Ναι, την έχουν.

Αυτά, λοιπόν, η κοινωνία τα βιώνει, τα αισθάνεται.

Εσείς, λοιπόν, μετά από όλα αυτά, από αυτά που βιώνει, που έχει βιωματική σχέση η κοινωνία, εσείς εξακολουθείτε να υποστηρίζετε ότι η κοινωνία είναι απέναντι στην Κυβέρνηση της Νέας Δημοκρατίας; Γιατί, σε κάθε περίπτωση, αυτή η καταστροφολογία δεν προκύπτει ούτε από το εσωτερικό της χώρας ούτε από το εξωτερικό, αν συγκρίνω τι γίνεται με τη Γαλλία και τη Γερμανία και τη σταθερή κατάσταση που υπάρχει εδώ. Διότι, αν συνεχίζετε να το πιστεύετε αυτό, τότε νομίζω ότι δεν υποτιμάτε εμάς, υποτιμάτε την ίδια την κοινωνία. Και συνεχίζετε να την υποτιμάτε, ζητώντας την απόσυρση του νομοσχεδίου γιατί, έτσι, δεν θέλετε να ψηφίσετε θετικές διατάξεις.

Και εδώ θα ήθελα να σταθώ σε στελέχη των κομμάτων σας που, έστω και ακροθιγώς, είπαν ότι κάποιες διατάξεις είναι καλές. Εγώ θα ήθελα να τονίσω ότι είναι σημαντικό να κρίνουμε αντικειμενικά και πραγματικά να εξαντλήσουμε κάθε δυνατότητα να υποστηρίξουμε όλα αυτά τα θετικά στοιχεία του νομοσχεδίου.

Ενδεικτικά αναφέρω κάποια από αυτά: Την επέκταση του επιδόματος κυοφορίας και λοχείας σε περισσότερες μισθωτές γυναίκες. Την επέκταση, επίσης, του επιδόματος στις ανάδοχες μητέρες. Το επίδομα γονικής άδειας που γίνεται ανεκχώρητο, ακατάσχετο και αφορολόγητο. Την απαγόρευση μείωσης των αποδοχών σε περίπτωση εκτάκτου εργαζόμενου -δηλαδή, αυτό που λέγεται οικειοθελής παροχή- όταν ο εργαζόμενος εντάσσεται στην ψηφιακή κάρτα εργασίας. Τη μείωση της γραφειοκρατίας και την απλούστευση των διαδικασιών. Την ενσωμάτωση νέων ψηφιακών εργαλείων. Την καλύτερη λειτουργία της Επιθεώρησης Εργασίας. Την πρώτη φορά, που φέρνει εδώ ο κ. Καραγκούνης, ενός συνεκτικού πλαισίου για την ενίσχυση και τη στήριξη της υγείας και της ασφάλειας των εργαζομένων.

Όλα αυτά είναι σημαντικά στοιχεία. Και μάλιστα και αύριο, στην ονομαστική ψηφοφορία, είναι μια κρίση από την οποία θα κριθεί η αξιοπιστία σας.

Για όλα, λοιπόν, τα επιμέρους ζητήματα –για να μην καταχρώμαι και παραπάνω το χρόνο- έχουν δώσει πλήρεις απαντήσεις η Υπουργός και ο Υφυπουργός.

Θα ήθελα να αναφερθώ στο χαρτοφυλάκιο κοινωνικής ασφάλισης. Θα ήθελα να επισημάνω ότι, σε πλήρη συντονισμό με την Υπουργό, στο χαρτοφυλάκιο αυτό έχουμε δύο βασικούς στόχους:

Ο ένας είναι η διασφάλιση της βιωσιμότητας του κοινωνικοασφαλιστικού συστήματος, χωρίς, φυσικά -για να απαντήσω και στον κ. Μουλκιώτη και στον κ. Χρηστίδη γιατί το ανέφερε στην επιτροπή-, να σχεδιάζουμε αύξηση των ορίων ηλικίας συνταξιοδότησης. Όχι. Και, μάλιστα, αποθαρρύνουμε και όσους τρέχουν, σπεύδουν να καταθέσουν αιτήσεις συνταξιοδότησης γι’ αυτόν το σκοπό. Και το ξεκαθαρίζουμε εδώ.

Και ο δεύτερος στόχος είναι η δικαιοσύνη. Να μπορέσουμε να αποκαταστήσουμε αδικίες, στο μέτρο του δυνατού και του εφικτού. Γι’ αυτό έχουμε συναντήσει, έχω συναντήσει, πάνω από πενήντα φορείς, στους οποίους δίνουμε απαντήσεις είτε είναι θετικές, στο πλαίσιο αυτού που μπορούμε, είτε είναι αρνητικές. Ή κάποια αιτήματα τα επεξεργαζόμαστε, για να μπορέσουμε να βρούμε τις πιο πρόσφορες λύσεις.

Επίσης, αυτό που θα ήθελα να τονίσω είναι ότι η Κυβέρνηση, η Υπουργός, το Υπουργείο Εργασίας έχει στην προμετωπίδα, προτεραιότητα τους συνταξιούχους. Να πούμε ότι φέτος, μετά από την εξαγγελία των μέτρων στη ΔΕΘ από τον Πρωθυπουργό, είναι η πρώτη φορά -μετά από τόσα χρόνια, η πρώτη φορά- που θα πάρουν αυξήσεις όλοι οι συνταξιούχοι, ακόμα και αυτοί που έχουν προσωπική διαφορά. Αυτό δείχνει μια προτεραιοποίηση.

Και όχι μόνον αυτό. Θα υπάρξει και στήριξη, πέρα από αυτήν την πρώτη κατεύθυνση, και σε άλλες δύο κατευθύνσεις. Η πρώτη είναι αυτή η ετήσια αναπροσαρμογή, που δίνεται κάθε χρόνο, στις συντάξεις, αλλά και τα 250 ευρώ που θα καταβάλλονται στους χαμηλοσυνταξιούχους με συγκεκριμένα ηλικιακά και εισοδηματικά κριτήρια, από τον Νοέμβριο και μετά. Άρα, η προτεραιοποίηση αυτή είναι έμπρακτη και φαίνεται.

Τώρα, σε ό,τι αφορά τις υπό ψήφιση διατάξεις. Αυτές οι διατάξεις στοχεύουν, επιχειρούν να στοχεύσουν στην αποκατάσταση των αδικιών, στην ενίσχυση της δικαιοσύνης, στη στήριξη της μητρότητας και στην ενίσχυση της λειτουργικότητας των φορέων -όπως του ΤΕΚΑ και του ΕΦΚΑ.

Επί των άρθρων. Θα αναφερθώ σε κάποια συγκεκριμένα άρθρα.

Σε ό,τι αφορά την εισφορά αλληλεγγύης των εργαζομένων συνταξιούχων, επειδή τίθεται αυτό στη συζήτηση και σήμερα και χθες, θα ήθελα να ξεκαθαρίσω ότι η απασχόληση των εργαζομένων συνταξιούχων δηλαδή, να παρατείνουν τον εργασιακό τους βίο, ήταν μια πολιτική επιλογή της Νέας Δημοκρατίας.

Ήταν και μια πολιτική επιλογή που και εγώ την υποστήριξα και ως εισηγήτρια του νομοσχεδίου αυτού, διότι οι άνθρωποι αυτοί κατ’ αρχάς -γιατί άκουσα αυτό που είπε ο κ. Χήτας- δεν είναι επειδή εξαναγκάζονται να δουλέψουν. Πάρα πολλοί προέρχονται από θέσεις υψηλά αμειβόμενες. Θέλουν και παρατείνουν τον εργασιακό τους βίο. Και ακριβώς επειδή προέρχονται από θέσεις υψηλής εξειδίκευσης, δεν καταλαμβάνουν θέσεις εργασίας από τη νέα γενιά, γιατί ένας νέος δεν μπορεί να φτάσει σε αυτήν τη θέση, χρειάζεται χρόνια εμπειρίας.

Επομένως, με τη διάταξη που φέρνουμε εδώ στην ουσία τι γίνεται; Όταν κάποιος είναι εργαζόμενος συνταξιούχος, παίρνει τη σύνταξή του, σταματάει να εργάζεται και θα πάρει μια προσαύξηση στη σύνταξή του. Αυτό που θέλουμε να κάνουμε είναι αυτή η προσαύξηση στη σύνταξή του να μην οδηγήσει στην είσοδο στην πρώτη κλίμακα στην εισφορά αλληλεγγύης και αν ήδη η σύνταξή του υπόκειται σε εισφορά αλληλεγγύης, αυτή η προσαύξηση να μην οδηγήσει σε ανώτερη κλίμακα της εισφοράς αλληλεγγύης. Άρα, είναι μια διάταξη που είναι δίκαιη και ενισχύει και τη δικιά μας πολιτική της στήριξης των εργαζομένων συνταξιούχων. Αυτήν τη στιγμή το γεγονός ότι έχουν δηλωθεί πάνω από 200.000 εργαζόμενοι συνταξιούχοι στη σχετική πλατφόρμα δείχνει ότι το μέτρο έχει αντιμετωπίσει ουσιαστικά και την αδήλωτη εργασία.

Σε ό,τι αφορά το άρθρο 73, γιατί και αυτό σχολιάστηκε πάρα πολύ, δηλαδή τη μη καταβολή ασφαλιστικών εισφορών στην προσαύξηση για υπερεργασία, υπερωρία, νυχτερινή απασχόληση και απασχόληση κατά τις Κυριακές, για να εξηγήσουμε, δεν θα καταβάλλονται οι ασφαλιστικές εισφορές στην προσαύξηση, δηλαδή αντίστοιχα σε όσα ανέφερα πριν, στην προσαύξηση 25%-40%, 25%-75%. Εκεί δεν θα καταβάλλονται οι ασφαλιστικές εισφορές. Αυτή ήταν μια διάταξη που προϋπήρχε και την επεκτείνουμε στο επιπλέον που θα συμφωνηθεί στην προσαύξηση όμως, όχι στην οικειοθελή παροχή ή σε οτιδήποτε άλλο δίνεται επιπρόσθετα. Στην προσαύξηση, είτε δίνεται μέσω συλλογικής σύμβασης ή επιχειρησιακής σύμβασης, είτε με τη μορφή οικειοθελούς παροχής. Αυτό έρχεται να κάνει η υπό ψήφιση ρύθμιση σε αυτό το νομοσχέδιο.

Να πούμε ότι ναι, προφανώς ήταν ένα κίνητρο για να δηλώνονται οι υπερωρίες. Αυτό το κίνητρο απέδωσε. Κατέθεσε η Υπουργός τους σχετικούς πίνακες. Και θεωρούμε ότι αυτή η προσαύξηση, αυτό που δίνεται και δεν καταβάλλονται οι ασφαλιστικές εισφορές, εμείς προτιμάμε να τους το δώσουμε σε άμεσο όφελος, να τους το δώσουμε στο χέρι. Αυτό είναι.

Και σε ό,τι αφορά το επιχείρημά σας ότι μειώνεται η σύνταξη, κατ’ αρχάς, σας ξαναλέω. Δεν αποστερούμε κάτι από τον εργαζόμενο. Το καταβάλλουμε σε πιο άμεσο χρόνο. Και κατά δεύτερο λόγο, η απασχόληση υπό αυτές τις μορφές δεν μπορεί να θεωρηθεί τακτική απασχόληση και άρα να προσμετρηθεί στον τακτικό μισθό, μόνο υπό εξαιρετικές περιπτώσεις και σε αυτήν την περίπτωση για τη σύνταξη θα πρέπει να εξετάσουμε πολύ συγκεκριμένες προϋποθέσεις, δηλαδή τον χρόνο ασφάλισης από το 2000 και μετά, το σύνολο των προσαυξήσεων που έχει από το 2025 και μετά, γιατί από τότε και μετά εφαρμόζεται αυτή η διάταξη, τον χρόνο ασφάλισης γενικά του μισθωτού, τον συνολικό χρόνο ασφάλισης, τους συντελεστές αναπλήρωσης. Δηλαδή είναι πολύ παραμετρικό και εμείς κάναμε τη συγκεκριμένη πολιτική επιλογή σε άμεσο χρόνο να καταβάλλεται αυτό και υπέρ του εργαζόμενου.

Τελειώνω σε ένα λεπτό, κύριε Πρόεδρε.

Σε ό,τι αφορά το επίδομα κυοφορίας-λοχείας, και αυτό θα ήθελα να το εξηγήσω, επειδή εδώ αφήνεται η εντύπωση ότι καμία εποχιακή εργαζόμενη μητέρα δεν λαμβάνει το επίδομα κυοφορίας-λοχείας. Κατ’ αρχάς, να πούμε ότι πρέπει να έχεις 200 ημέρες ασφάλισης τα τελευταία δύο χρόνια πριν την εικαζόμενη ημερομηνία του τοκετού ως μισθωτή μητέρα και ο νόμος ήταν ότι πρέπει αυτοτελώς να ανατρέξεις και στις καταστατικές διατάξεις του κάθε ταμείου για να μπορέσεις αυτό το επίδομα να το λάβεις. Τώρα αυτός ο χρόνος ενιαιοποιείται. Αν δηλαδή μια μητέρα έχει 90 ημέρες ασφάλισης στο ένα ταμείο και 110 στο άλλο, αυτό ενιαιοποιείται και λαμβάνεται ενιαίο. Μπορεί να πάρει έτσι πιο εύκολα το επίδομα κυοφορίας-λοχείας.

Σε ό,τι αφορά τις εποχιακά εργαζόμενες, υπάρχουν εποχιακά εργαζόμενες γυναίκες που παίρνουν το επίδομα κυοφορίας-λοχείας και σας το είχα εξηγήσει και στην Επιτροπή.

**ΧΡΗΣΤΟΣ ΚΑΤΣΩΤΗΣ:** …(Δεν ακούστηκε)

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Θα καταλήξω εκεί γιατί το συζητήσαμε, αλλά δεν θα ήθελα να δημιουργηθεί αυτή η στρεβλή εντύπωση που δημιουργείται. Δεν είναι λοιπόν έτσι.

Αν έχεις 100 μέρες ασφάλισης στο taxis τον πρώτο χρόνο και 100 ημέρες ασφάλισης τον δεύτερο, το παίρνεις. Αν έχεις 100 ημέρες ασφάλισης στο taxis και όσες υπόλοιπες μέρες ασφάλισης ΟΓΑ, ΙΚΑ, ΟΑΕΕ, πάλι το παίρνεις ως εποχιακά εργαζόμενη. Τώρα τι γίνεται; Αν έχεις 90 μέρες στο taxis και 110 μέρες στο ΙΚΑ, αυτό ενιαιοποιείται και πάλι μπορείς να το πάρεις ως εποχιακά εργαζόμενη. Δεν το παίρνεις εάν πρώτη φορά απασχολείσαι ως εποχιακά εργαζόμενη και δεν είχες τις μέρες ασφάλισης και μείνεις νωρίτερα έγκυος. Αυτή είναι η περίπτωση στην οποία δεν το παίρνεις και ξαναλέω ότι είναι μια μεταβατική διάταξη, στην οποία θα συζητήσουμε και θα εξετάσουμε και περαιτέρω προτάσεις στο πλαίσιο της κατάρτισης του ενιαίου κανονισμού παροχών του ΕΦΚΑ. Μέσα στις πολιτικές μας βλέψεις είναι στο επίδομα και κυοφορίας-λοχείας να υπάρχει μια ενοποίηση των κανόνων.

Καταλήγοντας, λοιπόν, να θέσω ότι έχει μπει και ως νομοτεχνική η παράταση της υποχρεωτικότητας του ΤΑΙΠΕΔ για τα αλληλοβοηθητικά ταμεία. Είναι ένα πλαίσιο που εμείς -επειδή το είχε αναφέρει και ο κ. Γαβρήλος- εμείς το εποπτεύουμε με πολύ αυστηρούς όρους. Με τους όρους που μπήκαν από τον ν.5078/2023, υπάρχουν τρεις εποπτικές αρχές. Θέλουμε προφανώς να εφαρμόσουμε τον νόμο μέσα στα πλαίσια του δυνατού και του εφικτού, γιατί φυσικά μας ενδιαφέρει και η βιωσιμότητα των ασφαλιστικών ταμείων, αλλά αυτό που μας ενδιαφέρει, πάνω απ’ όλα, είναι να εξασφαλίσουμε ότι εκεί που βάζει ο ασφαλισμένος τα χρήματά του υπάρχει ένα αυστηρό πλαίσιο λειτουργίας, ένα αυστηρό πλαίσιο εποπτείας που εξασφαλίζει αυτήν την ασφάλεια που χρειάζεται να έχει.

Καταλήγοντας, λοιπόν, και εγώ θα ήθελα να ευχαριστήσω την Υπουργό, τον Υφυπουργό μας, τον κ. Καραγκούνη, τους δύο Γενικούς Γραμματείς, τις εργαζόμενες και τους εργαζόμενους στις υπηρεσίες κοινωνικής ασφάλισης και όλου του Υπουργείου και να καλέσω τα κόμματα αύριο στην ονομαστική ψηφοφορία επί όλων των άρθρων να σκεφτούν και να ψηφίσουν θετικά όσο περισσότερα άρθρα γίνεται με τον πιο αντικειμενικό τρόπο, γιατί -ξέρετε- τα άρθρα που θα λάβουν και τη μεγαλύτερη ενίσχυση από τη Βουλή είναι αυτά με τα οποία θα δοθεί μία δυνατότητα καλύτερης εφαρμογής στην κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την Υφυπουργό, την κ. Ευθυμίου.

Να καλέσω τώρα στο Βήμα του Βουλευτή του ΣΥΡΙΖΑ-Προοδευτική Συμμαχία, τον συνάδελφο κ. Γεώργιο Ψυχογιό.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες και κύριοι Υπουργοί, «δίκαιη εργασία για όλους» λοιπόν. Έχετε πραγματικά, κυρία Υπουργέ, καταφέρει να ξεπεράσετε ακόμα και τον Όργουελ και το βιβλίο του «1984», όπου εκεί οι έννοιες είχαν το εντελώς αντίθετο νόημα από αυτό το οποίο διαβάζαμε. Αντί λοιπόν να κοροϊδεύετε με ψευδεπίγραφους τίτλους, βγείτε να πείτε ευθέως στον κόσμο ότι υλοποιείτε με απόλυτη προσήλωση και συνέπεια το σχέδιο του Πρωθυπουργού που είχε ξεδιπλώσει μπροστά στις κάμερες στους επιχειρηματίες στην Κω το 2019, ότι θα γίνει με την πολιτική του οδοστρωτήρας, ισοπεδώνοντας βασικά εργασιακά δικαιώματα που θεωρούσε προφανώς και θεωρεί ως ενοχλητικά βαρίδια. Και αυτό γιατί έτσι αντιλαμβάνεστε την ανάπτυξη, με μια αγορά εργασίας ζούγκλα, με εργαζόμενους που θα λιώνουν στη δουλειά προς όφελος κυρίως των μεγάλων και οικονομικά πανίσχυρων εργοδοτών.

Λέτε, κυρία Υπουργέ, για προσωπική επιλογή και διευθέτηση, μια προσωπική επιλογή, υποχρεωτική επιλογή στην ουσία, υπό τη δαμόκλειο σπάθη και την απειλή της απόλυσης που έχει απολύτως απελευθερωθεί και μια διευθέτηση που λέτε «γιατί να μην την κάνουμε, αφού αυτά γίνονται στην αγορά εργασίας καθημερινά;». Διευθετείτε δηλαδή και νομιμοποιείτε τον μεσαίωνα, την απασχόληση χωρίς κανόνες, τους εργαζόμενους-λάστιχο, την ίδια τη ζούγκλα όπου επικρατεί πλήρως ο πιο ισχυρός.

Ο δε Κοινοβουλευτικός σας Εκπρόσωπος, ο κ. Μηταράκης, το πήγε ακόμα παραπέρα. Το τερμάτισε, που θα έλεγαν και οι νέοι. Είπε ότι το νομοσχέδιο χορηγεί δικαιώματα και ότι συμβάλλει στην κοινωνική κινητικότητα. Όπου «χορηγεί» δικαιώματα βάλτε τη λέξη «ξηλώνει» δικαιώματα και όπου «κινητικότητα», βάλτε τις λέξεις «γίνεται μπαλάκι», «τρέχει όλη μέρα», γιατί αυτό προφανώς εννοεί «κινείται», γιατί το εκτρωματικό και απαράδεκτο νομοσχέδιό σας αυτά προβλέπει.

Και αναρωτιέμαι, πρώτον, πώς θα ήταν οι ζωές μας, οι ζωές της δικής μας γενιάς, η παιδική μας ηλικία, οι σχέσεις με την οικογένειά μας, αν δεν υπήρχε το οκτάωρο που κατακτήθηκε με αγώνες και αίμα, για να μπορούμε να τους βλέπουμε, να λειτουργούμε ως σπίτι, ως ομάδα, ως άνθρωποι.

Μετά από αυτά που περνάτε σήμερα -και δεν ντρέπεστε να μιλάτε και για δημογραφικό!- όλα αυτά που γνωρίσαμε ανατρέπονται. Πώς θα μεγαλώσουν τα σημερινά παιδιά με τους γονείς να φεύγουν ανά πάσα στιγμή τους ζητήσει ο εργοδότης να πάνε για δουλειά, χωρίς σταθερό πρόγραμμα και ελεύθερο χρόνο;

Και δεύτερον, επειδή βλέπω και τον κ. Χρηστίδη εδώ μπροστά, τα βιβλία μας από τη Νομική, κύριε Χρηστίδη, από το Δημοκρίτειο Πανεπιστήμιο, τα βιβλία του Ατομικού και Συλλογικού Εργατικού Δικαίου, τι θα τα κάνουμε; Θα τα βάλουμε στις προθήκες κάποιου μουσείου, ή θα τα ρίξουμε σε κάποιο ντουλάπι; Γιατί εδώ καταργούνται όλα.

Κανονικοποιείτε, λοιπόν, την επισφάλεια, όπως ανέπτυξε διεξοδικά ο εισηγητής μας, ο κ. Γαβρήλος, θέλετε φθηνό και ευέλικτο και σιωπηλό εργατικό δυναμικό, εργαζόμενους δύο ημερών, ταχεία πρόσληψη και απόλυση, συμβάσεις μίας χρήσης. Στην πραγματικότητα ενθαρρύνετε τη μερική και κακοπληρωμένη απασχόληση. Αυτό, όμως, δεν είναι κοινωνική συνοχή ούτε αναπτυξιακή στρατηγική. Είναι το «χτίζω πάνω στα συντρίμμια της εργασίας». Είναι παγίδα χαμηλών μισθών, πραγματικός μέσος μισθός στις τελευταίες θέσεις της Ευρώπης, αγοραστική δύναμη που συνδέεται με τους μισθούς στον πάτο της Ευρώπης και παγίδα χαμηλών προσδοκιών σε μια ολόκληρη γενιά και μια κοινωνία που έχει περάσει πολλά μέσα από αλλεπάλληλες κρίσεις.

Και υπάρχει προφανώς και υγεία και ασφάλεια στην εργασία, δεν είναι μόνο μισθός, είναι αξιοπρέπεια, είναι ορατότητα. Η χώρα μας θρηνεί διαρκώς εργαζόμενους. Όταν τα εργατικά δυστυχήματα αντιμετωπίζονται ως παράπλευρες απώλειες του κόστους, τότε το πολιτικό σύστημα έχει χάσει την ψυχή του.

Οφείλουμε, λοιπόν, με εθνική στρατηγική να οικοδομήσουμε και να εφαρμόσουμε μία στρατηγική για την υγεία και την ασφάλεια στην εργασία, όπως την προτείνουν και την παρουσιάζουν οι φορείς του πεδίου.

Και προφανώς, κύριοι Υπουργοί, στην εποχή της τεχνητής νοημοσύνης και της τεχνολογικής εξέλιξης σε όλα τα επίπεδα, εσείς νομοθετείτε ξεπερνώντας ακόμα και τη Θάτσερ με συνταγές νεοφιλελεύθερες, με ένα μοντέλο πλήρως αποτυχημένο όπου εφαρμόστηκε και με αλαζονικό και ανιστόρητο τρόπο κουνάτε το δάχτυλο και μιλάτε στην Αριστερά για το παλιό και για συνθήματα. Εσείς, όμως, είστε το παλιό και μάλιστα, όχι απλώς το παλιό, το πιο παλιό από το παλιό, γιατί το μέλλον δεν είναι το δεκατριάωρο πάνω στις σαράντα πέντε ώρες που δουλεύουν οι Έλληνες και οι Ελληνίδες -και είμαστε πρωταθλητές σε ώρες εργασίας στην Ευρώπη- ούτε οι υπερωρίες να πληρώνονται σε ρεπό, ούτε η επέκταση της εκ περιτροπής εργασίας, ούτε η διάλυση της Επιθεώρησης Εργασίας.

Το μέλλον είναι το τριανταπεντάωρο, το πενθήμερο ή και το τετραήμερο με ίδιες και παραπάνω αποδοχές, διότι όπου έχει εφαρμοστεί έχει πολύ θετικά αποτελέσματα για όλους. Το μέλλον είναι οι ισχυρές συλλογικές συμβάσεις εργασίας και οι συλλογικές διεκδικήσεις μέσα από ενεργοποίηση και δράση των σωματείων και των συνδικάτων. Το μέλλον είναι ένα ασφαλιστικό σύστημα με εγγυημένη και δημόσια επικουρική ασφάλιση για τις επόμενες γενιές και όχι να το παίζετε στοίχημα στην αγορά.

Για να έρθω όμως και στο παρόν, θέλω να κάνω μια αναφορά και στους επιστημονικούς μας συνεργάτες, τους ανθρώπους οι οποίοι είναι δίπλα μας στο δύσκολο έργο μας και δυστυχώς, μισθολογικά και βαθμολογικά για τα καθήκοντα και τα προσόντα τους δεν ανταμείβονται. Πρέπει, λοιπόν, η πολιτεία να αποκαταστήσει την άνιση αυτή μεταχείριση και να αναγνωρίσει εμπράκτως την προσφορά τους.

Όμως, επειδή σε αυτήν την Αίθουσα, κυρίες και κύριοι συνάδελφοι, έχουμε ζήσει και άλλες κυβερνήσεις και επειδή θέλω πάντα να μιλάω με επιχειρήματα και με πρακτικά παραδείγματα για να ακούει ο κόσμος, να θυμίσω μερικά από αυτά που έκανε η κυβέρνηση του ΣΥΡΙΖΑ για τα εργασιακά, όταν ήταν μέσα στα μνημόνια και τη χρεοκοπία όπου εσείς οδηγήσατε τη χώρα και προσπαθώντας να κρατήσει την κοινωνία όρθια.

Βάσιμος λόγος απόλυσης και συνευθύνη των εργολάβων: Μόλις βγήκατε, κύριε Καραγκούνη, Αύγουστο του 2019, τα καταργήσατε. Ήταν κρίσιμες ρυθμίσεις για την προστασία των εργαζομένων. Δεκαοχτώ κλάδοι υπέγραψαν συλλογικές συμβάσεις εργασίας με επεκτασιμότητα και ευνοϊκότερη ρύθμιση, κάτι το οποίο οδήγησε σε αύξηση -σημαντική αύξηση- μισθών, γιατί έτσι οικοδομείται η αύξηση των μισθών, όχι μόνο με την αύξηση του κατώτατου μισθού.

Κατάργηση του υποκατώτατου μισθού, του ρατσιστικού υποκατώτατου μισθού για τους νέους που είχατε επιβάλει, ενίσχυση του Σώματος Επιθεώρησης Εργασίας με μεγάλα πρόστιμα σε καρτέλ για παραβιάσεις ωραρίων και άλλες υποθέσεις, τριμερείς συμφιλιωτικές συσκέψεις στο Υπουργείο με λύσεις υπέρ των εργαζομένων, προγράμματα για τους νέους επιστήμονες «1+1 χρόνια», τα οποία δεν τα συνεχίσατε και ήταν οι άνθρωποι αυτοί με τις βαλίτσες συμβολικά έξω από το Υπουργείο γιατί έφυγαν στο εξωτερικό, αφού δεν το κρατήσατε αυτό το πρότυπο πρόγραμμα που είχαμε εισαγάγει και 100 και 120 δόσεις, γιατί μιλήσαμε και για το συνταξιοδοτικό και για τους ασφαλισμένους. Με τις 100 και 120 δόσεις εκατομμύρια άνθρωποι μπήκαν σε αυτές τις ρυθμίσεις, είχαν ασφαλιστική ενημερότητα και χιλιάδες πήραν σύνταξη, διότι σήμερα τριακόσιες χιλιάδες από αυτούς τους ελεύθερους επαγγελματίες και μικρομεσαίους είναι εγκλωβισμένοι λόγω αδυναμίας να καλύψουν τα ανώτατα όρια των ταμείων. Αυτά έκανε η κυβέρνηση του ΣΥΡΙΖΑ και πολλά ακόμα σε πολύ δύσκολες συνθήκες.

Είναι λοιπόν -και κλείνω, κύριε Πρόεδρε- μεγάλο το χρέος και μεγάλο το βάρος για τις προοδευτικές και αριστερές δυνάμεις της χώρας να σταματήσουν αυτήν την οπισθοδρόμηση, αυτήν την κατρακύλα, αυτήν τη ζοφερή κατάσταση, να παρουσιάσουν μια ριζοσπαστική και εφαρμόσιμη εναλλακτική πρόταση διακυβέρνησης με την εμπειρία που έχουμε και να υπερασπιστούν την κοινωνία με κάθε τρόπο και στη Βουλή και έξω από αυτήν, έχοντας πάντα στο μυαλό μας ότι αυτός είναι ο ρόλος μας, αυτό είναι το χρέος μας και είναι πραγματικότητα και μπορούμε να το κάνουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Ψυχογιό και να καλέσω στο Βήμα τον Βουλευτή της Νέας Αριστεράς, τον κ. Ζεϊμπέκ Χουσεΐν.

Ορίστε, κύριε Ζεϊμπέκ, έχετε τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, σήμερα στην πραγματικότητα παρακολουθούμε την ολοκλήρωση του έργου της Κυβέρνησης της Νέας Δημοκρατίας, που αν του δίναμε έναν τίτλο, θα το ονομάζαμε «Πώς να μετατρέψεις τους εργαζομένους σε σύγχρονους δούλους», γιατί η αλήθεια είναι πως με τη σημερινή Κυβέρνηση η χώρα έχει επιστρέψει στον εργασιακό -και όχι μόνο- Μεσαίωνα. Και έχετε το θράσος -γιατί αυτό σας περισσεύει, είναι η αλήθεια- να ονομάσετε το νομοσχέδιο «Δίκαιη Εργασία».

Δεκατριάωρη εργασία, λοιπόν -αυτό μας λέτε- είναι το μέλλον, αυτό φέρνετε προς ψήφιση, ένας εργαζόμενος να πηγαίνει στη δουλειά του στις 8.00΄ το πρωί και να σχολάει στις 9.00΄ το βράδυ, από ήλιο σε ήλιο.

Επιβεβαιώνετε με αυτό το νομοθέτημα δύο πράγματα, πρώτον, ότι το μόνο που σας ενδιαφέρει είναι να εξυπηρετήσετε συγκεκριμένα οικονομικά συμφέροντα. Αδιαφορείτε αν έτσι καταστρέφετε το παρόν και το μέλλον των εργαζόμενων, των νέων ανθρώπων. Οι Έλληνες εργαζόμενοι δουλεύουν περισσότερο από οποιονδήποτε άλλον στην Ευρώπη και αμείβονται χειρότερα από οποιονδήποτε άλλον. Ένας στους δύο βιώνει burnout από την εργασία και εσείς τι τους λέτε; «Δεν πειράζει, μπορείτε και άλλο, είπαμε από ήλιο σε ήλιο», μήπως και μπορέσουν τα νοικοκυριά να πληρώσουν το ρεύμα, τα νοίκια και το σουπερμάρκετ. Τα καρτέλ που εσείς αφήνετε ανενόχλητα θερίζουν την ελληνική κοινωνία.

Το δεύτερο που επιβεβαιώνεται με το παρόν νομοθέτημα είναι ότι δεν έχετε ιδέα, καμία σχέση με τον κόσμο της εργασίας. Σας είναι ξένα, άγνωστα όλα αυτά, γιατί μια ελάχιστη ιδέα να είχατε τι σημαίνει να δουλεύει κάποιος δεκατρείς ώρες, τότε θα νιώθατε μια ντροπή, έστω μια συστολή.

Αντιλαμβάνεστε τι έχει να γίνει με τα εργατικά ατυχήματα και δυστυχήματα; Αντ’ αυτού, εσείς τολμάτε και ονομάζετε το νομοσχέδιο για το δεκατριάωρο δίκαιη εργασία. Να είστε σίγουροι ότι οι εργαζόμενοι αργά η γρήγορα θα σας δώσουν ηχηρή απάντηση σε όλα αυτά.

Κυρίες και κύριοι συνάδελφοι, το κόμμα της Νέας Δημοκρατίας από την πρώτη στιγμή που ανέλαβε το 2019 το πρώτο πράγμα που έκανε ήταν να ψηφίσει νόμους για να χτυπάει δικαιώματα των εργαζομένων, για να θησαυρίζουν οι οικονομικοί κολοσσοί και οι μεγάλες επιχειρήσεις. Σας τα είπε και η εισηγήτριά μας, η κ. Αχτσιόγλου.

Μόνο την περίοδο του 2019-2024 εκατό εισηγμένες στο Χρηματιστήριο εταιρείες είχαν αυξήσει τα κέρδη τους 500%. Ήδη το 2019 η Νέα Δημοκρατία μέσω του τότε Υπουργού Βρούτση με τροπολογίες της νύχτας κατάργησε τον βάσιμο λόγο απόλυσης για την προστασία των εργαζομένων με τις εργολαβίες, ενώ διέλυσε και το σύστημα των συλλογικών διαπραγματεύσεων, καταργώντας και τη μονομερή προσφυγή στα δικαστήρια.

Τη συνέχεια παρέλαβε -ποιος άλλος;- ο κ. Χατζηδάκης, κατήργησε το οκτάωρο, θέσπισε το δεκάωρο, τις απλήρωτες δηλαδή υπερωρίες, αλλά και διατάξεις ποινικοποίησης της απεργίας.

Και επειδή ποτέ δεν λείπει ο Μάης από τη Σαρακοστή, ήρθε και ο κ. Γεωργιάδης τον Σεπτέμβριο του 2023 και θέσπισε το δεκατριάωρο εργασίας σε δύο εργοδότες και τις συμβάσεις μηδενικών ωρών.

Από αυτούς παίρνει σήμερα το νήμα η κ. Κεραμέως, η οποία βεβαίως έχει αφήσει θεάρεστο έργο ως Υπουργός Παιδείας -διέλυσε τα πάντα- και έρχεται και μας λέει ότι η δεκατριάωρη εργασία προβλεπόταν, απλά τώρα θα επιτρέπεται στον ίδιο εργοδότη. Ξεχνά βέβαια να πει ότι προβλεπόταν, γιατί την ψήφισε και την εφαρμόζει η Κυβέρνηση Μητσοτάκη, η δική σας Κυβέρνηση. Προβλεπόταν, γιατί το μόνο που σας νοιάζει είναι να μετατρέψετε τους εργαζόμενους σε σύγχρονους δούλους για τα μάτια του ΣΕΒ. Σταματήστε, λοιπόν, τα παραμύθια.

Ξέρετε τι έχετε καταφέρει με όλα αυτά τα εργασιακά νομοσχέδια απορρύθμισης που φέρνετε; Έχετε καταφέρει η χώρα να καταγράφει μία σειρά από αρνητικές πρωτιές. Καταφέρατε η Ελλάδα στον μέσο πραγματικό μισθό για το 2025 να είναι τελευταία, κάτω και από τη Βουλγαρία, σύμφωνα με τα στοιχεία της Κομισιόν. Καταφέρατε να βρισκόμαστε 30% πίσω από τον ευρωπαϊκό μέσο όρο στο κατά κεφαλήν ΑΕΠ, με όρους αγοραστικής δύναμης. Καταφέρατε οι Έλληνες εργαζόμενοι να δουλεύουν περισσότερο από οποιονδήποτε άλλον στην Ευρώπη και να αμείβονται χειρότερα από οποιονδήποτε άλλον. Σας το είπα και πριν: ένας στους δύο με burn out από την εργασία. Καταφέρατε η χώρα μας να είναι στην τρίτη χειρότερη θέση στην Ευρωπαϊκή Ένωση σε ποσοστό υλικής και κοινωνικής στέρησης.

Κυρίες και κύριοι της Κυβέρνησης, το μείγμα της πολιτικής που εφαρμόζετε εκτός από ακραία νεοφιλελεύθερο και αντικοινωνικό, οδηγεί την ελληνική κοινωνία στα βράχια. Καταστρέφετε το παρόν και το μέλλον της χώρας, καταδικάζετε τις νέες γενιές, οδηγείτε τους νέους ανθρώπους, εργαζόμενους, επιστήμονες, επαγγελματίες σε μεγάλη φυγή. Αδυνατούν οι νέοι άνθρωποι στη χώρα να φανταστούν το μέλλον τους σε αυτόν τον τόπο. Καταλαβαίνετε που μας οδηγείτε; Καταλαβαίνετε τη ζημιά που κάνετε;

Δείτε μόνο τα όσα καταστροφικά έχετε καταφέρει στον πρωτογενή τομέα. Για να ταΐζετε τους «φραπέδες» και τους «χασάπηδες», με τα σκάνδαλα στον ΟΠΕΚΕΠΕ, έχετε βάλει ωρολογιακή βόμβα στην περιφέρεια της χώρας. Δεν θα μείνει στο τέλος τίποτα. Δεν θα μείνει κανείς να παράγει τίποτα. Αυτά ζούμε στον τόπο μου. Αυτά ζούμε στον Νομό Ξάνθης και σε όλη τη Θράκη.

Είναι προφανές πως εσείς για όλα αυτά δεν δίνετε δεκάρα. Επειδή, όμως, η κοινωνία δίνει δεκάρα για όλα αυτά, γιατί αφορά την ίδια τη ζωή των εργαζομένων, το ίδιο τους το μέλλον και επειδή η Αριστερά θα αναλάβει τις ευθύνες της και δεν θα επιτρέψει να διαιωνίζονται αυτές οι πολιτικές κοινωνικής εργασίας και εργασιακού μεσαίωνα, να είστε βέβαιοι ότι ο πολιτικός σας χρόνος τελειώνει.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ζεϊμπέκ Χουσεΐν για την οικονομία του χρόνου.

Θα καλέσω τώρα τον Βουλευτή του ΠΑΣΟΚ - Κινήματος Αλλαγής, τον κ. Αναστάσιο Νικολαΐδη και αμέσως μετά τον λόγο θα πάρει ο Βουλευτής του ΠΑΣΟΚ - Κινήματος Αλλαγής, ο κ. Τσίμαρης Ιωάννης.

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχει αναδειχτεί πλήρως ότι ο τίτλος του νομοσχεδίου περί δίκαιης εργασίας για όλους δεν ανταποκρίνεται στην πραγματικότητα. Ίσα ίσα μάλιστα που οι προβλέψεις του νομοσχεδίου υπηρετούν ακριβώς τον αντίθετο σκοπό.

Συνοπτικά θα αναφέρω τα βασικά ζητήματα του νομοσχεδίου που δείχνουν ότι δεν υπάρχει πρόνοια από την Κυβέρνηση για τους εργαζόμενους, οι οποίοι αντιμετωπίζονται ως απλά εργαλεία και όχι ως άνθρωποι με ανάγκες που θα πρέπει να ζουν και να εργάζονται με αξιοπρέπεια.

Συγκεκριμένα, με το νομοσχέδιο φέρνετε τις δεκατρείς ώρες εργασίας ημερησίως, πλέον και με έναν εργοδότη. Εισάγετε την ευέλικτη διευθέτηση του χρόνου εργασίας σε εβδομαδιαία βάση, χωρίς αίτημα του εργαζόμενου. Έρχονται οι υπερωρίες στην εκ περιτροπής εργασία. Νομοθετείτε τη σύμβαση της διήμερης απασχόλησης, μέσω εφαρμογής. Τέλος, καθιερώνετε την ευέλικτη προσέλευση, ένα εργαλείο που στην πράξη καταργεί το εντεκάωρο ανάπαυσης, αφήνει περιθώριο για απλήρωτες υπερωρίες και διαλύει την προσωπική ζωή των εργαζομένων.

Πρόκειται για ζητήματα που έχουν αναδειχτεί πλήρως και με απολύτως τεκμηριωμένο τρόπο από τον αρμόδιο Τομεάρχη Εργασίας και Κοινωνικής Ασφάλισης του ΠΑΣΟΚ, τον συνάδελφο κ. Παύλο Χρηστίδη, τόσο στην αρμόδια Επιτροπή, όσο και εδώ στην Ολομέλεια της Βουλής.

Δυστυχώς, για ακόμη μία φορά δεν λαμβάνεται υπ’ όψιν τις επισημάνσεις του ΠΑΣΟΚ, μέσω του εισηγητή μας και συνεχίζετε στον δικό σας δρόμο που βαθαίνει τις ανισότητες και δημιουργεί τεράστια κοινωνικά προβλήματα. Είναι ένα ακόμα βήμα υποβάθμισης των εργασιακών δικαιωμάτων που φαίνεται ότι αποτελεί κεντρική επιλογή της Κυβέρνησης της Νέας Δημοκρατίας.

Κυρίες και κύριοι συνάδελφοι, προέρχομαι από τη Δράμα, μία περιοχή με πολλά προβλήματα που έχει βιώσει στο πετσί της την μετανάστευση σε πολλές και διαφορετικές περιόδους, τις δεκαετίες του 1950, του 1960, και του 1970. Οι παππούδες μας και οι πατεράδες μας αναγκάστηκαν να φύγουν από τη Δράμα και να αναζητήσουν καλύτερη τύχη ως μετανάστες στο εξωτερικό. Ήταν μία αναγκαστική επιλογή για να μπορέσουν να ζήσουν οι ίδιοι και να συντηρήσουν τις οικογένειές τους. Πολλοί από αυτούς έφευγαν ακόμα και μόνοι για να βρουν μια δουλειά, ένα μεροκάματο, μία προοπτική. Άφηναν πίσω τις οικογένειές τους και τα παιδιά τους. Φυσικά, δεν τους ξεχνούσαν και πάντα έστελναν ένα σημαντικό μέρος από το κομπόδεμά τους στην πατρίδα.

Άλλωστε, κυρίες και κύριοι συνάδελφοι, να γνωρίζετε ότι ένα μέρος της τοπικής κοινωνίας και της τοπικής οικονομίας της Δράμας στηρίζεται στις συντάξεις αυτών των ανθρώπων. Στη Γερμανία, στην Αυστραλία, στον Καναδά, στις Ηνωμένες Πολιτείες και σε άλλες χώρες, σε αυτούς τους ξένους τόπους, οι μετανάστες από τη Δράμα και άλλες περιοχές της πατρίδας μας δούλευαν από το πρωί μέχρι το βράδυ, ώρες ατελείωτες, ξέροντας ότι είναι μοναδικός τρόπος για να μπορούν να προσφέρουν αξιοπρεπή διαβίωση στις οικογένειές τους.

Κυρίες και κύριοι συνάδελφοι, κύριε Υπουργέ, αυτό που κάνει το εργασιακό νομοσχέδιο της Κυβέρνησης είναι να επαναφέρει αυτές τις σκληρές συνθήκες εργασίας. Όμως, αυτή τη φορά στην πατρίδα μας, στην Ελλάδα και όχι στο εξωτερικό. Η νέα κανονικότητα θα είναι δουλειά από το πρωί μέχρι το βράδυ, χωρίς όμως την προοπτική που είχαν οι συγγενείς και οι φίλοι μας που αναγκάστηκαν να μεταναστεύσουν στο εξωτερικό για να έχουν καλύτερες ημέρες.

Τώρα οι μέρες θα είναι σίγουρα χειρότερες, καθώς οι εργαζόμενοι δεν θα έχουν προσωπική ζωή. Θα αναγκάζονται να εργάζονται με ένα νέο εξαντλητικό ωράριο και δεν θα έχουν χρόνο για τα παιδιά τους, για την οικογένειά τους και για τον εαυτό τους. Με τις διατάξεις που έρχονται προς ψήφιση δημιουργούνται ασφυκτικές συνθήκες και προκαλούνται μεγάλες ανισότητες. Οι προβλέψεις του νομοσχεδίου δεν υπηρετούν τη βαθιά κοινωνική ανάγκη για δικαιοσύνη και δεν προσφέρουν δυνατότητα προόδου για όλες και για όλους.

Κύριε Πρόεδρε, κυρίες και κύριοι συνάδελφοι, η συζήτηση δεν αφορά μια μεταρρύθμιση υπέρ της δίκαιης εργασίας, αλλά αποτελεί ένα ακόμα βήμα οπισθοδρόμησης σε συνέχεια αντίστοιχων ρυθμίσεων ενός αντεργατικού σχεδιασμού που υπηρετεί με συνέπεια η Κυβέρνηση της Νέας Δημοκρατίας.

Το παρόν νομοσχέδιο δεν εκσυγχρονίζει το εργασιακό πλαίσιο, αλλά αντιθέτως το διαλύει. Μπαίνει ταφόπλακα στο σταθερό ωράριο, υπονομεύονται ακόμη περισσότερο οι συλλογικές συμβάσεις και ο εργαζόμενος εξαρτάται απόλυτα από τη βούληση του εργοδότη. Η εξάντληση, η ανασφάλεια και η ψυχολογική πίεση θα αποτελούν πλέον την κανονικότητα στον χώρο εργασίας, με τη βούλα μάλιστα του νομοθέτη.

Αντί να υπάρξει στόχευση στην εξαφάνιση των φαινομένων της υπερεργασίας, αυτή γίνεται πλέον βασικό κομμάτι των νέων εργασιακών συνθηκών. Αντί να γίνονται βήματα προς τα εμπρός, έχοντας ως ζητούμενο την αναζήτηση τρόπων για να εξασφαλιστεί ισορροπία κοινωνικής ζωής και εργασίας, με το νομοσχέδιο επιστρέφουμε σε λογικές περασμένων δεκαετιών ή ακόμα και αιώνων.

Ως ΠΑΣΟΚ πιστεύουμε ότι η εργασία είναι δικαίωμα και όχι βάρος. Πιστεύουμε ότι η ανάπτυξη έρχεται μέσα από αξιοπρεπείς μισθούς, συλλογικές συμβάσεις, προστασία των εργαζομένων και δίκαιους κανόνες για όλους. Γι’ αυτό και είμαστε απέναντι στο παρόν νομοσχέδιο και το καταψηφίζουμε. Εμείς θέλουμε μια Ελλάδα που προχωρά με σεβασμό στην ανθρώπινη αξιοπρέπεια, με ασφάλεια, με κοινωνική δικαιοσύνη και με προοπτική για τους νέους. Θέλουμε μία Ελλάδα που θα μετράει ώρες δουλειάς, αλλά ποιότητα ζωής και δικαιώματα. Θέλουμε μία Ελλάδα που οι πολίτες θα μπορούν να κάνουν πραγματικότητα τα όνειρά τους και δεν θα αναγκάζονται να δουλεύουν από το πρωί μέχρι το βράδυ για να πληρώσουν το υψηλό ενοίκιο, τους υπέρογκους λογαριασμούς και τα πανάκριβα προϊόντα στα ράφια των σουπερμάρκετ.

Και θα ήθελα να κάνω μία ερώτηση, κύριε Υπουργέ, και σε όλα τα μέλη της Κυβέρνησης και τους Βουλευτές της Νέας Δημοκρατίας. Ένας από εσάς γνωρίζει πώς είναι να δουλεύεις χειριστής μηχανήματος επί δεκατρείς ώρες; Αντέχει ένας άνθρωπος να είναι σε ένα τιμόνι για να βγάλει αυτή την εργασία; Είσαστε μακριά από την κοινωνία. Είσαστε μακριά από τους πολίτες. Πρεσβεύετε τους λίγους. Πρεσβεύετε αυτούς που σας κατευθύνουν.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Νικολαΐδη και για την οικονομία του χρόνου.

Θα καλέσω τώρα στο Βήμα τον Βουλευτή του ΠΑΣΟΚ-Κινήματος Αλλαγής κ. Ιωάννη Τσίμαρη.

Κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, κάθε χρόνο στις 7 Οκτωβρίου γιορτάζεται η Παγκόσμια Ημέρα για την Αξιοπρεπή Εργασία για να καταδείξει μεταξύ άλλων ότι η αξιοπρεπής εργασία είναι ο μόνος ασφαλής δρόμος διεξόδου από τη φτώχεια και ότι αποτελεί παράγοντα καθοριστικής σημασίας για την οικοδόμηση της δημοκρατίας και της κοινωνικής συνοχής.

Ας δούμε, λοιπόν, την πραγματικότητα των εργαζομένων σήμερα στη χώρα μας. Οι Έλληνες εργάζονται τις περισσότερες ώρες στην Ευρωπαϊκή Ένωση -σχεδόν 40 ώρες την εβδομάδα- και αμείβονται με μισθούς από τους χαμηλότερους στην Ένωση. Η αγοραστική δύναμη των νοικοκυριών μας παραμένει προτελευταία στην Ευρώπη, ενώ η παραγωγικότητα εργασίας έχει κατρακυλήσει στην 34η θέση μεταξύ 37 χωρών του ΟΟΣΑ. Μόλις 30% των εργαζομένων καλύπτονται από συλλογικές συμβάσεις, τη στιγμή που η Ευρωπαϊκή Οδηγία θέτει ως στόχο το 80%.

Αυτή η κατάσταση δεν είναι φυσικό φαινόμενο. Είναι αποτέλεσμα πολιτικών επιλογών. Γιατί εσείς, κυρίες και κύριοι της Κυβέρνησης, καταργήσατε το βάσιμο λόγο απόλυσης, ενισχύοντας την εργοδοτική αυθαιρεσία. Εσείς αντικαταστήστε τις συλλογικές διαπραγματεύσεις με ατομικές συμφωνίες. Εσείς ποινικοποιήσατε την απεργία και την νόμιμη περιφρούρησή της. Εσείς θεσμοθετήσατε τα δεκατριάωρα με δύο εργοδότες, παραβιάζοντας το δικαίωμα στην εντεκάωρη ανάπαυση. Και εσείς επιτρέψατε τις συμβάσεις κατά παραγγελία που δημιουργούν στρατιές επισφαλώς εργαζομένων χωρίς σταθερότητα.

Και σήμερα τι έρχεστε να κάνετε; Συζητούμε το παρόν νομοσχέδιο υπό τον τίτλο: «Δίκαιη εργασία για όλους», έναν τίτλο κατάφωρα παραπλανητικό, καθώς στις διατάξεις του νομοσχεδίου κρύβεται μια βαθιά άδικη πραγματικότητα. Όχι μόνο δεν ενισχύει την αξιοπρέπεια στην εργασία, αλλά αντιθέτως τη συρρικνώνει. Αντί να βελτιώνει τις συνθήκες απασχόλησης, οδηγεί στην περαιτέρω αποδόμηση των ελάχιστων ορίων προστασίας των εργαζομένων.

Κι ενώ οι τεχνικές και τεχνολογικές εξελίξεις και οι κοινωνικές ανάγκες έχουν θέσει εδώ και χρόνια το αίτημα για μείωση του χρόνου εργασίας χωρίς μείωση αποδοχών, το νέο σχέδιο νόμου κινείται στην αντίθετη κατεύθυνση. Εισάγει τη δυνατότητα της δεκατριάωρης ώρες ημερήσιας εργασίας στον ίδιο εργοδότη, εξέλιξη που θέτει σε άμεσο κίνδυνο την υγεία και την ασφάλεια των εργαζομένων και διαλύει την ισορροπία προσωπικής και επαγγελματικής ζωής.

Η Κυβέρνηση της Νέας Δημοκρατίας επιχειρεί να μας πείσει ότι το δεκατριάωρο υπήρχε και παλιά. Η αλήθεια, όμως, είναι ότι εσείς το θεσμοθέτησε πάλι πριν από δύο χρόνια. Πρόκειται για μια ακόμα επιλογή που εντάσσεται στη στρατηγική σας για ελαστικοποίηση των εργασιακών σχέσεων.

Αυτό, κυρίες και κύριοι συνάδελφοι, δεν είναι δίκαιη εργασία. Οι συνέπειες του νομοθετήματος σας είναι δυσβάστακτες για τον εργαζόμενο, καθώς οδηγούν σε εργασία χωρίς όρια, χωρίς φωνή, χωρίς αξιοπρέπεια. Απορρυθμίζουν την εργασιακή ισορροπία που έχει ανάγκη ο εργαζόμενος για να αποδίδει τόσο στην εργασία του, αλλά και να ζει με αξιοπρέπεια με την οικογένειά του.

Η διευθέτηση του χρόνου εργασίας που προωθείτε θέτει σε κίνδυνο την υγεία, την ασφάλεια και την οικογενειακή ζωή των εργαζομένων. Το δεκατριάωρο δεν είναι απλώς νούμερο. Είναι καθημερινότητα για χιλιάδες ανθρώπους που εξισώνονται και τα αποτελέσματα είναι ορατά. Σύμφωνα με τα στοιχεία της Ομοσπονδίας Συλλόγων Εργαζομένων Τεχνικών Επιχειρήσεων Ελλάδος μόνο στο πρώτο οκτάμηνο του 2025 148 άνθρωποι έχασαν τη ζωή τους στη δουλειά τους. Αναλύσεις δείχνουν ότι ο κίνδυνος εργατικού τραυματισμού αυξάνει σημαντικά όταν η διάρκεια της βάρδιας υπερβαίνει τις 8 με 10 ώρες και γίνεται ακόμα μεγαλύτερος πάνω από τις 13 ώρες, με το υψηλότερο ποσοστό των συμβάντων να συμβαίνει στο δεύτερο μισό αυτής της βάρδιας. Και μιλάμε για 30% έως 100% ή και περισσότερο σε συγκεκριμένες συνθήκες υψηλής επικινδυνότητας και χωρίς μέτρα ελέγχου, που συμβαίνει στη χώρα μας. Αυτά δεν είναι παράπλευρες απώλειες. Είναι η απόδειξη ότι η υπεραπασχόληση σκοτώνει.

Την ίδια στιγμή η Ελλάδα δεν καταγράφει καν τους θανάτους από εγκληματικές ασθένειες. Απλώς τους αγνοεί. Και συνάδει όλο αυτό με την πολιτική σας αντίληψη για την ασφάλεια του εργασιακού βίου, που είναι η παντελής έλλειψη πολιτικής βούλησης για την παροχή κινήτρων θεσμικής ενδυνάμωσης και πόρων για να καταστήσουμε την ιατρική εργασίας λειτουργικό εργαλείο προστασίας της ίδιας της εργασίας και της δημόσιας υγείας.

Μιλάτε για ευελιξία, αλλά ποια ευελιξία; Όταν εργαζόμενος δεν έχει καμία διαπραγματευτική δύναμη, η ευελιξία μετατρέπεται σε αυθαιρεσία. Μιλάτε για ανάπτυξη. Ποια ανάπτυξη έρχεται με χαμηλούς μισθούς, εξάντληση και φτώχεια; Η κατάσταση επιδεινώνεται ακόμα περισσότερο με τους χαμηλούς μισθούς και την ακρίβεια που μειώνουν την αγοραστική δύναμη και ωθούν τους εργαζόμενους να αναζητούν επιπλέον εργασία. Το αποτέλεσμα είναι η εξατομίκευση των εργασιακών σχέσεων, η οποία υπονομεύει το συλλογικό πλαίσιο προστασίας και εντείνεται από τις νέες ρυθμίσεις.

Η δίκαιη εργασία δεν είναι ρητορικό σύνθημα. Είναι συνθήκη για μια κοινωνία ισότιμη και βιώσιμη, μια κοινωνία όπου ο εργαζόμενος δεν θα χρειάζεται να δουλεύει 13 ώρες για να τα βγάλει πέρα. Η Κυβέρνηση, όμως, επιλέγει να συνεχίσει στο ίδιο μονοπάτι που χάραξαν οι νόμοι Χατζηδάκη και Γεωργιάδη: Μείωση κόστους, αύξηση επισφάλειας, υποβάθμιση του ανθρώπου.

Κυρίες και κύριοι συνάδελφοι, επειδή η πολιτική της Κυβέρνησης είναι αδιέξοδη, επειδή η ελληνική κοινωνία και η οικονομία αξίζουν περισσότερα, το ΠΑΣΟΚ, πιστό στη θέση του για αντιπολίτευση με σοβαρότητα και κοινωνικό πρόσημο, έχει καταθέσει μία τροπολογία με τρία άρθρα.

Επαναφέρουμε τη διαδικασία καθορισμού του βασικού μισθού και ημερομισθίου με τους κοινωνικούς εταίρους, οι οποίοι μέσω των διαπραγματεύσεων υπογράφουν εθνική γενική συλλογική σύμβαση εργασίας. Η διάρκεια της μετενέργειας καθίσταται εξάμηνη και ολική, δηλαδή αφορά το σύνολο των κανονιστικών όρων της συλλογικής σύμβασης εργασίας, η οποία λήγει. Και το τρίτο άρθρο είναι η αναβίωση του θεσμού της διαιτησίας, έτσι ώστε να ενισχυθούν οι διαπραγματεύσεις για τις συλλογικές συμβάσεις.

Κυρίες και κύριοι συνάδελφοι, το ΠΑΣΟΚ δεν πρόκειται να συναινέσει σε στρεβλώσεις του νομοθετήματος σας. Δεσμευόμαστε ως κυβέρνηση να καταργήσουμε αυτή τη νομοθεσία που περιφρονεί τον ελληνικό λαό και θέτει σε ομηρία τον εργαζόμενο. Γιατί εμείς βλέπουμε την εργασία όχι ως κόστος, αλλά ως θεμέλιο κοινωνικής δικαιοσύνης και προόδου. Πιστεύουμε στις συλλογικές διαπραγματεύσεις, στους αξιοπρεπείς μισθούς και στην προστασία του χρόνου και της υγείας του εργαζόμενου.

Η Ελλάδα έχει ανάγκη από μια νέα κοινωνική συμφωνία από μια πολιτεία που δεν βλέπει τον εργαζόμενο ως αριθμό, αλλά ως άνθρωπο, από μία κυβέρνηση που θα προτάξει τη δικαιοσύνη και την αξιοπρέπεια αντί για τη φθηνή εργασία. Η δίκαιη εργασία για όλους δεν θα επιτευχθεί με ωράρια-λάστιχο και με ατομικές συμβάσεις. Θα επιτευχθεί με σεβασμό, συλλογική δύναμη και δικαιοσύνη. Αυτή η θέση του ΠΑΣΟΚ. Αυτό είναι το χρέος μας απέναντι στους εργαζόμενους, απέναντι στην κοινωνία, απέναντι στη δημοκρατία.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Τσίμαρη.

Θα καλέσω τώρα στο Βήμα τον Βουλευτή του ΠΑΣΟΚ - Κινήματος Αλλαγής κ. Εμμανουήλ Χνάρη.

Ορίστε, κύριε Χνάρη, έχετε τον λόγο.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν τοποθετηθώ για το παρόν νομοσχέδιο θα ήθελα να αναφερθώ και ως υπεύθυνος του κοινοβουλευτικού τομέα ελέγχου του ΠΑΣΟΚ για το σημαντικό ζήτημα που απασχολεί τους κτηνοτρόφους της χώρας, οι οποίοι βιώνουν τις καταστροφικές συνέπειες της ευλογιάς των αιγοπροβάτων.

Η έλλειψη κατάλληλου κτηνιατρικού προσωπικού, οι ανύπαρκτοι έλεγχοι στις πύλες εισόδου, οι ανεξέλεγκτες μετακινήσεις ζώων και ζωοτροφών σε συνδυασμό με την ανικανότητα και την απουσία σχεδίου από πλευράς της Κυβέρνησης έχουν σαν αποτέλεσμα να έχουν θανατωθεί πάνω από τριακόσιες χιλιάδες ζώα. Επιπλέον, τίθεται σε κίνδυνο η ασφάλεια των υπολοίπων κτηνοτροφικών εκμεταλλεύσεων, ενώ εμβληματικά προϊόντα, όπως η φέτα ΠΟΠ, απειλούνται λόγω έλλειψης γάλακτος.

Δεν υπάρχει πλέον άλλος χρόνος. Πρέπει επιτέλους να εφαρμόσετε ένα ολοκληρωμένο και αποτελεσματικό εθνικό σχέδιο πρόληψης, αντιμετώπισης και εξάλειψης της ευλογιάς και ταυτόχρονα στήριξης του κτηνοτροφικού κόσμου της χώρας.

Ήδη έχουμε προτείνει μέσω κοινοβουλευτικών παρεμβάσεων άμεση καταβολή αποζημίωσης για τα θανατωθέντα ζώα, πρόγραμμα για την ανασύσταση του ζωικού κεφαλαίου, καθώς και ειδική ενίσχυση για το ενδιάμεσο διάστημα που ο κτηνοτρόφος κατ’ ουσία είναι άνεργος.

Αν δεν υπάρξει τώρα πολιτική βούληση, τότε πολύ σύντομα θα δούμε ολόκληρες περιοχές της υπαίθρου να ερημώνουν και έναν ιστορικό κλάδο της πρωτογενούς παραγωγής να οδηγείται σε μαρασμό. Η ευθύνη αποκλειστικά ανήκει στην Κυβέρνηση της Νέας Δημοκρατίας, μια κυβέρνηση που δεν μπορεί καν να διασφαλίσει τη ροή των ευρωπαϊκών ενισχύσεων και να δώσει τη δυνατότητα στον πραγματικό αγρότη να συνεχίσει το αυτονόητο, την παραγωγική διαδικασία.

Εκκρεμεί η καταβολή 500.000.000 ευρώ και πλέον για ενισχύσεις του 2024 σε συνδυασμό με το ανύπαρκτο χρονοδιάγραμμα για την προκαταβολή της βασικής ενίσχυσης του 2025, που για όλα τα προηγούμενα χρόνια καταβαλλόταν μέχρι τέλος Οκτωβρίου. Προσθετικά η πρόθεση του Υπουργού να ακυρώσει το πρόγραμμα βιολογικής γεωργίας αποδεικνύει για μια φορά ακόμα την ανικανότητα της Κυβέρνησης να διαχωρίσει τα ξερά από τα χλωρά, τιμωρώντας επί της ουσίας τους έντιμους αγρότες της παραγωγής.

Στο σημείο αυτό ως Βουλευτής Ρεθύμνου και κατ’ επέκταση της Κρήτης δεν θα μπορούσα να μην αναφερθώ στη χείριστη διαχείριση από πλευράς της Κυβέρνησης στην κατασκευή του Βόρειου Οδικού Άξονα. Συγκεκριμένα, παρά τις επικοινωνιακές προεκλογικές φιέστες του Πρωθυπουργού, με την υπογραφή της σύμβασης για το τμήμα Χερσόνησος -Νεάπολη, η Κυβέρνηση απέτυχε να εκπληρώσει τα συμφωνηθέντα, με αποτέλεσμα το ελληνικό δημόσιο να καλείται σήμερα να πληρώσει αποζημίωση 124,5 εκατομμύρια προς τους εργολάβους. Κι όλα αυτά ενώ δεν έχει ξεκινήσει καν το μεγάλο τμήμα του Βόρειου Οδικού Άξονα από Ηράκλειο- Χανιά, καθώς και καμία πρόβλεψη δεν υπάρχει για το σημαντικό τμήμα Σούδα- Αεροδρόμιο Χανίων.

Κυρίες και κύριοι συνάδελφοι, σήμερα συζητούμε ένα νομοσχέδιο που παρά τον παραπλανητικό του τίτλο «Δίκαιη εργασία για όλους», δεν φέρνει ούτε δικαιοσύνη ούτε εργασία με αξιοπρέπεια. Αντίθετα, είναι ένα ακόμα κυβερνητικό χτύπημα στην οκτάωρη εργασία, στις συλλογικές συμβάσεις και εν τέλει στην ίδια την αξιοπρέπεια των εργαζομένων, τη στιγμή που σύμφωνα με τα στοιχεία της Eurostat η χώρα μας είναι πρωταθλήτρια ως προς το μέσο όρο εβδομαδιαίας πραγματικής απασχόλησης με 39,8 ώρες έναντι 36 ωρών στην Ευρώπη. Εσείς στην ουσία νομιμοποιείτε την εξάντληση του εργαζομένου προς όφελος μεγάλων επιχειρηματικών συμφερόντων.

Συγκεκριμένα, με το άρθρο 7 του νομοσχεδίου νομιμοποιείτε την δεκατριάωρη εργασία σε έναν εργοδότη καταργώντας το οκτάωρο στην πράξη. Μάλιστα, την εν λόγω διάταξη έχετε το θράσος να την παρουσιάζετε ως φιλεργατική, με το επιχείρημα ότι δήθεν οι εργαζόμενοι ευνοούνται μισθολογικά. Στην πραγματικότητα όμως δεν πρόκειται για ευκαιρίες, για μεγαλύτερες αποδόσεις. Αντίθετα αποτελεί αναγκαστική υπερεργασία, προκειμένου οι εργαζόμενοι να καλύψουν το αυξημένο κόστος ζωής και τη χαμηλή αγοραστική τους δύναμη, συνέπειες της αναποτελεσματικής οικονομικής πολιτικής της επταετούς διακυβέρνησης της Νέας Δημοκρατίας.

Επίσης καταστρατηγείται η τουλάχιστον εντεκάωρη ημερήσια ανάπαυση που αποτελεί το ελάχιστο όριο προστασίας που προβλέπεται σύμφωνα με τις οδηγίες της Ευρωπαϊκής Ένωσης και ιδίως αν συνυπολογίσουμε το χρόνο μετάβασης από και προς την εργασία, το χρόνο διαλείμματος, που η ισχύουσα νομοθεσία δεν θεωρεί χρόνο εργασίας και το χρόνο προετοιμασίας που προβλέπεται επίσης στο νομοσχέδιό σας. Πρόκειται λοιπόν για μια πολιτική που όχι μόνο θα εξαντλήσει τους εργαζόμενους, αλλά θα περιορίσει δραστικά το προσωπικό τους χρόνο διαταράσσοντας το οικογενειακό τους περιβάλλον, την καθημερινότητα και την ποιότητα ζωής τους.

Παράλληλα, με την εν λόγω διάταξη επιχειρείτε με παροδικό τρόπο να λύσετε την ανάγκη μικρομεσαίων επιχειρήσεων για εξεύρεση προσωπικού. Όμως αντί να δημιουργήσετε ποιοτικές και καλά αμειβόμενες θέσεις, διαμορφώνετε μακροπρόθεσμα ένα περιβάλλον εργασιακής ασφυξίας, μειωμένης παραγωγικότητας και περαιτέρω απομάκρυνσης των εργαζομένων από την αγορά.

Απέναντι στις νεοφιλελεύθερες πολιτικές σας και τη συστηματική υποβάθμιση της εργασίας, η δική μας κατεύθυνση είναι ξεκάθαρη. Ήρθε η ώρα, όπως ήδη συμβαίνει σε πολλές ευρωπαϊκές χώρες, να ανοίξει και στην Ελλάδα ουσιαστικός διάλογος για την τετραήμερη απασχόληση και την τριανταπεντάωρη εβδομαδιαία εργασία που θα συνδυάζει την παραγωγικότητα με την ποιότητα ζωής, την οικονομική ανάπτυξη με το σεβασμό στον εργαζόμενο.

Επίσης, στο άρθρο 21 εισάγεται το νέο μοντέλο υπερευέλικτης μορφής εργασίας, αυτής των δύο ημερών την εβδομάδα, η οποία διαμορφώνει ένα επισφαλές περιβάλλον καταχρηστικών εργοδοτικών πρακτικών στερώντας από τους εργαζόμενους ένα σταθερό εισόδημα και πρωτίστως θεμελιώδη δικαιώματα.

Ακόμα στο νομοσχέδιο προβλέπεται η δυνατότητα υπερωριακής εργασίας στους εκ περιτροπής εργαζόμενους. Όμως το συγκεκριμένο μέτρο θα οδηγήσει σε καταστρατήγηση της εν λόγω μορφής εργασίας, προκειμένου να καλύψει πάγιες και διαρκείς ανάγκες των επιχειρήσεων χωρίς τη σύμφωνη γνώμη και εις βάρος των εργαζομένων.

Εν αντιθέσει με τις νεοφιλελεύθερες ιδεοληψίες της Κυβέρνησής σας, εμείς τις προηγούμενες ημέρες καταθέσαμε τροπολογία για την ενίσχυση των συλλογικών συμβάσεων εργασίας. Ειδικότερα με την εν λόγω τροπολογία προωθούμε συγκεκριμένα μέτρα, όπως τη δυνατότητα μονομερούς προσφυγής στη διαιτησία και την επαναφορά του συστήματος προσδιορισμού του κατώτατου μισθού με την εθνική γενική συλλογική σύμβαση εργασίας, κατόπιν διαπραγματεύσεων μεταξύ των κοινωνικών εταίρων.

Ως ΠΑΣΟΚ έχουμε διαφορετικό όραμα για την εργασία. Δεν πιστεύουμε σε μια κοινωνία όπου ο εργαζόμενος είναι αναλώσιμος. Πιστεύουμε στη δίκαιη ανάπτυξη που στηρίζεται σε αξιοπρεπείς μισθούς, συλλογικές διαπραγματεύσεις και ασφάλεια στους χώρους δουλειάς. Πιστεύουμε ότι ο εργαζόμενος δεν είναι κόστος, αλλά πυρήνας της παραγωγής και της κοινωνικής συνοχής. Γι’ αυτό και θα συνεχίσουμε να στεκόμαστε με συνέπεια στο πλευρό των ανθρώπων της εργασίας, υπερασπιζόμενοι τα δικαιώματά τους απέναντι σε κάθε πολιτική που απαξιώνει τον κόπο τους και την αξιοπρέπειά τους.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Χνάρη.

Καλώ τώρα στο Βήμα τη Βουλευτή του ΠΑΣΟΚ -Κινήματος Αλλαγής, την κ. Ελένη Βατσινά.

Κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, δεν θα ξεκινήσω την ομιλία μου σήμερα με τα όσα ακούστηκαν, γιατί ακούστηκαν πολύ εμπεριστατωμένα και πολύ ολοκληρωμένα από τους συναδέλφους μου, τον εισηγητή και τον Κοινοβουλευτικό Εκπρόσωπο του ΠΑΣΟΚ ήδη στο σχολιασμό του νομοσχεδίου, αλλά και στις επιτροπές.

Σήμερα με βαριά την ευθύνη αυτού που ψηφίζεται εδώ μέσα, επέλεξα να μιλήσω με τα λόγια τα δικά σας, αλλά και με τα λόγια του κόσμου εκεί έξω, που νομίζω απάντησε και απαντά πολύ μαζικά στο τι σημαίνει αυτό το νομοσχέδιο για τον εργαζόμενο.

Και χρησιμοποίησα τη λέξη «ευθύνη», γιατί πιστεύω ότι έχοντας περάσει έξι χρόνια στη διακυβέρνηση της χώρας, πρέπει να συνειδητοποιήσετε ότι έτσι λέγεται αυτό που έχετε: ευθύνη για τα δεινά που συνεχίζουν και επιτείνονται σε αυτή τη χώρα, όπως ακρίβεια, χαμηλοί μισθοί σε σχέση με τις ανάγκες του μέσου νοικοκυριού, ακριβή ενέργεια, απλησίαστα ενοίκια, ελλιπές σύστημα υγείας, απαξιωμένη δημόσια παιδεία, ανεξέλεγκτο τραπεζικό σύστημα.

Τα έχετε δει αυτά κάπου να ρυθμίζονται τα τελευταία έξι χρόνια; Προφανώς και όχι, γιατί η Κυβέρνηση ήταν πάρα πολύ απασχολημένη τα τελευταία έξι χρόνια να καταργεί κεκτημένα δικαιώματα, οπότε σήμερα γράφει ένα ακόμα αντεργατικό έγκλημα που θεσμοθετεί ξεδιάντροπα τη δεκατριάωρη εργασία. Εντελώς ξαφνικά έχουμε μια ολοκληρωτική ανατροπή της εργασιακής ισορροπίας που κέρδισε η κοινωνία με αγώνες δεκαετιών.

Και επιτρέψτε μου να σας πω ότι δυστυχώς σήμερα έχουμε μια απόλυτη μετατροπή του μισθωτού σε έναν αναλώσιμο πόρο. Η δεκατριάωρη εργασία είναι η μεγάλη ταφόπλακα του οκτάωρου, του οκτάωρου των διεκδικήσεων, του οκτάωρου που αντί να παλεύουμε να γίνει λιγότερες ώρες και ημέρες εργασίας, όπως στα σύγχρονα ευρωπαϊκά κράτη, πηγαίνουμε δέκα βήματα πίσω.

Κυρία Υπουργέ, και εσείς και οι συνάδελφοί σας έχετε επιδοθεί σε έναν αγώνα να πείσετε τους εργαζόμενους ότι με αυτό το νομοσχέδιο δεν αλλάζει κάτι, ότι συνεχίζουν να κάνουν ό,τι θέλουν, ότι δεν τίθεται μονομερής επιβολή και ότι όλο αυτό είναι μια δυνητική κατάσταση που αν θέλουν οι ίδιοι ενεργοποιούν.

Να έρθουμε σας παρακαλώ πολύ στη δυσάρεστη πραγματικότητα, εκείνη που το εργοδοτικό δικαίωμα γίνεται κατάχρηση, εκείνη που θα καταστήσει ουσιαστικά υποχρεωτική τη δεκατριάωρη εργασία, εκείνη που αν δεν μπορείς ή αν δεν θέλεις, δεν θα λες απλά «όχι», αλλά θα μένεις άνεργος.

Να έρθουμε σε αυτή την πραγματικότητα που η Ελλάδα γίνεται γι’ ακόμη μία φορά παράδειγμα προς αποφυγή. Η Ελλάδα που διαφημίσατε στην αρχή της τοποθέτησής σας, κύριε Υπουργέ, ότι είναι στην ενδέκατη θέση και ότι όλο αυτό είναι μια χαρά και κακώς αντιδράμε, η Ελλάδα που της επιφύλαξε η τύχη -ή η ατυχία, δηλαδή- να έχει πέντε νομοθετικές σας παρεμβάσεις –Βρούτση, Χατζηδάκη κ.λπ.- με τις οποίες σταδιακά ψαλιδίσατε βασικές αρχές και εργατικά δικαιώματα. Ποινικοποίηση απεργίας, κατάργηση λόγω απόλυσης, αύξηση υπερωριών, εξαήμερη εργασία και κατάργηση μονομερούς προσφυγής στη διαιτησία.

Εμείς ζούμε σε αυτή την Ελλάδα. Εσείς ακούστε τώρα σε ποια χώρα ζείτε. Διαβάζω τα δικά σας λόγια: «Η αγορά θέλει ευελιξία. Θα πρέπει να προσαρμοστούμε». Γιατί; Κάθε εργαζόμενος δεν κάνει μία υπερωρία; Ή το τραγικό, «Άμα δεν θέλεις να δουλέψεις παραπάνω ώρες, μην πας».

Αυτές είναι οι φράσεις που τα στελέχη σας βγαίνουν και λένε δημόσια σαν να πρόκειται για κομπιούτερ και όχι για ζωντανούς ανθρώπους. Λες και η απειλή της απόλυσης ακόμη και με μορφή έμμεσου εκβιασμού δεν υφίσταται σε κάθε επιχείρηση, λες και ο εργαζόμενος δεν ξέρει ότι στην πράξη, όταν κάποιος αρνηθεί θα χάσει τη θέση του.

Και ακούσαμε διά στόματος της Υπουργού να λέει ότι θα επεξεργαστείτε τις πολύ ωραίες προτάσεις του ΠΑΣΟΚ ως το τέλος του χρόνου για το συλλογικό εργατικό δίκαιο, αλλά προέχει το ατομικό εργατικό.

Ξέρετε, χωρίς συλλογικές κατοχυρώσεις, χωρίς διαιτησία, χωρίς συλλογικές συμβάσεις εργασίας, όταν θεσπίζετε το 13ωρο, δημιουργείτε ένα κατεστημένο υπέρ του εργοδότη που πολύ δύσκολα θα ανατρέψει οικειοθελώς σε μια συλλογική διαπραγμάτευση.

Αν ήθελε, λοιπόν, η Κυβέρνηση να δείξει ότι σέβεται τον εργαζόμενο, η αφετηρία θα ήταν η πραγματική αύξηση μισθών, το σταθερό ωράριο και οι ισχυρές συλλογικές συμβάσεις, όχι αυτό εδώ το τερατούργημα.

Να σας τονίσω ότι αν είναι όλα τόσο ρόδινα και υπέροχα και ιδανικά όπως τα παρουσιάζετε, για ποιον λόγο οι εργατικές οργανώσεις μιλούν για εργασιακό μεσαίωνα και για νομιμοποίηση της υποτίμησης της ανθρώπινης εργασίας;

Αναφερθήκατε χθες στην Κρήτη και στις αγωνίες του τόπου αυτού για τους εργάτες και τους εργαζόμενους. Στην Κρήτη που γνωρίζω τις ανάγκες και τα βάσανα του τόπου μου, τα αγροτικά νοικοκυριά, οι εποχικοί εργαζόμενοι, οι τυχεροί που κατάφεραν να έχουν μόνιμη δουλειά, όλοι νιώθουν ότι τους κοροϊδεύετε, νιώθουν ότι αυτή η Κυβέρνηση επιχειρεί να τους γυρίσει χρόνια πίσω. Αυτό θεωρεί η Κρήτη και όχι ότι οι δεκατρείς ώρες εργασίας είναι λίγες.

Κυρίες και κύριοι συνάδελφοι, το ΠΑΣΟΚ δεν είναι εδώ για να ψηφίζει απλώς κατά αυτού του νομοσχεδίου. Είμαστε εδώ για να υπερασπιστούμε μία Ελλάδα της αξιοπρέπειας, όπου η εργασία δεν είναι είδος πολυτέλειας, αλλά θεμέλιο της ανθρώπινης ύπαρξης. Το να επιβάλλεις τις δεκατρείς ώρες εργασίας σημαίνει ότι θεωρείς τον άνθρωπο αναλώσιμο, σημαίνει ότι η πολιτεία είναι ανάλγητη μπροστά στην προστασία της ζωής, της υγείας, της οικογένειας, σημαίνει ότι όταν βρίσκεις δουλειά, ο εργοδότης καθορίζει όχι μόνο τον μισθό σου, το πότε και πόσο θα δουλέψεις, αλλά και πώς θα ζήσεις και για το αν θα ζήσεις, σημαίνει ότι όταν βρίσκεις δουλειά, πρέπει κάτι άλλο να αφήσεις, το σπίτι, τη δημιουργία οικογένειας. Μια γυναίκα, μια νέα μητέρα μπορεί να είναι δεκατρείς ώρες μακριά από το σπίτι και τα παιδιά της;

Ας μη γελιόμαστε, το νομοσχέδιο αυτό επιβεβαιώνει ότι κύριο μέλημά σας είναι οι συμμαχίες της οικονομικής εξουσίας, είναι οι κάστες που θεωρούν ότι η εργασία είναι χρυσός στα χέρια του εργοδότη και όχι δικαίωμα αυτού που την προσφέρει.

Το ΠΑΣΟΚ έχει ιστορική υποχρέωση, όχι απλά να καταψηφίσει, αλλά να απορρίψει σε κάθε μετερίζι αυτό το νομοσχέδιο και περισσότερο απ’ όλα να απορρίψει το αισχρό ψέμα του Υπουργείου Εργασίας που λέει ότι οι εργαζόμενοι διψούν για επιπλέον ώρες εργασίας. «Βάλτε και άλλες ώρες εργασίας κυρ’ Στέφανε, θα το κάψουμε». Αυτό μας είπε η κ. Κεραμέως ότι της λένε οι εργαζόμενοι. Έχετε γίνει σενάριο κωμικής ταινίας.

Κυρία Υπουργέ, αιδώς! Ως πότε θεωρείτε ότι θα ενεργείτε υπεράνω όλων; Δεν θα κριθείτε; Δεν κρίνεστε που τα παιδιά μας θα δουλεύουν δεκατρείς ώρες με την υπογραφή σας; Θα στέλνατε τα παιδιά σας να δουλεύουν δεκατρείς ώρες στο τιμόνι ή να κουβαλάνε σε αποθήκες για 900 ευρώ ή μήπως θέλετε να μάθουμε στα παιδιά μας ότι ή θα δουλεύεις σαν δούλος ή, αν είσαι πολύ έξυπνος, θα παίρνεις τους «Φραπέδες» και τους «Χασάπηδες» και θα σου φτιάχνουν αμέσως τη δουλειά;

Έτσι σας γράφει η ιστορία και αυτά τα διλήμματα βάζετε στην ελληνική κοινωνία. Είναι ντροπή, διότι πρεσβεύουμε μία νέα γενιά πολιτικών, που ζήσαμε την οικονομική κρίση και στις δικές μας ζωές. Αυτά τα βήματα πίσω να τα κάνετε μόνοι σας και σας παρακαλούμε να μη μας κουνάτε ούτε το δάχτυλο. Βάλτε την υπογραφή σας στην ταφόπλακα της νέας γενιάς, γιατί κάπως έτσι θα σας θυμόμαστε. Σβήνει το καντήλι της ματαιόδοξης Κυβέρνησης, των φίλων, των «Φραπέδων» και των «Χασάπηδων», γιατί η κλεψύδρα γύρισε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε την κ. Βατσινά.

Καλείται τώρα στο Βήμα ο Βουλευτής του Κομμουνιστικού Κόμματος Ελλάδος κ. Νικόλαος Αμπατιέλος.

**ΝΙΚΟΛΑΟΣ ΑΜΠΑΤΙΕΛΟΣ:** Κυρίες και κύριοι της Κυβέρνησης, πριν καλά, καλά το ψηφίσετε αυτό το νομοσχέδιο, έχει, ήδη, απορριφθεί μαζικά μέσα στους εργαζόμενους με δύο απεργιακές μάχες μέσα σε δύο εβδομάδες με πολύ μεγάλη συμμετοχή, με πολύ μαζικές συγκεντρώσεις και με καθολική απόρριψη απ’ όλους τους συνδικαλιστικούς φορείς της χώρας.

Εδώ μέσα η κ. Κεραμέως αναμασά κάθε μέρα την ίδια κουραστική πλέον κασέτα. Της απαντάμε και επιμένει σε αυτά τα ρηχά επιχειρήματα που έχουν αποδομηθεί πλήρως. Πρέπει η κυρία Υπουργός να απαντήσει στο βασικό θέμα: Γιατί δεν δίνετε αυξήσεις στους μισθούς; Γιατί δεν μειώνετε τον σταθερό ημερήσιο χρόνο εργασίας στο επτάωρο πενθήμερο, αν θέλετε να ακούσετε τι λένε οι εργαζόμενοι, τι διεκδικούν τα συνδικάτα, αντί να αναγκάζετε τον κόσμο να δουλεύει σε δύο δουλειές;

Αυτό που νομοθετείτε, ας το πούμε και λίγο βιωματικά, όπως πολύ ωραία τα είπε πριν και η Υφυπουργός, βιωματικά με βάση την εμπειρία της: Μια γυναίκα να καθαρίζει σκάλες δεκατρείς ώρες την ημέρα, ένας εργάτης να είναι στο ναυπηγείο δεκατρείς ώρες τη μέρα, στην οικοδομή, ο λιμενεργάτης να ξεφορτώνει ένα βαπόρι από τις 5 η ώρα το πρωί μέχρι τις 6 η ώρα το απόγευμα μέσα στο κρύο και τη βροχή σε τριάντα μέτρα ύψος.

Για σκεφτείτε και βάλτε τους εαυτούς σας βιωματικά σε αυτή τη θέση. Ούτε να το κοιτάτε δεν θα αντέχατε, όχι να το κάνετε. Τρέχοντας θα φεύγατε από αυτή τη σκληρή πραγματικότητα. Και δεν είναι τυχαίο ότι δεν βρέθηκε ούτε ένας πραγματικός, τουλάχιστον, εργαζόμενος να υπερασπιστεί αυτό το νομοσχέδιο.

Την ίδια ώρα οι μόνοι που σας συγχαίρουν είναι οι εργοδοτικές ενώσεις, οι μεγάλοι επιχειρηματικοί όμιλοι που τους έχετε ανοίξει και την όρεξη με αυτά τα νομοθετήματα και ζητάνε και άλλα. Βεβαίως, ξεκινήσατε αλλιώς. Όταν παρουσίαζε η κυρία Υπουργός το νομοσχέδιο το κλίμα ήταν πανηγυρικό, ότι θα φέρει πολύ μεγάλες και θετικές αλλαγές. Μάλλον από τότε έμεινε και ο τίτλος. Αυτό το θριαμβευτικό κλίμα έχει ξεφουσκώσει και από το ίδιο το γεγονός ότι με γραμμή της Κυβέρνησης στα μέσα μαζικής ενημέρωσης, στα κανάλια και τις εφημερίδες δεν γίνεται κουβέντα για ένα τόσο σοβαρό και κρίσιμο νομοσχέδιο, όπως το παρουσιάζετε και εσείς από τη δική σας πλευρά. Αυτό αποδεικνύει και επιβεβαιώνει ότι έχει στριμωχτεί η Κυβέρνηση και έχει στριμωχτεί πρώτα και κύρια από τις μαζικές αντιδράσεις. Καλά, δεν συζητάμε για τα μέσα και το θάψιμο που έχει φάει η ίδια η απεργία. Για τα μέσα μαζικής ενημέρωσης είναι σαν να μην έχει γίνει ούτε αυτή ούτε η προηγούμενη, σαν να μην κουνήθηκε φύλλο.

Αυτό που θέλουμε εμείς να ξαναπούμε από το Βήμα της Βουλής είναι το εξής: Να ξέρετε καλά ότι δεν τελειώνει σήμερα αυτή η υπόθεση με την υπερψήφιση από την κυβερνητική πλειοψηφία αυτού του εκτρώματος και ότι με το οργανωμένο εργατικό λαϊκό κίνημα, που μπροστά είναι το Κομμουνιστικό Κόμμα της Ελλάδας, με το ΠΑΜΕ, με τα συνδικάτα, δεν θα ξεμπερδέψετε εύκολα. Και αν βγείτε από τη γυάλα σας, ειδικά η κυρία Υπουργός, θα καταλάβει ότι ο κόσμος βράζει, ότι οι μάχες αυτές οι απεργιακές είναι η υποδομή για νέους αγώνες που είναι απαραίτητοι, στηριγμένοι σε ακόμα μεγαλύτερη οργάνωση των εργαζομένων στα σωματεία τους, μεγαλύτερη συμμετοχή, μεγαλύτερη αποφασιστικότητα. Και έτσι θα καταφέρουμε να πάει πραγματικά στα σκουπίδια και αυτό το νομοσχέδιο και όλο το αντεργατικό πλαίσιο, οι νόμοι που έχετε χτίσει εκεί. Εκεί θα κριθεί το δίκαιο τελικά. Εκεί που κατακτούν οι εργαζόμενοι συλλογικές συμβάσεις εργασίας, που ακυρώνουν στην πράξη τέτοιους νόμους, με αυξήσεις σε μισθούς, μείωση του ημερήσιου χρόνου εργασίας και που είστε -ως Υπουργείο- το τελευταίο εμπόδιο για να γίνουν υποχρεωτικές και στους οικοδόμους, που είπαμε, και στους μεταλλεργάτες του Περάματος.

Αφήστε, λοιπόν, τα νομικά τερτίπια και πείτε το καθαρά. Υποχρεωτική κάνετε όποια σύμβαση σας αρέσει και όποια δεν σας αρέσει, ψάχνουμε, περιμένουμε και βλέπουμε. Αυτή είναι η πραγματικότητα. Και αξιοποιείτε και αποφάσεις της δικαιοσύνης.

Ως κόμμα αναλαμβάνουμε την ευθύνη να φτάσει ό,τι είπατε μέσα στους χώρους δουλειάς με τις απαντήσεις βεβαίως, να φτάσουν όλες οι λαθροχειρίες, όλα τα μαγειρέματα των στοιχείων, όλα τα ψέματα ένα, ένα, που χρησιμοποιείτε για να δικαιολογήσετε ένα νομοσχέδιο, που ετοιμάσατε κατά παραγγελία της μεγαλοεργοδοσίας, αν δεν σας το έδωσαν έτοιμο. Να μάθουν οι εργαζόμενοι της χώρας ποιοι και για ποιους λόγους στήριξαν άλλον ένα νόμο που κάνει τη ζωή τους λάστιχο, που τους εξουθενώνει, που περιορίζει τον ούτως ή άλλως ελάχιστο ποιοτικό χρόνο του εργαζόμενου πατέρα και της εργαζόμενης μητέρας με τα παιδιά τους, που καταρρίπτει τις όποιες υποκριτικές εξαγγελίες της Κυβέρνησης για το δημογραφικό, αφού αντικειμενικά μεγαλώνουν οι δυσκολίες για ένα νέο ζευγάρι. Κι όλα αυτά μάλιστα στο όνομα του δίκαιου και του σύγχρονου που αναμασάτε διαρκώς.

Καλά, δεν ντρέπεστε καθόλου; Ήρθε χθες η Υπουργός και σήμερα και κουνάει ένα χαρτί, που μετρά τις ανθρώπινες απώλειες από τα εργοδοτικά εγκλήματα. Αλήθεια, αφήστε τους πίνακες και τα στατιστικά. Ελάτε να πείτε τα νούμερα. Πόσοι άνθρωποι έχασαν τη ζωή τους εν ώρα εργασίας ως εργοδοτικό -λέμε εμείς και αυτή είναι η πραγματικότητα- έγκλημα; Και να γελάτε από ικανοποίηση ότι κάθε δυόμισι ημέρες χάνεται ένας εργάτης;

Ας συμφωνήσουμε στα ετήσια δελτία απολογισμού του ΣΕΠΕ. Κύριε Καραγκούνη, τα αποδέχεστε αυτά. Λέω τα στοιχεία. Το 2019 είχαμε 10.351 ατυχήματα και ενενήντα ένας θάνατοι. Το 2021 είχαμε 12.000 σχεδόν ατυχήματα, εκατό θάνατοι. Το 2022 είχαμε 14.388 ατυχήματα, εκατόν τρεις θάνατοι. Το 2023 είχαμε 14.920 ατυχήματα, 108 θάνατοι. Το 2024 είχαμε 17.359 ατυχήματα, εκατόν σαράντα έξι θάνατοι, από τους οποίους καταγράφονται μόλις σαράντα οχτώ. Όχι γιατί δεν έγιναν…

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Καταθέστε τα.

**ΝΙΚΟΛΑΟΣ ΑΜΠΑΤΙΕΛΟΣ:** Βεβαίως.

Όχι γιατί δεν έγιναν, λοιπόν, αλλά γιατί αλλάξατε το 2024 τον τρόπο καταγραφής. Είναι τα ετήσια δελτία απολογισμού του ΣΕΠΕ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Δεν υπάρχουν αυτά.

**ΝΙΚΟΛΑΟΣ ΑΜΠΑΤΙΕΛΟΣ:** Εδώ τα έχουμε.

Και σε αυτή τη μακάβρια λίστα δεν περιλαμβάνονται εκατοντάδες δολοφονίες εργατών που χαρακτηρίζονται είτε ως αυτοκινητιστικά δυστυχήματα…

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Καταθέστε τα, γιατί λέτε ψέματα.

**ΝΙΚΟΛΑΟΣ ΑΜΠΑΤΙΕΛΟΣ:** Τα έχουμε ξανασυζητήσει, κύριε Καραγκούνη. Πάρτε τα. Θα τα καταθέσουμε και εδώ, ενώ ξέρετε ότι ισχύουν μια χαρά.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Υπουργέ. Αν θέλετε τον λόγο μετά, να σας τον δώσω. Μην διακόπτετε.

Συνεχίστε, κύριε Αμπατιέλο.

**ΝΙΚΟΛΑΟΣ ΑΜΠΑΤΙΕΛΟΣ:** Ακούστε και τα υπόλοιπα. Ακούστε και τις λαθροχειρίες της μη καταγραφής που κάνετε, αφού δεν σας αρέσουν και αυτά τα στοιχεία. Ένας εργαζόμενος που εξαντλημένος γυρνάει από τη δουλειά του μετά από συνεχόμενα 10ωρα, 12ωρα και 13ωρα και τρακάρει και χάνει τη ζωή του, αυτό τι είναι; Αυτοκινητιστικό! Όταν ένας άνθρωπος 72 χρονών συνταξιούχος κατ’ επιλογή -λέτε εσείς, επειδή δεν έχει να ζήσει αντί να απολαμβάνει τους κόπους μιας ολόκληρης ζωής- ανεβαίνει στη σκαλωσιά και παθαίνει ανακοπή, αυτό τι είναι; Παθολογικό αίτιο. Δεν είναι εργοδοτικό έγκλημα αυτή η «επιλογή», σε πολλά εισαγωγικά, που έκανε ο συγκεκριμένος άνθρωπος.

Δεν καταγράφετε καν τους νεκρούς στα καράβια. Γνωρίζετε ότι πριν τρεις εβδομάδες σε πλοίο της ακτοπλοΐας στον Πειραιά ένα παιδί 20 χρόνων έχασε τη ζωή του; Το καταγράφετε ή δεν το καταγράφετε αυτό; Δεν καταγράφεται στα στοιχεία, που σας λέμε. Γι’ αυτό αριθμός είναι πολύ πιο μεγάλος. Εσείς δεν το καταγράφετε, όμως χάθηκε ένα παιδί είκοσι χρονών στο πρώτο του μπάρκο στο λιμάνι του Πειραιά.

Πόσο αυξήθηκαν τα εργατικά ατυχήματα από 2019 έως το 2024; Αυξήθηκαν 68%. Η πλειοψηφία τους είναι την 8η, την 9η, την 10η ώρα, αυτή δηλαδή την τραγική πραγματικότητα που με το έκτρωμα σήμερα θα επεκταθεί.

Είναι 21ος αιώνας, λοιπόν, και αντί να μιλάμε για το σύγχρονο και αναγκαίο που είναι η μείωση του ημερήσιου χρόνου εργασίας, φέρνετε νέο εργασιακό μεσαίωνα. Και σε αυτό έχετε και πολύ χρήσιμους και βολικούς συμμάχους. Αλήθεια, κύριοι του ΠΑΣΟΚ και του ΣΥΡΙΖΑ -επειδή έχετε πέσει από τα σύννεφα καταλαβαίνουμε από τη σημερινή και τη χτεσινή συζήτηση- ποια είναι η συμβολή σας στο να μην περάσει ένα τέτοιο νομοσχέδιο έκτρωμα έστω και για λόγους αντιπολίτευσης, όπως το λέτε και το καταγγέλλετε; Στις ομιλίες σας στάζετε μέλι για την ίδια την Ευρωπαϊκή Ένωση που έχει στην κατεύθυνση της πάνω από είκοσι χρόνια τη διευθέτηση του χρόνου εργασίας. Δηλαδή, να δουλεύει εργαζόμενους όταν, όποτε, όσο θέλει, ο εργοδότης.

Ποια είναι η ευρωπαϊκή κανονικότητα στην Ευρώπη της πολεμικής οικονομίας;

**ΘΕΟΔΩΡΟΣ ΔΡΙΤΣΑΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΝΙΚΟΛΑΟΣ ΑΜΠΑΤΙΕΛΟΣ:** Θα έρθουμε και σε εσάς.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Αμπατιέλο.

**ΝΙΚΟΛΑΟΣ ΑΜΠΑΤΙΕΛΟΣ:** Με έχουν διακόψει δύο φορές.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά, γιατί είναι ένας μακρύς κατάλογος. Θα πάμε μέχρι τις 03:00΄…

**ΝΙΚΟΛΑΟΣ ΑΜΠΑΤΙΕΛΟΣ:** Ο κ. Δρίτσας έχει την μύγα γιατί ως ενιαίος ΣΥΡΙΖΑ τα στήριξε αυτά και σήμερα είναι Νέα Αριστερά, Πλεύση Ελευθερίας και οτιδήποτε άλλο. Ας τα πούνε αυτά για την κανονικότητα της Ευρώπης της πολεμικής οικονομίας και προετοιμασίας στη Γαλλία, που κι εκεί οι εργάτες είναι στο δρόμο, στη Γερμανία που βαράνε οι καμπάνες της νέας κρίσης.

Όσο δε για την απεργία, που θαυμάζετε την κινητοποίηση των εργαζομένων έξω, κύριοι Βουλευτές του ΠΑΣΟΚ, να σας θυμίσουμε εμείς -φαντάζομαι το ξέρετε και οι ίδιοι- ότι η στάση σας στο εργατικό συνδικαλιστικό κίνημα δεν ανταποκρίνεται ακριβώς αυτόν σε τον πανηγυρισμό. Γιατί τα στελέχη του ΠΑΣΟΚ στην ηγεσία της ΓΣΕΕ όχι απλά την υπονόμευσαν -όπως έκανε και με την προηγούμενη που την ψήφισε- αλλά δεν έβαλε καν, όταν ψηφίζεται τέτοιο έκτρωμα, θέμα απεργίας.

**ΠΡΟΕΔΡΕΥΩΝ (Αθανάσιος Μπούρας):** Κλείστε. Στην τελευταία παράγραφο πάτε.

**ΝΙΚΟΛΑΟΣ ΑΜΠΑΤΙΕΛΟΣ:** Αυτό που θέλετε πραγματικά είναι να ανακοπεί η εργατική λαϊκή αντιπολίτευση, αυτή που γίνεται στο δρόμο και στριμώχνει την Κυβέρνηση και γι’ αυτό σας επιλέγει και σαν βολική συστημική αντιπολίτευση. Σας βολεύει να περιοριστεί η σκέψη και η δράση του λαού μας να είναι παρατηρητής των εξελίξεων απλά, να εγκλωβίζεται πιο εύκολα σε νέες αυταπάτες, περιμένοντας νέους μεσσίες όπως αυτοαποκαλείστε, πανάθεμα σας.

Αυτό, όμως, που αποδεικνύεται είναι ότι δεν υπάρχει νέος χρόνος για αυταπάτες και απογοητεύσεις, ότι μόνο κάνοντας στην άκρη τα παράσιτα που δεν ξέρουν τι έχουν και παραγγέλνουν τέτοια νομοσχέδια, μπορεί να κατοχυρωθεί ότι οι σύγχρονες επιστημονικές εξελίξεις θα αξιοποιούνται για τη βελτίωση της ζωής των εργαζομένων. Αυτό θέλει αποφασιστικό αγώνα με σχέδιο, στόχο και προοπτική, μια άλλη εξουσία.

Το λέμε καθαρά, μόνο ο σοσιαλισμός μπορεί να λύσει τέτοια ζητήματα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θέλετε τον λόγο μετά τις διακοπές.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Μόνο ένα λεπτό, κύριε Πρόεδρε.

Έγινε αναφορά συγκεκριμένα σε αριθμούς και μάλιστα επικαλέστηκε πηγή ο συνάδελφος. Εγώ προηγουμένως στην τοποθέτησή μου δεν μπήκα, η αλήθεια είναι, σε αριθμούς. Δεν πήγα να πω πόσα θανατηφόρα εργατικά ήταν το 2021, το 2022, το 2023. Και προφανώς δεν πήγα και στο παρελθόν, γιατί εκεί ήταν τριπλάσιος ο αριθμός.

Μας ενδιαφέρει τι κάνουμε από δω και πέρα και πώς μπορούμε να απομειώσουμε τα θανατηφόρα εργατικά ατυχήματα. Γι’ αυτό και φέρνουμε αυτές τις πολύ σημαντικές -που έχουμε αναλύσει πλήρως- στην υγεία και την ασφάλεια και που βεβαίως τα τελευταία 40 χρόνια, όπως είπα και πριν, δεν έχει έρθει ούτε μια διάταξη. Γιατί όλοι φωνάζουν εδώ μέσα για την υγεία και την ασφάλεια και κόπτονται, αλλά όταν ήρθε η ώρα να κυβερνήσουν δεν έκαναν ούτε μια αλλαγή.

Επειδή, όμως, αναφέρθηκε ο συνάδελφος στο ότι η ανεξάρτητη αρχή έχει δώσει αυτούς τους αριθμούς, έχει έρθει και μπορείτε να τα δείτε και στο site της Βουλής, όπου εκεί φαίνεται. Είναι οι ετήσιες εκθέσεις της ανεξάρτητης αρχής και μπορείτε να δείτε τι έχει καταγραφεί. Το 2021 έχουν καταγραφεί σαράντα έξι θανατηφόρα ατυχήματα με τη διαδικασία την οποία συνάδελφε σας έχω αναλύσει και είναι ομοιόμορφη σε όλη την Ευρώπη.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Θα καθίσετε να δείτε την Ευρωπαϊκή Στατιστική Αρχή. Είναι ομοιόμορφη και τα προηγούμενα χρόνια, για να συγκρίνουμε όμοια πράγματα. Το 2022 είχαμε σαράντα έξι. Το 2023 είχαμε σαράντα επτά. Το 2024 είχαμε σαράντα οχτώ και στο πρώτο εξάμηνο του 2025, αγαπητέ κύριε Κατσώτη, είναι είκοσι τρία.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Πόσα; Είκοσι επτά είναι οι οικοδόμοι!

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

(Θόρυβος στην Αίθουσα)

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Εδώ μέσα θα λέμε αλήθειες.

**ΧΡΗΣΤΟΣ ΚΑΤΣΩΤΗΣ:** Σε μας το λες; Είκοσι επτά οικοδόμοι λέει!

**ΠΡΟΕΔΡΕΥΩΝ (Αθανάσιος Μπούρας):** Γιατί διακόπτετε; Σας παρακαλώ, κύριοι. Μην ανοίγετε μικρόφωνα. Δεν ακούγεστε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Εγώ θέλω να κάνετε κάτι πάρα πολύ απλό. Θέλω να καταθέσετε το χαρτί τώρα. Καταθέστε το τώρα να δούμε αν η ανεξάρτητη αρχή λέει αυτούς τους αριθμούς που λέτε ή λέει αυτό. Καταθέστε το χαρτί. Αν θέλετε να πάρετε μια άλλη πηγή, μπείτε στο διαδίκτυο και πάρτε διάφορες πηγές. Σας είπα υπάρχουν ανευθυνουπεύθυνοι που λένε διάφορα πράγματα και τρομάζουν τον κόσμο της εργατιάς. Αυτό γίνεται, για να ξέρουμε τι γίνεται. Γιατί κάνουν και καριέρες πάνω σε αυτά.

Δώστε λίγο σας παρακαλώ το χαρτί, να το δούμε. Ισχύει αυτό που λέτε εσείς ή ισχύει αυτό που λέω εγώ;

**ΧΡΗΣΤΟΣ ΚΑΤΣΩΤΗΣ:** Είναι του ΣΕΠΕ!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ωραία, καταθέστε το.

Λες ανακρίβειες, αγαπητέ κύριε Κατσώτη.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε κύριε Κατσώτη.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Διότι εγώ διαβάζω τις εκθέσεις της ανεξάρτητης αρχής. Δεν ισχύουν αυτά. Για καταθέστε αυτά, κύριε Αμπατιέλο.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Μην καταγράφεται τίποτα από τις διακοπές, παράκληση θερμή. Καμία διακοπή δεν καταγράφεται.

**ΧΡΗΣΤΟΣ ΚΑΤΣΩΤΗΣ:** …

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Εάν καταθέσει το έγγραφο…

**ΧΡΗΣΤΟΣ ΚΑΤΣΩΤΗΣ:** ….

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ακούστε λίγο, κύριε Κατσώτη.

**ΠΡΟΕΔΡΕΥΩΝ (Αθανάσιος Μπούρας):** Η ερώτηση είναι σαφής. Ο Υπουργός καταθέτει χαρτί και ζητάει από εσάς να καταθέσατε. Τίποτα άλλο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Εάν έχετε το έγγραφο της ανεξάρτητης αρχής που καταγράφει ότι το 2022 και το 2023 υπήρχαν εκατό θανατηφόρα εργατικά, φέρτε το τώρα.

Εάν λέτε, όμως, ψέματα, κύριε Κατσιώτη, θα την ξανακάνουμε την κουβέντα.

**ΧΡΗΣΤΟΣ ΚΑΤΣΩΤΗΣ:** Όποτε θέλετε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Καταθέστε τα χαρτιά τώρα, περιμένω. Έχετε όλο τον χρόνο μπροστά σας.

**ΠΡΟΕΔΡΕΥΩΝ (Αθανάσιος Μπούρας):** Ωραία, θα κατατεθούν τα χαρτιά. Καταθέστε το δικό σας και θα καταθέσει και το Κομμουνιστικό Κόμμα το σχετικό χαρτί.

Καλείτε στο Βήμα η Βουλευτής της Νέας Δημοκρατίας, η κ. Στέλλα Αραμπατζή.

**ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υφυπουργέ, κυρίες και κύριοι συνάδελφοι, είναι δύο μέρες τώρα που ακούω συνέχεια ότι η Νέα Δημοκρατία και εμείς ως Βουλευτές απέχουμε από την κοινωνία και δεν ξέρουμε πως εργάζεται ο κόσμος έξω και τι συμβαίνει έξω.

Σας πληροφορώ ότι όσον αφορά εμένα αλλά και την οικογένειά μου και όλο το οικογενειακό μου περιβάλλον είμαστε όλοι πολύ σκληρά εργαζόμενοι και γνωρίζουμε πάρα πολύ καλά τι συμβαίνει έξω στην ελληνική κοινωνία αυτήν τη στιγμή.

Επίσης, επειδή παρακολούθησα όλες αυτές τις ώρες τη συνεδρίαση, θα ήθελα να πω και στον κ. Χαρίτση, ότι και εμένα μου αρέσει ο Κεν Λόουντς και μάλιστα έχω παρακολουθήσει όλες τις ταινίες του και μία και δύο φορές. Αυτό όσον αφορά το τι είμαστε μακριά από την κοινωνία και δεν γνωρίζουμε το τι γίνεται.

Σε μια εποχή ραγδαίων και κοσμογονικών τεχνολογικών αλλαγών, τηλεργασίας και τεχνητής νοημοσύνης, η Κυβέρνησή μας, η Κυβέρνηση της Νέας Δημοκρατίας και του Κυριάκου Μητσοτάκη στέκεται με υπευθυνότητα και με σεβασμό απέναντι στον χώρο της εργασίας και φέρνει προς ψήφιση ένα μεγάλο, πολύπλοκο θεσμικό πλαίσιο το οποίο τηρεί απαρέγκλιτα τρεις θεμελιώδεις αρχές, την ασφάλεια, την προστασία και τη στήριξη των εργαζομένων.

Το παρόν σχέδιο νόμου δεν είναι ένα απλό νομοσχέδιο που προωθεί απλά κάποιες αλλαγές και εισάγει μερικές τροποποιητικές διατάξεις για τη βελτίωση των συνθηκών εργασίας. Το παρόν σχέδιο νόμου είναι η απαρχή της θεσμοθέτησης των απαιτούμενων και αναγκαίων, πλέον, για την εποχή μας επιβεβλημένων εργασιακών αλλαγών που έχει τόσο πολύ ανάγκη ο χώρος της εργασίας μας, προκειμένου να διασφαλιστεί η εμπιστοσύνη μεταξύ εργοδοτών και εργαζομένων, να ενισχυθεί η αξιοπρέπεια των εργαζομένων σε έναν εργασιακό κόσμο που μεταβάλλεται ραγδαία και κινδυνεύει ο άνθρωπος να αντικατασταθεί από την τεχνητή νοημοσύνη, αλλά και να τηρηθεί η υγεία και η ασφάλεια στην εργασία.

Παρακολούθησα, όπως είπα και πριν, με πάρα πολύ μεγάλη προσοχή κατά την επεξεργασία του νομοσχεδίου τα κόμματα της Αντιπολίτευσης και την κριτική που ασκούσαν. Δεν σας κρύβω ότι αισθάνθηκα ιδιαίτερη θλίψη και απογοήτευση που σας αρέσει να βυθίζεστε μονίμως σε παιχνίδια λαϊκισμού και πολλές φορές ανυπόστατων επιχειρημάτων, αντί να σκεφτείτε και να προτείνετε λύσεις που βοηθούν την αγορά εργασίας να γίνει πιο ελκυστική, πιο παραγωγική, πιο εξελίξιμη σε συνάρτηση με τις τρέχουσες αλλαγές και με σεβασμό πάντα προς τους εργαζόμενους.

Κυρίες και κύριοι, η Ελλάδα και η οικονομία της αλλάζει. Δίκαιη εργασία σημαίνει κανόνες για όλους. Δεν μπορεί ο ένας εργοδότης, να τηρεί απαρέγκλιτα την εργασιακή νομοθεσία και ο άλλος όχι. Δίκαιη εργασία σημαίνει επίσης ότι είναι απαράδεκτο να δηλώνουν κάποιοι εργοδότες υπερωρίες στο «ΕΡΓΑΝΗ» και κάποιοι άλλοι όχι. Δίκαιη εργασία είναι όταν το κράτος νομοθετεί και προνοεί για τους απροστάτευτους και αυτό κάνουμε με αυτό το νομοσχέδιο. Δίκαιη εργασία σημαίνει να μη χρειάζεται καμία γυναίκα να διαλέξει ανάμεσα στην καριέρα και την μητρότητα. Πολλές από εμάς τις γυναίκες το έχουμε ζήσει.

Να σας υπενθυμίσω μόνο ότι από το 2019 μέχρι και σήμερα ήταν η Κυβέρνηση της Νέας Δημοκρατίας αυτή που έσπασε τα στερεότυπα και έφερε τις άδειες πατρότητας, θεσμοθέτησε την επέκταση της ειδικής παροχής προστασίας μητρότητας και για τις εργαζόμενες στον ιδιωτικό τομέα, κάνοντας το εξάμηνο εννεάμηνο, έδωσε αυτό το προνόμιο στις ελεύθερες επαγγελματίες που δεν υπήρχε πριν, στις ΔΕΚΟ, επένδυσε στους βρεφονηπιακούς σταθμούς και στις υπηρεσίες φροντίδας, θεσμοθέτησε πολιτικές κατά της βίας και της παρενόχλησης στον χώρο εργασίας.

Με το παρόν σχέδιο νόμου, λοιπόν, και σε συνέχεια της εξελικτικής μας πορείας και της μεταρρυθμιστικής πολιτικής που υλοποιούμε ως Κυβέρνηση πηγαίνουμε ακόμη ένα βήμα πιο πέρα και έτσι περισσότερες γυναίκες θα είναι δικαιούχοι του επιδόματος κυοφορίας - λοχείας. Για πρώτη φορά το κοινωνικό επίδομα γίνεται αφορολόγητο, ακατάσχετο και ανεκχώρητο, επεκτείνεται η άδεια μητρότητας και στις ανάδοχες μητέρες.

Να σας αναφέρω επιγραμματικά και μόνο μερικές ευνοϊκές ρυθμίσεις και για τους εργαζόμενους. Διασφαλίζεται επιτέλους η δυνατότητα για την τετραήμερη εργασία όλο τον χρόνο. Προστατεύονται οι εργαζόμενοι από τυχόν μείωση αποδοχών μετά την εφαρμογή της ψηφιακής κάρτας που είχε -ναι- πολύ μεγάλη επιτυχία. Δίνεται η δυνατότητα στον εργαζόμενο να δηλώνει ο ίδιος, εφόσον το επιθυμεί, την οικειοθελή αποχώρησή του.

Πιο εύκολες προσλήψεις, αντί για τέσσερα έγγραφα απαιτείται ένα έγγραφο για την αναγγελία πρόσληψης στο πληροφορικό σύστημα «ΕΡΓΑΝΗ». Ρυθμίσεις για την υγεία και την ασφάλεια στην εργασία. Ευνοϊκές ρυθμίσεις για τις επιχειρήσεις με την απλοποίηση των διαδικασιών πρόσληψης, την πάταξη της γραφειοκρατίας και την άμεση διάθεση υπαλλήλων.

Όλα αυτά, όμως, αποτελούν από ότι φαίνεται ψιλά γράμματα για τα πολιτικά κόμματα της Αντιπολίτευσης και επιχειρήσατε τίνι τρόπω να ποινικοποιήσετε και να δαιμονοποιήσετε το δικαίωμα των εργαζομένων να εργάζονται μέχρι και δεκατρείς ώρες. Αυτοί που θέλουν θα εργαστούν αυτές τις ώρες.

Μία εργασιακή συνθήκη που συμβαίνει σε πάρα πολλά δυτικά κράτη και μάλιστα το παρουσιάζετε, δυο μέρες τώρα, με τέτοιο τρόπο που παραποιείτε η πραγματική αλήθεια σαν να είμαστε εμείς η Κυβέρνηση που μάχεται την εργασία και εσείς η ευαίσθητη, φιλεργατική Αντιπολίτευση.

Κυρίες και κύριοι συνάδελφοι της Αντιπολίτευσης, αυτό που τελικά επιχειρείται από το παρόν σχέδιο νόμου είναι η διασφάλιση των υπερωριών των εργαζομένων για να μπορούν, αν και οι ίδιοι το επιθυμούν, να απασχολούνται δεκατρείς ώρες και σε έναν μόνο εργοδότη αντί για δύο, τρεις εργοδότες που ίσχυε μέχρι πρότινος. Σας το απάντησε πολλές φορές, μάλιστα, και η Υπουργός μας κ. Νίκη Κεραμέως κατά τη συζήτηση του νομοσχεδίου, ότι αυτό που επί της ουσίας προβλέπουμε είναι το συν 40% αύξηση για τους εργαζόμενους.

Προβλέπουμε, λοιπόν, 40% παραπάνω απολαβές για τους εργαζόμενους που θα δουλεύουν αυτό το δεκατριάωρο. Είναι, λοιπόν, πολιτικά ανεύθυνο να στήνετε εδώ μέσα μια πολιτική προπαγάνδας, σ’ ένα νομοσχέδιο που προσπαθεί να εισάγει την εργασιακή ευελιξία. Είναι πολιτικά απαράδεκτο να στέκεται η Αντιπολίτευση πολιτικά απέναντι σε ένα νομοσχέδιο που προάγει την πρόοδο και την εργασιακή ασφάλεια. Είναι πολιτικά ανήθικο να αποδομείτε με ανυπόστατα επιχειρήματα τη συνεχή, αέναη προσπάθεια της Κυβέρνησης να πατάξει την ανεργία και μάλιστα τη δεδομένη χρονική στιγμή που βρισκόμαστε στην χαμηλότερη ανεργία των τελευταίων 17 ετών. Και σήμερα που η θέση του εργαζόμενου είναι πολύ διαφορετική, καθώς είναι αισθητά ενισχυμένη σε σχέση με παλαιότερα.

Τέλος, είναι πολιτικά ανεπίτρεπτο να αντιπολιτεύεστε ένα νομοσχέδιο που αποσκοπεί, όπως όλοι καταλαβαίνουμε πάρα πολύ καλά, στην πάταξη της αδήλωτης εργασίας.

Κυρίες και κύριοι συνάδελφοι, το δικαίωμα στην εργασία είναι ύψιστο αγαθό. Αποτελεί το αναφαίρετο δικαίωμα κάθε εργαζόμενου και κάθε ανθρώπου. Για εμάς η δίκαιη εργασία δεν είναι προεκλογικό σύνθημα ούτε μετεκλογικό προνόμιο. Για εμάς, για την παράταξη της Νέας Δημοκρατίας και την Κυβέρνηση του Κυριάκου Μητσοτάκη, η δίκαιη εργασία είναι προϋπόθεση για μια δίκαιη κοινωνία. Μόνο γι’ αυτήν αγωνιζόμαστε και παλεύουμε διαρκώς και καθημερινώς.

Τα μαγικά ραβδάκια δεν υπάρχουν πλέον. Χρειάζεται δουλειά και ωριμότητα από όλους μας -και εδώ μέσα και από τον κόσμο έξω- για να πάμε τη χώρα μπροστά όπως και την πήγαμε τα τελευταία χρόνια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Να καλέσω τώρα στο Βήμα τον Βουλευτή της Νέας Δημοκρατίας κ. Νεοκλή Κρητικό.

Κύριε Κρητικέ απ’ τη Μάνη, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ πολύ, κύριε Πρόεδρε. Λακεδαιμόνιος.

Κύριε Υφυπουργέ, κυρίες και κύριοι συνάδελφοι, έχει ακουστεί αλλά θα ακουστεί και από εμένα πως πριν υπαχθεί η παρούσα νομοθετική πρωτοβουλία σε δημόσια διαβούλευση το Υπουργείο Εργασίας και Κοινωνικής Ασφάλισης κατέβαλε επίπονη προσπάθεια για εκτεταμένο διάλογο με όλες τις πλευρές, κοινωνικούς εταίρους, κόμματα και πολίτες. Το ότι το κάλεσμα σε δημόσιο διάλογο προς την αντιπολίτευση δεν τελεσφόρησε είναι άλλο ζήτημα. Το αρμόδιο Υπουργείο δε, μετά τη διαβούλευση, ενσωμάτωσε στο νομοσχέδιο πάνω από σαράντα πέντε προτάσεις κοινωνικών εταίρων και πολιτών.

Το εργασιακό νομοσχέδιο που έχουμε λοιπόν μπροστά μας περιλαμβάνει βελτιωτικές διατάξεις για την αγορά εργασίας προς όφελος όλων, εργαζομένων, επιχειρήσεων, ανέργων, συμπολιτών μας. Η ελληνική αγορά εργασίας έχει αναπτύξει μια σαφή δυναμική, που αποτυπώνεται στην πορεία της ανεργίας. Για πρώτη τα τελευταία φορά δεκαεπτά χρόνια έχει υποχωρήσει στο 8% από το 17,8% που ήταν το 2019.

Η δυναμική αποτυπώνεται επίσης στο ισοζύγιο προσλήψεων-αποχωρήσεων του επταμήνου του τρέχοντος έτους, το οποίο σημειώνει τη σημαντικότερη επίδοση που έχει καταγραφεί ποτέ, 319.843 νέες θέσεις εργασίας, κυρίες και κύριοι.

Το σχέδιο νόμου αποσκοπεί στην περαιτέρω ενίσχυση αυτής της δυναμικής μέσω του εκσυγχρονισμού του θεσμικού πλαισίου, με στόχο την αύξηση των ευκαιριών απασχόλησης, τη βελτίωση των εργασιακών συνθηκών και την εναρμόνιση επαγγελματικής και οικογενειακής ζωής.

Ταυτόχρονα, περιλαμβάνει σημαντικές ρυθμίσεις για τη βελτίωση των συνθηκών υγείας και ασφάλειας στους χώρους απασχόλησης. Σε ενενήντα επτά άρθρα μετουσιώνονται οι βασικοί στόχοι του αρμόδιου Υπουργείου, στην αναγκαιότητα θέσπισης των οποίων θα έπρεπε κανονικά να συμφωνούμε χωρίς αστερίσκους.

Νέο πλαίσιο προσλήψεων, με το οποίο η διαδικασία πρόσληψης γίνεται απλή και φιλική προς τον εργαζόμενο και την επιχείρηση. Αντί για τέσσερα διαφορετικά έγγραφα η αναγγελία πρόσληψης ολοκληρώνεται με ένα έντυπο, εξοικονομώντας χρόνο και κόπο.

Μείωση γραφειοκρατίας. Το νομοσχέδιο επιχειρεί να τερματίσει περιττές διαδικασίες και έγγραφα που ταλαιπωρούσαν εργαζομένους και επιχειρήσεις βέβαια.

Δίνεται η δυνατότητα απασχόλησης έως δεκατρείς ώρες ημερησίως και σε έναν μόνο εργοδότη. Σήμερα επιτρέπεται σε δύο περισσότερους εργοδότες. Υπό την προϋπόθεση βέβαια ότι τηρούνται οι νόμιμοι χρόνοι ανάπαυσης και οι προβλεπόμενες προσαυξήσεις κατά 40% στις υπερωρίες. Επιτρέπεται πλέον υπερωρία και στην εκ περιτροπής εργασία με την καθορισμένη προσαύξηση 40% στο ωρομίσθιο.

Έμφαση δίνεται στην προστασία της οικογενειακής ζωής και των εργασιακών δικαιωμάτων. Ειδικότερα, εισάγεται η δυνατότητα τετραήμερης εργασίας καθ’ όλη τη διάρκεια του έτους, ρύθμιση που θεωρούμε πως διευκολύνει πάρα πολύ τους εργαζόμενους γονείς.

Σημαντική ρύθμιση η ενοποίηση της αναγνώρισης ασφαλιστικού χρόνου για το επίδομα κυοφορίας και λοχείας, έτσι ώστε οι περισσότερες μητέρες να έχουν πρόσβαση στην παροχή, ακόμα και αν έχουν αλλάξει εργασία ή ασφαλιστικό φορέα.

Το επίδομα γονικής άδειας, κυρίες και κύριοι συνάδελφοι, κατοχυρώνεται ως αφορολόγητο, ανεκχώρητο και ακατάσχετο. Η χορήγησή του μεταγενεθλίου τμήματος της άδειας μητρότητας επεκτείνεται και στις ανάδοχες μητέρες, πολύ σημαντική και αυτή η διάταξη. Παράλληλα, ο εργαζόμενος αποκτά την ελευθερία να κατανέμει την ετήσια άδεια αναψυχής του σε συνεννόηση με τον εργοδότη.

Επιπλέον, εισάγονται καινοτομίες για την ενίσχυση της υγείας και ασφάλειας στην εργασία, την πρόληψη κινδύνων και την αναβάθμιση των εργασιών των συνθηκών εργασίας. Προβλέπονται κοινωνικοασφαλιστικές ρυθμίσεις, που προάγουν τη διαφάνεια, την ευελιξία και την προστασία, τόσο των εργαζομένων όσο και των συνταξιούχων.

Κυρίες και κύριοι συνάδελφοι, μια νομοθετική πρωτοβουλία με σαφή στόχευση στην περαιτέρω αύξηση της απασχόλησης, όπου η Κυβέρνηση παρουσιάζει απτά αποτελέσματα. Μέσα σε έξι χρόνια έχει αντιστρέψει μια αρνητική κατάσταση σε σχέση με την ανεργία και την επιδοματική πολιτική του ΣΥΡΙΖΑ, στηρίζοντας τη δημιουργία ολοένα και περισσότερο σταθερών, νέων θέσεων εργασίας πλήρους απασχόλησης, με ογδόντα τρεις μειώσεις σε φόρους και εισφορές, με αυξήσεις στους μισθούς και στα έσοδα των ασφαλιστικών ταμείων, με την ενσωμάτωση της ψηφιακής κάρτας εργασίας, η οποία εφαρμόζεται σε όλο και περισσότερους κλάδους και μόνο φέτος έχουμε 1,8 εκατομμύρια δηλωμένες υπερωρίες.

Κατά την επεξεργασία του νομοσχεδίου στην αρμόδια Επιτροπή και κατά τη χθεσινή συνεδρίαση ειπώθηκαν πάρα πολλά. Ακούσαμε για τραγικές συνθήκες στην αγορά εργασίας, όταν η ανεργία έχει πέσει στο χαμηλότερο σημείο των τελευταίων δεκαεπτά ετών, ο κατώτατος μισθός έχει αυξηθεί από 650 σε 880 ευρώ και έχουν δημιουργηθεί πάνω από 500.000 νέες θέσεις εργασίας.

Πουθενά όμως δεν εντοπίσαμε τις θέσεις των κομμάτων της αντιπολίτευσης για τα αμιγώς θετικά μέτρα του νομοσχεδίου. Τι έχει να αντιπαραβάλει η αντιπολίτευση στην επέκταση του επιδόματος κυοφορίας και λοχείας, στο αφορολόγητο, ακατάσχετο, ανεκχώρητο επίδομα γονικής άδειας, στην επέκταση της άδειας μητρότητας και σε ανάδοχες μητέρες, στην παροχή μεγαλύτερης ελευθερίας του εργαζόμενου αναφορικά με την κατανομή της ετήσιας άδειάς του;

Στις παραπλανητικές, γενικόλογες, αβάσιμες αιτιάσεις της αντιπολίτευσης η Κυβέρνηση απαντά με στοιχεία που αποδεικνύουν τη στήριξή της στους εργαζόμενους και στην αγορά εργασίας.

Το Υπουργείο Εργασίας σήμερα κάνει βήματα προς τα εμπρός, βελτιώνοντας τους εργασιακούς όρους και βελτιώνοντάς τους για όλους, κυρίες και κύριοι. Η στήριξη όλων μας νομίζω ότι κρίνεται απαραίτητη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κρητικό και για την οικονομία του χρόνου.

Να καλέσω τώρα στο Βήμα τον Βουλευτή της Νέας Δημοκρατίας κ. Περικλή Μαντά.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, βρισκόμαστε σήμερα ενώπιον ενός νομοσχεδίου τομή, ενός νομοσχεδίου που δεν έρχεται εν κενώ, αλλά ως φυσική συνέχεια και εμπέδωση της νέας δυναμικής που έχει αποκτήσει η ελληνική αγορά εργασίας.

Η Κυβέρνηση έχει επιδείξει τεράστια συνέπεια λόγων και έργων στον τομέα της εργασίας. Η ανεργία έχει πλέον υποχωρήσει σχεδόν στο 8% από το 18% που ήταν το 2019. Έχουν τεκμηριωμένα δημιουργηθεί πάνω από 500.000 νέες θέσεις εργασίας, ενώ το ισοζύγιο προσλήψεων-αποχωρήσεων κατέγραψε ρεκόρ όλων των εποχών για το έτος 2025.

Το πιο σημαντικό στοιχείο όμως είναι ότι οι μισθοί αυξάνονται. Ο κατώτατος έχει αυξηθεί κατά 35% και ο μέσος μισθός κατά 30%, ενώ έχουμε δεσμευθεί μέχρι το 2027 ο κατώτατος να πάει στα 950 ευρώ και ο μέσος μισθός στα 1.500. Αυτή είναι η αλήθεια, αυτή είναι η πραγματικότητα και αυτή την αγορά εργασίας δημιουργούμε βήμα-βήμα.

Το σημερινό νομοσχέδιο έρχεται να εκσυγχρονίσει, να απλοποιήσει και να θωρακίσει το εργασιακό πλαίσιο και περιβάλλον για τον εργαζόμενο και το κάνει με μια πληθώρα θετικών ρυθμίσεων, τις οποίες η αντιπολίτευση επιλέγει σκόπιμα να αγνοεί.

Πού εστιάζουμε; Σε τρεις κύριους τομείς. Πρώτον, στην απλοποίηση και τη διαφάνεια. Η διαδικασία πρόσληψης απλοποιείται ριζικά και από τέσσερα έγγραφα πάμε σε ένα. Καταργούμε τα περιττά έντυπα, την περιττή γραφειοκρατία, όπως το βιβλίο εσόδων, καθώς όλα ψηφιοποιούνται στο ΕΡΓΑΝΗ ΙΙ. Για πρώτη φορά η ψηφιακή κάρτα εργασίας, αυτό το ισχυρό εργαλείο κατά της αδήλωτης εργασίας, εφαρμόζεται σε νέους κλάδους.

Οι επιδόσεις της πολιτικής αυτής μιλάνε άλλωστε από μόνες τους. Αύξηση 1000% στις δηλωθείσες υπερωρίες. Και αυτό είναι το μεγάλο όφελος για κάθε σκληρά εργαζόμενο Έλληνα πολίτη. Έτσι διαχέεται η ανάπτυξη σε ολόκληρη την κοινωνία.

Δεύτερον, εστιάζουμε στη στήριξη του εργαζόμενου και της οικογένειας. Θεσπίζουμε τη δυνατότητα για τετραήμερη εργασία καθ’ όλη τη διάρκεια του έτους, διευκολύνοντας έτσι τους νέους γονείς και όσους κάνουν χρήση αυτής της ρύθμισης.

Καθιστούμε το επίδομα γονικής άδειας αφορολόγητο, ανεκχώρητο και ακατάσχετο. Επεκτείνουμε την άδεια μητρότητας και στις ανάδοχες μητέρες. Δίνουμε στον εργαζόμενο περισσότερη ελευθερία για την ετήσια άδεια αναψυχής του, σε συνεννόηση φυσικά πάντα με τον εργοδότη του.

Τα στοιχεία πάλι μιλούν από μόνα τους, με την πλήρη απασχόληση να αυξάνεται διαρκώς, αποδεικνύοντας έτσι ότι η αγορά κινείται προς πιο σταθερές και πιο ποιοτικές μορφές εργασίας.

Τρίτον, εστιάζουμε στην υγεία και την ασφάλεια, με σημαντικές παρεμβάσεις για τον ιατρό εργασίας και τον τεχνικό ασφαλείας αλλά και ρυθμίσεις που καθιστούν γενικότερα την ασφάλεια ως θεμελιώδες δικαίωμα για κάθε εργαζόμενο.

Κυρίες και κύριοι συνάδελφοι, η αντιπολίτευση για άλλη μια φορά επιλέγει τον δρόμο της καταστροφολογίας, τον δρόμο των μύθων αντί της πραγματικότητας. Το έκανε ξανά, και σε άλλο νομοσχέδιο, μιλώντας για δήθεν δεκάωρη εργασία, μια κατηγορία που έπεσε κυριολεκτικά στο κενό. Το κάνει και τώρα με τη ρητορική του δήθεν δεκατριάωρου και του «εργασιακού Μεσαίωνα», που τάχα προσπαθούμε να επιβάλουμε.

Η αλήθεια όμως είναι απλή και ξεκάθαρη. Η δυνατότητα δεκατριάωρης απασχόλησης υπήρχε ήδη και αφορούσε εργαζόμενους σε δύο ή περισσότερους εργοδότες και αποδείχθηκε ότι ήταν μια θετική ρύθμιση, μια σωστή πολιτική, που προσέθεσε διαφάνεια στην αγορά εργασίας.

Και τι αλλάζει σήμερα με το σημερινό νομοσχέδιο; Κατ’ εξαίρεση και μόνο με ρητή συναίνεση του εργαζομένου η δυνατότητα αυτή επιπλέον παρέχεται για έναν μόνο εργοδότη. Και γιατί αυτό είναι καλύτερο; Για τέσσερις σημαντικούς λόγους. Πρώτον, ο εργαζόμενος εξοικονομεί χρόνο και χρήμα αφού δεν χρειάζεται να μετακινείται από τη μία δουλειά στην άλλη.

Δεύτερον, αμείβεται περισσότερο, αφού στη δεύτερη δουλειά αμειβόταν με κανονικό ωράριο, ενώ με το νέο πλαίσιο πέραν του οκταώρου έχει προσαύξηση έως και 40% στην αμοιβή του. Άρα λαμβάνει αυξημένη αποζημίωση για τις ίδιες ώρες δουλειάς.

Τρίτον, υπάρχουν σαφείς περιορισμοί 37 μέρες τον χρόνο, 11 ώρες ημερήσιας ανάπαυσης, 48 ώρες μέσος όρος εβδομαδιαίας απασχόλησης σε περίοδο τεσσάρων μηνών. Αυτά ισχύουν, παρακολουθούνται και εφαρμόζονται. Άρα οι εργαζόμενοι είναι προστατευμένοι.

Τέταρτον, η άρνηση δεν επιφέρει κυρώσεις. Η τυχόν απόλυση κηρύσσεται άκυρη. Τυχόν δυσμενείς διακρίσεις απαγορεύονται.

Ας μη παραπλανούν λοιπόν τον κόσμο τα κόμματα της αντιπολίτευσης. Οι Έλληνες δεν θα δουλεύουν δήθεν δεκατριάωρο αντί για το οκτάωρο που όλοι γνωρίζουμε, ούτε θα έχουμε εργασιακό Μεσαίωνα, όπως φωνάζουν από την πρώτη μέρα. Διότι αυτά είναι μόνο πολιτικά πυροτεχνήματα, που στόχο έχουν μόνο να δημιουργούνται εντυπώσεις.

Αντιθέτως, εμείς εισάγουμε μια ευέλικτη ρύθμιση η οποία έρχεται να καλύψει πραγματικές ανάγκες, να ενισχύσει το εισόδημα του εργαζομένου και να διασφαλίσει πλήρως την προστασία του.

Τα στοιχεία της Eurostat λένε πολλές αλήθειες για το πού βρίσκεται η χώρα μας σε σχέση με την Ευρώπη. Εννοείται πως δεν πανηγυρίζουμε, γιατί δεν είμαστε εκεί που θα θέλαμε να πάμε. Αλλά η αλήθεια είναι ότι η αγορά εργασίας στην Ελλάδα διαρκώς βελτιώνεται, διαρκώς πλησιάζει, διαρκώς συγκλίνει, και ο δήθεν εργασιακός Μεσαίωνας που υποτίθεται ότι νομοθετούμε δεν είναι απλά παρά ένα σκιάχτρο που περιφέρει η αντιπολίτευση για να τρομάξει τους πολίτες.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)

Κυρίες και κύριοι συνάδελφοι, το σημερινό νομοσχέδιο είναι αναμφίβολα ένα βήμα μπροστά. Θεραπεύει παθογένειες που έρχονται από παλιά. Ψηφιοποιεί διαδικασίες. Ενισχύει την προστασία και την ευελιξία και θωρακίζει τον Έλληνα εργαζόμενο.

Η κυβερνητική πολιτική που στηρίζουμε έχει σαφή πυξίδα, τη δημιουργία ποιοτικών και καλά αμειβόμενων θέσεων εργασίας. Από αυτό θα κριθούμε όταν έρθει η ώρα. Και γι’ αυτό δεν εφησυχάζουμε, αλλά συνεχίζουμε με στοχευμένα μέτρα. Μειώνουμε το μη μισθολογικό κόστος. Ενισχύουμε τη διαφάνεια και στεκόμαστε στο πλευρό εργοδοτών και εργαζομένων.

Η Μεσσηνία και ολόκληρη η Ελλάδα έχουν ανάγκη από εργαλεία και ευέλικτες πολιτικές, που όχι μόνο οδηγούν στην ανάπτυξη, αλλά το πράττουν με εργασιακή δικαιοσύνη. Αυτός είναι ο στόχος και σε αυτόν τον στόχο μένουμε σταθερά προσηλωμένοι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μαντά.

Τον λόγο έχει ζητήσει για μια σύντομη παρέμβαση ο Κοινοβουλευτικός Εκπρόσωπος του ΚΚΕ κ. Νίκος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει να μαγειρεύετε τα στοιχεία, αλλά όχι έτσι απροκάλυπτα. Τι παρουσιάσατε; Παρουσιάσατε τα στοιχεία τα μαγειρεμένα, τη δημιουργική λογιστική.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Της Ανεξάρτητης Αρχής είπατε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Προσέξτε, μην γελάτε καθόλου.

Μιλάω πολύ σοβαρά. Παρουσιάσατε έναν πίνακα. Κι εδώ πέρα παίζουμε δυστυχώς με τους νεκρούς και είναι πρόβλημα αυτό. Εσείς παίζετε. Είναι πρόβλημα αυτό, γιατί έστω και ένας να είναι υπόθεση. Αλλά παρ’ όλα αυτά το προσπερνάμε αυτό το ζήτημα για να σας δείξουμε τη δημιουργική λογιστική την οποία κάνετε.

Τι έγινε από το 2024; Άλλαξε ο τρόπος υπολογισμού των θανατηφόρων ατυχημάτων. Τι βγήκαν από τη μέση; Βγήκαν από τη μέση οι θάνατοι από παθολογικά αίτια στον χώρο εργασίας και με βάση αυτή τη δημιουργική λογιστική μαγειρέψατε τα στοιχεία των προηγούμενων ετών.

Τι λέει λοιπόν ο ΣΕΠΕ στις εκθέσεις του τις ετήσιες; 2020, θανατηφόρα εργατικά ατυχήματα συνολικά 89, από παθολογικά αίτια 50. Τι βάλατε στον πίνακα; Τα 39. 2021, θανατηφόρα ατυχήματα συνολικά 100, από παθολογικά αίτια 54. Αφαιρώντας τα 54 μένουν 46, αυτό που είπατε το νούμερο. Θανατηφόρα ατυχήματα το 2022 103, τα στοιχεία που είπαμε εμείς. Από παθολογικά αίτια 57. Το υπόλοιπο 46. Αυτά λοιπόν αφαιρέσατε, τα θανατηφόρα ατυχήματα από παθολογικά αίτια. Και το 2023 λοιπόν, θανατηφόρα ατυχήματα 108, παθολογικά αίτια 61, και τα υπόλοιπα 47 ήταν από ατυχήματα εγκλήματα στον χώρο δουλειάς.

Να λοιπόν πώς βγαίνουν οι συνολικοί θάνατοι στους εργασιακούς χώρους, κύριε Υπουργέ. Φτάνει λοιπόν με τη δημιουργική σας λογιστική. Και μάλιστα στην ετήσια έκθεση του 2024 το ΣΕΠΕ άλλαξε και όλα τα στοιχεία των προηγούμενων ετών, λες και δεν υπάρχουν στο διαδίκτυο οι εκθέσεις για το 2023, για το 2022, 2021, που επιβεβαιώνουν του λόγου το αληθές.

Με βάση αυτά λοιπόν τα μαγειρεμένα στοιχεία παρουσιάζετε και την εικόνα που έχει ο πίνακας της ΕΛΣΤΑΤ.

Λοιπόν, από αυτή την άποψη, τα καταθέτουμε στα Πρακτικά για να είναι σε γνώση όλων αυτό το μαγείρεμα το οποίο κάνατε.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, ζήτησα νωρίτερα γρήγορα να έρθουν τα στοιχεία, αυτά τα οποία ο κ. Αμπατιέλος δυστυχώς επικαλέστηκε. Ευτυχώς ευχαριστώ, κύριε Καραθανασόπουλε, που ξεχωρίσατε και ξεδιαλύνατε ποια είναι η πραγματικότητα. Ευχαριστώ που είπατε την πραγματικότητα και είπατε τους πραγματικούς αριθμούς.

Είναι αυτό που σας αναλύω τόσες μέρες τώρα, ότι τα παθολογικά, αγαπητέ κύριε Καραθανασόπουλε, είναι αυτά τα οποία διαχωρίζονται γιατί; Γιατί η ανεξάρτητη αρχή κάνει συγκεκριμένη διαδικασία πιστοποίησης από τις αρμόδιες δικαστικές και ιατροδικαστικές υπηρεσίες και λέει ποιο είναι θανατηφόρο ατύχημα. Και ξέρετε τι λέει; «Διεύρυνση της αιτιώδους συνάφειας μεταξύ του θανατηφόρου αποτελέσματος και της εξαρτημένης εργασιακής σχέσης».

Πήρατε και παραποιήσατε τον πίνακα, ο κ. Αμπατιέλος, και ευτυχώς που βγήκατε και σώσατε τον κ. Αμπατιέλο και είπατε την πραγματικότητα.

**ΧΡΗΣΤΟΣ ΚΑΤΣΩΤΗΣ:** Αυτά σας είπε και ο Αμπατιέλος!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σας πιάσαμε με τη γίδα στην πλάτη!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Σας καταθέτω λοιπόν τον πραγματικό πίνακα και περίμενα να ζητήσετε συγγνώμη όχι σ’ εμένα, απέναντι στην αλήθεια και απέναντι στους ανθρώπους που έχουν χάσει τη ζωή τους.

Εγώ τι λέω; Είδατε ότι δεν αναφέρθηκα σε αριθμούς, γιατί αυτός είναι ο πίνακας ο πραγματικός. Διότι προφανώς χάνονται άνθρωποι, αλλά υπάρχει μια συγκεκριμένη διαδικασία που το εξαρτούν ως θανατηφόρο ατύχημα, όπου υπάρχει το κανονιστικό πλαίσιο το οποίο εμπίπτει και εμείς εδώ νομοθετούμε ακριβώς για να μπορέσουμε αυτούς τους ανθρώπους να τους προφυλάξουμε.

Το εξήγησα και πριν. Σύμφωνα με την ανεξάρτητη αρχή με την ίδια διαδικασία το 2000 είχαν καταγραφεί 125. Ξέρετε τι έλεγε τότε η έκθεση; Πολύ παραπάνω αριθμούς. Αυτό θα παίξουμε τώρα; Αυτό το παιχνίδι;

Και σας το εξήγησα πώς αξιολογείται και η χώρα μας σε επίπεδο ευρωπαϊκό. Με αυτή ακριβώς την αξιολόγηση, αγαπητέ κύριε Καραθανασόπουλε, η χώρα μας είναι τρίτη από το τέλος, γιατί έτσι ελέγχουν όλες οι χώρες και έτσι αξιολογούν όλες οι χώρες τα θανατηφόρα εργατικά ατυχήματα.

Γι’ αυτό λοιπόν προκάλεσα τον συνάδελφο να καταθέσει, αλλά δεν μπορείτε να τα καταθέσετε, γιατί αυτό που σας λέω είναι πραγματικότητα. Καταθέτω λοιπόν εγώ τον πίνακα να υπάρχει, να το δουν και οι συνάδελφοι ποιος είναι και ποια είναι η διαχρονική πορεία των θανατηφόρων εργατικών ατυχημάτων.

(Στο σημείο αυτό ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και είπα και πριν, δεν είναι ωραίο να κάνουμε σπέκουλα πάνω σε χαμένες ψυχές. Και αυτό το οποίο εμείς λέμε είναι ότι φέρνουμε ένα νομοσχέδιο και διατάξεις που είχαν να έρθουν πάρα, πολλά χρόνια, ακριβώς για να μπορέσουμε να περιορίσουμε τα θανατηφόρα ατυχήματα. Προφανώς και υπάρχουν. Αυτή η δουλειά που έχουμε να κάνουμε εμείς είναι να φέρουμε νομοθεσίες για να τα μειώσουμε, όπως για τον συντονιστή ασφαλείας και τόσα άλλα τα οποία φέραμε προς ψήφιση.

Το ερώτημα, κύριε Καραθανασόπουλε, επειδή είστε ψύχραιμος άνθρωπος, είναι το εξής. Αυτές τις διατάξεις που για πρώτη φορά έρχονται μετά από τριάντα πέντε χρόνια θα τις ψηφίσετε; Δώστε κι εσείς το σήμα ότι πράγματι θέλετε να συμβάλετε σε αυτή τη διαδικασία. Γιατί δεν υπήρχε καμία νομοθεσία η οποία να έρθει.

Μίλησα πριν για τη ναυπηγοεπισκευαστική ζώνη και αυτήν την διάταξη την οποία φέραμε και ελπίζω, κύριε Κατσώτη, πράγματι να την ψηφίσετε. Ανεβάζουμε τον έλεγχο. Και η Ανεξάρτητη Αρχή μπήκε στη ναυπηγοεπισκευαστική ζώνη. Το 2024 είχαμε δύο θανατηφόρα περιστατικά και το 2025 -να χτυπήσω ξύλο- ακόμα μηδέν. Σε αυτήν τη διαδικασία πρέπει να είμαστε: έλεγχος, παραπάνω έλεγχος και από εκεί και πέρα να έχουμε τα θετικά αποτελέσματα.

Ευτυχώς, κύριε Καραθανασόπουλε, είπατε την αλήθεια, όπως αποτυπώνεται στην Ανεξάρτητη Αρχή Επιθεώρησης Εργασίας και όπως γίνεται η αξιολόγηση της χώρας σε ευρωπαϊκό επίπεδο, αλλά και διαχρονικά όλα τα τελευταία χρόνια.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, αλλά…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, εδώ προσπαθεί να κάνει έναν διαχωρισμό ανάμεσα στους Βουλευτές του ΚΚΕ, πράγμα απαράδεκτο. Και το λέμε αυτό, γιατί στα στοιχεία που είπε ο κ. Αμπατιέλος αναφέρθηκα κι εγώ.

Εδώ πέρα αυτό που σας είπα είναι ότι σας πιάσαμε με τη γίδα στην πλάτη, κύριε Υπουργέ. Γιατί ποια είναι η αλλαγή; Ο τρόπος υπολογισμού. Λες και δεν είναι θανατηφόρα τα υπόλοιπα από παθολογικά αίτια. Τι είναι αυτά; Δεν είναι θανατηφόρα αυτά;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Αυτά δεν συνδέονται με τα εργασιακά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σοβαρά μιλάτε;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Έτσι γινόταν πάντα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Για πείτε μας, κύριε Υπουργέ, λοιπόν: Αυτές οι εργασιακές ασθένειες πού καταγράφονται; Καταγράφονται πουθενά; Πουθενά. Άρα, λοιπόν, και δεν καταγράφουν τις εργασιακές ασθένειες και τους άλλους με τα παθολογικά αίτια τους πετάμε στον κάλαθο των αχρήστων και μένουν τα υπόλοιπα. Πολύ ωραία! Μονά-ζυγά δικά σας! Ε, στο τέλος αφαιρέστε και μια σειρά άλλες κατηγορίες, για να βγάλετε μηδενικά εργατικά ατυχήματα. Ντροπή! Ντροπή, στην κυριολεξία. Γιατί ακριβώς, όταν ο ΣΕΠΕ στις εκθέσεις μέχρι το 2023 μίλαγε για θανατηφόρα ατυχήματα, μίλαγε συνολικά. Και μάλιστα, τα έβαζε πολύ καθαρά. Δεν έκανε διαχωρισμό. Τον διαχωρισμό τον έκανε σε δεύτερη φάση.

Άρα, λοιπόν, το σύνολο των θανάτων στους χώρους τους εργασιακούς ήταν τόσοι, ναι ή όχι; Ήταν τόσοι. Το να προσπαθείτε να καλλιεργήσετε αυταπάτες για τα ζητήματα αυτά είναι πρόβλημα και προκλητικό.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Παρασύρης από το ΠΑΣΟΚ-Κίνημα Αλλαγής.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Είναι 19.15΄. Από τις 10.00΄ είναι εννιά ώρες και ένα τέταρτο. Η Υπουργός έφυγε στις 17.00΄. Εγκατέλειψε στο επτάωρο. Για τα μάτια του κόσμου μια 13ωρη βάρδια θα άξιζε να την κάνει σήμερα που φέρνει τη διάταξη τη συγκεκριμένη.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΝΟΤΗΣ ΜΗΤΑΡΑΚΗΣ:** Την έκανε χτες και την κάνει και σήμερα.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Για τα μάτια του κόσμου έπρεπε να είναι εδώ. Όλοι οι Υπουργοί έπρεπε να είναι εδώ για τα μάτια του κόσμου.

**ΝΟΤΗΣ ΜΗΤΑΡΑΚΗΣ:** Όλοι οι Υπουργοί είναι στα γραφεία τους.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κυρίες και κύριοι συνάδελφοι, η κρίση που χτύπησε την Ελλάδα το 2010 ξεκίνησε χρόνια πριν, αντιμετωπίστηκε με μια σκληρή παραδοχή αρχικά από το ΠΑΣΟΚ και έπειτα από όλες τις πολιτικές δυνάμεις οι οποίες είχαν τις ψευδαισθήσεις τους και κυβέρνησαν. Η παραδοχή ήταν ότι για ένα μεγάλο διάστημα η χώρα στο βωμό της ανταγωνιστικότητας και της παραγωγικότητας της ελληνικής οικονομίας θα έπρεπε να ενισχύσει τις δυνάμεις του κεφαλαίου εις βάρος των δυνάμεων της εργασίας. Αυτή είναι μια αλήθεια με την απόσταση τη χρονική που έχουμε σήμερα, που ακόμη κι αν πονάει ειδικά εμάς το ΠΑΣΟΚ...

(Στο σημείο αυτό εισέρχεται στην Αίθουσα η Υπουργός Εργασίας και Κοινωνικής Ασφάλισης κ. Νίκη Κεραμέως)

**ΝΟΤΗΣ ΜΗΤΑΡΑΚΗΣ:** Κοιτάξτε δεξιά σας, κύριε συνάδελφε.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Καλώς ήρθατε, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ανησυχήσατε.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ανησυχήσαμε, βέβαια.

Αυτή, λοιπόν, ήταν μια αλήθεια, που, ακόμη και από ένα ειδικά εμάς, το ΠΑΣΟΚ, έπρεπε να συμβιβαστούμε μπροστά στον κίνδυνο της εθνικής τραγωδίας, κίνδυνο με τον οποίο αχρείαστα αναμετρήθηκαν και όλοι όσοι κυβέρνησαν από τότε.

Έχουν περάσει, όμως, δεκαπέντε χρόνια. Η χώρα επί πολλά έτη βρίσκεται σε τροχιά ανάπτυξης και επαίρεστε γι’ αυτό. Πλούτος στη χώρα γεννιέται. Το ζήτημα είναι για ποιους γεννιέται. Αυτό είναι το βαθύ και ιστορικό ερώτημα το οποίο μας διαφοροποιεί. Αν δούμε τις μεγάλες εταιρείες και αυτές που βρίσκονται στο Χρηματιστήριο, είναι στις πρώτες θέσεις των ετήσιων αυξήσεων κερδών στην Ευρώπη.

Συνεπώς, εύλογα προκύπτει το ερώτημα γιατί να συντηρείται ακόμη αυτή η επιβαρυντική κατάσταση για τους εργαζόμενους. Δεν θεωρείτε ότι μετά τις μεγάλες προσπάθειες και τις θυσίες των Ελλήνων εργαζομένων έχει έρθει η στιγμή σταδιακά να επανέλθουν και οι εργαζόμενοι σε ένα φυσιολογικό καθεστώς που διατάραξε την εργασιακή τους ζωή το προηγούμενο διάστημα; Πώς άραγε η συγκεκριμένη νομοθετική πρωτοβουλία τοποθετείται στα σύγχρονα συμφραζόμενά της εξυπηρετώντας τη συνθήκη που ανέφερα;

Κυρία Υπουργέ, νομοθετείτε έτσι, διότι προφανώς περιφρονείτε την πραγματικότητα και θεωρείτε τους εργαζόμενους τα μόνιμα υποζύγια της κοινωνίας. Θα περιμέναμε να προσπαθήσετε έστω σε αυτό το καμουφλαρισμένο από τον τίτλο νομοσχέδιο -πώς βρήκατε άραγε τον τίτλο «Δίκαιη εργασία»;- να ανακτηθούν κάποιοι βαθμοί ευημερίας των εργαζομένων συγκριτικά με τους συναδέλφους τους στην Ευρώπη. Στην ουσία, όμως, ολοκληρώνετε σήμερα έναν φαύλο κύκλο σε αντιπαραβολή με τις πραγματικές ανάγκες που προέκυψαν από την προηγούμενη δεκαετία, από τότε που τέθηκαν σε διακινδύνευση οι εργασιακές σχέσεις, που διαταράχθηκε η κοινωνική συνοχή. Εσείς εξακολουθείτε παραβλέποντας όλα αυτά να ακυρώνετε στην πράξη την αξία της κοινωνικής συναίνεσης, το βασικό αίτημα επαναφοράς σε μια κανονικότητα, μια βασική προϋπόθεση η οποία αφορά τη σύμφωνη γνώμη των συνδικαλιστικών φορέων, των εργαζομένων και των εργοδοτών. Πολλοί εργοδότες λένε να επανέλθουμε σε αυτό το καθεστώς, αλλά εσείς με τη συγκεκριμένη νομοθέτηση το μήνυμα που στέλνετε είναι ένα και επαναλαμβανόμενο. Είστε και παραμένετε σθεναρά απέναντι στις δυνάμεις της εργασίας.

Κυρία Υπουργέ, κάθε φορά που ο κόσμος ακούει για αλλαγές στο εργασιακό, τον λούζει κρύος ιδρώτας. Τώρα με τη νομοθέτηση για τις 13 ώρες εργασίας ημερησίως σε έναν εργοδότη αποστερείτε από τους εργαζόμενους ακόμα και να σκουπίσουν τον ιδρώτα τους. Αυτή είναι η φράση που άκουσα αυτές τις μέρες όπου και αν βρέθηκα. Και δεν περιορίζεστε σε αυτό, αλλά καθιερώνετε την ευέλικτη προσέλευση σε κάποιους κλάδους, ένα εργαλείο που στην πράξη καταργεί το 11ωρο ανάπαυσης, αφήνει περιθώριο για απλήρωτες υπερωρίες και διαλύει την προσωπική ζωή των εργαζομένων. Συνεχίζετε, δηλαδή, την αποσάθρωση του εργασιακού τοπίου με κύρια χαρακτηριστικά την εκτεταμένη επισφάλεια, την επέκταση του εργασιακού χρόνου, τη διάλυση της προσωπικής και οικογενειακής ζωής των εργαζομένων, τον περιορισμό της διαπραγματευτικής τους ισχύος. Και όλα αυτά ενώ η χώρα βυθίζεται στις ανισότητες και τη φτώχεια για τους πολλούς.

Κυρία Υπουργέ, όσο και αν προσπαθείτε να εξωραΐσετε και να επικοινωνήσετε με διαφορετικό τρόπο το νομοσχέδιο αυτό, είναι ένα ακόμη μεγάλο βήμα για την περαιτέρω απορρύθμιση της αγοράς εργασίας. Η νέα κατάσταση που διαμορφώνεται θα είναι σημαντικά δυσμενέστερη από την προηγούμενη. Και ποια είναι αυτή σύμφωνα με τα στοιχεία της Eurostat, που έχουν αναφέρει πολλοί συνάδελφοι; Ότι οι Έλληνες είναι πρωταθλητές στην Ευρώπη στις ώρες εργασίας - 39,8 ώρες- και δεύτεροι σε αγοραστική δύναμη από το τέλος. Επίσης, τα ποιοτικά στοιχεία έχουν απογοητευτικές επιδόσεις στους περισσότερους δείκτες με ποσοστά εργασιακής ικανοποίησης πολύ πιο κάτω από τους συναδέλφους τους στην Ευρώπη και ένα από τα υψηλότερα ποσοστά άγχους και κατάθλιψης.

Ενώ έχουμε, λοιπόν, αυτούς τους αρνητικούς δείκτες από τις πιο επίσημες πηγές, ενώ είναι παγκοίνως γνωστή η κατάσταση των Ελλήνων εργαζομένων, προχωράτε σε επιβαρυντικές ρυθμίσεις και σε λίγο θα μιλάμε για μια χώρα με σκληρή αντεργατική πολιτική, μια πολιτική που χτίστηκε από τον νόμο Χατζηδάκη, από τον νόμο Βρούτση και μία σειρά άλλων νομοθετημάτων τα οποία κατακρεούργησαν βασικές εργασιακές αρχές. Νομοθετείτε σταθερά γράφοντας, υποτίθεται, άρθρα με τα αόρατα χέρια της αγοράς. Πρέπει να μάθετε, όμως, ότι ισχυρότερο από ένα αόρατο χέρι είναι η συλλογική έκφραση, είναι η φωνή των εκατοντάδων χιλιάδων εργαζομένων σε αυτόν τον τόπο που σας δείχνουν την πόρτα της εξόδου.

Την αγωνία και τις διεκδικήσεις αυτών των εργαζομένων, των δεκάδων εργατικών σωματείων, των εργατικών κέντρων, της ΓΣΕΕ σάς καλούμε έστω και τώρα να υιοθετήσετε και να αποδεχθείτε την τροπολογία μας για τον προσδιορισμό του κατώτατου μισθού από τους κοινωνικούς εταίρους και την εθνική γενική συλλογική σύμβαση εργασίας, για τη διευκόλυνση των συλλογικών διαπραγματεύσεων, την προστασία των εργαζομένων και την επίλυση συλλογικών διαφορών με διαιτησία.

Άλλωστε, υποτίθεται η ιδεολογία σας, ο οικονομικός φιλελευθερισμός, που για τη Νέα Δημοκρατία δεν είναι, προφανώς, ιδεολογία, αλλά είναι ένα σύστημα εξουσίας, είναι «παρεοκρατία» αυτό που πιστεύετε, αλλά, τέλος πάντων, δεν θα μείνω σε αυτό. Όλα, όμως, θα πρέπει να ρυθμίζονται -κατά τη λογική σας- χωρίς την παρέμβαση από το κράτος. Υποτίθεται ότι όλα τα ρυθμίζει η αγορά, οι δρώντες, δηλαδή οι κοινωνικοί εταίροι. Λοιπόν, το μόνο πράγμα -κατά τη φιλελεύθερη Νέα Δημοκρατία - που δεν ορίζεται από την αγορά, αλλά σκληρά από το κράτος και δη από τον Υπουργό, είναι ο βασικός μισθός. Τι υποκρισία, πραγματικά.

Και, κλείνοντας, θέλω να πω γι’ αυτήν την υποκρισία όταν επίμονα αναφέρεστε στα «λεφτόδεντρα» και στις προτάσεις που σας κάνουμε ως Αξιωματική Αντιπολίτευση. Μας ρωτάτε πού θα βρείτε χρήματα για τις συντάξεις χηρείας, για τον 13ο μισθό και ότι είστε, και καλά, δημοσιονομικά υπεύθυνοι. Χρήματα για τους πολίτες, για τους χαμηλοσυνταξιούχους, για τις συντάξεις χηρείας, δεν υπάρχουν. Βρήκατε, όμως, εν ριπή οφθαλμού, 150 εκατομμύρια για να αποζημιώσετε τους εργολάβους του μικρού τμήματος του ΒΟΑΚ και άλλα 10 εκατομμύρια για να αποζημιώσετε κομμάτι του Πάτρα-Πύργος, 160 εκατομμύρια σύνολο, μέσα σε μόλις δύο εβδομάδες.

Δυστυχώς, αυτή η Κυβέρνηση είστε. Αυτήν την υποκρισία έχετε και με αυτήν την υποκρισία θα αναμετρηθείτε.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παρασύρη.

Τον λόγο έχει η κ. Γρηγοράκου Παναγιώτα από το ΠΑΣΟΚ-Κίνημα Αλλαγής.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, λογικά ο συγκεκριμένος τίτλος του παρόντος νομοσχεδίου πρέπει να είναι ίσως και ο πιο ειρωνικός που έχουμε δει τα τελευταία χρόνια: «Δίκαιη Εργασία για Όλους». Το πρόβλημα είναι ότι το παρόν νομοσχέδιο ούτε το δίκαιο προάγει, ούτε την εργασία προστατεύει, ούτε αφορά όλους. Αντιθέτως, διευρύνει την αδικία, αποδυναμώνει τους εργαζόμενους και ευνοεί τους ισχυρούς.

Αυτό το νομοσχέδιο δεν στηρίζει τον εργαζόμενο, αλλά τον διαλύει. Δεν απλοποιεί τη νομοθεσία, αλλά την παρακάμπτει. Δεν προστατεύει την εργασία, αλλά την αποδομεί. Και δεν είναι η πρώτη φορά. Διότι η Νέα Δημοκρατία, από το 2019, συστηματικά, στρατηγικά προσπαθεί να απορρυθμίσει τελείως την αγορά εργασίας, δυσκολεύοντας κάθε μέρα την καθημερινότητα των εργαζομένων.

Καταργήσατε τον βάσιμο λόγο απόλυσης, δηλαδή να ξέρει ένας εργαζόμενος για ποιον λόγο τον διώχνει κάποιος από τη δουλειά του. Αποδυναμώσατε τις συλλογικές συμβάσεις εργασίας. Περιορίσατε το δικαίωμα στην απεργία. Νομοθετήσατε τη δεκατριάωρη εργασία, ημερήσια απασχόληση σε δύο εργοδότες, παραβιάζοντας την ευρωπαϊκή Οδηγία για το εντεκάωρο της ανάπαυσης. Εισαγάγατε τις περιβόητες κατά παραγγελία συμβάσεις on demand, δηλαδή τον ορισμό της επισφαλούς, περιστασιακής και απροστάτευτης εργασίας.

Και τώρα, με αυτό το νομοσχέδιο, προσπαθείτε να ολοκληρώσετε το έργο σας. Δεκατρείς ώρες εργασίας σε έναν εργοδότη. Φέρνετε τη δυνατότητα εφαρμογής συστήματος ευέλικτης διευθέτησης του χρόνου εργασίας ακόμα και σε εβδομαδιαία βάση, χωρίς αίτημα του εργαζόμενου, όπως γινόταν μέχρι το 2021. Δίνεται η δυνατότητα πρόσληψης εργαζομένων για την κάλυψη κατεπειγουσών αναγκών, με σύμβαση εργασίας ορισμένου χρόνου, διάρκειας έως και δύο ημερών την εβδομάδα. Κι όλα αυτά στο όνομα της ευελιξίας.

Το πρόβλημα είναι ότι δεν μιλάμε για ευελιξία. Όταν στερείς από τον εργαζόμενο τη διαπραγματευτική του ικανότητα και τη διαπραγματευτική του δύναμη, δυστυχώς, μιλάς για εξαναγκασμό. Το πρόβλημα, όμως, είναι - ή μάλλον δεν είναι- το τι ακριβώς περιέχει το συγκεκριμένο νομοσχέδιο, αλλά η ιδεολογία, η οποία κρύβεται από πίσω. Και, αυτήν τη στιγμή, όταν μας λέτε ότι οι εργαζόμενοι το ζήτησαν ή όταν μας λέτε ότι η δεύτερη δουλειά είναι επιλογή, σημαίνει ότι έχουμε μπροστά μας έναν ακραίο νεοφιλελευθερισμό, ο οποίος είναι κεκαλυμμένος πίσω από το μανδύα του εκσυγχρονισμού.

Διότι δεν είναι μεταρρύθμιση, είναι πισωγύρισμα. Δεν είναι πρόοδος, είναι κοινωνική υποχώρηση. Πολιτική του 19ου αιώνα. Επικοινωνιακά, όμως, του 21ου αιώνα.

Τα στοιχεία που αφορούν στη χώρα μας είναι αμείλικτα. Οι Έλληνες εργάζονται περισσότερες ώρες την εβδομάδα σε σχέση με τους Ευρωπαίους πολίτες -39,8 ώρες την εβδομάδα. Και αμείβονται με έναν από τους χαμηλότερους μισθούς στην Ευρωπαϊκή Ένωση με μόλις 17.013 ευρώ ετησίως, όταν ο μέσος όρος της Ευρωπαϊκής Ένωσης είναι στις 37.863 ευρώ.

Η χώρα μας βρίσκεται πλέον στην τελευταία θέση στην αγοραστική δύναμη. Η παραγωγικότητα μας κατρακύλησε από -21,7% το 2020, πλέον έχει φτάσει στο -36,6% το 2023. Μόλις το 30% των εργαζομένων εργάζονται και καλύπτονται από συλλογικές συμβάσεις εργασίας ενώ με Οδηγία της η Ευρωπαϊκή Ένωση έχει ζητήσει ως στόχο το 80%.

Εσείς, όμως, κωφεύετε μπροστά σε αυτούς τους αριθμούς. Γενικά, αισθάνεστε ότι όλα πηγαίνουν καλά. Αλλά, συνεχίζετε να αδιαφορείτε για την ποιότητα ζωής των εργαζομένων, η οποία κάθε μέρα φθίνει και περισσότερο.

Ας δούμε, όμως, τη μεγάλη εικόνα. Όταν ένας νέος άνθρωπος εργάζεται χωρίς συγκεκριμένο ωράριο, με έναν μισθό που δεν του φτάνει για να καλύψει τις πάγιες ανάγκες του, εργάζεται, λοιπόν, χωρίς αξιοπρέπεια και χωρίς ελπίδα, το ερώτημα είναι πώς θα κάνει οικογένεια, πώς θα κάνει παιδιά, πώς θα ζήσει στη χώρα του. Και η εργασία είναι άρρηκτα συνδεδεμένη με το δημογραφικό. Η φτώχεια των εργαζομένων, στην ουσία, προεξοφλεί και τη φτώχεια των επόμενων γενεών.

Και με αυτό το νομοθέτημα, το οποίο μας φέρνετε σήμερα, δυστυχώς, χτίζετε ένα μοντέλο το οποίο δεν είναι απλώς οικονομικά άδικο, αλλά είναι και εθνικά αδιέξοδο.

Αναρωτιέμαι, μάλιστα, εάν, κυρίες και κύριοι της Κυβέρνησης, έχετε και επαφή και με την ευρωπαϊκή πραγματικότητα. Διότι, αυτήν τη στιγμή, στην Ευρώπη, έχει ανοίξει ο δημόσιος διάλογος για την τετραήμερη εργασία χωρίς τη μείωση των απολαβών. Εμείς, όμως, εδώ στην Ελλάδα, μιλάμε για τις δεκατρείς ώρες εργασίας.

Την ώρα που η Ισπανία, το Βέλγιο και η Ιρλανδία επενδύουν στην ποιότητα της εργασίας, εσείς επενδύετε στην ποσότητα της εξόντωσης των εργαζομένων. Την ώρα που η Ευρωπαϊκή Επιτροπή μιλά για ισορροπία επαγγελματικής και οικογενειακής ζωής, εσείς έρχεστε για να διαλύσετε την προσωπική ζωή του κάθε εργαζόμενου.

Και το ερώτημα που προκύπτει είναι το εξής: Όταν βλέπουμε όλες τις εταιρείες που ψάχνουν να βρουν εργαζόμενους της γενιάς Ζ και όταν ξέρουμε ότι τη γενιά Ζ δεν την ενδιαφέρει το να δουλεύει πολλές ώρες, να εξαντλείται ή να κάνει καριέρα, αλλά την ενδιαφέρει να έχει μια ισορροπία ανάμεσα στην επαγγελματική και προσωπική της ζωή, τότε ποιο είναι το κίνητρο το οποίο δίνεται σε αυτά τα νέα παιδιά για να έρθουν να δουλέψουν στην Ελλάδα;

Σε αντίθεση, λοιπόν, με την Κυβέρνηση της Νέας Δημοκρατίας, το ΠΑΣΟΚ δεν βλέπει την εργασία ως κόστος, αλλά ως θεμέλιο κοινωνικής δικαιοσύνης και ανάπτυξης. Πιστεύουμε στις συλλογικές διαπραγματεύσεις. Πιστεύουμε στους αξιοπρεπείς μισθούς. Όχι στα δεκατριάωρα επιβίωσης. Πιστεύουμε στη ζωή εκτός της εργασίας. Όχι στη δουλειά χωρίς ζωή. Πιστεύουμε σε μια Ελλάδα η οποία κρατά τους νέους της εδώ, για να δουλέψουν και να ζουν με αξιοπρέπεια. Γιατί η δίκαιη εργασία δεν είναι ένα σύνθημα, δεν είναι απλά ένας τίτλος χωρίς περιεχόμενο για εμάς. Είναι όρος ύπαρξης κάθε δημοκρατικής και περήφανης κοινωνίας.

Και, κλείνοντας, μπορεί να καταθέτετε νομοθετήματα και νόμους, αλλά δυστυχώς δεν μπορείτε να αλλάξετε την αλήθεια. Και η αλήθεια ποια είναι; Ότι φέρνετε σήμερα στη Βουλή μία δήθεν μεταρρύθμιση. Στην πραγματικότητα, όμως, οι εργαζόμενοι χάνουν, οι ανισότητες μεγαλώνουν και η κοινωνία φτωχαίνει.

Η κοινωνία μας και η Ελλάδα μας δεν χρειάζεται εργαζόμενους των δεκατριών ωρών. Χρειάζεται εργαζόμενους των οκτώ ωρών, με αξιοπρέπεια, δικαιώματα και προοπτική. Και αυτός είναι και ο λόγος που το ΠΑΣΟΚ, για ακόμα μια φορά, θα το βρείτε απέναντί σας.

Ευχαριστώ.

(Χειροκροτήματα από την πτέρυγα του ΠΑΣΟΚ)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Γρηγοράκου.

Τον λόγο έχει ο Κοινοβουλευτικός Εκπρόσωπος από τη Νέα Αριστερά κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, να ξεκινήσω με κάτι, το οποίο οφείλουμε να ξεκαθαρίσουμε. Από το πρωί, η Υπουργός έχει αναφερθεί -αν δεν κάνω λάθος- δυο φορές ότι στις νομοτεχνικές που έκανε ενσωμάτωσε και μία πρόταση της Νέας Αριστεράς. Ωραία. Για να δούμε λίγο την πραγματικότητα.

Πρώτα απ’ όλα, προκύπτει μια αντίφαση γιατί, στην έναρξη του νομοσχεδίου, κατηγορούσατε και εμάς και την υπόλοιπη Αντιπολίτευση ότι δεν έχουμε προτάσεις. Πως μπορείτε, ταυτόχρονα, να κατηγορείτε κάποιον ότι δεν έχει προτάσεις και μετά να έρχεστε να λέτε ότι ενσωματώνετε και προτάσεις, αυτό μόνο εσείς μπορείτε να το κάνετε.

Αλλά, για να μην μπερδευόμαστε, στο συγκεκριμένο νομοσχέδιο, η πρότασή μας είναι καθαρή. Είναι η απόσυρση. Αυτή είναι η πρότασή μας για το συγκεκριμένο νομοσχέδιο. Έχουμε προτάσεις για τα εργασιακά. Δεν έχουμε προτάσεις για το πως θα εξανθρωπίσουμε τη βαρβαρότητα που φέρνει αυτό το συγκεκριμένο νομοσχέδιο, διότι ο πυρήνας του, δομικά, δεν δέχεται αλλαγές.

Να σας το πω αλλιώς και ίσως συνεννοηθούμε. Αν έχω έναν κουβά με λύματα, όση ζάχαρη και να βάλω δεν θα πάρω λουκουμάδες. Κουβά με λύματα θα έχω στα χέρια μου. Οπότε, προτάσεις, για το πώς θα γίνει πιο ανθρώπινο το δεκατριάωρο, από εμάς δεν θα έχετε.

Πάμε να δούμε ποια είναι η μεγάλη εικόνα και εκεί θα έπρεπε να σταματήσει η συζήτηση. Η μεγάλη εικόνα είναι ότι στην Ελλάδα το 2025 συζητάμε για αύξηση του χρόνου εργασίας. Δεν έχει σημασία αν είναι μία ώρα, δύο ώρες, πέντε λεπτά. Το να συζητάμε το 2025 για αύξηση του χρόνου εργασίας στη χώρα που οι εργαζόμενοι εργάζονται τις περισσότερες ώρες απ’ όλη την Ευρώπη, θα έπρεπε να τελειώνει η συζήτηση. Θα έπρεπε να τελειώνει η συζήτηση. Δεν μπορούμε αυτήν τη στιγμή να δεχτούμε ούτε καν ένα πλαίσιο συζήτησης το οποίο να λέει ότι σήμερα θα αυξηθεί ο χρόνος εργασίας.

Επόμενο ζήτημα. Έχετε κακοποιήσει τη λέξη «επιλογή». Κανένας εργαζόμενος δεν επιλέγει να διαλύσει τη ζωή του. Δεν είναι επιλογή, είναι εκβιασμός. Και για ποιον λόγο είναι εκβιασμός; Για έναν πολύ απλό λόγο, για το κόστος ζωής. Τι λέτε στον εργαζόμενο; Με οκτώ, δέκα, δώδεκα ώρες δεν μπορείς να πληρώσεις τους λογαριασμούς σου, θα δουλεύεις παραπάνω. Αυτό λέτε. Αυτό λέτε, γιατί δεν είναι αυτό που είπε ο κ. Μηταράκης ότι είναι ο φτωχός που επιλέγει να γίνει πλούσιος. Κανένας εργαζόμενος δεν έγινε πλούσιος με δεκατρείς ώρες εργασίας ποτέ στον πλανήτη και ούτε θα συμβεί. Άρα, είναι εκβιασμός και αυτόν τον εκβιασμό τον αποτυπώνουν και τα επίσημα στοιχεία, γιατί βρισκόμαστε σε μια χώρα με αρνητικές πρωτιές στο κόστος ζωής, στο κόστος στέγασης. Τα στοιχεία της Eurostat του καλοκαιριού δείχνουν ότι στο ρεύμα ο πληθωρισμός είναι εννιά φορές πάνω από τον ευρωπαϊκό μέσο όρο και ο πληθωρισμός στα νοίκια τρεις φορές πάνω από τον ευρωπαϊκό μέσο όρο. Άρα, γι’ αυτό μιλάμε για εκβιασμό και όχι επιλογή.

Το πιο αστείο επιχείρημα είναι το «μα, ήδη ίσχυε, απλά ήταν για δύο εργοδότες». Δεν ήταν «ήδη ίσχυε», ήδη το είχατε νομοθετήσει εσείς για δύο εργοδότες, είναι λίγο διαφορετική η βαρύτητα το ότι «το είχαμε νομοθετήσει εμείς πριν λίγο, οπότε το φέρνουμε τώρα και για έναν εργοδότη».

Ποιο παραγωγικό μοντέλο όμως φωτογραφίζει αυτό το νομοσχέδιο; Γιατί θέλετε να λέτε ότι είστε και με την καινοτομία και με την εξέλιξη της επιστήμης κ.λπ.. Μπορείτε να φανταστείτε μία δουλειά σε κλάδους αιχμής όπου κάποιος εργαζόμενος μπορεί να είναι παραγωγικός δεκατρείς ώρες; Δεν μπορείτε, γιατί δεν υπάρχει. Αλλά την απάντηση την είχε δώσει ο Άδωνις Γεωργιάδης σε άλλη μία κρίση ειλικρίνειας, που είχε πει ότι η Ελλάδα πρέπει να γίνει η Φλόριντα της Ευρώπης. Τον ευχαριστούμε τον κ. Γεωργιάδη που μας λέει χωρίς ντροπή ότι φαντάζεται ότι η Ελλάδα πρέπει να είναι απλά μια μεγάλη Ντίσνεϊλαντ για τον τουρισμό. Εστίαση, τουρισμός, real estate. Αυτά κάνετε. Το δεκατριάωρο μόνο σε αυτούς τους κλάδους μπορεί να δουλέψει με τον τρόπο που εσείς το φαντάζεστε, που είναι κλάδοι μη παραγωγικής εργασίας, να το πούμε έτσι, δηλαδή κυρίως έντασης εργασίας και όχι, αν θέλετε, έντασης γνώσης. Αυτό το παραγωγικό μοντέλο φέρνετε. Κάνω μικρή παρένθεση εδώ. Τελείως τυχαία μέσα σε αυτό το νομοσχέδιο μπήκε και μία τροπολογία που είχαμε τη χαρά να μας την εξηγήσει η κ. Μιχαηλίδου που είπε ότι θα έρθετε να κάνετε real estate και με τα ακίνητα του Γηροκομείου στην Αθήνα. Κουμπώνει το ένα με το άλλο πάρα πολύ ωραία.

Ποιο είναι το κεντρικό πρόβλημα της ελληνικής οικονομίας αυτήν τη στιγμή και πώς αποτυπώνεται στον βασικό οικονομικό δείκτη της χώρας; Φτάνει να δούμε το αποτύπωμα που έχουν οι μισθοί στο ΑΕΠ και το αποτύπωμα που έχουν τα κέρδη στο ΑΕΠ. Για να ήμασταν απλά στον ευρωπαϊκό μέσο όρο, θα έπρεπε το μερίδιο των μισθών στο ΑΕΠ να είναι +31 δισ. και για να ήμασταν -ξαναλέω- απλά στον ευρωπαϊκό μέσο όρο, θα έπρεπε το μερίδιο των κερδών στο ΑΕΠ να είναι -22 δισ.. Εσείς υλοποιείτε μία πολιτική κανονικής λεηλασίας και βίαιης αναδιανομής. Η Ελλάδα είναι στις καλύτερες χώρες της Ευρώπης αν δούμε το ποσοστό των κερδών ως μέρος του ΑΕΠ και στις χειρότερες χώρες της Ευρώπης αν δούμε τους μισθούς ως μέρος του ΑΕΠ.

Ποια είναι η βασική μας πρόταση, όχι για το νομοσχέδιο, για μία άλλη εργασιακή πολιτική; Η βασική μας πρόταση είναι ένα ισχυρό σύστημα, μια ισχυρή αρχιτεκτονική συλλογικών συμβάσεων εργασία, αυτά τα οποία ο κ. Μητσοτάκης ήδη από το 2018 σε ομιλία στο ΣΕΦ είχε χαρακτηρίσει έναν «προβληματικό συνδυασμό» και «ξέρουμε πού δεν θέλουμε να πάμε, πού δεν θέλουμε να επιστρέψουμε». Τι έλεγε ο κ. Μητσοτάκης ότι ήταν το βασικό οικονομικό πρόβλημα της χώρας; Ότι ταυτόχρονα είχαμε επεκτασιμότητα των συλλογικών συμβάσεων, τη δυνατότητα μονομερούς προσφυγής στη διαιτησία και υπερίσχυση των κλαδικών έναντι των επιχειρησιακών συμβάσεων.

Συγχωρήστε με, αλλά αυτός είναι ο πυρήνας του εργασιακού δικαίου. Αυτό σημαίνει συλλογικές συμβάσεις και σε αυτό δεν πιστεύετε και γι’ αυτό η χώρα είναι στον πάτο στο ποσοστό κάλυψης εργαζομένων από συλλογικές συμβάσεις. Και γι’ αυτό έξι χρόνια αυτό το ποσοστό δεν αυξάνεται. Και γι’ αυτό δεν μπορείτε να δώσετε και καμία απάντηση στο απλό ερώτημα αν έχετε στρατηγική για να αυξηθεί η κάλυψη εργαζομένων από συλλογικές συμβάσεις, γιατί δεν θέλετε, όχι γιατί δεν μπορείτε να έχετε στρατηγική, γιατί δεν θέλετε. Δεν είναι τυχαίο ότι ακόμα και σε κλάδους που ειδικά μετά τον covid η κερδοφορία κυριολεκτικά έχει πιάσει ταβάνι, βλέπε ιδιωτική υγεία -και ξέρετε ποιοι είναι σε αυτούς τους κλάδους, είναι μεγάλα funds, όπως η CVC, την ξέρετε πολύ καλά την CVC στην Κυβέρνηση- ακόμα και σε αυτόν τον κλάδο δεν υπάρχει σήμερα συλλογική σύμβαση και παλεύει η ομοσπονδία για υπογραφή συλλογικής σύμβασης. Δεν είναι καθόλου τυχαίο αυτό.

Και επιτρέψτε μου, κλείνοντας, να αναφερθώ στο νομοσχέδιο Χατζηδάκη, γιατί έχει αξία να δούμε λίγο και μέσα στον χρόνο πώς πηγαίνουν τα επιχειρήματα, τότε που ο κ. Χατζηδάκης μας φώναζε και έλεγε «καταψηφίζετε την τετραήμερη εργασία;». Δεν θα ήξερε ότι μετά από μερικά χρόνια θα ερχόταν άλλη Υπουργός και θα έλεγε και αυτή ότι «φέρνουμε και εμείς τετραήμερη εργασία», που την είχε ήδη φέρει ο κ. Χατζηδάκης. Με βάση αυτά που έλεγε ο κ. Χατζηδάκης εδώ, έξω ο κόσμος δουλεύει τετραήμερο, απλά δεν το ξέρει. Είναι εργασιακό «Παΐσιου», θα είναι σαν να δουλεύεις τετραήμερο, αλλά δεν θα δουλεύεις.

Τι είχε πει σε εκείνο το νομοσχέδιο ο Χατζηδάκης; Θα αναφερθώ σε δύο παραδείγματα. Έκανε μια γενικευμένη επίθεση στους συνδικαλιστές: «Ο συνδικαλιστής είχε ισχυρότερο καθεστώς προστασίας από απόλυση μέχρι τώρα απ’ ό,τι οι έγκυοι. Σας ενοχλεί ότι τους φέρνουμε στο ίδιο επίπεδο; Μέχρι τώρα δεν μπορούσε να έχει κύρωση από πλευράς εργατικού δικαίου ο συνδικαλιστής εάν είχε εμπλακεί σε βιαιοπραγία εναντίον συναδέλφου ή ακόμα και αν είχε εμπλακεί σε περίπτωση σεξουαλικής παρενόχλησης». Και δεύτερη παρέμβαση του κ. Χατζηδάκη: «Το ερώτημα είναι το εξής. Κάθε Έλληνας που κάνει παράνομες πράξεις, συμπεριλαμβανομένων των Βουλευτών, που ορθώς αίρεται η ασυλία τους, είναι υπόλογος. Ο συνδικαλιστής για εσάς είναι ιερή αγελάδα;».

Ξεκινάω από το δεύτερο. Με το που διαβάζει κάποιος στέλεχος αυτής της Κυβέρνησης να λέει ότι κάθε Έλληνας που κάνει παράνομες πράξεις είναι υπόλογος, ακόμα και Βουλευτής, ακούμε ένα βαθύτατο γέλιο από βοσκοτόπια σε όλη την Ελλάδα. Βαθύτατο γέλιο για το ποιος είναι υπόλογος και ποιος δεν είναι υπόλογος.

Και πάμε να δούμε στην πράξη πώς λειτούργησε η προστασία που έφερε ο κ. Χατζηδάκης και θα σας δώσω μόνο ένα παράδειγμα αυτής της ντροπής. Εργαζόμενη σε κατάστημα της Τράπεζας Αττικής στην Κέρκυρα έχει κάνει πολλαπλές καταγγελίες για παρενόχληση και μπούλινγκ από προϊστάμενό της. Ποιο είναι το αποτέλεσμα; Απολύεται η εργαζόμενη. Πηγαίνει στο δικαστήριο, κερδίζει το δικαστήριο, αλλά προφανώς λόγω του νόμου Χατζηδάκη δεν υπάρχει επαναπρόσληψη. Βγαίνει μια συνδικαλιστική παράταξη στην Τράπεζα Αττικής και καταγγέλλει με αφορμή την Ημέρα της Γυναίκας την απόλυση μιας γυναίκας μητέρας μονογονεϊκής οικογένειας που είχε καταγγείλει παρενόχληση. Ποιο είναι το αποτέλεσμα; Να απολυθούν τρεις συνδικαλιστές που έγραψαν αυτήν την ανακοίνωση.

Αυτό είναι το αποτέλεσμα της προστασίας που έχετε φέρει. Για να μην πούμε για τις απολύσεις του μισού σωματείου στο ΚΤΕΛ Θεσσαλονίκης που ευτυχώς «έπεσε» στα δικαστήρια. Για να μην πούμε για την προσπάθεια μαφιόζικης απόλυσης του Κώστα Γενηδούνια στη Hellenic Train, για τις απολύσεις που κάνει αυτήν τη στιγμή και με ανοικτή σε όλο το μπλοκ των μηχανοδηγών που το προηγούμενο διάστημα κατήγγειλαν τις εγκληματικές πολιτικές που οδήγησαν και στο έγκλημα των Τεμπών. Αυτή είναι η αντίληψη που έχετε για την εργασία.

Άρα, κλείνοντας, είναι καθαρό ότι για όλους τους λόγους του κόσμου καταψηφίζουμε αυτό το νομοσχέδιο και να είστε σίγουροι ότι αυτή η πολιτική δεν θα μακροημερεύσει. Kαι δεν θα μακροημερεύσει γιατί είναι αντίθετη στα συμφέροντα της τεράστιας κοινωνικής πλειοψηφίας και αντίθετη στα συμφέροντα του κόσμου της εργασίας.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Έχει ζητήσει τον λόγο η Υπουργός. Παρακαλώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε Ηλιόπουλε, εκπρόσωπε της Νέας Αριστεράς, εδώ υπάρχει το εξής φαινόμενο. Είναι σαφές ότι θέλετε να είστε αρεστοί στους ψηφοφόρους σας. Μάλιστα. Ενώ λοιπόν η κ. Έφη Αχτσιόγλου, πρώην Υπουργός Εργασίας, ήταν από τους συναδέλφους Βουλευτές που ήρθαν με προτάσεις -και προς τιμήν της- και εμείς είμαστε ανοιχτοί σε αυτές, ενσωματώσαμε προτάσεις και ανακοινώσαμε και την πηγή τους, γιατί θεωρούμε ότι αυτό είναι το σωστό και το ηθικό, να λέμε ποια είναι η πηγή των προτάσεων, τώρα τι ήρθατε και μας είπατε; «Προσοχή. Για να εξηγούμαστε. Εμείς δεν προτείναμε τίποτα. Εμείς θέλουμε απόσυρση».

Σας διαβάζω, λοιπόν, κύριε Ηλιόπουλε, από τα Πρακτικά της 10ης Οκτωβρίου. Η κ. Αχτσιόγλου -προς τιμήν της ξαναλέω- λέει: «Σας είπαν οι εκπρόσωποι των εργαζομένων που δουλεύουν σε επιχειρήσεις που έχουν διάλειμμα ότι, ακριβώς επειδή το διάλειμμα δεν προσμετράται ως χρόνος εργασίας, καταλήγει το δεκατριάωρο να είναι δεκατετράωρο».

«Απαντήσατε», λέει η κ. Αχτσιόγλου, «Προβλέπω στην αιτιολογική έκθεση ότι δεν θα καταστρατηγείται το εντεκάωρο. Αν, λοιπόν, δεν πρέπει να καταστρατηγείται η εντεκάωρη ουσιαστική συνεχόμενη ανάπαυση», συνεχίζει η κ. Αχτσιόγλου, «γιατί δεν προβλέπεται ρητά στον νόμο; Ρητά στον νόμο, όχι στην αιτιολογική έκθεση που δεν έχει κανονιστική ισχύ! Όχι τέτοια πράγματα, καθαρά, ρητά στον νόμο, στις επιχειρήσεις που έχουν διάλειμμα δεν εφαρμόζεται το δεκατριάωρο, καθαρά πράγματα». Τάδε έφη Έφη Αχτσιόγλου.

Αυτό κάναμε, προβλέψαμε αυτό που είπε η κ. Αχτσιόγλου ρητά στον νόμο, καθαρά πράγματα, κατά τα λεγόμενά της.

Και αυτό, κύριε Ηλιόπουλε, δεν είναι ντροπή, είναι κοινοβουλευτικός διάλογος. Τα κόμματα προτείνουν και η Κυβέρνηση που έχει ευήκοα ώτα ενσωματώνει και αποδίδει και την πηγή των προτάσεων. Πήγατε να κάνετε ένα βήμα μπροστά και καταλήξατε να κάνετε δύο βήματα πίσω. Αυτό -λυπάμαι- είναι θλιβερό και μικροπρεπές.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, θα ήθελα τον λόγο.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Ηλιόπουλε, έχετε τον λόγο και μετά ο κ. Μηταράκης.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θλιβερό και μικροπρεπές, ακριβώς αυτό το οποίο χαρακτηρίζει τη στάση σας από την πρώτη ως την τελευταία μέρα, είτε όταν ήσασταν στο Υπουργείο Παιδείας και κάνατε αυτά που κάνατε είτε τώρα που είστε στο Υπουργείο Εργασίας.

Για όποιον άνθρωπο έχει στοιχειώδη κατανόηση κειμένου -και ξέρω ότι είστε από τους ανθρώπους που έχετε στοιχειώδη κατανόηση κειμένου και καταλαβαίνω ότι είστε στοιχειωδώς πιεσμένη- είναι φανερό ότι η φράση αυτή ήταν για να δείξει ακριβώς πόσο ακραίο είναι το νομοσχέδιό σας. Γιατί ξέρετε πολύ καλά ότι όταν υπάρχει μια συνολική πολιτική τοποθέτηση, που η αιχμή αυτής της πολιτικής τοποθέτησης σε όλες τις επιτροπές από τη Νέα Αριστερά είναι το «αποσύρετε το νομοσχέδιο!», αυτό δεν μπορείτε να το πάρετε πίσω και σας το ξαναλέω, σε περίπτωση που δεν το κατανοήσατε: Αν έχεις έναν κουβά με λύματα, όση ζάχαρη και να βάλεις στα λύματα, λουκουμάδες δεν θα πάρεις. Λύματα παραμένει το νομοσχέδιό σας, λύματα παραμένει και η πολιτική σας.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Μηταράκης έχει τον λόγο για μία σύντομη παρέμβαση.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, μόνο ένα λεπτό θα μιλήσω.

Εγώ θα ήθελα να ευχαριστήσω τον κ. Ηλιόπουλο που διόρθωσε την πολιτική λαθροχειρία της κ. Αχτσιόγλου, αδειάζοντάς τη. Η κ. Αχτσιόγλου είπε -λανθασμένα, να το πω ευγενικά- ότι εγώ είπα ότι οι φτωχοί επιλέγουν να είναι φτωχοί.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Το ίδιο πράγμα είναι, κύριε Μηταράκη, για τον Θεό!

**ΝΟΤΗΣ ΜΗΤΑΡΑΚΗΣ:** Καθόλου!

Αντιθέτως είπα αυτό που είπε ο κ. Ηλιόπουλος, ότι η Νέα Δημοκρατία στηρίζει πολιτικά το δικαίωμα της κοινωνικής κινητικότητας -διαβάζω από τα Πρακτικά- «το δικαίωμα ενός ανθρώπου που γεννήθηκε φτωχός να γίνει πλούσιος».

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Το ξέρει και ο «Φραπές» και ο «Χασάπης» αυτό!

**ΝΟΤΗΣ ΜΗΤΑΡΑΚΗΣ:** Αυτό είναι πάντα μια ιδεολογική επιλογή της Νέας Δημοκρατίας, δημιουργώντας το πλαίσιο σε μια φιλελεύθερη οικονομία να δίνουμε τη δυνατότητα στον εργαζόμενο να μπορεί να αυξήσει το βιοτικό του επίπεδο, κάτι που αριστερά καθεστώτα σε όλο τον κόσμο έχουν πάντα αποτύχει να δημιουργήσουν.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Τον λόγο έχει ο κ. Ξανθόπουλος, μετά ο κ. Καππάτος και μετά η κ. Καραγεωργοπούλου.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Εθνική Αντιπροσωπεία συζητάει ένα νομοσχέδιο με τον τίτλο: «Δίκαιη Εργασία για Όλους: Απλοποίηση της Νομοθεσίας - Στήριξη στον Εργαζόμενο - Προστασία στην Πράξη - Συνταξιοδοτικές ρυθμίσεις». Αυτός είναι ο τίτλος του νομοσχεδίου και διαβάζοντας το νομοσχέδιο ακούγεται ο αχός των προπερασμένων αιώνων, τότε που οι εργαζόμενοι δεν είχαν δικαιώματα, τότε που οι εργαζόμενοι δούλευαν από την ανατολή έως τη δύση του ήλιου και τότε που ο εργοδότης είχε «δικαίωμα ζωής και θανάτου» -σε εισαγωγικά- επάνω τους, περικόπτοντας μισθούς, απολύοντας, καταργώντας το δικαίωμά τους στη ζωή και στην εργασία. Αυτό το πράγμα ακούγεται μέσα από την ανάγνωση του νομοσχεδίου.

Ποια είναι η βάση, το έδρανο πάνω στο οποίο στηρίζεται αυτό το νομοσχέδιο; Είναι αυτό το ιδεολόγημα της συντηρητικής σκέψης ότι είμαστε όλοι ίσοι, έχουμε την αυτή διαπραγματευτική ισχύ, εργοδότες και εργαζόμενοι. Αυτό το ιδεολόγημα -επαναλαμβάνω- σας εμποδίζει να αντιληφθείτε τις ταξικές σχέσεις, τη διαφορά ειδικού βάρους που έχει ο εργαζόμενος και ο εργοδότης και βεβαίως, την ανάγκη του εργαζόμενου να συνασπιστεί σε συλλογικές μορφές διεκδίκησης και προστασίας για να μην είναι μόνος του. Αγνοείτε, δηλαδή, όλη την ιστορική εμπειρία από τη Βιομηχανική Επανάσταση και μετά -για να μείνω στα τελευταία- την ανάγκη που ώθησε τους ανθρώπους να πάνε στις ενσωματώσεις, για να αντιμετωπίσουν ακριβώς την ακραία εργοδοτική αυθαιρεσία και έρχεστε και υιοθετείτε όχι αφελώς, αλλά δολίως την άποψη ότι εάν δεν θέλει ο εργαζόμενος, δεν θα δουλέψει δεκατρείς ώρες.

Και ειλικρινά βγείτε από την Αίθουσα αυτή, πάτε σε ένα συνδικάτο, μιλήστε με τους ανθρώπους! Καθίστε και ρωτήστε έναν άνθρωπο εξήντα χρονών, πενήντα οκτώ χρονών, πενήντα πέντε χρονών αν μπορεί να δουλέψει δεκατρείς ώρες συνέχεια, γιατί ο εργοδότης θα του βάλει τα δυο πόδια σε ένα παπούτσι, θα ασκήσει επάνω του οποιονδήποτε εκβιασμό και στο τέλος, θα του δείξει την πόρτα της απόλυσης.

Αυτό το πράγμα δεν μπορείτε να το αντιληφθείτε, γιατί ακριβώς η ιδεολογική σας προσέγγιση σάς εμποδίζει να καταλάβετε τις πραγματικές σχέσεις που υπάρχουν στην κοινωνία. Η κοινωνία δομείται με τη διάκριση των τάξεων. Υπάρχει εργατική τάξη, υπάρχουν εργοδότες, υπάρχουν οι αυτοαπασχολούμενοι οι οποίοι προσπαθούν, βεβαίως, να βελτιώσουν την οικονομική τους θέση σε ένα πλαίσιο που τους επιτρέπει ο συσχετισμός των δυνάμεων. Άλλοτε το εργατικό κίνημα κάνει βήματα μπρος, άλλοτε κάνει βήματα πίσω. Και σήμερα ζούμε στην περίοδο που έχετε μια ιδεολογική ηγεμονία. Από την άλλη πλευρά του Ατλαντικού μέχρι τις γειτονικές μας χώρες οι ιδέες και οι αξίες της αλληλεγγύης, της ισότητας, της δημοκρατίας, των δικαιωμάτων βάλλονται και είναι προφανές ότι στο πλαίσιο αυτό επιλέγετε ένα νομοσχέδιο με το οποίο καθιερώνετε την εργασία δεκατριών ωρών.

Άρθρο 7: Υπερωριακή απασχόληση, δεκατρείς ώρες στον ίδιο εργοδότη. Και μάλιστα, έρχεται η κυρία Υπουργός και μας λέει «το βελτιώνουμε, διότι μέχρι τότε ήταν σε διαφορετικούς εργοδότες, για να μην κουράζεται ο άνθρωπος και αλλάζει πεδίο παροχής υπηρεσίας, το κάνουμε στον ίδιο εργοδότη». Δηλαδή, δεν κοιτάζουμε το μείζον, που είναι η δουλειά δεκατριών ωρών, κοιτάζουμε ότι θα γλιτώνει ο εργαζόμενος το «πήγαινε έλα» σε διαφορετικό εργοδότη.

Και όλοι εμείς, που είμαστε μιας κάποιας ηλικίας και έχουμε λιώσει παπούτσια με τους εργαζόμενους στα συνδικάτα, στις διεκδικήσεις, στις πρωτομαγιάτικες διαδηλώσεις, θεωρούσαμε ότι το οκτάωρο ήταν η βάση, έτσι ώστε η κοινωνία να προχωρήσει. Θεωρούσαμε ότι το οκτάωρο, το οποίο είναι κατάκτηση του προπερασμένου αιώνα, αποτελεί την αφετηρία για τη βελτίωση των σχέσεων των εργαζόμενων σε μια κοινωνία, πολύ δε περισσότερο σήμερα που με την εξέλιξη της τεχνολογίας, που με την τεράστια τεχνολογική πρόοδο είναι ρεαλιστικός στόχος και το τριανταπεντάωρο χωρίς μείωση των μισθών και το τετραήμερο και για αυτόν τον λόγο είναι ένα τεράστιο ζήτημα το πώς το εργατικό κίνημα θα οργανώσει την πάλη του για να αποκρούσει αφενός μεν αυτά τα οποία του επιβάλλετε ως συντηρητική παράταξη και αφετέρου πώς θα προβάλλει στον κόσμο της εργασίας την πρόταση του αύριο.

Κυρίες και κύριοι συνάδελφοι, εδώ υπάρχει μία πολύ βασική διάκριση ανάμεσα σε εμάς που είμαστε στην Αριστερά και σε εσάς που είστε στη Δεξιά. Πιστεύετε ότι αυτός που έχει την εργοδοσία έχει δικαίωμα λύειν και δεσμείν να κάνει κουμάντο στην επιχείρησή του και θεωρείτε τον εργαζόμενο εξάρτημα της επιχείρησης. Αυτή είναι η βασική σας ιδεολογική επιλογή και με αυτήν πορεύεστε.

Δεν είναι έτσι τα πράγματα και πολύ σύντομα θα καταλάβετε ότι αυτός ο αδιέξοδος δρόμος είναι σε βάρος και της κοινωνίας, αλλά και της κοινωνικής ισορροπίας που θέλουμε να υπάρχει σε μία χώρα. Καταστρατηγούνται βασικές -πολύ βασικές- κατακτήσεις του εργατικού κινήματος και βαφτίζονται μεταρρυθμίσεις. Συκοφαντούνται οι μεταρρυθμίσεις και βεβαίως, ικανοποιείτε -όχι το εκλογικό, θα έλεγα- την επιλογή σας να είστε με μία μερίδα μικρή της κοινωνίας, η οποία, όμως, αποκερδαίνει πάρα πολλά χρήματα.

Σήμερα κάνετε μία επιλογή και από την άποψη αυτή, εμείς στην Αριστερά σάς ευχαριστούμε γιατί πραγματικά είναι ένα ταξικά μεροληπτικό νομοσχέδιο.

Δείχνετε με ποιους πάτε, ποιους στηρίζετε, εναντίον ποιων και εναντίον τίνος. Να είστε σίγουροι ότι αυτή η πρωτοβουλία σας θα βρει σε λίγο καιρό το εργατικό κίνημα απέναντι, γιατί θα αντιληφθούν και όσοι δεν το έχουν αντιληφθεί ότι αυτά που απεργάζεστε δεν αφορούν μόνον αυτούς που είναι άνεργοι, δεν αφορούν μόνο αυτούς που είναι εργαζόμενοι, αφορούν το σύνολο της ελληνικής κοινωνίας. Διότι η μεγάλη πλειοψηφία της ελληνικής κοινωνίας έχει να χάσει από αυτό το νομοσχέδιο και βεβαίως, θα σταθεί απέναντι.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ξανθόπουλο.

Τον λόγο έχει ο κ. Παναγής Καππάτος από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, συζητούμε ένα σχέδιο νόμου που δεν φιλοδοξεί να αλλάξει με συνθήματα την πραγματικότητα της εργασίας, αλλά με τη βελτίωση, με εργαλεία ευθύνης, διαφάνειας και σύγχρονης οργάνωσης.

Η Ελλάδα βγαίνει από μια μακρά περίοδο στρεβλώσεων στην αγορά εργασίας. Οφείλουμε να θεμελιώσουμε ένα πλαίσιο που σέβεται την αξιοπρέπεια του εργαζόμενου, στηρίζει την οικογένεια και δίνει στην επιχείρηση καθαρούς κανόνες, λιγότερη γραφειοκρατία και προβλεψιμότητα. Με νηφαλιότητα, χωρίς εξωραϊσμούς, αναγνωρίζουμε ότι κάθε ρύθμιση έχει κόστος προσαρμογής. Γι’ αυτό επιλέγουμε λύσεις που μειώνουν το διοικητικό βάρος, κάνουν τις προσλήψεις πιο απλές και ενισχύουν την καταγραφή του πραγματικού χρόνου εργασίας, ώστε να πληρώνεται δίκαια.

Η κεντροδεξιά μας αντίληψη βλέπει την εργασία ως πεδίο δημιουργίας και κοινωνικής κινητικότητας, όχι ως πεδίο σύγκρουσης. Χρειαζόμαστε ρυθμίσεις που να παντρεύουν την ευελιξία της οικονομίας με την ασφάλεια του ανθρώπου, την παραγωγικότητα με την υγεία και την ασφάλεια στον χώρο δουλειάς, αλλά και την τεχνολογία με την εμπιστοσύνη. Τούτο επιχειρεί το παρόν νομοθέτημα, με έμφαση στη μετρημένη πρόοδο και στη λογοδοσία.

Η μεταρρύθμιση αυτή έρχεται σε μια στιγμή που η ελληνική αγορά εργασίας παρουσιάζει τα καλύτερα αποτελέσματα των τελευταίων δεκαεπτά ετών. Η ανεργία έχει υποχωρήσει σημαντικά. Οι νέες θέσεις εργασίας αυξάνονται με σταθερό ρυθμό και η πλήρης απασχόληση αποτελεί πια την κυρίαρχη μορφή εργασίας. Δεν πρόκειται για αυτονόητα επιτεύγματα. Είναι το αποτέλεσμα πολιτικών που στηρίχτηκαν στη λογική, στη συνέχεια και στη συνεργασία.

Σε αυτό το περιβάλλον, το νέο νομοθετικό πλαίσιο επιχειρεί να ενισχύσει τη δυναμική που έχει δημιουργηθεί. Στόχος δεν είναι να ανατρέψουμε όσα λειτουργούν, αλλά να τα εκσυγχρονίσουμε. Να προσφέρουμε στον εργαζόμενο τη σιγουριά ότι ο κόπος του αναγνωρίζεται και στον εργοδότη τη δυνατότητα να λειτουργεί με κανόνες που σέβονται τον χρόνο του, χωρίς να τον πνίγουν στην γραφειοκρατία. Η μεταρρύθμιση δεν είναι μηχανιστική, είναι ανθρώπινη. Βλέπει τον πολίτη όχι ως αριθμό σε ένα σύστημα, αλλά ως φορέα δημιουργίας που χρειάζεται περιβάλλον σταθερό, προβλέψιμο και δίκαιο.

Η ουσία του νομοσχεδίου είναι ότι μεταφέρει την πολιτική για την εργασία από το επίπεδο των διακηρύξεων στο πεδίο της πράξης. Στο επίκεντρο δεν βρίσκεται μόνο ο εργαζόμενος ή μόνο η επιχείρηση, αλλά η σχέση τους ως θεμέλιο κάθε παραγωγικής κοινωνίας. Με τη χρήση ψηφιακών εργαλείων μειώνονται τα περιττά διοικητικά βάρη, οι διαδικασίες απλοποιούνται και η διαφάνεια ενισχύεται.

Η πρόσληψη γίνεται πλέον απλούστερη, γρηγορότερη και πιο καθαρή, με ενιαίο ψηφιακό αρχείο και δυνατότητα άμεσης ενημέρωσης για τον εργαζόμενο και τον εργοδότη. Οι νέες τεχνολογίες δεν αντικαθιστούν τη νομοθεσία, αλλά την υπηρετούν, επιτρέποντας σε όλους να γνωρίζουν τα δικαιώματα και τις υποχρεώσεις τους, χωρίς μεσολαβήσεις.

Πρόκειται για μια μεγάλη τομή που ευνοεί και τις μικρές επιχειρήσεις, οι οποίες επιβαρύνονταν δυσανάλογα από την πολυπλοκότητα των διαδικασιών. Η γραφειοκρατία δεν είναι απλώς βάρος για την οικονομία. Είναι εμπόδιο στην ελευθερία της εργασίας και αυτό το νομοσχέδιο κάνει ένα αποφασιστικό βήμα για να το άρει.

Ιδιαίτερη σημασία έχει η προσπάθεια να συνδυαστεί η ευελιξία με την προστασία. Η δυνατότητα προσαρμογής του χρόνου εργασίας στις προσωπικές ανάγκες του εργαζόμενου, όπως η τετραήμερη εργασία κατόπιν συμφωνίας, δεν αποτελεί απειλή, αλλά ευκαιρία. Σε μια εποχή που οι ρυθμοί της ζωής αλλάζουν και η ισορροπία μεταξύ επαγγελματικής και οικογενειακής ζωής αποτελεί ζητούμενο, η πολιτεία οφείλει να προσφέρει επιλογές και όχι να επιβάλλει περιορισμούς.

Το ίδιο ισχύει και για τη ρύθμιση των υπερωριών. Η επέκταση των δυνατοτήτων εργασίας συνοδεύεται από αυστηρές προϋποθέσεις και κυρίως, από την κατοχύρωση της συναίνεσης του εργαζομένου. Κανείς δεν μπορεί να εξαναγκαστεί να εργαστεί πέρα από το καθορισμένο ωράριο και καμία άρνηση δεν μπορεί να οδηγήσει σε δυσμενή μεταχείριση. Η αποζημίωση για την επιπλέον απασχόληση προβλέπεται ενισχυμένη, ενώ το παραδοσιακό οκτάωρο παραμένει ο σταθερός πυρήνας του Εργατικού Δικαίου.

Πρόκειται, λοιπόν, για μια μεταρρύθμιση που δεν καταργεί δικαιώματα, αλλά τα καθιστά πιο ουσιαστικά και εφαρμόσιμα στη σύγχρονη οικονομία. Η μεταρρύθμιση αυτή επεκτείνει την έννοια της προστασίας πέρα από τα όρια της απασχόλησης και αγγίζει τον ίδιο τον χώρο της εργασίας.

Με τις νέες ρυθμίσεις για την υγεία και την ασφάλεια οι επιχειρήσεις αποκτούν σαφείς υποχρεώσεις και εργαλεία πρόληψης, ενώ οι εργαζόμενοι εξασφαλίζουν συνθήκες που προστατεύουν τη ζωή και την αξιοπρέπειά τους. Η καταγραφή των υποδείξεων ιατρών και τεχνικών ασφαλείας γίνεται ηλεκτρονικά. Τα προγράμματα εκπαίδευσης σε πρώτες βοήθειες γενικεύονται και η παρουσία συντονιστών ασφαλείας καθίσταται υποχρεωτική στα τεχνικά έργα. Δεν είναι γραφειοκρατική λεπτομέρεια, αλλά ουσιαστική μέριμνα για την πρόληψη των ατυχημάτων και τη δημιουργία μιας νέας κουλτούρας ευθύνης.

Παράλληλα, ενισχύεται η Επιθεώρηση Εργασίας, ώστε να ασκεί τον ρόλο της με μεγαλύτερη αποτελεσματικότητα και ανεξαρτησία. Το κράτος δεν είναι τιμωρός. Είναι εγγυητής της νομιμότητας και της δίκαιης μεταχείρισης. Στηρίζοντας τα στελέχη της επιθεώρησης, στηρίζουμε τη διαφάνεια και την εμπιστοσύνη στην αγορά εργασίας.

Κυρίες και κύριοι συνάδελφοι, η εργασία υπήρξε πάντοτε ο καθρέπτης της κοινωνίας μας. Όσο πιο δίκαιοι και σύγχρονοι είναι οι κανόνες της τόσο πιο δίκαιη και δυναμική είναι η ίδια η χώρα. Το νομοσχέδιο αυτό δεν εξαντλεί τη συζήτηση για το μέλλον της εργασίας, αλλά τη συνεχίζει, με σεβασμό στις αγωνίες των ανθρώπων και πίστη στις δυνατότητές τους.

Η πρόθεσή μας δεν είναι να αλλάξουμε τον ρυθμό της ζωής, αλλά να τον προστατεύσουμε από τις αβεβαιότητες μιας εποχής που μεταβάλλεται ραγδαία. Η Ελλάδα χρειάζεται ένα θεσμικό πλαίσιο που να συμβαδίζει με τον ευρωπαϊκό της προσανατολισμό, να ενισχύει την απασχόληση και να δίνει προοπτική στις νέες γενιές.

Αυτό ακριβώς κάνει η παρούσα μεταρρύθμιση. Απλοποιεί, εξορθολογίζει, προστατεύει, ενώνει το δικαίωμα του εργαζόμενου με την ευθύνη του εργοδότη και συνδέει την οικονομική ανάπτυξη με την κοινωνική συνοχή. Αυτή είναι η ουσία της πολιτικής που υπηρετούμε, μία Ελλάδα που παράγει, εξελίσσεται και νοιάζεται για τον άνθρωπο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καππάτο.

Θα δώσω τώρα τον λόγο στην κ. Καραγεωργοπούλου, Κοινοβουλευτική Εκπρόσωπο από την Πλεύση Ελευθερίας και στην συνέχεια θα πάρουν τον λόγο ο κ. Νικητιάδης, ο κ. Μακάριος λαζαρίδης και ο κ. Μάντζος από το ΠΑΣΟΚ.

Ορίστε, κυρία συνάδελφε. Έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Υπάρχει ένα κοινό στοιχείο ανάμεσα στα γεγονότα των τελευταίων δύο ημερών που αφορούν στην απρόκλητη βία και καταστολή που ασκήθηκε στην Αρχιτεκτονική του Πολυτεχνείου, με συλλήψεις φοιτητών και προσαγωγές ακόμα και των δικηγόρων τους που κλήθηκαν σε υπεράσπισή τους στη ΓΑΔΑ, στα επεισόδια που συνέβησαν στο «Αττικόν», όπου κυριάρχησε ξανά η βία και η καταστολή σε νοσηλευτές και γιατρούς, αλλά και στην τοποθέτηση του Κυβερνητικού σας Εκπροσώπου κ. Μαρινάκη σε ό,τι αφορά τις προθέσεις της Κυβέρνησης για επεμβάσεις, παρεμβάσεις στο Μνημείο του Άγνωστου Στρατιώτη.

Και στις τρεις περιπτώσεις υπάρχει ένα κοινό σημείο, ένας κοινός παρονομαστής: ο φόβος και ο πανικός. Ο φόβος που σας διακατέχει απέναντι στην εμπέδωση της αφύπνισης της κοινωνικής συνείδησης. Ο φόβος σας στη μη δυνατότητα να εξοικειωθείτε με την κοινωνική διαμαρτυρία όταν αυτή εκφράζεται ειρηνικά, που είναι η πλέον ζωντανή εκδήλωση και το δείγμα υγείας του κράτους δικαίου και της δημοκρατίας.

Στο Αττικό Νοσοκομείο επιστρατεύσατε κατά την διάρκεια της επίσκεψης του Πρωθυπουργού και του κ. Γεωργιάδη, Υπουργού Υγείας, τέσσερις διμοιρίες ΜΑΤ, ΟΠΚΕ, ΥΜΕΤ και ΔΙΑΣ. Όλα αυτά, γιατί; Αντιμάχεστε ποιους; Τους νοσηλευτές και τους γιατρούς; Δεν δεχθήκατε να συνομιλήσετε μαζί τους για να μην σας πουν τι; Για να μην ακουστεί τι; Το ότι σε κάθε εφημερία υπάρχουν τουλάχιστον 120 ράντζα που δέχονται ασθενείς, ότι λείπουν οι μισοί νοσηλευτές ακόμα που θα έπρεπε να εργάζονται στο εν λόγω νοσοκομείο για να μπορεί να λειτουργήσει στοιχειωδώς, ότι τους χρωστάτε δέκα χιλιάδες ώρες άδειας και ότι οι μισές χειρουργικές αίθουσες είναι κλειστές, ενώ οι μισθοί είναι εκείνου του ύψους που δεν καταφέρνουν να επιβιώσουν ουσιαστικά αξιοπρεπώς μετά το πρώτο δεκαήμερο του μήνα;

Και στις τρεις περιπτώσεις και στην περίπτωση των εξαγγελιών που αφορούν στο τι προτίθεται να κάνει η Κυβέρνηση για την ανάγκη διάσωσης του Μνημείου του Αγνώστου Στρατιώτη, διακατέχεστε από φόβο. Μην τολμήσετε να αγγίξετε το Μνημείο του Αγνώστου Στρατιώτη! Αυτό ανήκει σε όλους τους Έλληνες. Δεν ανήκει σε εσάς και στην Κυβέρνησή σας που επιβιώνει με νόσφιση εξουσίας. Οι εξουσίες, πηγάζουν από τον κυρίαρχο ελληνικό λαό και σαφώς, η πρόσβαση στο Μνημείο του Αγνώστου Στρατιώτη και η κοινωνική διαμαρτυρία δεν εμπίπτει στο πεδίο της αρμοδιότητάς σας για να δικαιούστε να μιλάτε για ρύθμιση του χώρου και για εκείνους που θα πρέπει να επεμβαίνουν για να επιβάλουν την τάξη.

Πάμε και στο νομοσχέδιο, για τον υπόλοιπο χρόνο που απομένει. Παρά τον βαρύγδουπο τίτλο: «Δίκαιη εργασία για όλους», το νομοσχέδιο φέρνει βαθύτατη οπισθοδρόμηση στα εργασιακά δικαιώματα. Με τα άρθρα 6, 7 και 8, η Κυβέρνηση ανοίγει ξανά τον δρόμο για εξαντλητικά ωράρια, μονομερή εκ περιτροπής εργασία και διευθέτηση του χρόνου, με ατομικές συμφωνίες, εκβιασμούς, νομιμοποιώντας την εργοδοτική αυθαιρεσία σε βάρος της υγείας και της αξιοπρέπειας των εργαζομένων.

Στο άρθρο 9 η εκ των υστέρων καταχώρηση άδειας μετατρέπει ένα θεμελιώδες δικαίωμα σε εργοδοτικό προνόμιο, αφήνοντας τους εργαζόμενους έρμαια σε πιέσεις και καταστρατηγήσεις. Και με το άρθρο 24 καταργούνται οι αυτοτελείς μηχανισμοί εσωτερικών καταγγελιών, κλείνοντας το στόμα σε όσους τολμήσουν να καταγγείλουν παρανομίες.

Πρόκειται για ένα πλαίσιο που γυρίζει τη χώρα δεκαετίες πίσω εγκαθιστώντας ένα εργασιακό καθεστώς φόβου και ανασφάλειας. Όσο κι αν επικαλείστε το ευρωπαϊκό κεκτημένο, η Κυβέρνηση στην πράξη το υπονομεύει φέρνοντας συνθήκες που θυμίζουν περισσότερο εργασιακό μεσαίωνα, παρά δίκαιη εργασία για όλους.

Για του λόγου το αληθές, για τη διαφορά του φαίνεσθαι από το είναι, στο άρθρο 7 η διευθέτηση χρόνου εργασίας επεκτείνεται σε δώδεκα μήνες ακόμα και με ατομική συμφωνία, σε αντίθεση με την Οδηγία 2003/88 που προβλέπει τέτοια δυνατότητα μόνο μέσω συλλογικών συμβάσεων.

Στο άρθρο 5 ο εργοδότης αποκτά τη δυνατότητα να επιβάλει εκ περιτροπής εργασία χωρίς συναίνεση, παρά την αρχή της εθελοντικότητας της Οδηγίας 97/81.

Στο άρθρο 9 η κατάργηση της εποπτείας της επιθεώρησης εργασίας για την κατάτμηση της άδειας εκθέτει τον εργαζόμενο σε πιέσεις, αποδυναμώνοντας ένα θεμελιώδες δικαίωμα ανάπαυσης που έχει κριθεί αδιαπραγμάτευτο και από το Δικαστήριο της Ευρωπαϊκής Ένωσης.

Στο άρθρο 10 η δυνατότητα εκ των υστέρων δηλώσεις αλλαγών στο ΕΡΓΑΝΗ αναιρεί πλήρως την αρχή της προβλεψιμότητας που προβλέπει η Οδηγία 2019/1152.

Και στο άρθρο 6 η αύξηση της ημερήσιας υπερωριών σε τέσσερις ώρες ανοίγει τον δρόμο για εξαντλητικές δωδεκάωρες ημέρες, με σοβαρούς κινδύνους για την υγεία και την ασφάλεια των εργαζομένων, όπως έχει αναδείξει η νομολογία του Δικαστηρίου της Ευρωπαϊκής Ένωσης.

Το νομοσχέδιο που φέρει τον τίτλο: «Δίκαιη εργασία για όλους» στην ουσία σημαίνει λιγότερη προστασία, περισσότερη επισφάλεια, χειρότερες συνθήκες ζωής για τους εργαζόμενους. Με την κατάργηση των εγγυήσεων της Οδηγίας 2019/1152 και τις υπόλοιπες παρεκκλίσεις από το Ευρωπαϊκό Δίκαιο, η Κυβέρνηση μετατρέπει τον ίδιο τον τίτλο του νομοσχεδίου σε ειρωνεία.

Καταψηφίζουμε επί της αρχής κι ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Καραγεωργοπούλου.

Τον λόγο έχει ο Νικητιάδης από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργίνα… ή Υπουργέ, δεν ξέρω ποια προσφώνηση προτιμάτε, εγώ «Υπουργέ» θα σας λέω, αλλά αν προτιμάτε το «Υπουργίνα» μου το λέτε.

**ΝΟΤΗΣ ΜΗΤΑΡΑΚΗΣ:** «Κυρία Υπουργέ». Τα σωστά ελληνικά!

**ΓΕΩΡΓΙΟΣ ΝΙΚΗΤΙΑΔΗΣ:** Τελικώς ουδείς δηλώνει ικανοποιημένος. Ακόμα και αυτοί που υποτίθεται ότι θα τους εξυπηρετούσατε με αυτό το νομοσχέδιο, μοιάζουν να μην είναι ικανοποιημένοι. Δεν είναι, όμως, αυτό το τραγικό για σας. Ένα είναι το τραγικό: Το πολιτικό αποτύπωμα που μένει για το Κόμμα σας και την Κυβέρνησή σας. «Νέα δημοκρατία, η Κυβέρνηση που έφερε το δεκατριάωρο». Αυτό θα μείνει. Είτε είναι έτσι, είτε δεν είναι έτσι τα πράγματα, αυτό είναι το πολιτικό αποτύπωμα.

Σκεφτείτε, όμως, εκατόν δεκαεπτά χρόνια μετά τους αγώνες του Σικάγου που καθιέρωσε την πρωτομαγιά, διεκδικώντας για τους εργαζόμενους οκτώ ώρες εργασία, οκτώ ώρες ελεύθερο χρόνο, οκτώ ώρες ανάπαυση, έρχεστε εσείς να επιβάλλετε με νόμο τις δεκατρείς ώρες εργασίας. Προσέξτε, τονίζω το «με νόμο», διότι είναι διαφορετικό μέσα από διαπραγματεύσεις εργαζομένων και εργοδοτών να συμφωνηθούν οι δεκατρείς ώρες, όπου η κάθε πλευρά επιβάλλει τους όρους της και είναι διαφορετικό να δίνεται το δικαίωμα της επιβολής διά νόμου του δεκατριάωρου μόνο στην εργοδοσία.

Το λέω αυτό, κυρία Υπουργέ, διότι άκουσα από το Υπουργείο σας, από την πολιτική ηγεσία, άτομα να επικαλούνται τοπικές συλλογικές συμβάσεις που καμία σχέση δεν έχουν με τον νόμο που φέρνετε τώρα εσείς.

Ελάτε, όμως, κυρία Υπουργέ, να δούμε τι κάνει το νομοσχέδιο σας, να δούμε που μεριμνά για τη στήριξη των εργαζομένων, όπως λέει και ο τίτλος του.

Ας δούμε ενδεικτικώς αν προβλέπει κάτι για την προστασία των εποχικών απασχολούμενων. Υπάρχουν πάνω από 230.000 εργαζόμενοι. Πείτε μου μια πρόβλεψη, μία διάταξη για αυτούς τους 230.000 εποχικούς εργαζόμενους, που μας στηρίζει -όπως λέει ο τίτλος του νομοσχεδίου σας- αυτούς τους εργαζόμενους. Να σας πω για τη Δωδεκάνησο, κυρία Υπουργέ; Ξεπερνούν οι ξενοδοχοϋπάλληλοι τους 50.000. Προβλέπεται κάτι γι’ αυτούς; Θα μας πείτε;

Ερωτώ, κυρίες και κύριοι συνάδελφοι, διότι σε σχετική ερώτηση που έχω υποβάλει η απάντηση του Υπουργείου είναι μονίμως «Το μελετάμε». Και αναφέρομαι στην χρονική επέκταση του επιδόματος ανεργίας. Μα, τι μελετάτε τόσους μήνες για τη χρονική επέκταση; Πάνω από έναν χρόνο μελετάτε. Δηλαδή τι είναι αυτή η μελέτη; Δεν έπρεπε τώρα, μετά από τόση μελέτη και αφού φέρατε το σχετικό νομοσχέδιο που στηρίζει τους εργαζόμενους, να έχετε προβλέψει και για την χρονική επέκταση του επιδόματος ανεργίας;

Αφήνετε στα νησιά τους ξενοδοχοϋπαλλήλων δύο και τρεις μήνες με μηδέν εισόδημα. Μηδέν! Δεν ξέρω αν σας έχει τύχει ποτέ. Δεν ξέρω αν έχετε συναντήσει κάποιον που εισπράττει μηδέν επί τρεις και τέσσερις μήνες και πρέπει να πληρώνει λογαριασμούς αυτός ο ξενοδοχοϋπάλληλος, ρεύμα, νερό, ενοίκιο, σουπερμάρκετ, δίδακτρα. Νομίζετε, μήπως, ότι αυτοί οι άνθρωποι όταν κλείνουν οι επιχειρήσεις τον χειμώνα μπαίνουν σε χειμερία νάρκη σαν τα φίδια και ξυπνάνε ξανά όταν ανοίγουν οι επιχειρήσεις;

Δίκαιη εργασία -λέτε- για όλους, στήριξη στον εργαζόμενο. Ποια είναι η στήριξη; Θα μας πείτε τι είναι αυτό που μελετάτε. Εδώ σε επίκαιρη ερώτηση έχει απαντήσει το Υπουργείο σας: «Μελετάμε για την χρονική επέκταση του επιδόματος ανεργίας».

Να είναι, όμως, μόνο αυτό. Έχετε ολόκληρα κεφάλαια στο νομοσχέδιο σας για την υγεία και την ασφάλεια στην εργασία.

Θέλετε να σας πω στην πράξη πόσο νοιάζεστε για την υγεία και την ασφάλεια των εργαζομένων; Ακούστε εδώ τα πεπραγμένα σας, για να μην πω τα καμώματά σας! Στο Νότιο Αιγαίο με εκατοντάδες χιλιάδες επιχειρήσεις δεν υπάρχει Γραφείο Επιθεωρητών Τεχνικών Υγιεινής και Ασφάλειας των εργαζομένων. Στη Ρόδο μόνο τα τελευταία χρόνια οι νεκροί από εργατικά ατυχήματα πλησιάζουν τους είκοσι.

Προκειμένου να ασκήσω κοινοβουλευτικό έλεγχο και να πιέσω πολιτικώς για τη δημιουργία γραφείου στη Ρόδο, τον Αύγουστο του 2024 καταθέτω επίκαιρη ερώτηση, στις 29 Αυγούστου και απευθύνεται σε εσάς, κυρία Υπουργέ. Δηλώνετε δια του κ. Καραγκούνη αναρμόδια και με παραπέμπετε στο ΣΕΠΕ. Τον Νοέμβριο του 2024 επισκέπτομαι τον Διοικητή του ΣΕΠΕ, τον κ. Τζιλιβάκη, αυτόν που κηρύχθηκε έκπτωτος και δεν ξέρω πώς θα τον επαναφέρετε. Μου δηλώνει ότι απαιτείται νομοθετική ρύθμιση.

Τον Μάρτιο του 2025 υποβάλλω γραπτή ερώτηση προς τον Υπουργό Ανάπτυξης κ. Θεοδωρικάκο και σε εσάς πάλι. Η ερώτηση κατατέθηκε στις 10 Μαρτίου, για να δω τι κάνετε με αυτή τη ρύθμιση στην οποία αναφέρθηκε ο κ. Τζιλιβάκης. Απαντάτε με γενικολογίες. Αναγκάζομαι στις 2 Ιουλίου του 2025 να καταθέσω νέα επίκαιρη προς τον Υπουργό Ανάπτυξης κ. Θεοδωρικάκο. Σημειώνω ότι τότε έρχεται ο Υφυπουργός, ο κ. Τσαβδαρίδης εδώ, δεσμεύεται ρητώς και μου λέει «δεσμεύομαι η νομοθετική ρύθμιση για τη λειτουργία του τμήματος στη Ρόδο θα έχει ολοκληρωθεί μέχρι το τέλος Ιουνίου». Η σχετική προθεσμία παρήλθε χωρίς απολύτως καμία ενέργεια.

Η νέα επίκαιρη ερώτηση κατατέθηκε 2 Ιουλίου, όπως προείπα. Η απάντηση που λαμβάνω είναι ξανά το ότι αποτελεί αρμοδιότητα του ΣΕΠΕ. Τον Ιούλιο συναντιέμαι ξανά με τον Διοικητή της Επιθεώρησης Εργασίας, ο οποίος μου δηλώνει ότι στις αρχές Σεπτέμβρη θα βρει λύση. Στις 30 Σεπτεμβρίου συναντιέμαι εκ νέου με τον Διοικητή Εργασίας, ο οποίος μου απαντάει ότι θα προχωρήσει σε κάποια προσωρινή λύση, διότι απαιτείται ούτως ή άλλως αλλαγή του οργανογράμματος του ΣΕΠΕ που απαιτεί νομοθετική ρύθμιση.

Σοβαρά μιλάτε; Τα ακούσατε όλα αυτά, κύριε Μηταράκη; Ειλικρινώς, αν τα ακούσατε όλα αυτά, δεν μπορεί να περιποιούν τιμή στην Κυβέρνησή σας. Αυτή η απίστευτη ταλαιπωρία, να πηγαίνω μπαλάκι από το Υπουργείο στο ΣΕΠΕ, από το ΣΕΠΕ στο Υπουργείο και να μου απαντάνε και να μην ξέρουν τι γίνεται και τώρα έρχεται το νομοσχέδιο να μου πει ότι στηρίζει τους εργαζόμενους.

Κυρία Υπουργέ, όπως είπα στην αρχή, στο νομοσχέδιό σας δεν έχετε την έξωθεν καλή μαρτυρία. Μήπως διαβάσατε την έκθεση της Επιτροπής για τα Δικαιώματα του Ανθρώπου σε σχέση με το νομοθέτημά σας; Παρά τις συστάσεις που σας έχουν γίνει από το Συμβούλιο της Ευρώπης -δεν το λέω εγώ, το λέει η Εθνική Επιτροπή- δεν κλήθηκε ξανά η επιτροπή πριν την κατάθεση του νομοσχεδίου για να εκφράσει τις απόψεις της. Γιατί τέτοια απαξίωση; Στο Συμβούλιο της Ευρώπης, που σας έκανε τις συστάσεις, προεδρεύει στην κοινοβουλευτική συνέλευση ο κ. Ρουσόπουλος, δικός σας άνθρωπος. Γιατί δεν προσκλήθηκε η εθνική επιτροπή; Δεν την εμπιστεύεστε; Τη φοβάστε;

Η επιτροπή ωστόσο υπέβαλε υπόμνημα για το νομοσχέδιο προς τη Βουλή των Ελλήνων. Το διαβάσατε το υπόμνημα; Πολύ ευγενικά λέει για το νομοσχέδιό σας «ο τρόπος που είναι γραμμένο δυσχεραίνει την κατανόηση των ρυθμίσεων». Αυτό λέει κατά λέξη. Πέραν τούτης της καλής νομοθέτησης, που είναι είδος εν ανεπαρκεία στην Κυβέρνησή σας, η Εθνική Επιτροπή για τα Δικαιώματα του Ανθρώπου καταγράφει στο υπόμνημά της σωρεία παραβιάσεων των δικαιωμάτων των εργαζομένων, που προφανώς ή αγνοείτε ή παραγνωρίζετε.

Περαιτέρω, κυρία Υπουργέ, η ΓΣΕΕ -είμαι βέβαιος ότι διαβάσατε την επιστολή της- τι σας λέει; Ζητεί την απόσυρση όλων των άρθρων του νομοσχεδίου που περιέχουν διατάξεις που σχετίζονται με τη διάρκεια και την οργάνωση του χρόνου εργασίας, καθώς και την ετήσια άδεια αναψυχής των εργαζομένων. Αυτά σας λέει η ΓΣΕΕ, όπως και πολλά άλλα. Υπογράφουν ο κ. Παναγόπουλος και ο κ. Φωτόπουλος. Εσείς πως αντιδράσατε σε όλα αυτά, κυρία Υπουργέ;

Το 2019, όταν ήταν να κερδίσετε την κυβέρνηση στις εκλογές, υποσχεθήκατε κανονικότητα. Ποια είναι η κανονικότητα; Οι δεκατρείς ώρες παραπάνω εργασίας; Αυτό είναι η κανονικότητα, μετά από το 1908 που έχουν καταργηθεί τα δεκατριάωρα; Εσείς μας φέρνετε ξανά στο 1886. Αυτή είναι η κανονικότητά σας, εκτός αν αυτό που είπατε ότι προϋπήρχε το δεκατριάωρο, εννοούσατε ότι προϋπήρχε το 1886. Σ’ αυτό συμφωνούμε απολύτως.

Βεβαίως προϋπήρχε το 1886, αλλά από τότε μέχρι τώρα έχουμε διανύσει πολύ μεγάλο χρόνο. Από τότε μέχρι τώρα πολλές ευρωπαϊκές χώρες προχωρούν σε τέσσερις ημέρες εργασίας. Εσείς αντιθέτως μάλλον θα προτιμούσατε και επτά μέρες εργασίας. Αυτό βέβαια δεν μπορείτε να το τολμήσετε την Κυριακή, γιατί την Κυριακή θα βρείτε απέναντί σας την Εκκλησία και κάνετε ό,τι άλλο είναι δυνατόν.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ζητήσει η κυρία Υπουργός για μία σύντομη παρέμβαση.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Πρόεδρε, άκουσα με προσοχή τον κ. Νικητιάδη, Βουλευτή Δωδεκανήσου και θέλω να τον ρωτήσω τι άποψη έχει για τη συλλογική σύμβαση εργασίας που έχει υπογραφεί από το σωματείο όλων των υπαλλήλων ξενοδοχείων της Ρόδου από τη μία και από την άλλη των ξενοδόχων της Ρόδου, η οποία συλλογική σύμβαση εργασίας τι προβλέπει; Εργασία επτά μέρες στις επτά, επταήμερη εργασία…

**ΓΕΩΡΓΙΟΣ ΝΙΚΗΤΙΑΔΗΣ:** Εγώ σας το είπα αυτό…

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Προσέξτε. Όλα αυτά γιατί; Γιατί σας ακούω να μάχεστε για τα εργασιακά δικαιώματα. Και ρωτώ λοιπόν, προβλέπει η συλλογική σύμβαση στον τόπο σας, στον τόπο κατοικίας σας, εργασία μέχρι και επτά ημέρες και προσέξτε -το καλύτερο έρχεται!- ρεπό την επόμενη εβδομάδα αν γίνεται. Αν δεν γίνεται λέει η συλλογική σύμβαση πρέπει να παρέχει μία εκτίμηση επαγγελματικού κινδύνου. Αυτά τα λέει ποιος; Η συλλογική σύμβαση εργασίας. Την έχουν υποβάλει οι ίδιοι οι εργαζόμενοι στα ξενοδοχεία της Ρόδου. Πολύ θα ήθελα να ακούσω την άποψη του κ. Νικητιάδη για αυτή τη συλλογική σύμβαση.

Ευχαριστώ.

**ΓΕΩΡΓΙΟΣ ΝΙΚΗΤΙΑΔΗΣ:** Μα, σας την είπα. Δεν ακούσατε;

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Μακάριος Λαζαρίδης.

**ΠΑΥΛΟΣ ΠΟΛΑΚΗΣ:** Δηλαδή εσείς χαίρεστε που έχουμε γυρίσει στο Μεσαίωνα; Αυτό μας λέτε τώρα!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Την απορρίψαμε, κύριε Πολάκη!

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι. έξι χρόνια από το 2019 μέχρι και σήμερα έχουν αλλάξει πάρα πολλά στη χώρα μας και προφανώς προς το καλύτερο, μια χώρα η οποία δεν θυμίζει πλέον σε τίποτα αυτήν που παρέλαβε η Κυβέρνηση της Νέας Δημοκρατίας παρά τις προσπάθειες ορισμένων να κάνουν το άσπρο μαύρο.

Ριζικά έχει αλλάξει και η αγορά εργασίας. Έγινε πιο δίκαιη, πιο ασφαλής, πιο σύγχρονη και το νομοσχέδιο που συζητούμε σήμερα έρχεται να συνεχίσει αυτήν ακριβώς την πορεία αλλαγής, με πυρήνα τον εργαζόμενο, τον άνεργο και τον συνταξιούχο.

Η πρόταση του Υπουργείου Εργασίας είναι μια συνέχεια της συνεπούς, σταθερής και αποτελεσματικής πολιτικής, μιας πολιτικής που θωρακίζει την υγεία και την ασφάλεια στην εργασία, διευρύνει τα δικαιώματα και τις άδειες, ενισχύει την ευελιξία και την ισορροπία ανάμεσα στην επαγγελματική και την οικογενειακή ζωή, μειώνει τη γραφειοκρατία, εξασφαλίζει πιο γρήγορες προσλήψεις και πιο καθαρούς κανόνες για όλους. Το αποτέλεσμα είναι μία λειτουργική αγορά εργασίας που ωφελεί τους πάντες.

Σε έξι μόλις χρόνια, κυρίες και κύριοι συνάδελφοι, δημιουργήθηκαν πεντακόσιες χιλιάδες νέες θέσεις εργασίας. Η ανεργία μειώθηκε από το 17,8% στο 8% που αποτελεί τη μεγαλύτερη πτώση στην Ευρώπη. Ο κατώτατος μισθός έχει αυξηθεί κατά 35% και ο μέσος μισθός κατά 28%. Πάνω από δύο εκατομμύρια εργαζόμενοι καλύπτονται από την ψηφιακή κάρτα εργασίας, ένα εργαλείο που έφερε διαφάνεια, έφερε δικαιοσύνη και πρωτίστως έφερε αξιοπρέπεια στον χώρο εργασίας.

Στο μυαλό μου, κυρίες και κύριοι συνάδελφοι, έχω το 2021 όταν θεσπίσαμε την ψηφιακή κάρτα εργασίας, τότε που ακούγαμε φωνές οι οποίες μιλούσαν για επιστροφή στο Μεσαίωνα. Τέσσερα χρόνια μετά και αυτή η τρομολαγνεία έχει αποτύχει. Γιατί όλοι βλέπουν πια ότι αυτό το μέτρο δεν κατάργησε το οκτάωρο, όπως αρκετοί και μέσα από εδώ κινδυνολογούσατε, αλλά αντιθέτως το προστάτευσε. Έδωσε δύναμη στους εργαζόμενους, όχι στους εργοδότες, εργοδότες που όποτε μας βρίσκουν, γκρινιάζουν κιόλας για την απόφαση αυτής της Κυβέρνησης. Αυτό από μόνο του δείχνει ότι το μέτρο αυτό έχει πετύχει.

Άλλωστε τα στοιχεία το αποδεικνύουν. Στο σύστημα «ΕΡΓΑΝΗ» έχουν δηλωθεί 1,8 εκατομμύρια περισσότερες υπερωρίες σε σχέση με πέρυσι. Στους κλάδους που εντάχθηκαν πρόσφατα, όπως ο τουρισμός και η εστίαση η αύξηση φτάνει το 681% για τον τουρισμό και το 180% για την εστίαση. Αυτά προφανώς δεν είναι θεωρίες, αλλά είναι μια ξεκάθαρη προστασία στην πράξη για τους εργαζόμενους.

Ας τελειώνουμε, λοιπόν, με τις ψεύτικες κραυγές περί δεκατριάωρου. Κανείς δεν υποχρεώνεται να δουλεύει δεκατρείς ώρες. Το οκτάωρο παραμένει ο ακρογωνιαίος λίθος της εργασιακής σχέσης. Το νομοσχέδιο απλώς έρχεται και δίνει τη δυνατότητα, αν ο εργαζόμενος το επιλέξει, να αξιοποιήσει τις υπερωρίες του σε λιγότερες ημέρες χωρίς να αλλάζει το ετήσιο όριο των 150 ωρών. Με άλλα λόγια, πιο λογική κατανομή, όχι περισσότερη δουλειά και φυσικά με προσαύξηση συν 40% στην αμοιβή και ρητή κατοχύρωση του δικαιώματος να αρνηθεί την υπερωρία χωρίς καμία συνέπεια. Για να δούμε, λοιπόν, θα υπάρξουν πολλές επιχειρήσεις που θα δίνουν 40 ευρώ την ώρα; Μακάρι να υπάρξουν λέω εγώ, αλλά αυτό θα το δούμε και θα κριθεί στην πράξη. Όπως, δηλαδή, συνέβαινε μέχρι τώρα σε δύο εργοδότες και πλέον θα μπορεί να γίνεται και σε έναν. Αυτό είναι όλο κι όλο που έχετε ξεσηκώσει τον κόσμο.

Και αυτή η δυνατότητα δίνεται έως τριάντα επτά ημέρες τον χρόνο, δηλαδή, έως τρεις ημέρες τον μήνα, κυρία Υπουργέ. Αυτό, κυρίες και κύριοι συνάδελφοι, δεν είναι εργασιακός μεσαίωνας, είναι σεβασμός στην επιλογή του εργαζόμενου και προσαρμογή στις ανάγκες της εποχής. Στο τέλος, τέλος ποιοι είστε εσείς που νομίζετε ότι εκφράζετε τα θέλω των εργαζομένων; Είστε πολύ βαθιά νυχτωμένοι αν νομίζετε κάτι τέτοιο. Άλλωστε εδώ και χρόνια η κοινωνία σάς έχει ξεπεράσει. Αυτή κοιτάει μπροστά και εσείς κοιτάτε πίσω.

Και επιπλέον, σταματήστε να είστε βουτηγμένοι στο ψέμα, δεν σας οδηγεί πουθενά αυτό. Η Κυβέρνηση έχει αποδείξει ότι η κοινωνική πολιτική δεν είναι υπόθεση ρητορικής, αλλά συνέπειας και αποτελέσματος. Αύξηση της άδειας μητρότητας, άδεια πατρότητας, και άδεια φροντίδας για πρώτη φορά στη χώρα. Αφορολόγητο και ακατάσχετο επίδομα γονικής άδειας. Ευελιξία στην ετήσια άδεια και δυνατότητα τετραήμερης εργασίας για όσους το χρειάζονται. Κατάργηση υπερβολικών κρατήσεων σε υπερωρίες. Νυχτερινά και αργίες, φυσικά. Και βεβαίως, η διαφανής προστασία από την ψηφιακή κάρτα που ισχύει πια σε όλους τους μεγάλους κλάδους της οικονομίας μας.

Αυτές, κυρίες και κύριοι συνάδελφοι της Αντιπολιτεύσεως, είναι χειροπιαστές αλλαγές, οι οποίες έφεραν περισσότερη ισότητα και όχι ανασφάλεια. Ποιος τα έκανε αυτά; Εσείς οι δήθεν αριστεροί ευαισθητούληδες ή η Νέα Δημοκρατία; Μα, προφανώς, η Νέα Δημοκρατία του Κυριάκου Μητσοτάκη.

Μιλάτε, επίσης, για διάλυση του e-ΕΦΚΑ. Μα, ο e-ΕΦΚΑ σήμερα λειτουργεί καλύτερα από ποτέ. Ο μέσος χρόνος απονομής σύνταξης έχει πέσει από τις πεντακόσιες ημέρες σε σαράντα δύο, οι συντάξεις αυξήθηκαν κατά 13,6%, οι εισφορές μειώθηκαν κατά 5,4% και πάνω από διακόσιοι σαράντα πέντε χιλιάδες συνταξιούχοι εργάζονται πλέον νόμιμα, χωρίς τιμωρητικές περικοπές. Είναι αυτά επικοινωνιακά νούμερα; Όχι βέβαια, είναι αποδείξεις κοινωνικής υπευθυνότητας.

Κυρίες και κύριοι συνάδελφοι, η αγορά εργασίας το 2025 δεν είναι προϊόν τύχης, είναι αποτέλεσμα σχεδίου, συνέπειας και πολιτικής βούλησης. Το νομοσχέδιο «Δίκαιη Εργασία για Όλους» είναι η συνέχεια μιας πορείας που άλλαξε τη χώρα. Από την αδράνεια στη δράση, από τα συνθήματα στα αποτελέσματα, από την ανασφάλεια στην εμπιστοσύνη.

Η Κυβέρνηση της Νέας Δημοκρατίας υπό την καθοδήγηση του Κυριάκου Μητσοτάκη δεν φοβάται τις μεταρρυθμίσεις, αντίθετα τις υλοποιεί. Και το κάνει αυτό με σεβασμό στον εργαζόμενο, πίστη στην ανάπτυξη και αίσθημα ευθύνης απέναντι στην κοινωνία. Γι’ αυτό και ψηφίζουμε «ναι», σε ένα νομοσχέδιο με αναπτυξιακό αποτύπωμα, κοινωνικό πρόσημο και εθνικό όραμα, που υπηρετεί τη δίκαιη εργασία, τη στήριξη του πολίτη και την Ελλάδα που προχωράει μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Λαζαρίδη.

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε μια παρέκβαση στην αρχή αυτής της σύντομης τοποθέτησης για ένα ζήτημα μη συναφές με το θέμα που συζητάμε.

Κυρία Υπουργέ, επειδή σας πιέσαμε πολύ ως ΠΑΣΟΚ με το σχέδιο νόμου του σημερινού σας Υπουργείου, θα ήθελα να σας κάνω να χαρείτε λίγο τώρα στο τέλος αυτής της διήμερης διαδικασίας. Πριν λίγες ημέρες είδαμε μία μέτρηση κοινής γνώμης, έγινε στις αρχές του Οκτώβρη -2 με 9 Οκτώβρη -επειδή σας αρέσουν στη Νέα Δημοκρατία οι μετρήσεις - με το ερώτημα: «Ποια νομοθετική πρωτοβουλία της Κυβέρνησης για την τριτοβάθμια εκπαίδευση θεωρείτε την πιο σημαντική;». Η ίδρυση των ιδιωτικών πανεπιστημίων συγκέντρωσε το 8% της κοινής γνώμης. Στην πρώτη θέση, στο 28% η ίδρυση της Πανεπιστημιακής Αστυνομίας. Εντυπωσιακό! Στην πρώτη θέση η Πανεπιστημιακή Αστυνομία.

Η ίδια η Αστυνομία, που εμπνεύστηκε η κ. Κεραμέως ως Υπουργός Παιδείας, και η οποία αφού απέτυχε –δεν πρόλαβε ο κ. Μηταράκης να την ανεβάσει άλογα- στη συνέχεια καταργήθηκε και απορροφήθηκε από την Ελληνική Αστυνομία. Αυτή η ίδια Πανεπιστημιακή Αστυνομία θεωρείται από την κοινή γνώμη πιο επιτυχημένη από τα ιδιωτικά πανεπιστήμια. Τη μεγάλη μεταρρύθμιση την οποία επέλεξε η Κυβέρνηση της Νέας Δημοκρατίας στα δύο χρόνια από την ανάληψη της ηγεσίας του το 2023-2025 να τη διαφημίσει ως τη μεγαλύτερη μεταρρύθμιση που έκανε. Αυτή η μεγάλη μεταρρύθμιση, λιγότερο σημαντική από την Πανεπιστημιακή Αστυνομία, που απέτυχε αποδεδειγμένα! Κεραμέως - Πιερρακάκης 1-0. Θερμά συγχαρητήρια! Πάντα τέτοια! Καταθέτω στα Πρακτικά και τη μέτρηση.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, όσον αφορά στο σχέδιο νόμου. Είναι αλήθεια τα έχουμε πει όλα, όλες αυτές τις ώρες και τις ημέρες. Δεν έχει αξία να επαναλάβει κανείς όσα έχουν πολύ σωστά αναπτυχθεί ως επιχειρήματα. Ο εισηγητής μας Παύλος Χρηστίδης και στην αρμόδια Επιτροπή και στην Ολομέλεια, ο Πρόεδρός μας Νίκος Ανδρουλάκης, ο Κοινοβουλευτικός Εκπρόσωπος Παύλος Γερουλάνος χθες και όλοι οι ομιλητές μας -σχεδόν το σύνολο της Κοινοβουλευτικής μας ομάδας- και πολλοί συνάδελφοι της Αντιπολίτευσης τα είπαν όλα τεκμηριωμένα και αναλυτικά. Εξέφρασαν μία δυνατή και αυθεντική φωνή, το αυτονόητο πράγματι. Το αυτονόητο που, όμως, δεν είναι δεδομένο: Ότι αυτό το νομοσχέδιο και επί της αρχής και σε κρίσιμα άρθρα του, όχι, δεν προστατεύει την αξιοπρέπεια του εργαζομένου.

Εγώ θα αρκεστώ σε ορισμένα σημεία δηλωτικά της κατάστασης. Σημείο πρώτο. Ο τίτλος: «Δίκαιη Εργασία». Πώς γίνεται αυτό; Πώς φέρνει τη δίκαιη εργασία η εργασιακή αδικία; Δεν γίνεται. Με την Κυβέρνηση Μητσοτάκη οι λέξεις έχουν χάσει το νόημά τους, με τη βασική λέξη που έχει χάσει το νόημά της, η λέξη «μεταρρύθμιση». Αυτή έχει κακοποιηθεί πια. Χρησιμοποιούνται οι λέξεις μόνο για να χαρακτηρίσουν, να κάνουν το μαύρο άσπρο. Δεν είναι φυσικό φαινόμενο η εργασιακή αδικία. Όπως δεν είναι φυσικό φαινόμενο οι ανισότητες. Είναι αποτέλεσμα πολιτικών επιλογών.

Σημείο δεύτερο. Μιλώντας για επιλογές. Η πολιτική ιστορική συνέχεια. Όλα τα σημερινά είναι συνέχεια όσων έχουμε, ήδη, δει και ζήσει εδώ και είναι προμήνυμα όσων θα ακολουθήσουν, εάν προλάβει αυτή η Κυβέρνηση. Ένα μεθοδικό μοτίβο απορρύθμισης της εργασίας, αποδυνάμωσης του κοινωνικού ιστού, σε ατομικό και συλλογικό Εργατικό Δίκαιο. Αλλάζουν όλα εις βάρος των εργαζομένων, που πλέον λογίζονται ως παράγοντες κόστους της αγοράς.

Σημείο τρίτο. Η κατάσταση που έχει διαμορφωθεί με αυτή την ιστορική πολιτική συνέχεια. Στην Ελλάδα έχουμε πλέον -και παραμένει- ένα σκηνικό φθηνής εργασίας και χαμηλής παραγωγικότητας. Αποδεικνύεται αυτό από όλα τα δεδομένα. Είπε μέσα στον Αύγουστο κάτι ωραίο, και δεν θα κουραστώ ποτέ να το επαναλαμβάνω, ο Υπουργός κ. Σκέρτσος, απαντώντας στις ανακοινώσεις και τις τοποθετήσεις του ΠΑΣΟΚ μέσα στον Αύγουστο. Είπε: «Τα δεδομένα είναι ξεροκέφαλα». Το θυμόμαστε. (SM)

Είναι αλήθεια. Τα δεδομένα είναι ξεροκέφαλα, κυρίως μετά την καλοκαιρινή ραστώνη για όσους μπόρεσαν να πάνε διακοπές. Όταν αρχίσουν ξανά οι λογαριασμοί, τα ενοίκια, τα σούπερ μάρκετ, τότε να δεις πόσο ξεροκέφαλα είναι τα δεδομένα. Και τα έθεσε ο Παύλος Χρηστίδης και όλοι μας τα δεδομένα αυτά. Και είναι δεδομένα πράγματι επίμονα και αληθινά, επίσημα από την Eurostat, τον ΟΟΣΑ, τους θεσμικούς εταίρους της χώρας μας. Εμείς αυτά τα δεδομένα, αληθινά δεδομένα, τα φέρνουμε στο φως, για το μερίδιο των κερδών, το μερίδιο των μισθών, για την αγοραστική δύναμη των καταναλωτών, για τους μέσους μισθούς. Τα φέρνουμε στο φως επίμονα.

Η Υπουργός και το Υπουργείο απαντούν με fake news. Δεν το λέμε εμείς. Το λένε οι εργαζόμενοι. Δεν δίστασε η κυρία Υπουργός να επικαλεστεί και την ομοσπονδία εργαζομένων την ΠΟΕΕΤ καθώς αποπειράθηκε να διαστρεβλώσει τις θέσεις της, ενώ γνωρίζει ότι η ομοσπονδία δεν είναι εδώ για να απαντήσει. Αλλά δεν έχει ενημερωθεί ενδεχομένως ότι η ομοσπονδία έχει απαντήσει ήδη με δελτίο τύπου, που την καταγγέλλει για fake news.

Καταθέτω το δελτίο Τύπου στα Πρακτικά.

(Στο σημείο αυτό ο Βουλευτής, κ. Δημήτριος Μάντζος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σημείο τέταρτο, η επικίνδυνη ανισορροπία επαγγελματικού και οικογενειακού χρόνου. Δύο γονείς -αναρωτιόμαστε όλες αυτές τις ώρες- πώς μπορούν να είναι τόσες ώρες μακριά από την οικογένειά τους;

Να ακολουθήσουμε έναν συλλογισμό. Αυτή την στιγμή μας ακούει ένας πατέρας, μια μητέρα. Ήδη δουλεύουν πολύ και ο μισθός δεν τους βγάζει για να τελειώσει ο μήνας. Και αναγκάζεται με αυτή τη νέα νομοθεσία να μπει στο ζύγι αφενός ο χρόνος με τα παιδιά αυτής της οικογένειας και από την άλλη η υπερεργασία, η ανάγκη για υπερεργασία για να μπορεί να ανταπεξέλθει στις οικονομικές της υποχρεώσεις. Κατά τα λοιπά θέλουμε να αντιμετωπίσουμε το δημογραφικό!

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Και το βασικό ερώτημα δεν είναι αν θέλει ο εργαζόμενος να δουλέψει 13 ώρες, αλλά γιατί αναγκάζεται να δουλέψει τόσες ώρες; Γιατί είναι το κόστος ζωής, το κόστος στέγασης, η ακρίβεια. Ας σκεφτούμε τώρα όλες αυτές τις ώρες τα νέα παιδιά που μας άκουσαν και τα νέα παιδιά μας ακούν από την τηλεόραση της Βουλής που ετοιμάζονται να βγουν στην αγορά εργασίας. Πώς αισθάνονται όταν μας ακούν να μιλάμε για 13 ώρες εργασίας; Πώς κάνουμε αυτό το παιδί να αισθάνεται, αυτοπεποίθηση, αισιοδοξία;

Κύριε Πρόεδρε, δύο λεπτά ακόμη και ολοκληρώνω.

Σημείο πέμπτο από τα έξι: Η ανισορροπία ισχύος στην ίδια τη σχέση της εξαρτημένης εργασίας, στον πυρήνα της, είναι βασικό χαρακτηριστικό της εργασιακής σχέσης. Με το νομοσχέδιο παρέχεται η επιλογή στον εργοδότη να αναγκάσει τον εργαζόμενο να δουλέψει περισσότερη ώρα. Αυτό είναι. Αυτό είναι ό,τι και να λέμε και να λέτε. Όσα αντίθετα υποστηρίζει η Κυβέρνηση και η πλειοψηφία, αιωρούνται από την εργασιακή πραγματικότητα τουλάχιστον αυτής της χώρας. Αγνοείται βασική παράμετρος -το είπα και το πρωί- η ανισορροπία ισχύος στον πυρήνα της εργασιακής σχέσης.

Ο εργαζόμενος και ο εργοδότης βρίσκονται στην ίδια θέση ισχύος; Όχι. Έχουμε να κάνουμε μια σχέση στην οποία και οι δύο μπορούν εύκολα να διαπραγματευτούν; Όχι. Ο εργοδότης μπορεί ευκολότερα να διαπραγματευτεί και να επιβάλει τους όρους του. Και λέει ότι εργαζόμενος έχει δικαίωμα να αρνηθεί να εργαστεί περισσότερες ώρες. Μα, για ποια συναίνεση και ποια ελευθερία βούλησης μιλάμε σε αυτό το ασφυκτικό διαπραγματευτικό πλαίσιο;

Λέτε ότι δίνετε στον εργαζόμενο το δικαίωμα να εργαστεί 13 ώρες, ενώ στην πραγματικότητα του στερείτε το δικαίωμα να το αρνηθεί. Είναι σαν μια περιβόητη κινηματογραφική ατάκα «Θα σου κάνω μια προσφορά που δεν μπορείς να αρνηθείς». Εκεί ακριβώς σε αυτή την ανισορροπία της εργασιακής σχέσης εντοπίστηκε η ανάγκη για προστασία από το εργατικό δίκαιο, το ατομικό και το συλλογικό εργατικό δίκαιο, ιδίως το συλλογικό, τη συλλογική διαπραγμάτευση, τη συλλογική σύμβαση. Αλλά για ποια προστασία μπορούμε να μιλήσουμε σήμερα όταν έχει διαλυθεί και διαλύεται το ατομικό δίκαιο και απονευρώνεται το συλλογικό;

Και καταλήγω, κύριε Πρόεδρε, κι ευχαριστώ για την ανοχή σας, στο σημείο έκτο, τη βαθύτερη ουσία. Γιατί το ζήτημα δεν είναι διαχειριστικό. Είναι βαθιά πολιτικό και φιλοσοφικό σχεδόν. Είναι δύο βασικές έννοιες που αντικρούονται, που αντιπαρατίθενται. Είναι η προσαρμογή και η προστασία.

Η Κυβέρνηση Μητσοτάκη επιλέγει τη δήθεν προσαρμογή στις νέες συνθήκες της αγοράς, θυσιάζοντας την αναγκαία προστασία των εργαζομένων. Ισχυρίζεται ότι όλα τα μέτρα που έχει λάβει όλα αυτά τα χρόνια, κατατείνουν σε μια ευελιξία που διαμορφώνεται. Και αυτή η ευελιξία βοηθά τους εργαζόμενους και την εργασία να προσαρμοστούν στα νέα δεδομένα της αγοράς. Αλλά αγνοούν τους αναγκαίους όρους προστασίας των εργαζομένων ως ατόμων και ως οικογενειών. Κι έτσι εμμένοντας μόνο στο σκέλος της προσαρμογής στη νέα αγορά, αγνοούν το άλλο, της προστασίας. Και το μόνο που καταφέρνουν είναι να παράγουν και να αναπαράγουν νέες ανισότητες, να οξύνουν το πρόβλημα.

Κι αυτή είναι μια βαθιά άδικη πολιτική, που προτάσσει την αγορά από την κοινωνία, ενώ η αληθινά δίκαιη εργασία δεν μπορεί να είναι αυτό. Δεν μπορεί να είναι ένας ψευδεπίγραφος τίτλος μιας δήθεν -μιας ακόμη απορρύθμισης στην πραγματικότητα- μεταρρύθμισης. Οφείλει να είναι στόχος δημόσιων πολιτικών, που θα έχουν τον άνθρωπο στο επίκεντρο. Όχι στο στόχαστρο, στο επίκεντρο! Πολιτικές που διατάξεις σαν κι αυτές -όχι!- δεν μπορούν να τις έχουν μέσα τους σε καμία θέση.

Αυτό, όμως, απαιτεί προφανώς αλλαγή πολιτικού παραδείγματος. Απαιτεί την πολιτική αλλαγή, για την οποία εργαζόμαστε μέσα και έξω από τη Βουλή μεθοδικά και επίμονα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μάντζο.

Θα δώσω τώρα τον λόγο στην κ. Λυτρίβη. Στη συνέχεια στον κ. Νίκο Παππά από τον ΣΥΡΙΖΑ και μετά στον κ. Καραθανασόπουλο, Κοινοβουλευτικό Εκπρόσωπο από το Κομμουνιστικό Κόμμα Ελλάδας.

Ορίστε, κυρία συνάδελφε, έχετε τον λόγο.

**ΙΩΑΝΝΑ ΛΥΤΡΙΒΗ:** Ευχαριστώ πολύ, κύριε Πρόεδρε.

Κυρία Υπουργέ, κυρία και κύριε Υφυπουργέ, η ελληνική αγορά εργασίας του σήμερα δεν θυμίζει σε τίποτα εκείνη του 2015 ή ακόμα και του 2019. Μέσα σε ένα διεθνές περιβάλλον τεράστιων προκλήσεων και διαδοχικών απρόβλεπτων αναταράξεων, η ελληνική αγορά εργασίας παραμένει σε σταθερή πορεία ανάκαμψης, γεγονός που αντανακλάται σε πολλούς δείκτες. Και αυτοί οι δείκτες δεν επιδέχονται ιδιαίτερη αμφισβήτηση.

Δεν μιλάμε για εργασιακό παράδεισο, αλλά κι εσείς μην μιλάτε για εργασιακό μεσαίωνα, καθώς μέσα σε έξι χρόνια έχουν δημιουργηθεί πάνω από 500.000 νέες θέσεις εργασίας. Με βάση τα στοιχεία από το πληροφοριακό σύστημα «ΕΡΓΑΝΗ» για το ισοζύγιο προσλήψεων αποχωρήσεων μόνο την περίοδο Ιανουαρίου-Αυγούστου 2025 δημιουργήθηκαν 301.000 νέες θέσεις εργασίας. Εργάζονται 250.000 περισσότερες γυναίκες και 50.000 περισσότεροι νέοι.

Παράλληλα, τρεις στους τέσσερις εργαζόμενους απασχολούνται με σύμβαση πλήρους απασχόλησης σε αντίθεση με το επισφαλές εργασιακό καθεστώς μερικής απασχόλησης που κυριαρχούσε στο παρελθόν. Και προφανώς δεν μπορούμε να μην αναδείξουμε και τον παράγοντα ψηφιακή κάρτα, όχι μόνο ως ένα σύγχρονο τεχνολογικό εργαλείο, αλλά ως έναν θεσμό που εξασφαλίζει διαφάνεια, δίκαιους όρους εργασία εργασίας, αποτελεσματικό έλεγχο του ωραρίου και μεγαλύτερες απολαβές.

Φέτος δηλώνονται 1,8 εκατομμύρια παραπάνω υπερωρίες σε σχέση με πέρυσι. Αυτό σημαίνει περισσότερα χρήματα για τον εργαζόμενο και σημαίνει και προστασία του υγιούς ανταγωνισμού. Το ποσοστό της ανεργίας 8% στην Ελλάδα κινείται πλέον σε χαμηλά επίπεδα δεκαπενταετίας. Ένα σημάδι ασφαλώς θετικό που θέτει όμως νέες προκλήσεις, όπως την έτι περαιτέρω διεύρυνση της απασχόλησης για κοινωνικές ομάδες, που συνεχίζουν να υποεκπροσωπούνται στο εργασιακό στερέωμα, τις γυναίκες και τους νέους, παρά τους βελτιωμένους δείκτες, τους οποίους προανέφερα.

Ούτε θριαμβολογούμε ούτε εφησυχάζουμε. Αντιθέτως κατανοούμε ότι έχουμε πολύ δρόμο μπροστά μας, καθώς πλέον έχουμε φτάσει σε αυτό που λέμε σκληρό πυρήνα της ανεργίας. Οπότε οφείλουμε να προχωρήσουμε ακόμη πιο στρατηγικά, ακόμη πιο στοχευμένα εκεί που εντοπίζουμε σημαντικά περιθώρια βελτίωσης.

Ταυτόχρονα με την τεχνολογία και τις νέες μορφές απασχόλησης να έχουν αλλάξει ριζικά το τοπίο της εργασίας αλλά και το δίπολο, «απαιτήσεις των επιχειρήσεων-προσδοκίες των εργαζομένων», γίνεται ακόμα πιο επιτακτικό για εμάς, γιατί ως πολιτεία οφείλουμε από κοινού με τους κοινωνικούς εταίρους να προσαρμοστούμε, να ρυθμίσουμε, να προστατεύσουμε, αλλά και να δώσουμε προοπτική.

Ο στόχος μας είναι να αξιοποιήσουμε αυτή τη νέα δυναμική, να αυξήσουμε ακόμη περισσότερο τις ευκαιρίες απασχόλησης, εξασφαλίζοντας μια καλύτερη επαγγελματική καθημερινότητα για εργαζόμενους και επιχειρήσεις με περαιτέρω βελτίωση και εκσυγχρονισμό των εργασιακών συνθηκών, ώστε να ανταποκριθούμε στις νέες ανάγκες με ιδιαίτερη έμφαση στη συμφιλίωση προσωπικής και επαγγελματικής ζωής. Και αυτόν τον στόχο υπηρετεί το νέο εργασιακό νομοσχέδιο.

Πάμε, όμως, να δούμε πρακτικά με ποιον τρόπο το νομοσχέδιο στηρίζει τους εργαζόμενους στην καθημερινότητά τους. Προβλέπει ενδεικτικά μεγαλύτερες ελευθερίες για τους εργαζόμενους στη διευθέτηση του χρόνου εργασίας, όπως για παράδειγμα τη δυνατότητα για έναν εργαζόμενο γονέα να εργάζεται τέσσερις μέρες την εβδομάδα και να είναι με το παιδί του την πέμπτη μέρα για όλο τον χρόνο και όχι μόνο για ένα εξάμηνο, που ισχύει σήμερα.

Προβλέπει μεγαλύτερη ελευθερία στο αίτημα που μπορεί να καταθέσει ο εργαζόμενος για κατανομή της ετήσιας άδειας αναψυχής. Περισσότερες γυναίκες να είναι δικαιούχοι του επιδόματος κυοφορίας και λοχείας. Το επίδομα γονικής άδειας να είναι αφορολόγητο, ανεκχώρητο και ακατάσχετο.

Πολλές ρυθμίσεις για την περαιτέρω προστασία της υγείας και της ασφάλειας στην εργασία που, άκουσον άκουσον, είχαν να αλλάξουν εδώ και 25 χρόνια. Πλέον υπάρχει, έτσι ενδεικτικά αναφέρω μερικές, συντονιστής υγείας και ασφάλειας στα τεχνικά έργα για να μην έχουμε τα εργατικά ατυχήματα που προκύπτουν από παράλληλες επικίνδυνες δραστηριότητες, αλλά και υποχρεωτικά γραπτές οδηγίες των τεχνικών ασφαλείας και των ιατρών εργασίας.

Τη δυνατότητα να εργαστεί στην εκ περιτροπής εργασία εφόσον το επιθυμεί σε υπερωρία, με αποδοχές προσαυξημένες κατά 40%. Τη δυνατότητα στον εργαζόμενο να εργαστεί έως δεκατρείς ώρες την ημέρα κατ’ εξαίρεση, εφόσον το επιθυμεί, σε έναν εργοδότη με προσαύξηση 40% στην αμοιβή του. Την εκπαίδευση σε μαθήματα πρώτων βοηθειών, την επέκταση της άδειας μητρότητας και σε ανάδοχες μητέρες. Τη ρητή απαγόρευση μείωσης των αποδοχών μετά την εφαρμογή της ψηφιακής κάρτας εργασίας, καθώς θα θεωρείται μονομερής βλαπτική μεταβολή. Νομίζω ότι όλες αυτές οι ρυθμίσεις δεν έχουν στο στόχαστρο τον εργαζόμενο, όπως ακούστηκε προηγουμένως, αλλά στο επίκεντρο.

Πώς διευκολύνει το νομοσχέδιο τις επιχειρήσεις; Ενδεικτικά, προβλέπει μεγάλη απλοποίηση της διαδικασίας πρόσληψης, fast track προσλήψεις ορισμένου χρόνου για έως δύο ημέρες για επείγουσες ανάγκες. Κατάργηση πολλών εντύπων των οποίων η πληροφορία ήδη υποβάλλεται στο πληροφοριακό σύστημα «ΕΡΓΑΝΗ». Περαιτέρω απαλλαγή προσαυξήσεων σε ασφαλιστικές εισφορές για υπερεργασία, υπερωρίες, νυχτερινά και αργίες. Ειδική εφαρμογή για τους εργοδότες. Συγχώνευση πολιτικών κατά βίας και παρενόχλησης.

Κυρίες και κύριοι συνάδελφοι, για πολλά χρόνια η ελληνική αγορά εργασίας βρέθηκε παγιδευμένη σε ένα πολύπλοκο σύστημα κανόνων και διαδικασιών, που τελικά δυσκόλευε τους πάντες. Το κράτος ήλεγχε, αλλά δεν διευκόλυνε. Ο εργαζόμενος δήλωνε, αλλά δεν προστατευόταν. Η επιχείρηση όταν συμμορφωνόταν καθυστερούσε. Ήταν ένα περιβάλλον που τελικά έπνιγε την παραγωγικότητα και ενθάρρυνε τη γραφειοκρατία και ό,τι αυτή συνεπάγεται, φτάνοντας στις παρυφές της παραβατικότητας και της διαφθοράς αντί της διαφάνειας.

Το παρόν ανταποκρίνεται στις ανάγκες μιας αγοράς που αλλάζει, σε μια οικονομία που αναπτύσσεται και σε μια κοινωνία που απαιτεί λύσεις προσαρμοσμένες στον 21ο αιώνα. Αν θέλουμε να έχουμε μια οικονομία ανταγωνιστική και κοινωνικά δίκαιη πρέπει να έχουμε και ένα εργασιακό πλαίσιο σύγχρονο, ευέλικτο και ασφαλές.

Αυτό ακριβώς επιδιώκει το παρόν. Ενισχύει τη νόμιμη απασχόληση, αποζημιώνει δίκαια τις υπερωρίες, δίνει επιλογές και ελευθερία στους εργαζόμενους, μειώνει τη γραφειοκρατία και, κυρίως, θωρακίζει τον εργαζόμενο με τη δύναμη της διαφάνειας και της τεχνολογίας.

Κυρίες και κύριοι συνάδελφοι, το νέο εργασιακό νομοσχέδιο δεν είναι μια τυπική ρύθμιση. Με σωστή εφαρμογή και ειλικρινή κοινωνικό διάλογο το πλαίσιο αυτό μπορεί να αποτελέσει τη βάση για μια δίκαιη, για μια σύγχρονη και ανταγωνιστική αγορά εργασίας προς όφελος όλων, εργαζομένων, επιχειρήσεων και της ίδιας της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Λυτρίβη.

Τον λόγο έχει ο κ. Νίκος Παππάς από τον ΣΥΡΙΖΑ-Προοδευτική Συμμαχία.

Παρακαλώ, κύριε Παππά.

**ΝΙΚΟΛΑΟΣ ΠΑΠΠΑΣ:** Σας ευχαριστώ, κύριε Πρόεδρε.

Είχα πριν αρκετούς μήνες μια συζήτηση με τη μεγάλη μου κόρη και μου έκανε εντύπωση ότι με ρώταγε, με απογοήτευση, εάν υπάρχουν δουλειές που μπορούν να καλύπτουν με επάρκεια ένα ενοίκιο για τον μήνα. Δεκαέξι, δεκαεπτά χρονών παιδί! Και μου έκανε ακόμα πιο οδυνηρή εντύπωση όταν κατάλαβα ότι αυτά είναι τα θέματα που συζητούν τα παιδιά αυτής της ηλικίας.

Δεν ξέρω τι μπορεί να αισθάνονται οι άνθρωποι οι οποίοι δουλεύουν στον ιδιωτικό τομέα και βιώνουν την πραγματικότητα, βλέποντας από τα κυβερνητικά έδρανα την κ. Κεραμέως να πανηγυρίζει, περίπου, ως προστάτιδα των εργαζομένων. Δεν ξέρω αν αντιλαμβάνεστε τι αισθήματα μπορεί να προκαλείτε. Αν θέλετε να προκαλέσετε. Αλλά δεν μπορώ να αποφύγω τον πειρασμό να χρησιμοποιήσω μία πικρή ειρωνεία για όσα κάνετε. Τι ακριβώς ελπίζετε με το δεκατριάωρο; Ότι θα πέσουν οι τιμές, επειδή δεν θα έχουν χρόνο να καταναλώνουν οι άνθρωποι; Ότι δεν θα χρειάζονται σπίτι, επειδή όλη τη μέρα θα είναι στη δουλειά τους; Πώς και υπό ποια συνθήκη ένα νέο ζευγάρι, δύο ιδιωτικοί υπάλληλοι με δεκατριάωρο μπορούν να πάρουν την απόφαση να κάνουν παιδιά; Σας ακούω, πείτε μας το δικό σας σενάριο, λοιπόν.

Είστε άμοιροι ευθυνών για το γεγονός ότι η χώρα ζει δημογραφική κατάρρευση αυτήν τη στιγμή; Έχετε καταλάβει τι γίνεται. Εξήντα πέντε χιλιάδες γεννήσεις, εκατόν τριάντα χιλιάδες θάνατοι για τρίτη συνεχόμενη χρονιά, αυτή είναι η πραγματικότητα. Είναι φυσικό φαινόμενο; Δεν επηρεάζονται αυτές οι αποφάσεις ζωής από τις συνθήκες που έχετε διαμορφώσει εσείς; Γίνεται και κάπου αλλού στον δυτικό κόσμο αυτό, σε αυτήν την έκταση; Δεν μιλάμε για πληθυσμιακή γήρανση, δεν μιλάμε για δημογραφική κρίση, μιλάμε για δημογραφική κατάρρευση της χώρας.

Προφανώς δεν σας απασχολεί ή νομίζετε, μάλλον, ότι τα 20 ευρώ φοροαπαλλαγή για όσους έχουν εισοδήματα που εμπίπτουν στον φόρο εισοδήματος, μπορεί να αλλάξει τα πράγματα. Από το 2019 οι εργαζόμενοι ζουν την απορρύθμιση, τις ατομικές σχέσεις εργασίας και την κατάργηση των συλλογικών δικαιωμάτων. Δεν υπάρχει κανένας εκσυγχρονισμός, όπως θέλετε να πείσετε. Νομιμοποιείτε ένα καθεστώς απόλυτης εξάρτησης.

Θέλω να σταθώ, επειδή έχει σταθεί με επάρκεια και ο εισηγητής μας και Κοινοβουλευτικός μας Εκπρόσωπος και ο Πρόεδρός μας, στην πλευρά των δικαιωμάτων των εργαζομένων και το πώς παραβιάζονται. Έχετε κάποια αυταπάτη ότι αυτό θα κάνει καλό στην οικονομία γενικώς; Θα την κάνει πιο παραγωγική, θα την κάνει πιο ανταγωνιστική; Εάν ο εργαζόμενος χάνει διαρκώς δικαιώματα και εισοδήματα προσπαθείτε, έστω και ως υποψία, να μας πείσετε ότι αυτό μπορεί να ωφελήσει την οικονομία συνολικά;

Δεν υπάρχει οικονομία με εξαντλημένο εργαζόμενο, ο οποίος έχει μηδενικές δυνατότητες να στηρίξει την εγχώρια κατανάλωση. Εκεί τα πάτε τα πράγματα και τα πάτε συστηματικά. Είστε δέσμιοι της αντίληψης που λέει ότι με φθηνή εργασία θα έρθουν επενδύσεις. Ποια ήταν τα αποτελέσματα σας; Το 2023, τι προβλέπατε; Ότι θα αυξηθούν οι επενδύσεις 15%. Στο 6% οι επενδύσεις. Το 2024 τι προβλέπατε; Ξανά, γαλαντόμος η πρόβλεψη, 15% λέγατε αύξηση. Στο 4% ήρθε. Το 2025, για το εννεάμηνο, προβλέπατε 8,4% αύξηση και είμαστε στο 2,1%. Άρα, η ελαστικοποίηση της εργασίας δεν φέρνει επενδύσεις.

Και εδώ θέλω, από αυτό το Βήμα, να απευθυνθώ στην οργανωμένη μικρομεσαία επιχειρηματικότητα να μην κάνουν το λάθος να νομίζουν, έστω και κάποιοι απ’ αυτούς, ότι αυτή η ρύθμιση μπορεί να τους διευκολύνει. Η Κυβέρνηση αυτή τους έχει βάλει στο στόχαστρο. Η Κυβέρνηση αυτή θέλει να τους βγάλει από τη μέση και σκοτώνει την όποια καταναλωτική δυνατότητα των δυνητικών πελατών αυτών των επιχειρήσεων.

Οι εργαζόμενοι είναι οι άνθρωποι οι οποίοι με την κατανάλωσή τους στηρίζουν μεταξύ άλλων και τις μικρότερες επιχειρήσεις. Όποιος νομίζει ότι αυτή η ρύθμιση δεν στρέφεται ενάντια και στα συμφέροντα των μικρών και μεσαίων επιχειρήσεων κάνει τεράστιο λάθος. Αρκεί να κοιτάξει στο πώς έχει συμπεριφερθεί η Νέα Δημοκρατία σε σχέση με τα συγχρηματοδοτούμενα προγράμματα και τις μικρομεσαίες επιχειρήσεις, την πρόσβαση στον τραπεζικό δανεισμό και, βεβαίως, τη χυδαιότητα του τεκμαρτού φόρου για τους μικρομεσαίους και τους αυτοαπασχολούμενους. Ο οποίος στον πυρήνα του τι έχει; Το ότι κάνει τον ίδιο τον μικρομεσαίο μοχλό συμπίεσης του μισθού. Διότι, θεωρεί τεκμαρτό εισόδημα τον μισθό του καλύτερα πληρωμένου εργαζόμενου και του δίνει ένα αντικίνητρο για να αυξάνει τους μισθούς. Αν αυξήσει τους μισθούς θα αυξηθεί και η δική του τεκμαρτή φορολόγηση. (CB)

Αυτή είναι η ανατριχιαστική κοινωνική μηχανική που έχετε θεμελιώσει και απέναντι σε αυτό νομίζω ότι πρέπει να σηκωθεί ένα τείχος.

Επιτρέψτε μου ένα σχόλιο, γιατί σήμερα είχαμε τα αποτελέσματα του εννιαμήνου για την εκτέλεση του προϋπολογισμού. 9,4 δισ. πλεόνασμα, 4 δισεκατομμύρια στο εννιάμηνο παραπάνω από τον στόχο.

**ΠΑΥΛΟΣ ΠΟΛΑΚΗΣ:** Υπερπλεόνασμα.

**ΝΙΚΟΛΑΟΣ ΠΑΠΠΑΣ:** Υπερπλεόνασμα. 4 δισεκατομμύρια παραπάνω από τον στόχο, μόνο τον Σεπτέμβρη μαζέψατε 6,3 δισ. Και όλα αυτά τα μαζέψατε κατά τη διάρκεια μιας περιόδου στην οποία τα μεγάλα εισοδήματα και οι μερισματούχοι είναι σχεδόν αφορολόγητοι, είναι στο 5%. Με τα εισοδήματα του 2023 -δηλωμένα σας λέω τώρα, δηλώσεις του 2024 για τα εισοδήματα του 2023- 1.500 άτομα, 4 δις εισόδημα συνολικά. 1.500 φορολογούμενοι, προσέξτε.

**ΠΑΥΛΟΣ ΠΟΛΑΚΗΣ:** 1.499.

**ΝΙΚΟΛΑΟΣ ΠΑΠΠΑΣ:** Με 5% φόρο μόνο. Και ο μισθωτός, του κάνατε τη χάρη για τους ελάχιστους οι οποίοι είναι μεταξύ του 40 και του 60 να τον πάτε στο 39.

Είχαμε μια παραγωγική συζήτηση -ολοκληρώνω σε ένα λεπτό, κύριε Πρόεδρε- στην Επιτροπή Οικονομικών Υποθέσεων. Θα έχουμε την ευκαιρία και στην πορεία της συζήτησης για τον προϋπολογισμό να σας πω ότι με γενναιότητα και ο Υπουργός Οικονομικών και ο Υφυπουργός κ. Πετραλιάς παραδέχτηκαν ότι υπάρχει τρόπος διαμόρφωσης δημοσιονομικού χώρου εντός του νέου δημοσιονομικού κανόνα και του κόφτη δαπανών.

Κατατέθηκε το προσχέδιο του προϋπολογισμού στην Κομισιόν σήμερα, υπάρχει μια λίστα με μέτρα τα οποία πήρε η Κυβέρνηση, αρνείται να πάρει άλλα, τα οποία θα μπορούσανε να διαμορφώσουνε δημοσιονομικό χώρο για να στηριχθεί η 13η σύνταξη, ο 13ος μισθός, ο 14ος μισθός και βεβαίως αρνείται να το κάνει.

Ο μισθός, ο πραγματικός μισθός από το 2021 σύμφωνα με τα στοιχεία της Κομισιόν έχει πέσει κατά 2%. Άρα τι έχουμε εδώ; Έχουμε τον Έλληνα εργαζόμενο να δουλεύει περισσότερο από όλους τους Ευρωπαίους και να πληρώνεται χαμηλότερα από όλους τους Ευρωπαίους. Αλίμονό σας όταν έρθει η ώρα αυτός ο κόσμος να ψηφίσει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Ακολουθούν οι κ.κ. Καραθανασόπουλος, Δρίτσας και Γιαννούλης.

Κύριε Καραθανασόπουλε, παρακαλώ, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η κοινοβουλευτική ομάδα του ΚΚΕ, με τις συνεχόμενες παρεμβάσεις της και τις δύο αυτές μέρες, αποδόμησε τελείως τους κυβερνητικούς ισχυρισμούς και αποκάλυψε ότι το παρόν νομοσχέδιο το οποίο συζητάμε αποτελεί συνέχεια πληθώρας αντεργατικών ρυθμίσεων των προηγούμενων ετών και δεκαετιών. Είναι ένα ακόμη αντεργατικό νομοθέτημα, το οποίο ικανοποιεί τα συμφέροντα των καπιταλιστών και υλοποιεί το σύνολο των αντεργατικών οδηγιών της Ευρωπαϊκής Ένωσης.

Λέει η Κυβέρνηση ότι με αυτόν τον τρόπο -και όχι μόνο, και ο κ. Λαζαρίδης το είπε πριν από λίγο- υποστηρίζουμε και υπερασπιζόμαστε το δικαίωμα της ατομικής επιλογής του καθένα. Αλήθεια, ο εργαζόμενος έχει τόσο μεγάλη επιθυμία να δουλέψει 13-14 ώρες; Του αρέσει; Είναι βιτσιόζος; Ή το κάνει με το πιστόλι στον κρόταφο; Το κάνει με το πιστόλι στον κρόταφο, είτε γιατί δεν μπορεί να καλύψει με τον μισθό που παίρνει τις ανάγκες τις δικές του και της οικογένειάς του είτε γιατί τον απειλεί η μεγαλοεργοδοσία. Άρα λοιπόν να, ένα το κρατούμενο.

Ισχυρίζεστε ότι το νομοσχέδιο αυτό, την επέκταση δηλαδή του εργάσιμου χρόνου, τη θέλουν οι ίδιοι οι εργαζόμενοι και με προκλητικό τρόπο μας καταθέσατε εδώ πέρα τρεις συλλογικές συμβάσεις τριών σωματείων, του κλάδου του τουρισμού, του κλάδου αυτού που ο εργασιακός Μεσαίωνας αποκτά όλη του τη σημασία. Και ποια είναι αυτά τα τρία σωματεία; Είναι τα σωματεία αυτών των οποίων οι πλειοψηφίες των διοικητικών συμβουλίων -ΠΑΣΟΚ και Νέα Δημοκρατία- είναι τέτοιες ηγεσίες οι οποίες είναι ξεπουλημένες στη μεγαλοεργοδοσία. Και το φέρατε ως παράδειγμα! Αλήθεια; Μεγάλο κατόρθωμα κάνατε.

Απ’ την άλλη μεριά τι υπάρχει; Υπάρχει πρόταση νόμου, κυρία Υπουργέ, που σας έχει καταθέσει το ΚΚΕ, και σε εσάς και στην προηγούμενη Κυβέρνηση της Νέας Δημοκρατίας αλλά και στην Κυβέρνηση του ΣΥΡΙΖΑ, εξακοσίων είκοσι επτά οργανώσεων των εργαζομένων -εργατικά κέντρα, ομοσπονδίες και πρωτοβάθμια σωματεία.

Τι την κάνατε όλες οι κυβερνήσεις αυτήν την πρόταση νόμου για τις συλλογικές συμβάσεις; Την πετάξατε στο καλάθι των αχρήστων. Αυτό που θα κάνει η εργατική τάξη στο δικό σας νομοσχέδιο. Έτσι, για να είμαστε καθαροί, μιλάμε ξηγημένα εδώ.

Ικανοποιείτε λοιπόν το αίτημα τριών εργοδοτικών σωματείων και δεν ικανοποιείτε το αίτημα εξακοσίων είκοσι επτά. Άρα λοιπόν μην μας λέτε ότι το θέλουν οι εργαζόμενοι, γιατί άλλα πράγματα επιθυμούν οι εργαζόμενοι.

Μιλήσατε για ατομική επιλογή, και των συνταξιούχων λέει. Η κ. Λυτρίβη, αλλά και άλλοι, λέω τώρα τους πρόσφατους ομιλητές. Πανηγύριζε. Λέει 245.000 συνταξιούχοι εργάζονται. Αλήθεια; Είναι επιλογή τους; Το κάνουν από ευχαρίστηση; Και δεν μιλάμε τώρα για τους δύο, τρεις, πέντε, δέκα, εκατό, πόσοι είναι αυτοί, τα μεγαλοστελέχη επιχειρήσεων, τα οποία βεβαίως μπορεί και να εργαστούν, γιατί ποτέ δεν ιδρώσανε όλα τα προηγούμενα χρόνια και έχουν και παχυλούς μισθούς και παχυλές συντάξεις.

Μιλάμε για τη συντριπτική πλειοψηφία. Γιατί αναγκάζεται ο συνταξιούχος να πάει να δουλέψει; Γιατί ακριβώς του συνταξιούχου δεν του φτάνει να καλύψει τις ανάγκες τις δικές του, να βοηθήσει τα παιδιά του, ακόμη και τα εγγόνια του.

Και τι καταγράφεται; Τέσσερα θανατηφόρα ατυχήματα στις οικοδομές. Πάρος, ετών 75, συνταξιούχος οικοδόμος. Αυτός 75 χρονών στις σκαλωσιές τι πήγε να κάνει; Του άρεσε;

**ΚΩΝΣΤΑΝΤΙΝΟΣ-ΒΑΣΙΛΕΙΟΣ ΜΕΤΑΞΑΣ:** Επιλογή του.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ήταν επιλογή του.

Φωκίδα, 70 χρόνων. Κι αυτός; Λάρισα, 70 χρονών. Κι αυτός; Ίλιον, 65 χρονών. Όλοι τους συνταξιούχοι. Γιατί πήγαν στην οικοδομή, στο γιαπί; Γιατί, δεν είχαν τι άλλο να κάνουν, πώς να περάσουν τον ελεύθερο χρόνο τους; Να λοιπόν τα λέμε ότι η πολιτική σας είναι εγκληματική πολιτική και είναι σε βάρος των συμφερόντων της εργατικής τάξης.

Συμπερασματικά δηλαδή το νομοσχέδιό σας τι είναι; Μετατρέπει τον εργαζόμενο ακόμη περισσότερο σε μηχανή. Καταστρέφει επί της ουσίας τον ελεύθερο χρόνο του, δεν τον αφήνει να έχει ελεύθερο χρόνο, και βεβαίως βάζει σε ακόμη μεγαλύτερο κίνδυνο την ίδια του την υγεία και τη ζωή του. Είναι ένα εργαλείο που βαθαίνει ακόμη περισσότερο την εργατική εκμετάλλευση.

Λέτε -κι όχι μόνο εσείς- ότι προσαρμόζουμε, λέει, με το νομοσχέδιο αυτό στις ανάγκες της αγοράς εργασίας. Αλήθεια η αγορά εργασίας είναι κάτι το ουδέτερο; Έχει δύο συντελεστές λέτε, τους εργαζόμενους και τους κεφαλαιοκράτες. Τα συμφέροντα αυτών των δύο είναι κοινά; Είναι ενιαία;

Δηλαδή τι θέλει ο εργαζόμενος, για παράδειγμα, όσον αφορά τον χρόνο εργασίας; Θέλει σταθερό ωράριο για να μπορεί να προγραμματίζει τον χρόνο του και τη ζωή του. Θέλει το ωράριό του να προσαρμόζεται με βάση τα επιτεύγματα της τεχνολογίας, δηλαδή να δουλεύει λιγότερο χρόνο εφόσον είναι πιο παραγωγική η εργασία του.

Η επιχείρηση τι θέλει από την άλλη μεριά; Θέλει προσαρμογή, διευθέτηση του εργάσιμου χρόνου με βάση τις ανάγκες της. Δηλαδή να τον ξεζουμίζει όποτε υπάρχει μεγάλη οικονομική και παραγωγική δραστηριότητα και μετά να τον πετάει στο καλάθι των αχρήστων. Είναι κοινά τα συμφέροντα στο ωράριο εργασίας; Όχι, είναι αντιτιθέμενα.

Μισθός, τι μισθό θέλει ο εργαζόμενος; Ο εργαζόμενος θέλει τέτοιους μισθούς που να καλύπτουν τις σύγχρονες ανάγκες του. Η εργοδοσία τι μισθούς θέλει; Μισθούς πείνας, που να αυξάνουν τον βαθμό εκμετάλλευσης και να διασφαλίζουν την ανταγωνιστικότητα και την κερδοφορία των επιχειρηματικών ομίλων. Έχουν κάτι κοινό αυτοί οι δύο;

Συλλογικές συμβάσεις. Οι εργαζόμενοι θέλουν συλλογικές συμβάσεις που να διασφαλίζουν τα δικαιώματά τους. Οι εταιρείες τι θέλουν; Ατομικές συμβάσεις, για να μπορούν πολύ πιο εύκολα να επιβάλλουν τη θέλησή τους στους εργαζόμενους, να μην έχουν οι εργαζόμενοι κανένα συλλογικό δικαίωμα.

Μέτρα υγιεινής και ασφάλειας. Τι θέλουν οι εργαζόμενοι; Προστασία στον χώρο της εργασίας, να μην κινδυνεύει η υγεία τους και η ζωή τους. Τι θέλουν οι κεφαλαιοκράτες; Αν μπορούσαν, να καταργήσουν τα μέτρα υγιεινής και ασφάλειας, γιατί είναι κόστος και γιατί το κόστος υπονομεύει την ανταγωνιστικότητα και την κερδοφορία τους. Άρα, πώς παντρεύονται αυτά τα δύο μαζί; Υπάρχει κάποιος τρόπος που αυτά τα δύο μπορεί να γίνουν ένα πράγμα και να συνδυαστούν;

Έτσι, λοιπόν, εμείς λέμε καθαρά ότι εδώ συγκρούονται δύο κόσμοι: ο κόσμος που αφορά την ίδια την εργατική τάξη, τις ανάγκες και τα συμφέροντά της και ο κόσμος των καπιταλιστών, της παρασιτικής μειοψηφίας, που θέλει να διασφαλίσει τα κέρδη του. Μπορεί ανάμεσα σε αυτούς τους δύο να υπάρξει κοινωνικός εταιρισμός; Όχι. Κι όμως, όλα τα κόμματα του αστικού πολιτικού συστήματος -Νέα Δημοκρατία, ΣΥΡΙΖΑ, ΠΑΣΟΚ και τα λοιπά μικρότερα κόμματα- μιλάνε στο όνομα του κοινωνικού εταιρισμού, λες και μπορούν αυτοί οι δύο, εργατική τάξη και κεφαλαιοκράτες, να γίνουν εταίροι. Ανταγωνιστές είναι, αντίπαλοι είναι. Και στο όνομα, λοιπόν, του κοινωνικού εταιρισμού τι κάνετε; Εφαρμόζετε όλα τα μέτρα τα οποία υπηρετούν τις ανάγκες των κεφαλαιοκρατών υπονομεύοντας τα συμφέροντα της εργατικής τάξης στο όνομα των αναγκών της οικονομίας, στο όνομα των αναγκών της αγοράς.

Και από αυτήν την άποψη, κύριε Μάντζο, δεν είναι πολιτική επιλογή το ζήτημα τι μέτρα θα πάρει κάθε κυβέρνηση. Είναι οικονομικό. Αυτές είναι οι ανάγκες της καπιταλιστικής οικονομίας και αυτές τις ανάγκες υπηρετείτε με κάθε τρόπο υπονομεύοντας τα δικαιώματα της εργατικής τάξης. Άρα, δεν υπάρχει διέξοδος συμβιβασμού αυτών των ζητημάτων. Αυτό το οποίο χρειάζεται είναι να ενισχυθεί ακόμη πιο αποφασιστικά η ταξική σύγκρουση ανάμεσα στην εργατική τάξη και στο κεφάλαιο.

Κι εμείς έχουμε επιλέξει τον δρόμο. Είμαστε με τον δρόμο της ταξικής σύγκρουσης προς όφελος της εργατικής τάξης, όχι μόνο για να πετάξει στο καλάθι των αχρήστων το νομοσχέδιό σας που συζητάμε, αλλά συνολικά να πετάξει στο καλάθι των αχρήστων το ίδιο το καπιταλιστικό σύστημα της βαρβαρότητας, που στο όνομα του κέρδους θυσιάζει τις ανάγκες και τη ζωή των εργαζομένων και να μπορέσει να απελευθερώσει την εργατική τάξη από την καπιταλιστική βαρβαρότητα, από τη σκλαβιά της μισθωτής εργασίας, από την εκμετάλλευση ανθρώπου από άνθρωπο και να οικοδομήσει τη μόνη κοινωνία η οποία υπηρετεί τα συμφέροντα των εργαζομένων και του συνόλου των λαϊκών στρωμάτων, τον σοσιαλισμό. Αυτό είναι το επίκαιρο. Αυτό είναι το αναγκαίο, το ρεαλιστικό. Αυτό είναι το μέλλον της ανθρωπότητας και σε αυτό το μέλλον το ΚΚΕ με όλες του τις δυνάμεις θα στηρίξει την ιστορική αποστολή της εργατικής τάξης, να γίνει, όπως έλεγε ο Μαρξ, ο νεκροθάφτης του καπιταλισμού.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Τον λόγο έχει ο κ. Θοδωρής Δρίτσας από τη Νέα Αριστερά.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, ο ρεαλισμός είναι πάντα στοιχείο θετικό και στη ζωή και στην πολιτική, αρκεί να συνδέεται και να συνοδεύεται στενά με την ειλικρίνεια, με τη σεμνότητα, με την ενόραση του και με τη γενναιότητα. Εάν δεν συνδέεται με αυτά, είναι κυνισμός. Και μην τα μπερδεύουμε και μην καμωνόμαστε ότι έτσι είναι η ζωή και πώς να την αλλάξεις, ότι υπάρχουν οι επιχειρηματίες και η οικονομία και η τέχνη του επιχειρείν. Όχι, η εργασία και οι εργαζόμενοι είναι οι παραγωγικότεροι των δυνάμεων, δεν είναι οι επιχειρηματίες. Έχετε κάνει αυτήν την κυρίαρχη βέβαια και ηγεμονεύουσα επιλογή και την έχετε επιβάλει με αίμα όλοι όσοι έχετε αυτήν την ιδεολογία και τα συμφέροντα, αλλά δεν είναι έτσι. Αποτυγχάνετε διαρκώς και όχι μόνο στην Ελλάδα.

Από αυτήν την άποψη, χρειάζεται να γίνει μια συζήτηση. Έγινε και στις επιτροπές και στην τηλεόραση. Ε, ψευδώνυμα. Δεν είναι, λέει, νομοσχέδιο που επιτρέπει τις 13 ώρες εργασίας -ή πολύ περισσότερο αν δεν τις επιβάλλει- γιατί αυτές είναι μέχρι 37 μέρες τον χρόνο. Τι λέτε; Σοβαρά; Δηλαδή, μπορεί να γίνεται δεκτό ότι μπορεί να εργαστεί άνθρωπος 13 ώρες έστω και για μία μέρα; Γιατί; Μόνο για πολύ έκτακτες ανάγκες μπορεί, για τη μετακόμιση μιας επιχείρησης, την πυρκαγιά, την καταστροφή, κάτι τέτοιο. Κι εκεί θα το κάνει και από φιλότιμο κάθε άνθρωπος. Περισσεύει στην Ελλάδα το φιλότιμο.

Δεν μπορείτε, κυρία Υπουργέ, να κραδαίνετε τις συμφωνίες των τοπικών ενώσεων των τουριστικών επαγγελμάτων. Εάν ο ρεαλισμός σας είχε τα στοιχεία που προανέφερα και δεν ήταν κυνισμός, θα μπορούσατε να πείτε: «Όχι, ρε παιδιά, εντάξει, δεν μπορώ να παρέμβω, γιατί είναι κλαδική συλλογική σύμβαση και δεν έχει δικαίωμα ο Υπουργός να παρέμβει, αλλά ηθικά, παραγωγικά, ανθρώπινα, κοινωνικά δεν συμφωνώ». Να στείλετε ένα μήνυμα.

Ομοίως, θα περιμένω αύριο τον Πρωθυπουργό της χώρας, τον κ. Μητσοτάκη, που θα έρθει εδώ να λογοδοτήσει για την εξωτερική πολιτική, να δούμε. Δεν το πιστεύω. Δεν θα το κάνει. Μια συγγνώμη από το λαό της Γάζας θα ζητήσει; Δεν του έστειλε ούτε ένα μήνυμα συμπάθειας δυόμισι χρόνια τώρα, ένα μήνυμα συμπάθειας για ένα βρέφος που έχασε τη ζωή του ή για ένα παιδί. Θα το κάνει αύριο; Θα δεσμευτεί ότι θα προχωρήσει στην αναγνώριση του κράτους της Παλαιστίνης; Θα ζητήσει μια συγγνώμη για τον ηρωικό πατέρα, που αντί να τον συγχαρεί – όπως θα έκανε, αν είχε τη γενναιότητα και όχι τη δειλία που τον διακρίνει- εξήγγειλε ότι θα κάνει την Πλατεία Συντάγματος και τον χώρο του Αγνώστου Στρατιώτη στρατιωτικοποιημένη περιοχή; Είστε αλλού. Και βέβαια, μόνο με ψέματα και με ισχύ μπορείτε να επιβάλλετε την κυριαρχία, και με δημαγωγία και με μηχανισμούς τεράστιους που σας στηρίζουν και τους στηρίζετε.

Δεν θέλω να μπω άλλο στις λεπτομέρειες. Θέλω, όμως, να θέσω ένα θέμα που η Δεξιά δεν μπορεί να αγγίξει. Ούτε και η ακροδεξιά μπορεί, γιατί με τον εθνικισμό της δεν μπορεί να μπει σε αυτά τα πράγματα. Όλες οι άλλες πτέρυγες της Βουλής, όμως, και οι κοινωνικές δυνάμεις που εκπροσωπούνται από αυτές ή και από άλλες μπορούν να το δουν. Η απειλή του πολέμου είναι παρούσα. Η απειλή του φασισμού είναι παρούσα. Η ελληνική οικονομία παραδοσιακά αναπτύχθηκε με τέτοιον τρόπο που να στηρίζεται σε ξύλινα πόδια. Και τώρα ξέρουμε πόσο εύθραυστη και επισφαλής είναι. Μία συμφωνία: Να δουλέψουμε ο καθένας με τα δικά του υλικά, από τη σοσιαλδημοκρατία μέχρι το ΚΚΕ, μέχρι τον ΣΥΡΙΖΑ, μέχρι την Πλεύση Ελευθερίας και τη Νέα Αριστερά προφανώς, ώστε το κόστος εργασίας να αυξηθεί.

Και αυτό σημαίνει όχι μόνο μεγαλύτεροι μισθοί, αλλά, συνδυαστικά, μεγαλύτερη αγοραστική δύναμη, μεγαλύτερος κοινωνικός μισθός, περισσότερες ελεύθερες ώρες για τις υπόλοιπες ανθρώπινες και κοινωνικές δραστηριότητες και μια σειρά άλλα ζητήματα. Αυτό δεν είναι αντιπαραγωγικό. Είναι, αντίθετα, αυτό που ζητάει η ιστορικότητα των στιγμών, η ελληνική οικονομία και η κοινωνία. Αλλιώς, για μια ακόμα φορά θα χρεοκοπήσουμε, σε ψεύτικα σχήματα δήθεν ευημερίας.

Εάν, λοιπόν, δεν καταλάβουμε ότι η εργασία είναι υπ’ αριθμόν μία και οι εργαζόμενοι, η εργατική τάξη, οι μισθωτοί εν γένει, η υπ’ αριθμόν μία παραγωγική δύναμη της ελληνικής οικονομίας και κάθε οικονομίας, όχι μόνο έχουμε αδικήσει εκατομμύρια ανθρώπων και έχουμε οξύνει τις ανισότητες και τις αδικίες, αλλά έχουμε υπονομεύσει και την τύχη αυτής της χώρας και την τύχη και της Ευρώπης και της ανθρωπότητας, σε τελευταία ανάλυση.

Με όλα αυτά, καθημερινά, παρατηρούμε και βλέπουμε την αποτυχία που οδηγεί στη βαρβαρότητα, στους πολέμους και στο φασισμό. Αλληλένδετα είναι όλα αυτά. Και από αυτήν την άποψη, δεν μπορεί η συζήτηση να συνεχίζεται άλλο σε μια ανούσια ανταλλαγή επιχειρημάτων τετριμμένων που δεν τα ακούει ο ένας με τον άλλον. Ας αφήσουμε τη Δεξιά, όσο ακόμα κυβερνάει και να μπούμε μπρος σε μια διαδικασία κεντρικής, όμως, και μεγάλης αλλαγής, ώστε να γίνει πράγματι ιστορικό παρελθόν.

Και αυτό που σκέπτομαι και προτείνω -και δεν μου ήρθε από τον ουρανό- είναι πεμπτουσία της παγκόσμιας εμπειρίας. Προφανώς, θέλει και ένα διάστημα μετάβασης, μια διετία. Προφανώς, θέλει και τους αυτοαπασχολούμενους ή τις μικρές επιχειρήσεις πως, παράλληλα, θα τις στηρίξεις, αλλά και τη μισθωτή εργασία. Αυτό θα σημαίνει πολιτιστική ανάπτυξη, οικονομική ανάπτυξη, κοινωνική ανάπτυξη, ηθική ανάπτυξη, αντιμετώπιση του δημογραφικού, όλο το πλαίσιο και ειρήνη και αντοχή.

Με συγχωρείτε, κύριε Πρόεδρε, ένα λεπτό ακόμα.

Οι επενδυτές, στην Ελλάδα, στηρίζονται ακριβώς στο κέρδος λόγω του χαμηλού κόστους εργασίας. Ένας επενδυτής, που δεν θα μπορεί να ποντάρει σε αυτά -και είναι τυχάρπαστοι οι περισσότεροι- θα αναπτύξει τεχνολογίες, εξειδικεύσεις στους εργαζομένους του, διάφορες αρετές και προαπαιτούμενα, που αλλάζουν όλο το μοντέλο παραγωγικότητας. Και γίνεται πραγματικά παραγωγικό και κοινωνικό.

Και επιτρέψτε μου, κύριε Πρόεδρε, επειδή επανέκαμψα στα βουλευτικά έδρανα, με όλα αυτά τα γεγονότα που συνέβησαν, και επειδή ο Πειραιάς είναι το μεγάλο λιμάνι, πόλη της εργασίας, η πόλη των εργατών, των εργαζόμενων και των εργατικών αγώνων, αυτή μου την ομιλία οφείλω να την αφιερώσω σε αυτούς που τιμώ ιδιαίτερα: Τους πολίτες του Πειραιά και των νησιών, γυναίκες και άντρες, μεγάλους ηλικιακά και νέους, είτε με έχουν ψηφίσει από το 2004 μέχρι το 2023, είτε όχι, δεν έχει καμία σημασία αυτό, γιατί αισθάνομαι ότι και αυτή η κοινωνία, η πειραιώτική και η νησιώτικη, που την ξέρω καλά, δεν είναι μια εξαίρεση. Έχει δυναμισμό και ικανότητες να πάει μπροστά και η ίδια και να βοηθήσει όλη τη χώρα. Και εγκλωβίζεται όλος αυτός ο υγιής δυναμισμός σε όλη αυτή τη μιζέρια του κυνισμού και της βαρβαρότητας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δρίτσα.

Τον λόγο έχει ο κ. Γιαννούλης, Κοινοβουλευτικός Εκπρόσωπος από τον ΣΥΡΙΖΑ-Προοδευτική Συμμαχία.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πλησιάζοντας στην ολοκλήρωση αυτής της διαδικασίας, έχω την εντύπωση ότι τα περισσότερα έχουν ειπωθεί. Αυτό που πρέπει να ειπωθεί, φτάνοντας στο τέλος, είναι η σκληρή αλήθεια.

Και το πρώτο ερώτημα, που θα θέσω στην Υπουργό, την κ. Κεραμέως, είναι ποιος πραγματικά έχει παραγγείλει αυτό το νομοσχέδιο. Γιατί, ξέρετε, η πολιτική ευγένεια δεν περιλαμβάνει μέσα και την υποκρισία ή τον στρουθοκαμηλισμό. Ποιος, κυρία Κεραμέως, και σας ρωτώ με πολύ σεβασμό, έχει παραγγείλει αυτό το νομοσχέδιο;

**ΠΑΥΛΟΣ ΠΟΛΑΚΗΣ:** Είναι γραμμένο.

**ΧΡΗΣΤΟΣ ΓΙΑΝΝΟΥΛΗΣ:** Αν είναι γραμμένο, ακόμα χειρότερα.

Πάντως, σίγουρα η φωτογραφική απεικόνιση, παρά την άχνη που πασπαλίσατε με μερικά άρθρα τα οποία θα μπορούσαν να σταθούν στο Κοινοβούλιο, δεν μπορούν να καλύψουν το σκοτεινό χρώμα του υπόλοιπου περιεχομένου. Υπάρχει άνθρωπος, υπάρχει οργανωμένη ομάδα που το παρήγγειλε και μια πρόθυμη Κυβέρνηση να το εκτελέσει, όπως εκτέλεσε και μια σειρά άλλες νομοθετικές πρωτοβουλίες που έχουν πλήξει την κοινωνία, την οικονομία, τον πολιτισμό, τη ζωή μας και το μέλλον των επόμενων γενεών. Το πρώτο ερώτημα είναι αυτό.

Το δεύτερο ερώτημα είναι γιατί αργήσατε να ομολογήσετε αυτό που κυνικά παραδεχτήκατε χθες. Ότι αυτό που σας εμπνέει στην πολιτική είναι η συνθήκη όπου η αγορά θα καθορίζει τα πάντα. «Η αγορά θα καθορίζει τα πάντα». Και είναι φράση που χρησιμοποιήσατε στη δημόσια παιδεία, στη δημόσια υγεία. Εσείς έχετε να αντιτείνετε και να προσφέρετε απορρυθμίσεις. Σήμερα στο Θριάσιο Νοσοκομείο κατέρρευσε η οροφή. Στο Θριάσιο, δεν είναι; Την ίδια ώρα που ο Πρωθυπουργός, επικοινωνιακά, εμφάνιζε -και καλώς- τη νέα Ογκολογική Μονάδα και το Τμήμα Επειγόντων Περιστατικών στο «Αττικόν». Αλλά, αυτοί που ήθελαν -οι εργαζόμενοι- να του δείξουν και μια άλλη εικόνα της πραγματικότητας, εισέπραξαν χημικά και ξύλο από τα ΜΑΤ. Μια διαφορετική εικόνα μιας πραγματικότητας, που σας καθορίζει, από το δόγμα: «Η αγορά όλα τα ρυθμίζει». Η αγορά που εσείς πιστεύετε, όμως, όλα τα απορρυθμίζει.

Για να μην έχω προσδοκίες ότι θα απαντήσετε, ξέρω ότι η απάντηση και η ρητορεία σας είναι ότι αυτή η χώρα δημιουργήθηκε το 2015 και μέχρι το 2019 συνέβησαν όλα τα δεινά του κόσμου. Εσείς, ούτε κυβερνήσατε πριν, ούτε χρεοκοπήσατε τη χώρα, ούτε οδηγήσατε έναν ολόκληρο λαό στη φτωχοποίηση, την απόγνωση και το άγχος για την επόμενη ώρα, όχι για τον επόμενο μήνα.

Και από το 2019 και μετά, ποιο είναι το νήμα, το οποίο ακολουθείτε; Τρία στοιχεία χαρακτηριστικά: Είστε η Κυβέρνηση της διαφθοράς, της συγκάλυψης, της ανικανότητας και με αυτό το νομοσχέδιο, θα προσθέσω εγώ και ας μην υποστηρίζεται δημοσκοπικά ακόμη, και του μισανθρωπισμού. Ναι, πραγματικά, μπαίνουν και γνήσια ουμανιστικά ζητήματα για το αν τελικά είστε με αυτό που πρεσβεύει η πλειοψηφία των Ελλήνων πολιτών, γονείς και νεότεροι άνθρωποι.

Ακούστε να δείτε. Σας ρώτησα, προχθές: Πιστεύετε ότι θα γίνουν πιο ευτυχισμένοι οι άνθρωποι με αυτές τις μεταρρυθμίσεις;

Ξέρετε τι ονειρεύομαι εγώ για το παιδί μου; Ονειρεύομαι να τελειώσει τις σπουδές του. Ονειρεύομαι να έχει ένα αξιοπρεπές μεταπτυχιακό, χωρίς να πληρώνει στα κολέγια τα οποία εσείς αναβαθμίσατε και τα βαπτίσατε μη κερδοσκοπικά πανεπιστήμια και έρχονται απανωτές οι ενστάσεις για το περιεχόμενο του κύκλου σπουδών, των εγκαταστάσεων κ.λπ.. Αλλά η αγορά τα ρυθμίζει όλα! Λοιπόν, εγώ για το δικό μου το παιδί και για όλα τα παιδιά του κόσμου -γιατί αυτή είναι η βασική μας διαφωνία, είστε σκληρά ταξικά απέναντι σε αυτό που εκφράζει τους πολλούς και είστε συμπλεγματικά εμμονικοί με αυτό που συμφέρει τους λίγους- θέλω να μεγαλώσει, να ερωτευθεί, να εργαστεί, να νιώθει όμορφα με τη ζωή που απολαμβάνει, να ταξιδέψει, να ζήσει. Θέλουμε τα παιδιά μας να μπορούν να ζήσουν και στερείτε το οξυγόνο των επόμενων γενεών με αυτές τις μεταρρυθμίσεις, ενώ θα έπρεπε να συζητάμε για μείωση των ωρών εργασίας με καλύτερες αποδόσεις σε αυτό που λέγεται μισθός και ο κ. Μητσοτάκης το θεωρούσε εξάρτηση. Δηλαδή, αντί να παίρνουμε τον μισθό, δώστε μας μεθαδόνη, με λίγα λόγια. Όλα αυτά μπορεί να σας ακούγονται σε ένα πεδίο ιδεαλιστικό, μακριά από τη δική σας σκληρή πολιτική κατεύθυνση.

Εμείς, αγαπητοί συνάδελφοι και συναδέλφισσες, δεν πρόκειται να νομιμοποιήσουμε το συγκεκριμένο έκτρωμα, το οποίο θεωρείται εργασιακή απορρύθμιση. Είναι πολύ κοντά στο να επιτίθεται, όχι μόνο στα συμφέροντα, αλλά σε θεμελιώδη δικαιώματα που αποκτήθηκαν με αίμα άλλων γενεών. Και επειδή αυτό το παζάρι με το «δεν θα ψηφίσετε το ένα, δεν θα ψηφίσετε το άλλο» πρέπει κάποια στιγμή να τελειώσει ως στρεβλή νομοθετική πρακτική, δηλαδή ένα νομοσχέδιο 150 τροπολογίες, όπως καλή ώρα αυτή που θα φέρετε για την Πλατεία Συντάγματος που θα προβλέπει δύο χρόνια φυλάκιση, ενώ πολλοί κυκλοφορούν ελεύθεροι από τους νταλαβερτζήδες του σκανδάλου του ΟΠΕΚΕΠΕ, πίνουν και γλεντούν στην υγεία των κορόιδων, με τεχνητή αμνησία προσπαθούν να αποφύγουν τη βάσανο της Εξεταστικής Επιτροπής, για όλα αυτά εμείς δεν θα νομιμοποιήσουμε αυτήν σας την προσπάθεια με την αυριανή ψηφοφορία. Και αυτό το κάνουμε συνειδητά γιατί πρέπει να μπει ένα τέλος και στη νομοθετική σας αυθαιρεσία, η οποία προστάτευσε Πάτσηδες, σκάνδαλα στην υγεία, διασπάθιση δημοσίου χρήματος, παράνομο πλουτισμό, μία σειρά από πράγματα που στερούν τον αέρα και το φως μπροστά μας. Δεν θα νομιμοποιήσουμε με τη συμμετοχή μας στην ψηφοφορία ούτε τις δεκατρείς ώρες, ούτε τη διευθέτηση του χρόνου εργασίας, ούτε όλα αυτά για τα οποία λάβατε παραγγελία να φέρετε το νομοσχέδιο με τον τίτλο «δίκαιη εργασία για όλους».

Έρχεται δικαιοσύνη, αλλά άλλου τύπου, πολιτική, εκλογική και ανθρώπινη. Και εκεί δεν θα μπορείτε να κάνετε τη χρήση του πλεονεκτήματος της κυβερνητικής Πλειοψηφίας, γιατί οι πολίτες που ζουν σε κανονικές συνθήκες και όχι σε μαρμάρινες γυάλες, η γνώμη τους είναι πολύ διαφορετική από τη δική σας πραγματικότητα που ζείτε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γιαννούλη.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Πρόεδρε, έχουμε μία αξιοσημείωτη εξέλιξη. Ξαφνικά αποχωρεί ο ΣΥΡΙΖΑ. Και θα αναρωτιέται κανείς: Μα καλά, έχουν συμμετάσχει σε σαράντα ώρες συνεδριάσεων, σε έξι συνεδριάσεις, δέκα μέρες στη Βουλή. Γιατί να αποχωρήσουν τώρα στο τέλος; Αξιοπερίεργο. Ή μήπως όχι, κύριε Γιαννούλη;

Να σας πω γιατί αποχωρούν, να σας πω. Γιατί η κοινοβουλευτική συζήτηση φτάνει στο τέλος της και η Νέα Δημοκρατία έχει ζητήσει ονομαστική ψηφοφορία σε όλα τα άρθρα του νομοσχεδίου, και στα 97…

(Χειροκροτήματα από την πτέρυγα της Νέας Δημοκρατίας)

…για να αναδειχθεί ακριβώς πόσες πολλές είναι οι διατάξεις εκείνες που ενισχύουν τους εργαζομένους.

Και ακριβώς εκεί, κυρίες και κύριοι συνάδελφοι, ο ΣΥΡΙΖΑ θα βρισκόταν ενώπιον μιας πρωτοφανούς αντίφασης. Από τη μία να κατακεραυνώνει το νομοσχέδιο και από την άλλη να αναγκάζεται, να σέρνεται να ψηφίσει μαζικά ρυθμίσεις που είναι ενισχυτικές των εργαζομένων. Και δεν ήθελε ακριβώς να φανεί αυτή η πρωτοφανής αντίφαση.

Το αποτέλεσμα όμως, κυρίες και κύριοι, για τους πολίτες που μας παρακολουθούν είναι ένα: Για μία ακόμη φορά ο ΣΥΡΙΖΑ, εφόσον επιμείνει σε αυτήν τη θέση, δεν θα ψηφίσει όλες αυτές τις διατάξεις που χορηγούν πολύ σημαντικά δικαιώματα στους εργαζομένους, που ενισχύουν τους εργαζομένους και γι’ αυτό οι πολίτες σας κρίνουν.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Κυρία Κεραμέως, έμαθα ότι γελούσατε με λυγμό…

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Πάλι αυτό, κύριε Γιαννούλη; Πάλι; Τέταρτη φορά το λέτε.

**ΧΡΗΣΤΟΣ ΓΙΑΝΝΟΥΛΗΣ:** Όχι, μου είπαν οι συνάδελφοι…

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Τέταρτη φορά το λέτε αυτό, δεν έχετε βαρεθεί;

**ΧΡΗΣΤΟΣ ΓΙΑΝΝΟΥΛΗΣ:** Βαρέθηκα να ακούω κενές περιεχομένου…

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Είναι η τέταρτη φορά που το κάνετε αυτό.

**ΧΡΗΣΤΟΣ ΓΙΑΝΝΟΥΛΗΣ:** Είναι κενός περιεχομένου λόγος.

Ακούστε λοιπόν…

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Είναι η τέταρτη φορά, κύριε Γιαννούλη, που επιτίθεστε σε εμένα προσωπικά για το χαμόγελό μου. Είναι η τέταρτη φορά. Αν έχετε κάτι να πείτε, να το πείτε. Αλλά κάποτε πρέπει να μπει τέλος σε αυτόν τον σεξισμό στο Κοινοβούλιο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Αυτό τώρα είναι η βαλβίδα διαφυγής σας για την πολιτική απάτη την οποία υπογράφετε με αυτό το νομοσχέδιο;

Λοιπόν, σας θυμίζω το εξής και κλείνει εδώ πέρα. Αφήνω αυτές τις παρελκυστικές κατηγορίες, γιατί μάλλον είναι από αμηχανία. Εσείς βάλατε μπροστά τη μαγική σφαίρα και προφητεύσατε ποια είναι τα κίνητρα της δικής μας απόφασης. Σας ξαναθυμίζω -και κλείνω- ότι από την πρώτη στιγμή ζητήσαμε την απόσυρση του νομοσχεδίου. Ποιο είναι το δίλημμα του αν θα ψηφίζαμε ή αν θα καταψηφίζαμε; Στο φαντασιακό σας πεδίο. Ζητήσαμε την απόσυρση. Δεν το δέχεστε. Δεν νομιμοποιούμε το έγκλημα.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Μπούμπας.

Παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.

Κυρία Υπουργέ, τα πράγματα είναι σοβαρά, όσο κι αν θέλετε να τα εξωραΐσετε. Έρχομαι από την επιτροπή του ΟΠΕΚΕΠΕ. Παρ’ όλο που είναι εξεταστική, είναι πιο επιδερμική έναντι της προανακριτικής ή προκαταρκτικής, παρά ταύτα, βγάζει ειδήσεις για το πώς λειτουργούσε ο Οργανισμός στην κατανομή των κοινοτικών κονδυλίων.

Κυρία Κεραμέως, τώρα με το χέρι στην καρδιά. Εγώ να σας προστατεύσω θέλω, την υστεροφημία σας. Ο ιδρυτής του κόμματός σας, ο Κωνσταντίνος Καραμανλής, γιατί πριν από λίγες ημέρες είχατε γενέθλια, 4 Οκτωβρίου 1974, γι’ αυτό μας έβαλε στην Ευρωπαϊκή Ένωση με τη συνθήκη της Ρώμης το ’80; Για να δουλεύουν σήμερα οι πολίτες δεκατρείς ώρες; Γι’ αυτό μπήκαμε στην Ευρωπαϊκή Ένωση; Για να χάσουμε την αξία της ζωής;

Δεκατρείς ώρες. Είστε από τη Θεσσαλονίκη, είναι η γενέτειρά σας. Όταν έγιναν οι εξεγέρσεις των καπνεργατών στη Θεσσαλονίκη, τότε που εμπνεύστηκε ο Γιάννης Ρίτσος τον «Επιτάφιο» από τον νεκρό Τάσο Τούση, οι καπνεργάτες δούλευαν δεκατρείς ώρες. Τυχαίο; Ρωτάω, τυχαίο; Αυτό με τις δεκατρείς ώρες έγινε και στην πόλη της Δράμας το 1880. Πάλι δεκατρείς ώρες οι καπνεργάτες, επί οθωμανικής τότε εποχής. Δεν είναι τυχαίο. Και έρχεται μετά από τόσα χρόνια η εργασία των δεκατριών ωρών; Βγάλτε τις δεκατρείς ώρες από το νομοσχέδιο και συζητάμε τα υπόλοιπα.

Ποια είναι η ποιότητα ζωής που διακυβεύεται, απέναντι σε έναν μισθό που, σύμφωνα με τη λίστα, είμαστε στις τρεις τελευταίες θέσεις; Ακολουθεί η Ουγγαρία και η Βουλγαρία, που μόνο αν δείτε στη Βουλγαρία, ανάμεσα σε άνδρες και γυναίκες δεν υπάρχει μεγάλη διαφορά στο εργασιακό περιβάλλον που θέλουν να το βελτιώσουν. Αν πάμε στη Γαλλία αυτήν τη στιγμή, το τριανταπεντάωρο έχει ως στόχο στο εργασιακό η Γαλλία. Αλλά και ολόκληρη η Γηραιά, η Ευρωπαϊκή Ένωση, έχει βάλει όριο τις σαράντα οκτώ ώρες.

Φαίνεται ότι μιλάμε εκτός πραγματικότητας. Φαίνεται ότι είμαστε έξω από την αγορά. Όσοι στη ζωή μας κάναμε πολλές δουλειές -και φαντάζομαι ότι και πολλοί που εκπροσωπείτε τον λαό έχετε τον ίδιο κάματο- θα ξέρουμε ότι κάποιοι όντως το δίμηνο, το τρίμηνο του καλοκαιριού δεν θέλουν ρεπό, γιατί είναι μια εποχική εργασία και θέλουν ό,τι μπορέσουν να πάρουν για να βγάλουν τον χειμώνα.

Και εγώ σας ρωτώ: Μία γυναίκα ή ένας άντρας στο σουπερμάρκετ δεκατρείς ώρες στο ταμείο; Αυτός ή από λόρδωση θα πάει ή από σκολίωση θα πάει ή από οσφυαλγία. Πείτε μου: Ένας αποθηκάριος σε ένα σουπερμάρκετ που τακτοποιεί τα δέματα δεκατρείς ώρες, πώς θα πάει στο σπίτι; Μια μάνα που έχει και διαφορετικό ωράριο από τον σύζυγο πότε θα δει το παιδί της; Ή η γειτόνισσα πρέπει να το δει, που και αυτή θα δουλεύει δεκατρείς ώρες…

Φεύγετε, κυρία Κεραμέως!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Εδώ είμαι!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Α, εδώ είστε, ωραία, να τα ακούτε γιατί ο ιστορικός του μέλλοντος -εγώ να προστατεύσω την υστεροφημία σας θέλω- θα πει ότι η κ. Κεραμέως στον ρου της ιστορίας κατήργησε το οκτάωρο που δόθηκε με μάχη και αγώνες και έβαλε το δεκατριάωρο. Πείτε μου, δεν είναι Ερινύες αυτές για σας; Εγώ πιστεύω ότι έχετε και συναίσθημα, άλλο να κάνεις μία ελεύθερη δουλειά έξω που είναι δική σου.

Και ρωτώ: Αυτά τα παιδιά, αυτό το ζευγάρι που θα είναι δεκατρείς ώρες τι ποιότητα ζωής θα έχει; Πώς οραματίστηκε την Ενωμένη Ευρώπη; Λένε για τους Έλληνες. Εδώ: Χίλιες οχτακόσιες ογδόντα έξι ώρες δουλεύει ο Έλληνας ετησίως, όταν ο μέσος όρος στην Ευρώπη είναι χίλιες πεντακόσιες εβδομήντα μία. Η απόκλιση είναι μεγάλη.

Θέλετε να πάμε σε αυτά που λέει ο κ. Μητσοτάκης για νέες θέσεις εργασίας; Πού; Στην Pfizer; Στην Amazon; Πόσοι εργαζόμενοι μπήκαν εκεί; Στις Σέρρες όπου έκλεισε το Εργοστάσιο Ζάχαρης, στον πρωτογενή τομέα, στη μεγάλη απάτη εις βάρος αγροτών και κτηνοτρόφων από τον ΟΠΕΚΕΠΕ, πόσοι ήταν οι εργαζόμενοι που απολύθηκαν;

Όταν εγώ δούλευα στο Εργοστάσιο Φωσφορικών Λιπασμάτων, το διάλειμμα υπολογιζόταν μέσα στο ωράριο και η προετοιμασία του εξοπλισμού. Αυτά είναι τερτίπια, έχουν καταργηθεί με τις συλλογικές συμβάσεις εργασίας. Το ωράριο εκτός, άλλοι παίρνουν επίδομα γάμου, άλλοι δεν το παίρνουν, άλλοι παίρνουν επίδομα μητρότητας, άλλοι δεν το παίρνουν.

Θα συμφωνήσουμε σε κάποια που λέτε, στην Ψηφιακή Κάρτα. Πείτε, όμως, όλη την αλήθεια, ότι ο εργοδότης μπορεί να απολύσει πανεύκολα τον εργαζόμενο και μάλιστα, στην Ψηφιακή Κάρτα που εσείς είχατε ψηφίσει -τότε δεν ήσασταν Υπουργός Εργασίας- παρακρατεί και το 10% της αποζημίωσης και μετά ο εργαζόμενος πρέπει να τρέχει στα δικαστήρια για να πάρει το υπολειπόμενο 10%. Άμα είναι 200 ευρώ, δεν θα του το δώσει, θα απολύσει δέκα εργαζόμενους, δυο χιλιάρικα στην τσέπη. Δεν λέω ότι όλοι οι εργοδότες λειτουργούν εις βάρος των εργαζομένων.

Μου κάνει εντύπωση, επίσης, αγαπητοί συνάδελφοι, ότι μειώνονται οι τιμές -λέει- σε αγαθά στα σουπερμάρκετ σε δύο χιλιάδες κωδικούς από σήμερα, κύριε Πολάκη, μέχρι 31 Δεκεμβρίου. Ξαφνικά οι «σουπερμαρκετάδες» μείωσαν τις τιμές; Μήπως τους ευνοεί το δεκατριάωρο; Γιατί είναι πέντε στον αριθμό και αυτοί είναι που κάνουν το λόμπι και το καρτέλ της τιμοληψίας και άλλες πέντε πολυεθνικές, στρώσαμε το χαλί.

Λέμε τώρα: Επενδύσεις, από την εξηκοστή έβδομη θέση περάσαμε στην τριακοστή τέταρτη, κύριε Βιλιάρδο, που είστε και οικονομολόγος και κυρία Ασημακοπούλου, ομοϊδεάτες μου και τώρα εξωραΐζετε το χάπι. Ακούστε: Τα τελευταία πέντε χρόνια στην Κάτω Αχαΐα κλείνει μεγάλο εργοστάσιο με ψυκτικούς θαλάμους, κλείνει η Bosch στην Pitsos στου Ρέντη, κλείνει στη Θήβα και στα Οινόφυτα άλλο εργοστάσιο. Κλείνει η Tupperware στη Θήβα και αυτοί που έβγαζαν το απορρυπαντικό Quanto στη Χαλκίδα και τα παίρνει -λέει- ο Σκλαβενίτης εκεί τώρα και έκλεισαν πάνω από δέκα μεγάλα εργοστάσια σε λιγότερο από πέντε χρόνια. Αυτό θεωρείται επένδυση;

Διαβάζω προσεκτικά τη Γενική Συνομοσπονδία Εργατών Ελλάδος. Μας αρέσει, δεν μας αρέσει η ΓΣΕΕ, έχει μια παράδοση ετών. Λέει ότι παραβιάζεται ο Χάρτης Θεμελιωδών Δικαιωμάτων με το άρθρο 31, απέναντι στις συνθήκες εργασίας και τα διεθνή ελεγκτικά όργανα του Συμβουλίου της Ευρώπης, άρθρο 9, είστε και νομικός, εξαίρετος νομικός, η 553/2023.

Καταθέτουμε εμείς ως Ελληνική Λύση για την αντισυνταγματικότητα. Λέτε ότι δεν υπάρχει, αλλά εδώ ακούστε τώρα να δείτε: Ο κόσμος δεν έχει αντιληφθεί ακόμη το τι τον περιμένει. Το μεγαλύτερο εθνικό πρόβλημα ανά τον πλανήτη είναι το οικονομικό, όταν ο άλλος θα αναγκάζεται δεκατρείς ώρες για τον κάματό του, που δεν μπορεί να πληρώσει ούτε το ενοίκιο, όπου τα στατιστικά λένε ότι μια τετραμελής οικογένεια χρειάζεται 1.387 ευρώ τον μήνα χωρίς το ενοίκιο. Σήμερα για ένα δυάρι στην Αθήνα ανεξαρτήτου περιοχής το ενοίκιο έχει πάει πάνω από τα 600 ή 500 ευρώ, άντε, βγάλε τα πέρα.

Θα μας διακατέχει το σύνδρομο της μοναξιάς του πλήθους και η ιστορία δεν θα μας δικαιώσει. Εκείνο το οποίο με λυπεί -και νομίζω πολλούς από εσάς- είναι ότι αρχίζει και χάνεται ο άνθρωπος στις μέρες μας από εμάς τους πολιτικούς. Δεν υπάρχει συναίσθημα, δεν υπάρχει ενσυναίσθηση απέναντι στους παλιούς πολιτικούς. Γιατί, αν είναι τότε, να φέρουμε τεχνοκράτες, οικονομολόγους, νομικούς. Εδώ ο κόσμος έχει ανάγκη από όραμα και από ποιότητα ζωής. Να μην χάσουμε τον άνθρωπο. Πραγματικά όπου ευημερούν οι αριθμοί, θα υποφέρουν οι άνθρωποι. Αυτό κάνετε.

Και επειδή ο επόμενος ομιλητής είναι γιατρός, ο κ. Γκολιδάκης, να του πω ότι ο Παγκόσμιος Οργανισμός Υγείας, γιατρέ μου που είστε και καρδιολόγος, μιλάει για επιπτώσεις της υγείας από τις πενήντα ώρες εργασίας την εβδομάδα, με καρδιαγγειακά και ψυχολογικά προβλήματα. Ξέρετε, η θεωρία είναι κάτι διαφορετικό από την πράξη. Η θεωρία, όμως, είναι απαραίτητη για να πάμε στην πράξη.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εμείς εδώ θεωρητικά πιστεύουμε ότι έξω είναι όλα καλώς καμωμένα. Στην πράξη, όμως, είναι τελείως το αντίθετο. Τα παιδιά παίρνουν πτυχία, έχουν εφόδια γιατί έτσι γαλουχήθηκαν. Οι μισοί είναι γιατροί και οι άλλοι μισοί είναι δικηγόροι και δεν έχουμε τεχνίτες -αυτό είναι αλήθεια- και πάνε να δουλέψουν στην εστίαση και προσπαθούν μέσα σε ένα δίμηνο να μην πάρουν ούτε ρεπό, για να μαζέψουν 5 ευρώ, που λέει ο λόγος.

Και τώρα εσείς σε μόνιμες εργασίες -σουπερμάρκετ, αποθήκες, οδηγούς αυτοκινήτου- βάζετε δεκατρείς ώρες, κυρία Υπουργέ, το καταλαβαίνετε; Είναι φύσει αδύνατο να αντεπεξέλθει κανείς σωματικά και ψυχικά.

Μου θυμίζει -και θα κλείσω, κύριε Πρόεδρε- ένα ρητό του Καζαντζάκη που λέει «παίρνω τα σύνεργά μου, όσφρηση, αφή, ακοή, εβασίλεψεν ο ήλιος, τέλεψε το μεροκάματο και φεύγω όχι γιατί κουράστηκα, γιατί εβασίλεψεν ο ήλιος». Σχήμα λόγου. Αντιλαμβάνεστε τι πάτε να κάνετε; Πάτε να υποβαθμίσετε την ποιότητα ζωής.

Και πώς σήμερα μια μάνα, διαζευγμένη, χήρα, μονογονεϊκή οικογένεια, θα μεγαλώσει το παιδί της, όταν θα πρέπει να φεύγει 5.00΄ το πρωί, για να γυρνάει -πότε;- 5.00΄ το απόγευμα; Θα μας διακατέχει το σύνδρομο της μοναξιάς του πλήθους.

Ανασκουμπωθείτε! Δεν ξέρω πόσο πιεστήκατε από κάποιους επιχειρηματικούς κύκλους και πόσο δέσμιοι είστε σε αυτούς, διότι οι πραγματικοί επιχειρηματίες τον εργαζόμενο τον θέλουν χαρούμενο και τον θέλουν υγιή ψυχικά και σωματικά. Δεν τον θέλουν δούλο, διότι εδώ πρόκειται για την ετυμολογία της λέξης από «δουλειά», «δουλεία».

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αυτό, αν το οραματιζόμαστε, να παραδώσει αυτή η Βουλή από όλους μας ανεξαιρέτως στα παιδιά δεκατρείς ώρες δουλεία, θα μας γράψει η ιστορία ως ανθρώπους οι οποίοι καταπατήσαμε την ανθρώπινη αξιοπρέπεια, την ποιότητα ζωής και αυτό που έλεγε ο Τολστόι, ότι η κυβέρνηση είναι μια κακή παρέα που ενοχλεί τους υπόλοιπους.

Αυτό κάνετε, κύριοι, είστε μια κακή παρέα που ενοχλείτε τους υπόλοιπους και την κοινωνία. Σηκωθείτε, ανασκουμπωθείτε, διότι δεν το έχει καταλάβει, δεν το έχει συνειδητοποιήσει ακόμα ο ελληνικός λαός. Θα τιμωρηθείτε για το εργασιακό θέμα, γιατί αποτελεί την κορωνίδα της καθημερινότητας και της ποιότητας ζωής.

Έλα, γιατρέ, τώρα εσύ εδώ, να πεις αν οι πενήντα ώρες εργασίας δεν επηρεάζουν την ψυχική και σωματική υγεία.

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ωραία, θα έρθουν εκλογές.

Και εμείς ευχαριστούμε.

Τον λόγο έχει ο κ. Γκολιδάκης Διαμαντής.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κυρία Υπουργέ, κυρία και κύριε Υφυπουργέ, αγαπητές κυρίες και κύριοι συνάδελφοι, δεν ξέρω με τι να πρωτοξεκίνησω. Θα πρωτοξεκίνησω με τον καλό συνάδελφο, τον κ. Μπούμπα που επικαλέστηκε την καρδιολογική μου ιδιότητα και τον είδα να συγχίζεται πάνω στο Βήμα της Βουλής…

**ΚΩΝΣΤΑΝΤΙΝΟΣ ΜΠΟΥΜΠΑΣ:** (Δεν ακούστηκε)

**ΔΙΑΜΑΝΤΗΣ ΓΚΟΛΙΔΑΚΗΣ:** Θα κεράσω μια καρδιολογική εξέταση, κύριε Μπούμπα. Είμαι σίγουρος ότι είστε υγιής, παρόλο που βγάλατε ένταση εδώ πάνω. Όμως, θα σας πω και ως καρδιολόγος και ως πολιτικός ότι είμαι απόλυτα βέβαιος ότι αυτό το εργασιακό νομοσχέδιο στοχεύει απευθείας στην καρδιά των προβλημάτων στον εργασιακό τομέα και νομίζω ότι διορθώνει και πάρα πολλές -για να μιλήσουμε καρδιολογικά και πολιτικά- από τις αρρυθμίες οι οποίες υφίστανται μέχρι τώρα και νομίζω ότι είναι ένα πάρα πολύ σημαντικό και ξεκάθαρο βήμα προόδου για τον εργασιακό τομέα στην Ελλάδα.

Τώρα, βέβαια, όσον αφορά την πολύ πρόσφατη εξέλιξη που είδαμε εδώ να διαδραματίζεται με τις δηλώσεις του κ. Γιαννούλη και ουσιαστικά την αποχώρηση από την ψηφοφορία του ΣΥΡΙΖΑ, τι να πω; Φαίνεται ότι υπάρχουν διλημματικές καταστάσεις ή έλλειψη εμπιστοσύνης. Δεν μπορώ να το σχολιάσω περαιτέρω. Ίσως, επειδή πολύ ευνοϊκές κάποιες διατάξεις νομοσχεδίου, μπορεί να νόμιζαν ότι κάποιοι θα το ψηφίσουν. Πάντως, αυτή την αποχώρηση δεν τη σχολιάζω παραπάνω.

Θέλω να μπω στην ουσία του νομοθετήματος. Είναι ένα νομοσχέδιο, κυρίες και κύριοι συνάδελφοι, το οποίο αποτυπώνει ξεκάθαρα τη βούληση της Κυβέρνησης της Νέας Δημοκρατίας να σταθεί δίπλα στους εργαζόμενους, να στηρίξει την ανάπτυξη της οικονομίας, να μειώσει τα γραφειοκρατικά βάρη και να φέρει πραγματική προστασία στην πράξη και όχι μόνο στα χαρτιά.

Αυτό το νομοσχέδιο δεν είναι μία τεχνική παρέμβαση απλά. Είναι μία πολιτική επιλογή. Είναι επιλογή υπέρ της δίκαιης εργασίας, υπέρ της ισότητας ευκαιριών, υπέρ της ευελιξίας δίχως ασυδοσία και υπέρ ενός σύγχρονου και λειτουργικού κράτος δικαίου.

Αξίζουν πολλά συγχαρητήρια στην Υπουργό, την κ. Νίκη Κεραμέως και σε όλο το επιτελείο της για την καλή δουλειά που έχει γίνει πάνω σε αυτό το νομοσχέδιο και στον εισηγητή μας κ. Παπασωτηρίου, για την επιμέλεια με το οποίο το παρουσίασε.

Πραγματικά, αν κάνουμε μισό βήμα πίσω και αναλογιστούμε πόσα έχουν γίνει από το 2019 πάνω στον τομέα της εργασίας από αυτή την Κυβέρνηση, του Κυριάκου Μητσοτάκη, θα καταλάβουμε πολύ εύκολα ποιος είναι αυτός που πραγματικά νοιάζεται για την εργασία.

Δεν θα μιλήσω μόνο για το μισό εκατομμύριο περίπου νέων θέσεων εργασίας, οι οποίες είναι εδώ και εργάζονται συμπολίτες μας, ούτε για την μείωση της ανεργίας σε ποσοστά τα οποία η χώρα μας έχει να δει τουλάχιστον μια δεκαπενταετία, ούτε για τη συνεπή αύξηση του κατώτατου μισθού, τα οποία είναι γνωστά και έχουν ειπωθεί από πάρα πολλούς συναδέλφους. Αυτή η αύξηση του κατώτατου μισθού, η οποία συμπαρασύρει και την αύξηση του μέσου μισθού, το 2027 θα έχει φτάσει σε ένα μέγεθος το οποίο θα είναι πολύ περισσότερο από αυτό που ίσχυε πριν από λίγα χρόνια.

Όλα αυτά όμως και ακόμα περισσότερα, δεν ήταν καθόλου αυτονόητα. Έγιναν με σκληρή και επίμονη δουλειά, χωρίς αύξηση φορολογικών συντελεστών, όπως είχαμε συνηθίσει παλιότερα -πριν από τη Νέα Δημοκρατία- και με μείωση πάνω από πενήντα τριών φόρων, έχοντας πάντα ως επίκεντρο τον μοναδικό αποδεκτό και πραγματικό δικαιούχο, τον κάθε Έλληνα πολίτη.

Επί του νομοσχεδίου τώρα. Κυρίες και κύριοι συνάδελφοι, το πρώτο μεγάλο κεφάλαιο των ρυθμίσεων αφορά τη θωράκιση των δικαιωμάτων των εργαζομένων. τη σύγχρονη αγορά εργασίας, η οποία μεταβάλλεται ταχύτατα, νέες μορφές απασχόλησης, νέες ψηφιακές πρακτικές, νέα δεδομένα στην οικονομία. Ας συμφωνήσουμε όλοι ότι αν θέλουμε ένα ισχυρό κοινωνικό κράτος, θα πρέπει και να προσαρμοζόμαστε σε αυτές τις εξελίξεις, δίχως βέβαια να αποδυναμώνουμε τα δικαιώματα των εργαζομένων.

Οι ρυθμίσεις που φέρνουμε ενισχύουν την ευελιξία στην άσκηση των εργασιακών δικαιωμάτων και ταυτόχρονα, θωρακίζουν τους εργαζόμενους απέναντι σε εργοδοτικής αυθαιρεσίας. Προφανώς, δεν επιτρέπουμε σε κανέναν να χρησιμοποιήσει αυτή την ευελιξία ως πρόσχημα για καταστρατήγηση των δικαιωμάτων. Ιδιαίτερη έμφαση δίνεται στην προστασία της μητρότητας και της οικογενειακής ζωής. Σε μια εποχή που η δημογραφική πρόκληση είναι από τις μεγαλύτερες για την χώρα -εγώ νομίζω ότι είναι το μεγαλύτερο εθνικό ζήτημα και άλλωστε έχει ειπωθεί από πάρα πολλούς αυτό- κάθε πολιτική που διευκολύνει τους νέους ανθρώπους να συνδυάζουν εργασία και οικογένεια, είναι πολιτική με στρατηγική σημασία.

Ένα άλλο μεγάλο στοίχημα είναι η απλοποίηση και ψηφιοποίηση. Η υπερβολική γραφειοκρατία εδώ και χρόνια λειτουργεί σίγουρα αντιπαραγωγικά. Δημιουργεί κόστος, καθυστερήσεις, ακούσιες παραβάσεις. Επιβαρύνει τόσο τους εργαζόμενους, όσο και τις επιχειρήσεις, μικρότερες ή μεγαλύτερες.

Με το παρόν νομοσχέδιο, λοιπόν, απλοποιούμε τις διαδικασίες, ενοποιούμε πλαίσια, μειώνουμε τα διοικητικά βάρη, κάνουμε το σύστημα πιο διαφανές, πιο προσβάσιμο, πιο λειτουργικό. Η απλούστευση της νομοθεσίας δεν είναι τεχνικό ζήτημα, όπως είπατε στην αρχή. Είναι ζήτημα δικαιοσύνης και ισότητας. Όσο πιο περίπλοκο είναι το πλαίσιο, τόσο πιο ευάλωτοι είναι οι αδύναμοι και όσο πιο ξεκάθαρο είναι, τόσο πιο δίκαια λειτουργεί η αγορά.

Το τρίτο κρίσιμο στοιχείο είναι η προστασία της υγείας και της ασφάλειας εργασίας. Ο σύγχρονος εργασιακός χώρος κρύβει νέες προκλήσεις, φυσικούς κινδύνους, ψυχοκοινωνικούς κινδύνους, κινδύνους από την ίδια την τεχνολογία. Δεν μπορούμε να αντιμετωπίζουμε αυτές τις προκλήσεις με νομοθεσία του περασμένου αιώνα. Επικαιροποιούμε, λοιπόν, το ρυθμιστικό πλαίσιο και αξιοποιούμε την τεχνολογία για να έχουμε καλύτερους ελέγχους, πιο αξιόπιστες μετρήσεις, πιο ασφαλείς χώρους εργασίας.

Ακόμα και η καλύτερη νομοθεσία χρειάζεται ασφαλώς αποτελεσματικούς ελεγκτικούς μηχανισμούς. Ενισχύουμε με παρεμβάσεις την Ανεξάρτητη Επιθεώρηση Εργασίας. Δεν πρόκειται απλώς για οργανωτικές αλλαγές, κυρίες και κύριοι συνάδελφοι, αλλά για ενίσχυση της αξιοπιστίας και αποτελεσματικότητας των ελέγχων και καλλιέργεια κλίματος εμπιστοσύνης μεταξύ εργαζομένων, εργοδοτών και κράτους.

Με σεβασμό στις δημοκρατικές διαδικασίες και τις συνδικαλιστικές ελευθερίες ρυθμίζονται ζητήματα που αφορούν την συμμετοχή των μελών των οργανώσεων στις εξ αποστάσεως ψηφοφορίες και την εσωτερική αυτονομία. Παράλληλα, ενισχύεται η διαδικασία καθορισμού του νομοθετημένου κατώτατου μισθού, ώστε να ανταποκρίνεται καλύτερα στις πραγματικές συνθήκες της οικονομίας και να προστατεύει ουσιαστικά τους χαμηλόμισθους.

Η κοινωνική πολιτική τώρα είναι σίγουρα ότι δεν είναι θεωρία, κυρίες και κύριοι συνάδελφοι. Είναι κυρίως πράξη. Με την παράταση της λειτουργίας των στεγών υποστηριζόμενης διαβίωσης για άτομα με αναπηρία και ευάλωτους συμπολίτες μας, διασφαλίζουμε τη συνέχεια σε κρίσιμες κοινωνικές δομές και αξιοποιούμε το ήδη εξειδικευμένο προσωπικό.

Επομένως, το νομοσχέδιο που συζητούμε σήμερα δεν είναι μεμονωμένη νομοθετική πρωτοβουλία. Είναι κομμάτι μιας ευρύτερης στρατηγικής για μια αγορά εργασίας σύγχρονης και αποτελεσματικής, για ένα κράτος φιλικό προς τον πολίτη, για μια κοινωνία που σέβεται και προστατεύει τους ευάλωτους. Δεν μιλάμε -όπως είπαμε- απλώς για μεταρρυθμίσεις στα χαρτιά. Μιλάμε πραγματικά για μια αλλαγή νοοτροπίας, για ένα νέο κοινωνικό συμβόλαιο που στηρίζεται στην εμπιστοσύνη, στην αξιοπιστία και τον σεβασμό των κανόνων.

Η Ελλάδα έχει αφήσει πίσω της ανεπιστρεπτί τις εποχές που η νομοθεσία αποτελούσε εμπόδιο στην ανάπτυξη, αντί για εργαλείο αυτής. Με αυτό το νομοσχέδιο κάνουμε ένα ακόμα βήμα προς ένα πιο δίκαιο, πιο σύγχρονο, πιο αποτελεσματικό πλαίσιο εργασίας. Γι’ αυτό λέμε «ναι» στο να παίρνουν οι γυναίκες το επίδομα κυοφορίας και λοχείας. Λέμε «ναι» στο να είναι το επίδομα γονικής άδειας αφορολόγητο, ακατάσχετο και ανεκχώρητο. Λέμε «ναι» στην απαγόρευση μείωσης των αποδοχών και μετά την εφαρμογή της ψηφιακής κάρτας εργασίας. Λέμε «ναι» στην επέκταση της άδειας μητρότητας και σε ανάδοχες μητέρες. Λέμε «ναι» στο να υπάρχει υποχρεωτικά συντονιστής υγείας και ασφάλειας στα τεχνικά έργα, για να μην έχουμε εργατικά ατυχήματα που ενδέχεται να προκύψουν από παράλληλες επικείμενες δραστηριότητες. Λέμε «ναι» στο να είναι γραπτές όλες οι οδηγίες των τεχνικών ασφαλείας και των γιατρών εργασίας, για να προστατεύεται ο εργαζόμενος.

Καλώ, λοιπόν, όλους τους συναδέλφους να υπερψηφίσουν το νομοσχέδιο για την στήριξη των εργαζομένων, για την στήριξη της οικονομίας και για να αποδείξουμε στην πράξη ότι οι μεταρρυθμίσεις μπορούν να έχουν και κοινωνικό πρόσημο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Γκολιδάκη.

Τον λόγο έχει η κ. Μερόπη Τζούφη από τη Νέα Αριστερά.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, ολοκληρώνεται σήμερα η συζήτηση του παρόντος πολύ σημαντικού νομοσχεδίου που τιτλοφορείται ως «Δίκαιη εργασία για όλους». Είναι ένας σκόπιμα παραπλανητικός τίτλος, γιατί σε αυτόν τον τίτλο και κάτω από αυτό το νομοσχέδιο δεν κρύβεται καμία δικαιοσύνη. Κρύβεται η νομιμοποίηση της εξάντλησης, η θεσμοθέτηση της δεκατριάωρης εργασίας, η αποδόμηση του οκτάωρου και των συλλογικών συμβάσεων. Είναι ένα νομοσχέδιο που παρουσιάζεται ως εκσυγχρονισμός -όπως και πολλά άλλα- αλλά στην πραγματικότητα το κρίσιμο είναι ότι επιστρέφει τους εργαζόμενους έναν αιώνα πίσω.

Το πρώτο και κεντρικό σημείο ότι επιτρέπει την απασχόληση έως δεκατρείς ώρες ημερησίως στον ίδιο εργοδότη και διευθέτηση του χρόνου εργασίας σε εβδομαδιαία ή σε ετήσια βάση. Αυτό δεν είναι ελευθερία επιλογής, όπως ισχυρίζεται η Κυβέρνηση. Σε μια σχέση εξαρτημένης εργασίας που ο εργοδότης κρατάει όλη την εξουσία, η συναίνεση του εργαζόμενου είναι ψευδής και αναγκασμένη.

Γι’ αυτό και η Εθνική Επιτροπή για τα Δικαιώματα του Ανθρώπου το διατυπώνει ρητά: Ο εργαζόμενος δεν μπορεί ουσιαστικά να ασκήσει το δικαίωμά του να αρνηθεί επιπλέον εργασία, γιατί κινδυνεύει να χάσει τη δουλειά του, από την οποία ζει.

Η Κυβέρνηση διαφημίζει ότι κατοχυρώνει προστασία από την απόλυση. Μα, ποια προστασία; Αφού έχει ήδη καταργηθεί άμεσα από την Κυβέρνηση του Κυριάκου Μητσοτάκη με την ανάληψη της κυβερνητικής εξουσίας, ο βασικός λόγος απόλυσης. Ο εργοδότης, λοιπόν, μπορεί να επικαλεστεί οποιονδήποτε προσχηματικό λόγο. Αυτό δεν είναι εγγύηση, είναι προσβολή στη νοημοσύνη των εργαζομένων.

Δεύτερον, το νομοσχέδιο διαλύει -ειπώθηκε από πολλούς- κάθε έννοια προσωπικής και οικογενειακής ζωής. Εδώ αναδείχθηκε μόνο το θέμα του δημογραφικού που είναι σημαντικό. Ταυτόχρονα, όμως, η έλλειψη της γονικής φροντίδας και της μέριμνας οδηγεί σε σοβαρότατες καταγεγραμμένες επιπτώσεις στα παιδιά και σε σημαντικό βαθμό συμβάλλει σε αυτή την κατάσταση την οποία βλέπουμε και μας ανησυχεί όλους, της βίας που ξεκινάει όλο και από μικρότερη ηλικία, που είναι ένα κοινωνικό φαινόμενο που έχει να κάνει με την κοινωνική και ουσιαστική αποσάθρωση της οικογένειας, των θεσμών, της ανάγκης, της προσοχή στα παιδιά που ψάχνουν με αυτό τον τρόπο να βγουν στην επιφάνεια και να κερδίσουν μια επικοινωνία, έστω και με αρνητικό τρόπο.

Κατακερματίζει, λοιπόν, νομοσχέδιο την άδεια γιατί επιτρέπει την προσέλευση έστω και δύο ώρες μετά το δηλωμένο ωράριο και βεβαίως fast track συμβάσεις σαράντα οκτώ ωρών. Οι εργαζόμενοι μετατρέπονται σε εργαζόμενους σε αναμονή που περιμένουν ένα μήνυμα στο κινητό για να μάθουν αν αύριο θα δουλέψουν και με ποιους όρους.

Όπως χαρακτηριστικά είπε η Πρόεδρος των Επιθεωρητών Ασφάλειας και Υγείας, η επέκταση του ωραρίου σε δεκατρείς ώρες οδηγεί σε εργασιακή εξουθένωση, σωματικές και ψυχικές παθήσεις, ενώ η υπηρεσία της διαθέτει το μισό προσωπικό από το προβλεπόμενο. Σε κάθε επιθεωρητή αναλογούν πάνω από 1.500 επιχειρήσεις και 10.000 εργαζόμενοι. Πώς ακριβώς θα ελέγξει; Αντί να ενισχύσει τον έλεγχο, η Κυβέρνηση αποδυναμώνει την Επιθεώρηση Εργασίας μετατρέποντάς την σε ανεξάρτητη αρχή χωρίς επαρκή λογοδοσία. Η ανεξαρτησία αυτή δεν υπηρετεί τους εργαζόμενους. Υπηρετεί την απουσία ευθύνης του Υπουργείου.

Τρίτον, οι ρυθμίσεις για προσαυξήσεις νυχτερινών, υπερωριών και αργιών χωρίς ασφαλιστικές εισφορές μας παρουσιάζονται σαν κίνητρο. Είναι, όμως, παγίδα. Οι υπερωρίες γίνονται φθηνότερες για τον εργοδότη, αλλά μειώνουν τις ήδη χαμηλές συντάξεις των εργαζομένων.

Αν η Κυβέρνηση ήθελε πραγματικά να στηρίξει το εισόδημα, θα αύξανε ουσιαστικά τον κατώτατο μισθό στα 1.000 ευρώ και θα ενίσχυε τις συλλογικές διαπραγματεύσεις. Αντί γι’ αυτό, αφαιρεί αρμοδιότητες από τους κοινωνικούς εταίρους, περιορίζει τον ρόλο του ΟΜΕΔ και κάνει τον καθορισμό του μισθού κυβερνητική απόφαση. Αυτό σημαίνει τέλος στη συλλογική αυτονομία.

Κυρίες και κύριοι συνάδελφοι, οι συνδικαλιστικές οργανώσεις, η ΓΣΕΕ, η ΑΔΕΔΥ, τα εργατικά κέντρα και οι ομοσπονδίες μιλούν με μια φωνή. Ζητούν την άμεση απόσυρση του νομοσχεδίου. Η ΑΔΕΔΥ τονίζει πως το νομοσχέδιο μετατρέπει τον εργαζόμενο του 21ου αιώνα σε εργάτη χωρίς δικαιώματα και χωρίς ζωή. Οι κινητοποιήσεις και απεργίες που γίνονται είναι η φωνή μιας κοινωνίας που βλέπει την καθημερινότητά της να γίνεται όλο και πιο δύσκολη. Την ώρα που η ακρίβεια καλπάζει, η κυβέρνηση δεν κάνει τίποτε για να χτυπήσει τα κέρδη που τροφοδοτούν τον πληθωρισμό.

Με εννέα φορές πάνω το ρεύμα από τον ευρωπαϊκό μέσο όρο και τρεις φορές πάνω τα ενοίκια από τον ευρωπαϊκό μέσο όρο, την ώρα που οι πολίτες ζητούν ενίσχυση του εισοδήματος, αφού το μέσο πραγματικό εισόδημα, σύμφωνα με τα στοιχεία του ΟΟΣΑ, είναι το δεύτερο χειρότερο από το τέλος -μόνο πάνω από τη Βουλγαρία-, τι μας λέει η Κυβέρνηση; Πολυεργασία, εξαντλητικά ωράρια, όταν γνωρίζει ήδη καλά ότι οι εργαζόμενοι στην Ελλάδα εργάζονται τις περισσότερες ώρες σε όλη την Ευρώπη για να μπορέσουν να τα βγάλουν πέρα. Το 75% δουλεύει πάνω από 40 ώρες και έχουμε το ευρωπαϊκό ρεκόρ σε αυτούς που δουλεύουν πάνω από 45 ώρες και πάνω από 50 ώρες. Οπότε τα στοιχεία της Παγκόσμιας Οργάνωσης Υγείας από ιατρικής άποψης δεν υπάρχει καμία αμφιβολία ότι επιβεβαιώνουν την μεγάλη και ουσιαστική βλάβη σε όλους τους εργαζόμενους, όχι μόνο μεταβατικά, αλλά και σε μακρό χρονικό ορίζοντα.

Τα στοιχεία, επίσης, του ΙΝΕ-ΓΣΕΕ μιλάν γι’ αυτές τις σοβαρότατες επιπτώσεις. Λένε ότι το 74% γυρίζουν εξαντλημένοι από τη δουλειά τους, το 87% δηλώνουν ότι εργάζονται σε συνθήκες άγχους και το 47% ότι εργάζονται καθημερινά σε συνθήκες καταπόνησης. Αυτή είναι ήδη η ποιότητα εργασίας στην Ελλάδα του 2025 και προφανώς τα αιτήματα των συνδικάτων είναι απολύτως δίκαια. Εφτάωρο, πενταήμερο, τριανταπεντάωρο, επαναφορά του δέκατου τρίτου και δέκατου τέταρτου μισθού, ουσιαστικές αυξήσεις στις αποδοχές, κατάργηση της εισφοράς 2%, συλλογικές συμβάσεις και στο δημόσιο, μόνιμη και σταθερή εργασία για όλους και ναι, κατάργηση του νέου Πειθαρχικού Δικαίου που ποινικοποιεί τη διαφωνία και την κινητοποίηση των δημοσίων υπαλλήλων.

Παράλληλα και η Επιστημονική Υπηρεσία της Βουλής εντοπίζει ασάφειες, ελλείψεις και υπέρμετρες εξουσιοδοτήσεις. Αναφέρει ότι η προστασία του εργαζόμενου εξαρτάται από υπουργικές αποφάσεις που θα εκδοθούν στο μέλλον. Δηλαδή, ψηφίζουμε -όσοι τον ψηφίζετε- αυτόν τον άθλιο νόμο χωρίς να ξέρουμε πώς ακριβώς θα εφαρμοστεί. Φυσικά αυτό δεν είναι εκσυγχρονισμός. Είναι θεσμική βαρβαρότητα σε βάρος των εργαζομένων.

Και την ίδια στιγμή, κυρία Κεραμέως, με ξεχωριστό πάθος επιχειρείτε να εμφανίζεται το μαύρο, άσπρο. Ότι το δεκατριάωρο είναι εθελοντικό, οι ατομικές συμβάσεις είναι προοδευτικές, οι εργαζόμενοι ζητούν περισσότερες ώρες εργασίας. Αλλά ακόμη και οι συλλογικές συμβάσεις που καταθέσατε αμφισβητούνται από την Ομοσπονδία Εστίασης και Τουρισμού και ήδη αυτό έχει κατατεθεί.

Βεβαίως, έχετε την τεχνογνωσία από τα προηγούμενα χαρτοφυλάκια στην αντιστροφή της πραγματικότητας και ομολογήσατε εχθές ότι προ εξαετίας, όταν ως Υπουργός Παιδείας ακυρώσατε τη δημιουργία της Νομικής Σχολής στην Πάτρα, το κάνατε για να μην ξοδευτεί δημόσιο χρήμα, για την ενίσχυση των δημόσιων Ανώτατων Εκπαιδευτικών Ιδρυμάτων. Τότε βεβαίως μιλούσαμε μόνο για τον κίνδυνο του πληθωρισμού νέων δικηγόρων και όχι για σκοπούμενη συρρίκνωση των δημόσιων Ανώτατων Εκπαιδευτικών Ιδρυμάτων. Αλλά τώρα δεν ενδιαφέρεστε αν αυτός ο πληθωρισμός νομικών προκύψει από τα κολεγιοποιημένα πανεπιστήμια, χωρίς καν εγκεκριμένα προγράμματα σπουδών, αφού αποφασίζει και πληρώνει η αγορά. Κατά τα λοιπά, είναι μη κερδοσκοπικά παραρτήματα.

Νομίζω, λοιπόν, ότι με το νομοσχέδιο αυτό επάξια, κυρία Κεραμέως, θα αναγορευθείτε σε πρωθιέρεια του νεοθατσερισμού στην Ελλάδα, δηλαδή άρπαγας των κοινωνικών κατακτήσεων που κατακτήθηκαν με πολλούς και δύσκολους αγώνες, για να μη σας κλέψει όλη τη δόξα ο κ. Χατζηδάκης. Αν και σήμερα σας ξεπέρασε σε οίηση ο κ. Μηταράκης, αναλύοντας το τραμπικό πρότυπο του ατομικού πλουτισμού.

Επομένως, σε ένα νομοσχέδιο που νομιμοποιεί την υπερεκμετάλλευση, την εργασιακή ανασφάλεια, τη στιγμή που η Ευρώπη συζητάει το τετραήμερο και τη μείωση του χρόνου εργασίας, ως Νέα Αριστερά το μόνο που υπερασπιζόμαστε είναι να καταργηθούν όλοι οι αντεργατικοί νόμοι και να αποσύρετε, έστω και την τελευταία στιγμή, το παρόν νομοσχέδιο.

Κυρίες και κύριοι συνάδελφοι, η εργασία δεν είναι κόστος! Είναι αξιοπρέπεια, ελευθερία, χρόνος ζωής! Το νομοσχέδιο δεν υπερασπίζεται τον εργαζόμενο. Τον αποδυναμώνει. Δεν εκσυγχρονίζει την αγορά εργασίας. Την παγιδεύει στην υπερεκμετάλλευση. Και δεν είναι δίκαιο. Είναι βαθιά άδικο.

Στεκόμαστε, λοιπόν, στο πλευρό των εργαζομένων, στη μεγάλη κοινωνική πλειοψηφία της εργασίας, της κοινωνικής δικαιοσύνης και της αξιοπρέπειας. Γιατί η Ελλάδα του 21ου αιώνα δεν χρειάζεται εργαζόμενους εξαντλημένους, φοβισμένους και ανασφαλείς. Χρειάζεται ανθρώπους ελεύθερους, προστατευμένους με δικαιώματα και ζωή. Αυτό είναι το δίκαιο και σε αυτό θα συνεχίσουμε να δουλεύουμε και να το υπερασπιζόμαστε.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει η κ. Τζάκρη Θεοδώρα.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, συζητούμε σήμερα το νομοσχέδιο για την δίκαιη εργασία που επικοινωνιακά, όμως, παρουσιάζει η Κυβέρνηση σαν μια δήθεν μεγάλη μεταρρύθμιση υπέρ των εργαζομένων, αλλά στην πραγματικότητα πρόκειται για ένα ακόμα βήμα προς την κατεύθυνση της απορρύθμισης των εργασιακών σχέσεων και της υποβάθμισης των δικαιωμάτων των εργαζομένων.

Πίσω από τις πολύ ωραίες και εύηχες λέξεις όπως: δίκαιη, ισορροπία, ευελιξία και πολλές άλλες, κρύβονται ρυθμίσεις που ενισχύουν περισσότερο την εργοδοτική αυθαιρεσία, περιορίζουν τις συλλογικές διαπραγματεύσεις και πλήττουν τον πυρήνα της οκτάωρου πενθήμερης εργασίας, καθώς και της σταθερής απασχόλησης.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Είναι η απόλυτη συνέχεια των νόμων Βρούτση, Χατζηδάκη και Γεωργιάδη που κατήργησαν την αιτιολόγηση στις απολύσεις, που νομιμοποίησαν τις απλήρωτες υπερωρίες, που διέλυσαν τον θεσμό των συλλογικών διαπραγματεύσεων, που θεσμοθέτησαν τις συμβάσεις κατά παραγγελία και τις λευκές συμβάσεις και ουσιαστικά έφεραν την εξαήμερη εργασία και το δεκατριάωρο στους δύο εργοδότες.

Η κοινωνία λοιπόν -και αναφέρομαι στους ανθρώπους της πραγματικής εργασίας και τις οικογένειές τους- κατόρθωσε να αποκρυπτογραφήσει και να καταρρίψει την πολύμηνη κυβερνητική προπαγάνδα, όταν κατανόησε ότι φτάσαμε στο σημείο να μιλάμε για δεκατριάωρο σε έναν εργοδότη, γιατί αυτή είναι η πεμπτουσία του νομοσχεδίου.

Τι σημαίνει αυτό; Κατάργηση της δυνατότητας δεύτερου εισοδήματος και εγκλωβισμός στο ένα και μοναδικό, ουσιαστικά στο ίδιο εισόδημα, καθώς οι υπερωρίες θα πληρώνονται με ακανόνιστες και κατά τη βούληση εργοδότη υποχρεωτικές άδειες. Η πρώτη φάση της κοινωνικής αποδόμησης του σχεδίου Μητσοτάκη ήταν να χρειαστεί να κάνει κάποιος δύο δουλειές για να επιβιώσει και παρά το γεγονός ότι είναι συνταξιούχος, να εργάζεται.

Τώρα περνάμε στην επόμενη φάση όπου οι εργαζόμενοι καλούνται να ζήσουν μια εκδοχή της ζωής στην οποία δεν θα υπάρχει χρόνος για ζωή ούτε εισόδημα για να μπορεί να χαρακτηριστεί αυτό το είδος επιβίωσης ζωή. Έρχεται λοιπόν η Κυβέρνηση με το παρόν νομοσχέδιο να κανονικοποιήσει μια μέθοδο δομημένη τα τελευταία έξι χρόνια ως εξαίρεση πανευρωπαϊκή. Η Ελλάδα γίνεται μια χώρα όπου οι εργαζόμενοι καλούνται να δουλεύουν δεκατρείς ώρες, να ξοδεύουν δύο και τρεις ώρες μετακινούμενοι από και προς την εργασία τους, να χρειάζεται το αυτονόητο, δηλαδή μια ώρα για να πάνε και να κάνουν ένα μπάνιο και το μόνο που θα τους απομένει είναι λίγες ώρες ύπνου.

Άρα, είναι παραλογισμός ο ισχυρισμός της κ. Κεραμέως περί εντεκάωρου προσωπικού χρόνου του εργαζόμενου και από την άλλη αναρωτιέμαι, σε αυτή την δομημένη και άναρχη αγορά εργασίας όπου το εργοδοτικό επιχείρημα σε κάθε διαμαρτυρία του εργαζόμενου είναι «αν δεν σου αρέσει, φύγε, περιμένουν άλλοι τριάντα για την ίδια θέση» τι διαπραγματευτική ισχύ μπορεί να αντιτάξει ατομικά ένας εργαζόμενος απέναντι στην εργοδοτική αυθαιρεσία;

Κυρίες και κύριοι Βουλευτές, η Υπουργός Εργασίας αποδεικνύεται ένθερμη θιασώτης της μετανεοφιλελεύθερης καταναγκαστικής εργασίας, καθώς την ίδια στιγμή που επαίρεται ότι αυξάνει τους μισθούς, δεν μας λέει σε πόση ζωή αντιστοιχούν αυτοί οι μισθοί. Γιατί είναι άλλο πράγμα τα 800 ευρώ του οκτάωρου και άλλο τα 800 ευρώ του δεκατριάωρου. Θα σας έλεγα ότι είναι ακόμη άλλο πράγμα και τα 900 ευρώ του δεκατριάωρου, γιατί υπάρχουν μελέτες, υπάρχουν αποδείξεις που συσχετίζουν την υπερβολική υπερεργασία και τους χαμηλούς αναλογικά μισθούς με την υψηλή θνησιμότητα.

Υπάρχει σε αυτή την Αίθουσα κανείς που να πιστεύει ότι είναι ανθρωπίνως δυνατόν να παραμένει κάποιος συγκεντρωμένος και αποδοτικός και ασφαλής εργαζόμενος επί δεκατρείς συνεχόμενες ώρες; Τότε γιατί δεν κάνουμε και τα δικαστήρια να λειτουργούν δεκατρείς ώρες, γιατί να μη κάνουμε και το δημόσιο τομέα να λειτουργεί δεκατρείς ώρες, γιατί να μη κανονικοποιήσουμε την εικοσιτετράωρη εξαήμερη εργασία του ιατρονοσηλευτικού προσωπικού στα νοσοκομεία, για να μην κάνουμε προσλήψεις, και γιατί να μην κάνουμε δεκατριάωρη την εργασία για τους εναερίτες του ΔΕΔΔΗΕ;

Δεν είναι σοβαρά αυτά τα πράγματα, κυρία Υπουργέ, γιατί ανοίγετε μια πόρτα στο χρόνο και οδηγείτε την Ελλάδα εκατό χρόνια πίσω σε ό,τι αφορά τα εργασιακά δικαιώματα. Λεηλατήσατε τα δημόσια ταμεία σαν Κυβέρνηση. Φτωχοποιήσατε τα 8/10 των Ελλήνων. Έχετε βυθίσει στα αρρύθμιστα χρέη 4,5 εκατομμύρια πολίτες και στο τέλος θα φτιάξετε μια χώρα όπου όχι μόνο δεν θα γεννάει κανείς, αλλά θα φεύγει σε οποιοδήποτε άλλο μέρος του πλανήτη για να γλιτώσει τη ζωή τη δική του και της οικογένειάς του.

Κυρία Υπουργέ, μετά την ψήφιση αυτού του νομοσχεδίου θα έχετε την προσωπική ευθύνη για τις εκατοντάδες χιλιάδες ψυχικά και σωματικά ασθενών Ελλήνων που θα δημιουργήσετε. Δεν θέλω να γίνω δυσάρεστη αναφέροντας τον τριπλασιασμό των θανάτων και των εργασιακών ατυχημάτων εν ώρα εργασίας στο διάστημα 2022- 2024, γιατί εκεί μιλάμε για εκατοντάδες.

Θα σας πω μόνο ένα παράδειγμα, ότι τον Ιανουάριο του 2025 μόνο σε ένα μήνα σημειώθηκαν δεκαπέντε θάνατοι εν ώρα εργασίας έναντι τεσσάρων το 2024. Και αυτό ξέρετε γιατί συνέβη; Γιατί αυτό που νομοθετείτε σήμερα το έχετε κάνει κανονικότητα στα κρυφά εδώ και δύο χρόνια και νομοθετείτε, επειδή σας τρομάζουν οι αριθμοί και σας πιέζουν οι εργοδότες να τους δώσετε ασυλία. Γι’ αυτό νομοθετείτε σήμερα.

Για να δούμε όμως πώς καταστρέφει το νομοσχέδιο αυτό και την έννοια της πλήρους απασχόλησης, καθώς εισάγετε την υπερωριακή απασχόληση ακόμη και για την εκ περιτροπής εργασία, δημιουργώντας μια ολόκληρη παράπλευρη αγορά μερικής απασχόλησης, όταν, εάν και εφόσον το θέλει ο εργοδότης.

Και θέλω να μου πείτε, κυρία Υπουργέ, πού το βρήκατε στην Ευρώπη το παράδειγμα να συνάπτονται ατομικές συμβάσεις εργασίας, δεκάωρης εργασίας με αντάλλαγμα μειωμένο ωράριο ή ρεπό σε κάποιες άλλες μέρες, όπου οι εργαζόμενοι θα κάθονται στο σπίτι τους γιατί πρακτικά δεν μπορούν να κάνουν μια δεύτερη δουλειά για να αυξήσουν το εισόδημά τους. Δηλαδή παίρνετε τον έλεγχο της ζωής τους.

Γιατί, ξέρετε, τα παιδιά τις ίδιες ώρες έχουν φροντιστήρια και εξωσχολικές ενασχολήσεις. Τα παιδιά έχουν ανάγκη σταθερής σχέσης με τους γονείς τους και εσείς δημιουργείτε για πρώτη φορά στη σύγχρονη ιστορία της χώρας τις μη διαζευγμένες μονογονεϊκές οικογένειες όπου τα παιδιά θα μπορούν να βλέπουν μόνο τον ένα γονέα και για να έχουν αυτή την πολυτέλεια έστω, θα πρέπει ο άλλος γονέας να γυρίσει στο σπίτι όταν αυτά έχουν κοιμηθεί. Και την Κυριακή η ελληνική οικογένεια δεν θα μπορεί να καθίσει όλη μαζί γύρω από ένα τραπέζι. Κατά τα λοιπά, η δήθεν εκπροσώπηση των οικογενειακών αξιών και των ελληνικών παραδόσεων σας μάρανε, που φτάσατε να καταστρέψετε μέχρι και το κυριακάτικο οικογενειακό τραπέζι για να γίνετε αρεστή στους κερδοσκόπους φίλους σας.

Και επειδή οι κερδοσκόποι φίλοι σας τα κάνουν όλα fast track και εσείς τους εξυπηρετείτε fast track και έχετε κουβαλήσει όλη την ευρωπαϊκή δικαιοσύνη στη χώρα μας, στο νομοσχέδιο προβλέπετε ακόμη και προσλήψεις μιας ή δύο ημερών -ακούστε- με ένα απλό γραπτό μήνυμα. Και φέρνετε για ψήφιση σήμερα εδώ και τις fast track απολύσεις χωρίς καμία αιτιολόγηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έρχεστε και καταργείτε τις ασφαλιστικές εισφορές της υπερωριακής απασχόλησης, της νυκτερινής εργασίας και των αργιών, κάνοντας την Ελλάδα τη Μιανμάρ της Ευρώπης και καταστρέφοντας στην κυριολεξία τον ΕΦΚΑ. Φτάνετε μάλιστα τελικά στο σημείο, ενώ εξολοθρεύετε τους εν ενεργεία εργαζόμενους, να κοροϊδεύετε και τους συνταξιούχους με την εισφορά αλληλεγγύης συνταξιούχων. Άλλη μια κοροϊδία.

Μας λέτε ότι όταν ο εργαζόμενος συνταξιούχος δικαιούται προσαύξηση της σύνταξής του ή επιπλέον παροχή δεν θα λαμβάνεται υπόψη στον υπολογισμό του συντελεστή της εισφοράς αλληλεγγύης των συνταξιούχων για κύριες και επικουρικές συντάξεις. Μάλιστα συνταξιούχοι έχουν ζητήσει την κατάργηση της εισφοράς αλληλεγγύης και εσείς το έχετε υποσχεθεί μέχρι τώρα πέντε φορές. Και όχι μόνο και η επιστροφή του ποσού της ειδικής εισφοράς αλληλεγγύης που έχει συσσωρευτεί στον ειδικό λογαριασμό της Τράπεζας της Ελλάδος πάνω από 700 εκατομμύρια έχει η ΕΑΣ μέχρι τώρα στο ΑΚΑΓΕ και το κράτος με τόσα υπερέσοδα από τους φόρους κάθε χρόνο δεν μπορεί να καλύψει ούτε αυτό το ποσό.

Κυρία Υπουργέ, κυρίες και κύριοι συνάδελφοι, οι Έλληνες εργάζονται τις περισσότερες ώρες στην Ευρώπη από όλους τους ευρωπαίους εργαζόμενους. Κατά μέσο όρο εργάζονται τριακόσιες δεκαέξι ώρες περισσότερο το χρόνο από τους ευρωπαίους συναδέλφους τους και εσείς έρχεστε τώρα να κάνετε τις ώρες αυτές περισσότερες από επτακόσιες. Μήπως είναι η ώρα να νομοθετήσετε το διεσταλμένο εικοσιτετράωρο και το διεσταλμένο ημερολόγιο; Γιατί ούτε ο χρόνος ούτε οι ώρες του εικοσιτετραώρου χωρούν την αντεργατική σας αναίδεια.

Το μόνο που σας νοιάζει είναι να ακριβοπληρώνετε στις θέσεις που παροικούν τη Γενική Κυβέρνηση τα κομματικά σας στελέχη. Έχετε φτιάξει ένα στρατό με πάνω από εκατό χιλιάδες εργαζόμενους που κανένας δεν ξέρει τι ακριβώς κάνουν και το μόνο που ξέρουμε είναι ότι κερδίζουν με ελάχιστες ώρες παρουσίας σε ένα χώρο 2.000 και 3.000 ευρώ το μήνα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Τζάκρη.

**ΘΕΟΔΩΡΑ ΤΖΑΚΡΗ:** Δεν έχετε δημιουργήσει μόνο μια κοινωνία δύο ταχυτήτων. Έχετε δημιουργήσει μια απέραντη γαλέρα όπου διορίζετε και καλοπληρώνετε αξιωματικούς και υπαξιωματικούς και αναλώνετε χωρίς τύψεις πολλαπλάσιους κωπηλάτες. Αυτή η γαλέρα τρέχει ολοταχώς προς το βράχο.

Προσπαθούμε να σας αφυπνίσουμε σαν φάρος σύσσωμη η Αντιπολίτευση και ανεξήγητα εσείς επιμένετε σαν να έχετε υπογράψει συμβόλαιο να πάτε τη χώρα στα βράχια. Σας τα είπε σήμερα ακόμη και ο κ. Καραμανλής.

Εμείς σαν Κίνημα Δημοκρατίας, σαν κόμμα που έχει προτείνει ένα σύγχρονο μοντέλο παραγωγής αμοιβών και εργασίας και καταψηφίζουμε και περιφρονούμε συνολικά αυτό το νομοσχέδιο. Δεν θα συμπράξουμε και θα συνεχίσουμε να αγωνιζόμαστε για να πέσετε μια ώρα αρχύτερα και να ξηλώσουμε όλο αυτό το συρματόπλεγμα που έχετε απλώσει γύρω από την ελληνική κοινωνία, αλλά θα μου πείτε εδώ δεν δίστασε ο Πρωθυπουργός να προτείνει να γίνει στρατόπεδο το Σύνταγμα. Εσείς θα ντραπείτε;

Εμείς λοιπόν με τους διαδηλωτές και εσείς με τους κερδοσκόπους. Οι διαχωριστικές γραμμές έχουν χαραχτεί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

Επόμενος ομιλητής ο κ. Παύλος Πολάκης, Βουλευτής του ΣΥΡΙΖΑ.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, μια και η Υπουργός απ’ ό,τι βλέπω λείπει, θα ξεκινήσω με το διάβασμα ενός κειμένου: «Η πολιτική ομαλότητα, ιδιαίτερα η κοινοβουλευτική δημοκρατία έχουν ως θεμελιώδες προαπαιτούμενο την εύρυθμη λειτουργία των θεσμών, την εμπέδωση κράτους δικαίου, την ουσιαστική ανεξαρτησία της δικαιοσύνης. Όταν αυτά αμφισβητούνται, όταν ένα πολύ μεγάλο τμήμα της κοινωνίας και μάλιστα διαρκώς διευρυνόμενο -καλωσορίσατε, κυρία Υπουργέ- πιστεύει ότι αυτά δεν ισχύουν, ότι οι ευαίσθητοι θεσμοί χειραγωγούνται, ότι το Κοινοβούλιο υποβαθμίζεται, ότι οι κυβερνήσεις αγνοούν τις ανάγκες της και δεν καταλαβαίνουν τις αγωνίες της, τότε έχουμε κρίση, κρίση απαξίωσης, κρίση απονομιμοποίησης, κρίση αμφισβήτησης και απόρριψης του θεσμικού πλαισίου και του πολιτικού συστήματος.

Τα φαινόμενα αυτά είναι υπαρκτά, δεν απέχουν από την κρατούσα σήμερα κοινωνική αντίληψη και διεθνώς και στην Ευρώπη και στη χώρα μας.

Η αποκατάσταση του σεβασμού και της εμπιστοσύνης των πολιτών απαιτεί εργώδη και τιτάνια προσπάθεια. Αν αποβεί ανέφικτη ή άκαρπη οδεύουμε προς μείζονα θεσμική κρίση. Αν υποτιμηθεί ή αγνοηθεί βαδίζουμε ολοταχώς σε πολιτική κρίση πρώτου μεγέθους. H ιστορία μάς διδάσκει ότι τέτοιου είδους κρίσεις, στην περίπτωση της Ελλάδας λόγω πρωτίστως γεωπολιτικών συνθηκών, συμπίπτουν σχεδόν πάντοτε με εθνικές κρίσεις.

Ποιος τα λέει αυτά, κύριε συνάδελφε, ξέρετε; Ο Κώστας Καραμανλής Πρωθυπουργός της χώρας το 2004 με 2009, της Νέας Δημοκρατίας Πρωθυπουργός, σήμερα σε εκδήλωση για την κ. Μπενάκη στην Παλιά Βουλή. Με τις υγείες σας, κατ’ αρχήν. Όταν φτάνει, δηλαδή, ο Καραμανλής να λέει αυτά για τη διακυβέρνηση Μητσοτάκη καταλαβαίνετε τι συμβαίνει.

Δεύτερον. Συνεχίζω με το διάβασμα κάποιου άλλου πράγματος. Θα ξεκινήσω με το γνωστό γερμανικό "Achtung Achtung". Θέμα: Παροχή Οδηγιών: «Στα πλαίσια της συνεργασίας μας σας ενημερώνουμε ότι δεν θα δίνετε καμία συνέντευξη Τύπου και δεν θα παρέχονται υπηρεσιακές πληροφορίες σε δημοσιογράφους από τους επιστημονικά υπεύθυνους των μονάδων ή του προσωπικού που υπηρετεί σε αυτές, εφόσον δεν έχει ενημερωθεί εκ των προτέρων ο διοικητής της 2ης ΥΠΕ, ο οποίος και θα παράσχει τη σχετική έγκριση. Παρακαλούμε για την πιστή τήρηση των ανωτέρω». Ο διοικητής της «Κομαντατούρ», συγγνώμη, της 2ης Διοικητικής Περιφέρειας Χρήστος Ροϊλός. Αυτό το χαρτί έστειλε ο απερίγραπτος Ροϊλός! Ροϊλέ, μαζέψου! Θα είσαι και αύριο στον χώρο της υγείας και δεν θα είσαι διοικητής της ΥΠΕ, θα ντρέπεσαι να κοιτάς στα μάτια τους συναδέλφους σου. Ο Χρήστος Ροϊλός σήμερα, την ώρα που ψέκαζαν με χημικά στο «Αττικό» τους εργαζόμενους που ζητούσαν να πάνε ο Μητσοτάκης και ο Άδωνις να δουν τα εκατόν είκοσι ράντζα αραδιασμένα στους ορόφους -γιατί είχε εφημερία χτες- την ίδια ώρα, λοιπόν, που ψέκαζαν χημικά και έσπρωχναν τους εργαζόμενους στα ΜΑΤ και τους χτυπούσαν έστειλε αυτό το πράγμα. Έχετε ξεφύγει. Το έχετε πάρει χαμπάρι; Έχετε ξεφύγει και γι’ αυτό είστε και θα είστε Κυβέρνηση σε αποδρομή.

Εδώ θα πω δυο κουβέντες για το νομοσχέδιο, γιατί έχουν ειπωθεί πάρα πολλά. Το πρωτοποριακό στα τέλη του 19ου αιώνα αίτημα του κόσμου της εργασίας για οκτώ ώρες δουλειά, οκτώ ώρες διασκέδαση, οκτώ ώρες ύπνο φαντάζει εκατόν πενήντα χρόνια άπιαστο όνειρο στην Ελλάδα. Και έρχεται η κ. Κεραμέως με θράσος να μας πει ότι είναι λαϊκό αίτημα. Λαϊκό αίτημα το δεκατριάωρο! Έχουν βγει, δηλαδή, εργαζόμενοι στους δρόμους, βαράνε τεντζερέδες και παίζουν παλαμάκια και λένε βάλτε μας δεκατρείς ώρες! Και μας περνάει, δηλαδή, για ηλίθιους.

Δεν είναι το πρώτο αντεργατικό νομοσχέδιο. Έχουν προηγηθεί ο νόμος Βρούτση, ο νόμος Χατζηδάκη, ο νόμος Γεωργιάδη, που και οι τρεις αυτοί νόμοι, με τέταρτον αυτόν εδώ, άλλαξαν τα πάντα εις βάρος των εργαζομένων.

Το Εργατικό Δίκαιο προβλέπει, ακούστε: Νομιμοποίηση απλήρωτων υπερωριών, κατάργηση αιτιολόγησης κατά την απόλυση, διάλυση θεσμών συλλογικών διαπραγματεύσεων με την πρόβλεψη εξαίρεσής τους από την αρχή της επεκτασιμότητας και της ευνοϊκότερης ρύθμισης. Συμβάσεις κατά παραγγελία, στις οποίες οι εργαζόμενοι υποχρεούνται να είναι στη διάθεση της επιχείρησης όποτε και όσο τους χρειαστεί, χωρίς στοιχειώδη εργασιακά δικαιώματα. Την κατάργηση του πενθημέρου και του οκταώρου και την ιδιωτικοποίηση, βέβαια, της επικουρικής ασφάλισης. Και σήμερα έρχεστε και μας λέτε πως είναι αίτημα λαϊκό το δεκατριάωρο. Ήθελα να μου δείξετε έναν εργαζόμενο που σας είπε: «Βάλε μας δεκατριάωρο πασά μου!». Μα την Παναγία, δηλαδή!

Λοιπόν, το εργασιακό τοπίο στην Ελλάδα, σε αντίθεση με την πλειοψηφία των χωρών της Ευρωπαϊκής Ένωσης θυμίζει μεσαίωνα. Τα έχετε δει τα στοιχεία. Έρχεστε εδώ και κοκορεύεστε ότι μειώσατε 500 χιλιάδες ευρώ την ανεργία. Και εμείς 500 χιλιάδες και παραπάνω τη μειώσαμε εν μέσω μνημονίου μάλιστα ακόμη τότε. Έτσι; Εσείς εδώ έχετε καταλάβει ότι είμαστε η τελευταία χώρα σε επίπεδο αμοιβών; Το έχετε καταλάβει αυτό; Αυτό περνάει από το μυαλό σας; Ποια Ένωση Ξενοδόχων, ποιος Σύλλογος Ελλήνων Βιομηχάνων σάς έγραψε αυτό το νομοσχέδιο για να νομιμοποιήσει την εργατική αυθαιρεσία που την έχετε κάνει κανόνα τα τελευταία χρόνια με την απροσδιόριστου χρόνου εργασία των εργαζομένων;

Η Κυβέρνηση Μητσοτάκη είπα και πριν ότι είστε Κυβέρνηση σε αποδρομή. Το 71% σε δημοσκόπηση της Opinion Poll –δεν είναι του ΣΥΡΙΖΑ- λέει ότι η θητεία της Κυβέρνησης είναι αρνητικά και μάλλον αρνητικά. Το 55,6% θεωρεί ότι η ακρίβεια και ο πληθωρισμός είναι το μεγαλύτερο πρόβλημα. Και βέβαια, η ανάπτυξη και η οικονομία στη δεύτερη θέση. Ο κόσμος της εργασίας αναγκάζεται να ψάξει για δεύτερη και τρίτη δουλειά -χωρίς φυσικά να το θέλει- να δουλέψει δεκατριάωρο και η Κυβέρνηση Μητσοτάκη αυτό που κάνει μόνο έξι χρόνια τώρα είναι να πει ότι φταίει η Ουκρανία, φταίνε οι Χούθι, φταίει το Ισραήλ, φταίει το Ιράν, φταίει η μαύρη μας η μοίρα τελικά. Έξι χρόνια τώρα τα καρτέλ κάνουν πάρτι.

Κυρία Κεραμέως, μπορείτε να μου πείτε γιατί σήμερα που πήγα στην Κλινική για να χειρουργήσω ένα περιστατικό, το βενζινάδικο δίπλα είχε 1,79 ευρώ την αμόλυβδη και σήμερα στην Κύπρο είναι 1,32 ευρώ; Γιατί; Από εδώ παίρνουν καύσιμα, από τα δικά μας διυλιστήρια. Γιατί στην Κύπρο είναι 1,32 και στον Πειραιά είναι 1,79; Αυτό είναι το «καρτέλ κάνουν πάρτι».

Το ίδιο συμβαίνει και με τα σουπερμάρκετ, όπου έχετε αφήσει τις ενδιάμεσες εταιρείες που ανήκουν στους ιδιοκτήτες των σουπερμάρκετ, να αγοράζουν από τους παραγωγούς 7 ευρώ και να πουλάνε στο σουπερμάρκετ 13 ευρώ, για να βάλει το σουπερμάρκετ 15 ευρώ τη φέτα τελικά. Γιατί έτσι ανεβαίνουν οι τιμές.

Μη δυσανασχετείτε, κύριοι συνάδελφοι, αυτό συμβαίνει και το ξέρετε. Και εσείς κάνετε τον τροχονόμο. Το βλέπετε και κάνετε τον τροχονόμο. Με την ίδια Κυβέρνηση, η οποία ιδιωτικοποίησε τη ΔΕΗ -και κάνει πάλι τον τροχονόμο και τον λαγό- η ΔΕΗ στο ράλι της ανόδου των τιμών του ρεύματος.

Εγώ θέλω κυρία Κεραμέως να σας ρωτήσω κάποια πράγματα εσάς προσωπικά. Πόσο περήφανη αισθάνεστε που καταργήσατε την τέταρτη Νομική Σχολή που είχε ιδρύσει ο ΣΥΡΙΖΑ στην Πάτρα; Τότε λέγατε ότι δεν μπορούμε να ξοδέψουμε χρήματα και δεν χρειαζόταν να φτάσουμε στους δικηγόρους. Και γιατί αφήσατε να ιδρυθούν τρεις νομικές σχολές στα ιδιωτικά πανεπιστήμια, που τελικά δεν πήραν και άδεια λειτουργίας, γιατί είναι πολυκατοικίες μεταμφιεσμένες σε ανώτατα εκπαιδευτικά ιδρύματα και δεν πήραν άδεια λειτουργίας.

Αισθάνεστε περήφανη; Αισθάνεσθε περήφανη που την περίοδο της πανδημίας δίνατε μίνι παγουρίνο και μάσκες γίγας και ταυτόχρονα, ενώ μας λέγατε -θυμάμαι εδώ από το Βήμα της Βουλής- ότι δεν θα πληρώσουμε τίποτα στην Cosco για τη βοήθειά μας στην τηλεκπαίδευση τής δώσατε δύο εκατομμύρια ευρώ και της δώσατε και τα δεδομένα ενάμισι εκατομμυρίου παιδιών και πολιτών εκείνη την ώρα.

Αυτά είναι τα δικά σας τα έργα.

Σήμερα πήγε λέει ο Μητσοτάκης να εγκαινιάσει στο «Αττικό» την καινούργια παιδοογκολογική που είναι δωρεά του Μαρτίνη. Δεν μου λέτε βρε παιδιά, 31 δισ. ευρώ από το Ταμείο Ανάκαμψης, 1 δισ. ευρώ στον χώρο της υγείας. Μπορεί να μου απαντήσει ένας από το 1 δισ. ευρώ πόσα εκατομμύρια δόθηκαν για εξοπλισμούς από τα νοσοκομεία που τα έχουν πραγματικά ανάγκη; Δεν είναι ούτε 45 εκατομμύρια ευρώ, ενώ εμείς κατά την περίοδο μέσα στα μνημόνια δώσαμε 220 για εξοπλισμούς και καινούργια μηχανήματα.

Η Κυβέρνηση Μητσοτάκη είναι αυτή που κατέλυσε κάθε έννοια κράτους δικαίου με την εποπτεία στην ΕΡΤ, την ΕΥΠ, το Αθηναϊκό Πρακτορείο, τη λίστα Πέτσα, παρακολουθήσεις γνωστών, αγνώστων, φίλων και εχθρών και μεταξύ αυτών Υπουργών, του Αρχηγού του Στρατού, δημοσιογράφων, επιχειρηματιών, μπάζωμα στα Τέμπη, προσπάθεια συγκάλυψης με κάθε τρόπο της αλήθειας.

Εν τω μεταξύ είστε μια Κυβέρνηση που είναι βουτηγμένη στα σκάνδαλα και εδώ τώρα και να μη ξεχνάμε ξεκινήσαμε από τους Πάτσηδες, τους Παπαθανάσηδες, τον Χιμάρα, τον Μαραβέγια, τον Νικολάου και σήμερα φτάσαμε στους «Χασάπηδες» και στους «Φραπέδες». Αυτό που έχει γίνει με τον ΟΠΕΚΕΠΕ, να βγαίνει ο Ζερβός τώρα και να λέει: «Δεν θυμάμαι τι έλεγα». Όταν έλεγε: «Θα στο φτιάξω αυτό, είναι του Λευτέρη». Του Αυγενάκη. Του Μάκη του Βορίδη.

Είχαμε τον Βορίδη να βγαίνει εδώ -εκεί που κάθεται η κ. Κεραμέως- και με ένα ύφος απειλητικό, νεοναζιστικό να λέει «Τι υπονοείτε; Τι θέλετε να πείτε κύριε συνάδελφε;», όταν τα αποκαλύπταμε από παλιά. Είχε αυτό το στυλάκι, ότι τι υπονοείτε; Τι υπονοούμε; Ότι κλέψατε και φάγατε το σύμπαν, κύριε Βορίδη, ότι εφαρμόσατε ένα ληστρικό μοντέλο μέσω του ΟΠΕΚΕΠΕ για να εξαγοράζετε τις ψήφους των ανθρώπων, ότι αφήσατε να υπάρξουν επιδοτήσεις για μπανάνες στον Όλυμπο, ότι αφήσατε να υπάρχουνε μπαμπάκια στο Μέτσοβο και στον Μυλοπόταμο, ότι αφήσατε να υπάρξουν μεταξοσκώληκες στον Άγιο Νικόλαο και στο νότιο Ηράκλειο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Πολάκη.

**ΠΑΥΛΟΣ ΠΟΛΑΚΗΣ:** Τελειώνω.

Αυτό εννοούμε, κύριε Βορίδη. Και το παίζετε ότι δεν τρέχει τίποτα και στέλνετε και ενημέρωση για τον κ. Βάρρα που σας έδωσε στεγνό, ότι εσείς με τις υπογραφές σας στήσατε αυτό το σκάνδαλο.

Και δεν είναι η τεχνική λύση. Είναι τα ψεύτικα ενοικιαστήρια ιδιωτικών, υποτίθεται, περιουσιών που δεν ανήκαν σε κανέναν και τα οποία τα δίνατε σε κολλητούς και εν δυνάμει ψηφοφόρους για να πάρουν τζάμπα χρήμα. Γιατί αυτό κάνατε.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, πήγατε στα δέκα λεπτά.

**ΠΑΥΛΟΣ ΠΟΛΑΚΗΣ:** Τελειώνω, κύριε πρόεδρε.

Σας το λέω καθαρά ότι δεν σας αντέχει η κοινωνία. Λίγες είναι οι ημέρες σας και θα φύγετε με κρότο. Και το ξέρετε. Το σύστημα και οι λίγες οικογένειες που ορίζουν τις τύχες του τόπου, το βλέπει και ψάχνει για εναλλακτική.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, δεν υπάρχει άλλος χρόνος.

**ΠΑΥΛΟΣ ΠΟΛΑΚΗΣ:** Αυτή είναι η πρόταση.

Εναλλακτική, όμως, μπορεί να είναι μόνο μια πολιτική που θα περιλαμβάνει στον πυρήνα της τα εξής: Πρώτον, επαναφορά 13ου και 14ου μισθού και 13ης σύνταξης. Αν φορολογήσετε τα 8 δις ευρώ των μερισμάτων με τον τρόπο που φορολογούμαι εγώ για τις αποδείξεις που κόβω, τότε τα έσοδα θα είναι 3,8 δισεκατομμύρια ευρώ. Φτάνουν άνετα και για 13ο, 14ο μισθό και για 13η σύνταξη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, δεν υπάρχει άλλος χρόνος. Σας παρακαλώ.

**ΠΑΥΛΟΣ ΠΟΛΑΚΗΣ:** Δεύτερον, σπάσιμο του καρτέλ των τραπεζών μέσω του δημόσιου ελέγχου της εθνικής τράπεζας. Τρίτον, σπάσιμο του καρτέλ της ακρίβειας μέσω της κατάργησης των ενδιάμεσων εταιρειών, που αυξάνουν τις τιμές και κλέβουν τους παραγωγούς.

**ΠΡΟΕΔΡΕΥΩΝ (Βασίλειος Βιλιάρδος):** Καλά, δεν καταλαβαίνετε; Στα δεκατρία λεπτά έχετε πάει.

**ΠΑΥΛΟΣ ΠΟΛΑΚΗΣ:** Τώρα τελειώνω.

Επαναφορά υπό δημόσιο έλεγχο των κρίσιμων για τη χώρα τομέων ΔΕΗ, ΕΛΠΕ, τρένα, αεροδρόμια, ενισχυμένη δημόσια πολιτική στέγης και θαρραλέες αλλαγές στο χώρο της δικαιοσύνης. Γιατί δεν είναι δικαιοσύνη αυτή, που βγαίνει η πρόεδρος του Αρείου Πάγου και λέει ότι δεν μπορούμε να κάνουμε εκταφές, και μετά με εντολή Φλωρίδη να κάνει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, δεν έχετε άλλο χρόνο. Σας παρακαλώ.

**ΠΑΥΛΟΣ ΠΟΛΑΚΗΣ:** Αυτό είναι το περιεχόμενο μιας εναλλακτικής προοδευτικής διακυβέρνησης για μια έντιμη Ελλάδα, που θα αντικαταστήσει την παρασιτική μιζαδόρικη, κομπραδόρικη, διεφθαρμένη δική σας διακυβέρνηση.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Καλείται στο Βήμα η κυρία Βέττα Καλλιόπη, Βουλευτής του ΣΥΡΙΖΑ.

Ορίστε, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, από τη διήμερη συζήτηση αποδείχθηκε ότι η Κυβέρνηση συνεχίζει ακάθεκτη τη διάρρηξη των εργασιακών σχέσεων, διαλύει το πλέγμα προστασίας των εργαζομένων και των εργασιακών σχέσεων. Ακυρώνει στην πράξη το εργατικό δίκαιο και μετατρέπει τις σχέσεις εργασίας σε σχέση εξάρτησης και φόβου.

Βέβαια, η νέα αυτή νομοθετική πρωτοβουλία δεν έρχεται από το πουθενά. Έρχεται να προστεθεί σε μια αλυσίδα αντεργατικών μέτρων, που ήδη εφαρμόζονται με τα νομοθετήματα τα προηγούμενα που έγιναν το 2021, το 2023 και να λειτουργήσει πάνω σε ένα απορυθμισμένο εργατικό δίκαιο, σε ένα περιβάλλον ακραίας επισφάλειας στην αγορά εργασίας με ελαστικές μορφές απασχόλησης, διάχυτη παραβατικότητα και υποβάθμιση των ελεγκτικών μηχανισμών του κράτους.

Επί της ουσίας το νομοσχέδιο φέρνει ρυθμίσεις, που οδηγούν με μαθηματική ακρίβεια σε μια αγορά εργασίας όπου θα κυριαρχεί η εκμετάλλευση και η υπερεργασία με θύματα τους εργαζόμενους, αποδεικνύοντας πόσο μικρή αξία έχουν για την Κυβέρνηση της Νέας Δημοκρατίας, καθώς αντιμετωπίζονται ως αριθμοί, ως κόστος, ως θυσία στο βωμό της δήθεν ανταγωνιστικότητας.

Ας είμαστε ειλικρινείς, κυρία Κεραμέως. Το νομοσχέδιο αυτό δεν γίνεται γιατί η Κυβέρνηση ανησυχεί για τους εργαζόμενους. Δεν το ζητά κανείς απ’ αυτούς, όπως προσπαθεί μάταια η Υπουργός να μας πείσει εδώ και μέρες. Και βεβαίως δεν έχει στόχο να βελτιώσει τις συνθήκες εργασίας. Γίνεται, γιατί θέλετε να ικανοποιήσετε τα συμφέροντα κάποιων λίγων σε βάρος των πολλών.

Και το κάνετε με ένα πλέγμα διατάξεων με κέντρο τη νομοθέτηση της 13ώρης εργασίας στον ίδιο εργοδότη, την οποία παρουσιάζεται ως επιλογή τάχα και προϊόν ελεύθερης βούλησης, ενώ στην πραγματικότητα -το ξέρετε- είναι εξαναγκασμός, αποτέλεσμα ανασφάλειας φόβου και εργασιακής ομηρίας. Γιατί όταν ο εργαζόμενος φοβάται ότι θα χάσει τη δουλειά του, όταν δεν υπάρχει εναλλακτική, όταν η πολιτεία τον έχει εγκαταλείψει, τότε η επιλογή -όπως τη λέτε- παύει να υπάρχει. Και έτσι η εργασία μετατρέπεται από δικαίωμα και πηγή αξιοπρέπειας και ασφάλειας σε μέσο πίεσης και μηχανισμό φόβου και σε εργαλείο εκμετάλλευσης.

Συνοπτικά το παρόν νομοσχέδιο καταργεί το 8ωρο, καταλύει την 11ωρη ανάπαυση, ελαστικοποιεί περαιτέρω τις εργασιακές σχέσεις φέρνοντας ρυθμίσεις όπως ο εργαζόμενος των 24 ωρών και το 10ωρο με τις επιπλέον δύο απλήρωτες ώρες υπερωριών. Θυμάστε τον κ. Χατζηδάκη που μας έλεγε ότι διευκολύνει τους εργαζόμενους για να πάνε να μαζέψουνε τις ελιές;

Σπάει το χρονικό διάστημα των αδειών, δίνοντας τέλος στον προσωπικό και οικογενειακό χρόνο, θυσιάζοντας την υγεία, την αξιοπρεπή διαβίωση και τα δικαιώματα των εργαζομένων. Καταργεί υποχρεώσεις του εργοδότη, που προστάτευαν τον εργαζόμενο και τα δικαιώματά του, ενώ με πρόσχημα την ελάφρυνση της γραφειοκρατίας σε συνδυασμό με την αποδυνάμωση του ΣΕΠΕ, κλείνει το μάτι στη μαύρη και αδήλωτη εργασία.

Φέρνει ρυθμίσεις που αφορούν τον τρόπο υπολογισμού του κατώτατου μισθού όχι μέσω συλλογικών διαπραγματεύσεων και συλλογικών συμβάσεων, αλλά μέσα από έναν αλγόριθμο που θα λειτουργεί με κυβερνητικές ντιρεκτίβες και δεν εγγυάται σε καμία περίπτωση αυξήσεις στους μισθούς, μετατρέποντας τον κατώτατο μισθό σε μηχανισμό διαχείρισης της φτώχειας. Και όλα αυτά την ώρα που οι χαμηλοί μισθοί και η ακρίβεια διαβρώνουν την αγοραστική μας δύναμη. Τα στατιστικά στοιχεία αποκαλύπτουν τη θλιβερή πραγματικότητα των κυβερνητικών πεπραγμένων.

Ας δούμε τα πραγματικά δεδομένα. Η Ελλάδα βρίσκεται στα χαμηλότερα στρώματα της Ευρωπαϊκής Ένωσης στο κατά κεφαλήν ΑΕΠ. Μόνο η Βουλγαρία μας ξεπερνάει. Επιπλέον, τα πραγματικά εισοδήματα το 2024 μειώθηκαν κατά 0,9%. Και σύμφωνα με την ετήσια έρευνα του Ινστιτούτου Εργασίας της ΓΣΕΕ ο μέσος ετήσιος πραγματικός μισθός στη χώρα αντιστοιχεί το 2024 στο 52% του μέσου ευρωπαϊκού.

Οι Έλληνες είμαστε ήδη πρωταθλητές στις υπερωρίες. Σύμφωνα με τον ΟΟΣΑ εργάζονται ήδη 1886 ώρες ετησίως, πολύ πάνω από τον μέσο ευρωπαϊκό όρο, ακριβώς για να ανταπεξέλθουν στην πρωτοφανή ακρίβεια, στο κόστος ζωής, στέγασης, διατροφής, ενέργειας και μεταφοράς. Σύμφωνα με το Ινστιτούτο Εργασίας της ΓΣΕΕ τον Μάιο του 2025 σχεδόν το 50% των εργαζομένων στον ιδιωτικό τομέα στην Ελλάδα εργάζονται πέραν του συμφωνηθέντος ωραρίου, χωρίς την αντίστοιχη αμοιβή, θυσιάζοντας συχνά τον ελεύθερο χρόνο, την οικογενειακή ζωή και ισορροπία, τα σαββατοκύριακα και τις βραδινές ώρες. Κατά τα άλλα μιλάτε για δημογραφικό πρόβλημα και δεν ντρέπεστε που το λέτε.

Αυτή είναι η ελεύθερη αγορά και η ισότιμη διαπραγμάτευση, την οποία ομνύει η Κυβέρνηση και η αρμόδια Υπουργός. Στην Ελλάδα οι εργαζόμενοι δουλεύουν περισσότερο απ’ ότι στις χώρες της Ευρωπαϊκής Ένωσης και αμείβονται λιγότερο.

Στην έκθεση, επίσης, αποτυπώνεται η χαμηλή ποιότητα συνθηκών εργασίας στη χώρα, η υπερεργασία που είναι συνήθεια στις κατασκευές, τα καταλύματα και την εστίαση, με το 70% των εργαζομένων να παρέχουν εργασία εκτός συμβάσεων.

Υπάρχει άραγε άλλος δρόμος για τους εργαζόμενους; Για εμάς στον ΣΥΡΙΖΑ η εργασία πρέπει να είναι στο επίκεντρο της οικονομικής και κοινωνικής πολιτικής με στόχο την εξασφάλιση αξιοπρεπών συνθηκών εργασίας, βιώσιμη και δίκαιη ανάπτυξη, μείωση των εισοδηματικών ανισοτήτων, αναδιανομή πλούτου και ισχύος υπέρ των εργαζομένων.

Γι’ αυτό και δεσμευόμαστε για πραγματική αύξηση των μισθών, για επαναφορά του καθορισμού του με συλλογική διαπραγμάτευση μέσω εθνικής συλλογικής σύμβασης εργασίας, ξεπάγωμα των τριετιών, προσαύξηση του νόμιμου ωρομισθίου για τη μερική απασχόληση και μείωση του νομίμου ορίου των υπερωριών, επαναφορά του 13ου και 14ου μισθού στο δημόσιο, επαναφορά και διεύρυνση των βασικών αρχών των συμβάσεων συλλογικής εργασίας, καθώς προτεραιότητά μας είναι η επίτευξη του ευρωπαϊκού στόχου κάλυψης 80% των εργαζομένων με συλλογικές συμβάσεις εργασίας. Επίσης, ενίσχυση του ΣΕΠΕ, επαναφορά του βάσιμου λόγου απόλυσης, διασφάλιση της υγείας και ασφάλειας στην εργασία, διεύρυνση και ισοτιμία δημοσίου και ιδιωτικού τομέα στα βαρέα και ανθυγιεινά επαγγέλματα και καταπολέμηση των ελαστικών εργασιακών σχέσεων.

Πρόκειται για παρεμβάσεις που στηρίζουν τον εργαζόμενο, την κοινωνία και τον οικογενειακό προγραμματισμό, ενώ την ίδια ώρα μπορούν να λειτουργήσουν προωθητικά για την οικονομία και την ανάσχεση της κρίσης.

Κυρίες και κύριοι συνάδελφοι, παρά το γεγονός ότι οι ραγδαίες τεχνολογικές εξελίξεις έχουν ήδη δημιουργήσει τις προϋποθέσεις για τη μείωση του χρόνου εργασίας χωρίς μείωση αποδοχών, όπως γίνεται σε κάποιες χώρες της Ευρωπαϊκής Ένωσης, και ενώ η μαζική φυγή των εργαζομένων στο κλάδο του τουρισμού - επισιτισμού χτυπάει εδώ και καιρό το καμπανάκι για την ανάγκη βελτίωσης αμοιβών και συνθηκών διαβίωσης και εργασίας, η Κυβέρνηση της Νέας Δημοκρατίας προχωρά προς την αντίθετη κατεύθυνση, σε περαιτέρω εντατικοποίηση της εργασίας. Αυτό είναι το πραγματικό πρόσωπο του νέου νομοσχεδίου.

Απέναντι σε αυτό οφείλουμε να σταθούμε όρθιοι, να υπερασπιστούμε το δικαίωμα του ανθρώπου να εργάζεται με σεβασμό, δίκαιη αμοιβή, ασφάλεια και αξιοπρέπεια. Γιατί χωρίς αυτά δεν υπάρχει κοινωνική δικαιοσύνη, δεν υπάρχει δημοκρατία. Η κοινωνική ανάπτυξη δεν μπορεί να στηριχτεί στην εξάντληση του ανθρώπου, μπορεί να στηριχθεί μόνο στην καινοτομία, στη γνώση, στην κοινωνική δικαιοσύνη και στον σεβασμό της ανθρώπινης ζωής.

Καλούμε την Κυβέρνηση να αποσύρει αυτό το νομοσχέδιο, να αφουγκραστεί τη φωνή των εργαζομένων, των συνδικάτων, των κοινωνικών εταίρων, να επιλέξει το μέλλον της αξιοπρεπούς εργασίας και όχι της επισφαλούς επιβίωσης. Γιατί μια κοινωνία που εξαντλεί τους ανθρώπους της δεν έχει μέλλον.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κ. Βέττα.

Καλείται στο Βήμα η κ. Πούλου Παναγιού, ανεξάρτητη Βουλευτής.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ευτυχώς ο Πρωθυπουργός θα ξανασκεφτεί, μάλλον, τη φαεινή του ιδέα για τη φύλαξη, από τις Ένοπλες Δυνάμεις, της πλατείας Συντάγματος και του μνημείου του Αγνώστου Στρατιώτη, αφού, άλλωστε, του το ζήτησε και ο αξιότιμος Πρόεδρος της Δημοκρατίας.

Διαφορετικά δεν μπορώ να φανταστώ τι θα συνέβαινε χθες με τις κινητοποιήσεις των εργαζομένων, που συγκεντρώθηκαν εδώ όπως και παντού στη χώρα για να διεκδικήσουν τα δίκαια αιτήματά τους κατά του νομοσχεδίου που συζητούμε σήμερα και που εξαθλιώνει τη ζωή τους και την αξιοπρέπειά τους.

Κυρίες και κύριοι συνάδελφοι, αισθάνομαι την ηθική υποχρέωση ως Βουλευτής, ως άνθρωπος της εργασίας στον ιδιωτικό τομέα και ως μέλος του Κινήματος Δημοκρατίας, να καταγγείλω με τον πλέον κατηγορηματικό τρόπο το νέο δήθεν εργασιακό νομοσχέδιο της Κυβέρνησης της Νέας Δημοκρατίας. Ένα νομοσχέδιο που έρχεται να δώσει χαριστική βολή στα εργασιακά δικαιώματα και συνεχίζει να μετατρέπει την Ελλάδα σε εργασιακή ζούγκλα.

Αυτό το νομοσχέδιο είναι η κορωνίδα της πολιτικής Μητσοτάκη. Μια πολιτική που θυσιάζει τους εργαζόμενους στον βωμό της κερδοφορίας των λίγων, που καταπατά την αξιοπρέπεια της εργασίας και που αγνοεί επιδεικτικά τη φωνή της κοινωνίας. Και, βέβαια, η Υπουργός που καλείται να υλοποιήσει αυτήν την κυνική πολιτική είναι κ. Κεραμέως που από τις θεσμικές της θέσεις υπηρέτησε πιστά τα ιδιωτικά συμφέροντα.

Ας θυμηθούμε ως Υπουργός Παιδείας, με την ελάχιστη βάση εφαρμογής απέκλεισε χιλιάδες σπουδαστές από τα πανεπιστήμια και πριμοδότησε ξεκάθαρα την ιδιωτική εκπαίδευση. Ως Υπουργός Εσωτερικών, εξυπηρέτησε τις προσλήψεις μετακλητών εκτός ΑΣΕΠ και τις κομματικές εκλογικές ανάγκες της Νέας Δημοκρατίας, αφού ουδέποτε ανέλαβε ευθύνη για τη διαρροή των προσωπικών δεδομένων που στοίχησαν στους Έλληνες φορολογούμενους 400.000 ευρώ, το πρόστιμο από την Αρχή Προστασίας Δεδομένων Προσωπικού Χαρακτήρα, για το οποίο δεν προσέφυγε καν στα διοικητικά δικαστήρια. Αλλά και ουδέποτε απάντησε στον κοινοβουλευτικό μας έλεγχο για την περιβόητη ΕΔΕ που θα αποκάλυπτε την αλήθεια και θα προσδιόριζε τις ευθύνες άλλων, αλλά και τις δικές της. Σε έναν μήνα θα μας απασχολήσει ξανά το θέμα, αφού ξεκινά η δίκη κατά της κ. Ασημακοπούλου.

Θέλω πολύ, κυρία Υπουργέ, να μας απαντήσετε και στην ερώτησή μας που έχουμε καταθέσει, για παράτυπη μετακίνηση από το Υπουργείο Τουρισμού στη Διοίκηση Διαχείρισης της Περιουσίας του ΕΦΚΑ. Πολύ μπερδεύεστε, κυρία Υπουργέ.

Τώρα, λοιπόν, ως Υπουργός Εργασίας, αναλαμβάνετε να διεκπεραιώσετε τη δύσκολη δουλειά, αλλά ως η γυναικεία εκδοχή του κ. Χατζηδάκη, όλα τα τολμάτε, χωρίς καμία αναστολή, με κοινωνική αναλγησία και κυνικότητα.

Ας ξεκινήσουμε μερικά γεγονότα της πολιτικής σας. Η Κυβέρνησή σας με τους νόμους των κυρίων Βρούτση, Χατζηδάκη, Γεωργιάδη έχει απορρυθμίσει συστηματικά την, ήδη βαριά πληγωμένη από τα μνημόνια, αγορά εργασίας. Καταργήσατε τον βάσιμο λόγω απόλυσης, απλήρωτους εργαζόμενους, έρμαια της εργοδοτικής αυθαιρεσίας. Ακυρώσατε τις συλλογικές διαπραγματεύσεις, θεωρώντας το βασικό δικαίωμα διεκδίκησης δίκαιων συνθηκών εργασίας. Καταργήσατε το οκτάωρο θεσπίζοντας δεκάωρα και δεκατριάωρα, χωρίς ουσιαστική αμοιβή. Εσείς δεν να εφαρμόσατε αυτά;

Και τώρα με το παρόν νομοσχέδιο, επεκτείνετε το δεκατριάωρο ακόμα και με έναν εργοδότη και το λέτε αυτό διευκόλυνση. Έχουμε καμία εμπιστοσύνη ότι δεν θα το επεκτείνεται καθολικά; Ποιος σας εμπιστεύεται πια, όταν φέρνετε τέτοιου τύπου μεταρρυθμίσεις στα θέματα της εργασίας; Νομιμοποιείτε συμβάσεις μηδενικών ωρών και εισάγετε fast track απολύσεις.

Αλήθεια, πού βρίσκεται η «δίκαιη εργασία για όλους» που διαφημίζει ο τίτλος του νομοσχεδίου σας; Αυτός ο τίτλος είναι μια κυνική προσβολή της νοημοσύνης όλων μας. Κυρία Κεραμέως, διατείνεστε με πάθος, θα έλεγα, ότι όλα όσα περιγράφονται στο νομοσχέδιο σας θα γίνονται με τη συναίνεση του εργαζόμενου. Ποια συναίνεση αλήθεια; Συναίνεση σε ένα εργασιακό περιβάλλον όπου ο εργαζόμενος είναι εκτεθειμένος στον εκβιασμό της απόλυσης, χωρίς καν την προστασία του βάσιμου λόγου απόλυσης; Ζητάτε, δηλαδή, από έναν εργαζόμενο να συμφωνήσει να δουλεύει δεκατρείς ώρες την ημέρα. Ξέρετε γιατί; Για να σώσει απλά τη θέση της εργασίας του. Αυτό δεν είναι συναίνεση, είναι εξαναγκασμός.

Ας δούμε, όμως, την πραγματικότητα με αριθμούς, γιατί σας αρέσουν οι αριθμοί. Η Ελλάδα το 2025 έχει τη χαμηλότερη ποιότητα εργασίας στην Ευρωπαϊκή Ένωση των 27. Οι πραγματικοί μισθοί μας είναι στο 70% του 2009, ενώ η αγοραστική μας δύναμη είναι και επίσημα η χειρότερη, αφού μας ξεπέρασε και η Βουλγαρία. Και πλέον ο πυθμένας προς τον οποίο συνεχίζουμε να βουλιάζουμε είναι εκτός των κρατών της Ευρωπαϊκής Ένωσης.

Το 74% των εργαζομένων δουλεύει πάνω από 40 ώρες την εβδομάδα. Συχνά σε δεύτερη ή τρίτη δουλειά για να τα βγάλει πέρα. Το 21% περίπου εργάζονται πάνω από 45 ώρες και το 12% πάνω από 50 ώρες, διπλάσιο από τον ευρωπαϊκό μέσο όρο. Και τι κερδίζουν οι εργαζόμενοι; Μισθούς πείνας. Το 32% αμείβεται με λιγότερο από 830 ευρώ μεικτά. Την ίδια στιγμή η ακρίβεια καλπάζει, ενοίκια πανάκριβα, ηλεκτρικό ρεύμα επίσης και το 46% των Ελλήνων δεν μπορεί να πάει ούτε μία εβδομάδα διακοπές. Αυτή είναι η ανάπτυξη που τάξατε στην περίφημη μεσαία τάξη;

Θέλετε κι άλλα στοιχεία; Ακούστε, το 2025 μετράμε ήδη εκατόν πενήντα δύο νεκρούς εργαζόμενους και διακόσιους τριάντα πέντε σοβαρά τραυματίες από εργατικά δυστυχήματα. Ένας εργαζόμενος πεθαίνει, σχεδόν κάθε δεύτερη μέρα. Και αντί να ενισχύσετε την Επιθεώρηση Εργασίας, απαλλάσσετε τους εργοδότες από κυρώσεις για παραβιάσεις της εργατικής νομοθεσίας.

Ακόμα χειρότερα, διατηρείτε στη θέση τον διοικητή της Επιθεώρησης Εργασίας, αυτόν που έχει κηρυχθεί έκπτωτος από το Συμβούλιο της Επικρατείας με αποδοχές Προέδρου του Αρείου πάγου και μπόνους δεκάδων χιλιάδων ευρώ. Αν δεν απατώμαι, 40.000 ευρώ. Ποιες καλές υπηρεσίες αμείβετε, κυρία Υπουργέ; Μήπως την πιστή εφαρμογή της πολιτικής σας, που μετατρέπει την ανεξάρτητη Επιθεώρηση Εργασίας σε εργαλείο της κάλυψης αυθαιρεσιών της εργοδοσίας;

Αλλά ας μιλήσουμε και για τη φωνή της κοινωνίας, που επιλέγετε να αγνοήσετε. Όλοι οι εργατικοί φορείς, χωρίς εξαίρεση, καταδικάζουν αυτό το νομοσχέδιο. Η ΓΣΕΕ, οι εκπρόσωποι των εργαζομένων και βεβαίως, η Εθνική Επιτροπή για τα Δικαιώματα του Ανθρώπου επισημαίνουν σοβαρά προβλήματα νομιμότητας και ασυμβατότητας με το Ευρωπαϊκό και Διεθνές Δίκαιο Εργασίας. Και, κυρίως, αγνοείτε τις χιλιάδες των εργαζομένων που απεργούν και διαδηλώνουν στους δρόμους, φωνάζοντας «όχι», σε αυτό το έκτρωμα.

Αλλά εσείς κλείνετε αυτιά σας. Δεν ακούτε τους εργαζόμενους, δεν ακούτε τους φορείς, δεν ακούτε την κοινωνία. Ακούτε μόνο τις εργοδοτικές οργανώσεις, που χειροκροτούν το νομοσχέδιό σας, και τις μεγάλες επιχειρήσεις, που το 2024 κατέγραψαν ιστορικό ρεκόρ κερδών, ενώ οι εργαζόμενοι βυθίζονται στη φτώχεια.

Το Κίνημα Δημοκρατίας λέει ξεκάθαρα ότι έχετε βλάψει ανεπανόρθωτα την κοινωνία. Οι εργαζόμενοι δεν ζήτησαν ποτέ το δεκατριάωρο. Το δεκατριάωρο, η κατάτμηση της άδειας, οι συμβάσεις μηδενικών ωρών, η ευέλικτη εργασία, άλλη μια λέξη που έχετε ξεχειλώσει. Δεν ζήτησαν διευθέτηση του χρόνου εργασίας, δεν ζήτησαν την εξάντλησή τους, τη διάλυση προσωπικής ζωής, τον κίνδυνο για την υγεία και την ασφάλειά τους.

Αλλά εσείς γνωρίζετε καλύτερα από αυτούς και αποφασίζετε εσείς γι’ αυτούς. Άλλωστε δεν θα δουλέψετε εσείς. Ένας εργαζόμενος που φεύγει από το σπίτι του 7.00΄ το πρωί και επιστρέφει στις 23.00΄ το βράδυ δεν έχει ζωή, έχει μόνο επιβίωση.

Ταυτόχρονα όμως η Κυβέρνησή σας μιλάει για το τεράστιο δημογραφικό πρόβλημα. Αλήθεια, συνυπολογίζετε τις συνέπειες με τις προτάσεις σας στο νομοσχέδιο;

Ντροπή για την υποκρισία σας και το θράσος σας, που έρχεστε εδώ και μας λέτε ότι υπάρχει έστω και ένας εργαζόμενος που θα συναινούσε με ελεύθερη βούληση για κάτι τέτοιο! Αύξηση του μισθού του θέλει και της αγοραστικής δύναμης. Αυτά ζητούν οι εργαζόμενοι.

Ζητάμε λοιπόν την άμεση απόσυρση αυτού του απαράδεκτου νομοσχεδίου. Ζητάμε την αποκατάσταση του οκταώρου, την ενίσχυση των συλλογικών διαπραγματεύσεων, την προστασία της υγείας και της ασφάλειας των εργαζομένων. Ζητάμε μια επιθεώρηση εργασίας που θα υπηρετεί τους εργαζόμενους και ζητάμε επιτέλους μια πολιτική που θα σέβεται την αξιοπρέπεια της εργασίας και θα δίνει ελπίδα στη νέα γενιά, αντί να την εξωθεί στην ανέχεια ή τη μετανάστευση.

Το Κίνημα Δημοκρατίας δεσμεύεται ότι θα συνεχίζει να εργάζεται σοβαρά και συστηματικά πάνω στο σχέδιό του. Το νέο μοντέλο αναγέννησης της χώρας μας με σεβασμό στους εργαζόμενους και τον λαό της.

Γιατί η δημοκρατία, κυρία Υπουργέ, δεν είναι μόνο λόγια. Είναι δικαιοσύνη, είναι ισότητα, είναι αξιοπρέπεια. Είναι αξίες που δυστυχώς δεν χαρακτηρίζουν τις πολιτικές σας. Τις έχετε θυσιάσει στα συμφέροντα που εξυπηρετείτε.

Σας ευχαριστώ πολύ και ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Θα ολοκληρώσουμε με τον κ. Γιώργο Κωτσό, Βουλευτή της Νέας Δημοκρατίας και μετά θα ξεκινήσουμε τις δευτερολογίες αντίστροφα, από τον κ. Μπιμπίλα.

Κύριε Κωτσό, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ, πολύ κύριε Πρόεδρε.

Κυρία Υπουργέ, κυρία και κύριοι Υφυπουργοί, αγαπητοί συνάδελφοι, έχω την τύχη, την τιμή και τη χαρά να είμαι ο τελευταίος ομιλητής σε αυτήν την πολύ ωραία συζήτηση που έχει γίνει αυτές δυο μέρες για ένα εξαιρετικό νομοσχέδιο. Και ξέρετε, όταν μιλά κανείς τελευταίος, έχει την πολυτέλεια να έχει ακούσει πάρα πολλά, να έχω ακούσει ενδιαφέροντα πράγματα, αλλά να έχει ακούσει και μερικά ζητήματα τα οποία χρήζουν μεγαλύτερης διευκρίνισης και αν θέλετε μεγαλύτερης αξιολόγησης.

Άκουσα ας πούμε από τον Κοινοβουλευτικό Εκπρόσωπο του ΣΥΡΙΖΑ να λέει απευθυνόμενος στην Κυβέρνηση «Είστε συνειδητά με τους λίγους». Και σε ποιον το λέει αυτό; Στην Κυβέρνηση του 41%, στην Κυβέρνηση που μετά από εξίμισι χρόνια διακυβέρνησης εξακολουθεί να έχει τη δημοσκοπική πρωτοκαθεδρία, στην Κυβέρνηση που εξακολουθεί να απολαμβάνει της εμπιστοσύνης του ελληνικού λαού.

Άκουσα από άλλον εκπρόσωπο του ΣΥΡΙΖΑ να λέει είστε σε αποδρομή. Ποιος; Εκπρόσωπος του ΣΥΡΙΖΑ! Ποιανού ΣΥΡΙΖΑ; Που ως αντιπολίτευση έχει διαλυθεί στα εξ ων συνετέθη, σε επτά κομμάτια, στον ΣΥΡΙΖΑ, στη Νέα Αριστερά, στο Κίνημα Δημοκρατίας, στην Πλεύση Ελευθερίας, ένα τμήμα του έχει λιποτακτήσει προς το ΠΑΣΟΚ, στον Τσίπρα, που και αυτός κάνει τη δική του διαδρομή, και βεβαίως στους ανένταχτους.

Άκουσα και μερικές εξαιρετικά ενδιαφέρουσες προτάσεις, που ξέρετε είναι πολύ ενδιαφέρουσες όταν λέγονται από τα έδρανα της αντιπολίτευσης, με την ασφάλεια των εδράνων της αντιπολίτευσης και μη ασκώντας πολιτική πεδίου και πολιτική ρεαλισμού.

Λένε 13ο και 14ο μισθό. Γιατί δεν το κάνατε, συνάδελφοι; Κυβερνήσατε. Ξέρω την απάντηση, «είχαμε μνημόνια». Πού θα βρούμε τα χρήματα; Από τις τράπεζες, λέει. Γιατί δεν τα παίρνατε τότε από τις τράπεζες; Ξέχασα, τις κλείσατε. Γιατί δεν φορολογήσατε το μεγάλο κεφάλαιο όπως λέτε; Δεν μπορούσατε; Δεν θέλατε; Δεν ήταν δυνατόν;

Αλλά ξέρετε τι λέει ο θυμόσοφος λαός. Λίγους μπορείς να τους κοροϊδέψεις πολλές φορές, πολλούς χωρίς να τους κοροϊδέψεις μία φορά ή και δύο φορές, πολλούς να τους κοροϊδεύεις συνέχεια δεν είναι δυνατόν. Και αυτό σας κατατρέχει, αγαπητοί συνάδελφοι του ΣΥΡΙΖΑ, το γεγονός ότι κυβερνήσατε αυτή εδώ τη χώρα και ο λαός ξέρει τι μπορείτε να κάνετε.

Θα μπορούσα να τα ακούσω και εγώ όλα αυτά που τώρα παρουσιάζετε ως προτάσεις, για 13ο μισθό, για φορολόγηση τραπεζών, εάν πραγματικά δεν είχατε κυβερνήσει, και πιθανότατα να ένιωθα όπως ένιωθαν και οι συμπολίτες μας το 2015, ότι τούτοι εδώ κάτι μπορούν να κάνουν περισσότερο από τους άλλους. Τι αποδείξατε στην πράξη; Τι αποδείξατε στο πεδίο; Ότι όλα αυτά ήταν ωραίες, μεγάλες, ευκολόπεπτες κουβέντες, που δεν είχαν ουσιαστικό αντίκρισμα.

Γι’ αυτό θα πρέπει να επαναπροσδιορίσετε και τη στάση σας, να επαναπροσδιορίσετε και τον πολιτικό σας λόγο αν θέλετε οι πολίτες να τείνουν ευήκοα ώτα προς εσάς. Αυτή εδώ η Κυβέρνηση γιατί παραμένει αξιόπιστη, σοβαρή και στιβαρή;

Γιατί μέσα σε αυτά τα χρόνια που κυβερνά αυτόν εδώ τον τόπο πέτυχε μερικά πολύ σπουδαία πράγματα, όσο κι αν δεν θέλετε να τα αναγνωρίσετε. 500.000 νέες θέσεις εργασίας. Μικρό πράγμα; Εύκολο; Έγινε. Η ανεργία κάτω από το 10%, στο 8%, μικρότερο ιστορικό. Αύξηση του κατώτατου μισθού κατά 35,4%. Η απασχόληση αυξήθηκε. Οι τρεις στους τέσσερις πλέον απασχολούνται με πλήρη απασχόληση. Πετύχαμε τη μεγαλύτερη σύγκλιση των κοινωνικών ομάδων.

Και το σπουδαιότερο, στα δεκατρία χρόνια που περάσανε της κρίσης πάνω από 680.000 ελληνόπουλα έφυγαν στο εξωτερικό. Έχουν επιστρέψει; 420.000. Δεν είναι ένα επίτευγμα; Δεν πιστώνεται σε αυτήν εδώ την Κυβέρνηση;

Και να δούμε λίγο και το νομοσχέδιο, πέρα από τον 13ο μισθό, εργασιακό μεσαίωνα, που έχει αναλυθεί πολλές φορές τι επί της ουσίας συμβαίνει. Την ψηφιακή κάρτα, που επεκτείνεται, τη θεωρείται σωστό μέτρο ή όχι; Τη μείωση των ασφαλιστικών εισφορών; Το ότι ο εργαζόμενος μπορεί να παίρνει τμηματικά την άδειά του όταν θέλει, εφόσον βρει την κοινή συμφωνία με τον εργοδότη; Ότι εντάσσεται ασφαλιστική ρύθμιση που παγώνει την εισφορά αλληλεγγύης των συνταξιούχων δεν είναι προς τη σωστή κατεύθυνση; Η υποχρέωση να υπάρξει συντονιστής υγείας για να υπάρχει μεγαλύτερη ασφάλεια στους χώρους εργασίας δεν είναι σωστό μέτρο;

Και να έρθω εδώ και σε ένα άρθρο που δεν το προσέξατε οι περισσότεροι, το άρθρο 74. Που τι αναγνωρίζει σε χιλιάδες αγρότες; Η πρόσθετη ασφάλιση που ήταν ο ΟΓΑ μέχρι το 1998 αναγνωρίζεται πλέον ως κύρια ασφάλιση, δίνοντας τη δυνατότητα πλήρους συνταξιοδότησης και διαδοχικής ασφάλισης των αγροτών.

Σας ευχαριστώ πολύ, κυρία Υπουργέ, που κάνατε δεκτή αυτή την πρόταση και που πραγματικά δίνετε ανάσα σε πάρα πολλούς ανθρώπους της εργατιάς, του χωραφιού, της προσπάθειας, των κτηνοτρόφων.

Και θα ήθελα να σας παρακαλέσω να δείτε και κάτι άλλο με την ευκαιρία, να αυξήσουμε το όριο χρέους των αγροτών, προκειμένου να βγουν στη σύνταξη από τα 10.000 στα 20.000, όπως έχει γίνει και στον ΕΦΚΑ από τα 20.000 στα 30.000, και να είστε σίγουρη ότι θα έχετε δώσει μια πρόσθετη ανάσα πάλι σε έναν ευαίσθητο επαγγελματικό κλάδο.

Το γεγονός ότι η Κυβέρνησή μας αναστέλλει τις εισφορές, φορολογικές και ασφαλιστικές, στους κτηνοτρόφους που έχουν υποστεί τη λαίλαπα της πανώλης και της ευλογιάς, δεν είναι προς τη σωστή κατεύθυνση; Το επίδομα μητρότητας, η άδεια γονικής παροχής δεν είναι προς τη σωστή κατεύθυνση; Δεν πρέπει να τα επικροτήσουμε;

Νομίζω, αγαπητές και αγαπητοί συνάδελφοι, ότι αν δούμε στο σύνολό του το νομοσχέδιο μόνο με θετικό πρόσημο μπορεί να το αξιολογήσει κανείς. Εμείς αυτό κάνουμε, αυτό προσπαθούμε, δίπλα στους εργαζόμενους, δίπλα στις επιχειρήσεις, με στόχο να τονώσουμε την αγορά εργασίας.

Θα δούμε τι θα κάνει η αντιπολίτευση, κυρία Υπουργέ, τώρα που θα έχουμε σε όλα τα άρθρα ονομαστική ψηφοφορία.

Σας πιστώνω όμως ότι τρέψατε σε άτακτη φυγή τον ΣΥΡΙΖΑ, που δυστυχώς δεν είχε πρόταση από ό,τι φαίνεται και προκειμένου να μπει στη βάσανο του τι θα ψηφίσει και τι δεν θα ψηφίσει προτίμησε να το βάλει στα πόδια.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωτσό.

Θα ξεκινήσουμε με τις δευτερολογίες. Έχετε τον λόγο, κύριε Μπιμπίλα, για πέντε λεπτά.

**ΣΠΥΡΙΔΩΝ ΜΠΙΜΠΙΛΑΣ:** Θα προσπαθήσω να είμαι σύντομος.

Εγώ θα σας μιλήσω όπως μιλάω και προσπαθώ πάντα να μιλάω με τη γλώσσα της καρδιάς. Γιατί, ξέρετε, εγώ δεν θέλω αυτοχαρακτηρίζομαι ως πολιτικός, αλλά αφού εξελέγην Βουλευτής, πολιτικό με λένε οι άλλοι. Εγώ λυπάμαι πάρα πολύ που οι πολιτικοί σκέφτονται και αποφασίζουν έτσι πώς αποφασίζουν. Έχουμε φάει εδώ τόσες μέρες να μιλάμε οι μεν στους δε, να μιλάμε ακατάπαυστα, χωρίς κανείς να ακούει κανέναν. Οι δρόμοι μας δεν βρίσκουν πουθενά σύγκλιση. Είναι μόνιμα παράλληλοι και έτσι δεν θα μπορέσουμε να βρεθούμε πουθενά μαζί. Και σημειωτέον, ποτέ δεν θα μπορέσουμε να συμφωνήσουμε.

Έστω και αν πια δεν αντιπροσωπεύετε το 41% των πολιτών -και το γνωρίζετε αυτό πάρα πολύ καλά- εκμεταλλεύεστε αλαζονικά την περίσταση και προχωράτε ακάθεκτα σε αποφάσεις κατά της υγιούς ζωής των εργαζομένων που κατά την άποψή σας το ζητούν από μόνοι τους. Δεν ξέρω αν έχετε αυτό το ηθικό δικαίωμα. Με αυτήν τη μέθοδο να είστε σίγουροι ότι μετά από σαράντα -το πολύ- χρόνια οι Έλληνες που θα έχουν μείνει στην Ελλάδα δεν θα είναι πια ούτε οι μισοί. Εμείς οι μεγαλύτεροι θα έχουμε αποδημήσει σίγουρα και θα μας μουτζώνουν οι νεότεροι για τις αποφάσεις που παίρνονται εδώ τώρα, όπως μουτζώνουμε εμείς τους προηγούμενους για τα χάλια που έφεραν την Ελλάδα. Πολλοί άλλοι θα έχουν φύγει στο εξωτερικό, για να βρουν καλύτερες συνθήκες εργασίας και ζωής. Μωρά δεν θα γεννιούνται, γιατί τα ζευγάρια που θα αναγκάζονται σε τέτοια υπερεργασία δεν θα έχουν κανένα κέφι να αποκτήσουν παιδιά. Ήδη συμβαίνει αυτό. Το ξέρω από πολλά νεότερα άτομα που γνωρίζω.

Καταλαβαίνουμε ότι από την πλευρά σας και σύμφωνα με τις πολιτικές σας αξίες προσπαθείτε να επιβάλλετε ευφάνταστα ένα μοντέλο υπερεργασίας, όπου ο εργαζόμενος θα φαίνεται ότι επιλέγει από μόνος του να εργάζεται περισσότερο, για να μπορέσει να ζήσει αξιοπρεπώς όπως θα έπρεπε να ζει μόνο από μία οκτάωρη εργασία που θα του άφηνε όλη την υπόλοιπη ημέρα, για να ζει αξιοπρεπώς, ελεύθερα με την οικογένειά του και ευχάριστα να ξεκουράζεται ανθρώπινα. Σίγουρα, με κάποια άρθρα προσπαθείτε να διορθώσετε κάποια κακώς κείμενα, αλλά αυτά είναι τόσο σποραδικά που χάνονται μέσα σε ένα απαράδεκτο όλον που δήθεν ονομάζετε εσείς «δίκαιη εργασία». Κυνικά το ονομάζετε έτσι.

Η δυνατότητα εργασίας ως 13 ώρες ημερησίως προς συμφωνία, αν και ορισμένοι θεωρούν ότι είναι υπό προϋποθέσεις, εγείρει ανησυχίες σοβαρές για εξάντληση, κόπωση σωματική και ψυχική, εγείρει ανησυχίες για ισορροπία εργασίας ζωής και την πρακτική τήρηση των ελάχιστων διαστημάτων ανάπαυσης. Στην εφαρμογή, για να είναι θετικά κάποια άρθρα, πρέπει να υπάρχει επαρκής και ενδελεχής έλεγχος τόσο από την Επιθεώρηση Εργασίας όσο και από τα αρμόδια όργανα υγείας και ασφαλείας. Αν αυτά δεν ενισχυθούν, υπάρχει κίνδυνος η προστασία να μείνει μονάχα στα χαρτιά.

Η Κυβέρνηση θεωρούμε ότι επικαλείται δικαιώματα και ευελιξία, αλλά στην πράξη καταργεί τον πυρήνα του Εργατικού Δικαίου και γυρνάμε πίσω πριν από το 1900. Τότε υπήρχαν, όπως είπα και στην Ολομέλεια στην κύρια ομιλία μου, παραδείγματα επαναστατημένων εργατών κατά υπερεργασίας με θύματα ανθρώπινα και στην Ελλάδα αλλά και σε όλο τον δυτικό κόσμο. Ποιος είναι ο πυρήνας του Εργατικού Δικαίου; Σταθερό ωράριο, ξεκάθαρη άδεια, ενδελεχής έλεγχος του εργοδότη, πραγματική συλλογική προστασία και ύπαρξη συλλογικών συμβάσεων. Αν κάποιοι ελάχιστοι, απαράδεκτοι, δουλοπρεπείς, γλείφτες, όπως τους λέει ο λαός, πάνε να υπογράψουν συμβάσεις απαράδεκτες, αυτό δεν σημαίνει ότι εδώ θα μας τις κουνάτε και θα μας τις παρουσιάζετε ως άλλοθι. Θα έπρεπε να λέτε μαζί μας ότι όλα αυτά είναι φαινόμενα σήψης, αήθους συμπεριφοράς και απαράδεκτων εκβιαστικών καταστάσεων ανθρώπων που βρίσκονται σε απόγνωση.

Στα ξενοδοχεία λέτε ότι πρέπει να δουλεύουν δεκατριάωρα. Όχι, θα έπρεπε να δουλεύουν δύο άνθρωποι διαφορετικοί οκτάωρο. Ο εργασιακός μεσαίωνας έχει κάνει ξανά την εμφάνισή του και ο πολιτισμένος κόσμος οφείλει αυτό να το σταματήσει τώρα. Γιατί αν δεν το σταματήσει τώρα, αύριο θα έχουμε επαναστατικές τάσεις. Λέμε, λοιπόν, «όχι» στην ισοπέδωση των εργασιακών δικαιωμάτων με τα τερτίπια που έχει βρει η εργοδοσία και οι υπηρετούντες αυτήν με τον μανδύα μάλιστα του δικαίου και της ηθικής. Γιατί αυτά τα περί δήθεν επιλογής και διευκόλυνσης των εργαζομένων να δουλεύουν παραπάνω, πολύ περισσότερες ώρες, σε συνθήκες μάλιστα άγριας καπιταλιστικής εκμετάλλευσης, σε μια δίκαιη κοινωνία του 21ου αιώνα δεν θα έπρεπε να τα συζητάμε ούτε για μία ημέρα. Γι’ αυτό θα καταψηφίσουμε επί της αρχής το νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Τον λόγο έχει ο ειδικός αγορητής της Νίκης, ο κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, η συζήτηση για το παρόν νομοσχέδιο πλησιάζει στο τέλος της. Όλα όσα θα μπορούσαν να ειπωθούν έχουν ειπωθεί από όλες τις πλευρές της Αντιπολίτευσης. Ο ελληνικός λαός έδειξε με τη μαζική συμμετοχή του στην απεργία πόσο ήθελε αυτό το νομοσχέδιο, όπως ισχυρίζεται η Κυβέρνηση. Ο ελληνικός λαός γνωρίζει πολύ καλά ότι ούτε υποχρεωτικό δεκατριάωρο επιθύμησε ποτέ ούτε κατάτμηση της άδειας του σε πενθήμερα ούτε ακατάστατο ωράριο πρόγραμμα εργασίας.

Το πρώτο μέρος αποτελεί περιφρόνηση των θεσμικών οργάνων και των συλλογικών φορέων, όπως είναι η Εθνική Επιτροπή για τα Δικαιώματα του Ανθρώπου, η ΓΣΕΕ, ο Παγκόσμιος Οργανισμός Υγείας, ο Διεθνής Οργανισμός Εργασίας, οι Γιατροί Εργασίας, ο Δικηγορικός Σύλλογος Αθηνών, η Επιστημονική Επιτροπή της Βουλής κ.λπ., που όλοι συμφωνούν ως προς την βλάβη υγείας των εργαζομένων από την υπερωριακή εργασία κι ως προς την αύξηση των εργατικών ατυχημάτων μετά το οκτάωρο. Ούτε τις υποδείξεις τους λάβατε υπ’ όψιν ούτε τους καλέσατε όλους κατά την ακρόαση φορέων και κυρίως δεν καλέσατε την Εθνική Επιτροπή για τα Δικαιώματα του Ανθρώπου και τον Δικηγορικό Σύλλογο Αθηνών, τον μεγαλύτερο σύλλογο της χώρας.

Στο δεύτερο μέρος, που αφορά στους τεχνικούς ασφαλείας, δεν πήρατε κανένα μέτρο που να αυξάνει την ασφάλεια και την υπευθυνότητα. Αντί να λύσετε χρονίζοντα προβλήματα, τα περιπλέκετε περισσότερο. Ακόμη και ο πίνακας επικινδυνότητας που χρησιμοποιείτε είναι παρωχημένος, γιατί είναι του 2008. Οι γιατροί έχουν την άποψη ότι πρέπει συγκεκριμένες ειδικότητες να είναι γιατροί εργασίας, αλλά εσείς τους αγνοείτε. Ομοίως και οι τεχνικοί ασφαλείας. Θα επιτρέψετε στον εργοδότη, χωρίς εξέταση καμίας παραμέτρου για το είδος της εργασίας και αν έχει σχετικό πτυχίο, να είναι ο ίδιος τεχνικός ασφαλείας. Άραγε, θα επιτραπεί αυτό και σε επιχειρήσεις καυσίμων και εκρηκτικών υλών; Αναρωτηθείτε για τις συνέπειες. Το μόνο θετικό είναι ότι θεσπίζετε μαθήματα καρδιοαναπνευστικής αναζωογόνησης, γιατί ξέρετε κατά βάθος ότι μετά από δεκατρείς ώρες εργασίας θα χρειάζονται συχνά. Το χειρότερο λάθος που κάνατε είναι αυτό του πρώτου μέρους που θέλετε να επιτρέψει στους εργοδότες την πλήρη αυθαιρεσία στον καθορισμό των όρων εργασίας, τη στιγμή που όλοι οι έλεγχοι είναι ομολογημένα ανεπαρκείς.

Βασίζεστε σε λανθασμένο σκεπτικό και σε λανθασμένα ή ανακριβή στοιχεία. Ποια είναι τα αποτελέσματα όλων αυτών; Οι μισές αλήθειες και τα ψέματα. Μας είπατε μια σειρά από ψέματα ή μισές αλήθειες:

Πρώτον, είπατε ότι μειώθηκε η ανεργία, η οποία στην πραγματικότητα δεν μειώθηκε παρά μόνο στα νούμερα, επειδή αυξήθηκαν οι δηλωμένες ώρες εργασίας. Δηλαδή, μειώθηκε η αδήλωτη εργασία. Τώρα με τις νέες ρυθμίσεις θα αυξηθούν οι επισφαλείς μορφές εργασίας, δηλαδή τα σπαστά ωράρια που δεν θα μπορούν εύκολα να ελεγχθούν.

Δεύτερον, είπατε ότι πήραν περισσότερες υπερωρίες οι εργαζόμενοι, παραδείγματος χάριν μία στο οκτάμηνο. Δεν αυξήθηκαν, αλλά δηλώθηκαν περισσότερες ώρες και μάλιστα χωρίς εισφορές. Από το χάρισμα των εισφορών μαζί με το δεκατριάωρο ο εργοδότης πλέον θα μπορεί να ξεζουμίζει κυριολεκτικά τους ίδιους εργαζόμενους χωρίς να προσλαμβάνει άλλους, για τους οποίους θα πλήρωνε εισφορές. Άρα, μακροπρόθεσμα λειτουργεί αυξάνοντας την ανεργία. Και αυτή είναι η χαριστική ρύθμιση.

Τρίτον, είπατε ότι αυξήθηκαν οι εισφορές στον ΕΦΚΑ. Ναι μεν αυξήθηκαν οι εισφορές του ΕΦΚΑ, προσωρινά όμως από την αδήλωτη εργασία που δηλώθηκε, αλλά θα χαθούν και άλλες τόσες από τις υπερωρίες χωρίς εισφορές και από τη μη πρόσληψη νέων υπαλλήλων, οπότε και πάλι μακροπρόθεσμα το κράτος δεν ωφελείται, αλλά μόνο οι εργοδότες.

Σας καλούμε να ενδιαφερθείτε πραγματικά για τον ελληνικό λαό. Και ως πρώτο δείγμα, να φέρετε στο προσκήνιο και να υποστηρίξετε τις συλλογικές συμβάσεις εργασίας. Το μόνο δίκαιο και ισχυρό μέσο, για να επιτευχθεί εργασιακή ειρήνη και δικαιοσύνη, είναι η θέσπιση πλέγματος συλλογικών συμβάσεων οι οποίες, ξεκινώντας από την Εθνική Συλλογική Σύμβαση έως και την επιχειρησιακή, θα ρυθμίζουν δίκαια, τόσο τις ανάγκες των εργαζομένων, όσο και των εργοδοτών, με έμφαση πάντα στον ανθρώπινο παράγοντα.

Μια κοινωνία δεν ευημερεί όταν ευημερούν οι αριθμοί και τα κέρδη των επιχειρήσεων, αλλά όταν οι άνθρωποι απολαμβάνουν δίκαιες ανταμοιβές, ανάλογες με τις προσπάθειες και τις ικανότητες τους.

Ευχαριστώ πολύ. Καλό βράδυ από εμένα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο. Επόμενη, η ειδική αγορήτρια της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, ως προς την εισαχθείσα Τροπολογία, επισημαίνουμε τα εξής: Στο άρθρο 1. Επί τρία και πλέον χρόνια, η Κυβέρνηση παρατείνει τη θέση των εργαζομένων του κλάδου σε καθεστώς αναστολής, με αποζημιώσεις ειδικού σκοπού ύψους 534 ευρώ μηνιαίως. Αυτή η πολιτική έχει ως αποτέλεσμα την αποχώρηση σημαντικού αριθμού εργαζομένων και δη των εξειδικευμένων τεχνικών γουνοποιίας, που, προφανώς, δεν μπορούν να καλύψουν τα προς το ζην με αυτό το ευτελές ποσό, αναγκαζόμενοι να αλλάξουν επαγγελματικό προσανατολισμό.

Η γουνοποιία αποτελούσε μία από τις πιο προσοδοφόρες ασχολίες της ελληνικής παραγωγής. Κυβερνητικές επιλογές οδήγησαν στον εκμηδενισμό μιας παραδοσιακής, τοπικής, εθνικής δραστηριότητας και στην οικονομική καταστροφή, είτε στη μετανάστευση εκατοντάδων οικογενειών. Πλέον, όπως αναφέρουν και οι ενδιαφερόμενοι γουνοποιοί, η επαγγελματική και οικονομική τους ανάκαμψη είναι πρακτικά αδύνατη.

Στο άρθρο 3. Πλαίσιο Εξυγίανσης Φορέων Κοινωνικής Φροντίδας. Οφείλουμε να αντιταχθούμε στην έλλειψη διαφάνειας, καθώς δεν είναι προσβάσιμα τα στοιχεία των φορέων κοινωνικής φροντίδας εν γένει, παρά μόνο στην Αττική. Δεδομένων και των ευεργετικών ρυθμίσεων, δεν διαπιστώνουμε ποιοι φορείς δευτεροβάθμιας κοινωνικής φροντίδας έχουν ενταχθεί στην οικεία ρύθμιση και ποιοι από αυτούς τηρούν τις ρυθμίσεις και τους όρους των συμφώνων εξυγίανσης ή ποιοι εξέπεσαν. Η έλλειψη δημοσιότητας κρίνεται προβληματική σε κάθε περίπτωση. Βλέπουμε ότι στην Αττική υφίστανται εκατόν πενήντα τέσσερις πιστοποιημένοι φορείς κοινωνικής φροντίδας, οι περισσότεροι εκ των οποίων αφορούν ΑΜΕΑ και δη ανήλικους και ηλικιωμένους -με τους μισούς περίπου να παρέχουν δευτεροβάθμια φροντίδα. Εξετάζοντας, στο μέτρο του δυνατού, τους πιστοποιημένους φορείς στην Αττική, βλέπουμε ότι, όσοι αφορούν αλλοδαπούς και ΛΟΑΤΚΙ, ανήκουν στην πρωτοβάθμια φροντίδα και άρα, δεν περιλαμβάνονται στις ρυθμίσεις του παρόντος.

Αφενός, λοιπόν, η έλλειψη διαφάνειας και αφετέρου το γεγονός ότι μια τόσο σημαντική ρύθμιση εισάγεται μέσω τροπολογίας της τελευταίας στιγμής, ενώ παράλληλα δεν γίνεται καμία αποτίμηση του κόστους της ρύθμισης ούτε σε ενδεικτικό επίπεδο και, μάλιστα, την ώρα που δεν υπάρχουν δημοσιευμένα στοιχεία για τους ωφελούμενους ούτε έχουμε στοιχεία για το ύψος των επιχορηγήσεων που κατέβαλλε το Ελληνικό Δημόσιο, ούτε βέβαια και για το κόστος της ρύθμισης για το έτος 2014, μας δημιουργούν σοβαρές επιφυλάξεις.

Θεωρούμε ότι, με αυτόν τον τρόπο, καλύπτονται φαινόμενα οικονομικής κακοδιαχείρισης, ειδικά σε αυτές τις περιπτώσεις φορέων κοινωνικής φροντίδας, οι οποίοι χρηματοδοτούνται ευεργετικά, τόσο από ιδιώτες όσο και από το Ελληνικό Δημόσιο.

Το δεύτερο σημείο, στο οποίο η Ελληνική Λύση στέκεται, είναι η άσκηση της ειδικότητας ιατρικής εργασίας. Σε καμία χώρα της Ευρωπαϊκής Ένωσης δεν ασκείται ειδικότητα της ιατρικής εργασίας, όπως και καμία άλλη ιατρική ειδικότητα, από γιατρούς που έχουν ειδικευτεί σε αυτήν. Άρα, δεν έχουν δικαίωμα να την ασκούν.

Εν πάση περιπτώσει, γι’ αυτήν την τροπολογία είμαστε αντίθετοι.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αθανασίου.

Επόμενος, ο ειδικός αγορητής κ. Δημήτρης Τζανακόπουλος από την Νέα Αριστερά.

**ΔΗΜΗΤΡΗΣ ΤΖΑΝΑΚΟΠΟΥΛΟΣ:** Λοιπόν, κυρία Υπουργέ, βλέπω ότι οι Βουλευτές της Νέας Δημοκρατίας είναι φανατικοί με το δεκατριάωρο όταν πρόκειται για τους άλλους. Γιατί τώρα έχουν φύγει όλοι. Εν πάση περιπτώσει.

Νέα Δημοκρατία και Κυβέρνηση έχετε δώσει σήμερα κανονικό ρεσιτάλ. Πρωί πρωί δείρατε τους γιατρούς και τους υγειονομικούς, για να κάνει τη φιέστα ο κ. Γεωργιάδης με τον κ. Μητσοτάκη, στο «Αττικόν» Νοσοκομείο.

Μετά, βγήκε ο κ. Μηταράκης -δύο φορές- και μας είπε ότι ο φτωχός ευθύνεται που είναι φτωχός, γιατί επέλεξε τη φτώχεια του. Και μετά, επειδή ακριβώς ήρθε σε δύσκολη θέση, λέει: «Δεν είπα αυτό. Είπα ότι ο πλούσιος επέλεξε να είναι πλούσιος. Δηλαδή επέλεξε να δουλέψει σκληρά.». Έπεται, όμως, ότι αν ο πλούσιος επέλεξε να είναι πλούσιος, ο φτωχός δεν είναι πλούσιος γιατί και αυτός το επέλεξε.

Όλα αυτά δείχνουν, εκτός από την ταξική σας πολιτική, ότι έχετε και μια βαθιά, βαθύτατη περιφρόνηση για τον λαϊκό κόσμο, για τους εργαζόμενους. Ξέρετε που φάνηκε αυτή η περιφρόνηση; Ξέρετε που φάνηκε αυτή η περιφρόνηση ακόμη περισσότερο; Βγήκε πριν λίγες ώρες ο κ. Καιρίδης και είπε τα εξής ανατριχιαστικά: «Τσαντίρι και κουρελαρία» η απεργία πείνας του Πάνου Ρούτσι, γιατί σας χαλάει το αστικό ντεκόρ στην πλατεία Συντάγματος και στο Μνημείο.

Η περιφρόνηση είναι βαθιά. Είναι περιφρόνηση ταξική. Είναι η περιφρόνηση του κυρίαρχου. Είναι η περιφρόνηση αυτού που βρίσκεται από πάνω. Είναι η περιφρόνηση της εξουσίας. Είναι η λογική των Λουδοβίκων και της Μαρίας Αντουανέτας. Αυτή τη λογική έχετε.

Η κ. Κεραμέως, τώρα, έχει πάρει σβάρνα τα κανάλια -εδώ και δεν ξέρω πόσες μέρες- και προσπαθεί να μας πείσει ότι ο εργαζόμενος…

**ΠΡΟΕΔΡΕΥΩΝ (Βασίλειος Βιλιάρδος):** Συγγνώμη, κύριε Τζανακόπουλε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Μετά το περιστατικό που συνέβη και μετά από επικοινωνία με τον Πρόεδρο της Βουλής, αποφασίσαμε να διακοπεί η συνεδρίαση σήμερα για αύριο το πρωί στις 9.00΄. Θα ξεκινήσουμε με τον κ. Τζανακόπουλο, εκεί όπου σταματήσαμε. Η ονομαστική ψηφοφορία θα γίνει, όπως έχουμε συμφωνήσει, αύριο στις 10.00΄.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 23.23΄ λύεται η συνεδρίαση για αύριο, ημέρα Πέμπτη 16 Οκτωβρίου 2025 και ώρα 9.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Δίκαιη Εργασία για Όλους: Απλοποίηση της Νομοθεσίας - Στήριξη στον Εργαζόμενο - Προστασία στην Πράξη - Συνταξιοδοτικές ρυθμίσεις», σύμφωνα με τη συμπληρωματική ημερήσια διάταξη που έχει διανεμηθεί και β) κοινοβουλευτικός έλεγχος, συζήτηση κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής με αντικείμενο την ενημέρωση του Σώματος για ζητήματα εξωτερικής πολιτικής, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**